
George R.R. Martin 

S-a născut în 1948 în New Jersey şi a absolvit jurnalismul cu 
summa cum laude la Northwestern University, Illinois. In anii '70 a 
scris o serie de nuvele, printre care şi Regii Nisipurilor (1979), pentru 
care i-au fost decernate premiile Hugo şi Nebula, apoi a continuat cu 
romane SF, fantasy şi horror. In anii '80 a fost producător şi scenarist 
de televiziune, editor al seriei Twilight Zone la CBS Television şi 
producător al filmului Frumoasa şi Bestia. Una dintre nuvelele sale a 
fost ecranizată cu titlul Zburătorii Nopţii. În 1996, Martin a început să 
scrie seria fantasy CÂNTEC DE GHEAŢĂ ŞI FOC, alcătuită din şapte 
romane, dintre care cinci au şi fost publicate (Urzeala Tronurilor, 1996 
- Editura Nemira, 2007; /ncleştarea Regilor, 1999 - Editura Nemira, 
2008; /ureşul Săbiilor, 2000 - Editura Nemira, 2009; Festinul Ciorilor, 
2005 - Editura Nemira, 2009; Dansul Dragonilor, 2011), iar două se 
află încă în stadiul de proiect (The Winds of Winter şi A Dream of 
Spring). Saga CÂNTEC DE GHEAŢĂ ŞI FOC este considerată o 
capodoperă a genului, alături de trilogia Stăpânu/ Inelelor de J.R.R. 
Tolkien, fiind până în prezent tradusă în optsprezece limbi, cu peste 
2 200 000 de exemplare vândute numai în Statele Unite. Drepturile 
cinematografice au fost achiziţionate de HBO, care a difuzat deja 
primele două sezoane ale serialului. Primul volum al seriei, Urzea/a 
Tronurilor, a obţinut Premiul Locus în 1997, a fost finalist al premiilor 
Nebula şi World Fantasy, iar nuvela Sângele Dragonului, care face 
parte din roman, a obţinut Premiul Hugo în 1997. Romanul /nc/eştarea 
Regilor a câştigat, de asemenea, Premiul Locus în 1999 şi a fost 
finalist al Premiului Nebula, în timp ce /ureşul Săbiilor a fost 
recompensat cu premiile Locus şi Geffen în 2001, respectiv 2002, fiind 
finalist al premiilor Hugo şi Nebula. Al patrulea volum al seriei, 
Festinul Ciorilor, a fost finalist al premiilor Hugo şi Locus. Dansu/ 
Dragonilor a fost recompensat cu Premiul Locus în 2012, fiind finalist 
al Premiului Hugo. 


Prolog 

O stea solitară, rătăcind fără ţintă, o paria a creaţiei; asta era 
planeta. 

De secole fără număr tot căzuse, şi căzuse, stingheră, fără vreo 
destinaţie anume, şi căzuse, şi iar căzuse printre spaţiile reci şi pustii 
dintre sori. Generaţii de stele se succedaseră pe cerurile ei 
neroditoare. Nu aparţinea niciuneia. Era o lume în sine şi de sine 
stătătoare, unică. Intr-un anumit sens, nici măcar nu făcea parte din 
galaxie; traiectoria ei descendentă străpungea câmpia galactică 
aidoma unui cui bătut prin tăblia din lemn a unei mese rotunde. 
Aparţinea nefiinţei. 

lar neființa avea să devină realitate cât de curând. 

In zorii istoriei omeneşti, planeta aceasta solitară a trecut printr-o 
perdea de pulbere interstelară care acoperea o zonă extrem de mică 
de lângă hotarul uriaşelor lentile gravitaționale ale galaxiei. Dincolo 
nu erau decât câteva stele - cam vreo treizeci, foarte puţine. Şi 
dincolo de ele nu mai era nimic decât vidul, o noapte mai adâncă şi 
mai lungă decât oricare dintre cele cunoscute vreodată de planeta 
aceasta pribeagă. 

După ce s-a rostogolit prin acea regiune umbrită a hotarelor, a 
întâlnit poporul cel smintit. 

Cei care au descoperit-o primii au fost Imperialii Pământului, exact 
la apogeul expansiunii lor demente şi fără noimă, atunci când Imperiul 
Federal al Bătrânului Pământ încă mai încerca să cârmuiască toate 
enclavele de omenire de peste abisuri colosale, imposibil de trecut. O 
navă de război, pe nume Mao Tze Dong, ce fusese mutilată în timpul 
unei incursiuni împotriva Hranganienilor, iar întregul echipaj murise la 
posturi, a devenit primul vehicul de pe tărâmul oamenilor care a 
trecut dincolo de Vălul Diavolului. Mao era doar o epavă care plutea în 
derivă, complet lipsită de oxigen şi pe ale cărei coridoare cadavrele se 
legănau într-un dans grotesc, lovindu-se de tavane cam o dată la un 
secol. Insă computerele navei fantomă încă mai funcționau, 
repetându-şi cu încăpățânare ritualurile, suficient cât să observe 
solitara planetă fără nume şi să îi noteze poziţia pe hărţi chiar înainte 
de a se opri definitiv, la doar câteva minute-lumină depărtare de ea. 
La vreo şapte secole după această întâmplare, o navă comercială din 
Tober a dat peste Mao Tze Dong şi peste însemnarea de pe hartă. 

Dar pe atunci ştirea aceasta era deja veche; planeta mai fusese 
descoperită o dată. 

Celia Marcyan a fost cea care a descoperit-o a doua oară. Nava 
acesteia, Vânătorul de Fantasme, a înconjurat planeta cea întunecată 
pe tot parcursul unei zile standard, în perioada generaţiei de interimat 
ce a urmat Colapsului. Doar că solitara planetă nu a interesat-o pe 
Celia, căci nu-i putea oferi decât pietre şi gheţuri şi noapte fără sfârşit, 


astfel încât, nu după multă vreme, şi-a văzut mai departe de drum. 
Insă menirea ei era să dea nume planetelor şi, astfel, înainte de a 
pleca de acolo, a botezat-o. A numit-o Worlorn, dar nu a explicat 
niciodată nici de ce a ales acest nume, nici ce înseamnă el. Şi Worlorn 
a rămas. lar Celia şi-a văzut de drum, pornind spre alte lumi şi alte 
istorii. 

Următorul vizitator a fost Kleronomas, în anul 46-ai. Nava lui de 
prospecţiuni a survolat-o în trecere şi a însemnat pe hărţi regiunea 
pustie. Planeta şi-a dezvăluit tainele în faţa senzorilor; şi astfel 
Kleronomas a constatat că era mai mare şi mai bogată decât 
majoritatea celorlalte, cu atmosferă şi oceane îngheţate, aşteptând 
eliberarea. 

Există voci care spun că Tomo şi Walberg au fost primii care au 
aterizat pe Worlorn, în anul 97-ai, în timpul expediției lor nebune de 
traversare a galaxiei. Să fie adevărat? Probabil că nu. Fiecare planetă 
aparţinând tărâmului oamenilor deţine câte o legendă despre Tomo şi 
Walberg. Insă nava lor, Curva Visătoare, nu s-a mai întors niciodată, 
aşa că cine poate şti unde anume a aterizat? 

Următoarele observaţii s-au rezumat mai mult la fapte şi mai puţin 
la legende. Fără stele, fără valoare şi doar marginal interesantă, 
Worlorn a ajuns o însemnare obişnuită pe hărţile stelare ale Lizierei, 
acea dispersie de lumi risipite între fumul întunecat al gazelor din 
Vălul Diavolului şi Imensa Mare Neagră. 

Apoi, în anul 446-ai, un astronom de pe Wolfheim şi-a dedicat viaţa 
studierii planetei Worlorn şi a adunat toate coordonatele referitoare la 
ea. Atunci s-au schimbat lucrurile. Astronomul wolfmanian se numea 
Ingo Haapala şi, într-o bună zi, a ieşit din camera lui de lucru teribil de 
surescitat, aşa cum este caracteristic wolfmanienilor. Căci pe Worlorn 
urma să vină ziua - o zi lungă şi strălucitoare. 

Constelaţia numită Roata de Foc strălucea pe toate cerurile din 
Exterior; miracolul ei era cunoscut până la mari depărtări, chiar şi pe 
Bătrânul Pământ. Centrul formaţiunii îl constituia o stea imensă, Axul, 
Ochiul ladului, Satan cel Gras - avea zeci de nume. La distanţă egală 
pe orbita ei, aranjate ordonat, precum şase bile de foc galben ce se 
rotesc în jurul unui unic jgheab, erau celelalte: Sorii Troieni, Copiii 
Satanei, Coroana ladului. Numele nu contau. Ceea ce conta era Roata 
însăşi, cele şase stele galbene de dimensiuni medii care-şi omagiau 
stăpânul roşu, colosal de mare, devenind brusc cel mai neverosimil şi 
stabil sistem pluristelar descoperit până în acel moment. Roata a fost 
o minune care a durat doar şapte zile, un alt mister pentru o 
umanitate istovită deja de mult prea multe mistere străvechi. In 
lumile mai civilizate, oamenii de ştiinţă au emis teorii încercând să-i 
explice apariţia; dincolo de Vălul Diavolului s-a format un cult în jurul 
ei, iar bărbaţii şi femeile vorbeau despre o rasă dispărută de ingineri 


stelari care mutaseră sorii din loc pentru a-şi ridica un monument. 
Atât speculaţiile de natură ştiinţifică, cât şi superstiţiile s-au dezvoltat 
cu intensitate timp de câteva decenii, iar apoi au intrat în declin; 
foarte curând după aceea întreaga chestiune a fost dată uitării. 

Wolfmanianul Haapala a prezis că Worlorn va înconjura Roata de 
Foc o singură dată, pe o hiperbolă largă şi lentă, însă fără să intre în 
sistem, dar apropiindu-se foarte mult de acesta. Cincizeci de ani 
standard de lumină a soarelui; apoi din nou în bezna din Lizieră, 
dincolo de Ultimele Stele, în Imensa Mare Neagră de vid intergalactic. 

Acestea au fost secole pline de nelinişti, când Inaltul Kavalaan şi 
alte lumi din Exterior se obişnuiau cu gustul primului lor sentiment de 
mândrie, tot mai nerăbdătoare să-şi găsească locul în istoriile 
spulberate ale umanităţii. Şi toată lumea ştie ce a urmat. Roata de 
Foc fusese mereu fala lumilor din Exterior, dar până acum, fusese o 
fală lipsită de planete. 

Pe când planeta Worlorn se apropia de lumină, a fost sfâşiată de 
un secol de furtuni: ani lungi de gheţuri care se topeau şi de activitate 
vulcanică şi de cutremure. Puțin câte puţin, atmosfera ei îngheţată a 
căpătat viaţă, iar vânturi hidoase au urlat ca nişte sugari monstruoşi. 
lată cu ce s-au confruntat şi s-au luptat lumile din Exterior. 

Terra-modelatorii au sosit de pe Tober-din-Văl, gardienii vremii din 
Zorii-Intunecaţi, dar au mai venit şi alte echipe din Wolfheim şi din 
Kimdiss şi din ai-Emerel şi din Lumea Oceanului de Vin Negru. Cei din 
Inaltul Kavalaan au dirijat lucrările, căci ei revendicaseră planeta 
solitară. Strădaniile tuturor au durat mai mult de un secol, iar cei ce 
şi-au pierdut viaţa au intrat în legendele învăţate de copiii din Lizieră. 
Dar, în cele din urmă, Worlorn a fost îmblânzită. Apoi s-au ridicat 
oraşele, şi păduri stranii s-au dezvoltat sub lumina Roţii, şi animalele 
au fost lăsate libere pentru a da viaţă planetei. 

In anul 589-ai s-a înfiinţat Festivalul Lizierei, chiar în perioada când 
Satana cel Gras ocupa un sfert din cer, înconjurat de copiii lui 
strălucitori. In prima zi, toberienii şi-au scos scuturile stratosferice, iar 
lumina soarelui a căzut şi s-a învolburat pe ele în imagini 
caleidoscopice. Au urmat alte zile, apoi au sosit navele. Din toate 
lumile din Exterior, şi din lumile de dincolo, din Tara şi din Daronne, 
de pe cealaltă parte a Vălului, din Avalon şi din Lumea lui Jamison, de 
la distanţe uriaşe, din Newholme şi Bătrânul Poseidon, şi chiar de pe 
Bătrânul Pământ. 

Vreme de cinci ani standard, Worlon s-a deplasat spre periheliu, 
apropiindu-se de sursa de lumină; alţi cinci, s-a îndepărtat de ea. In 
anul 599-ai Festivalul a luat sfârşit. 

Worlorn a intrat în zona crepusculară şi a început să se 
prăvălească spre noapte. 


Capitolul 1 

Dincolo de fereastră, apa se lovea de stâlpii aleii pavate cu lemn 
din lungul canalului. Dirk t'Larien îşi ridică privirea şi văzu un şlep 
scund şi negru plutind în lumina lunii. Doar un singur om stătea la 
pupa, sprijinindu-se de un stâlp subţirel. Toate acestea erau conturate 
extrem de clar, căci luna planetei Braque se afla în mijlocul cerului, 
mare cât un pumn, şi extrem de strălucitoare. 

In spatele ei nu se afla nimic altceva decât tăcerea şi un întuneric 
fumegând, o cortină nemişcată ce ascundea stelele mai îndepărtate. 
Nimic altceva decât un nor de pulbere şi gaz, îşi spuse. Vălul 
Diavolului. 

Inceputul veni la multă vreme după final: o bijuterie-şoptitoare. 

Împachetată în foiţă din argint şi catifea neagră, exact la fel cum i- 
o dăruise cu mulţi ani în urmă. Şi în acea noapte o despachetă, aşa 
cum stătea, pe scaun, lângă fereastra dormitorului său ce dădea spre 
canalul larg şi înspumat, unde negustorii îşi împingeau la nesfârşit în 
sus şi în jos şlepurile încărcate cu fructe. Nestemata era aşa cum şi-o 
amintea Dirk: în formă de lacrimă, roşu aprins cu nervuri negre, 
subţiri. Îşi aduse aminte de ziua în care giuvaiergiul cu puteri 
telepatice le-o tăiase pe planeta Avalon. 

Trecu vreme îndelungată până o atinse. 

Netedă şi extrem de rece sub vârful degetului său, îi şoptea adânc 
în suflet aduceri aminte şi făgăduinţe pe care încă nu le dăduse uitării. 

Venise pe planeta Braque fără vreun motiv anume şi nu-şi putea 
imagina cum de îl găsiseră. Dar l-au găsit, asta era sigur, şi Dirk 
t'Larien şi-a recăpătat giuvaierul. 

- Gwen, şopti el, doar ca să rostească din nou numele acesta şi să-i 
simtă mult familiara-i căldură pe limbă. 

Jenny a lui, Guinevere a lui, stăpână a viselor abandonate. 

Işi spuse că trecuseră deja şapte ani standard, iar degetul lui 
mângâie mai departe piatra rece, mult prea rece. Dar parcă fuseseră 
şapte vieţi. Şi totul se terminase. Ce ar mai putea ea să dorească de 
la el acum? Bărbatul care o iubise, ce/ă/a!/t Dirk t'Larien, cel care făcea 
promisiuni, cel care dăruia giuvaiere, murise de mult timp. 

Dirk ridică mâna ca să-şi dea la o parte din ochi o şuviţă de păr 
şaten brăzdată cu fire cărunte. Şi, fără veste, fără să-şi dorească una 
ca asta, îşi aminti cum Gwen obişnuia să-i dea părul la o parte atunci 
când voia să-l sărute. 

Şi atunci se simţi foarte ostenit şi foarte derutat. Cinismul lui 
cultivat cu atât de multă migală începuse să dea semne de slăbiciune, 
şi parcă o greutate i se lăsă pe umeri, greutatea persoanei care 
fusese odinioară, dar care dispăruse acum. Şi chiar că se schimbase 
extrem de mult în toţi aceşti ani. Lui îi plăcea să spună că devenise 
mai înţelept. Insă acum toată această înţelepciune se acrise pe 


nesimţite. Gândurile îi rătăciră prin trecut, zăbovind asupra tuturor 
promisiunilor încălcate, asupra visurilor amânate şi pierdute apoi, 
asupra idealurilor la care renunţase, asupra viitorului lui strălucit pe 
care îl cedase în schimbul plictisului şi zădărniciei. 

De ce l-a obligat să-şi aducă aminte? Trecuse mult prea mult timp, 
prea multe i se întâmplaseră - probabil prea multe se întâmplaseră 
amândurora. În plus, niciodată nu se gândise că ea avea să folosească 
în vreun fel bijuteria. Nu fusese decât un gest stupid, un gest de 
adolescent care pozează în tânăr romantic incurabil. Niciun adult cu 
judecată nu l-ar obliga să respecte un asemenea angajament absurd. 
Bineînţeles că nu se putea duce. Încă nu vizitase planeta Braque, avea 
propria-i viaţă de care să se ocupe, avea lucruri importante de făcut. 
După tot acest timp, sigur că Gwen nu se putea aştepta că o să sară 
într-o navă şi că va porni spre lumile din Exterior. 

lritat, luă piatra prețioasă în mână şi închise pumnul peste ea. Se 
hotărî să o arunce pe fereastră în apele întunecate ale canalului şi, 
astfel, să scape de toate semnificaţiile ei. Dar piatra din pumnul lui se 
transformă într-un infern de gheaţă, iar amintirile, în pumnale 
ascuţite. 

„.. pentru că ea are nevoie de tine, îi şopti giuvaierul. Pentru că ai 
promis. p 

Pumnul îi rămase încleştat. li amorțise. 

Celălalt Dirk, cel tânăr, acel Dirk care-i aparținuse lui Gwen, acela 
promisese. Dar şi ea a promis, îşi aminti el. Cu multă vreme în urmă, 
pe planeta Avalon. Giuvaiergiul cel bătrân, un emereli scofâlcit 
înzestrat cu un Har minuscul şi păr auriu, făurise două bijuterii. II 
descifrase pe Dirk t'Larien, simţise toată dragostea pe care Dirk o 
avea pentru Jenny a lui şi încercase să o transpună în bijuterie cât de 
mult îi îngăduiseră bietele sale puteri paranormale. După aceea, 
executase acelaşi ritual şi pentru Gwen. Apoi făcuseră schimb de 
giuvaiere. 

Fusese ideea lui. Poate nu va fi mereu la fef, îi spusese, citând un 
poem din vechime. Aşa că şi-au făgăduit, amândoi şi-au făgăduit unul 
celuilalt: „Trimite-mi suvenirul acesta şi voi veni. Indiferent unde mă 
aflu, indiferent cât de mult timp a trecut, indiferent ce s-a petrecut 
între noi. Voi veni şi nu voi pune nicio întrebare.” 

Insă promisiunea a fost încălcată. La şase luni după ce îl părăsise, 
Dirk i-a trimis giuvaierul. Şi ea nu a venit. Aşa că nici vorbă să se fi 
aşteptat acum ca ea să-i pretindă /ui să se ţină de cuvânt. Dar iată că 
o făcuse. 

Şi chiar se aştepta să-i răspundă la chemare? 


1 It may not always be so. (And I Say) - poem al lui E.E. Cummings (1894- 
1962) (n. tr.). 


Cu amar în suflet recunoscu că bărbatul de atunci, bărbatul ace/a 
s-ar fi dus la ea, indiferent ce s-ar fi petrecut între ei, indiferent cât de 
mult ar urî-o - sau ar iubi-o. Insă nătărăul acela era mort şi îngropat 
de mult. Timpul şi Gwen îl uciseseră. 

Dar tot ascultă la şoaptele giuvaierului şi vechile sentimente 
reveniră la viaţă, alături de dezgustul cel nou. Când îşi ridică, în cele 
din urmă, privirea, îşi spuse: Poate că totuşi nu este prea târziu. 

Există mai multe mijloace de deplasare de la o stea la alta, unele 
mai rapide decât viteza luminii, altele nu, dar toate sunt prea /ente. 
Durează mai mult de o viaţă ca să ajungi de la un capăt al tărâmului 
oamenilor la celălalt, iar acest tărâm - enclavele de omenire risipite ici 
şi colo dimpreună cu spaţiul imens dintre ele - reprezintă cea mai 
mică parte din galaxie. Dar planeta Braque era aproape de Vă! şi de 
lumile din Exterior de dincolo de el şi încă se mai făcea ceva comerţ 
între acestea, astfel că Dirk reuşi să găsească o navă. 

Se numea fiorul Duşmanilor Uitaţi şi făcea cursa de la Braque la 
Tara şi apoi prin Văl la Wolfheim, la Kimdiss şi apoi la Worlorn. 
Călătoria aceasta, chiar la viteză mai mare decât viteza luminii dura 
mai mult de trei luni standard. Dirk ştia că, după escala pe Worlorn, 
Fiorul va merge mai departe, la Inaltul Kavalaan, şi la ai-Emerel, şi la 
Ultimele Stele, de unde va face cale întoarsă pe aceeaşi rută extrem 
de lungă şi plictisitoare. 

Aerodromul spaţial fusese construit pentru un trafic de douăzeci de 
nave pe zi; acum era chiar bine dacă mai găzduia fie şi una pe lună. 
Cea mai mare parte a lui era închisă, învăluită în întuneric, 
abandonată. Fiorul ateriză în mijlocul unei zone încă funcţionale, 
uriaşă printre cele câteva navete particulare din apropiere şi cargoul 
toberian parţial demontat. 

O zonă a uriaşului terminal, automatizată, însă neînsufleţită, era 
încă intens luminată, dar Dirk o traversă iute şi ieşi în noaptea de 
afară, în pustia noapte extraterestră care plângea de dorul stelelor. Şi 
acolo îl aşteptau ei, chiar lângă poarta principală, mai mult sau mai 
puţin cum îşi imaginase că va fi. Căpitanul navei cu care sosise 
acţionase laserele de îndată ce intraseră în spaţiul normal. 

Gwen Delvano venise să-l întâmpine, aşa cum îi ceruse. Însă nu 
venise singură. lar când el ieşi din terminal, Gwen era cufundată într-o 
discuţie şoptită, prudentă, cu bărbatul pe care îl adusese cu ea. 

Dirk se opri chiar lângă poartă, se forţă să schiţeze un surâs şi 
puse jos sacul lejer de voiaj. 

- Hei, şopti el, am auzit că aici are loc un Festival. 

Ea s-a întors la auzul glasului lui şi acum râdea, cu râsul acela pe 
care el şi-l amintea atât de bine. 

- Nu, îi răspunse. Ai întârziat zece ani. 

Dirk se încruntă şi clătină din cap. 


- La naiba, exclamă el. 

Apoi surâse din nou, iar ea se apropie şi se strânseră în braţe. 
Celălalt bărbat, străinul, îi urmărea fără pic de jenă. 

Imbrăţişarea a fost foarte scurtă. Nici nu apucase bine Dirk să o ia 
în braţe, că Gwen se şi desprinse şi se retrase câţiva paşi. Dar nu s-a 
îndepărtat prea mult şi amândoi începură să caute trecerea anilor pe 
chipul celuilalt. 

Imbătrânise un pic, dar era aproape neschimbată. Şi îşi spuse că 
transformările pe care le observa acum nu erau decât erori ale 
amintirilor lui. Ochii ei mari şi verzi nu mai erau chiar atât de mari şi 
chiar atât de verzi cum şi-i amintea, şi parcă era şi mai înaltă şi poate 
puţin mai împlinită. Dar se afla chiar în faţa lui şi surâsul ei era 
acelaşi, şi părul ei era acelaşi; frumos şi negru, bogat, trecându-i de 
umeri,  scânteietor, mai negru decât oricare dintre nopţile 
extraterestre. Purta o helancă albă şi o pereche de pantaloni din stofă 
groasă, cameleonică, acum de culoarea miezului de noapte, strânşi cu 
o curea, iar pe cap avea o bentiţă groasă. Exact la fel cum obişnuia să 
se îmbrace pe Avalon. Dar acum avea şi o brățară, iar acesta era un 
lucru nou. Sau, mai degrabă, antebraţieră, nu o simplă brățară. 
Masivă, din argint şi jad, îi acoperea jumătate din antebraţul stâng. Işi 
suflecase mâneca puloverului pentru a o putea purta. 

- Ai slăbit, Dirk, îi spuse. 

Ridică din umeri şi îşi îndesă mâinile în buzunarele hainei. 

- Da, răspunse. 

In realitate, era aproape numai piele şi os, şi un pic gârbovit. Anii 
îşi lăsaseră amprenta asupra lui şi în alte privinţe; acum, avea mai 
multe fire albe decât şatene, pe când, odinioară, fusese invers; şi îşi 
purta părul lung, aproape tot atât de lung ca al lui Gwen, deşi al lui 
era încâlcit şi buclat. 

- A trecut mult timp, spuse Gwen. 

- Şapte ani standard, încuviinţă el. Nu mi-am închipuit că... 

Atunci celălalt bărbat, străinul care păstrase o atitudine de 
expectativă, tuşi uşor, ca şi cum ar fi vrut să le atragă atenţia că nu 
erau singuri. Dirk îşi ridică privirea, iar Gwen se întoarse. Bărbatul 
înaintă spre ei şi se înclină politicos. Scund şi dolofan şi foarte blond - 
atât de blond, încât părul lui părea aproape alb - era îmbrăcat într-un 
costum mătăsos, viu colorat, în tonuri de galben şi verde, iar pe cap 
avea o căciulă neagră, tricotată, care rămăsese la locul ei în ciuda 


plecăciunii. 
- Arkin Ruark, i se prezentă el lui Dirk. 
- Dirk t'Larien. 
- Arkin lucrează cu mine la proiect, interveni Gwen. 
- La proiect? 


Femeia clipi nedumerită. 


- Adică nu ştii de ce sunt aici? 

Nu ştia. Bijuteria-şoptitoare îi fusese expediată de pe Worlorn, aşa 
că nu ştiuse decât unde să o găsească. 

- Eşti ecologistă, spuse el. Pe Avalon... 

- Da. Am lucrat la Institut. Acum mulţi ani. Mi-am terminat treaba 
acolo, mi-am luat scrisorile de recomandare şi de atunci am lucrat pe 
Înaltul Kavalaan. Până când am fost trimisă aici. 

- Gwen lucrează pentru Casta lronjade, explică Ruark, cu un 
zâmbet forţat. lar eu reprezint Academia din oraşul Impril. De pe 
Kimdiss. Inţelegi? 

Dirk dădu din cap. Deci Ruark era un locuitor al lumilor din 
Exterior, angajat la una din universităţile lor. 

-lar Impril şi lronjade se ocupă de acelaşi lucru, înţelegi? 
Cercetează interacţiunile de natură ecologică de pe Worlorn. Asta nu 
s-a putut face în timpul Festivalului, pentru că lumile din Exterior nu 
se prea pricep la ecologie. Niciuna dintre ele. Ecologia este o ştiinţă 
de mult a'-uitată, cum ar spune emerelii. Dar acesta este proiectul 
nostru. Gwen şi cu mine ne cunoaştem de ceva timp, aşa că este 
perfect normal să lucrăm împreună şi să aflăm tot ce se poate afla. 

- Corect, zise Dirk. 

Nu era prea curios să afle detalii despre proiect chiar în momentul 
acela. Nu voia decât să stea de vorbă cu Gwen. Se întoarse spre ea. 

- Va trebui să-mi povesteşti mai târziu. Atunci când vom sta de 
vorbă pe îndelete. Bănuiesc că vrei să stăm de vorbă. 

Îl privi ciudat. 

- Da, sigur că da. Avem o mulţime de lucruri despre care trebuie să 
discutăm. 

EI îşi ridică bagajul. 

- Incotro? întrebă. Mi-ar prinde bine o baie şi ceva de mâncare. 

Gwen schimbă o privire cu Ruark. 

- Exact despre asta vorbeam cu Arkin. Te poate găzdui el. Locuim 
în aceeaşi clădire. La câteva etaje distanţă. 

Ruark o aprobă însufleţit. 

- Cu plăcere, cu plăcere. Mă bucur să fac servicii prietenilor, şi 
amândoi suntem prieteni cu Gwen, nu-i aşa? 

- Înî, mârâi Dirk. Nu ştiu de ce mi-am imaginat că voi sta la tine, 
Gwen. 

Dar ea îi ocoli privirea. Se uită la Ruark, se uită în jos, se uită la 
cerul negru al nopţii, şi abia apoi la el. 

- Poate vei sta, spuse fără să mai zâmbească şi pe un ton prudent. 
Însă nu chiar de astăzi. Nu cred că ar fi bine. Nu acum. Dar sigur că 
mergem acasă. Suntem cu maşina. 

- Pe aici, interveni Ruark, înainte ca Dirk să dea replica. 

Ceva nu era deloc în regulă. Repetase în gând de sute de ori scena 


întâlnirii, în timpul lunilor lungi de călătorie la bordul Fioru/ui. Uneori 
şi-o închipuise duioasă şi tandră, alteori avusese în faţa ochilor o 
confruntare mânioasă, cel mai adesea fusese scăldată în lacrimi - dar 
niciodată nu fusese aşa, stângace şi apăsătoare şi rece şi de faţă cu 
un străin. Incepu să se întrebe cine anume era acest Arkin Ruark şi, 
mai ales, dacă relaţia lui cu Gwen era ceea ce pretindeau ei că este. 
Dar nu era mai puţin adevărat că nici nu-i împărtăşiseră mare lucru. 
Fără să ştie ce să spună sau ce să creadă, ridică resemnat din umeri 
şi îi urmă spre locul unde îşi parcaseră aerovehiculul. 

Au ajuns repede. lar maşina îl luă pe Dirk prin surprindere. Prin 
peregrinările sale văzuse o mulţime de aerovehicule, dar niciunul nu 
semăna cu acesta; mare, de un gri ca oţelul, cu aripi curbate şi 
proeminente, părea viu. Părea o pisică de mare uriaşă croită din 
metal. Între aripi era o cabină micuță cu patru locuri, iar sub ele se 
zăreau nişte arme amenințătoare. 

O privi pe Gwen şi i le arătă: 

- Lasere? 

Ea dădu din cap cu un zâmbet stingherit. 

- Ce naiba conduci? explodă Dirk. Seamănă cu o maşinărie de 
război. O să ne atace harangienii? N-am mai văzut aşa ceva de pe 
Avalon, de când am făcut împreună turul muzeelor Institutului. 

Gwen izbucni în râs, îi luă geanta de voiaj şi o aruncă pe scaunele 
din spate. 

- Urcă, îi spuse. Este un aerovehicul foarte bun, de fabricaţie 
Kavalară. De curând au început să facă mărcile proprii. Ideea este că 
trebuie să semene cu un animal, cu o banshee?. Cu un prădător 
înaripat. Este fiara simbol a Adunării lronjade. Extrem de importantă 
în folclorul lor, un soi de totem. 

Se urcă în cabină şi se aşeză la manşă, iar Ruark o urmă executând 
un salt cam neîndemânatic peste aripa blindată şi se aşeză în spate. 
Dirk rămase pe loc. 

- Dar are /asere! insistă el. 

Gwen oftă. 

- Nu sunt încărcate. Nu s-a tras niciodată cu ele. Toate maşinile 
construite pe Inaltul Kavalaan au arme de vreun fel sau altul. Şi nu mă 
refer doar la casta lronjade. Toate castele au maşinile dotate cu arme: 
şi Redsteel, şi Braith, şi Shanagate Holding. 

Dirk ocoli vehiculul şi se urcă lângă Gwen, însă pe chip i se citea 
nedumerirea. 

- Cine? 


? Banshee - 1. zână prevestitoare de moarte (în folclorul irlandez şi 
scoţian); 2. animal de pradă zburător, originar de pe planeta Inaltul Kavalaan 
(n. tr.). 


- Sunt cele patru caste din coaliția kavalară. Gândeşte-te la ele ca 
la nişte naţiuni mai mici sau familii mai mari. Sunt câte puţin din 
amândouă. 

- Dar laserele? 

- Înaltul Kavalaan este o planetă violentă, îi răspunse Gwen. 

Ruark scoase un hohot de râs ca un fornăit. 

- Ah, Gwen, zise el. Nu ai deloc dreptate, deloc! 

- Nu am dreptate? se răsti ea. 

- Deloc, da, absolut deloc, tocmai pentru că eşti atât de aproape 
de adevăr şi îl rosteşti doar pe jumătate. Asta e cea mai rea minciună 
dintre toate. 

Dirk se întoarse să-l privească pe kimdissianul dolofan şi blond 
aşezat în spate. 

- Ce vrei să spui? i 

- Inaltul Kavalaan a fost o planetă violentă, aşa este. Insă acum 
adevărul este că violența zace în oamenii ei, în kavalari. Sunt nişte 
oameni neprietenoşi, adesea cu atitudine xenofobă, mai tot timpul 
rasişti. Cu toate războaiele lor, cu code duello al lor, da, din acest 
motiv maşinile kavalare au arme. Ca să se lupte cu ele şi în aer. Te 
avertizez, t'Larien... 

- Arkin! şuieră Gwen printre dinți, iar Dirk tresări auzindu-i răutatea 
tăioasă din ton. 

Femeia acționă cu mişcări repezite rețeaua gravitaţională, împinse 
manşa, iar nava se zgâlțâi şi se ridică iute de pe sol cu un scheunat de 
protest. Portul stelar rămase jos, în urma lor, strălucind de lumini 
acolo unde aterizase Fiorul Duşmanilor Uitati, învăluit în umbre în rest. 
De jur împrejurul lui bezna se întindea până la orizontul invizibil unde 
solul negru se îngemăna cu cerul încă şi mai negru. Doar un praf 
subţire de stele lumina noaptea. Acolo era Liziera, cu spaţiul 
intergalactic de deasupra şi cortina întunecată care era Vălul 
Diavolului dedesubt. lar lumea i se păru lui Dirk mai pustie şi mai 
stingheră decât şi-ar fi închipuit vreodată. 

Ruark se potolise; acum doar bombănea ca pentru sine şi, preţ de 
o clipă nesfârşit de lungă, o tăcere încordată inundă maşina. 

- Arkin e de pe planeta Kimdiss, spuse Gwen în cele din urmă şi 
scoase un hohot prefăcut de râs. 

Insă Dirk şi-o amintea mult prea bine ca să se lase păcălit. Fosta lui 
iubită nu se calmase câtuşi de puţin de adineauri, de când îl repezise 
pe Ruark. 

- Nu pricep, spuse Dirk, simțindu-se jenat, căci ceilalţi doi îi dădeau 
senzaţia că ar trebui să înţeleagă. 

- Nu vii din lumile din Exterior, îi explică Ruark. Nu contează de pe 
ce planetă eşti, că-i Avalon, că-i Baldur, nu contează. Voi, cei 
dinlăuntrul Vălului, nu-i cunoaşteţi pe kavalari. 


- Sau pe kimdissieni, zise Gwen ceva mai potolită. 

Ruark gemu. 

- Asta a fost o remarcă sarcastică, îi mărturisi el lui Dirk. 
Kimdissieni şi kavalari, aşa este, nu ne putem suferi, pricepi? lar Gwen 
îţi zice despre mine că aş avea idei preconcepute şi nu trebuie să pui 
bază pe ce spun. i 

- Aşa este, Arkin, spuse ea. Dirk, el nu ştie nimic despre Inaltul 
Kavalaan, nu-i înțelege nici cultura, nici oamenii. Ca toți kimdissienii, 
nu-ți va spune decât lucrurile cele mai rele, dar totul este mult mai 
complicat decât lasă el să se vadă. Să ţii minte asta când ticălosul 
ăsta volubil va începe să te bată la cap. Şi nici n-ar trebui să-ți fie prea 
greu să faci asta. Pe vremuri îmi spuneai mereu că orice problemă are 
treizeci de fațete. 

Dirk izbucni în râs. 

- Perfect adevărat, spuse. Cu toate că, în anii din urmă, am început 
să cred că treizeci sunt cam puţine. Insă tot nu înţeleg despre ce 
anume este vorba. Maşina asta, de exemplu - e o maşină de serviciu? 
De acolo o ai? Sau trebuie să conduci aşa ceva prin spaţiu doar pentru 
că lucrezi pentru Casta lronjade? 

- Ha! exclamă Ruark. Nu poţi /ucra pentru Casta lronjade, Dirk. Nu, 
nici vorbă, ori faci parte dintre ei, ori ba. Nu există nicio altă variantă. 
Nu faci parte din lronjade, atunci nici nu lucrezi pentru lronjade! 

- Cam aşa ceva, rosti Gwen pe un ton tăios. lar eu fac parte din 
lronjade. Mi-aş dori să ţii minte măcar atâta lucru, Arkin. Mă enervezi 
teribil câteodată. 

- Gwen, Gwen, repetă Ruark vizibil tulburat. Eşti prietena mea, eşti 
sufletul meu pereche, chiar aşa. Ne-am certat din multe motive, însă 
niciodată nu te-aş jigni, departe de mine gândul acesta. Totuşi nu eşti 
Kavalară, şi nu vei fi niciodată. In primul rând, eşti femeie, femeie 
adevărată. Nu eşti o simplă eyn-kethi şi nici doar betheyna cuiva. 

- Nu? Nu sunt? Aşa spui? Cu toate astea, port legătura de jad şi 
argint. 

li aruncă o privire lui Dirk şi îşi cobori vocea. 

- Pentru Jaan, şopti. Şi, ca să-ţi răspund la întrebare, aceasta este 
maşina lui, de aceea o folosesc. Pentru Jaan. 

Tăcere. Se auzea doar vântul şuierând în jurul lor când decolară 
cufundându-se în întuneric, vântul care învolbura părul lung şi drept al 
lui Gwen şi pletele lungi şi ondulate ale lui Dirk. Vântul, care îi 
pătrundea până la piele prin hainele lui subţiri de pe Braque. Se 
întrebă în treacăt oare de ce cabina aerovehiculului nu avea cupolă, ci 
doar un parbriz fragil, aproape inutil. Apoi îşi încrucişă braţele pe piept 
şi se afundă în scaun. 

- Jaan? şopti el. 

O întrebare la care ştia că va afla răspunsul şi îi era groază de 


acest răspuns, doar pentru că Gwen rostise numele acela cu un soi de 
sfidare stranie. 

- Nu ştie, constată Ruark. 

Gwen oftă, iar Dirk îşi dădu seama că devenise încă şi mai 
încordată. 

- Imi pare rău, Dirk. Mi-am închipuit că ai aflat. A trecut multă 
vreme de când noi doi am fost împreună. Mi-am închipuit că ţi-a spus 
vreo cunoştinţă de-a noastră comună de pe Avalon. Am fost sigură că 
ştii. 

- Nu m-am mai întâlnit cu nimeni, spuse Dirk prudent. Cu nimeni 
dintre cei pe care i-am cunoscut amândoi. Călătoresc foarte mult. 
Braque, Prometeu, Lumea lui Jamison. 

Până şi în urechile lui vocea-i suna dogită şi aiurea. Tăcu o clipă, 
încercând să-şi înghită nodul din gât. 

- Cine este Jaan? 

- Jaantony Riv Wolf, înalt patrician lronjade Vikary, îi răspunse 
Ruark. 

-Jaan este..., ezită ea. Nu-i uşor de explicat. Sunt betheyna lui 
Jaan, cro-betheyna lui Garse, teynul lui. 

Işi ridică o clipă privirea de pe aparatele de bord. Pe chipul lui Dirk 
nu se citea nici urmă de dorinţă de a înţelege. N 

- Soțul meu, spuse atunci, ridicând din umeri. Imi pare rău, Dirk. 
Nu este traducerea perfectă, dar doar aşa se poate spune folosind un 
singur cuvânt. Jaan este soțul meu. 

Ghemuit şi mai mult în scaun, cu braţele încrucişate pe piept, Dirk 
nu mai spuse nimic. li era frig şi se simţea rănit şi se tot întreba ce 
caută acolo. Desigur că avusese motive întemeiate să trimită după el 
şi îi va explica la un moment dat. Şi chiar aşa, cum să-şi fi închipuit că 
va fi singură? La portul stelar chiar se gândise în treacăt că poate 
Ruark... şi nu se simţise lezat. 

Neliniştită de tăcerea lui mult prea lungă, Gwen se uită din nou la 
el. 

- Îmi pare rău, Dirk, repetă ea. Sincer. N-ar fi trebuit să vii. 

lar el îşi zise că are dreptate. 

Işi continuară zborul fără să mai schimbe o vorbă. Se spusese tot 
ce fusese de spus, dar nu fuseseră rostite acele cuvinte pe care Dirk 
îşi dorise să le audă, ci cuvinte care n-au schimbat cu nimic situaţia. 
Se afla aici, pe Worlorn, cu Gwen alături, şi niciodată nu o simţise mai 
străină decât în clipa aceea. Amândoi erau nişte străini. Rămase 
gârbovit în scaun, singur cu gândurile lui şi cu vântul rece care-i 
mângâia obrajii. 

Pe Braque îşi închipuise cumva că bijuteria-şoptitoare însemna că îl 
cheamă la ea, că îl vrea din nou alături. Singura întrebare care îl 
frământase atunci era dacă să răspundă chemării, dacă se putea 


întoarce la ea, dacă Dirk t'Larien încă mai putea să iubească şi să fie 
iubit. Acum ştia că nu aceasta fusese problema. 

Trimite-mi suvenirul acesta şi voi veni şi nu voi pune nicio 
întrebare. Aceasta era promisiunea, singura promisiune. Nimic 
altceva. 

Se înfurie. De ce îi făcea asta? Ţinuse bijuteria în mână şi aflase ce 
simte. li putuse intui sentimentele. Nicio criză de-a ei nu ar fi putut 
valora cât preţul plătit pentru retrăirea trecutului. 

Intr-un final, calmul se pogori asupra lui Dirk t'Larien. Pe ecranul 
minţii din spatele pleoapelor închise vedea iarăşi canalul de pe Braque 
şi şlepul singuratic care i se păruse pentru o fracțiune de secundă atât 
de încărcat de semnificaţii. Şi îşi aduse aminte de hotărârea pe care o 
luase atunci. Să încerce din nou, să încerce să redevină cel de 
odinioară, să se ducă la ea şi să-i ofere tot ce era în stare să ofere, tot 
ce avea ea nevoie - atât pentru binele lui, cât şi pentru al ei. 

Se îndreptă în scaun cu ceva efort, îşi desfăcu braţele, deschise 
ochii şi întoarse faţa spre vântul muşcător. Apoi, în mod deliberat, se 
uită la Gwen şi-i adresă vechiul lui surâs sfios. 

- Ah, Jenny, spuse. Şi mie îmi pare rău. Dar nu contează. N-am 
ştiut, dar nu contează. Mă bucur că am venit, şi ar trebui să te bucuri 
şi tu. Şapte ani înseamnă mult prea mult, nu crezi? 

Ea îi aruncă o privire fugară, apoi se uită iarăşi la instrumentele de 
bord şi îşi umezi tulburată buzele. 

- Da. Şapte ani înseamnă foarte mult, Dirk. 

- Voi face cunoştinţă cu Jaan? 

Dădu din cap. 

- Şi cu Garse, teynul lui. 

De undeva, de sub ei, se auzi zgomot de ape, un râu rătăcit prin 
beznă. Dispăru iute. Se deplasau cu viteză destul de mare. Dirk se 
uită pe lângă aripa aerovehiculului în întunericul ce alerga împreună 
cu ei. 

- Aveţi nevoie de stele, spuse el dus pe gânduri. Am senzaţia că 
încep să orbesc. 

- Inţeleg ce vrei să spui, zise Gwen zâmbind şi, deodată, Dirk se 
simţi mult mai bine decât se simţise în anii din urmă. 

- Îți aminteşti cerul de pe Avalon? o întrebă. 

- Da. Fireşte. 

- Acolo sunt mulţimi de stele. Era o lume minunată. 

- Şi Worlorn are frumuseţea ei, spuse ea. Ce ştii despre planeta 
asta? 

- Nu prea multe, răspunse Dirk fără să-şi ia ochii de la ea. Ştiu 
despre Festival şi ştiu că planeta este una solitară, dar nimic altceva. 
O femeie de pe nava cu care am venit mi-a povestit că a fost 
descoperită de Tomo şi Walberg în timpul călătoriei lor spre capătul 


galaxiei. 

- Nu chiar aşa au stat lucrurile, spuse Gwen. Dar şi istorioara asta 
are farmecul ei. In orice caz, să ştii că tot ce vei vedea face parte din 
Festival. Intreaga planetă e parte din Festival. Au participat toate 
planetele din Lizieră şi toate culturile lor se reflectă în câte un oraş de 
aici. Sunt paisprezece oraşe, câte unul pentru cele paisprezece 
planete ale Lizierei. Intre ele se află portul stelar şi Pajiştea, care-i un 
soi de parc. Zburăm chiar deasupra ei acum. Să ştii că nu e prea 
interesantă nici la lumina zilei. In timpul Festivalului aici s-au 
organizat târguri şi bâlciuri. 

- Unde se află proiectul vostru? 

- In regiunea sălbatică, răspunse Ruark. Dincolo de oraşe, dincolo 
de lanţul muntos. 

lar Gwen spuse: 

- Priveşte. 

Dirk privi. Distingea vag în zare un şir muntos, ca un baraj negru în 
zig-zag, ce se ridica din Pajişte şi eclipsa stelele de mai jos. O scânteie 
de lumină sângerie de pe unul din piscuri se tot mărea pe măsură ce 
se apropiau. Tot mai mare şi tot mai înaltă, dar nu şi mai strălucitoare, 
de un roşu întunecat şi ameninţător, amintindu-i lui Dirk de bijuteria- 
şoptitoare. _ 

- Acolo este acasă, spuse Gwen. Oraşul Larteyn. In limba kavalară 
veche, /ar înseamnă cer. lar acesta este oraşul care corespunde 
planetei Inaltul Kavalaan. Unii îl mai numesc şi Fortul-de-Foc. 

Işi dădu imediat seama de ce anume. Construit în coasta muntelui, 
cu rocă dedesubt şi rocă în spate, oraşul kavalar era o fortăreață 
cubică şi compactă, împrejmuită cu ziduri solide în care fuseseră 
tăiate ferestruici înguste. Chiar şi turnurile de dincolo de ziduri erau 
robuste şi greoaie. Şi deloc înalte. Muntele se înălța ameninţător 
deasupra lor, colorat cu sânge de lumina reflectată. Doar luminile 
oraşului nu se reflectau nicăieri; zidurile şi străzile din Larteyn luminau 
ele însele cu o văpaie mohorâtă, venită din interior. 

- Piatră-incandescentă, răspunse Gwen întrebării lui nerostite. 
Absoarbe lumina în timpul zilei şi o răsfrânge noaptea. Pe Inaltul 
Kavalaan se folosea mai ales la fabricarea bijuteriilor, dar au scos din 
mine cantităţi imense pe care le-au expediat pe Worlorn pentru 
Festival. 

- Impresionism baroc, comentă Ruark. Impresionism kavalar. 

Dirk se mulţumi să-l aprobe dând din cap. 

- Ar fi trebuit să-l vezi pe vremuri, îi spuse Gwen. Ziua, Larteyn 
sorbea lumina celor şapte sori şi o răspândea la rândul lui pe timpul 
nopţii. Ca un pumnal de foc. Acum pietrele au început să se stingă - 
Roata se depărtează tot mai mult cu fiecare oră care trece. In zece 
ani, oraşul va fi la fel de negru ca tăciunii arşi. 


- Nu pare foarte mare, observă Dirk. Ce populaţie are? 

- Un milion, pe vremuri. lar tu nu vezi decât vârful aisbergului. 
Oraşul este construit în inima muntelui. 

- Tipic pentru kavalari, spuse Ruark. O construcţie în adâncuri, o 
citadelă săpată în piatră. Dar aproape pustie acum. Douăzeci de 
oameni, după ultima numărătoare, cu noi cu tot. 

Aerovehiculul trecu peste zidul exterior, se repezi la stânca de pe 
terasa muntelui şi cobori în picaj lung şi hotărât pe lângă roci şi pietre- 
incandescente. Dirk văzu dedesubt pasarele late şi şiruri de flamuri 
care fluturau uşor, şi gargui* uriaşi, ciopliţi din rocă, cu ochi arzători 
din piatră-incandescentă. Clădirile erau construite din piatră albă şi 
abanos, iar pe laturile lor, focurile pietrelor se reflectau în dâre lungi 
sângerii, aidoma unor răni deschise din burta vreunei fiare uriaşe şi 
întunecate. Zburară peste turnuri şi peste domuri, peste străzi şi alei 
întortocheate şi bulevarde largi, peste curţi deschise şi peste un 
teatru uriaş în aer liber cu o mulţime de rânduri de loji. 

Pustii, toate erau pustii. Nimeni nu se mişca pe străzile scăldate în 
lumină roşie din Lartyen. 

Gwen cobori aparatul în spirală pe acoperişul rectangular al unui 
turn negru. Când reduse treptat reţeaua gravitaţională pentru a putea 
ateriza, Dirk mai avu vreme să observe alte două maşini spaţiale în 
parcarea spre care se îndreptau şi ei: una superbă, galbenă, în formă 
aerodinamică de lacrimă, şi un aparat de zbor probabil militar, cu un 
aspect teribil şi mult îmbătrânit de lungi secole de războaie. Verde- 
măsliniu, pătrăţos şi blindat, cu tunuri laser pe capota din faţă, şi 
tuburi de impuls pe cea din spate. 

Gwen parcă pisica de mare între cele două şi toţi trei coborâră pe 
acoperiş. Când ajunseră la zona ascensoarelor, Gwen se întoarse către 
el, îmbujorată şi cu o expresie stranie pe chip, în lumina roşiatică. 

- E târziu, îi spuse. Ar fi bine să ne ducem cu toţii la culcare. 

Dirk nu se îndoia de motivele acestei concedieri. 

- Jaan? 

- İl vei cunoaşte mâine, îi răspunse. Trebuie mai întâi să vorbesc 
eu cu el. 

- De ce? o întrebă, dar Gwen se răsucise deja pe călcâie şi pornise 
spre scări. 

Apoi sosi ascensorul, iar Ruark îl trase înăuntru. Şi coborâră spre 
somn şi spre vise. 


3jgheab scurt pentru scurgerea apei de ploaie (de obicei bogat 
ornamentat cu forme reprezentând capete de animale fantastice) (n.tr.). 


Capitolul 2 

Nu se odihni mai deloc în acea noapte. De fiecare dată când reuşea 
să adoarmă, visele îl înspăimântau: viziuni sporadice, pline cu otravă 
şi doar pe jumătate amintite când se trezea, aşa cum i se întâmpla de 
nenumărate ori în cursul nopţii. In cele din urmă, renunţă să mai 
încerce să se odihnească. Şi începu să scotocească prin bagaje până 
când găsi bijuteria în învelişul ei din argint şi catifea, şi rămase cu ea 
în mână, în beznă, şi se îmbătă cu făgăduinţele ei deşarte. 

Ceasuri lungi trecură. Apoi Dirk se ridică din pat şi se îmbrăcă, 
puse bijuteria în buzunar şi ieşi de unul singur să vadă răsăritul Roţii. 
Ruark dormea dus, dar codase uşa şi pentru Dirk, astfel încât nu era 
nicio problemă să poată ieşi şi intra după voie. Luă ascensorul-tub 
înapoi spre acoperiş şi se aşeză pe aripa rece din metal a maşinii 
spaţiale, în vreme ce ultimele rămăşiţe ale nopţii se scurgeau pe 
lângă el. 

Răsăritul fu unul straniu, ceţos şi prevestitor de pericole, dând 
naştere unei zile fără lumină. Mai întâi, o licărire tulbure scăldă 
orizontul în roşu şi negru, amintind vag de pietrele-incandescente din 
oraş. Apoi răsări primul dintre sori: o bilă micuță de culoare galbenă, 
la care Dirk se putu uita cu ochiul liber. Câteva minute mai târziu, 
apăru al doilea, puţin mai mare şi mai luminos, în altă parte a 
orizontului. Cu toate acestea, cei doi sori, evident mai mari decât 
orice stea, tot luminau mult mai puţin decât luna dolofană de pe 
Braque. 

Imediat după aceea, Axul începu să se înalțe deasupra Pajiştii. Mai 
întâi ca o dungă de un roşu spălăcit, pierdută în lumina deloc 
spectaculoasă a acestor zori, dar căpătând din ce în ce mai multă 
strălucire, până când Dirk îşi dădu seama că nu era vorba despre o 
reflexie oarecare, ci chiar de coroana unui soare mare şi roşu. lar 
lumea se îmbrăcă în purpură sub lumina lui. 

Se uită la străzile de jos. Se stinseseră deja toate pietrele din 
Larteyn; sclipirea putea fi zărită doar acolo unde încă mai erau umbre, 
şi chiar şi acolo era foarte palidă. Semiîntunericul pusese stăpânire pe 
oraş ca o mantie cenuşie cu tonuri de un roşu decolorat. Sub lumina 
aceasta neprietenoasă şi bicisnică, muriseră toate flăcările nopţii, iar 
pe străzile pustii nu răsunau decât moartea şi disperarea. 

Început de zi pe Worlorn. În plin crepuscul, totuşi. 

- Anul trecut a fost mai luminos, spuse o voce în spatele lui. Acum 
fiecare zi este şi mai întunecoasă, şi mai rece. Dintre cele şase stele 
ale Coroanei ladului, două sunt acum ascunse sub Satan cel Gras şi nu 
ne mai sunt de niciun folos. Celelalte se depărtează întruna devenind 
tot mai mici. Satan însuşi se mai uită la Worlorn, dar lumina lui este 
foarte roşie şi mult prea slabă. Aşa că Worlorn trăieşte într-un amurg 
lent. În câţiva ani, cei şapte sori vor fi descrescut la dimensiunea unor 


stele şi gheaţa se va instaura din nou. 

Cel care vorbise stătea perfect nemişcat, cu ochii aţintiţi la orizont, 
cu mâinile în şolduri. Era un bărbat înalt, zvelt, dar bine făcut, cu 
pieptul dezgolit chiar şi în dimineaţa rece. Pielea lui roşie, bronzată, 
era înroşită şi mai mult de lumina lui Satan cel Gras. Avea pomeţii 
înalţi şi ascuţiţi, bărbia mare şi pătrată şi păr rărit mult în creştet, lung 
până la umeri şi la fel de negru ca părul lui Gwen. lar pe antebraţele 
închise la culoare şi acoperite cu păr des şi negru, purta două brățări 
masive. Din jad şi argint pe braţul stâng, din fier negru şi piatră- 
incandescentă roşie pe dreptul. 

Dirk nu se clinti de pe aripa pisicii de mare. Bărbatul îl privi şi îi 
spuse: 

- Eşti Dirk t'Larien şi pe vremuri ai fost iubitul lui Gwen. 

- lar tu eşti Jaan. 

- Jaan Vikary, din Casta lronjade, spuse celălalt. 

Apoi făcu un pas înainte şi îşi ridică mâinile cu palmele goale în 
afară. 

Dirk cunoştea de undeva acest gest. Se ridică şi îşi lipi, la rândul 
său, palmele de cele ale kavalarului. Şi atunci mai observă ceva. Jaan 
purta o curea din metal negru, iar la şold avea un pistol cu laser. 

Jaan Vikary îi surprinse privirea şi surâse. 

- Toţi kavalarii poartă arme la ei. Este o tradiţie a noastră - una pe 
care o preţuim. Sper că nu eşti şocat şi plin de prejudecăţi ca 
prietenul lui Gwen, kimdissianul ăla. Şi dacă eşti, este problema ta, nu 
a noastră. Lartyen face parte din Inaltul Kavalaan şi nu te poţi aştepta 
să ne modificăm cultura după rigorile culturii tale. 

Dirk se aşeză la loc. 

- Nu. Deşi poate ar fi trebuit să mă aştept la asta după cele auzite 
azi-noapte. Dar mi se pare ciudat. Este vreun război pe undeva? 

Vikary schiţă un zâmbet fără veselie, dezgolindu-şi voit dinţii 
uniformi. 

- Intotdeauna este câte un război pe undeva, t'Larien. Viaţa însăşi 
este un război. 

Făcu o pauză, apoi continuă: 

- Numele tău: t'Larien. Insolit nume. Nu l-am mai auzit vreodată, şi 
nici Garse, teynul meu nu l-a mai auzit. De unde te tragi? 

- De pe Baldur. O planetă foarte departe de aici, de cealaltă parte 
a Vechiului Pământ. Abia dacă mi-o mai amintesc. Părinţii mei s-au 
mutat pe Avalon când eram foarte mic. 

Vikary dădu din cap. 

- Gwen mi-a povestit că ai călătorit extrem de mult. Ce lumi ai 
văzut? 

Dirk ridică din umeri. 

- Prometeu, Rhiannon, Thisrock. Lumea lui Jamison, printre altele. 


Şi Avalon, desigur. În general am fost prin locuri mai primitive decât 
Avalon, acolo unde era nevoie de cunoştinţele mele. Dacă ai fost la 
Institut este uşor să-ţi găseşti de lucru, chiar dacă nu ai calificări 
speciale sau nu eşti prea talentat. lar mie mi-a convenit. Imi place să 
călătoresc. 

- Dar niciodată până acum nu ai trecut dincolo de Vălul Diavolului. 
N-ai fost decât prin haloimăsuri, niciodată în lumile din Exterior 
dezvoltate. Ai să vezi că aici lucrurile sunt diferite, t'Larien. 

Dirk se încruntă. 

- Ce cuvânt e acela? Haloimăsuri? 

- Haloimăsuri, repetă Vikary. E un cuvânt din argoul wolfmanian. 
Haloimăs de lumi, harababură de lumi, talmeş-balmeş de cuvinte. Poţi 
să spui cum vrei. Am învăţat cuvântul acesta de la câţiva wolfmanieni 
cu care m-am împrietenit în timpul cât am fost la studii pe Avalon. Se 
referă la atmosfera dintre lumile din Exterior şi coloniile de primă şi de 
a doua generaţie din apropiere de Bătrânul Pământ. In haloimăs, 
hranganienii au neutralizat stelele şi au stăpânit planetele luate în 
sclavie şi s-au luptat cu Imperialii Pământului. Pe atunci erau deja 
cunoscute toate planetele pe care le-ai enumerat tu şi au fost grav 
afectate de războiul străvechi şi aruncate în haloimăs de Colaps. 
Avalon însăşi nu este decât o colonie de generaţia a doua, capitală de 
sector în vechime. Crezi că asta ar conta pentru o lume atât de 
îndepărtată în acele secole ai-năruite? 

Dirk îl aprobă. 

- Da. Şi eu cunosc puţină istorie. Tu pari a fi specialist. 

- Sunt istoric, răspunse Vikary. Mi-am dedicat munca descoperirii 
realităţilor istorice din spatele miturilor lumii mele, Inaltul Kavalaan. 
lronjade a cheltuit foarte mult pentru a mă putea trimite pe Avalon ca 
să cercetez băncile de date din computerele vechi tocmai în scopul 
acesta. Dar în perioada celor doi ani de studii am avut mult timp liber 
şi a început să mă intereseze întreaga istorie a omenirii. 

Dirk contemplă din nou zorii fără să mai rostească vreun cuvânt. 
Discul cel roşu al lui Satan cel Gras se ridicase deja pe jumătate 
deasupra orizontului şi apăruse şi o a treia stea. Puțin mai la nord faţă 
de celelalte, însă nimic altceva decât o stea. 

- Steaua cea roşie este un super-colos, spuse el dus pe gânduri, 
dar de acolo pare puţin mai mare decât soarele de pe Avalon. Probabil 
că este foarte departe. Ar trebui să fie mai frig aici, să fi îngheţat deja 
totul. Insă e doar răcoare. 

- Aceasta este realizarea noastră, îi spuse Vikary cu ceva 
înfumurare în glas. De fapt, nu chiar o realizare a Inaltului Kavalaan, ci 
a tuturor lumilor din Exterior. Toberienii au conservat mare parte din 
tehnologia câmpurilor de forţe pe care Imperialii Pământului au 
pierdut-o în timpul Colapsului, şi apoi au îmbunătăţit-o în secolele care 


au urmat. Niciun Festival nu s-ar fi putut desfăşura fără scutul lor. 
Căci la periheliu, căldura emanată de Coroana ladului şi de Satan cel 
Gras ar fi calcinat atmosfera de pe Worlorn şi ar fi dat în clocote 
marea. Dar scutul toberian a blocat furia aceea devastatoare şi ne-am 
putut, astfel, bucura de o vară lungă şi strălucitoare. lar acum, într-o 
manieră asemănătoare, reţine căldura înăuntru. Insă, ca toate 
lucrurile, şi scutul acesta are limitele lui. lar îngheţul va veni. 

- Nu mi-am închipuit că ne vom cunoaşte aşa, zise Dirk. De ceai 
urcat aici? 

- Mi-am asumat riscul. Cu mulţi ani în urmă, Gwen mi-a spus că îţi 
plăcea să urmăreşti apariţia zorilor. Şi mi-a mai spus şi altele, Dirk 
t'Larien. Ştiu mult mai multe despre tine decât ştii tu despre mine. 

Dirk izbucni în râs. 

- Perfect adevărat. Până aseară nici măcar nu ştiam de existenţa 
ta. 

Dar chipul lui Jaan Vikary rămase grav şi aspru. 

- Dar exist. Ţine minte asta şi vom putea fi prieteni. Am sperat să 
te găsesc singur şi să-ţi spun asta înainte ca să se trezească şi ceilalţi. 
Aici nu eşti pe Avalon, t'Larien, iar astăzi este o zi diferită de cea de 
ieri. Este o lume de Festival care se stinge, o lume fără niciun cod 
moral, aşa că trebuie să ne ţinem strâns de codurile pe care le-am 
adus cu noi. Nu îl pune la încercare pe al meu. De pe vremea când am 
fost pe Avalon, am încercat să mă gândesc la mine însumi ca fiind 
Jaan Vikary. Cu toate acestea, sunt un kavalar. Nu mă obliga să 
redevin Jaantony Riv Wolf patrician lronjade Vikary. 

Dirk se ridică în picioare. 

- Nu înţeleg ce vrei să spui, zise el. Dar cred că mă pot comporta 
ca o persoană civilizată. Nu am absolut nimic cu tine, Jaan. 

Răspunsul acesta păru a-l mulţumi pe Vikary. Dădu încetişor din 
cap şi vâri mâna în buzunarul pantalonilor. 

- lată un simbol al prieteniei mele şi al grijii pe care ţi-o port, 
spuse, întinzându-i lui Dirk o insignă din metal negru, reprezentând o 
pisică de mare minusculă. Vrei să o porţi în timpul şederii tale aici? 

Dirk o acceptă. 

- Dacă îţi face plăcere, surâse el în faţa formalismului celuilalt 
bărbat şi şi-o prinse la guler. 

- Zorii sunt deprimanţi şi lugubrii aici, spuse Vikary, şi nici ziua nu 
este mai plăcută. Haide la noi acasă. li voi trezi şi pe ceilalţi şi vom 
putea lua masa. 

Apartamentul în care locuia Gwen împreună cu cei doi kavalari era 
imens. Livingul cu tavan înalt era dominat de un şemineu de doi metri 
înălţime şi de două ori mai lung. Pe poliţa lui din ardezie gri, gargui cu 
priviri feroce păreau a păzi cenuşa. Vikari îl conduse pe Dirk pe lângă 
ei, pe un covor negru şi gros, spre sufrageria aproape la fel de 


spațioasă. Dirk se aşeză într-unul din cele douăsprezece scaune cu 
spătar înalt din jurul mesei uriaşe, în vreme ce gazda lui se duse să 
aducă mâncarea şi pe ceilalţi comeseni. 

Se întoarse iute, cu un platou cu felii subţiri de carne bine friptă şi 
un coş cu biscuiţi. Le puse în faţa lui Dirk şi plecă iarăşi. 

Nu ieşi bine din încăpere, că o altă uşă se deschise şi intră Gwen 
surâzând somnoroasă. Purta o bentiţă veche, pantaloni decoloraţi şi o 
bluză verde, lălâie, cu mâneci largi. Dirk surprinse sclipirea brăţării 
masive din jad şi argint de pe braţul ei stâng. La un pas în spatele ei, 
era un alt bărbat, aproape tot atât de înalt ca Vikary, însă cu câţiva 
ani mai tânăr şi mult mai zvelt, îmbrăcat într-un soi de trening fără 
mâneci, din material cameleonic, acum roşu închis. Il privi fix pe Dirk 
cu ochii lui pătrunzători şi albaştri - cei mai albaştri ochi pe care îi 
văzuse vreodată Dirk - ce-i luminau chipul ascuţit şi supt deasupra 
unei bărbi bogate şi roşii. 

Gwen se aşeză la masă. Barbă-roşie se opri în faţa scaunului lui 
Dirk. 

- Sunt Garse lronjade Janacek, se prezentă el şi întinse palmele. 

Dirk se ridică să execute salutul. 

Şi Garse lronjade Janacek purta la şold un pistol cu laser vârât într- 
un toc din piele atârnat de cureaua argintie din oţel împletit. Pe braţul 
drept avea o brățară neagră, sora geamănă a celei purtate de Vikary, 
din fier şi din ceva ce părea a fi piatră-incandescentă. 

- Probabil că ştii cine sunt, îi spuse Dirk. 

- Aşa este, îi răspunse Janacek cu un rictus răutăcios şi luă loc la 
masă. 

Gwen ronţăia deja un biscuite, iar când se aşeză şi Dirk, întinse 
mâna şi îi pipăi insigna de pe guler, surâzând ca la o glumă numai de 
ea ştiută. 

- Inţeleg că ai făcut deja cunoştinţă cu Jaan. 

- Cam aşa ceva, răspunse Dirk exact în clipa când Vikary intră în 
sufragerie cu patru halbe din cositor ţinute neîndemânatic de toartă în 
mâna dreaptă şi cu o carafă cu bere neagră în stânga. 

Le puse pe toate în mijlocul mesei, apoi făcu un ultim drum la 
bucătărie după farfurii, tacâmuri din fier şi un borcan plin cu o pastă 
galbenă, dulce, pe care i-a îndemnat pe ceilalţi să o întindă pe biscuiţi. 

In absenţa lui, Janacek împinse halbele peste masă spre Gwen. 

- Toarnă, i se adresă pe un ton poruncitor, înainte de a se întoarce 
la Dirk. Mi s-a spus că ai fost primul ei bărbat, îi zise în vreme ce 
Gwen turna berea. Ai lăsat-o cu un număr impresionant de obiceiuri 
dezgustătoare, continuă el cu un zâmbet rece. Mă simt tentat să mă 
declar insultat şi să te poftesc afară pentru a-ţi cere satisfacţie. 

Dirk nu înţelese. 

Gwen umpluse cu bere şi spumă trei dintre cele patru halbe. Puse 


una în faţa locului unde avea să se aşeze Vikary, a doua lângă Dirk şi 
o dădu peste cap pe a treia. Apoi se şterse la gură cu dosul mâinii, îi 
surâse lui Janacek şi îi oferi halba goală. 

- Dacă ai de gând să-l ameninţi pe bietul Dirk din cauza obiceiurilor 
mele, îi zise ea, atunci mi se pare corect ca şi eu să-l provoc la duel pe 
Jaan pentru toţi anii în care am fost obligată să le îndur pe ale tale. 

Janacek roti halba goală în mâini şi o privi mânios. 

- Curvă-betheyn, spuse pe ton de conversaţie lejeră şi-şi turnă 
singur berea. 

O secundă mai târziu se întoarse şi Vikary. Se aşeză la masă, sorbi 
din bere, apoi începu să mănânce. Foarte curând, Dirk îşi dădu seama 
că îi place să bea bere la micul dejun. lar biscuiţii unşi cu un strat gros 
de pastă dulce erau de asemenea delicioşi. Insă carnea era cam 
uscată. 

In timpul mesei, Janacek şi Vikary îi puseră o sumedenie de 
întrebări, în vreme ce Gwen nu spuse prea multe. Cei doi kavalari 
constituiau materia primă perfectă pentru un studiu excelent al 
contrastelor. Jaan Vikary se apleca peste masă când vorbea 
(rămăsese cu bustul gol şi din când în când căsca şi se scărpina prin 
diferite părţi ale corpului cu un aer absent) şi păstrase un ton de 
interes prietenos, surăzând adesea, fiind în mod evident mult mai în 
largul său decât fusese mai devreme, pe acoperiş. Insă îi lăsă lui Dirk 
impresia de premeditare, de om închis în sine care face eforturi 
conştiente de a se destinde; chiar şi gesturile lui din afara etichetei - 
zâmbetele, scărpinatul, căscatul - păreau cumva studiate şi formale. 
Pe de cealaltă parte, Garse Janacek, deşi stătea mult mai drept la 
masă şi nu se scărpina deloc şi vorbea afectat, părea mult mai 
relaxat, de parcă i-ar fi făcut plăcere restricţiile impuse de societate şi 
nici nu i-ar fi trecut prin cap să încerce să scape de ele. Exprimarea lui 
era însufleţită şi abrazivă; arunca injurii aşa cum roata olarului aruncă 
scântei, mai ales spre Gwen. Ea îi răspunse la câteva, dar fără prea 
multă vlagă; Janacek era mult mai bun la jocul acesta. In general, 
schimburile lor de cuvinte dădeau impresia de ciondăneală 
afectuoasă, însă, de câteva ori, lui Dirk i se păru că surprinde o 
nuanţă de ostilitate reală. Vikary se încrunta de fiecare dată. 

Când se întâmplă ca Dirk să pomenească de anul pe care ÎI 
petrecuse pe planeta Prometeu, Janacek prinse ideea din zbor. 

- Spune-mi, t'Larien, îl întrebă el, crezi că Omul Modificat este 
fiinţă omenească? 

- Bineînţeles că este, răspunse Dirk. Toţi sunt. Au fost inventaţi de 
Imperialii Pământului cu multă vreme în urmă, în timpul războiului. 
Prometeenii nu sunt decât descendenţii vechii Armate Ecologice. 

- Chiar aşa, se ambală Janacek, dar nu pot fi de acord cu concluzia 
ta. Şi-au măsluit într-un asemenea hal propriile gene, încât au pierdut 


dreptul de a se mai numi oameni. Asta-i părerea mea. Sunt oameni- 
libelulă, sunt oameni submarini, oameni care pot trăi într-o atmosferă 
otrăvită, oameni care pot vedea în întuneric ca hruunii, din tribul 
Githyanki, oameni cu patru mâini, hermafrodiţi, soldaţi fără stomacuri, 
care se împerechează cu scroafele fără ca măcar să o simtă - toate 
creaturile astea nu sunt oameni. Sunt neoameni, ca să fiu mai exact. 

- Nu, spuse Dirk. Am auzit termenul neom. Este o sintagmă folosită 
în multe lumi, dar ea nu înseamnă decât că materialul uman a fost în 
aşa fel transformat încât nu se mai poate încrucişa cu cel asemenea 
lui. Prometeenii au avut grijă să evite asta. Conducătorii lor - care, 
trebuie să ştii, sunt destul de normali, nu şi-au făcut decât câteva 
modificări minore, mai ales în privinţa longevităţii - cum ziceam, 
conducătorii lor atacau periodic planetele Rhiannon şi Thisrock, după 
pradă, dacă înţelegi ce vreau să spun. In căutare de pământeni 
absolut normali... 

- Cu toate acestea, Pământul însuşi este mai puţin normal decât 
înainte, îl întrerupse Janacek şi ridică nepăsător din umeri. Nu trebuia 
să mă bag în vorbă, nu? Oricum, Bătrânul Pământ este mult prea 
departe şi la noi nu ajung decât zvonuri vechi de secole. Continuă. 

- Am spus ce am avut de spus, zise Dirk. Oamenii Modificaţi sunt 
tot oameni. Chiar şi cei din castele inferioare, cei mai groteşti, 
experimentele eşuate pe care doctorii le-au considerat rebuturi - toţi 
aceştia se pot împerechea. De aceea îi sterilizează. Le este teamă de 
posibilele lor progenituri. 

Janacek luă o gură de bere şi îl privi fix cu pătrunzătorii lui ochi 
albaştri. 

- Înseamnă că se împerechează, aşa zici, nu? şi zâmbi. Spune-mi, 
t'Larien, în anul petrecut pe planeta aia, ai avut vreo ocazie să verifici 
personal această teorie? 

Dirk se îmbujoră la faţă şi se uită la Gwen ca şi cum ar fi fost vina 
ei. 

- Nu am fost celibatar aceşti şapte ani din urmă, dacă asta mă 
întrebi, se răsti el enervat. 

Janacek îi recompensă răspunsul cu un rânjet larg şi o privi pe 
Gwen. 

- Interesant, îi explică el. Individul petrece câţiva ani în patul tău şi 
după aia începe să se dea la animale. 

Ochii femeii scânteiară de furie; Dirk o cunoştea destul de bine ca 
să îşi dea seama ce simte. Nici Jaan Vikary nu părea prea încântat de 
turnura pe care o luase discuţia. 

- Garse, îl avertiză el. 

Janacek se potoli imediat. 

- Scuze, Gwen. N-am vrut să te jignesc. Fără îndoială că nu ai nicio 
legătură cu bucuriile lui la sirene şi femeile-muşte. 


- Ai de gând să mergi în sălbăticie, t'Larien? îl întrebă Vikary cu 
glas tunător încercând să schimbe subiectul. 

- Nu ştiu, răspunse Dirk sorbind din bere. Ar trebui? 

- Nu ţi-aş ierta-o niciodată dacă n-ai face-o, surâse Gwen. 

- În cazul acesta, am să merg. Dar ce este atât de interesant 
acolo? 

- Ecosistemul - se formează şi moare în acelaşi timp. De multă 
vreme ecologia a fost o ştiinţă dată uitării în Lizieră. Chiar şi acum 
lumile din Exterior nu dispun împreună de mai mult de vreo 
doisprezece specialişti în domeniu. Când a început Festivalul, planeta 
Worlorn a fost însămânţată cu forme de viaţă provenite din 
paisprezece lumi diferite, fără ca nimeni să se fi gândit la modul în 
care acestea vor interacţiona. De fapt este vorba despre mai mult de 
paisprezece planete, dacă ar fi să ne gândim şi la nenumăratele 
strămutări - animale duse de pe Pământ pe Newholme, de acolo pe 
Avalon, apoi pe Wolfheim şi, în cele din urmă, pe Worlorn. 

Arkin şi cu mine lucrăm la o cercetare a efectelor acestor fapte. O 
facem de doi ani şi se pare că o să mai avem treabă încă vreo zece de 
acum încolo. Rezultatele studiului nostru se adresează în primul rând 
agricultorilor din toate lumile din Exterior. Aşa vor şti ce specii de floră 
şi faună pot introduce în absolută siguranţă în habitatele lor şi în ce 
condiţii, şi care anume specii ar putea otrăvi ecosistemul. 

- Animalele de pe Kimdiss sunt deosebit de otrăvitoare, mârâi 
Janacek. Asemenea celor care se ocupă de ele. 

Gwen îi adresă un zâmbet batjocoritor. 

- Garse e iritat pentru că se pare că bansheea neagră este pe cale 
de dispariţie, îi explică ea lui Dirk. Şi este foarte păcat. Pe Inaltul 
Kavalaan specia a fost atât de vânată, încât s-a apropiat de punctul 
de extincţie, dar s-a sperat că specimenele lăsate libere aici acum 
douăzeci de ani îşi vor face vizuini şi se vor înmulţi. lar apoi vor fi 
capturate din nou şi duse înapoi pe Inaltul Kavalaan înainte de îngheţ. 
Doar că lucrurile nu au ieşit chiar aşa. Bansheea este un animal de 
pradă extrem de feroce, însă în habitatul propriu nu poate concura cu 
omul. Pe Worlorn adăpostul i-a fost invadat de roiuri de spiriduşi-de- 
copac veniţi de pe Kimdiss. 

- Majoritatea kavalarilor cred că bansheea este o pacoste şi un 
pericol, explică mai departe Jaan Vikary. Aflată în habitatul ei natural, 
are obiceiul de a ucide oamenii, iar vânătorii de pe Braith, de pe 
Redsteel şi de pe Shanagate Holding consideră bansheea a fi prada 
supremă. Cu o singură excepţie. lronjade a fost mereu de altă părere. 
Există un mit străvechi care spune că, atunci când Kay Fierarul şi 
teynul său, Roland Wolf-jade se luptau singuri cu o armată de demoni 
în Dealurile Lameraan, Kay a fost doborât, iar Roland, care îl veghea, 
devenea tot mai neputincios. Atunci, au venit bansheele de peste 


dealuri, zburând împreună, în formaţii negre şi atât de compacte că 
acopereau soarele. Şi s-au năpustit asupra armatei de demoni şi i-au 
devorat pe toţi până la unul, cruţându-i, însă pe Kay şi Roland. Mai 
târziu, când cei doi teyn au ajuns la peştera lor cu femei şi au pus 
bazele primei aşezări lronjade, bansheea a devenit protectoarea lor 
mult venerată, dând şi forma sigiliului pe care l-au folosit de atunci 
înainte. Niciun lronjade nu a ucis vreodată o banshee, iar legenda 
spune că, ori de câte ori vreun bărbat din lronjade se află în pericol de 
moarte, apare o banshee ca să-l călăuzească şi să-l apere. 

- Drăguţă istorioară, comentă Dirk. 

- Este mult mai mult decât o simplă istorioară, interveni Janacek. 
Există o legătură extrem de puternică între lronjade şi banshee, 
t'Larien. Poate este vorba despre o practică străveche a magiei, poate 
este ceva conştient, sau poate pur instinctual. Nu am pretenţia că aş 
şti. Dar legătura există. 

- Superstiţii, spuse Gwen. Nu trebuie să-ţi faci o părere prea 
proastă despre Garse. Nu e vina lui că nu a avut parte de o educaţie 
solidă. 

Dirk îşi unse un biscuite cu pastă şi îl privi pe Janacek. 

-Jaan mi-a spus că e istoric, şi ştiu cu ce se ocupă Gwen, îi zise. 
Dar tu ce faci? Cu ce te ocupi? 

Ochii albaştri îl fixară cu răceală. Janacek nu-i răspunse. 

- Am senzaţia, continuă Dirk, că nu eşti specialist în ecologie. 

Gwen izbucni în râs. 

- Senzaţia ta este nefiresc de corectă, t'Larien, catadicsi Janacek 
să vorbească. 

- Atunci ce cauţi pe Worlorn? La drept vorbind - îşi mută el privirea 
la Jaan Vikary - ce caută un istoric într-un asemenea loc? 

Vikary cuprinse halba în palme şi sorbi din ea dus pe gânduri. 

- E destul de simplu, spuse el. Sunt kavalar de rang înalt din Casta 
lronjade, legat de Gwen Delvano prin jad şi argint. Betheyna mea a 
fost trimisă pe Worlorn prin votul înaltului consiliu al castei noastre, 
aşa că este foarte firesc să mă aflu şi eu aici, împreună cu teynul 
meu. Pricepi? 

- Cred că da. li ţineţi de urât lui Gwen. 

Atitudinea lui Janacek deveni brusc foarte ostilă. 

- O protejăm pe Gwen, zise el pe un ton ca glacial. De obicei de 
propria ei prostie. N-ar fi trebuit să vină aici, din capul locului, dar iată 
că a venit, aşa că am fost nevoiţi s-o însoţim. In ceea ce priveşte 
cealaltă întrebare a ta, t'Larien, află că şi eu sunt un lronjade, teyn al 
lui Jaan de lronjade. Trebuie să fac absolut orice îmi cere casta mea: 
să vânez sau să lucrez pământul, să mă lupt în duel, să declar război 
duşmanilor noştri, să pun copii în burţile eyn-kethiilor noastre. Asta 
fac eu. Şi deja ştii ce sunt. Ţi-am spus numele meu. 


Vikary se uită la el şi îl făcu să tacă cu un gest hotărât al mâinii 
drepte. 

- Poţi să ne consideri nişte turişti întârziaţi, îi spuse el lui Dirk. 
Studiem şi cutreierăm prin păduri şi prin oraşele moarte şi ne distrăm. 
Ar trebui să prindem bansheele şi să le punem în cuşti pentru a le 
putea transporta înapoi pe Inaltul Kavalaan, doar că nu am fost în 
stare să descoperim niciuna. 

Se ridică şi îşi goli halba. 

- Zilele trec, iar noi nu facem nimic, continuă el după ce o puse la 
loc pe masă. Dacă ai de gând să porneşti spre regiunile sălbatice, ai 
face bine să te grăbeşti. Durează destul de mult să traversezi munţii, 
chiar şi cu aerovehiculul, şi nu te sfătuiesc să stai pe afară după 
lăsarea întunericului. 


- Da? 

Dirk îşi termină şi el halba de bere şi se şterse la gură cu dosul 
mâinii. li era clar că în cultura kavalară nu se foloseau şerveţele la 
masă. 


- Bansheele nu sunt singurele fiare de pradă de pe Worlorn, îl 
lămuri Vikary. Prin păduri mai sunt şi mulţi alţi ucigaşi şi prădători, 
proveniţi cu toţii din cele paisprezece lumi, însă aceştia sunt răul cel 
mai mic. Oamenii sunt cei mai răi. Astăzi, Worlorn este o lume pustie, 
instabilă, iar umbrele şi zonele ei sălbatice sunt pline de ciudăţenii. 

- Ar fi bine să ai o armă cu tine, spuse şi Janacek. Sau, şi mai bine, 
să te însoţim, eu şi cu Jaan, ca să fii în siguranţă. 

Dar Vikary clătină din caap. 

- Nu, Garse. Trebuie să fie singuri ca să poată sta de vorbă. Este 
mai bine aşa, înţelegi ce-ţi spun? Aceasta este dorinţa mea. 

Luă farfuriile şi se îndreptă spre bucătărie. Dar aproape de uşă se 
opri şi se uită peste umăr, încrucişându-şi în treacăt privirea cu a lui 
Dirk. 

Şi Dirk îşi aminti ce îi spusese în zori, pe acoperiş. Eu exist. Ține 
minte asta. 


- De când n-ai mai mers cu un scuter aerian? îl întrebă Gwen la 
scurtă vreme după micul dejun, când se întâlniră pe acoperiş. 

lşi pusese o salopetă din material cameleonic, roşu întunecat, 
strânsă cu o curea, costum care o acoperea de la gât până la picioare. 
Bentiţa care-i ţinea părul era confecţionată din acelaşi material. 

- Din copilărie, îi răspunse Dirk. 

Era îmbrăcat la fel; ea îi dăduse costumul, ca să se poată camufla 
amândoi prin pădure. 

- De când eram pe Avalon. Dar sunt curios să încerc din nou. Mă 
pricepeam destul de bine. 

- Haide, atunci, îl îndemnă Gwen. Nu vom putea ajunge prea 


departe şi nici nu vom putea merge prea repede, dar nu ar trebui să 
conteze. 

Deschise portbagajul aerovehiculului cenușiu în formă de pisică de 
mare şi scoase două pachete mici, argintii, şi două perechi de ghete. 

Dirk se aşeză din nou pe aripa maşini ca să-şi pună ghetele şi să se 
lege la şireturi. Gwen despături scuterele, două platforme din foiţă 
metalică, atât de late cât să permită unui om să stea pe ele. Când le 
întinse pe jos, Dirk remarcă firele întortocheate ale reţelei 
gravitaționale încastrate sub ele. Păşi pe una, poziţionându-şi 
picioarele cu grijă, în aşa fel încât tălpile metalice ale ghetelor lui se 
blocară în locurile speciale, iar platforma deveni rigidă. Gwen îi 
înmână dispozitivul de comandă pe care şi-l fixă la încheietura mâinii, 
cuprinzându-l în palmă. 

- Arkin şi cu mine mergem cu scuterele prin pădure, îi povesti 
Gwen în timp ce-şi lega, la rândul ei, şireturile. Un aerovehicul este de 
zece ori mai rapid, sigur că da, însă nu găseşti mereu o poiană 
suficient de întinsă pe care să poţi ateriza. Pe de altă parte, scuterele 
astea sunt foarte bune pentru cercetările detaliate, atâta vreme cât 
nu luăm prea multe cu noi şi nu ne grăbim prea tare. Garse spune că 
nu sunt nimic altceva decât nişte jucării, dar... 

Se ridică, se urcă pe platforma ei şi zâmbi. 

- Gata? 

- Sigur, răspunse Dirk, şi apăsă cu un deget plăcuţa argintie din 
palma dreaptă. 

Puțin cam prea tare o apăsă. Căci scuterul ţâşni în sus, târându-l 
după el, smucindu-i trupul de colo-colo. Se dădu peste cap şi se ridică 
spre cer, izbutind, totuşi, să nu-şi spargă capul de acoperiş, râzând ca 
nebunul aşa, spânzurat de platformă. 

Gwen veni după el, în picioare pe platforma ei, înălțându-se în 
cerul crepuscular cu îndemânarea pe care ţi-o dă practica 
îndelungată, aidoma unui djinn care zboară pe un covor din argint. 
Când ajunse lângă Dirk, acesta deja se acomodase cu comenzile 
scuterului şi se ridicase, chiar dacă se tot legăna în faţă şi în spate ca 
apucat, străduindu-se să-şi menţină echilibrul. Spre deosebire de 
aerovehicule, scuterele aeriene nu aveau giroscoape. 

Gwen îl lovi veselă pe spate. Nu-i trebui mai mult ca să se 
răstoarne din nou şi începu să zboare înclinat în văzduh, deasupra 
oraşului Lartyen, rostogolindu-se ca o roată dementă. 

Gwen îi strigă ceva din spate. El îşi miji ochii şi observă că era cât 
pe ce să se izbească de un turn înalt din abanos. Umblă la comenzile 
scuterului şi ţâşni în sus, făcând eforturi disperate să se echilibreze. 

Il ajunse din urmă deasupra oraşului. 

- Nu te apropia, o avertiză el rânjind cu gura până la urechi, 


simțindu-se ca un tembel neîndemânatic dar extrem de fericit. Mai dă- 
mă tu o dată peste cap, femeie, şi am să trag cu laserul în tine, de am 
să te scot de pe cer! 

Se înclină într-o parte, îşi reveni, apoi compensă înclinându-se mult 
în cealaltă parte. Scheuna ca un căţeluş vesel. 

- Eşti beat, îi strigă Gwen prin vântul tăios. Ai băut prea multă bere 
la micul dejun. 

Acum zbura deasupra lui, cu mâinile încrucişate peste piept, 
urmărindu-i zvârcolirile cu dezaprobare amuzată. 

- Chestiile astea par mult mai stabile dacă atârni cu capul în jos, 
comentă Dirk. 

Reuşise, cât de cât, să-şi recapete echilibrul, cu toate că, dacă te 
luai după felul în care îşi ţinea braţele întinse în lateral, era clar că nu 
era mult prea convins că va putea să şi-l menţină. 

Gwen cobori în linie cu el, sigură pe picioare şi plină de încredere, 
cu părul fluturându-i nebun în spate ca un stindard negru. 

- Cum e? îi strigă ea de alături. 

- Cred că m-am prins cum funcţionează! o anunţă Dirk încă în 
poziţie verticală. 

- Bravo. Uită-te în jos! 

Se uită peste siguranţa subţire a platformei de sub tălpi. Dar jos nu 
mai era oraşul Larteyn, cu turnurile lui întunecate şi cu străzile lui din 
piatră-incandescentă stinsă, ci un hău mare, mare văzut printr-un cer 
crepuscular pustiu, până la Pajiştea aflată mult sub el. Zări un râu, un 
firicel de apă întunecată şerpuind prin vegetaţia slab luminată. Dar 
ameţi dintr-odată, i se încleştară mâinile, şi se răsturnă din nou. 

Acum Gwen cobori sub el şi îi zâmbi compătimitor văzându-l cum 
atârnă cu capul în jos. 

- Chiar că eşti bătut în cap, t'Larien, îl complimentă ea. De ce nu 
zbori în picioare? 

Mârâi la ea sau, mai degrabă încercă să mârâie, căci vântul îi tăie 
răsuflarea şi nu putu decât să se strâmbe la Gwen. Apoi se răsuci, 
revenind în poziţie normală. Incepuseră să-l doară picioarele din cauza 
efortului. 

- Uite! îi strigă el şi o privi provocator ca şi cum ar fi vrut să-i 
demonstreze că nu îl speria altitudinea. 

Gwen zbura iarăşi alături. II cercetă cu privirea şi dădu amuzată din 
cap. 

- Eşti o ruşine pentru copiii de pe Avalon şi pentru toţi locuitorii 
universului care folosesc scutere aeriene, îi spuse ea. Cred, totuşi, că 
ai să supravieţuieşti. Acum, vrei să vezi zona sălbatică? 

- Arată-mi drumul, Jenny! 

- Atunci întoarce. Nu în direcţia asta trebuie să mergem. Trebuie să 
trecem de munţi. 


Îl prinse de mână cu mâna ei liberă şi se răsuciră împreună într-o 
spirală largă, în sus şi înapoi, către Larteyn şi lanţul muntos. De la 
distanţa aceea, oraşul li se arăta cenuşiu şi mohorât, cu trufaşele lui 
pietre-incandescente de un negru decolorat de soare. lar munţii 
întunecaţi se ridicau ameninţători în faţă. 

Zburară către ei, luând treptat altitudine, până când ajunseră mult 
deasupra Fortului-de-Foc, destul de sus cât să poată evita ciocnirea de 
piscuri. Aceasta era altitudinea maximă la care puteau zbura 
scuterele aeriene; desigur că un aerovehicul s-ar fi înălţat mult mai 
mult. Dar pentru Dirk era suficient. Salopetele lor din material 
cameleonic îşi schimbaseră culoarea într-un alb-cenuşiu, şi el era 
bucuros că nu simte frigul năprasnic; bătea un vânt îngheţat, iar ziua 
ambiguă de pe Worlorn nu era deloc mai caldă decât noaptea care se 
încheiase. 

Ţinându-se de mâini şi strigându-şi din când în când impresiile, 
înclinându-se într-o parte şi în alta în vânt, Gwen şi Dirk urcară în zbor 
un munte, apoi coborâră pe coasta lui pe cealaltă parte într-o vale 
stâncoasă şi plină de umbre, apoi din nou sus, şi iar jos pe o altă 
coastă, pe lângă zone de vegetaţie şi pietre negre, pe lângă cascade 
înalte şi prăpăstii adânci. La un moment dat, Gwen îl provocă la 
întrecere, iar el îi strigă că este de acord şi ţâşniră înainte cât de iute 
îi puteau duce scuterele şi îndemânarea lor până când lui Gwen i se 
făcu milă de el şi se întoarse să-l prindă iar de mână. 

Lanţul muntos se sfârşea la fel de brusc spre vest, pe cât de brusc 
se ridicase în est, dig înalt care ferea zona sălbatică de lumina Roţii 
care nu-şi încheiase încă ascensiunea pe cer. Zburau deja de mai bine 
de o oră, iar Dirk era pe jumătate amorţit din cauza vântului aprig de 
pe Worlorn şi întregu-i trup protesta în faţa acestei maltratări. 

Aterizară în mijlocul pădurii, lângă un lac. Gwen cobori într-un picaj 
grațios, oprindu-se pe malul acoperit cu muşchi. Însă Dirk, temându- 
se ca nu cumva să se zdrobească de sol şi să-şi rupă vreun picior, îşi 
închise reţeaua o secundă prea devreme şi se prăbuşi un metru în gol. 

Gwen îl ajută să-şi decupleze ghetele de pe scuter şi să-şi curețe 
hainele şi părul de nisip jilav şi licheni. Apoi se aşeză pe mal lângă el 
şi îi surâse. El îi răspunse la surâs şi o sărută. 

Sau, mai degrabă, încercă să o sărute. Pentru că, atunci când se 
întinse să o ia în braţe, ea se retrase, iar el îşi aminti. Işi lăsă mâinile 
în jos şi chipul i se umbri. 

- Imi pare rău, îngăimă el. 

Işi feri privirea, căutând liniştea lacului. Verdele uleios al suprafeţei 
nemişcate era presărat cu insulițe de ciuperci violete. Singura 
mişcare, abia perceptibilă, era zbârnâitul insectelor din apropierea 
malului. Pădurea era încă şi mai întunecată decât oraşul, deoarece 
munţii ascundeau în spatele lor mare parte din discul lui Satan cel 


Gras. 

Gwen îi puse o mână pe umăr. 

- Nu, şopti ea. Mie îmi pare rău. Şi eu uitasem. O fracțiune de 
secundă am crezut că sunt pe Avalon. 

Se uită la ea pierdut şi se forţă să schiţeze un zâmbet şters. 

- Da. Aşa m-am simţit şi eu. Mi-a fost dor de tine, Gwen, în ciuda 
tuturor celor întâmplate. Sau nu ar trebui să spun asta? 

- Probabil că nu, îi răspunse ea. 

li evită din nou privirea, uitându-se peste lac. Malul celălalt era 
învăluit în ceaţă. Rămase multă vreme cu privirea pierdută, 
nemişcată, înfiorându-se de frig o singură dată. Dirk văzu cum 
îmbrăcămintea i se preschimbă încet într-un alburiu marmorat cu 
verde armonizându-se cu nuanţa locului unde stătea. 

În cele din urmă întinse o mână şovăielnică, dar ea se feri iarăşi. 

- Nu. 

Dirk oftă, luă un pumn de nisip şi, dus pe gânduri, îl lăsă să i se 
prelingă printre degete. 

- Gwen, se bâlbăi el. Jenny, nu ştiu... 

Il privi supărată. 

- Nu e numele meu, Dirk. N-a fost niciodată. Nimeni în afară de 
tine nu mi-a spus aşa. 

Tresări rănit. 

- Dar, de ce... 

- Pentru că nu sunt eu! 

- Ba tu eşti, se înverşună el. Aşa mi-a venit să-ţi spun când eram 
pe Avalon şi ţi s-a potrivit, şi aşa ţi-am spus. Am crezut că-ţi place. 

Ea clătină din cap. 

- Asta a fost atunci. Nu înţelegi. N-ai înţeles niciodată. A ajuns să 
însemne mai mult pentru mine decât însemnase la început, Dirk. Mai 
mult, şi mai mult, şi mai mult, iar lucrurile pe care acest nume le 
simboliza nu erau lucruri bune. Chiar şi atunci am încercat să-ţi spun 
asta. Însă toate astea au fost pe vremuri. Eram mult mai tânără 
atunci, o copilă. Nu ştiam cum să pun în cuvinte ce simt. 

- Şi acum? îşi croi furia drum în tonul lui. Acum ştii să pui în cuvinte 
ce simţi, Gwen? 

- Da. Pentru tine ştiu, Dirk. Acum am mai multe cuvinte decât îmi 
trebuie, surâse ca la o glumă numai de ea ştiută şi îşi flutură părul în 
vânt. Ascultă-mă, numele intime sunt bune. Pot însemna ceva special 
pentru doi oameni aflaţi într-o relaţie. Aşa mi se întâmplă cu Jaan. 
Membrii castelor au nume lungi pentru că ei deţin mai multe roluri. El 
este Jaan Vikary pentru un prieten wolfmanian de pe Avalon, şi este 
patrician lronjade în consiliile castei, dar este şi Riv în cadrul slujbelor 
divine, şi este Wolf în războaie. Şi mai are încă un nume, un nume 
intim, pe care îl foloseşte în pat. Aşa se şi cuvine să fie, pentru că 


toate aceste nume îl definesc. Înţeleg asta. Însă îmi plac anumite 
fațete ale lui mai mult decât altele. De exemplu, îmi place mai mult 
Jaan decât Wolf, sau înaltul demnitar lronjade, dar toate aceste nume 
îl reprezintă, îl fac să fie complet. Kavalarii au un proverb. Ei spun că 
omul este suma tuturor numelor lui. Numele sunt extrem de 
importante pe Inaltul Kavalaan. Numele sunt extrem de importante 
pretutindeni, însă doar kavalarii cunosc foarte bine acest adevăr. Un 
lucru fără nume este un lucru fără esenţă. Dacă ar exista esenţa, 
atunci ar avea un nume. Şi, în acelaşi fel, dacă dai nume unui lucru, 
atunci undeva, la un anumit nivel, lucrul numit de tine va exista, va 
căpăta viaţă. Asta e un alt proverb kavalar. Inţelegi ce-ţi spun, Dirk? 

- Nu. 

Ea izbucni în râs. 

- Tot bătut în cap ai rămas. Ascultă-mă, atunci când Jaan a venit pe 
Avalon, era Jaantony lronjade Vikary. Acesta era numele lui, numele 
lui întreg. Cele mai importante erau primele două - Jaantony este 
numele lui real, numele care i-a fost dat la naştere, iar lronjade este 
numele castei sale, al alianţei sale. Vikary este un nume inventat, pe 
care şi l-a luat la pubertate. Toţi kavalarii iau astfel de nume, de obicei 
adoptă numele patricienilor pe care îi admiră, sau nume din mitologie, 
sau nume ale eroilor personali. O mulţime de nume de pe Bătrânul 
Pământ au reuşit să supravieţuiască în această manieră. Ideea este 
că, prin preluarea numelui unui erou, băiatul va dobândi unele din 
calităţile aceluia. Şi chiar se pare că funcţionează pe Inaltul Kavalaan. 

Vikary, numele pe care şi l-a ales Jaan, este puţin mai neobişnuit în 
multe privinţe. Sună ca un nume de mâna a doua de pe Bătrânul 
Pământ, însă nu este. 

Se povesteşte că Jaan a fost un copil straniu - visător, foarte 
capricios, mult prea introspectiv. Când era mic, îi plăcea să le asculte 
pe eyn-kethi spunând poveşti şi cântând, ceea ce este un lucru rău 
pentru un băieţel kavalar. Eyn-kethiile sunt femeile folosite doar 
pentru reproducere, sunt veşnicele mame ale castei, iar un copil 
normal nu trebuie să aibă de-a face cu ele mai mult decât este 
absolut necesar. Când a mai crescut puţin, Jaan îşi petrecea singur 
mai tot timpul, explorând peşterile şi minele abandonate din munţi. 
Departe de fraţii lui din castă. Şi nu i-o iau în nume de rău. A fost 
mereu bătaia lor de joc şi nu a avut niciun prieten până când l-a 
întâlnit pe Garse, care, cu toate că este cu mult mai tânăr, a sfârşit 
prin a deveni protectorul lui Jaan în ultimele etape ale copilăriei. La un 
moment dat însă, s-a schimbat totul. Când s-a apropiat de vârsta când 
trebuia să înveţe code duello, regulile duelului, Jaan şi-a îndreptat 
atenţia asupra armelor şi a ajuns să le stăpânească extrem de iute. 
Are capacitatea de a învăţa extraordinar de repede; iar astăzi este 
fantastic de rapid şi toată lumea îl consideră extrem de periculos. Este 


mai bun chiar decât Garse, care acţionează mai mult instinctiv. 

Dar nu a fost mereu aşa. In orice caz, atunci când a venit vremea 
ca Jaantony să-şi aleagă un nume, el venera doi eroi, despre care însă 
nu îndrăznea să pomenească în faţa patricienilor. Niciunul nu făcea 
parte din lronjade şi, mai rău încă, amândoi erau semiparia, ticăloşi ai 
istoriei kavalare, lideri carismatici devotați unor cauze greşite, supuşi 
apoi secolelor de insulte verbale. Aşa că Jaan le-a amestecat numele, 
a jonglat cu sunetele din ele, până când produsul obţinut a ajuns să 
semene cu un nume de familie vechi, importat de pe Pământ. 
Patricienii l-au acceptat fără probleme. Căci era doar numele lui ales, 
cea mai puţin importantă parte a identităţii sale. Numele care este 
rostit ultimul, în definitiv. 

Se încruntă şi continuă: 

- Astfel ajung la tâlcul întregii poveşti. Jaantony lronjade Vikary s-a 
dus pe Avalon, iar el era mai presus de toate Jaantony lronjade. Doar 
că Avalon este o lume care conferă o extrem de mare importanţă 
numelui patronimic. Şi aşa a descoperit că, mai presus de toate, acolo 
el era Vikary. Academia l-a înscris sub numele acesta, iar dascălii lui îi 
spuneau Vikary, şi cu acest nume a fost nevoit să trăiască vreme de 
doi ani. Curând a devenit şi Jaan Vikary, pe lângă Jaantony lronjade. Şi 
cred că i-a plăcut asta, într-o oarecare măsură. De atunci încoace a 
încercat să rămână Jaan Vikary, deşi nu a fost prea uşor, mai ales 
după ce ne-am întors pe Inaltul Kavalaan. Pentru kavalari el va fi 
mereu Jaantony. 

- De unde a căpătat celelalte nume? se pomeni întrebând Dirk fără 
să vrea. Povestea ei îl fascina şi părea a da noi înţelesuri cuvintelor pe 
care Jaan Vikary i le spusese în zorii zilei, pe acoperiş. 

- Când ne-am căsătorit, m-a adus cu el la lronjade şi a devenit 
patrician, în mod automat, membru al înaltului consiliu, îi spuse ea. 
Aşa a apărut cuvântul „înalt” din numele lui complet şi aşa a primit 
dreptul de a deţine o proprietate particulară, independent de castă, 
dreptul de a face sacrificii religioase, şi de a-i conduce pe kethii lui, pe 
fraţii săi de castă, în război. Aşa se face că a primit şi un nume de 
războinic, ca un fel de grad militar, şi un nume religios. Pe vremuri 
aceste nume erau deosebit de importante. Dar nu şi azi, deşi datina a 
rămas. 

- Inţeleg, murmură Dirk, cu toate că nu înţelegea pe de-a întregul. 

Kavalarii păreau să acorde căsătoriei o semnificaţie neobişnuit de 
mare. 

- Dar ce legătură are povestea asta cu noi? 

- Are o legătură foarte mare, spuse Gwen din nou serioasă. Când 
Jaan a ajuns pe Avalon şi oamenii au început să i se adreseze cu 
„Vikary”, s-a schimbat. A devenit chiar Vikary, un hibrid al propriilor 
lui idoli contestaţi. Asta poate face un nume, Dirk. Şi tot asta a 


însemnat sfârşitul relaţiei noastre. Da, te-am iubit. Te-am iubit mult. 
Te-am iubit, dar tu ai iubit-o pe Jenny. 

- Tu erai Jenny! i 

- Da. Şi nu. Jenny a ta, Guinevere a ta. Imi spuneai aşa iar şi iar. 
Mă strigai pe numele acestea la fel de des cum mă strigai şi „Gwen”. 
Şi aveai dreptate. Căci erau numele tale. Şi da, mi-a plăcut. Ce ştiam 
eu pe atunci despre semnificaţia numelor? Jenny e un nume drăgălaş, 
iar Guinevere are o aură de legendă. Ce ştiam eu? 

Insă am învăţat, chiar dacă n-am ştiut niciodată să mă exprim. 
Problema a fost că tu erai îndrăgostit de Jenny iar eu nu eram Jenny. 
Poate că m-ai luat pe mine drept model când ai creat-o, dar nu era 
decât o fantasmă, o dorinţă, un vis de-al tău. Ai ataşat-o de mine şi 
ne-ai iubit pe amândouă, iar cu timpul mi-am dat seama că mă 
transform în Jenny. Dă nume unui lucru, iar lucrul acela se va 
transforma cumva, ajungând să se contopească cu acel nume. Toate 
adevărurile se găsesc în nume, şi toate minciunile deopotrivă, căci 
nimic nu denaturează mai mult ca un nume incorect, un nume 
nepotrivit care poate schimba şi realitatea şi aparenţa. 

Am vrut să mă iubeşti pe mine, nu pe ea. Eram Gwen Delvano şi 
îmi doream să fiu cea mai bună Gwen Delvano, dar să rămân eu 
însămi. M-am împotrivit atunci când mă transformam în Jenny, iar tu 
te-ai luptat să o păstrezi şi niciodată nu ai înţeles despre ce era vorba. 
De aceea te-am părăsit, încheie ea, pe un ton rece, fără inflexiuni, cu 
chipul o mască crispată, ferindu-şi iarăşi ochii de ai lui. 

Şi, în cele din urmă, înţelese. Nu în cei şapte ani din urmă, ci acum, 
în câteva minute. Inseamnă că de aceea i-a trimis bijuteria-şoptitoare. 
Nu ca să-l cheme la ea, nu, nu pentru asta. 

Ci ca să-i spună de ce se despărţise de el. Şi avea sens. lar furia i 
se topi într-o melancolie vlăguită. Printre degete i se scurgea nisipul 
rece şi nebăgat în seamă. 

li văzu expresia de pe chip şi vocea i se mai domoli. 

- Îmi pare rău, Dirk, îi spuse. Dar iarăşi mi-ai spus Jenny. Şi m-am 
văzut nevoită să-ţi mărturisesc adevărul. Eu nu am uitat niciodată şi 
îmi închipui că nici tu n-ai făcut-o, şi m-am tot gândit la asta în 
decursul anilor. Ne-a fost atât de bine când ne-a fost bine, îmi tot 
spuneam. Cum de a mers prost? Şi gândul acesta mă înspăimânta. Îmi 
spuneam că, dacă a mers ceva prost între noi, între Dirk şi mine, 
înseamnă că nimic nu mai este sigur pe lume, înseamnă că nu te mai 
poţi baza pe nimic. Şi spaima asta m-a paralizat vreo doi ani. In cele 
din urmă, alături de Jaan, am înţeles. lar acum ţi-am dat răspunsul pe 
care l-am găsit. Imi pare rău dacă te doare. Dar trebuia să ştii. 

- Sperasem... 

- Nu, îl avertiză ea. Nu începe, Dirk. Nu din nou. Nici măcar să nu 
încerci. Între noi nu mai este nimic. Acceptă asta. Altfel ar însemna să 


murim. 

Bărbatul oftă adânc, simțindu-se blocat din toate direcţiile. De-a 
lungul întregii discuţii nici măcar nu o atinsese. Se simţea neputincios. 

- Să înţeleg că Jaan nu-ţi spune Jenny? o întrebă cu un surâs amar. 

Gwen râse. 

- Nu. Fiind kavalară, am şi eu un nume intim, şi pe acesta îl 
foloseşte. Doar că eu însămi mi l-am ales, aşa că nu mă deranjează. 
Este numele meu. 

Dirk ridică din umeri. 

- Eşti fericită? 

Gwen se ridică şi îşi scutură nisipul de pe picioare. 

-Jaan şi cu mine - ei, sunt mai multe de spus şi greu de explicat. 
Pe vremuri mi-ai fost prieten, Dirk, poate cel mai bun prieten pe care 
l-am avut vreodată. Dar nu ne-am văzut mult timp. Nu insista. In 
momentul acesta am nevoie de un prieten. E drept că stau de vorbă 
cu Arkin, iar el mă ascultă şi îşi dă silinţa să înţeleagă, dar nu mă 
poate ajuta. E mult prea implicat, mult prea obtuz în privinţa 
kavalarilor şi a culturii lor. Jaan şi cu Garse şi cu mine avem probleme, 
aşa este, dacă asta mă întrebi. Dar mi-este greu să vorbesc despre 
ele. Dacă vrei, aşteaptă şi fii din nou prietenul meu. 

Lacul era nemişcat în nesfârşitul amurg roşu-cenuşiu. Se uită la 
apa plină de crustele de ciuperci şi, fără veste, gândul îl duse înapoi, 
la canalul de pe Braque. Înseamnă că totuşi avea nevoie de el, îşi 
spuse. Poate nu aşa cum sperase, dar tot exista ceva ce-i putea dărui. 
Şi se agăţă cu încăpățânare de gândul acesta. Voia să dăruiască, 
trebuia să dăruiască. 

- Cum doreşti, spuse el ridicându-se. Sunt foarte multe lucruri pe 
care nu le înţeleg, Gwen. Mi se pare că jumătate din cele auzite astăzi 
au trecut pe lângă mine şi nici măcar nu ştiu ce întrebări să pun. Dar 
pot încerca. Cred că îţi datorez asta. Ţi-o datorez. 

- Şi ai să ai răbdare? 

- Şi te voi asculta, atunci când va fi vremea. 

- Atunci mă bucur că ai venit, exclamă ea. Aveam nevoie de 
cineva, de cineva dinafară. Şi ai sosit chiar la momentul potrivit. O 


şansă. 
Ce ciudat, îşi spuse el, să-ţi chemi şansa. Dar nu zise nimic. 
- Şi acum? 


- Am să-ţi arăt pădurea. De fapt, pentru asta am venit aici. 

işi luară scuterele aeriene şi se îndepărtară de lacul mut, spre 
inima pădurii care îi aştepta. Nu era niciun drum făcut de mâna 
omului, dar tufele erau firave, iar mersul se dovedi lejer, având la 
dispoziţie multe poteci din care să aleagă. Dirk tăcea, cu umerii căzuţi 
şi mâinile îndesate adânc în buzunare, privind la pădurea din jur. 
Vorbea doar Gwen; şi nici ea prea mult, dar cu voce scăzută şi 


reverenţioasă, aidoma şoaptelor unui copil într-o catedrală. Mai mult îi 
arăta cu mâna unde anume să se uite. 

Copacii din jurul lacului erau prieteni apropiaţi pe care Dirk îi 
văzuse de mii de ori înainte. Pentru că aceasta era aşa-zisa pădure de 
acasă, pădurea pe care omul o lua cu sine de la un sistem solar la 
altul şi pe care o replanta pe toate planetele pe care punea piciorul. 
Era pădurea-natală, pădurea cu rădăcini pe Bătrânul Pământ, doar că 
nu mai era în totalitate pământeană. Pe fiecare planetă, omenirea îşi 
descoperea noi favoriţi, plante şi copaci care le intrau curând în 
sânge, ca aceia proveniţi, la începuturi, de pe Pământ. Şi, când navele 
interstelare plecau mai departe, răsadurile de pe lumile acestea noi se 
alăturau nepoților de două ori dezrădăcinaţi ai Terrei şi, tot aşa, 
creştea şi se dezvolta pădurea-natală. 

Dirk şi Gwen trecură încet prin pădurea aceea, aşa cum alţii se 
plimbaseră prin ea pe zeci de alte planete. Cunoşteau toţi copacii. 
Arţari, platani, stejari pitici, stejari normali, mesteceni, pini otrăvitori şi 
plopi. Locuitorii lumilor din Exterior îi aduseseră pe toţi aici întocmai 
cum strămoşii lor îi aduseseră pe Lizieră, pentru a da sentimentul de 
„acasă”, indiferent unde s-ar fi aflat casa aceea. 

Dar pădurea aceasta era altfel. 

Din cauza luminii, îşi dădu seama Dirk după o vreme. Din cauza 
luminii burniţate care picura atât de zgărcită din întunericul roşu stins 
al zilei de pe Worlorn. Aceasta era o pădure a crepusculului. In 
tărăgăneala timpului - într-o toamnă prea mult prelungită - pădurea 
aceasta era pe moarte. 

Privi mai atent şi văzu că toţi arţarii erau desfrunziţi, iar el călca pe 
covorul lor de frunze palide. Nu vor mai înfrunzi niciodată. Şi stejarii 
erau goi. Se opri şi luă o frunză dintr-un platan şi observă că 
vinişoarele ei roşii deveniseră negre. lar culoarea mestecenilor era 
cenuşiu-prăfuit. 

Apoi va urma putrefacţia. 7 

Anumite părți ale pădurii putreziseră deja. Intr-o viroagă părăsită, 
unde humusul era mai gros şi mai întunecat la culoare decât oriunde 
în altă parte, Dirk simţi un miros neplăcut. Se uită întrebător la Gwen. 
Ea se aplecă şi îi duse la nas o mână din materia aceea neagră. El se 
feri. 

- Aici a fost o pătură de muşchi, îi explică tristă. L-au adus tocmai 
de pe Eshellin. Acum un an era verde cu stacojiu, era viu şi făcuse 
nişte floricele minunate. Apoi asupra lui s-a pogorât doliul. 

Trecură mai departe, spre adâncul pădurii, mai departe de lac şi de 
zidul muntos. Acum sorii erau deja deasupra, cu Satan cel Gras 
estompat şi buhav ca o lună plină însângerată, având în juru-i cercul 
inegal al patru stele-sori mici şi galbene. Worlorn se retrăsese prea 
mult în direcţie greşită; şi pierduse, astfel, prilejul de a se bucura de 


efectul Roţii. 

Mergeau de mai bine de o oră când aspectul pădurii începu să se 
modifice. Incet, subtil, schimbarea se furişa, aproape mult prea 
treptat ca să poată fi observată de Dirk. Dar Gwen îi arătă. Cunoscuta 
pădure-natală ceda, făcând loc unor lucruri mai ciudate, unor lucruri 
unice, unor lucruri de neînchipuit. Copaci sfrijiţi şi negri cu frunze 
cenuşii, pereţi înalţi de trandafiri sălbatici cu petale roşietice, sălcii 
ofilite de un albastru deschis, fosforescent, forme uriaşe, bulbucate, 
infestate cu coji întunecate. Gwen i le arătă pe toate, şi le numi pe 
toate. Dar era un anume soi pe care îl întâlneau din ce în ce mai des: 
o excrescenţă foarte înaltă, gălbuie, din al cărei trunchi ca de ceară 
ieşeau ramuri strâmbe şi încâlcite; iar din aceste ramuri creşteau 
crengi mai mici, apoi, din ele, crengi şi mai mici încă, până totul se 
transforma într-un labirint extrem de compact. 

- Sugrumători, îi explică Gwen, iar Dirk înţelese curând de ce 
purtau acest nume neobişnuit. 

Aici, în inima pădurii, unul dintre sugrumători se dezvoltase chiar 
alături de un mesteacăn regal, spre care îşi întinsese ramurile ca de 
ceară galbenă, care se împletiseră cu cele drepte, falnice şi cenuşii. 
Rădăcinile ieşiseră din pământ şi se înfăşuraseră în jurul celor ale 
mesteacănului, strangulându-şi rivalul ca într-o menghină. Acum 
mesteacănul abia dacă mai putea fi văzut: un băț înalt şi mort, pierdut 
în îmbrăţişarea mortală a sugrumătorului. 

- Sugrumătorii provin de pe Tober, spuse Gwen. lau în stăpânire 
pădurile de aici, aşa cum au făcut şi cu cele de pe planeta lor de 
origine. Le-am fi putut spune că se va întâmpla una ca asta, însă 
toberienilor nu le-ar fi păsat absolut deloc. Oricum, pădurile fuseseră 
sortite pieirii încă dinainte de plantarea lor. Şi vor muri şi 
sugrumătorii, deşi printre ultimii. 

Merseră mai departe, iar sugrumătorii deveneau din ce în ce mai 
groşi, până când ajunseră să domine pădurea, care era tot mai deasă, 
mai întunecată, iar străbaterea ei era tot mai îngreunată. Rădăcini pe 
jumătate îngropate le puneau piedică, iar ramurile îngemănate se 
uneau deasupra lor aidoma braţelor musculoase ale unor gladiatori 
giganţi. Acolo unde doi sau trei sugrumători creşteau alături, păreau a 
se contopi într-un unic ciot contorsionat, iar Gwen şi Dirk se vedeau 
obligaţi să-l ocolească. Nu mai era multă vegetaţie, cu excepţia 
straturilor cu ciuperci negre şi violet la picioarele copacilor galbeni, 
precum şi frânghii de paraziți. 

Insă erau animale. 

Dirk le observă cum se mişcau printre onduleurile întunecate ale 
sugrumătorilor şi le auzi flecăreala ascuţită. In cele din urmă zări unul. 
Pe o ramură groasă şi galbenă de deasupra lor, uitându-se în jos la ei; 
de mărimea unui pumn de om, perfect nemişcat şi parcă transparent. 


O atinse pe Gwen pe umăr şi-i făcu semn să privească în sus. 

Însă ea doar râse uşor. Apoi întinse mâna şi prinse fiinţa cea 
mititică în pumn. Când îl deschise, Dirk nu văzu decât colb şi ţesuturi 
moarte. 

- Pe aproape trebuie să fie un cuib de spiriduşi-de-copaci, îi explică 
ea. Năpârlesc de vreo patru sau cinci ori înainte de a ajunge la 
maturitate şi îşi lasă pieile în urmă ca să alunge animalele de pradă, 
continuă şi arătă în altă direcţie. Uite acolo unul viu, dacă te 
interesează. 

Dirk privi şi zări un animal mic şi galben, cu colţi ascuţiţi şi ochi 
mari şi cafenii. 

- Pot zbura, îi mai spuse Gwen. Sunt înzestrați cu o membrană de 
la braţ până la picior care le permite să treacă printre copaci. Sunt 
prădători, să ştii. Vânează în grupuri şi pot dobori animale de o sută 
de ori mai mari decât ei. Dar, în general, nu atacă oamenii dacă 
aceştia au grijă să le evite cuiburile. 

Spiriduşul-de-copac dispăruse pe sub un labirint de ramuri de 
sugrumători, însă lui Dirk i se păru că vede un altul cu coada ochiului. 
Se uită atent la pădurea din jur. Pretutindeni erau pieile transparente 
ale spiriduşilor, năluci micuţe şi feroce, privind în gol la crepusculul 
nesfârşit. 

- Nu-i aşa că şi din cauza lor Janacek e atât de supărat? întrebă el. 

Gwen dădu din cap. 

- Pe Kimdiss spiriduşii sunt consideraţi paraziți, însă aici sunt cu 
adevărat în elementul lor. Fac echipă nemaipomenit de bună cu 
sugrumătorii şi se pot deplasa printre ramurile lor mai iute decât 
oricare alt animal pe care îl cunosc. l-am studiat în amănunt. 
Devastează pădurile. Cu timpul, vor ucide tot vânatul şi vor muri de 
foame, doar că nu vor avea vreme. Inainte de asta va cădea scutul şi 
va veni îngheţul. 

incheie cu o ridicare obosită din umeri şi îşi rezemă braţul de o 
creangă mai joasă. Salopetele lor luaseră de mult timp culoarea 
galben-murdar a pădurii din jur, dar mişcarea îi ridică puţin mâneca, 
iar Dirk putu să observe luciul stins de jad şi argint, în contrast cu 
nuanţa sugrumătorului. 

- Au mai rămas animale? 

- Au mai rămas destule, îi răspunse ea. 

În lumina roşiatică, argintul brăţării licărea straniu. 

- Fireşte, nu mai sunt câte au fost înainte. Majoritatea au plecat din 
pădurea-natală. Pădurile acestea sunt pe moarte, iar animalele îşi dau 
seama de asta. Insă copacii proveniţi de pe planetele din Exterior sunt 
cumva mai rezistenți. Acolo unde au fost plantate păduri provenind 
din Lizieră, se mai găseşte viaţă, puternică încă, şi nu se dă bătută 
uşor. Sunt sugrumătorii, copacii-fantomă, geraniile albastre - care vor 


înflori până în ultima clipă. Şi vor avea chiriaşii lor, vechi şi noi, până 
când va veni îngheţul. 

Gwen făcu un semn cu mâna, cuprinzând întreaga pădure, iar 
brăţara îi făcu cu ochiul lui Dirk, zbieră la el. Legătură şi memento şi 
negare, toate deopotrivă, dragoste pecetluită cu jad şi argint. lar el nu 
avea decât micuța bijuterie-şoptitoare în formă de lacrimă şi plină de 
amintiri palide. 

Ridică ochii şi privi pe lângă ramurile contorsionate ale unui 
sugrumător galben la peticul întunecat de cer unde se afla Ochiul 
ladului. Părea mai mult istovit decât diabolic, mai mult întristat decât 
satanic. Şi se cutremură. 

- Haide să ne întoarcem, îi ceru lui Gwen. Mă deprimă locul ăsta. 

Ea nu se împotrivi. Găsiră un loc liber departe de sugrumători, un 
loc unde îşi putură arma scuterele. Apoi porniră împreună în zborul 
lung înapoi spre Larteyn. 


Capitolul 3 

Se luară iarăşi la întrecere pe deasupra munţilor şi, de această 
dată, Dirk se descurcă mai bine, ţinând mai bine pasul cu Gwen, dar 
reuşita nu-l binedispuse. Mare parte a epuizantului drum îl făcură în 
tăcere, fără să se mai ţină de mână, ea zburând la câţiva metri în faţă. 
Roata de Foc le şoptea că îi vor durea toate oasele după o asemenea 
călătorie, iar Gwen era ispititoare ca o sirenă a cerului, atât de 
aproape, dar veşnic inaccesibilă. Melancolia pădurilor muribunde de 
pe Worlorn îi pătrunsese în sânge, şi Gwen era acum în ochii lui o 
femeie superbă într-un costum de culoarea disperării, cu părul negru 
îmbibat de lumina roşiatică. Gonind prin vânt, gândurile i se 
învolburau în minte ca un carusel colorat, iar unul dintre ele era mai 
insistent decât toate celelalte. Ea nu era Jenny a lui, nu era şi nu 
fusese niciodată. 

De două ori în timpul zborului Dirk observă - sau i se păru că 
observă - licărul de jad şi argint al brăţării, sfâşiindu-i sufletul şi acum, 
aşa cum i-l sfâşiase în pădure. Işi feri privirea şi se uită la fuga norilor 
negri, lungi şi subţiri, pe cerul sterp. 

Când ajunseră în Lartyen, în parcarea de pe acoperiş nu mai era 
nici aerovehiculul cenuşiu în formă de pisică de mare, nici maşina 
militară de culoarea măslinelor verzi. Doar lacrima galbenă a lui Ruark 
era la locul ei. Aterizară lângă aceasta - oprirea lui Dirk fiind un soi de 
poticneală neîndemânatică, total lipsită de haz acum, ci doar 
prostească - şi îşi puseră scuterele aeriene şi ghetele de zbor de unde 
le luaseră. La lifturi schimbară câteva cuvinte, pe care Dirk le dădu 
uitării de îndată ce le rosti. Apoi Gwen plecă. 

Arkin Ruark îl aştepta răbdător în apartamentul său de la baza 
turnului. Dirk descoperi un fotoliu lângă pereţii pastelaţi, printre 
sculpturi şi plantele în ghivece aduse de pe Kamdiss. Se tolăni pe el, 
dorindu-şi doar să se odihnească şi să nu se mai gândească la nimic. 
Numai că Ruark era acolo, şi chicotea, şi clătina din cap astfel încât 
păru-i blond deschis părea să danseze. li puse un pahar în mână. Era 
din cristal fin, simplu şi fără niciun ornament, cu excepţia gheții de pe 
pereţii lui care se topea văzând cu ochii. Bău din el, iar vinul foarte 
verde şi foarte rece îi unse gâtul cu gust de tămâie şi scorţişoară. 

- Pari teribil de obosit, Dirk, spuse kimdissianul, după ce-şi turnă şi 
el un pahar şi se trânti pe un scaun cu spătar drept, la umbra unei 
plante negre, veştejite. Frunzele lanceolate ale acesteia îi brăzdau 
chipul durduliu şi surâzător cu dungi de negură. 

Sorbi şi el din pahar, cu zgomot, iar Dirk simţi, preţ de o clipită, că 
îl dispreţuieşte din tot sufletul. 

- A fost o zi lungă, spuse el pe ton neutru. 

- Adevărat, fu de acord Ruark. O zi de-a kavalarilor este 
întotdeauna lungă. Cu dulcea Gwen, Jaan şi, nu în ultimul rând, 


Garsey, orice zi ţi se pare nesfârşită. Ce zici de asta? 

Dirk nu zise nimic. 

- Dar acum, zâmbi Ruark, ai văzut. Eu am vrut asta, am vrut să 
vezi cu ochii tăi. Inainte să-ţi spun eu. Căci mi-am jurat mie însumi că- 
ţi voi spune, da, mie însumi mi-am jurat. Gwen, ea mi-a povestit. Ştii, 
stăm de vorbă, ca prietenii, şi îi cunosc pe ea şi pe Jaan încă de pe 
Avalon. Dar aici am devenit mai apropiaţi. Ea nu poate să vorbească 
cu uşurinţă despre asta, nu poate deloc, dar cu mine vorbeşte, sau 
mai bine zis, obişnuia să vorbească, şi astfel eu pot să-ţi povestesc. 
Nu-i trădez încrederea. Şi cred că tu trebuie să ştii. 

Băutura îi mângâia pieptul cu degete de gheaţă, iar Dirk simţi cum 
îi dispare orice urmă de oboseală. Parcă moţăise, parcă Ruark vorbise 
mult timp, iar el pierduse tot. 

- Ce vrei să spui? îl întrebă el. Ce trebuie să ştiu? 

- De ce Gwen are nevoie de tine, spuse Ruark. Motivul pentru care 
ţi-a trimis... chestia aia, lacrima roşie. Tu ştii. Şi eu ştiu. Ea mi-a spus. 

Dintr-odată, Dirk deveni foarte atent, foarte curios, foarte 
nedumerit. 

- Ţi-a spus..., începu el şi se opri brusc. 

Gwen îi ceruse să aibă răbdare. Şi odinioară îi promisese că va face 
ce îi va cere. Poate că ar trebui să asculte, poate, pur şi simplu, ei îi 
venea greu să-i spună. Ruark trebuia să ştie. Ruark era prietenul ei, 
aşa îi explicase ea în pădure, era singurul cu care putea sta de vorbă. 

- Ce anume? 

- Trebuie s-o ajuţi cumva, t'Larien. Nu ştiu. 

- S-o ajut să ce? 

- Să se elibereze. Să fugă. 

Dirk puse paharul jos şi se scărpină în cap. 

- De cine? 

- De ei. De kavalari. 

Se încruntă. 

- Vrei să spui de Jaan? L-am cunoscut de dimineaţă. Şi pe el, şi pe 
Janacek. Dar ea îl iubeşte pe Jaan. Nu înţeleg. 

Ruark râse, sorbi zgomotos din pahar, râse din nou. Era îmbrăcat 
cu un costum din trei piese, în carouri maro şi verzi, ca un bufon, şi, 
auzindu-l declamând cu nonşalanţă tot felul de tâmpenii, Dirk începu 
să se întrebe la modul cel mai serios dacă nu cumva ecologistul era 
totuşi bătut în cap. 

- II iubeşte, da, aşa ţi-a spus? se miră Ruark. Eşti sigur că aşa a 
spus? Eşti sigur? 

Dirk şovăi, încercând să-şi amintească ce-i vorbise acolo, lângă 
lacul verde şi nemişcat. 

- Nu sunt sigur. Dar ceva în sensul ăsta. Că e - cum a zis? 

- Betheynă? sugeră Ruark. 


Dirk încuviinţă. 

- Da, betheynă, soţie. 

Ruark chicoti iarăşi. 

- Nu, complet greşit. Am ascultat în maşină. Gwen a folosit 
cuvântul în mod eronat. Nu eronat întru totul, dar ţie ţi-a lăsat o 
impresie falsă. Betheynă nu înseamnă soţie. Cea mai bună minciună 
trebuie să conţină un sâmbure de adevăr ca să prindă, nu-i aşa? Ce 
crezi că înseamnă teyn? 

Cuvântul îl blocă. Teyn. Il auzise de o sută de ori de când sosise pe 
Worlorn. 

- Prieten? presupuse el neştiind ce înseamnă cu adevărat. 

- Betheynă este mai aproape de soţie decât este teyn de prieten, îi 
spuse Ruark. Invaţă să cunoşti mai bine civilizațiile din Exterior, Dirk. 
În limba kavalară veche, betheynă înseamnă femeia-unui-bărbat, 
înseamnă o concubină înlănţuită prin jad şi argint. Acum, sigur că în 
legătura de jad şi argint poate exista multă afecţiune, multă dragoste, 
bineînţeles că se poate. Deşi în vechea limbă kavalară nu există 
niciun sinonim pentru acest termen pământean. Interesant, nu ţi se 
pare? Pot fi oare ei în stare să iubească fără să existe un cuvânt 
pentru acest sentiment, prietene t'Larien? 

Dirk nu răspunse. Ruark ridică din umeri, mai luă o înghiţitură din 
pahar şi continuă. 

- Nu contează, dar gândeşte-te la asta. Am pomenit de jad şi argint 
şi, da, adeseori kavalarii cred că există dragoste în această legătură, 
dragostea unei betheyne pentru stăpânul ei, uneori şi dragostea 
stăpânului pentru betheyna lui. Sau, dacă nu dragoste, măcar 
simpatie. Dar nu întotdeauna, şi nu neapărat! Inţelegi? 

Dirk clătină din cap. 

- Legăturile kavalare reprezintă tradiţia şi obligaţia, spuse Ruark, 
aplecându-se încordat spre Dirk, iar dragostea poate duce la 
accidente. Căci sunt un neam violent, ţi-am mai spus asta. Citeşte-le 
istoria, citeşte-le legendele. Gwen l-a cunoscut pe Jaan pe Avalon, ştii, 
şi ea nu le citise. Nu citise suficient de mult. El era Jaan Vikary de pe 
Inaltul Kavalaan, dar ce era asta, era cumva vreo planetă? Nu ştia. 
Adevărul. Aşa că atracţia dintre ei a crescut - spune-i dragoste, dacă 
vrei - a urmat şi sexul, iar el i-a dăruit brăţara din jad şi argint lucrată 
ca a lui şi, brusc, ea îi devine betheynă, tot fără să aibă habar ce i se 
întâmplă. E prinsă în cursă. 

- In cursă? Cum adică? 

- Citeşte-le istoria! Poate că s-a mai domolit de ceva vreme 
violenţa celor de pe Inaltul Kavalaan, dar cultura le-a rămas 
neschimbată. Gwen îi este betheynă lui Jaan Vikary, betheynă 
concubină, soţie, da, amantă, şi mai multe. Este proprietatea şi sclava 
lui, asta este. Şi darul lui. Darul lui pentru Casta lronjade, căci prin ea 


şi-a cumpărat el titlurile cele înalte, da. Dacă-i poruncește, ea trebuie 
să nască prunci, indiferent dacă ea personal vrea asta sau nu. Trebuie 
să-l primească în patul ei şi pe Garse, indiferent dacă vrea sau nu. 
Dacă Jaan moare într-un duel cu un bărbat dintr-o altă castă decât 
lronjade, un braith sau un redsteel, Gwen trece în posesia acelui 
bărbat ca un bagaj, ca o proprietate - devenindu-i lui betheynă, sau 
doar o simplă eyn-kethi, dacă cel învingător poartă deja jad şi argint. 
Dacă Jaan moare din cauze naturale, sau într-un duel cu un alt 
lronjade, atunci Gwen trece în proprietatea lui Garse. Voința ei nu are 
nicio importanţă. Cui îi pasă dacă ea îl urăşte? In niciun caz 
kavalarilor. Şi dacă va fi să moară şi Garsey, ei, ce crezi că se va 
întâmpla? Atunci când va veni şi clipa aceea, ea va fi deja o eyn-kethi, 
o femeie folosită de castă doar pentru reproducere, descompusă 
moraliceşte pe vecie, putând a fi folosită de oricare dintre kethi. Kethi 
însemnând, mai mult sau mai puţin, fraţii din castă, bărbaţii din 
familie. Căci Casta lronjade nu este nimic altceva decât o mare 
familie, cu mii şi mii de membri, şi oricare dintre ei o poate avea pe 
Gwen. Cum i-a zis ea lui Jaan? Soţ? Nu. Temnicer. Asta este, şi asta 
este şi Garse, poate temniceri iubitori, dacă tu crezi că unii de teapa 
lor pot iubi la fel de sincer şi adevărat ca noi doi. Jaantony o cinsteşte 
acum pe Gwen a noastră, pentru că el a devenit patrician lronjade 
datorită ei, pentru că ea este darul-betheyn. Dar dacă ea moare sau îl 
părăseşte, atunci el va fi exclus din lronjade, va fi fre-lronjade, bătrân, 
batjocorit de toţi, deposedat de toate armele sale, pierzându-şi locul 
din consiliu. Doar că el o înrobeşte, el nu o iubeşte. lar acum, la ani 
distanţă de vremurile din Avalon, acum, când s-a mai maturizat şi a 
căpătat mai multă înţelepciune, acum ea ştie. 

Ruark spuse ultimele fraze gâfâind de furie, cu buzele strânse. 

Dirk ezită. 

- Adică, vrei să spui că n-o iubeşte? 

- Ba da, o iubeşte aşa cum iubeşti un bun care îţi aparţine, aşa 
este dragostea unui patrician pentru betheyna lui. Intre ei este o 
legătură strânsă, de jad şi argint, legătură ce nu va fi niciodată 
sfărâmată, dar este o legătură care implică doar obligaţie, pe de-o 
parte, şi stăpânire, de partea cealaltă. Nu este deloc vorba despre 
dragoste aici. Şi, dacă presupunem că aceşti kavalari ar fi capabili să 
simtă iubirea, ea s-ar regăsi într-altă parte, în sentimentele pentru 
fratele-ales, pentru geamănul războinic, care este şi scut, şi suflet 
pereche, şi amant. In acela veşnic loial, acela care aduce plăcerea şi 
care încasează loviturile şi care alungă durerea, legătura puternică ce 
este pe viaţă. 

- Teyn, şopti Dirk amorţit şi cu mintea zăpăcită. 

- Teyn! încuviinţă Ruark. Cu toate că sunt un neam violent, 
kavalarii au poeme extraordinar de frumoase. Multe dintre acestea 


celebrează teynu/, legătura de fier şi piatră-incandescentă, însă 
niciunul nu se referă la cea de jad şi argint. 

Lucrurile începură să capete sens. 

- Vrei să spui, începu Dirk, că ea şi cu Jaan nu se iubesc, şi că ea 
este aproape sclavă aici. Şi totuşi nu pleacă? 

Chipul dolofan al lui Ruark se îmbujoră. 

- Să plece? Nu există o absurditate mai mare! Ar aduce-o înapoi cu 
forţa. Un patrician trebuie să-şi păstreze şi să-şi apere betheyna. Şi 
să-l ucidă pe acela care va încerca să i-o fure. 

- Şi mi-a trimis bijuteria... 

- Gwen vorbeşte mult cu mine, şi eu ştiu. Ce altă speranţă ar putea 
avea? Kavalarii? Jaantony şi-a omorât doi adversari în duel. Niciun 
kavalar nu s-ar atinge de ea. Şi chiar de ar face-o, la ce ar folosi? Eu? 
Pot eu să reprezint o speranţă? 

işi atinse trupul micuţ cu mâinile moi şi respinse dispreţuitor o 
asemenea idee. 

- Tu, t'Larien, tu eşti speranţa lui Gwen. Tu, care îi eşti dator. Tu, 
care ai iubit-o pe vremuri. 

Dirk îşi auzi propria voce ca de la mare depărtare. 

- Incă o mai iubesc, şopti el. 

- Bine. Cred, ştii tu, că Gwen... chiar dacă nu ar recunoaşte 
niciodată, cred, totuşi... că şi ea mai simte ceva. Ca înainte. Simte 
pentru tine ce nu a simţit niciodată pentru Jaantony Riv Wolf patrician 
lronjade Vikary. 

Băutura, vinul acela ciudat şi verde îl afectase mai mult decât şi-ar 
fi închipuit. Doar un pahar, un singur pahar înalt băuse, iar încăperea 
începuse să se învârtească în jurul lui. Dirk t'Larien făcea eforturi să 
se ţină drept, şi la urechi îi ajungeau lucruri inimaginabile, şi începuse 
să-şi pună întrebări. Cuvintele lui Ruark nu aveau nicio noimă, îşi zise, 
dar, pe de altă parte, aveau prea multă. li explicase totul, iar acum 
era limpede precum cristalul, ştia clar ce avea de făcut. Sau nu? 
Camera tremura, se întuneca şi se lumina, întuneric, apoi lumină, iar 
Dirk era acum foarte sigur, şi în secunda următoare nu mai era sigur 
deloc. Ce trebuie să facă? Ceva, ceva pentru Gwen. Trebuie să afle 
cum stau lucrurile în realitate, şi apoi... 

Duse o mână la frunte. Sub buclele încărunţite, era acoperită cu 
broboane de sudoare. Ruark sări în picioare, alarmat. 

- O, exclamă kimdissianul, ţi s-a făcut rău de la vin! Ce tâmpit 
sunt! E vina mea. Vin extraterestru şi stomac de Avalon, da, nu se 
împacă. Mâncarea o să te ajute, să ştii. Mâncarea. 

leşi în goană, atingând planta din ghiveci şi făcând suliţele negre 
ale frunzelor ei să ţopăie şi să danseze. 

Dirk rămase nemişcat. Ca de la mare depărtare auzi zgomot de 
farfurii şi oale, dar nu-i dădu atenţie. Gândurile îi brăzdau fruntea 


transpirată şi totul i se părea extrem de complicat. Părea că nu 
reuşeşte să facă legăturile logice între informaţiile aflate, iar cele mai 
clare lucruri îi dispăreau din minte chiar atunci când era pe cale să le 
înhaţe. Incepu să tremure. Visele moarte se treziră la o nouă viaţă, iar 
Roata ardea şi strălucea puternic deasupra pădurilor din nou înverzite 
de pe Worlorn. Putea să facă toate astea să se întâmple, să le forţeze 
să se întâmple, să trezească iarăşi la viaţă lumea aceasta, să pună 
capăt lungului crepuscul şi s-o recapete pe Jenny, să o aibă pe vecie 
alături pe Guinevere a lui. Da. Da! 

Când Ruark se înapoie cu furculiţe şi cu boluri pline cu brânză 
moale, cartofi roşii şi carne fierbinte, Dirk era mai calm, era din nou 
imperturbabil. Mâncă, pe jumătate în transă, în vreme ce gazda lui 
sporovăia mai departe. Mâine, îşi promise el. li va întâlni pe toţi la 
micul dejun, va discuta cu ei, va afla adevărul. Apoi va putea acţiona. 
Mâine. 


- ... departe de mine gândul de a te insulta, spunea Vikary. Nu eşti 
prost, Lorimaar, dar cred că te pripeşti în această chestiune. 

Dirk îngheţă în pragul uşii masive din lemn pe care o deschisese 
fără să se gândească la ce îl putea aştepta dincolo. Toţi cei din 
încăpere s-au întors să-l privească, patru perechi de ochi. Vikary fu cel 
din urmă, nu înainte de a termina ce avea de zis. Când se 
despărţiseră, cu o seară înainte, Gwen îi spusese să vină la micul 
dejun (doar el singur, căci Ruark şi kavalarii preferau să se evite pe 
cât mai mult posibil), iar acum era ora potrivită, imediat după mijirea 
zorilor. Dar nu se aşteptase să dea peste o asemenea scenă. 

In livingul cavernos erau patru persoane. Gwen, nepieptănată şi cu 
ochi somnoroşi, stătea pe marginea unei canapele joase din lemn şi 
piele, în faţa căminului şi a paznicilor gargui. Garse Janacek era în 
picioare în spatele ei, încruntat şi cu braţele încrucişate, în vreme ce 
Vikary şi străinul se înfruntau lângă şemineu. Cei trei bărbaţi purtau 
veşminte oficiale şi arme. Janacek, în pantaloni strâmţi şi o cămaşă 
moale de culoarea mangalului, cu guler înalt şi două rânduri de 
nasturi din fier pe piept. Mâneca dreaptă fusese tăiată pentru a putea 
expune brăţara grea din fier şi pietre-incandescente ce luceau stins. Şi 
Vikary era îmbrăcat în cenuşiu, însă cămaşa lui nu avea nasturi, ci un 
soi de decolteu în V care ajungea până la centură. Pe pieptul acoperit 
cu păr negru lucea un medalion din jad pe un lanţ din fier. 

Celălalt, străinul, fu primul care i se adresă lui Dirk. Era cu spatele 
la uşă, dar se întoarse să urmărească obiectul interesului manifestat 
de ceilalţi şi se încruntă. Mai înalt cam cu un cap decât Vikary şi 
Janacek, îl domina şi pe Dirk chiar de la câţiva metri distanţă. Avea 
pielea măslinie, foarte întunecată prin contrast cu costumul alb ca 
laptele pe care îl purta sub o pelerină violet, cu faldurile plisate. Părul 


cărunt, brăzdat de şuviţe albe, îi ajungea până pe umerii laţi, iar ochii 
- pietre de obsidian pe chipul oacheş cu sute de riduri şi zbârcituri - 
nu erau absolut deloc prietenoşi. Nici vocea nu-i era prietenoasă. Il 
măsură pe Dirk din priviri, apoi spuse, pur şi simplu: 

- leşi afară. 

- Poftim? 

Nicio altă replică nu ar fi putut fi atât de tâmpită ca asta, îşi spuse 
Dirk chiar atunci când o rostea, dar nu-i trecuse nimic altceva prin 
minte. 

- Am spus să ieşi afară, repetă uriaşul în alb. 

Ca şi în cazul lui Vikary, ambele lui antebraţe erau dezgolite, 
lăsând să se vadă brăţările, cea din jad şi argint de pe mâna stângă şi 
cea din fier şi piatră-incandescentă de pe dreapta. Insă şi modelul şi 
montura brăţărilor străinului erau diferite. Singurul lucru care nu era 
diferit era arma de la şold. 

Vikary îşi încrucişă braţele, aidoma lui Janacek. 

- Te afli în locuinţa mea, Lorimaar, patrician Braith. Nu ai niciun 
drept să te porţi necuviincios cu invitaţii mei. 

- Ceea ce nu se poate spune despre tine, braithule, pentru că tu nu 
ai fost invitat aici, adăugă Janacek picurând venin în zâmbetul rece. 

Vikary se uită la teynul/ său clătinând din cap energic şi cu asprime. 
Nu. La ce? Se întrebă Dirk. 

- Am venit la tine cu o revendicare extrem de importantă, Jaantony 
patrician lronjade, am venit să discutăm foarte serios, tună kavalarul 
în veşminte albe. Trebuie să vorbim în faţa unui străin de lumea 
noastră? se răţoi el privindu-l din nou furios pe Dirk. Un om-copie, din 
câte ştiu. 

Când răspunse, vocea lui Vikary era calmă, dar neînduplecată. 

- Am terminat orice discuţie, prietene. Ţi-am dat răspunsul meu. 
Betheyna mea se bucură de protecţia mea, la fel şi kimdissianul şi 
bărbatul acesta - făcu el un gest spre Dirk, apoi îşi încrucişă din nou 
braţele, iar dacă ai de gând să-l capturezi pe vreunul, fii pregătit să 
mă capturezi şi pe mine. 

Janacek zâmbi. 

- Şi nu e un om-copie, să ştii, spuse kavalarul cel slab, cu barbă 
roşie. Acesta este Dirk t'Larien, korariel de lronjade, fie că-ţi convine 
sau nu. 

Janacek se întoarse spre Dirk şi i-l arătă pe străinul în alb. 

- T'Larien, ţi-l prezint pe Lorimaar Reln Winterfox patrician Braith 
Arkellor. 

- Vecin de-al nostru, completă Gwen de pe canapea, deschizând 
pentru prima oară gura. Şi el locuieşte tot în Larteyn. 

- Departe de voi, cei din lronjade, spuse celălalt kavalar. 

Evident nu era deloc mulţumit. Supărarea îi era adânc săpată pe 


chip, iar ochii lui negri trecură de la unul la altul, plini de furie rece, îi 
măsurară pe toţi cei prezenţi până să se oprească asupra lui Vikary. 

- Eşti mai tânăr decât mine, Jaantony patrician lronjade, iar teynu/ 
tău este încă şi mai tânăr, iar eu nu m-aş înfrunta de bunăvoie cu voi 
în duel. Cu toate acestea, codul are rigorile lui, aşa cum ştim amândoi, 
şi niciunul dintre noi nu ar trebui să se aventureze prea departe. Voi, 
tinerii patricieni, împingeţi uneori lucrurile prea departe, aşa mi se 
pare mie, iar patricienii lronjade mai mult decât oricare alţii... 

- lar eu încă şi mai mult decât toţi cei din lronjade, îi încheie Vikary 
ideea. 

Arkellor clătină din cap. 

- Pe vremea când eram un copil încă neînţărcat în castele Braith, 
se ajungea la duel şi dacă întrerupeai spusele altcuiva, aşa cum ai 
făcut tu acum. Sigur, obiceiurile străvechi au dispărut. lar bărbaţii de 
pe Inaltul Kavalaan s-au înmuiat chiar înaintea ochilor mei. 

- Crezi că eu sunt moale? îl întrebă încet Vikary. 

- Şi da, şi nu, patrician lronjade. Eşti un om ciudat. Ai o duritate pe 
care nu ţi-o poate contesta nimeni, iar acesta este un lucru bun, dar 
Avalon şi-a pus amprenta împuţită asupra ta, te-a infectat cu 
slăbiciune şi cu nerozie. Nu îmi place betheyn-curva ta, şi nu îmi plac 
„prietenii” tăi. Dacă ar fi fost să fiu mai tânăr, m-aş fi năpustit asupra 
ta şi te-aş fi reînvăţat înţelepciunea străveche a castei, acele lucruri 
pe care le uiţi atât de uşor. 

- Ne provoci la duel? întrebă Janacek. Vorbeşti cu multă hotărâre. 

Vikary îşi luă mâinile de la piept şi făcu un gest indiferent. 

- Nu, Garse. Lorimaar patrician Braith nu ne provoacă la duel. Nu-i 
aşa, prietene patrician? 

Arkellor aşteptă puţin cam prea mult înainte să răspundă. 

- Nu, zise el. Nu, Jaantony patrician lronjade, nu am intenţionat să 
te insult. 

- Nici nu m-am simţit insultat, surâse Vikary. 

Dar patricianul Braith nu-i întoarse surâsul. 

- Numai noroc vă doresc, le ură el pe un ton plin de ură. 

Se îndreptă cu paşi mari spre uşă, oprindu-se doar cât să-i îngăduie 
lui Dirk să se ferească din drumul lui, apoi ieşi şi se îndreptă spre 
scara ce ducea la acoperiş. Uşa se închise în spatele lui. 

Dirk porni spre ceilalţi, dar scena de dinainte cu câteva clipe se 
schimbase cu iuţeală. Janacek, încruntându-se şi clătinând din cap, se 
răsuci pe călcâie şi plecă în altă încăpere. Gwen se ridică de pe 
canapea, palidă şi zguduită, iar Vikary făcu un pas spre Dirk. 

- Nu e bine că ai fost nevoit să asişti la scena asta, spuse 
kavalarul. Dar poate că te va lămuri în multe privinţe. Totuşi, regret că 
ai fost de faţă. Nu mi-aş dori să ajungi să ai despre Inaltul Kavalaan 
aceeaşi părere pe care o au kimdissienii. 


- Nu am prea înţeles, spuse Dirk. 

Vikary îl luă de după umeri şi îl conduse spre sufragerie, cu Gwen 
urmându-i îndeaproape. 

- Despre ce vorbea? 

- A, despre multe. iți voi explica. Dar acum trebuie să-ţi 
mărturisesc care este al doilea regret al meu. Micul dejun pe care ţi l- 
am promis nu este gata încă, surâse kavalarul. 

- Pot să aştept. 

Intrară în sufragerie şi se aşezară la masă. Gwen era tot tăcută şi 
părea extrem de tulburată. 

- Cum mi-a zis Garse? întrebă Dirk. Kora-cumva, ce înseamnă asta? 

Vikary păru să ezite. 

- Cuvântul este korariel. Provine din limba kavalară veche. lar 
înțelesurile lui s-au schimbat de-a lungul secolelor. Astăzi, în locul 
acesta, atunci când îl folosim eu sau Garse, înseamnă „protejat”. 
Protejat de noi, protejat de lronjade. 

- Asta ai vrea tu să însemne, Jaan, spuse Gwen pe un ton usturător 
şi furios. Spune-i care este sensul adevărat! 

Dirk aşteptă. Vikary îşi încrucişă braţele privindu-i pe amândoi. 

- Foarte bine, Gwen, dacă aşa doreşti, îi răspunse şi se întoarse 
spre Dirk. Sensul complet din vechime este acela de „proprietate 
protejată”. Sper să nu te simţi jignit. Căci nu asta a fost intenţia mea. 
Korariel îi desemnează pe ei care nu fac parte dintr-o castă, însă, cu 
toate acestea, sunt apăraţi şi preţuiţi. 

Dirk îşi aminti ce-i spusese Ruark cu o seară în urmă, îşi aminti 
vorbele acestuia, vag înţelese prin aburii verzi ai vinului. Şi simţi cum 
furia i se furişează în sânge, ca o maree năvalnică şi roşie, şi încercă 
să şi-o înăbuşe. 

- Nu sunt obişnuit să fiu proprietatea cuiva, spuse pe un ton 
muşcător, indiferent cât de mult preţuită. Şi de cine anume se 
presupune că mă protejezi? 

- De Lorimaar şi de teynul lui, Saanel, răspunse Vikary, aplecându- 
se peste masă şi apucându-l strâns de braţ. Poate că Garse s-a pripit 
când a folosit cuvântul acesta, t'Larien, dar nu am nici cea mai mică 
îndoială că lui i s-a părut a fi cel mai potrivit cuvânt la momentul 
respectiv. Cuvânt vechi pentru un concept vechi. Greşit - desigur, 
admit asta - greşit pentru că eşti om, eşti o persoană, nu proprietatea 
cuiva. Cu toate acestea a fost cel mai bun cuvânt pentru unul ca 
Lorimaar patrician Braith, care înţelege doar asemenea lucruri şi nimic 
altceva. Dacă acest concept te deranjează atât de tare, aşa cum ştiu 
că o deranjează pe Gwen, îmi cer de mii de ori iertare pentru că 
teynul meu l-a folosit. 

- Ei, spuse Dirk încercând să pară rezonabil, mulţumesc pentru 
scuze, dar mă tem că nu sunt suficiente. Tot nu am aflat ce se 


petrece. Cine este Lorimaar? Ce a vrut? Şi de ce trebuie să fiu apărat 
împotriva lui? 

Vikary oftă şi-i eliberă braţul. 

- Nu va fi uşor să-ţi răspund la întrebări. Trebuie să-ţi povestesc 
istoria neamului meu, puţinul pe care l-am învăţat şi restul pe care l- 
am intuit. 

Se întoarse spre Gwen. 

- Dacă nu are nimeni nimic împotrivă, am putea lua masa în vreme 
ce vorbim. Vrei să aduci mâncarea? 

Ea încuviinţă şi ieşi. Se întoarse după câteva minute cu o tavă 
mare vârfuită cu pâine, trei soiuri de brânză şi ouă tari cu coaja de un 
albastru strălucitor. Şi bere, fireşte. Vikary se aplecă, sprijinindu-şi 
coatele pe masă. Incepu să vorbească, în vreme ce ceilalţi mâncau. 

- înaltul Kavalaan a fost mereu o lume violentă. Cu excepţia 
Coloniei Uitate, este cea mai veche lume din Exterior, iar toate 
cronicile sale sunt cronici ale luptelor. Din nefericire, aceste cronici 
sunt, în mare măsură, născociri şi legende, pline de minciuni 
etnocentrice. Şi totuşi, basmele acestea au fost crezute până după 
perioada de interimat, când navele spaţiale s-au întors. 

In cadrul castelor lronjade, de exemplu, băieţii erau învăţaţi că 
universul nu are decât treizeci de stele, iar Inaltul Kavalaan se află în 
centrul lui. Au fost învăţaţi că aici a luat naştere neamul omenesc, 
atunci când Kay lron-Smith şi teynu/ său, Roland Wolf-Jade s-au născut 
din împerecherea dintre un vulcan şi o furtună. Au ieşit fumegând de 
pe buzele vulcanului într-o lume plină de demoni şi de monştri şi, 
vreme de mulţi ani, au cutreierat planeta, având diverse aventuri. În 
cele din urmă, au dat peste o grotă adâncă de sub un munte, şi 
înăuntru au descoperit vreo zece femei, primele femei de pe lume. 
Acestora le era teamă de demoni şi nu voiau să iasă de acolo. Aşa că 
amândoi, Kay şi Roland, au rămas cu ele şi le-au violat cu brutalitate, 
făcându-le eyn-kethi. Grota a devenit casta lor, femeile le-au născut 
mulţi fii, şi astfel a început civilizaţia kavalară. 

Drumul nu a fost unul uşor, spun legendele. Băieţii născuţi de eyn- 
kethi se trăgeau cu toţii din sămânţa lui Kay şi din cea a lui Roland şi 
erau colerici, periculoși şi încăpăţânaţi. Şi între ei aveau loc multe 
certuri. Unul dintre fii, vicleanul şi maleficul John Cărbune-Negru, 
obişnuia să-şi ucidă kethii, fraţii lui întru castă, în accese de invidie, 
deoarece el nu era în stare să vâneze la fel de bine ca aceştia. După 
aceea, în speranţa că îşi va putea însuşi ceva din puterea şi 
îndemânarea lor, a început să le mănânce trupurile. In mijlocul unui 
asemenea ospăț l-a surprins Roland într-o bună zi şi l-a fugărit peste 
dealuri, lovindu-l cu un bici greu. John nu s-a mai întors la lronjade, ci 
a fondat propria lui castă într-o mină de cărbuni şi a luat un demon să- 
i fie teyn. Aşa a luat fiinţă casta canibală Sălaşurile de Cărbune din 


Adâncuri. 

Şi alte caste au fost întemeiate într-o manieră asemănătoare, deşi 
cronicile lronjade par a fi mai blânde cu ceilalţi răzvrătiți decât au fost 
cu John cel Negru. Roland şi Kay erau stăpâni neînduplecaţi, iar viaţa 
alături de ei nu era una uşoară. De pildă, Shan Spadasinul, băiat 
cuminte şi puternic, a plecat împreună cu teynul/ şi betheyna lui după 
o ceartă violentă cu Kay, care nu voia să respecte legăturile lui de jad 
şi argint. Shan a fost cel care a fondat Shangate Holding. lronjade a 
recunoscut întotdeauna descendența lui ca fiind în întregime umană. 
Aşa a făcut şi în privinţa majorităţii castelor importante. Cele care s-au 
stins, aşa ca Sălaşurile de Cărbune din Adâncuri au avut parte de un 
tratament mult mai dur. 

Legendele acestea sunt destul de cuprinzătoare şi aduc lămuriri în 
multe privinţe. Există, de exemplu, povestea nesupusului kethi. Primul 
lronjade a ştiut sigur că unica locuinţă bună pentru om era sub stânci, 
citadelă săpată în piatră, grotă sau mină. Insă cei care au apărut după 
aceea nu au crezut una ca asta; câmpiile păreau accesibile şi 
ispititoare în ochii lor naivi. Aşa că au ieşit afară, împreună cu eyn- 
kethi şi cu copiii, şi au ridicat oraşe înalte. Asta a fost neghiobia lor. 
Căci din ceruri au căzut focuri care să le distrugă, focuri care au 
strâmbat şi au topit turnurile pe care le înălţaseră, focuri care au ars 
bărbaţii cetăţii, focuri de care supravieţuiorii au fugit înspăimântați şi 
s-au ascuns sub pământ, acolo unde flăcările nu-i mai puteau ajunge. 
lar atunci când eyn-kethiile lor au născut, copiii aceia au fost demoni, 
nicidecum oameni. Uneori mâncau pântecele mamei ca să poată ieşi 
mai repede afară. 

Vikary făcu o pauză şi sorbi din halba cu bere. Dirk, care aproape 
terminase de mâncat şi se juca acum cu nişte fărâmiţe de brânză prin 
farfurie, se încruntă. 

- Toată povestea asta este fascinantă, spuse el, dar mă tem că nu 
înţeleg ce relevanţă are. 

Vikary mai luă o gură de bere şi muşcă dintr-o bucată de brânză. 

- Ai răbdare, îl sfătui el. 

- Dirk, interveni Gwen pe un ton uscat, cronicile celor patru coaliţii 
de caste supraviețuitoare sunt diferite din multe puncte de vedere, 
însă există două evenimente majore asupra cărora sunt toate de 
acord. Acestea reprezintă pietrele de temelie ale mitului kavalar. 
Toate au versiunea proprie a acestei ultimi poveşti - incendierea 
cetăților. Se numeşte Sorocul Focului şi al Demonilor. O poveste 
ulterioară, Ciuma Nenorocită, se găseşte şi ea repetată realmente 
cuvânt cu cuvânt în toate castele. 

- Adevărat, spuse Vikary. Aceste povestiri au fost unicele relatări 
despre timpurile străvechi pe care le-am avut la dispoziţie. Atunci 
când eu m-am născut, deja niciun kavalar întreg la minte nu le mai 


credea. 

Gwen tuşi politicos. 

Vikary îi aruncă o privire şi zâmbi. 

- Da, Gwen mă corectează, explică el. Puţini kavalari întregi la 
minte le mai credeau. Insă scepticii nu aveau nimic altceva în ce să 
creadă, nu exista niciun adevăr alternativ la care să adere. Multora 
dintre ei nici nu le-a păsat. Când s-au reluat călătoriile interstelare, iar 
wolfmanianii şi toberienii şi, ulterior, kimdissienii au venit pe Înaltul 
Kavalaan, aceştia au descoperit că suntem extrem de doritori să 
învăţăm artele pierdute ale tehnologiei. Şi ne-au învăţat toate astea, 
în schimbul nestematelor noastre şi al metalelor grele. Curând am 
avut nave spaţiale, dar tot nu aveam istorie. 

Surâse şi continuă. 

- Eu am descoperit adevărul pe care îl avem acum în timpul 
studiilor pe Avalon. Puțin, dar suficient. Am descoperit mărturii ale 
colonizării iniţiale a Inaltului Kavalaan ascunse în uriaşele bănci de 
date de la Academie. 

S-a întâmplat spre sfârşitul Războiului Dublu. Un grup de colonişti 
au plecat de pe Tara spre o planetă dincolo de Vălul Diavolului, unde 
sperau să fie la adăpost de hranganieni şi de rasele lor de sclavi. 
Computerele spun că au şi reuşit să facă asta o anumită perioadă. Au 
descoperit o planetă sălbatică şi stranie, dar bogată. Au ridicat iute o 
colonie evoluată, bazată pe minerit. Există dovezi ale comerţului 
desfăşurat vreme de douăzeci de ani între Tara şi colonia aceasta, iar 
apoi planeta de dincolo de Văl a dispărut brusc din istoria omenirii. 
Tara abia dacă a băgat de seamă. Atunci erau cei mai cruzi ani ai 
războiului. i 

- Şi crezi că planeta aceea era Inaltul Kavalaan? îl întrebă Dirk. 

- Ştiu precis, îi răspunse Dirk. Coordonatele sunt identice; mai mult 
încă, se potrivesc şi alte date absolut fascinante. De pildă, colonia a 
primit numele Cavanaugh. Mai surprinzător, comandantul primei 
expediţii a fost un căpitan de navă interstelară pe nume Kay Smith. O 
femeie. 

Gwen surâse. 

- Şi am mai descoperit ceva, continuă Vikary, din întâmplare, aş 
putea zice. Adu-ţi aminte că majoritatea lumilor din Exterior nu s-au 
implicat în Războiul Dublu. Civilizaţiile din Lizieră sunt produse ale 
Colapsului, sau chiar ale perioadei de după Colaps. Niciun kavalar nu 
văzuse niciodată vreun hranganian, şi cu atât mai puţin vreun 
membru din multele rase de sclavi. Nici eu nu văzusem vreunul până 
când m-am dus pe Avalon şi am început să mă interesez mai mult de 
aspectele mai largi ale istoriei omenirii. Apoi, într-una din relatările 
despre conflictul din haloimăs, am dat, din pură întâmplare, peste 
ilustraţii reprezentând diverşii sclavi semidotaţi cu inteligenţă pe care 


hranganienii îi foloseau ca trupe de şoc pentru planetele pe care nu le 
socoteau demne de atenţia lor imediată. Cu siguranţă că tu, Dirk, 
făcând parte din haloimăs, cunoşti aceste rase extraterestre. Nocturnii 
hruuni, războinici cu gravitație mare, caracterizați prin forţă şi 
sălbăticie colosale, înzestrați cu vedere perfectă în infraroşu. Dactiloizi 
cu aripi, care şi-au căpătat numele datorită unei asemănări 
întâmplătoare cu o fiară din preistoria omenirii. Dar cei mai răi dintre 
toţi sunt gi/thyanki, sorbitorii de suflete, cu teribilele lor puteri 
paranormale. 

Dirk încuviinţă. 

- Am văzut un hruun sau doi în timpul călătoriilor mele. Însă 
celelalte rase au cam dispărut, nu-i aşa? 

- Poate, răspunse Vikary. M-am uitat îndelung la ilustrațiile găsite, 
apoi m-am întors la ele iar şi iar. Găseam în ele ceva ce mă neliniştea. 
Intr-un final, mi-am dat seama despre ce era vorba. Hruunii, 
dactiloizii, githynkii semănau vag cu garguii care se află în pragul 
fiecărui cămin kavalar. Toţi erau demoni din ciclurile noastre mitice, 
Dirk! 

Se ridică şi începu să se plimbe prin încăpere, vorbind cu o voce 
egală şi stăpânită, emoția care-l cuprinsese fiind evidentă doar în paşii 
lui. 

- Când m-am întors la lronjade cu Gwen, am prezentat teoria mea, 
bazată pe legendele străvechi, pe ciclul Cântecul demonului al 
marelui poet şi aventurier Jamis-Lion Taal şi pe informaţiile 
descoperite în băncile de date ale Academiei. Priveşte faptele: colonia 
Cavanaugh se află pe câmpie, cu oraşele ei şi cu exploatările ei 
miniere mai îndepărtate. Hranganienii îi distrug oraşele printr-un 
bombardament nuclear. Supraviețuitorii trăiesc doar în adăposturile 
din subsoluri şi în pustietate, în mine. Pentru a pune stăpânire pe 
planetă, hranganienii debarcă contingente de sclavi. Apoi pleacă şi nu 
se mai întorc vreme de un secol. Minele devin primele cămine ale 
supravieţuitorilor, celelalte vor fi construite mai târziu, săpate adânc 
în piatră. Nemaiavând oraşe, minerii se întorc la o tehnologie mai 
primitivă şi pun curând bazele unei culturi rigide, a cărei primă lege 
era supraviețuirea cu orice preţ. Timp de multe generaţii se vor război 
cu rasele de sclavi şi între ei. In acelaşi timp, sub ruinele radioactive 
ale oraşelor, mutații biologice încep să se petreacă... 

Acum Dirk se ridică de pe scaun. 

- Jaan, îl întrerupse el. 

Vikary se opri, se întoarse, se încruntă. 

- Am avut al naibii de multă răbdare până acum, zise Dirk. Înţeleg 
că toate poveştile astea te preocupă într-o extrem de mare măsură. Şi 
pe bună dreptate, căci este munca ta. Dar eu vreau răspunsuri şi le 
vreau acum, continuă el ridicând o mână şi bifând întrebările pe 


degete. Cine este Lorimaar? Ce a vrut? Şi de ce artrebui să fiu apărat 
împotriva lui? 

Se ridică şi Gwen. 

- Dirk, Jaan încearcă să-ţi prezinte contextul pentru ca tu să poţi 
înţelege. Nu fii atât de... 

- Nu! Vikary o opri cu un gest al mâinii. Nu, t'Larien are dreptate; 
mă entuziasmez mult prea mult când vorbesc despre lucrurile astea. 

Se întoarse spre Dirk. 

- iți voi răspunde direct. Lorimaar este un kavalar tradiţionalist. 
Atât de tradiţionalist încât nu îşi găseşte locul nici măcar pe Inaltul 
Kavalaan. Aparține altei epoci. Mai ţii minte, ieri dimineaţă, când ţi-am 
dat să porţi insigna mea şi, după aceea, când Garse şi cu mine ne-am 
exprimat îngrijorarea faţă de siguranţa ta după lăsarea nopţii? 

Dirk dădu din cap. Atinse insigna prinsă bine de guler. 

- Da. 

- Eram îngrijoraţi din cauza lui Lorimaar patrician Braith şi a altora 
asemenea lui. Mi-este greu să-ţi dezvălui motivele. 

- Lasă-mă pe mine să încerc, interveni Gwen. Ascultă-mă, Dirk. 
Patricienii kavalari, cei din castă, s-au respectat reciproc de-a lungul 
secolelor - o, sigur că s-au certat şi s-au războit, atât de mult încât 
vreo douăzeci de caste şi coaliţii au fost complet distruse, rămânând 
astfel doar cele patru mari caste supraviețuitoare ale timpurilor 
moderne. Cu toate acestea, s-au recunoscut unii pe alţii ca fiind 
oameni, supuşi legilor războiului şi regulilor kavalare ale duelului. Dar, 
vezi tu, mai erau şi alţii - pustnicii din munţi, oamenii care trăiau pe 
sub ruine, agricultorii. Astea sunt doar nişte simple presupuneri - ale 
lui Jaan şi ale mele - însă ideea este că asemenea oameni chiar au 
existat, supraviețuitorii de lângă exploatările miniere care au devenit 
caste - pe aceştia patricienii nu vor să-i recunoască drept bărbaţi şi 
femei. Jaan a omis ceva din toată istoria asta, înţelegi tu - ah, nu te 
mai foi atât! Ştiu că a fost o poveste lungă, dar era foarte important s- 
o asculţi. lţi aminteşti că ţi-a spus că rasele hranganiene de sclavi 
corespund celor trei mituri kavalare despre demoni? Ei bine, problema 
este că există trei stirpe de sclavi, dar patru soiuri de demoni. Cei mai 
răi şi mai malefici demoni sunt oamenii-copie. 

Dirk se încruntă. 

- Oameni-copie. Lorimaar a zis că eu sunt un om-copie. Mi-am 
închipuit că e ceva de genul „neom”. 

- Nu, spuse Gwen. „Neom” este un termen uzual şi răspândit, „om- 
copie” nu există decât pe Inaltul Kavalaan. Sunt acele creaturi care îşi 
schimbă forma, spun legendele, masculi şi prefăcuţi. Pot lua orice 
înfăţişare, dar cel mai adesea înfăţişare de bărbat, şi au ca scop 
pătrunderea în castă. Inăuntrul acesteia, deghizați în oameni, pot lovi 
şi ucide pe ascuns. 


Ceilalţi supraviețuitori - agricultorii, familiile din munţi, mutanţii şi 
ghinioniştii, ceilalţi oameni de pe Cavanaugh - aceştia erau oamenii- 
copie. Nu li se permitea să se predea, regulile războiului nu se aplicau 
în cazul lor. Kavalarii i-au exterminat, căci nu credeau că ar fi oameni. 
Erau animale extraterestre. Secole mai târziu, cei rămaşi au fost 
vânaţi de distracţie. 

Bărbaţii din castă vânau în permanenţă în perechi, teyn-cu-teyn, 
pentru ca, la întoarcere, fiecare să poată garanta că celălalt este fiinţă 
omenească. 

Dirk păru înspăimântat. 

- Şi toate astea se mai întâmplă şi astăzi? 

Gwen ridică din umeri. 

- Rareori. Kavalarii moderni recunosc păcatele istoriei lor. Chiar 
înainte de sosirea navelor interstelare, lronjade şi Redsteel, cele mai 
progresiste coaliţii, au interzis capturarea oamenilor-copie. Pentru că 
vânătorii aveau un obicei. Atunci când nu aveau chef să ucidă pe loc 
un om-copie, indiferent din ce motiv, dar voiau să se laude cu acest 
trofeu mai târziu, îi puneau eticheta de korarie/, iar nimeni nu avea 
voie să se atingă de el sub ameninţarea duelului. Kethii din lronjade şi 
Redsteel s-au strâns şi au încolţit pe toţi oamenii-copie pe care i-au 
găsit şi i-au organizat în sate şi au încercat să-i scoată din 
primitivismul în care decăzuseră şi să-i aducă înapoi la civilizaţie. Pe 
cei capturați îi numeau korariel. A avut loc şi un război de scurtă 
durată din această cauză, între lronjade şi Shangate. lronjade a învins, 
iar korariel a căpătat un nou sens, acela de „proprietate protejată”. 

- Şi Lorimaar? întrebă Dirk. Care e locul lui în toată povestea asta? 

Ea schiţă un zâmbet plin de răutate, amintindu-i, o clipă, de 
Janacek. 

-İn toate culturile rămân şi câţiva conservatori, credincioşi 
autentici şi fundamentalişti. Braith este coaliția cea mai conservatoare 
dintre toate şi cam o zecime din membrii ei - aceasta este estimarea 
lui Jaan - încă mai cred în oamenii-copie. Majoritatea sunt vânători, 
care vor să creadă, şi aproape toţi fac parte din Braith. Lorimaar şi 
teynul lui şi câţiva dintre kethii lui au venit aici ca să vâneze, 
deoarece vânatul este mult mai divers decât pe Inaltul Kavalaan şi nu 
există reguli ale vânătorii. De fapt, nu există niciun fel de reguli. 
Tratatele festivalului s-au încheiat demult. Lorimaar poate ucide tot ce 
doreşte. 

- Inclusiv oameni, spuse Dirk. 

- Dacă îi poate găsi, spuse ea. Larteyn are doar douăzeci de 
cetăţeni, cred, douăzeci şi unu cu tine. Suntem noi, un poet pe nume 
Kirak Redsteel Cavis care locuieşte într-un foişor vechi şi o pereche de 
vânători legali din Shanagate. Restul sunt din Braith. Vânători de 
oameni-copie şi de orice altceva dacă nu pot găsi oamenii-copie. Mare 


parte dintre ei sunt cu o generaţie mai vârstnici decât Jaan şi cumplit 
de însetaţi de sânge. Cu excepţia poveştilor pe care le-au ascultat în 
castele lor şi, poate, cu excepţia câtorva asasinate clandestine în 
Dealurile Lamermaan, nu ştiu absolut nimic despre cum se desfăşurau 
vechile vânători. Şi toţi dau pe dinafară de atâtea cutume şi frustrări 
înăbuşite. 

Surâse. 

- Şi toată povestea asta continuă şi acum? Nu face nimeni nimic? 

Jaan Vikary îşi încrucişă braţele. 

- Trebuie să-ţi mărturisesc ceva, t'Larien, spuse el grav. Garse şi 
cu mine te-am minţit ieri, atunci când ne-ai întrebat ce căutăm aici. 
De fapt, eu te-am minţit. 

Garse a spus o parte de adevăr - că trebuie s-o protejăm pe Gwen. 
Ea este străină de lumea noastră, nu este kavalară, iar cei din Braith 
ar ucide-o bucuroşi spunând că este un om-copie, dacă nu ar fi scutul 
lronjade care s-o apere. La fel şi în cazul lui Arkin Ruark, care nu ştie 
absolut nimic despre toate astea, nici măcar că se bucură de protecţia 
noastră. Dar se bucură de ea. Şi el este korarie/ pentru lronjade. 

Insă motivele pentru care ne aflăm aici trec dincolo de asta. Era 
imperios necesar ca eu să părăsesc Inaltul Kavalaan atunci când am 
făcut-o. Când mi-am luat numele de patrician şi mi-am publicat 
teoriile, am devenit peste noapte foarte puternic şi respectat în înaltul 
consiliu, dar, de asemenea, am devenit şi foarte detestat. Mulţi bigoţi 
s-au considerat personal insultaţi de afirmaţia mea conform căreia 
Kay Fierarul a fost femeie. Am fost provocat la duel de şase ori doar 
din cauza aceasta. In ultimul duel, Garse a ucis un om, iar eu i-am 
schilodit pe veci teynu/. Nu am dorit să mai trăiesc aşa. Mi s-a părut 
că pe Worlorn nu ar fi existat duşmani de-ai mei. La îndemnul meu, 
consiliul lronjade a trimis-o aici pe Gwen ca să lucreze la proiectul ei 
ecologic. 

In acelaşi timp, am aflat despre activităţile pe care Lorimaar le 
desfăşoară aici. Deja făcuse prima captură, iar vestea a ajuns la 
Braith, apoi la noi. Am discutat chestiunea cu Garse şi am hotărât să-i 
punem capăt. Situaţia este explozivă în cel mai înalt grad. Dacă 
kimdissieni ar afla că iar s-au apucat kavalarii de vânat oameni-copie, 
ar împrăştia bucuroşi zvonul acesta în toate lumile din Exterior. Căci 
Kimdiss şi Inaltul Kavalaan se urăsc de moarte, după cum poate ai 
aflat deja. Nu ne temem de kimdissieni, pentru că au îmbrăţişat o 
religie şi o filosofie non-violentă, aidoma emerelilor. Dar sunt alte lumi 
din Lizieră mult mai periculoase. Wolfmanienii sunt nestatornici şi 
capricioşi; toberienii pot lichida toate acordurile comerciale dacă află 
că acum kavalarii le vânează turiştii întârziaţi. Poate chiar Avalon s-ar 
întoarce împotriva noastră, dacă veştile trec de VăI, şi ne-ar exclude 
din Academie. Nu ne putem expune unor asemenea riscuri. Lui 


Lorimaar şi tovarăşilor lui nu le pasă câtuşi de puţin, iar înaltul consiliu 
nu are nicio putere aici. lar pe cei din lronjade îi preocupă foarte puţin 
cele întâmplate la depărtare de ani-lumină, într-o lume muribundă. 
Aşa că eu şi cu Garse acţionăm singuri împotriva vânătorilor din 
Braith. 

Până acum nu s-a ajuns la conflict deschis. Călătorim cât de mult 
putem, inspectăm toate oraşele în căutarea celor rămaşi pe Worlorn. 
Şi pe cei pe care îi găsim îi facem korarieli. Dar n-am reuşit să găsim 
decât câţiva - un copil sălbăticit, pierdut în perioada Festivalului, 
câţiva wolfmanieni care au zăbovit prea mult în Oraşul lui Haapala, un 
vânător de pe Tara. Fiecăruia dintre aceştia le ofer dovada 
consideraţiei mele - surâse Vikary - o insignă micuță şi neagră din fier 
în formă de banshee. Reprezintă un soi de avertisment pentru orice 
vânător care ajunge prea aproape. Dacă se va atinge de cel care 
poartă o asemenea insignă, dacă se va atinge de vreun korarie/ de-al 
meu, S-ar face vinovat de ofensă şi ar fi obligat să se dueleze. 
Lorimaar poate să dea din gură şi să urle cât îi pofteşte inima, dar 
niciodată nu se va duela cu noi. Ar însemna să-şi cheme singur 
moartea. 

- Inţeleg, spuse Dirk şi îşi desprinse insigna de la guler, aruncând-o 
apoi pe masă printre resturile micului dejun. Este o poveste 
încântătoare, dar te rog să-ţi iei insigna înapoi. Eu nu sunt 
proprietatea nimănui. Am fost capabil să am singur grijă de mine până 
acum şi pot continua să o fac. 

Vikary se încruntă. 

- Gwen, spuse el, vrei, te rog, să încerci să-l convingi, să-i explici 
că ar fi mai în siguranţă dacă... 

- Nu, îl repezi ea. |ţi sunt recunoscătoare pentru ce încerci să faci, 
Jaan, ştii asta. Dar înţeleg ce simte Dirk. Nici mie nu-mi place să fiu 
sub protecţia cuiva şi de asemenea refuz să fiu considerată o 
proprietate. 

Vocea ei era tăioasă, fermă. 

Vikary se uită neputincios la amândoi. 

- Foarte bine, spuse şi luă insigna aruncată de Dirk. Trebuie să-ţi 
mai spun ceva, t'Larien. Până acum am fost mai norocoşi decât cei din 
Braith, am reuşit să găsim mai mulţi oameni, din simplul motiv că noi 
căutăm prin oraşe, în vreme ce ei răscolesc pădurile, sclavi 
neputincioşi ai vechilor lor obiceiuri. Rareori se întâmplă să dea peste 
cineva în sălbăticie. Până acum n-au avut nici cea mai mică bănuială 
despre treburile mele şi ale lui Garse. Dar în dimineaţa aceasta 
Lorimaar a venit la mine înfiorător de supărat, deoarece, cu o zi în 
urmă, pe când vâna împreună cu teynul/ lui, a dat peste un asemenea 
vânat şi a fost împiedicat să îl doboare. 

Prada aceasta era un bărbat pe un scuter aerian, care zbura pe 


deasupra munţilor, continuă el arătând insigna în formă de banshee. 
Fără aceasta, te-ar fi doborât sau te-ar fi împuşcat cu laserul şi te-ar fi 
dat jos din văzduh, te-ar fi fugărit prin pădure, şi apoi te-ar fi ucis. 

Puse insigna în buzunar şi îl fixă pe Dirk cu o privire plină de 
înţelesuri, apoi ieşi din încăpere. 


Capitolul 4 

- Păcat că ai dat peste Lorimaar de dimineaţă, îi spuse Gwen după 
plecarea lui Jaan. Nu trebuia să fii implicat în povestea asta şi am 
nădăjduit să te pot scuti de toate detaliile sinistre. Sper că ai să 
păstrezi secretul după ce vei pleca de pe Worlorn. Lasă-i pe Jaan şi pe 
Garse să se ocupe de cei din Braith. Oricum, nimeni nu va ridica 
niciun deget în privinţa asta, nu vor face nimic altceva decât să 
bârfească şi să împrăştie calomnii despre oamenii nevinovaţi de pe 
Inaltul Kavalaan. Şi, în primul rând, nu trebuie să-i spui lui Arkin! li 
disprețuiește pe kavalari şi ar zbughi-o înapoi pe Kimdiss într-o clipită. 

Se ridică de la masă şi continuă: 

- Pentru moment, aş sugera să ne ocupăm de lucruri mai plăcute. 
N-avem prea mult timp pe care să-l putem petrece împreună; aş vrea 
să-ţi mai arăt nişte locuri înainte de a mă întoarce la munca mea. N- 
are niciun rost să-i lăsăm pe casapii ăştia din Braith să ne strice zilele 
pe care le mai avem la dispoziţie. 

- Fie aşa cum spui, răspunse Dirk, doritor să-i facă pe plac, dar încă 
destul de zguduit de toată povestea cu Lorimaar şi oamenii-copie. Te- 
ai gândit la ceva anume? 

- Aş putea să te duc iar în pădure, îi spuse Gwen. Este imensă şi 
ascunde sute de lucruri fascinante: lacuri pline cu peşti mai mari 
decât oricare dintre noi; muşuroaie mai înalte decât clădirea aceasta, 
ridicate de insecte mai mici decât unghiile tale; un sistem de grote 
absolut incredibil pe care Jaan l-a descoperit - e un speolog înnăscut. 
Dar astăzi cred că trebuie să fim prudenţi. Nu trebuie să punem prea 
multă sare pe rana lui Lorimaar, căci, altfel, s-ar putea ca el şi teynu/ 
lui cel gras să înceapă să ne hăituiască, iar Jaan va fi condamnat. 
Astăzi îţi voi arăta oraşele. Şi ele au farmecul lor aparte, un soi de 
frumuseţe macabră. Şi, aşa cum ţi-a spus şi Jaan, Lorimaar încă nu s-a 
gândit să vâneze acolo. 

- Bine, spuse Dirk fără prea mult entuziasm. 

Gwen se schimbă la iuţeală şi îl duse pe acoperiş. 

Scuterele aeriene zăceau tot acolo unde le lăsaseră cu o zi în 
urmă. Dirk se aplecă să le ia, dar Gwen i le luă din mâini şi le puse în 
spatele aerovehiculului cenuşiu în formă de pisică de mare. Apoi luă şi 
ghetele de zbor împreună cu dispozitivele de comandă şi le aruncă tot 
acolo. 

- Azi nu folosim scuterele, îi explică ea. Vom merge mult prea 
departe. 

Dirk făcu un semn din cap, arătându-i că a înţeles, şi amândoi 
săriră peste aripile maşinii, pe locurile din faţă. Cerul întunecat de 
deasupra planetei Worlorn îl făcea să se simtă ca şi cum ar fi venit 
acasă dintr-o expediţie, nu că abia acum ar fi plecat într-una. 

Vântul dezmăţat zbiera în jurul maşinii zburătoare, iar Dirk fu 


nevoit să ia manşa câteva clipe, cât Gwen îşi strânse la spate părul 
lung şi negru. Ciuful lui şaten-cărunt se zvârcolea încolo şi încoace în 
timpul cursei lor prin cer, însă el era mult prea cufundat în gânduri ca 
să bage de seamă, cu atât mai puţin ca să fie iritat de asta. 

Gwen trecu maşina peste zidul muntos şi se îndreptă spre sud. 
Pajiştea liniştită, cu colinele ei blânde şi verzi şi cu râurile ei 
şerpuitoare se întindea în dreapta lor până în zare, la întâlnirea cu 
cerul. În stânga, după ce au trecut de munţi, văzură marginea 
pădurilor. Zonele infestate de sugrumători se observau clar chiar şi de 
la această altitudine - cancere galbene întinzându-se prin verdele 
întunecat. 

Călătoriră în tăcere aproape o oră, Dirk dus pe gânduri, încercând 
să dea sens celor aflate, dar nereuşind. Până când, la un moment dat, 
Gwen se uită la el zâmbind. 

- Imi place să conduc un aerovehicul, îi mărturisi ea. Chiar şi pe 
ăsta. Mă face să mă simt liberă şi curată şi departe de toate 
problemele care există acolo, jos. Inţelegi ce vreau să spun? 

Dirk dădu din cap. 

- Da. Nu eşti singura. Mulţi oameni au acelaşi sentiment. Inclusiv 
eu. 

- Da, continuă ea. Obişnuiam să te plimb în zbor, mai ţii minte? Pe 
Avalon? Zburam ore întregi, din zori până la lăsarea nopţii, iar tu 
stăteai alături de mine, cu braţul scos pe geam, şi priveai în gol, cu 
expresia asta visătoare pe chip. 

Surâse din nou. 

Da. Işi amintea. Acele zboruri-plimbări însemnaseră foarte mult 
pentru el. Nu vorbeau mult, doar se priveau din când în când şi 
surâdeau ştrengăreşte. Era inevitabil; indiferent cât s-ar fi împotrivit, 
întotdeauna surâdea. Dar acum, toate acestea păreau îngrozitor de 
departe, îngrozitor de pierdute. 

- Ce te-a făcut să te gândeşti la asta? o întrebă. 

- Tu, îi răspunse gesticulând. Aşa cum stai acolo, cocoşat în scaun, 
cu mâna atârnând în afară. Ah, Dirk. Ştii că trişezi. Cred că o faci 
dinadins, ca să mă duci cu gândul înapoi pe Avalon şi să doresc să te 
strâng din nou în braţe. Ih! 

Şi izbucniră amândoi în hohote de râs. 

lar Dirk, aproape fără să se gândească, se apropie mai mult de ea 
şi o cuprinse cu braţul pe după umeri. Gwen îi aruncă o privire scurtă, 
ridică uşor din umeri, iar căutătura cruntă i se topi într-un oftat de 
resemnare şi apoi într-un zâmbet şovăielnic. Şi nu se trase la o parte. 

Şi merseră mai departe, să viziteze oraşele. 

Oraşul acelei dimineţi era un tablou pastel, catifelat, situat într-o 
vale adâncă şi verde. Gwen ateriză în centrul uneia dintre pieţele în 
terase şi se plimbară preţ de o oră pe bulevardele lui largi. Era un oraş 


grațios, cioplit din marmură trandafirie cu vinişoare mici şi din piatră 
galbenă. Străzile erau late şi sinuoase, iar clădirile scunde, aparent 
fragile, din lemn lăcuit şi vitralii. Pretutindeni se găseau parcuri mici şi 
alei largi, pretutindeni obiecte de artă: statui, picturi, fresce, atât de-a 
lungul trotuarelor, cât şi pe lângă zidurile clădirilor, grădini din piatră 
şi copaci sculptați. 

insă acum parcurile erau lăsate în paragină şi năpădite de buruieni, 
iar iarba verde-albastră crescuse mult prea înaltă. Plante târâtoare 
negre se încolăceau pe trotuare, majoritatea soclurilor din parcuri 
erau goale, iar copacii robuşti se transformaseră în nişte forme 
groteşti la care sculptorii lor nici nu visaseră. 

Un râu galeş diviza şi subdiviza oraşul, rătăcind încolo şi încoace 
într-o curgere la fel de întortocheată ca şi trotuarele de pe malurile lui. 
Gwen şi Dirk se aşezară lângă apă, sub umbra unui podeţ din lemn 
ornamentat, şi rămaseră acolo o vreme, urmărind cum se oglindeşte 
Satan cel Gras în apă, leneş şi roşu. Şi ea i-a povestit cum fusese 
oraşul acesta pe vremuri, în timpul Festivalului, înainte de venirea lor 
pe Worlorn. Kimdissienii îl construiseră, mai spuse ea, şi îl numiseră Al 
Doisprezecelea Vis. 

Poate că acum oraşul visa. Şi dacă aşa era, somnul acesta era cel 
de veci. In sălile lui boltite nu mai răsuna niciun pas, grădinile i se 
transformaseră în jungle fioroase, ce vor deveni foarte curând 
cimitire. Unde înainte hohotele de râs umpleau străzile, nu se mai 
putea auzi decât şoapta foşnitoare a frunzelor moarte în bătaia 
vântului. lar Dirk, aşezat sub podeţul de lemn, îşi spuse că, dacă 
Larteyn era un oraş pe moarte, atunci Al Doisprezecelea Vis murise 
deja. 

- Aici a vrut Arkin să ne instalăm baza de operaţii, spuse Gwen. Dar 
noi ne-am opus. Dacă tot urma să colaborăm, atunci era clar că 
soluţia cea mai bună era să locuim în acelaşi oraş, iar Arkin voia să 
stea în Al Doisprezecelea Vis. N-am fost de acord şi nu ştiu dacă m-a 
iertat încă. Kavalarii au construit Larteyn ca pe o fortăreață, dar 
kimdissienii au făcut din acest oraş o operă de artă. Mi s-a spuscă a 
fost splendid pe vremuri. Dar, când s-a încheiat Festivalul, au demolat 
cele mai frumoase clădiri şi au luat sculpturile cele mai valoroase din 
pieţe. 

- lar tu ai vrut să locuieşti în Larteyn? o întrebă Dirk. ] 

Ea clătină din cap, iar părul, acum desfăcut, se învolbură blând. li 
surâse. 

- Nu. Jaan a vrut. Şi Garse a vrut. Eu - ei, bine, eu nu am vrut să 
locuiesc în Al Doisprezecelea Vis. Niciodată n-aş fi putut să trăiesc 
aici. Miasma descompunerii este mult prea puternică. Să ştii că am 
ajuns să fiu de acord cu Keats. Nimic nu este mai deprimant decât 
moartea frumuseţii. lar aici a fost mult mai multă frumuseţe decât a 


fost vreodată în Larteyn, deşi Jaan ar sări ca ars să mă audă că spun 
una ca asta. Oraşul acesta este mai trist. In plus, în Larteyn măcar am 
parte de ceva companie, chiar dacă doar Lorimaar şi ai lui. Aici nu au 
mai rămas decât fantomele. 

Dirk privi la apă, unde uriaşul soare roşu, prizonier secătuit de 
puteri, ţopăia straniu pe unduirea domoală a valurilor. Şi aproape că 
reuşi să vadă fantomele despre care vorbea ea, năluci îmbulzindu-se 
pe ambele maluri, intonând elegii despre lucrurile de mult pierdute. Şi 
o alta, o arătare doara lui: un luntraş de pe Braque, care înaintează 
pe râu împingând o vâslă lungă şi neagră. Şi venea după el, luntraşul 
acesta venea după Dirk şi nu avea de gând să se oprească. lar luntrea 
lui cea neagră era mult cufundată în apă, mult prea îngreunată de 
atâta deşertăciune. 

Aşa că se ridică în picioare şi o ajută şi pe Gwen să se ridice, fără 
să spună nimic altceva decât că vrea să meargă mai departe. Şi 
atunci fugiră de fantome şi se înapoiară la terasa din piaţă unde îi 
aştepta maşina cenuşie. 

Se urcară iar în văzduh, pentru un al doilea interludiu de vânt şi cer 
şi gânduri mute. Gwen îndreptă maşina mai mult spre sud, apoi spre 
est. Dirk privea în jur, dus pe gânduri şi tăcut. In răstimpuri, ea se uita 
la el şi, fără să vrea, îi surâdea. 

In cele din urmă ajunseră la mare. 

Oraşul acelei după-amiezi era construit de-a lungul malului zimţat 
al unui golf, unde valurile verde închis se înălţau şi se spărgeau de 
cheiurile putrezite. Pe vremuri purtase numele Muscheta-de-pe-mare, 
îi spuse Gwen pe când se roteau deasupra lui în cercuri din ce în ce 
mai joase. Deşi de o vârstă cu celelalte oraşe de pe Worlorn, acesta 
avea un aer de vechime. Străzile Muschetei erau ca nişte şerpi cu 
spinările frânte, alei pietruite şi întortocheate printre turnurile 
înclinate din cărămizi multicolore. Căci era un oraş din cărămidă. 
Cărămizi albastre, cărămizi roşii, cărămizi galbene, portocalii, cărămizi 
pictate, cărămizi cu dungi, cărămizi cu puncte, cărămizi trântite una 
peste alta şi fixate cu mortar negru ca obsidianul sau roşu ca Satan 
cel Gras, cărămizi trântite una peste alta în forme care mai de care 
mai trăsnite. Încă şi mai bătătoare la ochi erau prelatele din pânză 
vopsită ale dughenelor care încă se mai înşiruiau de-a lungul 
străduţelor întortocheate şi pe cheiurile pustii. 

Aterizară pe un ponton care părea mai zdravăn decât restul şi 
ascultară o vreme zgomotul valurilor care se spărgeau de el. Apoi se 
îndreptară agale spre oraşul pustiu şi plin de praf. Străzile erau 
răvăşite de vânt, turlele în formă de bulbi erau părăsite, iar soarele 
roşu şi gras decolorase culorile vii de odinioară. Cărămizile se 
fărâmiţau; totul era plin de praful lor multicolor şi înecăcios. Muscheta 
era un oraş prost construit, iar acum era mort, la fel ca şi Al 


Doisprezecelea Vis. 

- E o construcţie primitivă, constată Dirk, oprindu-se printre ruine. 

Ajunseseră la intersecţia dintre două alei unde fusese săpată o 
fântână adâncă, din piatră. Pe fundul ei se învolbura apa neagră. 

- Imi dă senzaţia de epocă prespaţială, iar toate semnele din jur 
îmi spun acelaşi lucru despre nivelul celor care l-au ridicat. Şi Braque 
este aşa, însă nu chiar atât de rău. Acolo mai există ceva tehnologie 
veche, iar locuitorii mai au câteva aparate care nu le sunt interzise 
prin religie. Muscheta arată de parcă nici n-a cunoscut tehnologia. 

Ea îi încuviinţă spusele, mângâind uşor buza fântânii, trimițând în 
bezna de jos un şuvoi de praf şi pietricele. Brăţara din jad şi argint îi 
lucea stins pe braţul stâng, chinuind privirea lui Dirk, făcându-l să se 
cutremure şi să se întrebe iar şi iar. Ce reprezenta? Stigmatul unei 
sclave sau o dovadă de dragoste? Ce anume? Apoi alungă gândul, 
nedorind să mai zăbovească asupra lui. 

- Oamenii care au construit Muscheta nu aveau mai nimic, îi spuse 
ea. Au venit aici de pe Colonia Uitată, pe care locuitorii celorlalte lumi 
din Exterior o mai numesc şi Tărâmul lui Lethe* şi pe care locuitorii ei 
au numit-o întotdeauna Pământul. Pe Inaltul Kavalaan, oamenii de 
acolo sunt cunoscuţi sub numele de Poporul-pierdut. Dar cine sunt 
aceştia, cum au ajuns acolo, de unde au venit..., surâse şi ridică din 
umeri. Nimeni nu ştie. In orice caz, au venit aici înaintea kavalarilor, 
foarte posibil chiar înaintea navei Mao Tze Dong, prima navă spaţială 
cu echipaj uman despre care istoria spune că a trecut dincolo de Vălul 
Diavolului. Kavalarii tradiţionalişti sunt convinşi că poporul-pierdut era 
format din oameni-copie şi demoni hranganieni, însă s-a dovedit 
faptul că se pot împerechea cu fiinţele omeneşti din alte neamuri de 
pe planete mai bine cunoscute. Colonia Uitată este un astru solitar, 
care nu suscită prea mult interes. Nivelul de civilizaţie este cel din 
Epoca de Bronz, locuitorii ei sunt pescari, în marea lor majoritate, şi 
sunt extrem de retraşi. 

- Mă miră că au venit până aici, comentă Dirk şi, mai ales, că şi-au 
dat osteneala să ridice un oraş. 

- Ah, zâmbi Gwen, aruncând în fântână alte pietricele. Dar chiar şi 
ei erau obligaţi să ridice un oraş, toate cele paisprezece civilizaţii din 
Exterior au fost obligate să o facă. Chiar asta era ideea. Cu multe 
secole în urmă, Wolfheim a descoperit Colonia Uitată şi, împreună cu 
toberienii, i-au adus aici cu forţa pe oamenii-pierduţi. Căci aceştia nu 
aveau nave spaţiale. Şi pescari au fost acolo, la ei acasă, pescari au 
fost şi aici. Tot wolfmanienii, de data aceasta împreună cu cei de pe 
Lumea Oceanului de Vin Negru, le-au oferit acces la mare. Şi pescuiau 


t Râul uitării din ţinutul lui Hades, ţinutul morţilor şi al umbrelor (în 
mitologia greacă) (n.tr.). 


din bărci mititele, cu plase ţesute. Bărbaţi negri micuţi şi femei 
micuţe, goi până la brâu. Şi apoi frigeau pe jar peştele prins şi îl 
ofereau turiştilor. Aveau şi barzi şi menestreli şi toată lumea trecea 
prin Muschetă în timpul Festivalului, ca să le asculte legendele stranii 
şi să mănânce peşte fript şi să închirieze bărci. Dar nu cred că acest 
popor-pierdut şi-a iubit oraşul. La numai o lună după încheierea 
Festivalului, dispăruseră toţi. Nici măcar nu şi-au dat jos prelatele de 
la dughene, iar în case încă se mai pot găsi cuțite pentru peşte şi 
haine şi oase de peşte. 

- Tu ai cotrobăit prin case? 

- Nu. Dar am auzit tot felul de poveşti. Kirak Redsteel Cavis, poetul 
despre care ţi-am povestit că trăieşte acum în Larteyn, a locuit aici pe 
vremuri şi a compus câteva cântece. 

Dirk privi în jur, dar nu era nimic de văzut. Doar cărămizi 
decolorate şi străzi pustii, ferestre fără geamuri ca orbitele a mii de 
ochi orbi, prelate colorate care fluturau zgomotos în bătaia vântului. 
Nimic. 

- Alt oraş al fantomelor, comentă el. 

- Nu, îl contrazise Gwen. Nu, nu cred. Poporul-pierdut nu şi-a pus 
niciodată sufletul în Muschetă sau în Worlorn. Toate fantomele lor au 
plecat acasă împreună cu ei. 

Dirk se înfioră, iar oraşul i se păru dintr-odată şi mai pustiu decât 
fusese doar cu o clipă înainte. Mai pustiu decât pustiul. 

- Numai în Larteyn a mai rămas viaţă? o întrebă el. 

- Nu, îi răspunse, îndepărtându-se de fântână şi conducându-l pe 
alee înapoi, spre coastă. Nu. Dacă vrei, am să-ţi arăt unde mai este 
viaţă. Să mergem. 

Se ridicară iarăşi în aer şi porniră prin întunericul tot mai dens. 
Pierduseră aproape întreaga după-amiază cu drumul spre Muschetă şi 
cu vizitarea oraşului; Satan cel Gras coborâse spre orizontul vestic, iar 
unul dintre cei patru tovarăşi ai lui dispăruse deja cu totul. Se lăsase 
din nou amurgul, în fond, ca şi în formă. 

Profund tulburat, Dirk se aşeză la manşă, în vreme ce Gwen îi 
stătea alături, cu mâna sprijinită uşor de el, dându-i instrucţiuni 
scurte. Deja trecuse mare parte din zi, iar el avea atât de multe de 
spus, atât de multe de întrebat, atât de multe hotărâri de luat. Şi nu 
făcuse nimic încă. Curând, îşi promise, atent la comenzi. Curând. 

Sub atingerea lui blândă, maşina zburătoare torcea uşurel, abia 
auzit. Sub ei, pământul devenise iar întunecat la culoare, iar kilometrii 
treceau în goană. Gwen îi spusese că vor găsi viaţă înainte, spre vest, 
deci spre vest se îndreptau acum, spre amurg. 

Oraşul acelei înserări era, de fapt, o singură clădire argintie, cu 
baza pe dealurile molcome de dedesubt şi cu fruntea în norii aflaţi la 
doi kilometri înălţime. Un oraş al luminii, cu laturile metalice, fără 


ferestre, iradiind incandescent. Scânteietoare, explozivă, lumina urca 
în valuri coloana boltită, începând de la bază, unde oraşul era ancorat 
adânc în roca primară, apoi urcând şi tot urcând, din ce în ce mai 
strălucitoare pe oraşul care se înălța şi se subţia spre vârf, aidoma 
unui ac gigantic. Mai iute şi mai sus urca unda de lumină, mai sus pe 
acea înălţime incredibilă, până la clopotniţa ascuţită îmbrăcată în nori 
argintii, într-o explozie de splendoare orbitoare. Şi deja alte trei valuri 
de lumină începuseră ascensiunea spre înalturi. 

- Provocare este numele oraşului, îi spuse Gwen când se apropiară 
de el. Este şi numele, şi scopul lui. A fost construit de orăşenii de pe 
ai-Emerel, ale căror oraşe natale sunt nişte turnuri din oţel negru 
înălțate în mijlocul colinelor de pe câmpii. Fiecare oraş emerel era un 
stat separat, iar toate se aflau în acelaşi unic turn, iar majoritatea 
emerelilor nu părăseau niciodată clădirea aceea în care se născuseră, 
iar cei care, totuşi, o făceau, de obicei deveneau cei mai mari iubitori 
de călătorii din istoria spaţiului cosmic. Provocarea reprezenta toate 
aceste turnuri emereli adunate într-unul singur, alb-argintiu, în loc de 
negru, de două ori mai semeţ şi de trei ori mai înalt - întreaga filosofie 
arheologică întrupată în metal şi plastic, alimentat prin fuziune, 
automatizat şi computerizat. Emerelii se făleau spunând că va fi 
etern, că este dovada finală a faptului că toate meritele tehnologiei de 
pe Lizieră (meritele tehnologiei de pe ai-Emerel, în orice caz) nu erau 
mai puţin strălucitoare decât cele de pe Newholme sau de pe Avalon 
sau chiar de pe Bătrânul Pământ. 

Pe corpul oraşului erau nişte crestături orizontale, întunecate - 
punți de aterizare, la intervale de câte zece etaje una de cealaltă. 
Când Dirk se apropie de una dintre acestea, din ea izbucni o lumină 
vie. Era înaltă de vreo zece metri, aşa că nu avu nicio problemă să 
aterizeze pe platforma spațioasă de la nivelul o sută. 

După ce coborâră din maşină, se auzi de nicăieri o voce profundă, 
de bas. 

- Bun venit! Vă vorbeşte Vocea Provocării. Cu ce vă pot fi de folos? 

Dirk privi peste umăr, iar Gwen izbucni în râs. 

- Este creierul oraşului, îi explică ea. Un supercomputer. Ţi-am zis 
că oraşul acesta încă mai este viu. 

- Cu ce vă pot fi de folos? repetă Vocea răsunând din ziduri. 

Dirk încercă într-o doară: 

- Cred că ne este cam foame. Ne poţi da ceva de mâncare? 

Vocea nu-i răspunse, dar un panou din perete se deschise şi de 
acolo ieşi un vehicul silențios care se opri în faţa lor. Urcară, iar 
vehiculul intră în turn prin alt panou la fel de îndatoritor ca şi primul. 

Rulară pe anvelope moi printr-un şir de coridoare albe, imaculate, 
pe lângă multe rânduri de uşi numerotate, învăluiţi în acordurile 
mângâietoare ale unei melodii. În treacăt, Dirk observă cât de strident 


era contrastul dintre luminile albe de acolo şi cerul întunecat al 
înserării de pe Worlorn, şi imediat coridoarele îşi schimbară culoarea, 
devenind un albastru tăcut. 

Maşina cu cauciucuri mari îi lăsă în faţa unui restaurant, unde un 
robo-chelner, a cărui voce semăna teribil de mult cu Vocea Provocării, 
le oferi meniurile şi lista de vinuri. Ambele erau foarte mari şi nu se 
limitaseră doar la gastronomia de pe ai-Emerel, nici măcar la cea din 
lumile din Exterior, ci cuprindeau feluri renumite de mâncare şi vinuri 
vechi din toate lumile răspândite pretutindeni pe tărâmul oamenilor, 
inclusiv unele despre care Dirk nu auzise în viaţa lui. Sub fiecare era 
tipărită cu caractere mici planeta de origine. Zăboviră ceva vreme 
asupra meniurilor. În cele din urmă, Dirk se hotărî să ia dragon de 
nisip copt în unt, din Lumea lui Jamison, iar Gwen comandă icre 
albastre cu brânză de pe Bătrânul Poseidon. 

Vinul ales era limpede şi alb. Robotul îl aduse sub formă de cub de 
gheaţă pe care îl sparse. Şi totuşi era lichid şi nu exagerat de rece. 
Astfel trebuia servit acest vin, insistă Vocea. Cina sosi în farfurii 
încălzite, din argint şi os. Dirk rupse un picioruş cu gheare din 
gustarea lui, îi îndepărtă crusta şi gustă carnea albă, untoasă. 

- Incredibil, exclamă el arătând spre farfurie. Am locuit o vreme pe 
Lumea lui Jamison şi cei de acolo se dau în vânt după dragonul de 
nisip proaspăt, preparat în unt, iar mâncarea asta este la fel de bună 
ca asta. A fost congelată? Congelată şi expediată aici? La naiba, 
emerelii ăştia ar fi avut nevoie de o flotă întreagă ca să aducă toată 
mâncarea de care are nevoie locul ăsta. 

- Nu e congelată, se auzi răspunsul. 

Dar nu fusese Gwen, deşi ea îl privea fix cu un zâmbet şiret. Vocea 
fusese cea care-i răspunsese. 

- Inainte de Festival, nava comercială Farfuria albastră de pe ai- 
Emerel a vizitat cât de multe planete a putut, adunând şi conservând 
mostre din cele mai rafinate mâncăruri. Această călătorie, îndelung 
chibzuită, a durat patruzeci şi trei de ani standard şi s-a desfăşurat 
sub comanda a patru căpitani şi cu aportul a tot atâtea echipaje. In 
cele din urmă, nava a sosit pe Worlorn şi, în bucătăriile şi 
biorezervoarele de pe Provocare, mostrele strânse au fost clonate şi 
reclonate pentru a putea hrăni mulțimile. In acest chip au fost 
înmulţiţi peştii şi pâinile, nu de vreun profet fals, ci de oamenii de 
ştiinţă de pe ai-Emerel. 

- Cam plin de sine, chicoti Gwen. 

- Parcă-i un discurs pregătit dinainte, spuse şi Dirk. 

Apoi ridică din umeri şi se întoarse la mâncarea lui, iar Gwen făcu 
la fel. Luară cina complet singuri, cu excepţia robo-chelnerului şi a 
Vocii, în mijlocul restaurantului construit pentru sute de clienţi. De jur 
împrejurul lor, goale, dar imaculate, celelalte mese îşi aşteptau 


oaspeţii gătite cu feţe de masă roşii şi veselă din argint strălucitor. 
Clienţi nu mai erau de mai bine de zece ani, însă Vocea şi oraşul 
aveau o răbdare infinită. 

După cină, în vreme ce îşi savurau cafelele (negre, cu frişcă groasă 
şi mirodenii, amestec adus de pe Avalonul amintirilor dragi), Dirk se 
simţi mai relaxat şi binedispus, poate mai în largul lui decât fusese 
vreodată de la sosirea pe Worlorn. Brăţara lucea superbă şi întunecată 
în lumina difuză din restaurant, splendidă lucrătură, cumva golită 
acum de orice sens şi de orice ameninţare - dar Jaan Vikary şi 
legătura de jad şi argint parcă îşi mai pierduseră din importanţă acum, 
când se afla alături de Gwen. Peste masă de el, sorbind dintr-o ceaşcă 
din porțelan alb, cu surâsul ei visător şi absent, i se părea acum foarte 
accesibilă, foarte asemănătoare cu acea Jenny pe care o cunoscuse şi 
de care se îndrăgostise odinioară, stăpâna bijuteriei-şoptitoare. 

- Plăcut, spuse el referindu-se la toate cele din jur. 

lar Gwen îl aprobă: 

- Plăcut, surâse ea. 

lar pe Dirk îl săgetă dorul de ea, de Guinevere, cea cu ochi verzi şi 
păr lung şi negru, dorul de sufletul lui pereche de multă vreme 
pierdut. 

Se aplecă şi privi în ceaşcă. Nu descoperi niciun semn în cafea. 
Trebuia să-i vorbească. A 

- Totul a fost plăcut în seara aceasta. Intocmai ca pe Avalon. 

Când ea îşi murmură încuviințarea, el continuă: 

- Ne-a mai rămas ceva, Gwen? 

Îl privi netulburată şi sorbi iar din cafea. 

- Nu e cinstit din partea ta să mă întrebi asta, Dirk, şi o ştii prea 
bine. intotdeauna mai rămâne ceva. In cazul în care sentimentul a fost 
adevărat. Dacă nu a fost însă, ei, atunci nu mai contează. Dar dacă a 
fost adevărat, atunci rămâne ceva, o firimitură de dragoste, o ceşcuţă 
de ură, de disperare, de ranchiună, de dorinţă. De ceva. Rămâne. 

- Nu ştiu ce să spun, oftă Dirk t'Larien, privind în jos şi în sufletul 
lui. Ar însemna că tu eşti unicul adevăr pe care l-am avut vreodată. 

- Ar fi trist să fie aşa, spuse ea. 

- Da, şi eu cred asta, îşi ridică el ochii. Mie mi-au mai rămas foarte 
multe, Gwen. Dragoste, ură, ranchiună, toate. Aşa cum ai spus tu. Şi 
dorinţă. 

Scoase un hohot mic, tremurat de râs. lar ea continuă să surâdă. 

- E trist, repetă. 

Dar el nu avea de gând să renunţe. 

- Şi tu? Ţie ţi-a mai rămas ceva, Gwen? 

- Da. Nu are rost să neg. Mi-a rămas ceva. Şi a mai crescut, când şi 
când. 

- Dragoste? 


- Insişti prea mult, îi zise cu blândeţe, punându-şi ceaşca pe masă. 

Robo-chelnerul care aştepta în apropiere i-o umplu din nou, cafea, 
frişcă, mirodenii. 

- Şi te-am rugat să n-o faci. 

- Dar trebuie, spuse el. Şi aşa mi-e destul de greu să fiu atât de 
aproape de tine şi să trăncănesc despre Worlorn şi despre obiceiurile 
Kavalare, sau chiar despre vânători ciudaţi. Nu despre astea vreau să 
discutăm! 

- Ştiu. Doi vechi iubiţi care stau de vorbă. O situaţie obişnuită. O 
situaţie tensionată. Amândurora le este teamă, niciunul nu ştie dacă 
merită să încerce să redeschidă vechile porţi, niciunul nu ştie dacă 
celălalt vrea ca el să retrezească acele gânduri amorţite sau să 
renunţe cu totul. De fiecare dată când mi se întâmplă să mă gândesc 
la Avalon şi aproape că-i rostesc numele, mă întreb: oare vrea el să 
vorbesc despre asta, sau se roagă să-mi ţin gura? 

- Depinde de ce anume ar urma să spui. Odinioară am încercat să 
o iau de la început, îţi aminteşti? Imediat după despărţirea noastră. ŢIi- 
am trimis bijuteria-şoptitoare. Nu ai răspuns niciodată, nu ai venit. 

Vocea lui era egală, poate cu o uşoară notă de reproş şi de regret, 
dar fără mânie. Cumva reuşise să-şi piardă mânia. 

- Dar te-ai întrebat vreodată de ce? spuse Gwen. Am primit 
bijuteria şi am început să plâng. Pe vremea aceea încă eram singură, 
nu-l cunoscusem pe Jaan, şi aveam mare nevoie de cineva. M-aş fi 
întors imediat la tine dacă m-ai fi chemat. 

- Dar te-am chemat. Şi nu ai venit. 

Un surâs nemilos. 

- Of, Dirk. Bijuteria-şoptitoare era ambalată într-o cutiuţă de care 
era lipit un bilet. Şi pe bilet scria: „Te rog, întoarce-te la mine acum. 
Jenny, am nevoie de tine.” Măcar de-ai fi scris „Gwen”, măcar de-ai fi 
iubit-o pe Gwen, pe mine. Dar nu. Mereu ai iubit-o pe Jenny. Chiar şi 
după despărţire, tot despre Jenny a fost vorba. 

Dirk îşi amintea şi se înfioră. _ 

- Da, recunoscu el după câteva clipe de tăcere. Aşa am scris. Imi 
pare rău. N-am înţeles atunci, dar înţeleg acum. E prea târziu? 

- Ţi-am spus că este. Când am fost în pădure. Este prea târziu, 
Dirk, s-a sfârşit totul. Ai să ne faci rău amândurora dacă mai insişti. 

- S-a sfârşit totu/? Dar ai spus că a mai rămas ceva, ceva care 
creşte. Chiar adineauri ai spus asta. Hotărăşte-te, Gwen. Nu vreau să 
te rănesc şi nu vreau să-mi fac nici mie rău, dar vreau... 

- Ştiu ce vrei. Şi nu se poate. S-a sfârşit. 

- De ce? o întrebă el, arătând spre brățară. Din cauza asta? Jad şi 
argint pe viaţă? Asta este? 

- Poate, răspunse, iar vocea îi ezită, nesigură. Nu ştiu. Noi... adică 
eu... 


Şi Dirk îşi aminti toate lucrurile pe care i le spusese Ruark. 

- Ştiu că nu ţi-este uşor să vorbeşti despre asta, zise pe un ton 
blând. Şi ţi-am promis că voi avea răbdare. Dar sunt anumite lucruri 
care nu mai pot aştepta. Mi-ai spus că Jaan este soţul tău, aşa este? 
Atunci, ce este Garse pentru tine? Şi ce înseamnă betheynă? 

- Ţiitoare, spuse ea. Dar n-ai cum să înţelegi. Jaan nu este ca toţi 
ceilalţi kavalari. E mai puternic, şi mai cumsecade. Şi încearcă să 
schimbe lucrurile de unul singur. Vechile legături, legătura dintre 
betheyne şi castă, nu seamănă deloc cu legătura dintre noi. Jaan nu 
crede în lucrurile acestea, aşa cum nu crede în vânătoarea de oameni- 
copie. N 

- Dar crede în Inaltul Kavalaan, o întrerupse Dirk, şi în code duello. 
Poate că este atipic, dar rămâne un Kavalar. 

Nu ar fi trebuit să spună asta. Gwen rânji şi îl ironiză: 

- Pfui, acum ai vorbit ca Arkin. 

- Da? Poate că Arkin are, totuşi, dreptate. Şi încă ceva. Tu spui că 
Jaan nu crede în multe din tradiţiile străvechi, nu-i aşa? 

Gwen încuviinţă. 

- Bine. Dar cum rămâne cu Garse? N-am avut ocazia să stau de 
vorbă cu el. Fără îndoială că este la fel de cult? 

Intrebarea îi şterse zâmbetul de pe buze. 

- Garse... începu ea, dar se întrerupse şi clătină nesigură din cap. 
Cum să spun... Garse este mai conservator. 

- Da, zise Dirk, simțind că înţelege totul. Da, aşa mi se pare şi mie, 
iar asta este problema, nu-i aşa? Pe Inaltul Kavalaan nu este vorba 
despre legătura bărbat-femeie. Nu, este bărbat-bărbat şi, eventual, 
femeie, dar chiar şi aşa, femeia nu este deloc importantă. Poate că-l 
iubeşti pe Jaan, dar nu dai doi bani pe Garse, nu-i aşa? 

- Am multă afecţiune pentru... 

- Nu mai spune?! 

Chipul lui Gwen se înăspri. 

- Încetează! 

Glasul ei îi dădu fiori. Se retrase, conştientizând brusc modul 
dezgustător în care stăruise, o încolţise, insistase, o atacase şi îi 
aruncase reproşuri, tocmai el, care venise aici ca să aibă grijă de ea şi 
s-o ajute. 

- lartă-mă, bolborosi el. 

Tăcere. Gwen îl privea lung, cu buzele tremurând. Făcu un efort şi 
îşi reveni. , 

- Ai dreptate, îi zise în cele din urmă. În parte, oricum. Nu sunt... în 
întregime mulţumită de soarta mea, continuă ea chicotind cu 
autoironie. Cred că mă mint foarte mult. Şi nu e chiar o idee foarte 
bună. Dar cred că toată lumea se minte, toată lumea. Port brăţara din 
jad şi argint şi îmi tot spun că sunt mult mai mult decât o simplă 


ţiitoare, mai mult decât oricare femeie kavalară. Dar de ce? Doar 
pentru că aşa spune Jaan? Jaan Vikary este un om bun, Dirk, zău că 
este. In multe privinţe, cred că este cel mai bun om pe care l-am 
cunoscut vreodată. Şi l-am iubit, poate îl mai iubesc încă. Nu ştiu. Sunt 
foarte tulburată acum. Dar indiferent dacă îl iubesc sau nu, îi datorez 
foarte multe. Datorie şi obligaţie. Acestea sunt fundamentele 
legăturilor kavalare. Jaan a descoperit dragostea pe Avalon şi nu sunt 
ferm convinsă că ştie exact ce însemnă nici acum. Ar fi fost mai bine 
să devin teynul lui. Dar avea deja unul. In plus, nici măcar Jaan nu ar 
încălca într-o asemenea măsură obiceiurile lumii lui. Ai auzit ce a spus 
despre dueluri - în câte s-a luptat doar pentru că a intrat în nişte bănci 
vechi de date şi a descoperit că unul dintre eroii lor mitici a avut ţâţe. 

Schiţă un surâs crud. 

- Imaginează-ţi numai ce s-ar fi putut întâmpla dacă m-ar fi luat 
drept teyn! Ar fi pierdut totul, absolut totul. lronjade dă dovadă de o 
oarecare toleranţă, sigur că da, însă vor mai trece secole bune până 
când vreuna dintre caste să fie pregătită de aşa ceva. Nicio femeie nu 
a purtat vreodată brăţara din fier şi piatră-incandescentă. 

- De ce? o întrebă Dirk. Nu pricep. Toţi vorbiţi despre femei folosite 
pentru reproducere şi despre ţiitoare şi despre femei care se ascund 
în grote şi cărora le este frică să iasă afară. Şi tot nu-mi vine să cred. 
În fond, cum de a ajuns Înaltul Kavalaan să aibă o mentalitate într-atât 
de diformă? Ce au împotriva femeilor? Ce este atât de groaznic în 
faptul că lronjade a fost fondată de o femeie? Mulţi oameni sunt 
femei, să ştii. 

Gwen îi adresă un zâmbet stins şi îşi frecă tâmplele cu vârful 
degetelor, ca şi cum ar fi vrut să-şi înlăture migrena printr-un simplu 
masaj. 

- Ar fi trebuit să-l laşi pe Jaan să spună tot ce avea de spus, îi zise. 
Şi atunci ai fi ştiut cât ştim şi noi. Abia îşi începuse povestirea. Nici nu 
ajunsese la Ciuma Nenorocită. 

Oftă. 

- Este o poveste foarte lungă, Dirk, iar acum eu nu am energia 
necesară să ţi-o spun. Aşteaptă până ne întoarcem în Larteyn. Am să 
fac rost de o copie a dizertaţiei lui Jaan şi am să ţi-o dau s-o citeşti. 

- İn regulă, spuse Dirk. Dar mai sunt câteva lucruri pe care nu le 
voi găsi în nicio dizertaţie. Acum câteva minute mi-ai zis că nu eşti 
sigură dacă îl mai iubeşti pe Jaan. Şi sunt convins că nu iubeşti absolut 
deloc Inaltul Kavalaan. Şi cred că îl urăşti pe Garse. Atunci de ce îţi 
faci asta? 

- Ai un stil de a pune cele mai nepotrivite întrebări, rosti ea pe un 
ton amar. Dar înainte de a-ţi răspunde, vreau să te corectez în câteva 
privinţe. Poate că îl urăsc pe Garse, aşa cum zici. Uneori chiar sunt şi 
eu convinsă că îl urăsc, deşi Jaan ar muri de supărare dacă m-ar auzi. 


Dar alteori - nu te-am minţit când ţi-am mărturisit că simt o mare 
afecţiune pentru el. Când am venit pe Inaltul Kavalaan, eram cât se 
poate de crudă şi inocentă şi vulnerabilă. Bineînţeles că Jaan îmi 
explicase totul dinainte, cu foarte multă răbdare şi foarte amănunţit. 
lar eu am acceptat situaţia. In fond, veneam de pe Avalon, şi cine 
poate fi mai sofisticat decât cei de pe Avalon? Poate doar pământenii. 
Studiasem toate culturile bizare pe care omenirea le-a împrăştiat 
printre stele, şi ştiam că oricine se urcă pe o navă interstelară trebuie 
să fie pregătit să se adapteze la sisteme sociale şi etice extrem de 
variate. Ştiam că obiceiurile de familie şi obiceiurile sexuale diferă de 
la lume la lume şi că, din punctul acesta de vedere, Avalon nu era 
neapărat mai bun decât Inaltul Kavalaan. Am crezut că sunt foarte 
deşteaptă. 

Dar s-a dovedit că nu eram pregătită pentru kavalari, o, nu. Nu voi 
uita niciodată nicio secundă din teama şi trauma mea din prima zi şi 
din prima noapte petrecute în castele din lronjade, în calitate de 
betheyna lui Jaan Vikary. Mai ales prima noapte. 

Râse uşor. 

- Fireşte că Jaan mă avertizase - dar nu eram încă pregătită să fiu 
folosită în comun. Ce să zic? A fost rău, dar am supravieţuit. Şi Garse 
mi-a fost de ajutor. A fost sincer îngrijorat pentru mine, şi foarte 
îngrijorat în privinţa lui Jaan. Aş putea spune chiar că a fost tandru. M- 
am confesat lui, iar el m-a ascultat şi i-a păsat de ce îi spun. Dar 
dimineaţa imediat următoare au început insultele. Am fost 
înspăimântată şi m-a durut; Jaan a fost uluit şi s-a înfuriat teribil de 
tare. Când Garse mi-a zis prima oară curvă-betheyn, l-a dat cu capul 
de toţi pereţii. După aceea Garse nu a mai spus nimic, o vreme. Face 
destule pauze, dar nu încetează niciodată cu adevărat. Intr-un fel, 
este o persoană extraordinară. Ar fi în stare să provoace la duel şi să 
ucidă orice kavalar care mi-ar vorbi doar pe jumătate la fel de urât pe 
cât îmi vorbeşte el. Şi ştie că glumele lui îl scot din sărite pe Jaan şi 
duc la scandaluri înfiorătoare - sau, cel puţin, aşa se întâmpla. Acum 
Jaan a devenit imun la toate. Totuşi, continuă. Cred că nu se poate 
abţine, sau poate chiar mă detestă, sau poate chiar îi face plăcere să 
provoace suferinţă. Dacă aşa stau lucrurile, nu i-am dat prea multe 
momente de satisfacţie în ultimii ani. Una din primele hotărâri pe care 
le-am luat a fost că nu îl voi mai lăsa să mă facă să plâng. Şi aşa am 
făcut. Chiar şi atunci când mă jigneşte într-un asemenea hal de-mi 
vine să-i crăp capul cu un topor, chiar şi atunci îi zâmbesc, strâng din 
dinţi şi încerc să mă gândesc la o replică usturătoare. O dată sau de 
două ori chiar am reuşit să-l iau prin surprindere. Dar, de obicei, mă 
face să mă simt ca un gândac strivit. 

Cu toate acestea, în pofida tuturor greutăților, există şi a/te 
momente. În războiul nostru fără de sfârşit există şi armistiţii, încetări 


ale ostilităţilor, momente de pasiune incredibilă şi de duioşie caldă. 
Extrem de intense. Mă crezi sau nu, dar odată i-am spus lui Garse că îl 
iubesc. Mi-a râs în faţă. Şi mi-a răcnit că el nu mă iubeşte, că nu-i sunt 
decât cro-betheynă şi că se poartă cu mine conform obligaţiilor la care 
este supus de legătura dintre noi. Atunci mi-a venit să plâng ultima 
dată. Dar am încercat să mă stăpânesc, m-am luptat cu mine însămi 
şi am învins. Nu am plâns. Doar i-am strigat ceva la rândul meu şi am 
ieşit din cameră. Locuiam sub pământ. Toată lumea locuieşte sub 
pământ pe Inaltul Kavalaan. Nu aveam nimic pe mine decât brăţara şi 
am fugit pe coridoare de nebună, până când un bărbat a încercat să 
mă oprească - un beţiv, un idiot, un orb care nu vedea legătura mea 
de jad şi argint, nu ştiu. Eram atât de furioasă, că i-am smuls arma de 
la şold şi l-am pocnit cu ea în faţă. A fost prima oară în viaţa mea când 
am lovit un alt om şi, chiar atunci, au apărut Jaan şi Garse. Jaan părea 
calm, dar, în realitate, era teribil de supărat. Garse era aproape fericit 
şi gata de bătaie. Şi, de parcă bietul om pe care îl lovisem nu avusese 
parte de destule, Garse a trebuit să-mi spună că ar fi bine să culeg de 
pe jos toţi dinţii pe care i i-am scos şi să i-i dau înapoi, deoarece eu 
am suficienţi şi nu mai am nevoie de alţii. Au avut noroc că nu au fost 
provocaţi la duel din cauza vorbelor ăstora. 

- Cum naiba ai intrat în aşa ceva, Gwen? vru Dirk să ştie. 

Se străduia din răsputeri să-şi domolească tonul. Era supărat pe 
ea, suferea din cauza ei, dar, în mod bizar - sau poate nu chiar atât de 
bizar - simţea că jubilează. Era adevărat, tot ce-i spusese Ruark. 
Kimdissianul acela era cel mai bun prieten al ei, era confidentul ei. Nu 
era de mirare că trimisese după el. Era nefericită, era o sclavă, iar el 
putea îndrepta lucrurile, e/. 

- Trebuie să fi avut o idee despre cum va fi. 

Ea ridică din umeri. 

- M-am amăgit singură şi i-am îngăduit lui Jaan să mă mintă. Deşi 
am sentimentul că el crede sincer toate minciunile pe care mi le 
spune. Dacă aş putea s-o iau de la capăt... dar nu este cazul. Eram 
pregătită pentru el, Dirk, şi aveam nevoie de el, şi îl iubeam. Dar el nu 
a avut o brățară din fier şi foc să-mi dea. Pe aceea o dăruise deja, aşa 
că mi-a dat-o pe cea din jad şi argint, iar eu am luat-o doar ca să pot fi 
lângă el, având numai o vagă idee despre ce anume simboliza. Te 
pierdusem de puţină vreme şi nu voiam să-l pierd şi pe Jaan. Aşa că 
mi-am pus brăţara asta drăguță şi am spus cu voce tare „Sunt mai 
mult decât o simplă betheynă”, de parcă vorbele mele ar fi putut 
schimba situaţia. Dă un nume unui lucru, şi lucrul va ajunge cumva să 
se transforme în acel nume. In ochii lui Garse, eu sunt betheyna lui 
Jaan şi cro-betheyna lui şi atâta tot. Numele sunt cele care definesc 
legăturile şi îndatoririle. Ce altceva ar mai putea fi? Pentru fiecare 
Kavalar este la fel. De fiecare dată când încerc să-mi depăşesc 


condiţia, să trec dincolo de semnificaţia acestui nume, apare Garse, 
furios, şi urlă „betheynă!” la mine. Jaan este altfel, doar Jaan, şi uneori 
nu mă pot abţine şi mă întreb ce anume simte el cu adevărat. 

Işi abandonă mâinile pe masă, apoi le strânse în pumni mici. 

- Este aceeaşi poveste afurisită care se repetă, Dirk. Ai vrut să mă 
transformi în Jenny, iar eu m-am salvat respingând acest nume. Dar 
ca o proastă ce sunt, am acceptat brăţara din jad şi argint cu tot ce 
reprezintă ea, iar acum sunt o ţiitoare, şi oricât de mult aş încerca să 
neg asta, tot nu pot schimba situaţia. Eu sunt lucrul acesta blestemat! 

Vocea îi devenise stridentă şi îşi strângea pumnii atât de tare încât 
i se albiseră încheieturile degetelor. i 

- Putem schimba situația, interveni repede Dirk. Intoarce-te la 
mine. 

Stupid, plin de speranță, deznădăjduit, triumfător, îngrijorat - tonul 
lui era toate acestea deopotrivă. _ 

Gwen nu-i răspunse imediat. Işi desfăcu încet pumnii, deget după 
deget, şi îşi privi lung mâinile respirând adânc, ca şi cum ar fi fost 
nişte artefacte pe care trebuia să le examineze. Apoi şi le propti pe 
masă, se împinse în ele şi se ridică. 

- De ce? întrebă cu o voce care îşi recăpătase controlul. De ce, 
Dirk? Ca să mă transformi iarăşi în Jenny? De asta? Pentru că te-am 
iubit pe vremuri? Pentru că poate a mai rămas ceva din iubirea 
aceea? 

- Da! Adică, nu. Mă zăpăceşti. 

Se ridică şi el. 

Gwen surâse. 

- O, dar l-am iubit şi pe Jaan odată, în vremuri chiar mai recente 
decât cele în care te-am iubit pe tine. lar de el sunt ataşată prin alte 
legături, prin toate îndatoririle pe care le simbolizează brăţara din jad 
şi argint. De tine, ei bine, de tine nu mă leagă decât amintiri, Dirk. 

Văzând că nu-i răspunde, ci o aşteaptă să continue, Gwen porni 
spre uşă. El o urmă. Robo-chelnerul le tăie calea, cu ovalul lui metalic 
lipsit de expresie. 

- Nota, le spuse. Solicit numărul conturilor voastre de Festival. 

Gwen se încruntă. 

- Trimite-o la Larteyn, lronjade 797-742-677, se răsti ea. Pune 
ambele consumaţii pe aceeaşi notă. 

- Am înregistrat, zise robotul şi se dădu la o parte din drum. 

In urma lor, restaurantul se cufundă iarăşi în beznă. 

Vocea le adusese deja vehiculul, iar Gwen îi ordonă să-i ducă în 
parcare. Maşina porni înapoi pe coridoarele care acum erau scăldate 
în lumini strălucitoare şi muzică veselă. 

- Afurisitul ăla de computer ne-a sesizat tensiunea din voce, 
observă ea cam supărată. lar acum încearcă să ne binedispună. 


- Nu-i prea iese, comentă Dirk, surâzând totuşi. Mulţumesc pentru 
cină. Înainte de a veni aici mi-am schimbat titlurile în certificate de 
Festival, dar mă tem că nu m-am ales cu prea mult. 

- lronjade nu este săracă, spuse Gwen. Şi, oricum, pe Worlorn nu 
sunt prea multe de cumpărat. 

- Hmmm. Da. Până acum nici nu mi-am închipuit că ar fi. 

- Este un program din timpul Festivalului, îi explică Gwen. Acesta e 
singurul oraş care încă mai funcţionează aşa. Celelalte sunt decuplate. 
O dată pe an, ai-Emerel îşi trimite un om care să golească toate 
conturile. Deşi în curând călătoria va ajunge să coste mai mult decât 
ce recuperează din bănci. 

- Mă mir că asta nu se întâmplă deja. 

- Voce! strigă ea. Câte persoane locuiesc astăzi în Provocare? 

Şi pereţii îi răspunseră: 

- In acest moment, am trei sute nouă rezidenţi legali şi patruzeci şi 
doi de oaspeţi, cu voi cu tot. Dacă doriţi, puteţi deveni rezidenţi la 
rândul vostru. Preţurile sunt destul de convenabile. 

- Trei sute nouă? se miră Dirk. Unde? 

- Oraşul Provocare a fost proiectat pentru douăzeci de milioane de 
locuitori, îi spuse Gwen. Nu te poţi aştepta să dai nas în nas cu ei, dar 
să ştii că sunt pe undeva pe aici. Şi au mai rămas câţiva locuitori şi în 
celelalte oraşe, deşi nicăieri nu sunt atât de mulţi ca în Provocare. 
Viaţa este uşoară aici. Şi moartea va fi uşoară, în cazul în care castele 
Braith se vor gândi să mai vâneze şi prin oraşe, nu doar prin păduri. 
Aceasta a fost mereu cea mai mare temere a lui Jaan. 

- Cine sunt aceştia? vru să afle Dirk. Şi cum trăiesc? Nu pricep 
nimic. Provocare nu pierde câte o avere în fiecare zi? 

- Ba da. O avere în energia irosită. Dar tocmai aceasta a fost 
chintesenţa construirii oraşelor Provocare şi Larteyn şi a organizării 
Festivalului. Risipa, risipa sfidătoare, tocmai pentru a demonstra că 
Liziera este bogată şi puternică, risipa pe o scară mai mare decât a 
cunoscut vreodată tărâmul oamenilor, o planetă întreagă creată, iar 
apoi abandonată. Inţelegi? In ceea ce priveşte oraşul Provocare, 
adevărul este că acum merge mai mult în gol. Se alimentează singur 
prin reactoare termonucleare şi emană energia sub formă de focuri de 
artificii pe care nu le vede nimeni. Recoltează zilnic tone de grâne cu 
maşinăriile lui agricole uriaşe, dar nimeni nu se hrăneşte cu ele, cu 
câteva excepţii - pustnicii, membrii unor culte religioase şi pierduţi 
care s-au sălbăticit, toţi cei rămaşi aici în urma Festivalului. Incă mai 
trimite zilnic o barcă la Muschetă după peşte. Căci aici nu există aşa 
ceva, după cum bine vezi. 

- Şi Vocea nu-şi modifică programul? 

- Ah! Aceasta este tocmai esenţa problemei! Vocea este un idiot. 
Nici nu gândeşte cu adevărat, nici nu se poate reprograma. Da, sigur, 


emerelii au vrut să impresioneze. lar Vocea este cu adevărat 
impresionantă. Dar, de fapt, este o construcţie destul de primitivă în 
comparaţie cu computerele Academiei de pe Avalon sau cu 
Inteligenţele Artificiale de pe Bătrânul Pământ. Vocea nu face nimic 
altceva decât ce i se spune să facă, iar emerelii i-au spus să continue, 
să facă faţă frigului cât de mult e în stare. Şi aşa va face. 

II privi în ochi. 

- Ca şi tine, merge înainte chiar şi după ce toată stăruința şi-a 
pierdut sensul, merge înainte, insistă - absolut în zadar - şi după ce 
totul a murit. 

- Da? exclamă Dirk. Însă, până nu a murit chiar totul, trebuie să 
insişti. Asta este ideea, Gwen. Nu-i altă cale de urmat. Şi mie chiar îmi 
place oraşul, aşa, idiot supradimensionat cum spui că este. 

Ea clătină din cap. 

- Mi-am închipuit. 

- Mai mult încă, continuă el. Tu vrei să îngropi totul mult prea 
curând, Gwen. Poate că Worlorn este pe moarte, dar nu este moartă 
încă. lar noi... păi, nici noi nu suntem morţi. Cred că ai face bine să te 
gândeşti mai mult la toate cele pe care le-ai spus la restaurant despre 
Jaan şi despre mine. Hotărăşte-te, o dată pentru totdeauna, ce anume 
a rămas pentru mine şi ce a rămas pentru el. Dă-ţi seama cât de greu 
atârnă brăţara aia pe care o porţi şi încearcă să decizi care nume îţi 
place mai mult sau, mai degrabă, care dintre noi îţi poate da un nume 
cu care să te identifici. Pricepi ce-ţi spun? Şi abia după aceea să-mi 
spui ce a murit şi ce mai trăieşte! 

Se simţea foarte mulţumit de scurtul lui discurs. Cu siguranţă, îşi 
spuse el, ea îşi va da seama că avea de gând să renunţe la Jenny şi că 
o va lăsa să fie doar Gwen mult mai uşor decât Jaan Vikary ar 
consacra-o drept teyn-femeie, în loc de simplă betheynă. Totul părea 
foarte limpede. Insă ea nu făcu nimic altceva decât să-l privească 
lung, fără o vorbă, până când ajunseră în parcare. 

Acolo cobori din vehicul. 

- Când noi patru am avut de hotărât unde anume vom locui pe 
Worlorn, Garse şi Jaan au votat pentru Larteyn, iar Arkin pentru Al 
Doisprezecelea Vis, spuse ea. Eu n-am votat pentru niciunul. Nici 
pentru Provocare, cu toată viaţa care încă mai există în el. Nu-mi 
place să trăiesc într-o clădire atât de mare. Vrei cu adevărat să afli ce 
este mort şi ce mai trăieşte încă? Atunci, haide să-ţi arăt oraşul meu. 

Din nou afară, în noapte, Gwen cu buzele strânse şi tăcută la 
manşă, înconjurați de aerul rece, lăsând în urmă turnul strălucitor al 
Provocării. Acum bezna era deplină, ca în noaptea când Fiorul 
Duşmanilor Uitaţi îl adusese pe Dirk t'Larien pe planeta Worlorn. Doar 
vreo zece stele stinghere se legănau pe cer, jumătate din ele aproape 
ascunse în spatele norilor învolburaţi. Apuseseră toţi sorii. 


Oraşul acelei nopţi era întins şi complex. Câteva lumini răzlețe 
reuşeau să străbată întunericul în care era aşezat, aşa cum un 
giuvaier palid este aşezat în culcuşul lui moale din pâslă neagră. Unic 
printre celelalte oraşe, se afla în mijlocul naturii, dincolo de zidul 
muntos, şi chiar acolo îi era locul, în pădurile de sugrumători, de 
copaci-fantomă şi de geranii albastre. Din negura pădurii, turnurile-i 
albe şi zvelte se ridicau spectral către stele, unite prin poduri 
graţioase care sclipeau aidoma unor pânze îngheţate de păianjen. 
Domurile scunde erau gărzi vigilente prin labirintul de canale în apa 
cărora se oglindeau luminile turnurilor şi scânteierea ocazională a 
stelelor îndepărtate. Oraşul era împrejmuit de câteva construcţii 
ciudate, ce păreau nişte mâini uriaşe, dar emaciate, înălțate spre cer. 
Copacii, atâţia câţi erau, proveneau din lumile din Exterior; nu exista 
iarbă, ci doar covoare groase de muşchi fosforescent care licărea 
palid. 

lar oraşul acesta avea un cântec al lui. 

Nu semăna cu nimic din ce auzise vreodată Dirk. Era o muzică 
stranie şi sălbatică, aproape neomenească. Se înălța şi cobora şi îşi 
schimba mereu tonalitatea. O simfonie întunecată a neantului, a 
nopţilor fără stele şi a coşmarurilor. Alcătuită din gemete, şoapte şi 
urlete, alături de un sunet grav şi ciudat, care nu putea fi altceva 
decât sunetul tristeţii. Dar, cu toate acestea, era muzică. 

O privi pe Gwen cu mirare în ochi. 

- Dar cum? 

Era atentă la condusul aerovehiculului şi la muzică, însă întrebarea 
o smulse din concentrare şi îi surâse uşor. N 

- Oraşul acesta a fost construit de cei de pe Zorii-intunecaţi, iar 
întunecaţii sunt un popor straniu. În munţi există o breşă. Paznicii 
vremii au făcut în aşa fel încât vânturile să treacă prin ea. Apoi au 
construit turlele, iar în vârful fiecăreia este câte un orificiu. Vântul 
cântă la oraşul acesta aşa cum tu ai cânta la un instrument. Acelaşi 
cântec, iar şi iar. 

Dispozitivele de controlare a vremii modifică direcţia vânturilor şi, 
la fiecare asemenea modificare, unele turnuri îşi cântă cântecele, în 
vreme ce altele tac. _ 

Muzica - simfonia a fost compusă pe Zorii-lntunecaţi cu secole în 
urmă, de o compozitoare pe nume Lamiya-Bailis. Se spune că un 
computer o interpretează acum, acţionând maşinăriile de vânt. Ciudat 
este faptul că întunecaţii nu prea au folosit computerele şi nici 
ştiinţele, în general, nu au fost prea dezvoltate pe planeta lor. Mai 
circulă o poveste foarte cunoscută în perioada Festivalului. O legendă, 
să-i spunem. Conform acesteia, Zorii-lntunecaţi a fost o lume mereu 
periculos de aproape de limita sănătăţii psihice, iar muzica Lamiyei- 
Bailis, cea mai mare vizionară de pe Zorii-lntunecaţi, a împins 


întreaga cultură a planetei în nebunie şi disperare. Ca pedeapsă, 
spune mai departe legenda, creierul ei a fost menţinut în viaţă şi a 
fost îngropat sub munţii de pe Worlorn, unde se află şi acum, agăţat 
de maşinăriile de vânt, de unde îşi interpretează capodopera iar şi iar. 
Pe vecie. 

Se cutremură. 

- Sau cel puţin până va îngheţa atmosfera. Nici măcar paznicii 
vremii de pe Zorii-Ilntunecaţi nu o pot opri. 

- Este... vrăjit de melodie, Dirk nu-şi putu găsi cuvintele. Parcă se 
potriveşte, spuse în cele din urmă. Un cântec pentru Worlorn. 

- Acum da, se potriveşte, fu de acord Gwen. Este un cântec despre 
crepuscul şi despre căderea nopţii, despre faptul că zorii nu vor mai 
veni niciodată. Un cântec despre sfârşituri. Dar în toiul Festivalului, 
cântecul acesta era complet deplasat. Kryne Lamiya - aşa se numea 
oraşul, Kryne Lamiya, deşi cel mai adesea i se spunea Oraşul Sirenă, 
cam tot aşa cum oraşului Larteyn i se mai spune şi Fortul-de-Foc - 
oraşul acesta, deci, nu a fost niciodată prea agreat. Pare mare, însă în 
realitate nu este. A fost conceput pentru a putea adăposti o sută de 
mii de oameni, însă niciodată nu a fost mai mult de un sfert plin. Aşa 
cum este şi planeta Zorii-lntunecaţi, cred. Câţi călători doresc să 
meargă până pe Zorii-lntunecaţi, chiar la capătul Imensei Mări Negre? 
Şi câţi anume se duc acolo iarna, când cerul Zorilor-intunecaţi este în 
întregime pustiu, iar pe el nu se mai vede nimic decât lumina slabă a 
câtorva galaxii mult prea îndepărtate? Nu prea mulţi. Numai o 
persoană mai neobişnuită ar face aşa ceva. Ca şi în cazul acesta: 
numai o persoană mai neobişnuită ar fi în stare să îndrăgească Kryne 
Lamiya. Oamenii spuneau că acest cântec îi deranjează. lar cântecul 
nu se oprea nicicând. Intunecaţii nici măcar nu au izolat fonic 
dormitoarele. 

Dirk nu spuse nimic. Privea turlele ca din basme şi le asculta 
cântecul. 

- Vrei să aterizăm? îl întrebă Gwen. 

Voia, iar ea cobori în spirală. Găsiră o fantă de aterizare deschisă 
pe latura unuia dintre turnuri. Spre deosebire de parcările din 
Provocare sau din Al Doisprezecelea Vis, aceasta nu era chiar pustie. 
In ea mai erau două vehicule, o maşină sport, roşie, cu aripi scurte, şi 
una micuță, în formă de lacrimă, neagră cu argintiu, dar amândouă 
păreau abandonate de mult timp. Capotele le erau acoperite cu un 
strat gros de praf adus de vânt, iar pernele de pe locurile maşinii sport 
începuseră să putrezească. Din curiozitate, Dirk le încercă. Cea sport 
era moartă, arsă, cu bateria descărcată de ani buni. Insă micuța 
lacrimă încă se mai încălzi la atingerea lui, iar panoul de bord se 
lumină şi pâlpâi, dovedind că mai are ceva curent. Vehiculul uriaş şi 
cenuşiu, în formă de pisică de mare, venit de pe Inaltul Kavalaan era 


mai greu şi mai mare decât cele două epave la un loc. 

Din parcare intrară într-o galerie lungă, unde desene murale 
iluminate, albe şi cenuşii, dansau şi se învârteau pe ritmul muzicii. 
leşiră pe un balcon pe care îl observaseră înainte de aterizare. 

Şi muzica îi înconjură, chemându-i cu voci nepământene, 
atingându-i şi jucându-se cu părul lor, bubuind şi atrăgându-i ca 
trăsnetul pasiunii. Dirk luă mâna lui Gwen într-a sa şi ascultă privind în 
gol peste turnuri şi domuri şi canale, spre pădure şi spre munţii de 
dincolo de ea. Vântul-muzical îl tulbura nespus. li vorbea cu glas 
dulce, îl îndemna să sară - şi să sfârşească o dată pentru totdeauna 
cu această zădărnicie prostească şi nedemnă şi, în ultimă instanţă, 
absurdă, pe care o numea viaţă. 

lar Gwen îi citi asta în ochi. li strânse mâna, iar când el se uită la 
ea, îi spuse: 

- In timpul Festivalului, mai mult de două sute de oameni s-au 
sinucis în Kryne Lamiya. De zece ori mai mulţi decât în oricare alt 
oraş. Şi în pofida faptului că acesta are cel mai mic număr de locuitori 
dintre toate. 

- Da. Şi eu simt asta. E din cauza muzicii. 

- Este o celebrare a morţii, zise Gwen. Dar să ştii că Oraşul Sirenă 
nu este complet mort, aşa cum sunt Muscheta sau Al Doisprezecelea 
Vis. Oraşul acesta încă se mai încăpăţânează să trăiască, chiar doar 
pentru a provoca disperare şi pentru a preamări deşertăciunea acelei 
vieţi de care se agaţă. Straniu, nu? 

- De ce au construit un asemenea loc? Este frumos, însă... 

- Am o teorie, spuse Gwen. In marea lor majoritate, întunecaţii 
sunt nişte nihilişti înzestrați cu umor negru, şi părerea mea este că 
Kryne Lamiya este gluma lor amară la adresa Inaltului Kavalaan şi a 
lui Wolfheim şi a lui Tober, şi la adresa tuturor celorlalte planete care 
s-au străduit atât de mult să organizeze Festivalul Lizierei. Intunecaţii 
au venit şi ei aici, sigur că au venit, şi au construit un oraş care spune 
că totul este în zadar. Totu/ în zadar - Festivalul, omenirea, însăşi 
viaţa. Gândeşte-te numai! Ce capcană reuşită pentru turistul 
îngâmfat! 

Îşi dădu capul pe spate şi începu să râdă sălbatic şi, pentru o 
fracțiune de secundă, Dirk fu cuprins de teama inexplicabilă că Gwen 
înnebunise. 

- Şi ai vrut să trăieşti aici? o întrebă el. 

__Râsul'i se stinse la fel de brusc precum începuse; i-l răpise vântul. 
In dreapta lor, un obelisc scoase un sunet scurt, ascuţit, care tremură 
în văzduh aidoma tânguirii unui animal în chinuri. Turnul în care se 
aflau ei răspunse printr-un geamăt jalnic ca de corn de ceaţă. Prelung, 
prelung. Erau învăluiţi în muzica aceasta. Lui Dirk i se păru că aude o 
tobă bătând foarte departe, bubuituri scurte şi înfundate, la intervale 


egale. 

- Da, îi răspunse Gwen. Am vrut să trăiesc aici. 

Cornul de ceaţă îşi încetă bocetul; patru clopotniţe din cealaltă 
parte a canalului, unite între ele prin poduri curbate, începură să 
jelească sălbatic, fiecare notă mai înaltă decât cea de dinainte, până 
când atinseră frecvenţe de neauzit pentru urechea omenească. lar 
toba insista în acelaşi ritm: bum, bum, bum. 

Dirk oftă adânc. 

- Te înţeleg, spuse cu o voce cumplit de obosită. Cred că şi eu aş fi 
vrut să trăiesc aici. Braque seamănă puţin cu oraşul acesta, mai ales 
noaptea. Poate de aceea am locuit acolo. Obosisem foarte tare, Gwen. 
Foarte. Cred că mă dădusem bătut. Pe vremuri, mai ţii minte, căutam 
în permanenţă ceva - dragostea, aurul zânelor, secretele universului, 
ceva. Dar, după ce m-ai părăsit... Nu ştiu, parcă nimic n-a mai mers şi 
parcă totul avea un gust amar. lar atunci când se întâmpla să meargă 
ceva, descopeream că nu-mi pasă, că nu contează. Totul era golit de 
conţinut. Am încercat şi am tot încercat, dar n-am reuşit decât să 
obosesc peste măsură şi să devin apatic şi cinic. Poate tocmai de 
aceea am venit aici. Tu..., eu mă simţeam mult mai bine atunci, când 
eram împreună. Şi nu renunţasem la atât de multe. M-am gândit că 
poate, dacă am să te regăsesc, poate voi reuşi să mă regăsesc şi pe 
mine însumi. Dar n-a prea ieşit aşa. Nici măcar nu-mi dau seama dacă 
a ieşit cumva. 

- Ascult-o pe Lamiya-Bailis, îl îndemnă Gwen, şi muzica ei îţi va 
spune că nimic nu merge, că nu există niciun sens nicăieri. Da, am 
vrut să trăiesc aici. Am votat... ei bine, nu intenţionasem să votez aşa, 
dar, după ce am aterizat, am început să discutăm despre locul unde 
vom sta şi mi-a ieşit, pur şi simplu. Şi m-a speriat. Poate că tu şi cu 
mine încă mai suntem destul de asemănători, Dirk. Şi eu am obosit. 
Deşi nu prea o arăt. Munca îmi ocupă timpul, iar Arkin este prietenul 
meu şi Jaan mă iubeşte. Dar vin aici şi... sau doar îmi iau un răgaz şi 
încep să mă gândesc şi apoi încep să-mi pun întrebări. Nu mă 
mulţumesc cu ce am. Nu asta mi-am dorit. 

Se întoarse spre el şi îi cuprinse mâna în palmele ei. 

- Da, m-am gândit la tine. M-am gândit că lucrurile mergeau mai 
bine atunci când noi eram împreună, pe Avalon, şi m-am mai gândit 
că poate pe tine te mai iubesc încă, nu pe Jaan, şi mi-am zis că poate 
amândoi am reuşi să reînviem magia, să redăm sens vieţii. Dar nu 
înţelegi? Nu aşa se întâmplă lucrurile şi toate insistenţele tale nu le 
vor face să se întâmple aşa. Ascultă oraşul, ascultă Kryne Lamiya. 
Acesta este adevărul tău. Tu te gândeşti la mine şi eu mă gândesc 
uneori la tine, doar pentru că a murit tot ce a fost între noi. Fericire 
ieri şi fericire mâine, dar niciodată astăzi, Dirk. Şi nici nu se poate, 
pentru că este o înlănţuire de iluzii, iar iluziile par reale doar dacă le 


priveşti din depărtare. S-a terminat, minunata mea dragoste pierdută, 
ceea ce a fost între noi s-a terminat, iar acesta este cel mai bun lucru 
dintre toate. 

incepuse să plângă; lacrimile tremurânde i se prelingeau încet pe 
obraji. Şi Kryne Lamiya plângea împreună cu ea, iar turnurile îşi 
hohoteau tristeţea. Dar îşi şi băteau joc de ea, ca şi cum i-ar fi spus: 
Da, îţi vedem durerea, dar durerea nu are niciun sens, aşa cum nimic 
altceva nu are sens, durerea este la fel de goală ca şi plăcerea. lar 
clopotniţele se jeluiau şi ele, grilajele subţiri râdeau demente, şi toba 
se auzea: bum, bum, bum. 

Din nou, Dirk simţi impulsul - mai puternic de această dată - dea 
se arunca peste balcon, spre pietrele pale şi canalele întunecate de 
dedesubt. O cădere ameţitoare, iar apoi, în sfârşit, odihna. Dar oraşul 
îi cânta, explicându-i cât de prost este: Odihnă? Nu există odihnă în 
moarte. Doar nimicnicie. Nimicnicie. Nimicnicie. Toba, vânturile, 
bocetele. Se cutremură, strângând mâinile lui Gwen. Privi la pământul 
de sub ei. 

Ceva se mişca pe canal. Plutea legănat, aluneca uşor, venea spre 
el. O luntre neagră cu un luntraş solitar. 

- Nu, şopti el. 

Gwen clipi nedumerită. 

- Nu? repetă ea. 

Şi brusc, ţâşniră cuvintele, cuvintele pe care celălalt Dirk t'Larien i 
le-ar fi spus lui Jenny a lui, iar cuvintele acestea erau pe buzele /u;, şi 
chiar dacă nu mai era convins că le crede, se pomeni că totuşi le 
rosteşte. 

- Nu! spuse aproape zbierând cuvântul către oraş, înfuriat de 
muzica batjocoritoare a lui Kryne Lamiya. 

- La naiba, Gwen, toţi avem câte ceva din oraşul acesta în noi 
înşine. Problema este cum reuşim să îi facem faţă. Toate astea sunt 
înspăimântătoare. 

işi trase mâna dintr-ale ei şi făcu un gest larg cuprinzând tot 
orizontul cufundat în beznă. 

- Ce spune oraşul este înspăimântător, şi încă şi mai cumplită este 
teama care te cuprinde atunci când o parte din fiinţa ta este de acord 
cu el, când simţi că totul este adevărat, că locul tău este aici, şi 
nicăieri altundeva. Dar ce poţi face? Dacă eşti slab, îl ignori. Te prefaci 
că nu există, şi poate va dispărea. lţi ocupi ziua cu lucruri fără 
însemnătate şi nu te gândeşti nicio clipă la bezna de afară. Aşa îi 
îngădui să câştige, Gwen. În cele din urmă te va înghiţi şi pe tine şi 
toate lucrurile tale neînsemnate, iar tu împreună cu ceilalţi oameni vă 
veţi amăgi cu voioşie şi îl veţi întâmpina cu dragă inimă. Tu nu poţi fi 
aşa, Gwen, nu poți. Trebuie să încerci. Eşti ecologistă, nu? Şi cu ce se 
ocupă ecologia? Cu viaţa! Tu trebuie să fii de partea vieţii, căci tot 


ceea ce ești tu spune că aşa trebuie să fie. Oraşul acesta, oraşul 
acesta blestemat, alb ca osemintele, cu imnul lui închinat morţii, 
respinge tot ceea ce reprezintă credinţa ta cea mai profundă, 
respinge tot ce eşti tu. Dacă eşti puternică, îl vei înfrunta şi te vei 
lupta cu el şi îi vei spune pe nume. Provoacă-l. 

Gwen se oprise din plâns. 

- N-are niciun rost, clătină ea din cap. 

- Greşeşti, o contrazise el. Şi atunci când vorbeşti despre oraş, şi 
atunci când vorbeşti despre noi doi. Există o legătură, nu vezi? Spui că 
ai vrut să trăieşti aici? Foarte bine! Trăieşte aici! Asta ar constitui o 
victorie în sine, o victorie filosofică. Dar trăieşte aici pentru că eşti 
convinsă că viaţa însăşi o respinge pe Lamiya-Bailis; locuieşte aici şi 
râzi de muzica asta absurdă a ei. Nu trăi aici, şi atunci înseamnă că 
eşti de acord cu minciuna asta bocitoare. 

O prinse din nou de mână. 

- Nu ştiu, spuse ea. 

- Dar eu ştiu, minţi el. 

- Chiar crezi că... am putea reclădi relaţia noastră? Mai trainică 
decât înainte? 

- Nu vei fi Jenny, îi promise el. Niciodată. 

- Nu ştiu, repetă ea abia auzit. 

li cuprinse chipul cu ambele mâini şi o făcu să-l privească în ochi. O 
sărută apoi, foarte delicat, abia atingând-o cu buzele lui uscate. Kryne 
Lamiya gemu. Cornul de ceaţă şuieră profund şi trist în jurul lor, 
turnurile din depărtare zbierară ascuţit, iar toba solitară îşi continuă 
bătăile înfundate, fără noimă. 

După aceea se priviră lung. 

- Gwen, spuse el în cele din urmă, pe un ton şovăielnic. Nici eu nu 
ştiu. Presupun, doar. Dar poate că merită să încerci... 

- Poate, răspunse ea, ferindu-şi ochii verzi de ai lui. Va fi greu, Dirk. 
Şi trebuie să mă gândesc şi la Jaan, şi la Garse, şi la atât de multe 
lucruri. Şi nici măcar nu suntem convinşi că merită. Nu ştim dacă vom 
putea schimba situaţia. 

- Nu, nu ştim, fu el de acord. De nenumărate ori în anii ăştia din 
urmă mi-am spus că nu contează, că nu merită să încerc. Însă atunci 
când iau hotărârea asta nu mă simt bine, ci doar obosit, înfiorător de 
obosit. Dar, Gwen, dacă nu încercăm, nu vom şti niciodată. 

Ea dădu din cap. 

- Poate. 

Doar atât îi răspunse. lar vântul bătea rece în jurul lor; iar muzica 
demenţei întunecaţilor se ridica şi cobora. Plecară de pe balcon, 
coborâră scara pe lângă pereţii cu lumini albe-cenuşii, spre locul unde 
îi aştepta maşina, reală, concretă şi prozaică, gata să-i ducă înapoi în 
Larteyn. 


Capitolul 5 

Străbătură distanţa dintre turnurile albe ale oraşului Kryne Lamiya 
şi focurile aproape stinse din Larteyn într-o tăcere stingherită, fără să 
se mai atingă, fiecare cu propriile-i gânduri. Gwen parcă aerovehiculul 
pe locul lui obişnuit de pe acoperiş, iar Dirk o urmă apoi până la uşă. 

- Aşteaptă, îi şopti ea grăbită, în loc de noapte bună. 

Dispăru înăuntru, iar el o aşteptă, nedumerit. Din cealaltă parte a 
uşii se auzeau zgomote - voci - apoi Gwen se întoarse şi îi puse în 
mână un manuscris gros, un top greu de hârtie legat în piele. Teza lui 
Jaan. Îi ieşise din minte. 

- Citeşte-o, şopti Gwen peste pragul uşii. Vino mâine dimineaţă să 
discutăm. 

II sărută uşor pe obraz şi închise uşa grea. Dirk rămase o clipă în 
loc, învârtind cartea în mâini, apoi se îndreptă spre ascensoare. 

Făcuse doar câţiva paşi când auzi primul strigăt. Şi nu fu în stare 
să meargă mai departe; zgomotele acelea îl trăgeau înapoi. Rămase 
să asculte la uşa lui Gwen. 

Pereţii erau groşi, aşa că reuşea să înţeleagă prea puţine din cele 
spuse de cealaltă parte. Dar distingea vocile şi, mai ales, intonaţiile. 
Predomina vocea lui Gwen: răsunătoare, stridentă - atunci când 
zbiera - în pragul isteriei. Cu ochii minţii, Dirk o vedea plimbându-se 
agitată prin faţa garguilor din living, aşa cum făcea întotdeauna în 
momente de enervare maximă. Probabil că erau de faţă ambii 
Kavalari, umilind-o şi insultând-o amândoi - Dirk era convins că reuşea 
să distingă alte două voci - una calmă şi sigură, deloc furioasă, 
interogând-o implacabil. Jaan Vikary. Il trăda ritmul frazării, cadenţa 
vorbelor sale era uşor de recunoscut chiar şi prin perete. A treia voce, 
Garse Janacek, mai puţin auzită la început, crescu mai apoi în 
intensitate şi furie. După o vreme, vocea masculină calmă nu se mai 
auzi deloc, ci doar Gwen şi Garse care urlau unul la celălalt. Apoi 
spuse ceva ce sună ca un ordin scurt şi tăios. Şi Dirk auzi o bufnitură 
surdă. O lovitură. Cineva lovise pe altcineva. Cu siguranţă că asta se 
întâmplase. 

Apoi alte comenzi date de Vikary, urmate de tăcere. Şi luminile se 
stinseră. 

Dirk rămase nemişcat, cu manuscrisul lui Vikary în mână, 
întrebându-se ce anume să facă. Dar îi era clar că nu putea face nimic 
decât să aştepte dimineaţa, când va sta de vorbă cu Gwen şi va afla 
cine o lovise. Probabil Janacek, îşi spuse. 

Nu se mai duse la ascensoare, ci cobori pe scări până la 
apartamentul lui Ruark. 

Când se întinse în pat, îşi dădu seama că toate cele petrecute în 
acea zi îl obosiseră peste măsură şi îl zguduiseră zdravăn. Prea multe 
se întâmplaseră în acelaşi timp şi nu reuşea să le facă faţă. Vânătorii 


kavalari şi oamenii-copie, viaţa stranie şi chinuită pe care Gwen o 
trăia alături de Vikary şi Janacek, posibilitatea neaşteptată şi 
ameţitoare a întoarcerii ei. Incapabil să doarmă, se gândi la toate 
acestea multă vreme. Ruark era deja în lumea viselor, aşa că nu avea 
cu cine să stea de vorbă. In cele din urmă, luă manuscrisul gros pe 
care i-l dăduse Gwen şi începu să-l răsfoiască. Işi spuse că niciun 
somnifer nu este mai bun decât o porţie zdravănă de scriere erudită. 

După patru ore şi şase ceşti cu cafea, lăsă manuscrisul din mână, 
căscă şi se frecă la ochi. Apoi stinse lumina şi rămase privind în 
întuneric. 

Teza lui Jaan Vikary - Mit şi istorie: Originile societății bazate pe 
caste, cercetare fundamentată pe interpretarea ciclului Cântecul 
demonului a/ lui jamis-Lion Taal - reprezenta o incriminare mult mai 
gravă la adresa neamului său decât oricare dintre acuzaţiile lui Arkin 
Ruark. Prezentase absolut toate faptele, bazându-se pe surse şi 
documente din băncile de date de pe Avalon, cu citate lungi din 
poemele lui Jamis-Lion Taal şi cu dizertaţii proprii încă şi mai lungi prin 
care explica ce anume dorise să spună Jamis Taal. Erau detaliate 
toate faptele pe care i le povestiseră el şi Gwen în dimineaţa 
respectivă. Vikary furniza teorii peste teorii, încercând să explice totul 
din perspectivă ştiinţifică. Incercase, oarecum, să lămurească şi 
problema apariţiei oamenilor-copie. Susţinea că, pe timpul Sorocului 
Focului şi al Demonilor, câţiva supraviețuitori din oraşe au reuşit să 
ajungă în exploatările miniere şi au căutat adăpost acolo. Dar, odată 
acceptaţi, s-a dovedit că reprezintă un mare pericol. Căci unii dintre ei 
se îmbolnăviseră din cauza radiaţiilor; şi au murit încet, în chinuri 
înfiorătoare, şi se poate să-i fi îmbolnăvit pe cei care îi îngrijiseră. Alţii, 
aparent sănătoşi, au continuat să trăiască acolo, devenind parte a 
castei-primordiale, până când s-au căsătorit şi au avut copii. Şi au 
transmis mai departe contaminarea cu radiaţii. Teoria lui Vikary era în 
întregime conjuncturală, fără nici măcar un rând sau două din Jamis- 
Lion pentru a o susţine, dar, cu toate acestea, părea o raţionalizare 
plauzibilă a mitului oamenilor-copie. 

De asemenea, Vikary s-a ocupat pe larg de evenimentul numit de 
kavalari Ciuma Nenorocită - pe care el, personal, l-a numit „trecerea 
la modele kavalare contemporane ale familiei şi sexualităţii”. 

Conform acestei ipoteze, hranganienii s-au întors pe Inaltul 
Kavalaan cam la un secol după primul lor atac. In locul oraşelor pe 
care le bombardaseră domnea cenuşa radioactivă; nu exista niciun 
semn că oamenii ar fi construit ceva în locul lor. Insă cele trei stirpe 
de sclavi pe care le debarcaseră aici ca să însămânţeze planeta 
dispăruseră cu totul: fuseseră decimate, distruse. Fără îndoială că 
Mintea hranganiană a tras concluzia că încă mai existau oameni în 
viaţă. Atunci, pentru a-i şterge pe toţi de pe faţa pământului, 


hranganienii au aruncat bombe cu ciumă. Aceasta era teoria lui 
Vikary. 

Jamis-Lion nu-i menţiona pe hranganieni în poemele lui, dar existau 
în ele numeroase referiri la boli grave, mortale. Toate relatările 
Kavalare rămase erau de acord în această privinţă. Se vorbea despre 
Ciuma Nenorocită, o perioadă lungă, când epidemii după epidemii, 
care mai de care mai îngrozitoare, au decimat castele. Fiecare 
schimbare de anotimp aducea câte o altă boală, mai cumplită decât 
cea de dinainte - cel mai rău demon dintre toţi, unul cu care kavalarii 
nu se puteau lupta, pe care nu-l puteau ucide. 

Bărbaţii au murit în procent de nouăzeci la sută. Nouăzeci la sută, 
bărbaţii; şi nouăzeci şi nouă la sută femeile. 

Se pare că una dintre aceste nenumărate epidemii afecta 
îndeosebi femeile. Specialiştii în medicină pe care Vikary îi consultase 
pe Avalon i-au spus că, doar pe baza informaţiilor insuficiente pe care 
el le furnizase - câteva poeme şi cântece străvechi - ar putea trage 
concluzia destul de posibilă că hormonii sexuali feminini acționau ca 
un catalizator pentru această boală. Jamis-Lion Taal scrisese că fetele 
tinere erau cruţate, în timp ce eyn-kethiile care se împerecheau erau 
doborâte de ciumă şi se zvârcoleau în chinuri până în clipa morţii. 
Vikary era de părere că acest fapt însemna că fetele aflate înainte de 
pubertate nu erau atinse de plagă, dar femeile mature din punct de 
vedere sexual erau distruse. Astfel a fost nimicită atunci o întreagă 
generaţie. Mai rău, încă, epidemia nu se stingea cu niciun chip; nu 
bine atingea o copilă vârsta pubertăţii, că se şi îmbolnăvea de ciumă. 
Jamis-Lion a transformat acest fapt într-un adevăr cu mari semnificaţii 
religioase. 

Unele femei au reuşit să scape - cele imune în mod natural. La 
început au fost foarte puţine. Mai târziu, mai multe; deoarece trăiau şi 
dădeau naştere la fii şi fiice, dintre care unii erau, la rândul lor, imuni, 
în vreme ce aceia lipsiţi de anticorpi mureau la pubertate. Intr-un 
final, toţi kavalarii deveniseră imuni, cu puţine excepţii. Şi atunci 
Ciuma Nenorocită a luat sfârşit. 

insă răul fusese făcut. Caste întregi fuseseră distruse complet; 
populaţia celor care reuşiseră să supravieţuiască scăzuse mult sub 
numărul necesar pentru a putea menţine o societate viabilă. lar 
structura socială şi rolurile sexuale fusese irevocabil denaturate faţă 
de cele din perioada egalitarismului monogam al coloniilor timpurii de 
pe Tara. Generaţiile ajunse la maturitate numărau acum mult mai 
mulţi bărbaţi decât femei, proporţia era de zece bărbaţi la o femeie; 
fetiţele îşi petreceau copilăria conştiente că pubertatea le poate 
aduce moartea. Erau vremuri crâncene. Asupra acestui aspect Jaan 
Vikary şi Jamis-Lion Taal erau în acord deplin. 

Jamis-Lion scria că, în cele din urmă, păcatul dispăruse de pe 


Înaltul Kavalaan atunci când toate eyn-kethiile au fost închise departe 
de lumina zilei, în grotele de unde veniseră iniţial şi de unde ruşinea 
nu le mai putea fi zărită. Vikary scria că supraviețuitorii kavalari 
rezistaseră cât putuseră de mult. Insă nu mai beneficiau de 
înzestrările tehnologice care le-ar fi permis să construiască încăperi 
sterile, închise etanş. Dar nu există nicio îndoială că veşti despre 
existenţa unor asemenea locuri ajunseseră peste ani la urechile lor şi 
încă mai sperau că astfel de construcţii i-ar apăra de boală. Prin 
urmare, femeile care supravieţuiseră au fost închise în spitale- 
închisori, amenajate adânc sub pământ, în cel mai sigur loc al castei, 
departe de vântul, ploaia şi apa, toate contaminate. Bărbaţii, care 
odinioară cutreierau meleagurile şi vânau şi se luptau cu nevestele lor 
alături, s-au asociat acum cu alţi bărbaţi, cu toţii îndureraţi de 
pierderea partenerelor lor. Pentru a se descărca de tensiunile sexuale 
- şi pentru a păstra moştenirea genetică pe cât de bine era posibil, 
presupunând că ar fi înţeles asemenea lucruri - bărbaţii care 
supravieţuiseră Ciumei Nenorocite şi-au transformat femeile în 
proprietăţi sexuale. Pentru a-şi asigura cât mai mulţi urmaşi, le-au 
transformat în reproducătoare perpetue, care îşi trăiau vieţile la 
adăpost de pericol şi în stare de gestație permanentă. Acele caste 
care nu au adoptat asemenea măsuri nu au reuşit să supravieţuiască; 
cele care au acţionat astfel, au transmis urmaşilor şi această datină, 
pe lângă moştenirea culturală. 

Au prins rădăcini şi alte schimbări. Tara fusese o lume profund 
religioasă, sediu al Bisericii Catolice Reformate Romano-lrlandeză, şi 
înclinația spre monogamie s-a stins cu greu. Noile stiluri de viaţă au 
apărut în două forme modificate; ataşamentul emoţional puternic ce a 
luat naştere între partenerii de vânătoare de sex masculin a fost 
punctul de plecare al intensei relaţii complete dintre teyn şi teyn. lar 
acei bărbaţi care îşi doreau o legătură semi-exclusivă cu o femeie, au 
inventat noţiunea de betheynă, prin răpirea femeilor din alte caste. 
Conducătorii încurajau asemenea acţiuni, spunea Vikary; căci femeile 
noi însemnau sânge nou, mai mulţi copii, o populaţie mai numeroasă, 
prin urmare o şansă mai bună la supravieţuire. Era de neconceput ca 
un bărbat să ia în stăpânire completă vreuna dintre eyn-kethiile din 
casta lui. Dar un bărbat care era în stare să aducă o femeie din afară 
era recompensat oferindu-i-se onoruri şi un loc în consiliile de 
conducere şi, poate cel mai important, oferindu-i-se chiar femeia 
respectivă. 

Vikary mai spunea că acestea au fost evenimentele cele mai 
probabile, adevărurile evidente care au dus la naşterea societăţii 
kavalare moderne. Jamis-Lion Taal, care a cutreierat prin cosmos 
multe secole mai târziu, a fost într-atât de mult un produs al acestei 
culturi, încât era incapabil să conceapă o lume în care femeile ar fi 


deţinut un alt statut decât acel cunoscut de el; iar atunci când 
folclorul pe care îl culegea îl silea să gândească altfel, eticheta orice 
alt tip de relaţii drept imorale în cel mai înalt grad. Acesta este 
motivul pentru care a rescris întreaga literatură orală atunci când a 
creat ciclul Cântecul demonului. Şi a transformat-o pe Kay lron-Smith 
într-un zdrahon formidabil, a făcut din Ciuma Nenorocită o baladă 
despre răutatea de care au fost capabile eyn-kethiile şi, în linii mari, a 
creat impresia că lumea a fost întotdeauna aşa cum a găsit-o el. Poeţii 
care au venit în urma lui şi-au bazat operele pe fundaţia construită de 
el. 

Forţele care au dus la apariţia societăţii bazate pe caste pe Înaltul 
Kavalaan dispăruseră de foarte multă vreme. Astăzi, numărul femeilor 
şi al bărbaţilor era aproximativ egal, epidemiile nu mai erau decât 
nişte legende îngrozitoare, iar majoritatea pericolelor de pe suprafaţa 
planetei fuseseră depăşite. Cu toate acestea, coaliţiile de caste 
continuau să existe. Bărbaţii se luptau în dueluri şi studiau noile 
tehnologii, lucrau în ferme şi în fabrici, navigau pe navele kavalare 
interstelare, în timp ce eyn-kethiile trăiau în cazărmi subterane uriaşe, 
în calitate de partenere sexuale ale tuturor bărbaţilor din castă, 
îndeplinind acele sarcini socotite de consilii sigure şi potrivite pentru 
ele, şi născând copii, deşi mult mai puţini acum. Populaţia kavalară 
era controlată cu stricteţe. Alte femei trăiau relativ mai libere, sub 
protecţia legăturii de jad şi argint, dar nu erau prea multe acestea. O 
betheynă trebuia să vină din afara castei, ceea ce, în fapt, însemna că 
un tânăr ambițios trebuia să provoace la duel şi să ucidă un patrician 
dintr-o altă coaliţie sau să-şi revendice dreptul asupra uneia dintre 
eyn-kethiile unei caste inamice şi să se confrunte cu un apărător ales 
de către consiliu. Această a doua cale avea mai rar sorţi de izbândă; 
consiliile castelor alegeau în mod invariabil pe cel mai bun duelist ca 
să o apere pe eyn-kethi. De fapt, chiar această desemnare a lui era o 
distincţie unică. Bărbatul care reuşea, totuşi, să-şi câştige o betheynă, 
primea de îndată înaltele lui titluri şi locul cuvenit printre conducători. 
Se spunea atunci că bărbatul acela a adus două daruri de sânge 
pentru kethi - sângele morţii, un duşman ucis, şi sângele vieţii, o 
femeie nouă. Femeia se bucura de statutul conferit de brăţara de jad 
şi argint până în momentul în care patricianul ei era, la rândul lui, 
omorât. Dacă era ucis de cineva din propria castă, femeia devenea 
eyn-kethi; dacă ucigaşul era un străin, femeia intra în proprietatea 
acestuia. 

lată statutul pe care Gwen Delvano şi-l asumase atunci când şi-a 
pus la mână brăţara lui Jaan. 

Dirk rămase treaz multă vreme, gândindu-se la cele citite, privind 
în tavan şi devenind din ce în ce mai furios. Când prima rază a 
dimineţii se strecură timidă prin fereastra de deasupra patului, 


hotărârea lui fusese luată. Într-un fel nici nu mai conta dacă Gwen se 
întorcea sau nu la el, atâta vreme cât îi părăsea pe Vikary şi pe 
Janacek şi întreaga societate bolnavă de pe Inaltul Kavalaan. Doar că, 
oricât de mult şi-ar fi dorit, de una singură nu ar fi reuşit să facă pasul 
acesta. Foarte bine, atunci. Arkin Ruark avusese dreptate. O va ajuta 
el. O va ajuta să redevină o persoană liberă. Şi doar după aceea vor 
avea timp să-şi reexamineze relaţia. 

Şi cu această hotărâre fixată bine în minte, Dirk adormi. 

Se trezi abia la amiază, cu un sentiment acut de vină. Se ridică în 
capul oaselor şi îşi aduse aminte că-i promisese lui Gwen că va urca la 
ea în dimineaţa aceea, şi iată că dimineaţa trecuse pentru că el 
dormise prea mult. Se dădu jos din pat şi se îmbrăcă la repezeală, se 
uită după Ruark, dar kimdissianul nu era acasă şi nici nu lăsase vreun 
mesaj care să spună unde plecase şi cât va lipsi. Apoi, cu teza lui 
Vikary sub braţ, urcă la apartamentul în care locuia Gwen. 

Garse Janacek îi răspunse la uşă. 

- Da? îl întâmpină încruntat kavalarul cu barbă roşie. 

Era dezgolit până la brâu, doar cu nişte pantaloni negri, strânşi pe 
picior, şi cu eterna brățară din fier şi piatră-incandescentă pe braţul 
drept. Acum Dirk înţelese de ce Janacek nu purta acelaşi gen de 
cămăşi decoltate până în talie care păreau a-i plăcea lui Vikary. Pe 
partea stângă, de la subsuoară până în mijlocul pieptului, avea o 
cicatrice lungă, strâmbă, lucioasă şi întărită. 

Janacek îi urmări privirea. 

- Un duel care nu a ieşit aşa cum trebuia, se răsti el. Eram prea 
tânăr. Nu se va mai întâmpla. Ce pofteşti? 

Dirk se înroşi. 

- Vreau s-o văd pe Gwen, răspunse. 

- Nu este acasă, spuse Janacek, privindu-l aspru şi duşmănos cu 
ochii lui ca de gheaţă. 

Vru să închidă uşa. 

- Stai, întinse Dirk mâna ca să-l oprească. 

- Ce mai este? 

- Gwen. Trebuia să ne vedem. Unde este? 

- În pădure, t'Larien. Aş fi deosebit de încântat dacă ţi-ai aduce 
aminte că este specialistă în ecologie şi că a fost trimisă aici pentru o 
lucrare importantă de către patricienii lronjade. Şi-a neglijat munca 
două zile doar ca să te plimbe pe tine de colo până dincolo. Acum s-a 
întors la treburile ei, aşa cum se cuvine. Impreună cu Arkin Ruark şi- 
au luat instrumentele şi au plecat în pădure. 

- Nu mi-a spus nimic aseară despre asta, insistă Dirk. 

- Nu este obligată să te informeze cu privire la planurile ei, zise 
Janacek. Aşa cum nu este obligată nici să-ţi ceară permisiunea de a 
face ceva. Intre voi doi nu există nicio legătură. 


Amintindu-şi de cearta pe care o auzise cu o seară în urmă, Dirk 
deveni brusc bănuitor. 

- Pot să intru? spuse el. Vreau să-i înapoiez asta lui Jaan şi să 
discut ceva cu el, adăugă arătându-i lui Garse teza legată în piele. 

In realitate spera să se poată uita după Gwen, să vadă dacă nu 
cumva o împiedicau să se întâlnească cu el. Dar nu ar fi fost politicos 
să spună asta; Janacek emana ostilitate prin toţi porii şi ar fi fost un 
gest extrem de nechibzuit să încerce să dea buzna pe lângă el. 

- Jaan nu este acasă acum. Nu este nimeni acasă în afară de mine. 
Dar şi eu trebuie să plec. 

intinse mâna şi smulse manuscrisul de la Dirk. 

- Am să iau eu asta. Gwen n-ar fi trebuit să ţi-l dea. 

- Hei, exclamă Dirk acţionând pe baza unui impuls. A fost foarte 
interesantă cronica. Pot să intru să vorbesc cu tine despre ea? Câteva 
minute - promit să nu te ţin mult. 

Pe nepusă masă, Janacek păru să-şi schimbe atitudinea. Zâmbi şi 
se dădu la o parte din uşă, făcându-i semn să intre. 

Dirk se uită repede în jur. Livingul era pustiu, focul stins în cămin; 
nimic ciudat, nimic nelalocul lui. Prin arcadă se vedea sufrageria, la fel 
de goală. În tot apartamentul domnea tăcerea. Nici urmă de Gwen sau 
de Jaan. Din câte îşi putea da seama, Janacek spusese adevărul. 

Nesigur, Dirk traversă încăperea, oprindu-se în faţa căminului şi a 
garguilor lui. Janacek îl urmări fără să spună o vorbă, apoi se întoarse 
şi ieşi pentru câteva clipe. Reveni încheindu-şi nasturii unei cămăşi de 
un negru decolorat. Işi pusese şi centura din plasă de oţel. 

- Unde te duci? îl întrebă Dirk. 

- Afară, răspunse Janacek cu un rânjet scurt. 

Işi scoase pistolul cu laser din tocul de la şold şi îi verifică nivelul 
energiei, îl puse la loc, apoi îl scoase iarăşi afară - cu o mişcare lină şi 
graţioasă - şi îl ţinti asupra lui Dirk. 

- Te sperii? 

- Da, spuse Dirk şi plecă de lângă cămin. 

Lui Janacek îi reveni rânjetul pe buze. Puse pistolul înapoi în toc. 

- Ştiu să mânuiesc destul de bine un pistol cu laser, comentă el, 
deşi adevărul este că teynu/ meu mă întrece. Sigur, eu nu pot să-mi 
folosesc decât mâna dreaptă pentru că stânga încă mă mai doare. Mă 
strânge tesutul cicatrizat, iar muşchii pieptului din partea aceea nu se 
mişcă atât de uşor precum cei din dreapta. Dar faptul acesta are prea 
puţină însemnătate pentru că eu sunt dreptaci. Intotdeauna m-am 
descurcat mai bine cu dreapta. 

Şi, în tot timpul acesta, mâna lui dreaptă se odihnea pe patul 
pistolului de la şold, iar pietrele-incandescente din montura de fier 
negru luceau ca nişte ochi roşii de-a lungul braţului său. 

- Mare păcat că te-ai rănit. 


- Am greşit, t'Larien. Poate că eram mult prea tânăr, dar greşeala 
mea a fost mult prea gravă. Asemenea greşeli sunt extrem de 
serioase şi, în multe privinţe, cred că am scăpat ieftin, explică el 
privindu-l fix pe Dirk. In viaţă trebuie să avem mare grijă să nu facem 
greşeli. 

- Aha, comentă Dirk afişând un zâmbet inocent. 

Janacek nu mai spuse nimic un timp. Apoi: 

- Cred că înţelegi despre ce vorbesc. 

- Da? 

- Da. Nu eşti prost, t'Larien. Nici eu nu sunt. lar trucurile tale 
copilăreşti nu mă amuză câtuşi de puţin. De exemplu, nu vrei să stai 
de vorbă cu mine. Pur şi simplu, din anumite motive, ai dorit să îţi dau 
voie să intri. 

Zâmbetul lui Dirk se stinse. Dădu din cap. 

- Aşa este. Clar că a fost un şiretlic slăbuţ din moment ce mi-ai 
putut ghici intenţia. Am vrut să mă uit după Gwen. 

- Ţi-am spus că a plecat la treabă, în pădure. 

- Nu te cred, spuse Dirk. Mi-ar fi spus ieri că asta are de gând să 
facă. O ascunzi de mine. De ce? Ce se petrece? 

- Nimic care să te intereseze, îi răspunse Janacek. Fii amabil şi 
încearcă să mă înţelegi, t'Larien. Poate că în ochii tăi, ca şi în ochii lui 
Arkin Ruark, eu sunt un om rău. Poate că asta crezi despre mine. Nu- 
mi pasă. Nu sunt un om rău. Tocmai de aceea te avertizez să nu faci 
greşeli. Tocmai de aceea te-am lăsat să intri, deşi ştiam foarte bine că 
nu ai nimic să-mi spui. Pentru că eu am ceva să-ţi spun. 

Dirk se aşeză pe canapea şi se sprijini de spătar. 

- In ordine, Janacek. Dă-i drumul. 

Janacek se încruntă. 

- Problema ta, t'Larien, este că ştii foarte puţine şi nu înţelegi nimic 
despre Jaan şi despre mine şi despre lumea noastră. 

- Ştiu mai multe decât îţi închipui. 

- Nu zău? Ai citit lucrarea lui Jaan despre Cântecul demonului şi 
bineînţeles că ai mai aflat câte ceva de la cei din jur. Şi ce dacă? Nu 
eşti kavalar. Şi cred că nici nu-i poţi înţelege pe kavalari, dar văd în 
ochii tăi că ne judeci. Cu ce drept? Cine eşti tu să ne judeci pe noi? 
Nici nu ne cunoşti. Să-ţi dau un exemplu. Adineauri mi-ai spus 
„Janacek”. 

- Păi, ăsta-i numele tău. 

- Este o parte din numele meu, ultima parte, partea cea mai mică 
şi cea mai neimportantă din cine sunt. Este numele meu ales, numele 
unui erou lronjade din vechime care a dus o viaţă lungă şi prolifică şi 
care şi-a apărat de nenumărate ori cu onoare şi casta şi kethiile în 
război. Fireşte că ştiu de ce îl foloseşti. In lumea voastră şi în sistemul 
vostru nominal este uzual să te adresezi celora faţă de care simţi o 


anumită rezervă sau faţă de care nutreşti o oarecare antipatie prin 
ultima componentă a numelor lor - în vreme ce unui apropiat i-ai 
spune pe primul nume, nu este aşa? 

Dirk dădu din cap. 

- Mai mult sau mai puţin. Nu este chiar atât de simplu, dar eşti 
destul de aproape. 

Janacek schiţă un zâmbet acru, iar ochii lui albaştri scoaseră 
scântei. 

- Vezi, aşadar, că îi înțeleg cât se poate de bine pe cei ca tine. Şi îţi 
acord favorul de a mă purta cu tine conform obiceiurilor tale - îţi spun 
„t'Larien” pentru că te antipatizez, şi aşa este corect să-ţi spun. Dar tu 
nu procedezi la fel. Imi spui „Janacek”, fără să te gândeşti şi fără să-ţi 
pese câtuşi de puţin, impunându-ţi asupra mea sistemul tău de 
adresare. 

- Şi cum să-ţi spun atunci? Garse? 

Janacek făcu un gest iritat. 

- Garse este numele meu adevărat, dar nu se cuvine ca tu să-l 
foloseşti. In tradiţia kavalară, folosirea acestui nume ar indica o relaţie 
care nu există între noi doi. Garse îmi spun teynul meu, cro-betheyna 
mea şi kethiile mele, în niciun caz nu este permis să mi se adreseze 
aşa cineva străin de lumea noastră. In mod normal şi cuviincios, ar 
trebui să-mi spui Garse lronjade, iar teynu/ui meu, Jaantony patrician 
lronjade. Acest tip de adresare este tradiţional şi corect venind din 
partea unui egal, de exemplu, din partea unui kavalar dintr-o altă casă 
cu care avem o relaţie civilizată. lţi acord, însă, prezumția de 
nevinovăție, surâse el acum. Trebuie să înţelegi, t'Larien, că îţi spun 
toate acestea doar ca să-ţi dau un exemplu. Nu-mi pasă deloc dacă 
îmi spui „Garse”, sau „Garse lronjade”, sau „domnule Janacek”. 
Spune-mi cum îţi pofteşte inima şi n-am să mă supăr. Kimdissianul, 
Arkin Ruark, îmi spune Garsey şi totuşi am rezistat tentaţiei de a-l 
înţepa să văd dacă pocneşte şi se sparge. 

Toate acesta sunt chestiuni de politeţe şi formule de adresare - şi 
nu am nevoie să-mi spună Jaan că sunt învechite, că sunt doar 
moşteniri ale unor timpuri şi mai complicate şi mai primitive decât 
acestea, moşteniri care se sting în vremurile acestea moderne. Astăzi, 
Kavalarii navighează din stea în stea, negociază şi fac comerţ cu nişte 
creaturi pe care odinioară le-am fi crezut demoni şi le-am fi 
exterminat, ba chiar modelează planete întregi, aşa cum au modelat 
Worlorn. Kavalara veche, limba castelor vreme de mii din anii tăi 
standard, aproape că nu mai este vorbită de nimeni, cu toate că mai 
există încă anumiţi termeni şi vor continua să existe, deoarece 
desemnează realităţi care nu ar putea fi numite decât în mod 
impropriu sau deloc în limbile călătorilor printre stele - realităţi ce vor 
dispărea dacă renunţăm la denumirile lor, la vechii termeni din 


Kavalara veche. Toate s-au schimbat, până şi noi, cei de pe Înaltul 
Kavalaan, ne-am schimbat, iar Jaan spune că trebuie să ne schimbăm 
încă şi mai mult dacă vrem să ne împlinim destinul în istoriile 
umanităţii. Şi astfel se renunţă la vechile reguli ale numelor şi ale 
legăturilor pe care aceste nume le reprezintă, iar patricienii devin mai 
neglijenţi şi permisivi în limbaj, iar Jaantony patrician lronjade umblă 
de colo-colo spunându-şi Jaan Vikary. 

- Dar dacă tot nu contează, interveni Dirk, care este scopul acestei 
prelegeri? 

- Scopul meu a fost să-ţi fac o demonstraţie, t'lLarien, o 
demonstraţie simplă şi elegantă a faptului că tu presupui în mod 
complet greşit că în cultura noastră s-ar aplica principiile culturii tale. 
O demonstraţie a faptului că, prin fiecare vorbă sau acţiune de-a ta, 
nu faci nimic altceva decât să încerci să-ţi impui propriile păreri şi 
valori asupra noastră. Acesta a fost scopul meu. Sunt şi alte chestiuni 
mai importante, însă schema este aceeaşi; faci aceeaşi greşeală 
mereu, o greşeală pe care nu ar trebui s-o faci deloc. Preţul pentru ea 
ar fi probabil mai mare decât ţi-ai putea permite. Crezi că nu ştiu ce 
încerci să faci? 

- Ce încerc să fac? 

Janacek surâse din nou, privindu-l cu ochii mici şi duri, încreţiţi 
acum la colţuri de riduri fine de expresie. 

- Incerci s-o iei pe Gwen Delvano de la teynu/ meu. Adevărat? 

Dirk nu-i răspunse. ; 

- Este adevărat, reluă Janacek. Şi nu este bine. Inţelege că 
niciodată nu ți se va îngădui să faci aşa ceva. Eu nu-ți voi îngădui. 
Sunt legat prin fier şi foc de Jaantony patrician Ironjade, şi nu uit asta. 
Noi doi suntem teyn-şi-teyn. Şi nicio legătură din cele pe care tu le 
cunoşti nu este la fel de puternică. 

Dirk se gândi la Gwen şi la o lacrimă roşie plină de amintiri şi 
făgăduinţe. li păru rău că nu-i poate da bijuteria-şoptitoare lui 
Janacek, s-o ţină în mână doar câteva clipe şi, astfel, arogantul 
Kavalar să afle cât de puternică a fost legătura dintre Dirk şi Jenny a 
lui. Dar ar fi fost zadarnic. Mintea lui Janacek nu ar fi putut să vibreze 
cu modelele gravate în piatră de esperul telepat; pentru el nu ar fi fost 
nimic altceva decât o piatră prețioasă. 

- Am iubit-o pe Gwen, spuse el tăios. Mă îndoiesc că voi puteţi 
avea vreo legătură mai puternică. 

- Nu mai spune? Ei bine, nu eşti kavalar, aşa cum nici Gwen nu 
este; aşa că nu aveţi cum să înţelegeţi ce semnifică legătura de fier- 
şi-foc. Când l-am cunoscut pe Jaantony, amândoi eram destul de 
tineri. De fapt, eu eram mai tânăr decât el. li plăcea nespus de mult 
să se joace cu copiii mai mici decât cu cei de aceeaşi vârstă şi venea 
adesea la creşa mea. De la bun început l-am respectat extrem de 


mult, aşa cum numai un băieţel poate să respecte pe cineva mai 
mare, pentru că era mai în vârstă decât mine, deci mai aproape de 
momentul când avea să devină patrician, şi pentru că mă ducea în 
expediţii prin tot felul de peşteri, şi pentru că îmi spunea nişte poveşti 
fascinante. Când am mai crescut, am aflat de ce căuta atât de des 
compania copiilor mai mici, şi am fost şocat şi ruşinat. li era teama de 
cei de-o seamă cu el, pentru că aceştia îl batjocoreau şi îl băteau mai 
tot timpul. Dar pe atunci se crease deja o legătură între noi. l-ai putea 
spune prietenie, dar nu ar fi corect; ar însemna că traduci încă o dată 
vieţile noastre prin prisma conceptelor tale. Era mai mult decât 
prietenia pe care o cunoaşteţi voi, cei din alte lumi. Intre noi exista 
deja fierul, chiar dacă nu eram încă teyn-şi-teyn. 

Data următoare când am fost împreună într-o expediţie - mult 
dincolo de hotarele castei noastre, într-o peşteră pe care o cunoştea 
foarte bine - l-am luat prin surprindere şi l-am bătut până l-am 
învineţit. N-a mai venit deloc pe la căminul meu în iarna aceea. Apoi, 
s-a întors. lar între noi nu au existat resentimente. Am început iarăşi 
să cutreierăm ţinuturile şi să vânăm împreună, iar el îmi spunea 
poveşti, legende, părţi de cronici. In vreme ce eu obişnuiam să-l atac 
fără să-i dau de veste, luându-l mereu pe nepregătite şi doborându-l 
mereu. Cu timpul, a început să riposteze şi nu am mai reuşit să-l 
surprind. Intr-o zi am scos un cuţit pe furiş din lronjade, ascunzându-l 
sub cămaşă, şi l-am tăiat pe Jaan cu el. De atunci am început amândoi 
să purtăm cuțite. Când a ajuns la adolescenţă, vârsta la care urma să- 
şi aleagă numele, vârsta de la care trebuia să se supună regulilor 
tradiţionale ale duelului, code duello, Jaantony nu mai era bătaia de 
joc a nimănui. 

Niciodată nu s-a bucurat de popularitate. Trebuie să înţelegi că a 
avut mereu o fire extrem de curioasă, înclinată spre întrebări 
incomode şi opinii nonconformiste, îndrăgostit de istorie, dar 
dispreţuind pe faţă religia şi dând dovadă de mult prea mult interes 
nesănătos faţă de străinii de printre noi. Prin urmare, chiar în anul 
când a atins vârsta la care avea voie să se dueleze, a fost provocat la 
luptă de nenumărate ori. Şi a învins de fiecare dată. Când am atins şi 
eu vârsta adolescenţei şi am devenit teyn-şi-teyn, n-am mai avut cu 
cine să mă bat. Jaantony băgase spaima în toţi şi nimeni nu mai avea 
curajul să ne provoace la duel. Am fost teribil de dezamăgit. 

Şi de atunci, ne-am luptat adesea între noi. Suntem legaţi pe viaţă 
şi am trecut prin multe împreună şi nu vreau să-ţi aud comparaţiile 
stupide cu „dragostea” asta fără noimă care vă încântă pe voi, 
străinii, atât de mult, legătura asta specifică oamenilor-copie, care 
vine şi pleacă în funcţie de o toană de moment. Chiar Jaantony a fost 
corupt de conceptul ăsta în anii petrecuţi pe Avalon, iar acest lucru a 
fost, în mare măsură, vina mea, pentru că l-am lăsat să plece singur. 


Adevărat că pe Avalon eu nu aş fi avut nici funcţie, nici situaţie, dar ar 
fi trebuit să fiu acolo cu el. Nu mi-am făcut datoria faţă de Jaan în 
situaţia aceasta. Dar am de gând să nu-l mai dezamăgesc niciodată. 
Sunt teynul lui, întotdeauna teynu/ lui şi nu voi îngădui nimănui să-l 
ucidă sau să-l rănească sau să se joace cu mintea lui sau să-i fure 
numele. Aceste lucruri reprezintă legătura şi obligaţia mea. 

Mult prea adesea permite Jaan ca numele să-i fie ameninţat de unii 
ca tine şi ca Ruark. In multe privinţe, Jaan este un bărbat pervers şi 
periculos, iar capriciile minţii lui ne pun adeseori pe toţi în pericol. 
Chiar şi eroii lui - într-una din zile mi-am adus aminte de unele din 
poveştile pe care mi le spunea în copilărie şi mi-am dat seama că toţi 
eroii preferaţi ai lui Jaan sunt bărbaţi solitari care s-au aflat în faţa 
unei înfrângeri finale. De pildă, Aryn patrician Glowstone, care a 
dominat o întreagă epocă. Prin forţa personalităţii sale a reuşit să 
conducă cea mai puternică dintre toate castele care au existat 
vreodată pe Inaltul Kavalaan, casta Muntele Pietrei-incandescente; iar 
atunci când duşmanii lui s-au aliat împotrivă-i, a pus săbii şi scuturi în 
mâinile eyn-kethiilor lui şi le-a dus la luptă, sporindu-şi astfel armata. 
Inamicii au fost călcaţi în picioare şi umiliţi. Asta era varianta pe care 
mi-a povestit-o Jaan. Insă mai târziu am aflat că Aryn patrician 
Glowstone nu a repurtat nicio victorie. In plus, au fost omorâte atât de 
multe dintre eyn-kethii, încât prea puţini noi războinici au mai fost 
născuţi de cele care au supravieţuit. lar puterea acelei caste s-a 
diminuat odată cu scăderea populaţiei şi, patruzeci de ani după 
mişcarea îndrăzneață a lui Aryn, Glowstone s-a prăbuşit, iar patricieni 
din castele Taal, lronjade şi Bronzefist le-au luat femeile şi copiii. 
Adevărul despre Aryn patrician lronjade este că a fost un ratat şi un 
prost, unul dintre paria istoriei. Şi la fel sunt toţi eroii demenţi ai lui 
Jaan. 

- Mie Aryn mi se pare a fi un erou, spuse tăios Dirk. Pe Avalon, 
probabil că l-am fi lăudat pentru că şi-a eliberat sclavele, chiar dacă 
nu a învins. 

Janacek îi aruncă o căutătură furioasă şi se trase enervat de barba 
lui roşie. 

- Exact împotriva unor asemenea comentarii te-am avertizat, 
t'Larien. Eyn-kethiile nu sunt sclave. Sunt eyn-kethii. Aprecierile tale 
sunt incorecte, iar traducerile tale sunt false. 

- Aşa spui tu, îl contrazise Dirk. Ruark, pe de altă parte... 

- Ruark, exclamă Janacek cu dispreţ. Kimdissianul acesta este 
unica ta sursă de informaţii despre Inaltul Kavalaan? Pricep că mi-am 
irosit şi timpul şi vorbele cu tine, t'Larien. Ai deja mintea otrăvită şi nu 
te interesează câtuşi de puţin să înţelegi realitatea aşa cum este ea. 
Nu eşti decât o unealtă a manipulatorilor de pe Kimdiss. Nu mai am de 
gând să mă mai străduiesc să-ţi explic. 


- În regulă, spuse Dirk. Spune-mi doar unde e Gwen. 

- Ţi-am spus. 

- Şi când se va întoarce? 

- Târziu, şi atunci va fi obosită. Sunt convins că nu va avea chef să 
te vadă. 

- O ascunzi de mine! 

Janacek medită câteva clipe. 

- Da, spuse îndârijit, în cele din urmă. Aşa este cel mai bine, 
t'Larien, şi pentru tine, şi pentru ea, deşi nu mă pot aştepta să mă 
crezi. 

- N-ai niciun drept. _ 

- Asta se întâmplă în cultura ta. In cultura mea am toate drepturile. 
Niciodată nu vei mai fi lăsat singur cu ea. 

- Gwen nu face parte din cultura asta kavalară şi bolnavă a ta, se 
împotrivi Dirk. 

- Nu s-a născut în ea, totuşi a acceptat stricteţea legăturii din jad şi 
argint şi a luat numele de betheynă. Acum este kavalară. 

Dirk începuse să tremure, fără să se mai poată stăpâni. 

- Ce are ea de spus în această privinţă? vru el să ştie apropiindu-se 
de Janacek. Ce a spus aseară? V-a ameninţat că va pleca? 

II împunse pe kavalar cu degetul în piept. 

- V-a spus că are de gând să vină cu mine, asta a fost? lar tu ai 
lovit-o şi ai dus-o de aici? 

Janacek se încruntă şi-i împinse brutal mâna. 

- Deci ne şi spionezi. Şi o faci prost, t'Larien, dar, oricum, ne 
jigneşti prin asta. A doua greşeală. Prima greşeală a făcut-o Jaan când 
ţi-a povestit tot ce ţi-a povestit, când a avut încredere în tine şi ţi-a 
acordat protecţia lui. 

- N-am nevoie de protecţia nimănui! 

- Aşa spui tu. Dovadă a orgoliului tău de idiot. Doar cei puternici ar 
trebui să refuze protecţia; cei cu adevărat slabi au nevoie de ea. 

Se întoarse cu spatele. 

- N-am de gând să-mi mai pierd vremea cu tine, spuse 
îndreptându-se spre sufragerie. 

Pe masă se afla o casetă subţire şi neagră. Janacek o deschise şi 
Dirk zări cinci rânduri de insigne în formă de banshee din fier negru 
prinse pe postav roşu. Janacek ridică una. 

- Eşti sigur că nu vrei una din astea? Korariel? 

Şi rânji cu răutate. 

Dirk încrucişă braţele la piept, nedorind să învrednicească această 
întrebare cu vreun răspuns. Janacek aşteptă o clipă, apoi puse insigna 
la loc şi închise caseta. 

- Copiii-gelatină nu sunt atât de mofturoşi ca tine, îi zise. Trebuie 
să-i duc astea lui Jaan. leşi afară. 


Trecuse de prânz. Axul ardea înăbuşit în mijlocul cerului, înconjurat 
de cercul inegal al luminilor slabe emanate de cei patru Sori Troiani. 
Dinspre vest bătea un vânt puternic, anunțând, probabil, o vijelie. 
Colbul se învolbura prin aleile stacojii sau cenuşii. 

Dirk stătea pe un colţ al acoperişului, cu picioarele atârnând în gol, 
deasupra străzii, meditând la posibilităţile rămase. 

Venise după Garse Janacek până în parcare şi îl urmărise plecând 
cu caseta plină cu banshee, la bordul relicvei sale militare masive şi 
pătrăţoase, cu blindaj de culoarea măslinei verzi. Nici celelalte două 
aerovehicule nu se mai aflau acolo, nici cea cenuşie, cu aripi ca ale 
pisicii de mare, nici cea în formă de lacrimă, galben strălucitor. Era 
pierdut aici, în Larteyn, fără să aibă măcar habar unde s-ar putea afla 
Gwen sau ce îi făcuseră kavalarii. În treacăt îşi dori ca Ruark să-i fie 
prin preajmă. Işi dori să aibă şi el propriul aerovehicul. Fără îndoială 
că ar fi putut închiria unul în oraşul Provocare, dacă l-ar fi dus capul 
sau de la portul stelar unde aterizase când venise aici. Dar nu; era 
singur şi neajutorat; nici măcar scuterele aeriene nu mai erau la locul 
lor. Lumea era roşie şi cenuşie şi fără sens. Se întreba ce să facă. 

Şi, dintr-odată, pe când stătea acolo şi se gândea la mijloace de 
transport, îi veni răspunsul. Între oraşele Festivalului pe care le 
vizitase nu exista nicio asemănare, totuşi aveau ceva în comun: 
niciunul dintre ele nu deţinea suficient spaţiu de aterizare pentru a 
cuprinde tot atâtea maşini cât număr de locuitori. 

Ceea ce însemna că, fără doar şi poate, erau legate între ele printr- 
o altă formă de reţea de transport. Ceea ce însemna că, la urma 
urmei, poate că avea parte de ceva libertate de acţiune. 

Cobori în apartamentul lui Ruark, de la parterul turnului. Pe perete, 
între două ghivece din ceramică din care creşteau plante cu tulpina 
neagră, înalte până în tavan, se afla un ecran imens. De când Dirk 
venise aici fusese în permanenţă negru, neluminat, căci nu prea mai 
rămăseseră mulţi oameni pe Worlorn care să fie apelaţi. Dar precis că 
trebuia să existe un circuit informaţional. Cercetă atent cele două 
rânduri de taste şi apăsă una. Intunericul de pe ecran dispăru, făcând 
loc unui albastru difuz, iar Dirk răsuflă mai uşurat. Bine măcar că 
reţeaua de comunicaţii mai funcţiona încă. 

Pe una din taste era desenat un semn de întrebare. O încercă şi fu 
recompensat. Lumina albastră dispăru, iar ecranul se umplu de o 
scriere măruntă, o sută de numere pentru o sută de servicii de bază, 
de la asistenţă medicală şi informaţii de natură religioasă, până la ştiri 
din întregul cosmos. 

Apăsă numărul pentru „transportul vizitatorilor”. Cifrele plutiră pe 
suprafaţa ecranului şi speranţele lui Dirk se năruiră una după alta. 
Existau birouri de închiriere pentru aerovehicule la portul stelar şi în 


zece din cele paisprezece oraşe ale planetei. Închise toate acum. 
Aerovehiculele în stare de funcţionare plecaseră de pe Worlorn 
împreună cu mulțimile venite pentru Festival. Din alte oraşe se 
putuseră închiria vehicule pe perne de aer şi bărci portante. Acum nu 
mai existau. 

In Muscheta-de-pe-mare, turiştii putuseră naviga de-a lungul 
coastei cu o navă autentică, cu acţionare eoliană, provenită de pe 
Colonia Uitată. Se închisese şi centrul acela de închirieri. Ca şi linia de 
aerobuze intercity. lar navele cosmice cu propulsie nucleară aduse de 
pe Tober şi dirijabilele cu heliu de pe Eshellin erau fie blocate la sol, 
fie dispărute. Pe ecran i se înfăţişă o hartă cu traseele metrourilor de 
mare viteză care se întindeau de sub portul stelar până la fiecare 
dintre oraşe, dar harta aceasta era complet înroşită, iar legenda de 
dedesubt explica faptul că roşul însemna: „Fără combustibil - Scos din 
folosinţă”. 

Se părea că nu mai avea cum să se deplaseze prin Worlorn altfel 
decât pe jos. Singurele nave care mai apăreau din când în când erau 
cele care aduceau turişti întârziaţi. 

Dirk se încruntă şi închise pagina afişată. Şi tocmai se pregătea să 
închidă şi ecranul, când îi veni o altă idee. Apăsă tasta pentru 
„Bibliotecă” şi pe ecran fu afişat un semn de întrebare, împreună cu 
mai multe instrucţiuni. Tastă „copii-gelatină” şi „definiţie”. Apoi 
aşteptă. 

Nu după mult timp pe ecran apăru o cantitate uriaşă de informaţii, 
biblioteca oferindu-i nenumărate amănunte de natură istorică, 
geografică şi filosofică de care nu avea nevoie. Le înregistră pe cele 
esenţiale, neglijând restul. „Copiii-gelatină” era porecla dată adepților 
unui cult pseudo-religios al toxicomanilor de pe Lumea Oceanului de 
Vin Negru. Li se spunea aşa deoarece petreceau ani la rând în 
umezeala cavernoasă din interiorul unor cilindri gelatinoşi lungi de 
kilometri, asemănători unor melci fără casă imenşi, care se târau cu 
încetineală infinită pe fundul mărilor lor. Membrii acestei secte 
dăduseră acestor creaturi numele de Mame. Mamele îşi hrăneau copiii 
cu secreţii dulci, halucinogene, şi se presupunea că sunt dotate cu un 
oarecare nivel de inteligenţă. Dar această părere nu-i împiedica pe 
copiii-gelatină să-şi ucidă gazda atunci când nu mai putea produce 
cantităţi suficiente de secreţii dulci, fapt care se întâmpla, invariabil, 
pe măsură ce melcii uriaşi înaintau în vârstă. Imediat după ce scăpau 
de acea Mamă, copiii-gelatină îşi căutau o alta. 

La repezeală, Dirk şterse datele acestea de pe ecran şi începu o 
nouă căutare. Lumea Oceanului de Vin Negru avea propriul oraş pe 
Worlorn. Sub un lac artificial, cu circumferința de cincizeci de 
kilometri, în aceleaşi ape întunecate şi supraaglomerate care 
acopereau suprafaţa planetei de baştină a vinarilor-negri. Purta 


numele Oraşul din lazul fără Stele, iar lacul era plin de forme de viaţă 
aduse aici cu ocazia Festivalului. Inclusiv Mame, fireşte. 

Din curiozitate, Dirk găsi acest oraş pe o hartă a planetei Worlorn. 
Desigur că nu avea cum să ajungă acolo. Stinse ecranul şi se duse la 
bucătărie să-şi ia ceva de băut. Bătu nervos darabana cu degetele pe 
marginea barului în vreme ce-şi savura paharul cu lapte gros, albicios, 
foarte rece, amar, dar reconfortant, provenit de la un animal 
kimdissian. Neastâmpărul începuse să pună stăpânire pe el, dorinţa 
stringentă de a face ceva. Se simţea ca prins în capcană, aşteptând să 
se întoarcă acasă unul sau altul, fără să ştie care anume va fi acela şi 
ce se va întâmpla atunci. Se simţea parcă înghiontit de colo-colo după 
bunul plac al celorlalţi încă de când coborâse de pe Fioru/ Duşmanilor 
Uitaţi. Măcar dacă ar fi venit aici de bunăvoie; dar Gwen îl chemase cu 
bijuteria ei şoptitoare, deşi nu prea păruse că se bucură la vederea lui. 
Cel puţin reuşise să-i înţeleagă cât de cât atitudinea. Era prinsă într-o 
țesătură foarte complicată, o țesătură politică şi emoţională totodată; 
iar el fusese angrenat în tot acest vârtej împreună cu ea, iar acum 
stătea neputincios în mijlocul vârtejurilor de tensiuni psihosexuale şi 
culturale. Se săturase până în gât să se simtă atât de incapabil. 

Işi aminti fără motiv de oraşul Kryne Lamiya. Acolo, în parcarea 
bătută de vânt, zăceau abandonate două maşini zburătoare. Dus pe 
gânduri, Dirk lăsă jos paharul, se şterse la gură cu dosul mâinii şi se 
înapoie la ecranul de pe perete. 

l-a fost uşor să descopere toate zonele de aterizare din Larteyn. 
Existau parcări în vârful tuturor turnurilor rezidenţiale mai mari şi mai 
exista şi un garaj public amenajat în stânca de sub oraş. Ghidul îi 
informă că putea ajunge acolo cu oricare din cele douăsprezece 
trotuare mobile subterane din Larteyn. Porţile lui camuflate se 
deschideau în mijlocul stâncii înclinate de deasupra Pajiştii. Dacă foştii 
locuitori kavalari mai lăsaseră vreo maşină în urma lor, atunci acolo 
trebuia s-o caute. 

Cobori cu ascensorul până la nivelul solului şi ieşi în stradă. Satan 
cel gras trecuse de zenit şi acum se scurgea spre orizont. Străzile din 
piatră-incandescentă erau stinse şi negre sub amurgul roşu, dar Dirk, 
trecând prin umbrele aruncate de turnurile colţuroase, reuşi să mai 
distingă sub tălpi incandescenţa estompată emanată de focurile reci 
ale oraşului, strălucirea roşie, stinsă, dar încă stăruitoare. Chiar el 
avea umbre, năluci obscure şi lipsite de graţie care se îngrămădeau 
aiurea una peste alta - identificându-se, dar nu tocmai - şi adunându- 
i-se grăbite pe urme ca să trezească la viaţă piatra-incandescentă 
adormită. Nu se întâlni cu nimeni, cu toate că trecu, destul de 
neliniştit, şi prin zona castei Braith şi, la un moment dat, chiar prin 
faţa unei clădiri ce părea a fi locuită. Unghiulară, cu acoperiş în formă 
de bulb şi cu stâlpi din fier negru la uşă. Legat cu lanţul de unul dintre 


aceşti stâlpi, era un câine de vânătoare mai înalt decât Dirk, cu ochi 
roşii, strălucitori, un cap prelung şi fără păr, ceea ce îl făcea să 
semene cu un şobolan. Animalul se delecta cu un os, dar se ridică în 
picioare şi mârâi gros când Dirk trecu pe lângă el. Evident că 
proprietarul casei nu era o persoană prea ospitalieră. 

Trotuarele mobile încă mai funcționau. Cobori, ferit de lumina zilei, 
şi ieşi iar la suprafaţă pe anumite tronsoane, în locuri unde Larteyn 
semăna cel mai bine cu castelele de pe Inaltul Kavalaan: tuneluri din 
piatră cu ornamente din fier forjat, cu uşi metalice în tot locul, cu 
încăperi înăuntrul altor încăperi. O citadelă cioplită în piatră, îi spusese 
Ruark. O fortăreață ce nu putea fi cucerită cu uşurinţă nici măcar pe 
bucăţi. O fortăreață abandonată acum. 

Garajul se întindea pe zece niveluri şi era foarte slab luminat. 
Putea găzdui fără probleme câte o mie de aerovehicule pe fiecare 
etaj. Dirk umblă cam o jumătate de oră prin pustiul plin de praf până 
reuşi să dea peste o maşină. Complet inutilă. O altă maşină în formă 
de animal, construită din metal negru-albăstrui după chipul unui liliac 
uriaş, mult mai realistă şi mai înfricoşătoare decât pisica-de-mare- 
banshee destul de stilizată a lui Jaan Vikary. Insă acum era doar un 
mastodont scos din uz. Una dintre aripile liliacului, ataşate în scop 
ornamental, era răsucită şi pe jumătate topită, iar din maşina însăşi 
nu mai rămăsese decât carcasa. Dispăruseră şi amenajările din 
interior, şi grupul motopropulsor, şi tot armamentul, iar Dirk era 
convins că dispăruse şi reţeaua gravitaţională, deşi nu se putea uita 
sub burta epavei. li dădu ocol, apoi trecu mai departe. 

A doua maşină zburătoare pe care a găsit-o era în stare încă şi mai 
proastă. De fapt, nici nu se prea putea numi maşină, căci din ea nu 
mai rămăsese decât un cadru gol din metal cu patru scaune putrezite 
în mijloc - un schelet eviscerat şi jupuit. Dirk trecu şi de aceasta. 

Următoarele două rable pe care le văzu erau amândouă intacte, 
dar inutile. Presupuse că proprietarii lor muriseră pe Worlorn, iar 
aerovehiculele îi tot aşteptau să se întoarcă acolo, la ele, în 
măruntaiele oraşului, de atât de multă vreme, încât stăpânilor li se 
uitaseră până şi numele, de atât de multă vreme încât rămaseră fără 
niciun strop de energie. Le încercă, totuşi, dar niciuna nu-i răspunse la 
comenzi. 

Insă a cincea maşină - trecuse deja o oră de când tot rătăcea prin 
garajul imens - îi răspunse mult prea repede. 

In întregime de fabricaţie kavalară, butucănoasă, doar cu două 
locuri, maşina aceasta avea aripi triunghiulare scurte ce păreau încă 
şi mai ridicole decât aripile altor maşini de pe Inaltul Kavalaan. Din 
argint şi email alb, avea capota modelată în formă de cap de lup. Pe 
ambele laturi ale fuzelajului erau montate tunuri cu laser. Nu era 
încuiată; Dirk dădu capota la o parte, se urcă, o cobori la loc şi privi 


afară prin ochii mari ai lupului, cu un zâmbet crispat pe buze. Apoi 
atinse comenzile. Maşina avea curent. 

Incruntându-se, tăie alimentarea, şi se lăsă pe spate ca să se 
gândească. Găsise mijlocul de transport pe care îl căuta. Problema era 
dacă îndrăznea să-l folosească. Nu avea niciun sens să încerce să se 
amăgească singur; maşina aceasta nu era o epavă ca celelalte. Era 
într-o stare mult prea bună. Fără îndoială că aparţinea unuia din 
ceilalţi kavalari care se mai aflau încă în Larteyn. Şi, în cazul în care 
culorile ei aveau vreo semnificaţie - nu era sigur de asta - atunci 
probabil că proprietarul ei era Lorimaar sau altul din casta Braith. N-ar 
fi fost nici pe departe cea mai înţeleaptă idee dacă ar fi luat-o. 

Dirk înţelese pericolul şi se gândi câteva clipe. Nu-i convenea să 
aştepte, dar şi mai puţin îi convenea o eventuală confruntare. 
Indiferent de protecţia oferită de Jaan Vikary, furtul unei maşini i-ar 
putea determina pe cei din Braith să acţioneze. 

Cu părere de rău, ridică iar capota şi se dădu jos. Atunci auzi voci. 
Puse uşor capota la loc iar aceasta se închise cu un pocnet mic, dar 
destul de sonor. Dirk se lăsă pe vine şi se refugie în penumbră, la 
câţiva metri în spatele maşinii-lup. 

Auzi glasurile kavalarilor şi ecoul puternic al paşilor lor mult înainte 
de a-i vedea; erau doar doi, dar, după zgomotul făcut, păreau zece. 
Când ajunseră în zona luminată de lângă aerovehicul, Dirk îşi găsise 
un adăpost mai sigur într-o scobitură în peretele garajului, o firidă 
micuță şi plină cu cârlige, unde odinioară atârnaseră tot felul de scule. 
Nici măcar nu ştia de ce anume se ascunde, dar se bucura că o face. 
Toate lucrurile pe care i le povestiseră Gwen şi Jaan despre ceilalţi 
locuitori ai oraşului Larteyn nu fuseseră de natură să-l liniştească. 

- Eşti sigur, Bretan? rosti unul dintre cei doi, cel mai înalt, atunci 
când intrară în raza lui vizuală. 

Nu era Lorimaar, însă asemănarea cu acesta era izbitoare: aceeaşi 
statură impozantă, aceeaşi piele bronzată, acelaşi chip ridat. Dar era 
mult mai corpolent decât Lorimaar patrician Braith, iar părul lui era de 
un alb pur, în vreme ce al celuilalt era mai degrabă cărunt. In plus, 
avea şi o mustață tăiată scurt. Şi el, şi tovarăşul lui purtau jachete 
albe şi scurte peste pantaloni şi cămăşi din material cameleonic, ce se 
făcuse aproape negru în bezna din garaj. Şi amândoi aveau pistoale 
cu laser. 

- Roseph nu şi-ar bate joc de mine, hârâi al doilea kavalar cu o 
voce ca şmirghelul. 

Era mult mai scund, aproape de înălţimea lui Dirk, şi mai tânăr, şi 
foarte zvelt. Mânecile jachetei erau tăiate pentru a-i expune braţele 
puternice şi bronzate şi o brățară groasă din fier şi piatră- 
incandescentă. Se îndreptă spre maşină şi intră o clipă într-o zonă mai 
bine luminată. Se uită lung şi bănuitor înspre bezna la adăpostul 


căreia se ascundea Dirk. Avea doar o jumătate de chip; restul era doar 
ţesut deformat de cicatrice. „Ochiul” lui stâng se mişca neliniştit, iar 
Dirk observă strălucirea legendară: o piatră-incandescentă montată în 
orbita goală. 

- De unde ştii? spuse bărbatul mai în vârstă, când ajunseră lângă 
maşina-lup. Lui Roseph îi place să glumească. 

- Dar mie nu-mi plac glumele proaste, se răsti celălalt, cel pe nume 
Bretan. Poate că Roseph îşi bate joc de tine, sau de Lorimaar, sau 
chiar de Pyr, dar nu ar îndrăzni niciodată să-şi bată joc de mine. 

Avea o voce teribil de neplăcută, de o brutalitate scrâşnitoare care 
ofensa auzul, însă lui Dirk i se păru surprinzător chiar faptul că era în 
stare să vorbească, dacă lua în calcul cicatricele urâte de pe gâtul lui. 

Kavalarul mai înalt încercă în zadar să ridice capota maşinii. 

- Ei bine, dacă aşa stau lucrurile, ar trebui să ne grăbim, spuse el 
pe un ton nemulţumit. E încuiată, Bretan, e încuiată! 

Bretan-cel-chior scoase un sunet ciudat, ceva între grohăit şi 
mârâit. Incercă şi el capota. 

- Teyn al meu, scârţâi el, am lăsat-o uşor întredeschisă... n-a... n- 
am lipsit decât câteva minute, cât te-am căutat. 

În umbre, Dirk se lipi şi mai tare de perete, iar cârligele i se 
înfipseră în spate, între omoplaţi. Bretan se încruntă şi se lăsă pe un 
genunchi, în vreme ce tovarăşul lui mai vârstnic se uita în jur cu o 
expresie nedumerită. 

Apoi cel din casta Braith se ridică iar, cu pistolul deja în mână şi 
aţintit spre locul unde se ascundea Dirk. Ochiul din piatră- 
incandescentă părea a arde înăbuşit. 

- leşi la lumină, ca să vedem ce eşti, îl somă el. Ţi se văd urmele în 
praf. 

Fără un cuvânt, Dirk ieşi din ascunzătoare, cu mâinile ridicate 
deasupra capului. 

- Un om-copie! exclamă kavalarul mai înalt. Uite-l! 

- Nu, spuse Dirk prudent. Sunt Dirk t'Larien. 

Bărbatul înalt nici nu-l luă în seamă. 

- Mare noroc avem, îi spuse celui cu laserul. Trofeul acesta nici nu 
se compară cu amărâţii ăia de oameni de gelatină după care s-a dus 
Roseph. Asta pare în formă. 

Teynul cel tânăr scoase iarăşi sunetul acela ciudat, şi partea 
stângă a feţei începu să-i zvâcnească. 

- Nu, îi spuse celuilalt Braith. Din păcate, nu cred că ne este permis 
să-l vânăm. Acesta nu poate fi decât cel despre care ne-a vorbit 
Lorimaar. 

Puse pistolul la loc în tocul de la şold şi îi făcu un semn lui Dirk, 
mişcând mai mult din umeri decât din cap, într-un gest extrem de 
lent. 


- Eşti dezgustător de neglijent. Capota se încuie automat când o 
dai jos până la capăt. Poate fi deschisă dinăuntru, însă... 

- Imi dau seama acum, spuse Dirk şi îşi lăsă mâinile jos. Căutam o 
maşină abandonată. Am nevoie de ceva cu care să mă deplasez. 

- Aşa că te-ai gândit să ne furi maşina. 

- Nu. 

- Ba da, spuse kavalarul rostind cu greu cuvintele. Eşti korariel 
lronjade? 

Dirk ezită, gâtuind negarea. Probabil că ar fi dat de necaz 
indiferent de răspuns. 

- Nu spui nimic? îl întrebă cel cu cicatrice. 

- Bretan, îl preveni celălalt. Nu ne interesează cuvintele unui om- 
copie. Dacă Jaantony patrician lronjade îl numeşte korarie/, înseamnă 
că acesta este adevărul. Animale ca acesta nu pot avea propria 
părere despre statutul lor. Indiferent ce-ar spune, tot nu-şi poate 
tăgădui numele, aşa că aceasta este realitatea. Dacă ar fi să-l 
omorâm, ar însemna că furăm o proprietate lronjade, şi atunci am fi 
provocaţi la duel. 

- Îți cer să cântăreşti bine posibilităţile, Cheli, spuse Bretan. Dirk 
t'Larien ăsta poate fi om, sau om-copie; korariel lronjade, sau nu. Am 
dreptate? 

- Ai. Dar nu este om adevărat. Ascultă-mă, teyn al meu. Eşti tânăr, 
dar eu ştiu aceste lucruri de la kethii demult plecaţi dintre noi. 

- Totuşi, gândeşte-te mai bine. Dacă este om-copie, iar cei din 
lronjade îi spun korariel, înseamnă că este korariel, indiferent dacă 
recunoaşte sau nu. Dar dacă aşa stau lucrurile, Cheli, atunci noi va 
trebui să ne confruntăm cu lronjade în duel. A încercat să fure ce este 
al nostru. lar dacă el este proprietate lronjade, atunci acesta devine 
un furt comis chiar de lronjade. 

Uriaşul cu păr alb dădu încetişor din cap, cam fără tragere de 
inimă. 

- Dacă este om-copie, iar nu Kkorariel, atunci nu avem nicio 
problemă, continuă Bretan, căci ne este îngăduit să vânăm oamenii- 
copie. Dar dacă este un om adevărat, la fel de om ca şi noi, şi nu om- 
copie? 

Cheli, mult mai greu de cap decât teynu/ lui, se încruntă, părând 
adâncit în gânduri, şi apoi spuse: 

- Ei bine, măcar ştim că nu e femeie, aşa că nu-l putem face 
proprietatea noastră. Dar dacă este om, atunci ar trebui să aibă 
drepturi şi nume de om. 

- Aşa este, fu de acord Bretan. Dar nu poate fi korariel, deci 
delictul îi aparţine doar lui. Aşa că mă voi duela cu e/, nu cu Jaantony 
patrician lronjade. 

Şi Braithul scoase iar ciudatul lui grohăit-mârâit. 


Cheli îi aproba spusele dând viguros din cap. lar Dirk se simţea 
complet amorţit. Se pare că vânătorul cel tânăr deja pusese la punct 
toate lucrurile cu o precizie înfiorătoare. Dirk le spusese şi lui Vikary, 
şi lui Janacek, în termeni deloc echivoci, că refuză scutul mânjit al 
protecţiei lor. lar la momentul respectiv, îi fusese destul de uşor să 
facă asta. Fără îndoială că, în lumi normale, cum ar fi Avalon, aceasta 
ar fi fost atitudinea corectă. Dar pe Worlorn, lucrurile nu mai erau atât 
de clare. 

- Unde să-l ducem? întrebă Cheli. 

Cei doi Braith vorbeau de parcă Dirk ar fi fost dotat cu tot atâta 
voinţă şi inteligenţă ca maşina lângă care stăteau. 

- Trebuie să-l ducem înapoi la Jaantony patrician lronjade şi la 
teynul lui, răspunse Bretan cu mărâitul lui scrâşnit. Ştiu din vedere 
unde locuiesc. 

O fracțiune de secundă, Dirk se gândi să încerce să fugă de lângă 
ei. Dar n-ar fi avut nicio şansă să scape. Erau doi, aveau arme, aveau 
o maşină. N-ar fi ajuns prea departe. 

- Vin de bună voie, le spuse atunci când cei doi se îndreptară spre 
el. Vă arăt eu drumul. 

După toate probabilitățile, va avea ceva timp la dispoziţie ca să se 
gândească; era evident că bărbaţii din casta Braith nu aveau habar că 
Vikary şi Janacek plecaseră la Oraşul din lazul fără Stele, de bună 
seamă ca să-i apere pe nefericiţii de copii-gelatină de alţi vânători de 
teapa celor doi din faţa lui. 

- Arată-ni-l atunci, îi zise Cheli. 

lar Dirk, neştiind ce altceva să facă, îi conduse spre trotuarele 
mobile, reflectând cu amărăciune că toate acestea i se întâmplaseră 
tocmai pentru că se săturase să aştepte. Ei bine, se părea că acum nu 
va mai avea încotro şi va fi nevoit să aştepte. 


Capitolul 6 

La început, aşteptarea se dovedi a fi iadul pe pământ. 

II duseră în aeroparcarea de pe turnul pustiu, după ce-şi dădură 
seama că cei doi lronjade nu erau acasă, şi îl obligară să se aşeze într- 
un colţ al acoperişului măturat de rafale puternice de vânt. Deja îl 
cuprinsese panica, iar stomacul i se strânsese într-un nod dureros. 

- Bretan, începu el într-o voce cu inflexiuni isterice. 

Dar kavalarul se întoarse şi îi dădu o palmă usturătoare peste gură. 

- Nu sunt „Bretan” pentru tine, îi spuse. Spune-mi „Bretan Braith” 
dacă trebuie neapărat să mi te adresezi, om-copie. 

Insă Dirk nu mai scoase nicio vorbă. Roata de Foc frântă şchiopăta 
mult prea încet pe cerul de deasupra planetei Worlorn şi, urmărindu-i 
mersul de melc, lui Dirk i se păru că a ajuns foarte aproape de limita 
rezistenţei. Toate câte i se întâmplaseră îi păreau ireale, iar cei doi 
Braith şi evenimentele acelei după-amiezi erau mai ireale decât toate. 
Şi se întrebă ce ar fi dacă ar sări brusc în picioare şi s-ar arunca peste 
marginea acoperişului în stradă. Işi spuse că ar cădea, şi ar tot cădea, 
aşa cum se întâmplă în vise, iar când se va zdrobi de pietrele- 
incandescente de jos, nu va simţi durere, ci doar şocul deşteptării 
bruşte. Şi se va trezi în patul lui de pe Braque, scăldat în sudoare şi 
râzând de absurdităţile din coşmarul pe care îl avusese. 

Cochetă cu gândul acesta şi cu altele asemenea un timp care lui i 
se păru a fi ore, dar, când îşi ridică iar ochii, Satan cel Gras aproape 
nici nu se mişcase din loc. Şi atunci începu să tremure; din cauza 
frigului, îşi spuse; însă, cu cât încerca mai mult să se stăpânească, cu 
atât se zguduia mai tare, până când reuşi să atragă privirea curioasă 
a kavalarilor. Şi tot aşa continuă aşteptarea. 

lar frisoanele îşi urmară cursul, dar în cele din urmă încetară, aşa 
cum se întâmplă şi cu panica şi gândurile la sinucidere dinaintea lor, şi 
un calm straniu se pogori asupra lui. Şi începu iar să se gândească la 
tot felul de prostii, începu să se întrebe - ca şi cum ar fi urmat să pună 
un pariu - care dintre cele două nave se va întoarce prima: pisica 
cenuşie, sau vehiculul militar; şi cum s-ar descurca Jaan sau Garse 
într-un duel cu Bretan-cel-chior; şi ce anume s-a întâmplat cu copiii- 
gelatină din îndepărtatul oraş construit de cei de pe Lumea Oceanului 
de Vin Negru. Aceste chestiuni păreau de o importanţă crucială, cu 
toate că Dirk nu ştia de ce anume. 

După aceea, începu să-şi examineze răpitorii. Acesta era cel mai 
interesant joc dintre toate de până atunci şi îl ajuta la fel de bine să 
facă să treacă timpul mai repede. li urmări şi observă anumite 
amănunte. 

Cei doi kavalari aproape că nu scoseseră niciun cuvânt de când îl 
aduseseră pe acoperiş. Cheli, cel înalt, se aşezase pe zidul scund care 
înconjura parcarea, doar la un metru distanţă de Dirk. Era bătrân, cu 


adevărat bătrân. Asemănarea cu Lorimaar patrician Braith era extrem 
de înşelătoare. Deşi Cheli se mişca şi se îmbrăca tinereşte, era cu cel 
puţin douăzeci de ani mai bătrân decât Lorimaar. Aşa cum stătea 
aşezat, se vedea limpede cum anii îşi puseseră amprenta asupra lui. 
Burta impresionantă i se revărsa peste centura lucioasă din plasă de 
oţel, iar ridurile îi erau adânc săpate în chipul bronzat, însă istovit de 
prea mulţi ani, iar pe mâinile pe care şi le odihnea pe genunchi se 
zăreau vinişoare albastre şi pete maronii. Şi el părea afectat de lunga 
şi zadarnica aşteptare a celor doi lronjade şi era mai mult decât 
plictisit. Obrajii i se scofâlciseră şi umerii istoviţi i se gârboviseră. 

Se mişcă oftând, îşi ridică mâinile de pe genunchi, împletindu-şi 
degetele, şi se întinse. Atunci îi zări Dirk brăţările. Cea de pe braţul 
drept era din fier şi piatră-incandescentă, pereche a celei purtate cu 
atât de multă mândrie de Bretan-cel-chior, iar cea de pe stângul era 
din argint simplu. Lipsea jadul. Pietrele, odinioară acolo, fuseseră 
smulse din montura lor, iar brăţara din argint era acum plină de găuri. 

In vreme ce bătrânul şi obositul Cheli - lui Dirk îi era greu să şi-l 
mai închipuie drept războinicul ameninţător din urmă cu puţin timp - 
stătea şi aştepta să se întâmple ceva, Bretan (sau Bretan Braith, cum 
pretindea să i se spună) se plimba de colo până colo ca să treacă 
timpul. Era plin de energie nestăvilită, mai mult decât oricare altă 
persoană pe care o cunoscuse vreodată Dirk, mai mult chiar decât 
Jenny, care, pe vremuri, obişnuia şi ea să se plimbe neliniştită de colo- 
colo. Cu mâinile în buzunarele tăiate în jacheta scurtă şi albă, se 
fâţâia pe acoperiş încoace şi încolo, încoace şi încolo. Cam la fiecare al 
treilea drum ridica nervos ochii spre cer, reproşând, parcă, amurgului 
că nu i-l adusese încă pe Jaan Vikary. 

Alcătuiau o pereche stranie, îşi spuse Dirk. Bretan Braith era foarte 
tânăr în vreme ce Cheli era foarte bătrân - probabil că nu era mai în 
vârstă decât Garse Janacek şi probabil mai tânăr decât Gwen, decât 
Jaan sau el însuşi. Cum de ajunsese să-i fie teyn unui kavalar mai în 
vârstă cu atâţia ani? Şi nu era nici patrician, nu adusese nicio 
betheynă în casta Braith; căci nu se vedea nicio brățară din argint şi 
jad pe braţul lui stâng, acoperit cu firişoare roşcate de păr care 
scânteiau uneori sub razele soarelui. 

lar chipul lui, chipul lui straniu, înjumătăţit, era mai hidos decât 
orice altceva văzuse Dirk în viaţa lui. Dar, pe măsură ce ziua se 
stingea, iar crepusculul cel fals devenea real, îşi dădu seama că 
începuse să se obişnuiască cu el. Când Bretan Braith se îndrepta într-o 
direcţie, părea foarte normal: un tânăr zvelt ca un bici, plin de energie 
nervoasă ţinută bine în frâu, atât de bine, încât lăsa impresia că mai 
are puţin şi pocneşte. Obrazul acela era neted şi senin, urechea îi era 
acoperită de bucle mici şi negre, câţiva cârlionţi îi ajungeau până pe 
umeri, dar nici vorbă de barbă. Chiar şi sprânceana de pe partea 


teafără nu era decât o linie vagă deasupra unui ochi mare şi verde. 
Avea un aspect aproape inocent. 

Apoi ajungea la capătul acoperişului şi se întorcea, şi tot acest 
tablou se schimba dramatic. Partea stângă a chipului lui era pur şi 
simplu neomenească, peisaj cu câmpii diforme şi colţuri care nu-şi au 
locul pe niciun chip uman. Carnea îi era cusută în vreo şase locuri, iar 
în rest avea luciul emailului. Pe această parte a capului, lui Bretan nu-i 
creştea niciun fir de păr, nu avea nici ureche - ci doar o gaură - iar 
jumătatea stângă a nasului era modelată din plastic de culoarea pielii. 
Gura era o crestătură fără buze şi, ceea ce era încă şi mai rău, se 
mişca. Din când în când, colţul stâng al gurii îi zvâcnea într-un tic 
grotesc, care pulsa în sus pe scalpul cel gol, peste colinele din ţesut 
cicatrizat. 

La lumina zilei, ochiul din piatră-incandescentă al acestui Braith era 
negru ca obsidianul. Dar acum se lăsa noaptea şi focurile începuseră 
să se aprindă în orbită. Când întunericul va fi deplin, Bretan va fi 
Ochiul ladului, iar nu uriaşul soare obosit de deasupra planetei 
Worlorn; piatra-incandescentă va arde cu flăcări roşii, neşovăielnice, şi 
această jumătate de chip se va transforma în caricatura neagră a unei 
tigve, cel mai nimerit sălaş pentru un asemenea ochi. 

Toate acestea păreau teribil de înspăimântătoare până îţi aminteai 
- iar Dirk îşi aminti - că totul era intenţionat. Bretan Braith nu fusese 
obligat să-şi pună piatra-incandescentă în locul ochiului; el însuşi 
alesese să facă asta, din motive personale, ce nu erau greu de înţeles. 

Dirk se duse iute cu gândul la începutul acelei după-amiezi şi la 
discuţia pe care o surprinsese lângă maşina zoomorfă. Bretan era iute 
şi viclean, nici vorbă, însă Cheli părea a fi păşit deja în senilitate. 
Pricepuse extrem de greu orice i se spusese, iar tânărul său teyn îi 
explicase cu răbdare, aşa cum explici copiilor foarte mici, îşi aminti 
Dirk. Şi dintr-odată cei doi Braith nu-i mai părură atât de 
înspăimântători, ba chiar se întrebă cum de ajunsese să se sperie de 
ei. Erau aproape nostimi. Cu siguranţă că nu se va întâmpla nimic rău, 
indiferent ce le va spune Jaan Vikary când se va întoarce din Oraşul 
din lazul fără Stele; era clar că nu reprezentau niciun pericol. 

Ca şi cum ar fi dorit să-i întărească această constatare, Cheli 
începu să mormăie de unul singur, fără să-şi dea seama ce face, iar 
Dirk se strădui să-i prindă vorbele. Bătrânul se legăna uşor, cu ochii 
pierduţi în gol. Cuvintele lui n-aveau nicio noimă. Lui Dirk îi luă ceva 
vreme până să înţeleagă ce se petrece şi, în cele din urmă, îi deveni 
clar că Cheli vorbea în kavalara veche. Limbă ce se dezvoltase pe 
Inaltul Kavalaan în perioada interimatului, când kavalarii rămaşi în 
viaţă nu au mai intrat deloc în contact cu alte civilizaţii omeneşti. 
Limbă ce s-a dizolvat repede în limba terrană standard, îmbogăţind-o 
însă cu anumite cuvinte pentru care nu existau echivalente. Garse 


Janacek îi spusese că aproape nimeni nu mai vorbea kavalara veche, 
dar iată-l pe Cheli, un bătrân din cea mai tradiționalistă coaliţie de 
caste, cum bâiguie tot felul de lucruri fără doar şi poate auzite în 
tinereţe. 

La fel era şi Bretan, care îl plesnise peste gură pe Dirk doar pentru 
că folosise o formulă greşită de adresare, îngăduită doar kethilor. Alt 
obicei pe moarte, îi spusese Garse; până şi comportamentul 
patricienilor devenise mai neglijent şi mai permisiv. Dar nu şi 
comportamentul lui Bretan Braith, tânăr şi deloc patrician, care 
rămăsese credincios tradiţiilor la care renunţaseră bărbaţi, cu zeci de 
ani mai în vârstă decât el, considerându-le aberante. 

Şi lui Dirk i se făcu milă de ei. Erau doar doi proscrişi, îşi spuse el, 
mai inadaptaţi şi mai singuri chiar decât el, fără de lume, într-un 
anumit sens, căci Inaltul Kavalaan îi depăşise şi nu mai puteau s-o 
considere lumea /or. Deloc surprinzător că veniseră pe Worlorn: aici îşi 
găsiseră un loc al lor. Căci şi ei, şi obiceiurile lor erau pe moarte, ca şi 
planeta aceasta. 

indeosebi Bretan inspira milă, tocmai Bretan care se străduia atât 
de mult să inspire doar teamă. Era tânăr, poate ultimul dintre 
adevărații credincioşi şi poate că va apuca să trăiască ziua când 
nimeni nu-i va mai împărtăşi convingerile. Oare din motivul acesta 
devenise teynul lui Cheli? Pentru că tinerii de-o seamă cu el îl 
respingeau, aşa cum respingeau şi valorile acestui bărbat decrepit? 
Probabil, îşi spuse Dirk, iar constatarea aceasta era cumplit de tristă. 

La vest licări un soare galben. Din Ax nu mai rămăsese decât o 
vagă amintire roşiatică pe orizont, iar Dirk îşi recăpătase stăpânirea 
de sine, scăpase de teamă şi medita la cele observate, când auziră 
zgomotul aerovehiculelor care se apropiau. 

Bretan Braith înlemni, se uită în sus şi îşi scoase mâinile din 
buzunare. Una dintre ele îşi găsi singură locul pe patul pistolului de la 
şold. Cheli, clipind speriat, se ridică încet în picioare, lepădând, parcă, 
povara unui deceniu. Se ridică şi Dirk. 

Apărură şi maşinile. Impreună, cea cenuşie şi cea verde ca 
măslina, zburând una lângă cealaltă cu precizie aproape militărească. 

- Vino aici, scârţâi Bretan. 

Dirk se duse lângă el şi li se alătură şi Cheli. Rămaseră într-un colţ 
al acoperişului, cu Dirk în mijloc, ca un prizonier. Vântul îi biciuia 
obrajii. De jur împrejur, pietrele-incandescente ale oraşului Larteyn 
ardeau, iradiante şi însângerate, iar ochiul lui Bretan - atât de 
aproape acum de Dirk - strălucea sălbatic în culcuşul lui cicatrizat. 
Acum îi trecuse ticul nervos, iar chipul îi era complet nemişcat. 

Nava în formă de pisică de mare a lui Jaan Vikary plană deasupra 
lor, apoi se aşeză uşor pe locul ei. Vikary sări jos şi se îndreptă spre ei 
cu paşi repezi. Maşina militară, pătrăţoasă şi hâdă, avea capota 


blindată coborâtă, astfel încât nu se zărea chipul pilotului. Ateriză în 
acelaşi timp cu cealaltă. O portieră groasă din metal se deschise şi 
dinăuntru apăru Garse Janacek, lăsându-şi puţin capul în jos ca să 
poată ieşi şi privind în jur pentru a-şi da seama de problemă. Văzu ce 
se întâmplă, se îndreptă şi trânti portiera cu un zgomot răsunător, 
apoi se duse în dreapta lui Vikary. 

Vikary îl salută pe Dirk primul, cu un semn scurt din cap şi un 
zâmbet vag. Apoi se uită la Cheli. 

- Cheli Nim Coldwind fre-Braith Daveson, spuse el pe ton oficial. 
Cinste castei tale, cinste teynului tău. 

- Şi ţie la fel, răspunse bătrânul Braith. Mă însoţeşte teynu/ meu cel 
nou, iar tu pe acesta nu îl cunoşti, îl arătă el pe Bretan. 

Jaan se întoarse, îl cântări la iuţeală din priviri pe tânărul cu 
cicatrice. 

- Eu sunt Jaan Vikary din casta lronjade. 

Bretan scoase sunetul lui specific. Apoi urmă o tăcere apăsătoare. 

- Mai corect spus, interveni Janacek, teynu/ meu se numeşte 
Jaantony Riv Wolf patrician lronjade Vikary. Eu sunt Garse lronjade 
Janacek. 

Fu rândul lui Bretan să răspundă. 

- Cinste castei tale, cinste teynu/ui tău. Eu sunt Bretan Braith 
Lantry. 

- Nu ne-ar fi dat prin minte că tu eşti, spuse Janacek cu un zâmbet 
sec. Am auzit de tine. 

Jaan Vikary îi aruncă o privire grăitoare, avertizându-l să se poarte 
civilizat. Era ceva ciudat cu chipul lui Jaan. La început, Dirk crezu că 
era un truc al luminii - acum întunericul se grăbea să coboare peste ei 
- dar îşi dădu seama că avea falca puţin umflată într-o parte. 

- Am venit la tine cu o revendicare extrem de importantă, spuse 
emfatic Bretan Braith Lantry. 

Vikary îl privi pe Cheli. 

- Aşa este? 

- Aşa este, Jaantony patrician lronjade. 

- Imi pare rău că trebuie să ne certăm, răspunse Vikary. Care este 
problema? 

- Trebuie să-ţi punem nişte întrebări, zise Bretan şi puse mâna pe 
umărul lui Dirk. Acesta este problema, Jaantony patrician lronjade. 
Spune-ne, este acesta kokariel lronjade, sau nu este? 

De această dată, Garse Janacek zâmbi cu toată gura, iar ochii săi 
albaştri, cu hohote de râs în adâncul lor îngheţat, îi întâlniră pe cei ai 
lui Dirk, parcă spunând: „Măi, măi, ce-ai mai făcut acum?” 

Dar Jaan Vikary doar se încruntă. 

- De ce? 

- Adevărul tău depinde de motivele noastre, patricianule? îl întrebă 


Bretan cu asprime, iar obrazul cu cicatrice îi zvâcni violent. 

Vikary se uită la Dirk. Evident că nu era încântat. 

- Nu ai nicio pricină nici să tergiversezi răspunsul şi nici să refuzi să 
ni-l dai, Jaantony patrician lronjade, spuse Cheli Daveson. Adevărul 
este da, sau adevărul este nu; ori una, ori alta, nimic mai mult. 

Vocea bătrânului era destul de calmă; el măcar nu era nevoit să-şi 
disimuleze nervozitatea, iar codul după care trăia îi dicta fiecare 
cuvânt rostit. 

- Pe vremuri ai fi avut dreptate, Cheli fre-Braith, începu Vikary. În 
zilele de altădată ale castelor, adevărul era o chestiune simplă, însă 
acum trăim vremuri noi, pline de lucruri noi. Acum suntem oameni ai 
mai multor lumi, nu doar ai uneia singure, aşa că adevărurile noastre 
sunt mai complicate. 

- Nu, îl contrazise Cheli. Acest om-copie este un korariel, sau acest 
om-copie nu este un Kkorariel. Nimic complicat. j 

- Teynul meu, Cheli, spune adevărul, adăugă şi Bretan. Intrebarea 
pe care ţi-am pus-o este foarte simplă, patricianule. lţi cer să ne 
răspunzi. 

Dar Vikary nu se lăsă încolţit. 

- Dirk t'Larrien este un om din îndepărtatul Avalon, planetă din 
Vălul Diavolului, o lume a oamenilor unde am studiat eu odinioară. L- 
am numit korariel pentru a-i putea acorda protecția mea şi protecția 
castei Ironjade împotriva tuturor celor care ar dori să-i facă vreun rău. 
Dar îl protejez ca prieten, aşa cum mi-aş proteja un frate din Ironjade, 
aşa cum un teyn protejează un teyn. Nu este proprietatea mea. Nu 
emit nicio pretenție asupra lui. Inţelegeţi? 

Cheli nu înţelegea. Bătrânul îşi făcu buzele pungă sub mustaţa 
țeapănă şi mormăi ceva în kavalara veche. Apoi vorbi tare. De fapt, 
prea tare, aproape strigând. 

-Ce e toată prostia asta? Teynul tău este Garse lronjade, nu 
străinul ăsta. Cum poţi să spui că-l protejezi ca pe un teyn? Face el 
parte din lronjade? Nici măcar nu poartă arme! Măcar este fiinţă 
omenească? Căci, dacă este, atunci trebuie să fie korariel, iar dacă nu 
este, dar totuşi poartă numele Kkorarie/, atunci trebuie să fie 
proprietatea ta. Nu găsesc niciun înţeles în vorbele tale de om-copie. 

- Imi pare rău pentru asta, Cheli fre-Braith, spuse Vikary, dar auzul 
tău este de vină, iar nu cuvintele mele. Incerc să mă port respectuos 
cu tine, dar nu-mi uşurezi deloc strădania. 

- Îți baţi joc de mine! îl acuză Cheli. 

- Nu. 

- Ba da! 

Atunci interveni Bretan Braith, iar vocea lui, deşi foarte dură, nu 
avea nimic din mânia lui Cheli. 

- Dirk t'Larien, cum îşi spune şi cum îi spui şi tu, ne-a făcut o 


nedreptate. Aceasta este esenţa problemei, Jaantony patrician 
lronjade. S-a atins de o proprietate a castei Braith fără a avea 
permisiune din partea ei. Cine plăteşte pentru asta? Dacă este om- 
copie şi ţie îţi este korarie/, atunci chiar aici şi chiar acum rostesc 
provocarea la duel. lronjade a nedreptăţit casta Braith. lar dacă nu 
este korariel, atunci, ei bine... 

Se întrerupse. 

- inţeleg, spuse Vikary. Dirk? 

-İn primul rând n-am făcut nimic altceva decât să mă urc o 
secundă în blestemata aia de maşină zburătoare, spuse stingherit 
Dirk. Căutam un vehicul abandonat, o maşină care să mai 
funcţioneze. Când am fost cu Gwen în Kryne Lamiya am găsit aşa 
ceva şi mi-am spus că trebuie să fie şi pe aici unele. 

Vikary ridică din umeri şi se uită la cei doi Braith. 

- Să zicem că a fost făcut un rău foarte mic. Nimic nu a fost furat. 

- Maşina noastră a fost atinsă, zbieră bătrânul Cheli. De el, de un 
om-copie; nu are niciun drept! Zici că e un rău foarte mic? Ar fi putut 
să fugă cu ea. Vrei să închid ochii ca un om-copie şi să fiu 
recunoscător că nu a făcut mai mult? 

Se întoarse spre Bretan, teynul/ său. 

- Aceşti lronjade îşi bat joc de noi, ne insultă, îi spuse. Poate că nici 
nu sunt oameni adevăraţi, poate sunt şi ei oameni-copie. Căci folosesc 
doar cuvinte ale lor. 

Garse Janacek ripostă imediat. 

- Eu sunt teynul lui Jaantony Riv Wolf patrician lronjade şi garantez 
pentru el. Nu este om-copie. 

Vorbi repede, ca şi cum ar fi declamat o expresie învățată pe de 
rost. Însă, după privirea pe care i-o aruncă lui Vikary, Dirk îşi dădu 
seama că Janacek se aştepta ca teynul/ lui să repete cuvintele. In loc 
de asta, Jaan clătină din cap şi zise: 

- Of, Cheli. Nu există oameni-copie. 

Părea teribil de obosit şi umerii laţi i se gârboviseră. 

Braithul mai înalt şi mai în vârstă reacţionă ca şi cum Jaan l-ar fi 
lovit. Incepu din nou să bolborosească în kavalara veche pe un ton 
scăzut şi răguşit. 

- Nu putem continua astfel, spuse Bretan Braith. Nu ajungem 
nicăieri. L-ai numit Korariel pe acest om, Jaantony patrician lronjade? 

- Da. 

- Eu am respins acest nume, spuse încet Dirk. 

Se simţea obligat să clarifice lucrurile şi momentul părea potrivit. 
Bretan se întoarse pe jumătate spre el şi îi aruncă o privire plină de 
ură. Ochiul lui cel adevărat, ochiul cel verde, părea a avea tot atât de 
mult foc în adâncuri ca şi perechea din piatră-incandescentă. 

- A respins doar ideea de proprietate, se grăbi Vikary să 


completeze. Prietenul meu îşi afirmă umanitatea, însă tot poartă 
scutul protecţiei mele. 

Garse Janacek rânji satisfăcut şi clătină vehement din cap. 

- Nu, Jaan. N-ai fost acasă de dimineaţă. T'Larien nu are nevoie de 
protecţia ta. Aşa a spus. 

Vikary îl privi înfuriat. 

- Garse! Nu e momentul să glumeşti. 

- Nu glumesc, spuse Janacek. 

- Este adevărat, inteveni Dirk. l-am spus că-mi pot purta singur de 
grijă. 

- Dirk, nu ştii ce vorbeşti! exclamă Vikary. 

- De data asta cred că ştiu. 

Pe neaşteptate, Bretan Braith Lantry scoase iarăşi sunetul lui 
caracteristic, foarte puternic, în vreme ce Dirk discuta aprins cu cei 
doi lronjade, iar teynul său, Cheli, înţepenise de furie. 

- Linişte! ceru vocea de şmirghel şi cererea îi fu îndeplinită. Toate 
acestea sunt lipsite de importanţă. Faptele sunt aceleaşi. lronjade, tu 
spui că este om. Dacă aşa stau lucrurile, nu poate să-ţi fie korariel, iar 
tu nu îl poţi proteja. Nu contează dacă vrea sau nu vrea. Pur şi simplu 
nu-ţi este îngăduit să-l protejezi. Kethi; mei vor avea grijă să n-o faci. 

Se răsuci pe călcâie şi ajunse cu faţa la Dirk. 

- Te provoc la duel, Dirk t'Larien. 

Tăcuseră cu toţii. Oraşul Larteyn ardea mocnit în jurul lor, iar 
vântul era foarte rece. 

- Nu am intenţionat să te insult, spuse Dirk amintindu-şi cuvintele 
folosite de lronjade cu alte ocazii, îmi este permis să-mi cer scuze? 

Ridică palmele deschise spre Bretan Braith. Chipul diform al 
acestuia începu să zvâcnească. 

- Mă declar insultat. 

- Trebuie să te lupti în duel, spuse Janacek. 

Dirk îşi lăsă încet mâinile jos şi îşi încleştă pumnii. 

Nu zise nimic. 

Jaan Vikary se uita trist în gol, dar Janacek era cuprins de 
însufleţire. 

- Dirk t'Larien nu cunoaşte obiceiurile duelului, le spuse celor doi 
Braith. Aceste obiceiuri nu există pe Avalon. Îmi îngăduiţi să-l 
instruiesc? 

Bretan Braith încuviinţă cu aceeaşi mişcare ciudată a umerilor, mai 
mult decât a capului, pe care o observase Dirk în timpul după-amiezii. 
Cheli nu părea să audă nimic din cele discutate în jurul lui; bătrânul 
Braith încă mai bolborosea cu privirea plină de duşmănie aţintită 
asupra lui Vikary. 

- Sunt patru alegeri, t'Larien, îi spuse Janacek lui Dirk. Fiind cel 
provocat, tu ai dreptul de a alege primul. Te sfătuiesc să alegi armele. 


lar din arme, să alegi săbiile. 

- Săbiile, şopti Dirk. 

- Eu aleg stilul duelului, scârţâi Bretan, şi aleg careul-morţii. 

Janacek dădu din cap. 

- Acum, t'Larien, ai de făcut a treia alegere. De vreme ce nu ai 
teyn, alegerea numerelor îţi va fi impusă. Trebuie să fie numere 
formate dintr-o singură cifră. Poţi să spui asta, sau poţi alege locul. 

- Bătrânul Pământ? spuse Dirk plin de speranţă. 

Janacek rânji. 

- Nu. Mă tem că trebuie să se desfăşoare pe planeta aceasta. Alte 
opţiuni nu sunt permise. 

Dirk ridică din umeri. 

- Atunci, aici să fie. 

- Eu voi alege numerele, zise Bretan. 

Se întunecase complet. lar cerul negru era luminat numai de 
spuzeala stelelor. Ochiul Braithului ardea, iar lumina lui stranie se 
reflecta umed pe cicatricele lui. 

- Aleg numere formate dintr-o singură cifră, aşa cum trebuie. 

- S-a hotărât, spuse Janacek. Amândoi trebuie să cădeţi de acord 
asupra unui arbitru, iar apoi... 

Jaan Vikary îşi ridică privirea. Avea trăsăturile estompate şi 
posomorâte, luminate doar de pietrele-incandescente, doar falca 
umflată ieşindu-i în evidenţă. 

- Cheli, începu el pe un ton domol. 

- Da, răspunse bătrânul Braith. 

- Eşti un prost dacă crezi că există oameni-copie, îi spuse Vikary. 
Toţi cei care credeţi în aşa ceva sunteţi proşti. 

Dirk se uită la Bretan Braith. Obrazul cu cicatrice al acestuia zvâcni 
o dată, de două ori, de trei ori. 

Insă Cheli părea intrat în transă. 

- Mă declar insultat, Jaantony patrician lronjade, kavalar fals ce 
eşti, om-copie. Te provoc la duel. 

Bretan se întoarse iute spre teynul/ său şi vru să ţipe, dar vocea nu 
îl ajută, aşa că bolborosi ceva împroşcând salivă în jur şi se înecă. 

- Tu... spărgător de duel... lronjade... aş... 

- Este scris în cod, replică Vikary cu jumătate de gură. Dar dacă 
Bretan Braith ar putea trece cu vederea peste greşeala nevinovată 
comisă de un străin de lumea noastră, care nu ne cunoaşte 
obiceiurile, atunci poate că m-aş hotărî să-l rog pe Cheli fre-Braith să 
mă ierte. 

- Nu, spuse Janacek întunecat la faţă. Nu există onoare în 
asemenea rugăminţi. 

- Nu, zise şi Bretan. 

Acum chipul lui chiar semăna cu un craniu. Ochiul incandescent 


scânteia, iar obrazul îi era contorsionat de furie. 

- Ţi-am făcut pe plac cât de mult am putut, falsule kavalar. Nu am 
de gând să-mi bat joc de învăţăturile castei mele. Teynu/ meu a avut 
dreptate. Adevărul este că eu am greşit amarnic încercând să evit un 
duel cu tine, mincinosule. Om-copie ce eşti. Şi mi-a fost ruşine. Dar 
acum voi face ce trebuie. Cheli şi cu mine te vom ucide. Vă vom ucide 
pe toţi trei. 

- Poate că aşa va fi, spuse Vikary. Vom afla curând. 

- Şi o vom ucide şi pe curva-betheynă a ta, continuă Bretan. 

Vocea i se spărgea când încerca să strige, aşa că vorbi pe un ton 
coborât. 

- După ce vom termina cu voi, ne vom lua câinii şi o vom vâna, şi 
pe ea şi pe kimdissianul ei gras, prin pădurile pe care ei le cunosc atât 
de bine. 

Jaan Vikary nu-l luă în seamă. g 

- Eu sunt cel provocat, se adresă el lui Cheli fre-Braith. Inseamnă 
că prima alegere îmi aparţine. Aleg numerele. Vom lupta în perechi de 
teyni. 

- Eu aleg armele, răspunse Cheli. Şi aleg pistoalele. 

- Aleg stilul, continuă Vikary. Şi aleg careul-morţii. 

- Locul, spuse Cheli. Aici. 

- Arbitrul va trasa un singur careu, zise Janacek, singurul dintre cei 
cinci bărbaţi care încă mai zâmbea. Insă tot avem nevoie de arbitru. 
să fie unul singur pentru ambele dueluri? 

- Unul este suficient, spuse Cheli. Il propun pe Lorimaar patrician 
Braith. 

- Nu, refuză Janacek. Nu mai devreme decât ieri a venit la noi cu 
reclamaţii şi pretenţii. Kirak Redsteel Cavis. 

- Nu, fu rândul lui Bretan să refuze. Scrie poezii frumoase, dar... 
Kirak Redsteel nu ne este de niciun folos. 

- Ar fi doi din casta Shanagate Holding, spuse Janacek. Nu le 
cunosc numele. 

- Am prefera un Braith, zise Bretan cu obrazul zvâcnind. Un Braith 
va arbitra corect, va susţine virtuțile codului. 

Janacek îi aruncă o privire lui Vikary; Vikary îi răspunse ridicând din 
umeri. 

- De acord, spuse Janacek întorcându-se iarăşi spre Bretan. Un 
Braith să fie atunci. Pyr Braith Oryan. 

- Nu Pyr Braith, refuză Bretan. 

- Eşti greu de mulţumit, spuse sec Janacek. Este unul din kethii 
voştri. 

- Am avut anumite divergențe cu Pyr Braith, explică Bretan. 

- Un patrician ar fi o alegere mai bună, interveni bătrânul Cheli. Un 
om cu calităţi, un om înţelept. Roseph Lant Banshee patrician Braith. 


Janacek ridică nepăsător din umeri. 

- Fie. 

- Voi vorbi cu el, spuse Cheli. 

Ceilalţi dădură din capete, încuviinţând alegerea făcută. 

Şi astfel, în vreme ce Dirk îi privea, simțindu-se pierdut şi stingher, 
cei patru kavalari îşi luară rămas-bun. Şi, în mod bizar, înainte de a se 
despărţi, fiecare îşi sărută cei doi adversari pe buze. 

lar Bretan Braith Lantry, cel cu cicatrice şi un singur ochi şi fără 
jumătate din buze - acest Bretan Braith Lantry îl sărută pe Dirk. 

După ce plecară cei doi Braith, ceilalţi coborâră de pe acoperiş. 
Vikary deschise uşa de la apartament şi aprinse luminile. Apoi, 
metodic, şi fără să scoată un cuvânt, se apucă să facă focul în cămin 
cu nişte buşteni negri scoşi dintr-un dulap ascuns în perete. Incruntat, 
Dirk se aşeză într-un capăt al canapelei. Janacek se aşeză în colţul 
celălalt, cu un surâs vag pe buze, trăgându-se de barba roşcată cu un 
aer absent. Nu vorbi nimeni. 

Focul se trezi la viaţă, limbile sale cu vârfuri portocalii şi albastre 
se strecurau printre buşteni, iar Dirk îi simţi căldura pe faţă şi pe 
mâini. Camera se umplu de o aromă ca de scorţişoară. Vikary se ridică 
de lângă cămin şi ieşi din încăpere. 

Reveni aducând trei pahare mici, ca pentru coniac, şi negre ca 
obsidianul. Sub braţ ţinea o sticlă. Impărţi paharele lui Dirk şi lui 
Janacek, pe al treilea îl puse pe o măsuţă din apropiere şi scoase cu 
dinţii dopul sticlei. Vinul era roşu aprins, cu un miros foarte înţepător. 
Umplu până în vârf toate cele trei pahare, iar Dirk îl apropie pe al lui 
de nas. Deşi vaporii băuturii îl ardeau, senzaţia era una ciudat de 
plăcută. 

- Acum, începu Vikary înainte ca vreunul să fi gustat din vin, lăsând 
sticla din mână şi luându-şi paharul, vă voi cere fiecăruia să faceţi 
ceva extrem de greu, am de gând să vă cer fiecăruia să treceţi de 
propriile orgolii meschine pentru câtăva vreme şi să fiţi ceva ce nu aţi 
mai fost niciodată înainte, ceva ce nu vă caracterizează câtuşi de 
puţin. Garse, ţie îţi cer - pentru binele nostru, al tuturor - să fii 
prietenul lui Dirk t'Larien. Ştiu că nu există un cuvânt pentru asta în 
limba kavalară veche. Căci pe Inaltul Kavalaan nici nu este nevoie de 
un asemenea termen, pentru că acolo bărbatul îşi are propria castă şi 
Kethii şi, mai presus de toate, îşi are propriul teyn. Insă ne aflăm pe 
Worlorn, iar mâine va avea loc un duel. Poate că nu ne vom lupta toţi 
deodată, dar avem duşmani comuni. Aşa că îţi cer ca, în calitate de 
teyn al meu, să îl numeşti prieten pe Dirk t'Larien şi să te legi de el 
prin prietenie. 

- Imi ceri ceva foarte greu, răspunse Janacek, ţinându-şi paharul în 
faţa ochilor şi urmărind cum flăcările dansează în sticla neagră. 
T'Larien ne-a spionat, a încercat să-mi fure cro-betheyna şi a încercat 


să-ţi fure numele, iar acum ne-a implicat în această ceartă cu Bretan 
Braith. Sunt tentat să-l provoc eu însumi la duel pentru tot ce a făcut. 
Şi în schimb, tu, teyn al meu, tu îmi ceri să mi-l declar prieten. 

- Aşa este, spuse Vikary. 

Janacek îi aruncă o privire lui Dirk apoi sorbi din vin. 

- Tu eşti teynul meu, spuse el, şi mă supun dorințelor tale. Ce 
obligaţii trebuie să îndeplinesc sub legătura prieteniei? 

- Trebuie să te porţi cu un prieten aşa cum te porţi cu un keth, îi 
explică Vikary, întorcându-se uşor spre Dirk. lar tu, t'Larien, tu ne-ai 
pricinuit un necaz foarte mare, însă nu sunt sigur cât anume este cu 
adevărat responsabilitatea ta. Şi ţie îţi cer ceva. lţi cer ca pentru o 
perioadă să fii frate de castă pentru Garse lronjade Janacek. 

Dirk nu apucă să răspundă; Janacek i-o luă înainte. 

- Nu poţi face una ca asta. Cine este el, acest t'Larien? Cum poţi să 
crezi că ar fi demn să intre în lronjade? Ne va trăda, Jaan. Nu se va 
supune legăturilor, nu va apăra casta, nu se va întoarce împreună cu 
noi. Protestez. 

- Dacă acceptă, cred că va fi credincios legăturilor pe o anumită 
perioadă, zise Vikary. 

- Pe o perioadă? Kethii sunt legaţi pe vecie! 

- Atunci acesta va fi un lucru nou, un tip nou de keth, un prieten 
vremelnic. 

- Este mult mai mult decât un lucru nou, îl contrazise Janacek. Nu 
voi îngădui aşa ceva. 

- Garse, spuse Jaan Vikary, Dirk t'Larien este de-acum prietenul 
tău. Sau ai uitat asta atât de repede? Greşeşti când încerci să-mi 
nesocoteşti propunerea. Incalci legăturile pe care tocmai ţi le-ai 
asumat. Nu este îngăduit să te porţi astfel cu un keth. 

- Nu ai cum să-i ceri unui keth să fie keth, mormăi Janacek. El este 
deja, aşa că toată povestea asta n-are nicio noimă. Omul ăsta vine 
dintr-o lume care nu cunoaşte semnificaţia legăturilor. Inaltul consiliu 
te va mustra, Jaan. Este clar că faci o greşeală. 

- Înaltul consiliu se află pe Înaltul Kavalaan, iar noi ne aflăm pe 
Worlorn, spuse Vikary. Tu eşti singurul de aici care vorbeşti în numele 
castei lronjade. li vei face vreun rău prietenului tău? 

Janacek nu răspunse. 

Vikary se întoarse din nou spre Dirk. 

- Ce spui, t'Larien? 

- Nu ştiu, zise Dirk. Cred că înţeleg ce presupune asta, povestea cu 
fratele de castă, şi cred că apreciez cinstea care mi se face, sau ce-o 
fi ea. Insă există multe lucruri care ne despart, Jaan. 

- Te referi la Gwen, spuse Vikary. Şi ai dreptate. Dar, Dirk, ceea ce 
îţi cer eu este să fii un tip special şi nou de frate de castă. Doar atâta 
vreme cât vei sta pe Worlorn, şi numai pentru Garse, nu pentru mine 


şi nici pentru vreun alt lronjade. Înţelegi? 

- Da. Asta ar fi mai uşor, zise şi se uită înspre Garse. Dar am 
probleme şi cu el. El este cel care a încercat să mă transforme într-o 
proprietate, iar mai adineauri nu s-a străduit să mă scape de duel. 

- Nu am spus nimic altceva decât adevărul, interveni Garse, dar 
Vikary îi făcu semn cerându-i să tacă. 

- Cred că aş putea trece peste astea, continuă Dirk, însă nu şi 
peste povestea cu Gwen. 

- Chestiunea aceea o vom rezolva împreună: eu, tu şi Gwen 
Delvano, spuse calm Vikary. Garse nu are niciun cuvânt de spus în 
această privinţă, chiar dacă ţi-a spus altceva. 

- Este cro-betheyna mea, obiectă Garse. Am tot dreptul să vorbesc 
şi să iau măsuri. Am o obligaţie. 

- Mă refer la cele întâmplate noaptea trecută, zise Dirk. Eram lângă 
uşa voastră. Am auzit. Janacek a lovit-o şi apoi aţi încuiat-o undeva, ca 
să o ascundeţi de mine. 

Vikary zâmbi. 

- A lovit-o? 

Dirk dădu energic din cap. 

- Am auzit cu urechile mele. 

- Cu urechile tale ai auzit o ceartă şi o lovitură, nu am nicio 
îndoială, spuse Vikary atingându-şi falca umflată. De unde crezi că a 
apărut asta? 

Dirk căscă ochii mari, simțindu-se dintr-odată cel mai mare idiot 
din univers. 

- M-am... m-am gândit... nu ştiu. Copiii-gelatină... 

- Garse m-a lovit pe mine, nu pe Gwen. 

- Şi aş face-o din nou, adăugă Janacek ursuz. 

- Dar, se bâlbâi Dirk, dar atunci, ce s-a întâmplat? Azi-noapte? De 
dimineaţă? 

Janacek se ridică, se duse până la colţul de canapea unde stătea 
Dirk şi se aplecă ameninţător deasupra lui. 

- Prietene Dirk, i se adresă el pe un ton otrăvit, de dimineaţă ţi-am 
spus adevărul. Gwen s-a dus la treabă cu Arkin Ruark. leri toată ziua 
kimdissianul a căutat-o înnebunit. Mi-a înşirat o aiureală de-a lui, ceva 
despre un şir de gândaci-cu-carapace care au început să migreze, 
probabil din cauza frigului tot mai mare. Se pare că această reacţie a 
insectelor este extrem de rară pe Eshellin. Bineînţeles că pe Worlorn 
un asemenea eveniment este unic, neputând fi recreat, iar Ruark a 
simţit că fenomenul trebuie studiat de îndată. Acum pricepi, prietene 
Dirk t'Larien, pricepi acum? 

- Hm, ar fi trebuit totuşi să-mi spună ceva. 

Janacek se întoarse la locul lui de pe canapea cu chipul ascuţit 
strâmbat într-un rictus furios. 


- Prietenul meu mă face mincinos, comentă el. 

- Garse spune adevărul, interveni Vikary. Gwen a spus că vrea să-ţi 
lase vorbă, un bilet sau o înregistrare. Probabil că a uitat, în toată 
agitația pregătirilor de expediţie. Se mai întâmplă şi astfel de lucruri. 
Se implică mult în munca ei, Dirk. Este o ecologistă foarte bună. 

Dirk se uită la Garse Janacek. 

- Staţi aşa, spuse. De dimineaţă tu mi-ai zis că o ascundeţi de 
mine. Ai recunoscut că aşa este. 

Vikary păru nedumerit. 

- Garse? 

- Este adevărat, răspunse Janacek în silă. A venit la noi la uşă şi a 
insistat şi a tot insistat şi a intrat sub un pretext cusut cu aţă albă. In 
plus, voia în mod evident să creadă că Gwen era ţinută prizonieră de 
odioşii lronjade. Mă îndoiesc că ar fi crezut altceva. 

Sorbi încet din vin. 

- N-a fost înțe/ept din partea ta, Garse, îl dojeni Jaan Vikary. 

- Mi s-a spus o minciună, am răspuns cu o minciună, declară 
Janacek pe un ton îngâmfat. 

- Nu eşti un prieten bun. 

- Voi fi mai bun de acum înainte, zise Janacek. 

- Mă bucură să aud asta, răsuflă uşurat Vikary. Acum, tu, t'Larien, 
îi vei fi keth lui Garse? 

Dirk se gândi câteva clipe apoi răspunse: 

- Cred că da. 

- Să bem, atunci, îi îndemnă Vikary. 

Cei trei bărbaţi îşi ridicară paharele în acelaşi timp - paharul lui 
Janacek fiind deja pe jumătate gol - şi Dirk bău din vinul tare şi uşor 
amărui. Nu era cel mai grozav vin pe care îl băuse vreodată. Dar era 
destul de bun. 

Janacek îşi goli paharul şi se ridică în picioare. 

- Trebuie să vorbim despre dueluri. 

- Aşa este, îl aprobă Vikary. Ziua de azi a fost foarte proastă. 
Niciunul dintre voi nu a acţionat cu înţelepciune. 

Janacek se sprijini de polita căminului, sub unul din garguii cu 
priviri duşmănoase. 

- Tu ai fost cel mai puţin înţelept dintre toţi, Jaan. Te rog să mă 
înţelegi când îţi spun că nu mă tem câtuşi de puţin să mă lupt în duel 
cu Bretan Braith şi Cheli Braţe-Goale, dar nu era nevoie de una ca 
asta. Tu i-ai înfuriat dinadins. Braithul a fost obligat să ceară duelul ca 
nu cumva să fie disprețuit până şi de teynu/ lui. 

- Nu mi-a ieşit aşa cum sperasem, recunoscu Vikary. Mi-am 
închipuit că lui Bretan îi este teamă de noi şi că poate ar renunţa la 
duelul lui cu t'Larien ca să ne evite pe noi. Dar nu a făcut-o. 

- Nu, spuse Janacek, nu a făcut-o. Şi ţi-aş fi putut spune că aşa se 


va întâmpla, dacă m-ai fi întrebat. L-ai încolţit mult prea tare şi ai fost 
periculos de aproape să intri şi tu la duel. 

- Am acţionat conform codului, nimic altceva. 

- Poate. Dar Bretan a avut dreptate; s-ar fi făcut de ruşine dacă ar 
fi ignorat ofensa adusă de t'Larien doar pentru că se teme de tine. 

- Nu, îl contrazise Vikary. Aici greşeşti şi tu deopotrivă cu toţi ai 
noştri. N-ar trebui ca evitarea unui duel să fie ceva ruşinos. Dacă va fi 
vreodată să ne împlinim destinul, trebuie să învăţăm asta. Dar, într-un 
anumit sens, ai dreptate - ţinând seamă de cine este şi ce anume 
reprezintă el, nu putea să aibă altă reacţie. L-am judecat greşit. 

- Şi foarte rău ai făcut, îi zise Janacek, iar rânjetul îi despică barba 
roşie. Ar fi fost mai bine să-l laşi doar pe t'Larien să se dueleze. Am 
avut grijă să se lupte cu săbiile, nu? lar Braithul nu l-ar fi ucis pentru o 
ofensă atât de neînsemnată. Şi mai ales pe cineva ca Dirk, ah, n-ar fi 
fost nicio cinste într-o asemenea victorie. Zic că nu ar fi făcut nimic 
altceva decât să-i dea o lovitură, atât. lar o rană i-ar fi făcut bine lui 
t'Larien. L-ar fi învăţat minte, ar fi fost o lecţie despre greşeli. l-ar fi 
dat ceva forţă trăsăturilor. Doar o tăietură mică, nimic mai mult. 

II privi pe Dirk. 

- Acum bineînţeles că Bretan Braith te va ucide. 

Incă mai rânjea când rosti ultimul comentariu cu nepăsarea-i 
caracteristică. Dirk aproape se înecă cu vinul. 

- Ce? 

Janacek ridică din umeri. 

- Fiind primul provocat, trebuie să te duelezi primul, aşa că nu ai 
cum să speri că Jaan şi cu mine îi vom ucide înainte să ajungă la tine. 
Bretan Braith Lantry este tot atât de bine cunoscut pentru 
îndemânarea lui cum este şi pentru frumuseţea lui izbitoare. Sincer, 
este faimos pentru felul cum se duelează. Bănuiesc că a venit aici ca 
să vâneze oameni-copie cu Cheli, dar talentele de vânător îi cam 
lipsesc. Din câte am auzit, se simte mult mai în largul lui în careul 
morţii decât în sălbăticie. Chiar şi kethii lui sunt de părere că este o 
persoană dificilă. Pe lângă faptul că are o înfăţişare de-a dreptul 
hidoasă, l-a mai şi luat drept teyn pe Cheli fre-Braith. Pe vremuri Cheli 
a fost un patrician cu mare autoritate şi extrem de onorat. ŞI 
betheyna şi primul său teyn au murit înaintea lui. Astăzi nu mai este 
decât un ramolit superstiţios cu minte puţină şi avere mare. Prin castă 
circulă zvonuri că bogăţia lui constituie motivul real pentru care 
Bretan Braith poartă fierul-şi-focul lui Cheli. Fireşte că nimeni nu are 
îndrăzneala să-i spună asta lui Bretan în faţă. Se spune că este cam 
sensibil şi coleric. lar acum l-a înfuriat şi Jaan, şi poate că l-a şi speriat 
puţin. Dar nu te va cruța cu niciun chip, nu-ţi va arăta îndurare. Tot ce 
sper este să reuşeşti să-l răneşti un pic înainte să mori. Asta ne-ar 
uşura nouă treaba în duelul care să urmeze. 


Dirk îşi aminti sentimentul de încredere care îl cuprinsese pe 
acoperiş; fusese aproape convins că niciunul dintre cei doi Braith nu 
reprezenta un pericol real. li înţelegea; îi părea rău pentru ei. Acum 
începuse să-i pară rău pentru el însuşi. 

- E adevărat ce spune? îl întrebă pe Vikary. 

- Garse glumeşte şi exagerează, îi răspunse Vikary, cu toate 
acestea, eşti în pericol. Bineînţeles că Bretan va încerca să te omoare, 
dacă îi vei da voie. Şi una ca asta nu trebuie să se întâmple. Regulile 
unui duel în stilul ales şi cu armele alese de voi sunt destul de simple. 
Arbitrul va trasa cu creta pe stradă un careu cu latura de cinci metri, 
iar tu şi adversarul tău veţi porni din colţurile opuse. La semnalul 
arbitrului, veţi avansa cu săbiile spre centru. Când vă întâlniți, începeţi 
lupta. Pentru a satisface rigorile codului onoarei, trebuie să dai o 
lovitură şi să primeşti una, consecutiv. Te sfătuiesc să încerci să-l 
răneşti la picior, sau la şold, deoarece o asemenea lovitură va indica 
faptul că nu doreşti un duel pe viaţă şi pe moarte. Apoi, după ce elţi-a 
aplicat prima lovitură - dacă poţi, încearcă s-o parezi cu sabia ta - te 
poţi îndrepta spre marginea careului. Dar să nu alergi. Nu există 
onoare în fugă, iar arbitrul va acorda victoria lui Bretan, iar după 
aceea cei din Braith te vor ucide. Trebuie să mergi încet, calm. Odată 
ajuns la marginea careului şi trecut de perimetrul de cretă, eşti în 
siguranţă. 

- Ca să fii în siguranţă trebuie însă să reuşeşti să ajungi la 
marginea careului, spuse Janacek. Bretan te va ucide înainte de asta. 

- După ce dau lovitura şi încasez una, pot să pun sabia jos şi să 
plec de acolo? întrebă Dirk. 

- Dacă faci aşa ceva, Bretan te va omori purtând pe ce i-a mai 
rămas din faţă o expresie tare nedumerită, spuse Janacek. 

- N-aş face una ca asta în locul tău, îl avertiză Vikary. 

- Sfaturile lui Jaan sunt absurde, mai zise Janacek. 

Se întoarse la canapea, îşi luă paharul şi îşi mai turnă nişte vin. 

- Trebuie să-ţi ţii sabia şi să te lupţi cu el. Gândeşte-te doar, omul e 
pe jumătate orb. Precis este mai vulnerabil pe partea unde nu are 
ochi! Ai văzut şi tu cât de aiurea dă din cap sau cum ridică din umeri. 

Paharul lui Dirk se golise de asemenea. Il ridică, şi Janacek i-l 
umplu cu vin. 

- Voi cum vă veţi duela? întrebă el. 

- Regulile stilului şi armelor noastre sunt cu totul altele, spuse 
Vikary. Toţi patru vom sta în câte un colţ al careului-morţii cu laserele 
noastre de duel sau alte arme. Nu avem voie să ne mişcăm deloc, cu 
excepţia unui pas în spate, ieşind din careu, la adăpost. Şi nu putem 
face acest pas până nu tragem toţi patru câte un foc. După aceea 
alegerea ne aparţine. Cei care rămân în careu, dacă sunt încă vii, pot 
continua să tragă. Stilul acesta de duel poate fi inofensiv, dar şi letal. 


Depinde doar de ce anume îşi doresc participanţii. 

- Mâine, promise Janacek, se va lăsa cu morţi. 

Şi mai luă o înghiţitură din vin. 

- Eu mi-aş dori să fie altfel, murmură Vikary clătinând mâhnit din 
cap, dar mă tem că ai dreptate. Cei doi Braith sunt mult prea furioşi 
pe noi ca să tragă în aer. 

- Aşa este, încuviinţă Janacek cu o umbră de zâmbet. Au luat 
afrontul mult prea personal. Cel puţin Cheli Braţe-Goale nu ne va ierta 
niciodată. 

- Dar nu puteţi doar să-i răniţi? le sugeră Dirk. Să-i dezarmaţi 
cumva? 

Cuvintele îi veniră lesne pe buze, dar i se păru curios să se audă 
rostindu-le. Această situaţie era atât de deosebită de tot ce trăise 
până atunci şi, totuşi, îşi dădu seama că se simte bine în compania 
celor doi kavalari, cu vinul şi discuţia lor rece şi raţională despre 
moarte şi răni. Poate că asta însemna să fie un keth; poate că din 
această cauză neliniştea lui se stingea uşor. Dirk nu se mai gândea la 
nimic altceva decât la cât de liniştit şi în largul său se simte. 

Vikary păru tulburat. 

- Să-i rănim? Şi eu mi-aş dori, dar nu se poate. Acum vânătorilor le 
este frică de noi. Şi tocmai datorită acestei frici îi cruţă pe korarielii 
lronjade. Şi aşa salvăm vieţi. Şi nu ar mai fi posibil dacă mâine ne vom 
purta prea blând cu ei. Ceilalţi s-ar putea să nu mai renunţe la 
vânătoare dacă ar şti că nu riscă nimic altceva decât o rană uşoară. 
Nu, din nefericire, şi eu cred că trebuie să-i ucidem pe Cheli şi pe 
Bretan dacă putem. 

- Putem, exclamă Janacek cu aplomb. Şi să ştii, prietene t'Larien, 
că nu-i chiar atât de uşor sau de înţelept să-ţi răneşti doar adversarul 
din duel, aşa cum îţi închipui tu. Şi trebuie că-ţi râzi de noi când ne 
întrebi dacă nu-i putem dezarma. Este practic imposibil. Ne luptăm cu 
lasere de duel, prietene, nu cu arme de război. Asemenea arme trag 
cu impulsuri de jumătate de secundă, şi au nevoie de cincisprezece 
secunde ca să se reîncarce între secvențele de tragere. Pricepi ce-ţi 
spun? Cel care se grăbeşte să tragă sau se străduieşte prea mult să 
tragă într-un anume fel, cel care încearcă să tragă pentru a-şi 
dezarma adversarul - omul ăsta moare repede. Poţi să ratezi chiar şi 
de la cinci metri, iar celălalt îţi va veni de hac înainte să ţi se reîncarce 
laserul. 

- Adică nu se poate? întrebă Dirk. 

___— Sunt mulţi cei care scapă doar răniţi din dueluri, îi explică Vikary. 
Insă adevărul este că mult mai mulţi sunt ucişi. Deşi, în majoritatea 
situaţiilor, nu asta s-a intenţionat. Uneori, însă, se doreşte moartea 
celuilalt. Când unul trage în aer, iar adversarul se hotărăşte să-l 
pedepsească pentru asta, pot fi pricinuite răni oribile. Insă aşa ceva 


nu se întâmplă prea des. 

- L-am putea răni pe Cheli, spuse Janacek. E bătrân, şi încet, şi nu 
mânuieşte deloc iute pistolul. Dar Bretan Braith este o cu totul altă 
poveste. Se povesteşte că a făcut deja vreo şase victime. 

- De el mă voi ocupa eu, interveni Vikary. Doar ai grijă ca laserul 
lui Cheli să rămână neacţionat şi va fi suficient. 

- Poate, zise Janacek uitându-se la Dirk şi zâmbind cu gura până la 
urechi. T'Larien, dacă ai putea să-l răneşti un pic pe Bretan, în braţ, 
sau la mână, sau la umăr - dacă ai putea să-i faci o singură rană, cât 
de mică, dar care să-l incomodeze şi să-l încetinească, asta ar 
schimba situaţia. 

In ciuda lui însuşi, Dirk îşi dădu seama că îi răspunde la zâmbet. 

- Pot să încerc, răspunse, dar ţine minte că nu ştiu absolut nimic 
despre dueluri şi ştiu încă şi mai puţine despre săbii, iar principala 
mea preocupare va fi să rămân în viaţă. 

- Nu te frământa să încerci să realizezi imposibilul, rânji în 
continuare Janacek. Doar fă-i cât de mult rău eşti în stare. j 

Se deschise uşa. Dirk se întoarse, iar Janacek tăcu brusc. In prag 
stătea Gwen Delvano, cu fața şi hainele pline de praf. Se uită nesigură 
la fiecare, pe rând, apoi pătrunse încet în încăpere. Pe umăr avea un 
kit de supravieţuire. Arkin Ruark intră după ea, cu două cutii grele cu 
instrumente. Era năduşit şi gâfâia tare. In ţinuta-i verde, pantaloni şi 
hanorac cu glugă, părea mai dichisit decât de obicei. 

Gwen lăsă uşor jos raniţa, ţinând-o încă de curea. 

- Rău? întrebă ea. Despre ce este vorba? Cine să-i facă rău cui? 

- Gwen, începu Dirk. 

- Nu, îl opri Janacek pe un ton foarte rece. Kimdissianul trebuie să 
plece. y 

Ruark se uită în jur, alb la faţă şi complet nedumerit. Işi lăsă în jos 
gluga şi începu să-şi şteargă fruntea de transpiraţie. 

- Ce prostii mai îndrugi, Garsey, zise el. Despre ce e vorba? Despre 
vreun secret kavalar nemaipomenit de important, ei? Despre vreun 
război, vreo vânătoare, vreun duel, ceva legat de violenţă, oricum, nu- 
i aşa? Ei, nu mă interesează asemenea lucruri, nu, nu pe mine. Vă las 
în intimitatea voastră, da, vă las şi să aveţi parte de ea. 

Se întoarse şi se îndreptă spre uşă. 

- Ruark, îl strigă Jaan Vikary. Aşteaptă. 

Kimdissianul se opri. 

Vikary se întoarse spre teynul său. 

- Trebuie să-i spunem şi lui. Dacă nu izbutim... 

- Nu se va întâmpla una ca asta! 

- Dacă nouă ni se întâmplă ceva, au spus că îi vor urmări şi îi vor 
ucide. Garse, şi kimdissianul este amestecat. Trebuie să-i spunem. 

- Dar ştii bine ce se va întâmpla. Şi pe Tober, şi pe Wolfheim, şi pe 


Eshellin, pe toată Liziera. El cu tot neamul lui vor răspândi numai 
minciuni, iar toţi kavalarii vor fi asemuiţi cu cei din Braith. Aşa 
procedează intriganţii ăştia, oamenii-copie. 

Vocea lui Janacek îşi pierduse umorul necioplit pe care îl folosise 
când îl luase peste picior pe Dirk. Acum era extrem de gravă. 

- Viaţa lui este în pericol, la fel ca viaţa lui Gwen, spuse Vikary. 
Trebuie să le spunem. 

- Totul? 

- Şarada s-a terminat, zise Vikary. 

Ruark şi Gwen începură să vorbească în acelaşi timp. 

- Jaan, ce... rosti ea. 

- Şaradă, viaţă, vânătoare, despre ce e vorba? Spuneţi! 

Şi Jaan Vikary le spuse. 


Capitolul 7 

- Dirk, Dirk, nu se poate să vorbeşti serios. Nu, nu te cred. Tot 
timpul ăsta mi-am spus, da, mi-am spus şi am crezut că eşti mai bun 
decât ei. Şi acum vii şi îmi spui aşa ceva? Nu, e un vis, asta este, un 
vis. O nebunie! ă 

Ruark îşi revenise cât de cât. Imbrăcat în halatul lui lung, din 
material mătăsos verde, brodat cu bufniţe, aducea mai mult cu el 
însuşi, chiar dacă părea teribil de nelalocul lui în dezordinea din 
laborator. Stătea pe un taburet înalt, cu spatele la ecranele întunecate 
de pe consola cu computere. Işi ţinea încrucişate la glezne picioarele 
încălţate cu papuci comozi, iar în mâinile durdulii strângea un pahar 
înalt şi glasat plin cu vin verde kimdissian. Sticla se afla în spatele lui, 
alături de alte două pahare. 

Dirk se cocoţase pe o masă de lucru din plastic, cu picioarele 
strânse sub el şi cu cotul sprijinit de kitul de supravieţuire. Işi făcuse 
loc printre scanere şi lamele de microscop şi tot felul de hârtii. 
Dezordinea din laborator era infernală. 

- Nu pricep unde e nebunia, îl contrazise el pe un ton încăpățânat. 

Ochii îi rătăceau prin jur. Nu mai văzuse niciodată un laborator. Era 
cam cât livingul din apartamentul kavalarilor, însă părea mult mai 
strâmt. Un banc de lucru cu computere mici era aliniat lângă unul din 
pereţi. Vizavi de el se afla o hartă uriaşă a planetei Worlorn plină de 
bolduri colorate şi simboluri grafice. In mijlocul încăperii se aflau cele 
trei mese de lucru. Acesta era locul unde Gwen şi Ruark puneau cap la 
cap frânturile de informaţii adunate de prin pădurile acelei lumi a 
Festivalului pe cale de stingere. In ochii lui Dirk aducea mai mult cu 
un centru de operaţiuni militare. 

Şi tot nu înţelegea de ce se află aici. După lunga explicaţie a lui 
Vikary şi după controversa caustică ce i-a urmat, între cei doi kavalari 
şi kimdissian, Ruark plecase cu paşi apăsaţi spre apartamentul lui, 
luându-l cu sine şi pe Dirk. Nu părea momentul tocmai potrivit pentru 
a sta de vorbă cu Gwen. Ruark îşi schimbase hainele şi îşi mai 
domolise nervii cu o gură de vin, şi imediat după aceea insistă ca Dirk 
să-l însoţească în laboratorul de la etaj. Luă cu sine trei pahare, dar 
numai el bea. Dirk încă mai păstra vie amintirea ultimei dăţi când 
încercase vinul kimdissian, plus că trebuia să se gândească şi la ziua 
care urma şi avea nevoie să-şi ţină toate simţurile treze. Mai mult 
încă, dacă vinul kimdissian se combina cu cel kavalar la fel de bine 
cum se amestecau kimdissienii cu kavalarii, ar fi fost sinucidere curată 
să bea unul după celălalt. 

Aşa că Ruark bea singur. 

- Nebunia, spuse kimdissianul după o sorbitură din licoarea verde, 
este faptul că vrei să te duelezi ca un kavalar. Eu rostesc cuvintele 
astea, mă aud ce spun şi tot nu-mi vine să cred! Jaantony, da, sigur. 


Garsey, cum să nu. Fireşte, şi ăia doi Braith. Bestii xenofobe, neam de 
sălbatici. Dar tu, ah! Dirk, tocmai tu, un om de pe Avalon, asta este 
mai prejos de tine. Te implor, gândeşte-te bine, te implor, pentru 
mine, pentru Gwen, pentru tine însuţi. Cum, cum de te poţi măcar 
gândi să faci una ca asta? Spune-mi, vreau să ştiu. Şi încă de pe 
Avalon! Ai crescut la umbra Academiei de Antropologie şi Ştiinţe 
Umaniste, da, chiar alături de Institutul pentru Studierea inteligenţei 
Neomeneşti. Lumea lui Tomas Chung, locul de baştină al studiilor lui 
Kleronomas, toată istoria, toate cunoştinţele astea în mijlocul cărora 
te-ai format, câte au mai rămas, cu excepţia, poate a celor de pe 
Bătrânul Pământ sau de pe Newholme. Eşti un om umblat, un om 
instruit, ai văzut multe civilizaţii, multe neamuri răzleţite. Da! Ar 
trebui să ai mai multă minte. Aşa ar trebui, nu? Da! 

Dirk se încruntă. 

- Nu înţelegi, Arkin. Nu eu am ales să mă lupt. E o eroare. Am 
încercat să-mi cer scuze, dar Bretan nici n-a vrut să mă asculte. Ce 
altceva să fac? 

- Ce să faci? Asta-i bună! Să pleci de aici, bineînţeles. la-o cu tine 
pe iubita ta Gwen şi pleacă; decolează de pe Worlorn cât de repede 
poţi. Îi eşti dator lui Gwen, Dirk, ştii asta, e adevărat. Ea are nevoie de 
tine, da, nimeni altcineva nu poate s-o ajute. Şi tu cum o ajuţi? Fiind la 
fel de rău ca Jaan? Căutându-ţi moartea cu tot dinadinsul? Ei? Spune- 
mi tu, Dirk, spune-mi. 

Totul redevenise confuz. Când băuse cu Janacek şi cu Vikary, toată 
povestea i se păruse atât de limpede, atât de uşor de acceptat. Dar 
acum Ruark îi spunea că nu este decât o greşeală înfiorătoare. 

- Nu ştiu, răspunse Dirk. Vreau să spun că am refuzat protecţia 
oferită de Jaan. Aşa că trebuie să mă protejez singur, nu? Cine e 
răspunzător? Eu singur am luat deciziile şi am procedat în consecinţă. 
Duelul este stabilit. Nu pot să dau înapoi acum. 

- Ba sigur că poţi, îl contrazise Ruark. Cine să te oprească? Care 
lege, ia spune-mi? Nu există legi pe Worlorn, nu, niciuna. Adevărul 
gol-goluţ! Ne pot hăitui bestiile astea cu o lege? Nu, căci nu există 
nicio lege, aşa că toţi avem probleme, dar tu nu trebuie să te duelezi 
dacă nu vrei. j 

Uşa se deschise, iar Dirk se întoarse şi o văzu pe Gwen intrând. Işi 
îngustă ochii, în vreme ce Ruark radia de mulțumire. 

- Ah, Gwen, exclamă kimdissianul, vino alături de mine şi vâră-i 
minţile în cap lui t'Larien. Nebunul chiar vrea să se dueleze, ăsta-i 
adevărul, de zici că-i Garsey însuşi. 

Gwen înaintă în laborator şi se opri între ei. Era îmbrăcată cu 
pantaloni din material cameleonic (acum cenuşiu închis) şi un pulover 
negru, iar părul şi-l prinsese cu o eşarfă verde. Işi curăţase faţa şi 
avea o expresie gravă. 


- Le-am spus că trebuie să verific nişte date, le spuse ea şi îşi 
umezi buzele neliniştită. Nu ştiu ce să zic. L-am întrebat pe Garse 
despre Bretan Braith Lantry. Şi, Dirk, este foarte posibil să te omoare 
mâine. 

Cuvintele acestea avură efectul unui duş rece. Parcă sunau altfel 
venind din partea ei. 

- Ştiu, îi răspunse. Dar asta nu schimbă cu nimic situaţia, Gwen. 
Vreau să spun că, dacă voiam să fiu la adăpost, puteam foarte bine să 
fiu Kkorariel lronjade, nu-i aşa? 

Ea dădu din cap. 

- Aşa este. Dar ai refuzat. De ce? 

- Ce mi-ai spus în pădure? Şi din nou, după aceea? Despre nume? 
N-am vrut să devin proprietatea nimănui, Gwen. Nu sunt un korariel. 

O urmări cu privirea. Chipul ei se întunecă o clipă, iar ochii 
poposiră asupra brăţării de argint şi jad. 

- Inţeleg, spuse aproape şoptit. 

- Dar eu nu înţeleg, pufni Ruark. Fii korarie/. Ce mare lucru? E doar 
un cuvânt! Dar măcar rămâi în viaţă. 

Gwen se uită la el cum stătea cocoţat pe scaun. Puțin comic în 
halatul lui lung, strângând paharul în mâini şi scoțând flăcări pe nări. 

- Nu, Arkin, îi răspunse ea. Greşeala asta am făcut-o eu. Eu mi-am 
închipuit că betheynă e doar un simplu cuvânt. 

Kimdissianul se înroşi la faţă. 

- Bine, fie! Deci Dirk nu este korarie/, bine, nu este proprietatea 
nimănui. Dar asta nu înseamnă că trebuie să se bată în duel, nu, 
absolut deloc. Codul kavalar al onoarei este o mare tâmpenie, o 
aiureală uriaşă, asta este cu adevărat. Asta înseamnă că tu eşti 
obligat să fii tâmpit, Dirk? Să mori de tâmpit ce eşti? 

- Nu, spuse Dirk. 

__ Cuvintele lui Ruark îl necăjiră. Nu credea în codul onoarei de pe 
Inaltul Kavalaan. Atunci, de ce? Nu era deloc sigur. Ca să dovedească 
ceva, îşi zise, însă nu ştia ce anume să dovedească, sau cui. 

- Trebuie, atâta tot. Aşa este corect. 

- Vorbe! se supără Ruark. 

- Dirk, nu vreau să mori, spuse Gwen. Te rog. Nu mă face să trec 
prin aşa ceva. 

Kimdissianul mic şi îndesat începu să chicotească. 

- Nu, o să-l convingem să n-o facă, noi doi o să-l convingem, nu? 

Sorbi din vin şi continuă: 

- Măcar ascultă-mă, Dirk, vrei să mă asculţi? 

Dirk dădu ursuz din cap. 

- Bine. Mai întâi, răspunde-mi la o întrebare. Crezi în code duello, în 
regulile străvechi ale duelului? Ca instituţie socială? Ca percept moral? 
Spune-mi cinstit, crezi? 


- Nu, îi răspunse Dirk. Dar mi se pare că nici Jaan nu crede. 
Senzaţia asta mi-a lăsat-o prin nişte comentarii pe care le-a făcut. Şi 
totuşi se duelează atunci când trebuie. Orice altă atitudine ar fi 
dovadă de laşitate. 

- Nu, nimeni nu te consideră laş şi nici pe el. O fi Jaantony kavalar, 
cu toate relele pe care originea lui le presupune, dar nici măcar eu nu 
spun despre el că ar fi laş. Insă există mai multe feluri de curaj, nu? 
Dacă turnul ăsta ar lua foc, nu ţi-ai risca viaţa ca s-o salvezi pe Gwen, 
şi poate chiar pe mine? Şi poate chiar pe Garse? 

- Sper că aşa aş face, îi răspunse Dirk. 

Ruark dădu aprobator din cap. 

- Vezi, înseamnă că eşti curajos. Nu trebuie să te sinucizi ca să 
dovedeşti asta. 

Şi Gwen era de acord cu el. 

- Adu-ţi aminte ce ai spus în seara aceea în Kryne Lamiya, Dirk, ce 
ai spus despre viaţă şi moarte. Nu poţi să te duci şi să te sinucizi după 
asta, nu-i aşa? 

El se încruntă. 

- La naiba, nu e vorba de nicio sinucidere. 

Ruark izbucni în râs. 

- Nu? Ba, e cam tot aia. Sau crezi că vei ieşi învingător din duel? 

- Păi, nu, dar... 

- Dacă-şi va scăpa sabia din mână, din cauză că are mâna 
transpirată şi degetele alunecoase, sau dintr-un alt motiv asemănător, 
îl vei ucide? 

- Nu, spuse Dirk. Eu... 

- Ei, asta ar fi o greşeală, da? Da! Ei bine, ar fi o greşeală la fel de 
mare dacă l-ai lăsa să te omoare el pe tine. Chiar şi dacă i-ai da şansa 
să o facă. O tâmpenie. Şi tu nici nu eşti kavalar, aşa că nu-mi vorbi 
mie de Jaantony. Că are, sau nu îndoieli, tot ucigaş se cheamă că 
este. Tu eşti mai bun, Dirk. lar el are o scuză, ceva pentru care îşi 
închipuie că luptă. Zice că vrea să schimbe mentalitatea neamului 
său. Jaan suferă de complexul Marelui izbăvitor, dar nu, nu ne vom 
bate joc de el, nu. Insă tu, Dirk, tu nu ai un asemenea motiv. Nu-i aşa? 

- Cred că nu. Fir-ar să fie, Ruark, el face ceea ce trebuie. Nu ai fost 
la fel de vesel mai devreme când ţi-a spus cum te-ar fi omorât cei din 
Braith dacă nu te-ai fi bucurat de protecţia lui. 

- Nu, şi nici nu m-am simţit prea bine, nu te mint. Dar asta nu 
schimbă nimic. Deci, poate că eu sunt korariel; deci cei din casta 
Braith sunt mai răi decât cei din lronjade, deci Jaan face uz de violenţă 
ca să împiedice violenţe mai mari. Aşa este? Nu ştiu. Este o chestiune 
morală dificilă. Asta-i adevărul! Poate că duelurile lui Jaan au un scop, 
pentru neamul lui, pentru noi. Dar duelul tău e nebunie curată, nu 
foloseşte la nimic, doar te omoară. lar Gwen va rămâne de-a pururi cu 


Jaan şi cu Garse, până când, poate, şi ei vor pierde un duel, iar atunci 
nu va mai fi bine pentru ea. 

Ruark se întrerupse şi îşi termină vinul, apoi se răsuci pe scaun ca 
să-şi toarne alt pahar. Dirk rămase nemişcat, cu ochii lui Gwen aţintiţi 
asupra lui, simţindu-i greutatea din privirea-i stăruitoare. Îi bubuia 
capul. Işi zise din nou că Ruark amestecă lucrurile. El trebuia să facă 
ceea ce era corect, dar ce anume era corect? Dintr-odată se 
evaporară toate revelaţiile şi hotărârile de mai devreme. Tăcerea se 
aşternuse, pătură groasă, peste laborator. 

- Nu am să fug, spuse Dirk în cele din urmă. N-am să fug. Dar nici 
n-am să mă lupt în duel. Am să mă duc la ei şi am să le spun ce 
hotărâre am luat, că refuz să mă duelez. 

Kimdissianul îşi agită vinul în pahar şi cotcodăci amuzat. 

- Trebuie să admit că e ceva curaj moral şi în atitudinea asta. Purul 
adevăr. Isus Hristos şi Socrate şi Erika Stormjones”, şi acum Dirk 
t'Larien, marii martiri ai istoriei noastre. Poate poetul Redsteel îţi va 
închina un poem. 

Gwen răspunse serios: 

- Aceştia fac parte din casta Braith, Dirk, sunt patricieni Braith de 
şcoală veche. Dacă am fi fost pe Inaltul Kavalaan, n-ai fi fost niciodată 
provocat la duel. Inaltul consiliu recunoaşte dreptul străinilor de a nu 
adera la acest cod al lor. Dar aici este o cu totul altă situaţie. Arbitrul 
te va penaliza, iar Bretan Braith şi fraţii lui de castă vor avea dreptul 
să te ucidă sau să te hăituiască aşa cum hăituiesc un animal. In ochii 
lor te vei dovedi un om-copie dacă refuzi să te lupţi. 

- Nu pot să fug, repetă Dirk. 

Brusc, nu mai avea argumente, nu mai simţea nimic în afară de 
emoţii şi de hotărârea de a întâmpina zorii zilei, să afle ce-i vor aduce. 

- lţi respingi propria judecată, da, chiar aşa faci. Nu e vorba de 
laşitate aici, Dirk. la gândeşte-te şi altfel, poate că dovada cea mai 
mare de curaj ar fi să rişti să le stârneşti disprețul fugind. Şi chiar şi 
aşa tot vei fi în pericol. Probabil că te vor vâna, Bretan Braith dacă 
scapă cu viaţă din duel, sau, în caz contrar, ceilalţi, pricepi ce-ţi zic? 
Dar vei fi în viaţă, vei încerca să te fereşti de ei şi s-o ajuţi pe Gwen. 

- Nu pot, spuse Dirk. Le-am promis, lui Jaan şi lui Garse. 

- Le-ai promis? Că ce? Că o să mori? 

- Nu. Da. Vreau să spun că Jaan m-a făcut să promit că îi voi fi frate 
lui Janacek. N-ar fi ajuns la duelul ăsta dacă Vikary n-ar fi încercat să 
mă scoată din încurcătură. 

- După ce Garse te-a vârât în ea, spuse Gwen cu amărăciune, iar 
Dirk fu uimit de veninul din tonul ei. 


5 Erika Stormjones - personalitate imaginată de George R.R. Martin, lider 
religios care susţinea că nemurirea se poate atinge prin clonare (n.tr.). 


- Şi ei pot muri mâine, spuse nesigur Dirk. lar eu aş fi vinovat 
pentru asta. lar acum vii şi-mi spui că ar trebui să-i abandonez. 

Gwen se apropie de el şi ridică mâinile. li dădu uşor la o parte părul 
şaten-cărunt de pe frunte şi îl privi fix cu ochii ei verzi şi mari. Dintr- 
odată îşi aminti de alte promisiuni: bijuteria-şoptitoare, bijuteria- 
şoptitoare. lar vremurile demult trecute năvăliră peste el, iar lumea 
începu să se învârtească, iar dreptatea şi nedreptatea se contopiră. 

- Dirk, ascultă-mă, şopti Gwen. Jaan s-a luptat în şase dueluri din 
cauza mea. Garse, care nici măcar nu mă iubeşte, a luat parte la 
patru dintre acestea. Au ucis pentru mine, pentru mândria mea, 
pentru onoarea mea. Nu le-am cerut-o, aşa cum nici tu nu le-ai cerut 
protecţia. Dar aşa înţeleg ej onoarea. Totuşi, duelurile acelea au 
însemnat pentru mine ceea ce acesta înseamnă pentru tine. Şi în 
pofida a toate astea, mi-ai cerut să-i părăsesc, să mă întorc la tine, să 
te iubesc iarăşi. 

- Da, zise Dirk cu o voce chinuită. Dar... nu ştiu. Am în urma mea 
numai făgăduieli încălcate. Jaan m-a numit keth. 

Ruark pufni. 

- Şi dacă te-ar fi numit cină te-ai fi aruncat în cuptor, nu? 

Gwen clătină cu tristeţe din cap. 

- Ce anume simţi? Că ai o datorie faţă de ei? Că le eşti obligat în 
vreun fel? 

- Aşa cred, răspunse el în silă. 

- Atunci ţi-ai răspuns singur, Dirk. Mi-ai dat singur răspunsul pe 
care trebuie să ţi-l dau eu tie. Dacă eşti atât de convins că trebuie să- 
ţi îndeplineşti îndatoririle de keth pe termen scurt, legătură care nici 
măcar nu există pe Inaltul Kavalaan, cum de-mi poţi cere să renunţ la 
legătura mea de jad şi argint? Betheynă înseamnă mai mult decât 
keth. 

Işi retrase mâinile de pe chipul lui. Făcu un pas înapoi. 

Dar Dirk o prinse de încheietură. De încheietura mâinii stângi. 
Degetele lui se strânseră în jurul metalului rece şi al jadului șlefuit. 

- Nu, spuse. 

Gwen nu zise nimic. Aşteptă. 

Dirk uitase de prezenţa lui Ruark, laboratorul se cufunda în 
întuneric. Nu mai existau decât ochii lui Gwen privind ţintă într-ai lui, 
ochii ei mari şi verzi şi plini de - plini de ce anume? Făgăduinţe? 
Ameninţări? Visuri pierdute? Ea aştepta, mută, iar el îşi căută 
cuvintele, fără să ştie ce avea să spună. lar brăţara de jad şi argint 
era rece în mâna lui, iar el îşi aminti: 

Lacrimi roşii pline de iubire, în culcuş de argint şi catifea, pătrunse 
de dogoarea gheții. 

Chipul lui Jaan: pomeţi înalţi, maxilar pronunţat, păr negru rărit, 
zâmbet plăcut. Vocea lui, imperturbabilă ca oţelul, mereu lipsită de 


emoție: Dar exist. 

Turnurile albe, fantomatice din Kryne Lamiya, jelind, batjocorind, 
cântându-şi disperarea, în vreme ce din depărtare se aude bubuitul 
fără noimă al unei tobe. lar, în mijlocul tuturor, puteai percepe 
sfidarea, hotărârea. Pentru o fracțiune de secundă ştiuse ce să spună 
atunci. 

Chipul lui Garse Janacek: rece (ochi de fum albastru, cap ţinut 
semet, gura strânsă), ostil (gheaţă în orbite, zâmbet crud în spatele 
bărbii), sarcastic (dinţi dezgoliţi într-un rânjet care este chiar al 
morţii). 

Bretan Braith Lantry: un tic nervos şi un ochi din piatră- 
incandescentă, personaj terifiant şi lamentabil în acelaşi timp, al cărui 
sărut este rece şi înspăimântător. 

Vin roşu în pocale din obsidian, vapori care înţeapă ochii într-o 
încăpere plină de aromă de scorţişoară şi de jovialitate stranie. 

Cuvinte. Tip special şi nou de frate de castă, spusese Jaan. 

Cuvinte. Ne va trăaa, îl asigurase Garse. 

Chipul lui Gwen, o Gwen mai tânără, mai zveltă, cu ochii parcă mai 
mari. Râsul lui Gwen, plânsul lui Gwen, orgasmul lui Gwen. Ţinându-l 
strâns în braţe, cu sânii înroşiţi şi roşeaţa întinzându-i-se pe tot trupul. 
Şoapta lui Gwen, Te iubesc, te iubesc. Jenny! 

O umbră neagră, solitară, vâslind la o luntre joasă pe apele 
întunecate ale unui canal nesfârşit. 

Işi amintea. 

incepuse să-i tremure mâna cu care o strângea pe Gwen. 

- Dacă nu mă duelez, spuse el, îl părăseşti pe Jaan? Şi vii cu mine? 

Semnul ei de încuviinţare veni dureros de încet. 

- Da. Toată ziua m-am gândit la asta, şi am discutat cu Arkin. 
Stabiliserăm ca el să te aducă în laborator, iar eu să le spun lui Jaan şi 
lui Garse că mai am nişte treabă. 

Dirk cobori de pe masă, iar picioarele îl furnicară cu înţepăturile a 
sute de cuțite minuscule atunci când începură să i se dezmorţească. 
Rămase în picioare. Hotărârea era luată. 

- Deci aveai, oricum, de gând să faci asta? Nu o faci doar din cauza 
duelului? 

Ea clătină din cap. 

- Bine, atunci. Cât de curând putem pleca de pe Worlorn? 

- În două săptămâni şi trei zile, răspunse Ruark. Până atunci nicio 
navă nu tranzitează planeta. 

- Va trebui să ne ascundem, spuse Gwen. Este singurul lucru 
inteligent pe care-l putem face, ţinând seama de toate cele petrecute. 
Azi după-amiază nu eram convinsă dacă să-i pomenesc lui Jaan de 
decizia mea sau să plec pur şi simplu. M-am gândit că poate ar fi fost 
bine să discut cu tine, apoi să mergem împreună să vorbim cu el. Insă 


afacerea asta cu duelul schimbă întreaga situaţie. Acum n-or să te 
mai lase să pleci. 

Ruark se dădu jos de pe scaun. 

- Plecaţi, îi îndemnă. Eu rămân să stau de veghe. Puteţi să luaţi 
legătura cu mine ca să vă spun ce se întâmplă aici. Am să fiu în 
siguranţă, dacă nu cumva Garse şi Jaan pierd duelul. Atunci fug şi eu 
şi vin după voi, da, e bine? 

Dirk o prinse pe Gwen de mâini. 

- Te iubesc. Incă te mai iubesc. 

Surâsul ei era grav. 

- Bine. Mă bucur, Dirk. Poate că o să fie iarăşi bine. Dar trebuie să 
ne mişcăm repede şi să ne ascundem foarte bine. De acum înainte 
kavalarii sunt semn rău pentru noi. 

- Bine, spuse el. Unde ne ascundem? 

- Du-te jos şi ia-ţi lucrurile, vezi că vei avea nevoie de haine 
călduroase. Ne întâlnim pe acoperiş. Plecăm cu aerovehiculul şi ne 
hotărâm pe drum unde mergem. 

Dirk dădu din cap şi o sărută în fugă. 


Zburau peste râurile întunecate şi dealurile unduitoare ale Pajiştii 
când cerul se îmbujoră la prima rază a zorilor, o strălucire stacojie pe 
linia orizontului. Curând, răsări primul soare galben, iar întunericul se 
transformă în pâcla cenușie a dimineţii, care se dizolvă însă extrem de 
repede. Maşina zburătoare era deschisă, ca întotdeauna, iar Gwen 
conducea cu maximum de viteză, iar din cauza vântului rece care 
şuiera tare pe lângă ei nu puteau discuta. Aşa că Dirk adormi alături 
de ea, zgribulit într-o manta cu petice maro pe care i-o dăruise Ruark 
înainte de plecare. 

Când în zare apăru sulița strălucitoare a oraşului Provocare, Gwen 
îl trezi scuturându-l uşor de umăr. Somnul îi fusese neliniştit, 
superficial. Se îndreptă în scaun şi căscă. 

- Am ajuns, fu comentariul lui inutil. 

Gwen nu-i răspunse. Reduse viteza apropiindu-se de oraşul ridicat 
de emereli. 

Dirk privi spre răsărit. 

- Deja au apărut doi sori, zise, şi, uite, aproape că se vede şi Satan 
cel Gras. Cred că şi-au dat seama până acum că am fugit. 

Se gândi la Vikary şi Janacek care îl aşteptau împreună cu cei doi 
Braith lângă careul-morţii trasat cu cretă în mijlocul străzii. Fără doar 
şi poate că Bretan se plimba nervos de colo-colo şi scotea din când în 
când sunetul acela ciudat. Ochiul lui fals ar fi fost secătuit şi rece, 
tăciune stins pe chipul plin cu cicatrice. Sau poate că era deja mort, 
sau poate muriseră Jaan sau Garse Janacek. Dirk se îmbujoră de 
ruşine. Se apropie de Gwen şi o cuprinse cu braţul după umeri. 


Se apropiau de oraşul Provocare. Gwen urcă abrupt printr-un troian 
de nori albi. Burta neagră a punţii se lumină când ajunseră acolo şi 
Dirk citi numerele când Gwen făcea manevrele de aterizare. Etajul al 
520-lea. O parcare uriaşă, imaculată şi pustie. 

- Bun venit, se auzi vocea cunoscută pe când aparatul lor plana 
deasupra punţii. Sunt Vocea oraşului Provocare. Cu ce vă pot fi de 
folos? 

Gwen opri motorul şi sări jos peste aripă. 

- Vrem să locuim aici pentru o anumită perioadă. 

- Preţul este foarte convenabil, fu de acord Vocea. 

- Atunci du-ne la apartamentul nostru. 

Se deschise un perete şi o altă maşină cu roţi moi le ieşi în 
întâmpinare. Cu excepţia culorii, era absolut identică cu cea cu care 
se deplasaseră data trecută. Gwen se urcă, iar Dirk începu să aducă 
bagajele de pe bancheta din spate a aerovehiculului: kitul de 
supravieţuire pe care Gwen insistase să îl ia cu ei, trei genţi cu haine, 
una cu provizii pentru cazul în care aveau de gând să pornească în 
expediţii. Insă lăsă în maşină cele două scutere şi perechile de ghete 
de zbor. 

Porniră, iar Vocea începu să le descrie tipurile de locuinţe pe care 
le putea pune la dispoziţia lor. Oraşul Provocare avea camere 
mobilate în sute de stiluri diferite, tocmai pentru ca turiştii străini de 
această lume să se poată simţi ca acasă, chiar dacă predomina 
designul de pe ai-Emerel. 

- Vrem ceva simplu şi ieftin, spuse Dirk. Un pat dublu, o bucătărie 
mică şi un duş. 

Vocea îi lăsă într-un cubicul mic, cu pereţi vopsiți în albastru pastel, 
aflat cu două etaje mai sus. Patul dublu umplea aproape tot spaţiul. 
Mai avea şi o chicinetă încorporată într-unul din pereţi, iar un ecran 
color uriaş acoperea trei sferturi din celălalt perete. 

- Autentică splendoare emereli, spuse Gwen sarcastică. 

Işi lăsă jos raniţa şi hainele şi se trânti pe pat răsuflând uşurată. 
Dirk puse genţile într-un dulap cu uşă glisantă şi se aşeză lângă Gwen, 
la picioarele patului, cu ochii la ecran. 

- Aveţi la dispoziţie o colecţie impresionantă de înregistrări pentru 
petrecerea cât mai plăcută a timpului, explică Vocea. Regret că 
trebuie să vă informez, însă nu mai sunt disponibile programele din 
perioada Festivalului. 

- Dar chiar nu ne laşi în pace niciodată? se răsti Dirk. 

- Principalele funcţii de monitorizare sunt permanente, pentru 
siguranţa şi protejarea voastră; dar, dacă doriţi, funcţia mea de 
deservire poate fi dezactivată temporar în proximitatea voastră. Unii 
dintre rezidenţi preferă asta. 

- Şi eu, spuse Dirk. Dezactivează. 


- Dacă vă răzgândiţi şi aveţi nevoie de anumite servicii, explică 
Vocea, trebuie doar să apăsaţi butonul marcat cu o stea de pe oricare 
ecran din vecinătatea voastră, iar eu vă voi sta din nou la dispoziţie. 

Şi tăcu. 

Dirk aşteptă puţin. 

- Voce? 

Niciun răspuns. Dădu mulţumit din cap şi se întoarse la examinarea 
ecranului. În spatele lui, Gwen adormise deja, ghemuită pe o parte şi 
cu capul pe mâini. 

Voia cu disperare să ia legătura cu Ruark, să afle ce se întâmplase 
cu duelul, cine a supravieţuit şi cine nu. Dar ştia că deocamdată nu 
era prudent să o facă. 

Poate că Ruark era împreună cu unul dintre kavalari - poate cu 
amândoi - fie la el acasă, fie în laborator, şi un apel venit din partea 
lui i-ar fi dat de gol unde se află. 

Va trebui să aştepte. Inainte de plecare, kimdissanul îi dăduse 
numărul de apel dintr-un apartament pustiu aflat cu două etaje mai 
sus de apartamentul lui, şi îi spusese să încerce să sune imediat după 
lăsarea serii. Dacă totul era în ordine, va fi acolo şi va răspunde. Dacă 
nu, atunci nu va răspunde nimeni. In orice caz, Ruark nu ştia unde se 
află cei doi fugari, deci kavalarii nu aveau ce informaţie să încerce să-i 
smulgă cu forţa. j 

Dirk se simțea epuizat. In ciuda faptului că dormise puțin pe drum, 
era mort de oboseală şi se simţea şi foarte vinovat. Acum Gwen era 
iarăşi alături de el, dar parcă nu se bucura aşa cum se cuvine. Poate 
că bucuria va veni mai târziu, atunci când celelalte nelinişti vor fi 
dispărut, iar ei vor începe iar să se descopere, aşa cum se 
descoperiseră pe Avalon cu şapte ani în urmă. lar aceasta nu se va 
putea întâmpla până nu vor reuşi să plece de pe Worlorn şi să se afle 
în siguranţă, departe de Jaan Vikary şi de Garse Janacek, şi de toţi 
ceilalţi kavalari, departe de oraşele moarte şi de pădurile muribunde. 
Se vor întoarce în Vălul Diavolului, îşi spuse Dirk privind la ecranul 
negru, fără să-l vadă, vor părăsi Liziera, se vor duce pe Tara sau pe 
Braque sau pe o altă planetă normală la cap, poate chiar se vor 
întoarce pe Avalon, poate se vor duce şi mai departe, pe Gulliver sau 
pe Vagabond sau pe Bătrânul Poseidon. Erau sute de lumi pe care nu 
le văzuse, mii de lumi ale oamenilor, şi ale neoamenilor şi ale 
extratereştrilor, tot felul de locuri romantice îndepărtate, unde nimeni 
nu auzise niciodată de Inaltul Kavalaan sau de Worlorn. Acum ar 
putea să viziteze lumile acelea împreună cu Gwen. 

Prea istovit ca să poată dormi şi simțindu-se cumva stingher, Dirk 
începu să se joace cu ecranul, testându-i capacităţile fără vreun scop 
anume. || deschise şi apăsă tasta pe care era înscris un semn de 
întrebare, aşa cum făcuse cu o zi în urmă în apartamentul lui Ruark 


din Larteyn. În faţa ochilor îi apăru aceeaşi listă cu servicii. Le citi cu 
atenţie. Poate ar fi putut afla vreo informaţie importantă, informaţie 
care să-i ajute la un moment dat. j 

Pe listă era şi un număr pentru ştiri planetare. Îl formă, sperând ca 
duelul petrecut în zori pe Larteyn să fi fost înregistrat, fie chiar şi sub 
formă de necrolog. Dar ecranul se făcu gri, iar cuvintele „Serviciu scos 
din uz” scrise cu litere albe sclipiră intermitent până când se hotărî să 
le şteargă. 

Incruntându-se, Dirk încercă altă pagină, cea cu informaţii despre 
portul stelar, pentru a verifica informaţiile furnizate de Ruark. De 
această dată avu mai mult noroc. În următoarele două luni standard 
erau aşteptate trei nave. Prima, aşa cum îi spusese şi kimdissianul, 
urma să aterizeze în două săptămâni. Era o navetă de pe Lizieră, 
purtând numele Teric neDahlir. 

Dar ceea ce Ruark uitase să adauge era faptul că venea de pe 
Kimdiss cu destinaţia Eshellin, apoi Lumea Oceanului de Vin Negru, 
ajungând în cele din urmă pe ai-Emerel, locul ei de origine. La o 
săptămână după aceea, ateriza o navă de aprovizionare de pe Inaltul 
Kavalaan. Apoi nimic, până la returul navei Fioru/ Duşmanilor Uitaţi. 

Nici nu se punea problema să aştepte atât de mult; vor fi nevoiţi să 
încerce să se îmbarce pe Teric neDahlir şi să se transbordeze pe o altă 
navă atunci când vor ajunge pe o planetă mai îndepărtată. Cel mai 
mare risc era să ajungă la această navă. Kavalarii nu aveau practic 
nicio şansă să-i găsească în oraşul Provocare, căci aveau o planetă 
întreagă de răscolit în căutarea lor. Dar fireşte că Jaan Vikary va bănui 
că vor încerca să plece de acolo cât de curând posibil. lar asta 
însemna că probabil îi va aştepta la portul stelar la momentul 
respectiv. Dirk nu ştia ce vor face atunci. Nu putea decât să spere că 
aşa ceva nu se va întâmpla. 

Şterse ecranul şi încercă alte numere, observând care anume 
funcţii fuseseră complet scoase din uz, care rămăseseră doar la 
schemele de bază - serviciul medical de urgenţă, de exemplu - şi care 
mai funcționau încă la nivelul din timpul Festivalului. Din când în când 
dădea peste câte o ştire care îl informa de dispariţia câte unui oraş, 
fapt care îi demonstră că oraşul Provocare fusese alegerea corectă. 
Emerelii hotărâseră să construiască un oraş-turn nemuritor şi lăsaseră 
aproape totul în funcţiune, în pofida frigului şi a întunericului şi a 
îngheţului ce va să vină. In comparaţie cu acesta, celelalte oraşe erau 
într-o formă infinit mai proastă. Patru din cele paisprezece oraşe de pe 
Worlorn erau complet cufundate în întuneric, deconectate de la 
sursele de energie, iar eroziunea provocată de vânt şi de condiţiile 
meteorologice îl transformase în ruine şi praf pe unul dintre acestea. 

O vreme, Dirk mai apăsă tastele, dar, într-un final, tot acest joc 
începu să-l ostenească şi se plictisi, devenind extrem de agitat. 


Închise ecranul, se spălă repede în încăperea sterilă şi se duse la 
culcare, stingând panourile de iluminat. Însă nu reuşi să adoarmă 
imediat. Intins în întunericul cald, se uita în tavan şi asculta respiraţia 
uşoară a lui Gwen, însă mintea lui tulburată era departe. 

În curând, totul va fi iarăşi bine, îşi spuse, aşa cum fusese pe 
Avalon. Totuşi, nu-i venea să creadă. Parcă nu mai era acel Dirk 
t'Larien de altădată, Dirk al lui Gwen, acel Dirk care îşi făgăduise lui 
însuşi să redevină. Se simţea de parcă nu s-ar fi schimbat nimic; era la 
fel de istovit şi de fără speranţă cum fusese pe Braque şi pe celelalte 
lumi dinainte. Jenny a lui era din nou cu el, iar asta ar fi trebuit să-l 
facă fericit, însă se simţea doar bolnav sufleteşte şi teribil de epuizat. 
Ca şi cum ar fi dezamăgit-o din nou. 

Dirk alungă aceste gânduri şi închise ochii. 

Când se trezi, după-amiaza se apropia de sfârşit, iar Gwen se 
sculase deja. Dirk făcu un duş şi se schimbă în haine moi şi în culori 
stinse din material sintetic de pe Avalon. Apoi ieşiră amândoi pe 
coridor ca să se familiarizeze cu nivelul al 522-lea al oraşului 
Provocare. Se plimbară ţinându-se de mână. 

Apartamentul lor era doar unul dintre miile existente în sectorul 
rezidenţial al clădirii. În jurul lui se aflau altele identice, diferind doar 
prin numerele înscrise pe uşile negre. Pardoseala şi pereţii 
coridoarelor erau îmbrăcate în nuanţe calde de albastru cobalt, la care 
se asortau foarte bine luminile odihnitoare de la răspântii - globuri 
mate, plăcute vederii. 

- M-am plictisit, spuse Gwen după vreo câteva minute. Mă deprimă 
toată monotonia asta. Şi nu văd nicio hartă. Mă şi mir că nu se 
rătăceşte nimeni pe aici. 

- Imi închipui că toată lumea întreabă Vocea pe unde s-o ia, spuse 
Dirk. 

- Da, uitasem, se încruntă ea. Ce s-a întâmplat cu Vocea? N-a mai 
zis nimic în ultimul timp. 

- Am închis-o, îi explică Dirk. Dar ne urmăreşte în continuare. 

- Poţi să-i dai iar drumul? 

Putea. O conduse la cea mai apropiată uşă neagră, ce se deschise 
la atingerea lui, aşa cum se şi aşteptase. Apartamentul nu era ocupat. 
înăuntru totul era la fel ca într-al lor, patul, ecranul - întreaga 
configuraţie. 

Dirk deschise ecranul, apăsă butonul marcat cu o stea şi activă 
iarăşi Vocea. 

- Cu ce vă pot fi de folos? 

Gwen îi surâse, forţat, neconvingător. Evident că era la fel de 
obosită ca el. li apăruseră riduri de îngrijorare în colţurile gurii. 

- Da, răspunse ea. Vrem să ne ocupăm timpul cu ceva. Distrează- 
ne. Dă-ne ceva de făcut. Arată-ne oraşul. 


Lui Dirk i se păru că vorbeşte puţin cam prea repede, ca şi cum şi- 
ar fi dorit cu disperare să aibă o ocupaţie care să-i ia mintea de la un 
anumit subiect supărător. Se întrebă dacă ce auzise în vocea ei era 
grija pentru siguranţa lor, sau grija pentru Jaan Vikary. 

- Înţeleg, spuse Vocea. Vă voi fi ghid prin minunile din Provocare, 
fala planetei ai-Emerel, renăscută pe îndepărtata planetă Worlorn. 

Şi îi îndrumă spre cele mai apropiate ascensoare, le arătă calea din 
regatul de albastru cobalt spre regiuni mai colorate şi mai distractive. 

Urcară în Olimp, un foaier aflat la cel mai înalt nivel al oraşului, 
acoperit cu un covor negru, în care se afundau până la glezne. Priviră 
pe unica fereastră imensă a oraşului Provocare. La un kilometru sub 
ei, şiruri de nori negrii se fugăreau pe aripile unui vânt cumplit pe care 
ei nu-l puteau simţi. Ziua era întunecată; Ochiul ladului ardea 
aruncând raze furioase ca întotdeauna, însă tovarăşii lui galbeni erau 
ascunşi de pâcla cenuşie mâăzgălită pe cer. Vedeau munţii îndepărtați 
şi verdele închis al Pajiştii de sub ei. Un robo- chelner le servi băuturi 
răcoritoare. 

Se duseră apoi la axul central, un cilindru care trecea prin mijlocul 
oraşului-turn, de sus până jos. Ţinându-se în continuare de mână, 
priviră în jos de pe cel mai înalt balcon, peste celelalte balcoane 
aşezate în şiruri nesfârşite care deveneau tot mai mici înspre 
adâncuri. Apoi deschiseră poarta din fier forjat şi, mână în mână, 
plutiră în jos, purtaţi de curenţii calzi. Axul central era o unitate 
recreaţională în care gravitația era menţinută la o valoare ce abia 
dacă merita să fie numită „gravitaţie” - mai puţin de 0,01 la sută din 
valoarea normală de pe ai-Emerel. 

S-au plimbat apoi pe magistrală, un coridor exterior înclinat care 
cobora în spirală în jurul oraşului-turn, aidoma filetului pe un şurub 
gigantic, iar turistul tenace putea merge pe el de la nivelul solului 
până în vârf. Pe ambele laturi ale acestui coridor se înşiruiau 
restaurante, muzee, magazine. In mijloc erau benzile de circulaţie 
pentru maşinile cu anvelope moi şi pentru cele mai rapide. 
Douăsprezece trotuare mobile - şase ascendente, şase descendente - 
alcătuiau fâşia mediană a acestui bulevard. Când au obosit de atâta 
mers, s-au urcat pe unul dintre ele, apoi pe unul mai rapid, apoi pe 
altul şi mai rapid. Intre timp, Vocea le indica elementele de interes 
deosebit din jur, dintre care niciunul nu era deosebit de interesant. 

Au înotat în pielea goală în Oceanul Emereli, o pseudo-mare cu apă 
proaspătă care ocupa cea mai mare parte din etajele 231 şi 232. 
Verde, strălucitoare, cristalină, marea aceasta era atât de curată încât 
se puteau desluşi frânghiile răsucite ale algelor de pe fundul ei, două 
etaje mai jos. Lucea sub panourile de iluminat care creau iluzia de 
soare puternic. Peşti-sanitari micuţi se agitau încolo şi încoace în 
zonele cu apă mai puţin adâncă; tot felul de plante de un verde intens 


pluteau şi se legănau la suprafaţă. 

Au coborât cu schiurile electrice pe rampa din plastic de joasă 
fricţiune dintre nivelul o sută şi parter. Dirk a căzut de două ori, dar a 
continuat coborârea. 

Au vizitat o sală unde puteai exersa căderea liberă. 

Au deschis uşa unui teatru cu mii de locuri şi au refuzat oferta Vocii 
de a viziona holograme cu drame sau comedii. 

Au mâncat, pe fugă şi fără poftă, la o cafenea din mijlocul unui 
complex comercial aglomerat odinioară. 

Au cutreierat printr-o junglă cu copaci răsuciţi şi licheni galbeni, iar 
animalele pe care le-au auzit erau doar nişte înregistrări care răsunau 
din pereţii acelei rezervaţii calde şi umede. 

În cele din urmă, tot neliniştiţi şi îngrijoraţi, şi cu gândurile prea 
puţin abătute de la problemele care îi frământau, au cerut Vocii să-i 
ducă de urgenţă înapoi în cameră. Li se comunicase că, afară, seara 
se aşternea peste Worlorn. 

Dirk se opri în spaţiul îngust dintre pat şi peretele cu ecranul 
computerului şi începu să apese tastele una după alta. Gwen se 
aşezase pe pat în spatele lui. 

Dură ceva timp până când Ruark răspunse, prea mult timp. lar Dirk 
se întreba cu teamă dacă nu cumva se întâmplase un lucru îngrozitor. 
Dar chiar atunci pulsaţiile albastre ale semnalului de apel încetară, iar 
chipul durduliu al kimdissianului umplu ecranul. In spatele lui se zărea 
linţoliul gri al mizeriei din apartamentul părăsit. 

- Ei, bine? exclamă Dirk. 

Privi peste umăr la Gwen care îşi muşca buzele, iar mâna dreaptă 
şi-o sprijinise de brăţara din jad şi argint pe care nu şi-o dăduse încă 
jos de pe stânga. 

- Dirk? Gwen? Voi sunteţi? Nu vă văd, nu, ecranul meu e negru. 

Ochii spălăciţi ai lui Ruark alergau înnebuniţi de colo-colo pe sub 
şuviţele de păr şi mai spălăcit. 

- Bineînţeles că noi suntem, răbufni Dirk. Cine altcineva să sune la 
numărul ăsta? 

- Dar nu vă văd, repetă Ruark. 

- Arkin, zise Gwen de pe pat, dacă ne-ai vedea, atunci ţi-ai da 
seama unde suntem. 

Ruark clătină din cap. Avea bărbia dublă. 

- Da, nu m-am gândit, ai dreptate. Mai bine să nu ştiu, da. 

- Duelul, interveni Dirk. Azi dimineaţă. Ce s-a întâmplat? 

- Jaan este bine? întrebă şi Gwen. 

- N-a fost niciun duel, le spuse Ruark. 

Ochii încă îi mai fugeau în toate părţile, probabil căutând un punct 
asupra căruia să-şi fixeze privirea. Sau poate că îi era teamă ca nu 
cumva să dea năvală kavalarii peste el în apartamentul pustiu. 


- Am fost să mă uit, dar nu a avut loc niciun duel, purul adevăr. 

Gwen oftă cu zgomot. 

- Atunci toţi sunt bine? Şi Jaan? 

- Jaantony trăieşte şi este bine, la fel şi Garsey, şi cei doi Braith, 
răspunse Ruark. Nimeni nu a împuşcat pe nimeni, nimeni nu a omorât 
pe nimeni, dar atunci când au văzut că Dirk nu apare la ora fixată, şi- 
au ieşit din minţi, da. 

- Povesteşte, îl îndemnă Dirk. 

- Da, bine, deci tu ai fost motivul pentru care s-a amânat duelul. 

- S-a amânat? exclamă Gwen. 

- S-a amânat, zise Ruark. Incă mai au de gând să se lupte, acelaşi 
stil şi aceleaşi arme, dar nu acum. Bretan Braith a făcut apel la 
arbitru. A spus că are dreptul să se lupte mai întâi cu Dirk, deoarece 
ar putea să moară în duelul cu Jaan şi Garsey, şi astfel, reclamaţia lui 
împotriva lui Dirk va trece nesoluţionată. A cerut ca duelul să fie 
amânat până la găsirea lui Dirk. Arbitrul i-a zis că bine, aşa va fi. O 
unealtă a celor din Braith, arbitrul ăsta, da, a fost de acord cu toate 
pretenţiile animalelor ălora. Roseph patrician Braith, i se zice, o 
fărâmiţă de om al naibii de rău. 

- Cei din lronjade, spuse Dirk. Jaan şi Garse. Au zis ceva? 

- Jaantony, nu. Nu a zis absolut nimic, nu, doar a stat complet 
nemişcat în colţul lui din careul-morţii. Toţi ceilalţi alergau de colo- 
colo, strigând şi urlând, purtându-se ca nişte kavalari autentici. 
Nimeni nu se mai afla în careu cu excepţia lui Jaan, nu, iar el se uita în 
jur de parcă se aştepta ca al doilea duel să înceapă din clipă în clipă. 
Garsey, pe de altă parte, s-a înfuriat foarte tare. La început, când nu 
ai apărut, a făcut glume pe socoteala ta, spunând că ţi s-a făcut rău 
de frică, şi după aia, s-a potolit şi a tăcut şi el câtva timp, aşa, ca Jaan, 
iar apoi când valul furiei s-a domolit, a început să se certe cu Bretaan 
Braith şi cu arbitrul şi cu celălalt duelist, Cheli. Veniseră toţi cei din 
casta Braith ca să asiste la duel. Habar n-am avut că-i atât de multă 
lume în Larteyn, nu, habar n-am avut. Mă rog, în teorie, am ştiut, dar 
este cu totul altceva când îi vezi pe toţi strânşi laolaltă. Au venit şi doi 
din casta Shanagate, dar nu şi poetul Redsteel, aşa că au lipsit trei 
persoane: voi doi şi cu el. Altminteri, parcă era o şedinţă de consiliu 
orăşenesc, că toţi erau îmbrăcaţi festiv, chicoti el. 

- Ştii ce urmează să se întâmple acum? îl întrebă Dirk. 

- Nu-ţi face griji, spuse Ruark. Voi doi aveţi grijă să staţi ascunşi şi 
să prindeţi nava când vine. N-au cum să vă dea de urmă, că trebuie 
să scotocească toată planeta! Cât despre cei din Braith, cred că nici 
măcar nu vă vor căuta. Adevărul este că ţi-au pus eticheta de om- 
copie. Bretan Braith a insistat, iar partenerul lui a început să dondăne 
despre vechile tradiţii, şi la fel au făcut şi alţii din casta lor. Arbitrul a 
zis că bine, fie, că dacă nu te-ai prezentat la duel înseamnă că nu eşti 


om adevărat. Aşa că te vor vâna, poate, dar fără un scop anume. De 
acum înainte pentru ei nu eşti decât un animal printre altele şi se vor 
declara mulţumiţi şi dacă vor prinde un altul. 

- Om-copie, spuse Dirk sec, simțindu-se, în mod straniu, de parcă 
ar fi pierdut ceva. 

- Pentru Bretan Braith şi ai lui, da. Cred că Garse se va strădui cel 
mai tare să dea de tine, dar nu te va vâna ca pe un animal. A jurat că 
te vei duela, că te vei duela cu Bretan Braith şi apoi cu el, sau poate 
cu el mai întâi. 

- Şi Vikary? întrebă Dirk. 

- Ţi-am spus, n-a scos niciun cuvânt, absolut niciunul. 

Gwen se ridică de pe pat. 

- Ai vorbit numai despre Dirk, îi zise ea lui Ruark. Despre mine ce- 
au spus? 

- Despre tine? clipi Ruark des din ochii lui spălăciţi. Cei din Braith 
au spus că şi tu eşti om-copie, dar Garse nu le-a permis să te 
numească aşa. A spus foarte hotărât că va provoca la duel pe oricine 
se va atinge de tine. Roseph patrician Braith n-a ştiut ce hotărâre să 
ia. A vrut să-ţi zică şi ţie om-copie, ca lui Dirk, dar Garsey s-a înfuriat 
foarte tare şi am înţeles că luptătorii kavalari au dreptul de a contesta 
arbitrii care iau decizii incorecte, chiar dacă sunt obligaţi să le 
respecte, e adevărat, aşa este. Aşa că, dulce Gwen, încă mai eşti 
betheynă şi încă te mai afli sub protecţia lor, iar ei te vor aduce înapoi 
numai dacă vor reuşi să te prindă. După aceea vei fi pedepsită, dar va 
fi o pedeapsă în stil lronjade. De fapt, nici nu au vorbit prea mult 
despre tine, ci s-au certat mult în privinţa lui Dirk. In fond, eşti doar o 
femeie, nu? 

Gwen nu răspunse. 

- Te vom suna din nou în câteva zile, spuse Dirk. 

- Dar, Dirk, trebuie să stabilim când anume, nu? Că doar nu-mi 
petrec tot timpul în groapa asta de gunoi, chicoti din nou Ruark. 

- Peste trei zile, tot după amurg. Trebuie să ne gândim cum vom 
ajunge la navă. Imi închipui că Jaan şi Garse vor fi atunci la portul 
stelar. 

Ruark dădu din cap. 

- Am să mă gândesc şi eu. 

- Poţi să ne faci rost de nişte arme? îl întrebă brusc Gwen. 

- Arme? se miră kimdissianul. Adevărat, Gwen, ţi-a intrat în sânge 
mentalitatea kavalară. Sunt de pe Kimdiss. Ce mă pricep eu la lasere 
şi la chestii din astea aducătoare de violenţă? Dar pot încerca, pentru 
tine, pentru Dirk, prietenul meu. Vom discuta despre asta data 
viitoare. Acum trebuie să plec. 

Chipul îi dispăru, iar Dirk închise ecranul şi se întoarse spre Gwen. 

- Vrei să te lupţi cu ei? E înţelept? 


- Nu ştiu, spuse ea. 

Se ridică, se duse încet până la uşă, apoi se întoarse şi iar o porni 
spre ieşire. Apartamentul era mult prea mic pentru a-şi putea face 
obişnuita plimbare care îi calma nervii şi o ajuta să gândească. 

- Voce! strigă Dirk cuprins de inspiraţie. Există în Provocare vreun 
magazin de arme? Un loc de unde să putem cumpăra lasere sau alte 
arme? 

- Regret să vă informez că normele ai-emerel interzic deținerea de 
armament personal, răspunse Vocea. 

- Arme sportive? insită Dirk. Pentru vânătoare şi tir? 

- Regret să vă informez că normele ai-emerel interzic toate 
sporturile şi jocurile sângeroase bazate pe violenţă. Dacă sunteţi 
membri ai unei culturi care preţuieşte aceste îndeletniciri, vă rugăm 
să înţelegeţi că nu am intenţionat să aducem vreo ofensă lumii 
voastre natale. Aceste forme de divertisment sunt disponibile 
pretutindeni altundeva pe Worlorn. 

- Las-o baltă, interveni Gwen. A fost o idee proastă. 

Dirk o cuprinse de umeri. 

- Oricum nu vom avea nevoie de arme, îi zâmbi el, deşi trebuie să 
recunosc că m-aş simţi puţin mai bine dacă aş avea una la mine. Insă 
mă îndoiesc că aş şti s-o folosesc la nevoie. 

- Eu aş şti, spuse ea. 

lar în ochii ei - în ochii ei mari şi verzi - Dirk citi o duritate pe care 
nu i-o cunoscuse. O fracțiune de secundă, stranie fracțiune de 
secundă, îşi aduse aminte de disprețul albastru ca de gheaţă din ochii 
lui Garse Janacek. 

- De unde? o întrebă. 

Făcu un semn nervos şi ridică din umeri, iar mâinile lui Dirk 
alunecară de pe ei. Apoi se îndepărtă de el. 

- Când suntem pe teren, Arkin şi cu mine folosim arme cu proiectil. 
Ca să lansăm proiectile de urmărire atunci când ţinem sub observaţie 
vreun animal pentru a-i studia migraţia. Folosim şi săgeți cu 
tranchilizante. Şi mai avem şi implanturi cu senzori de mărimea unei 
unghii care ne spun tot ce am dori să ştim despre o anumită formă de 
viaţă - cum vânează, cu ce se hrăneşte, ce ritualuri de împerechere 
are, care este forma undelor cerebrale în diferite etape ale vieţii. Dacă 
ai suficiente informaţii din astea, poţi reconstrui un întreg ecosistem. 
Dar mai întâi trebuie să-ţi plantezi spionii, iar asta o faci imobilizând 
subiecţii cu săgeți tranchilizante. Am tras mii de asemenea săgeți. 
Sunt bună. Imi pare doar rău că nu am luat niciuna cu mine. 

- Nu e acelaşi lucru, se împotrivi Dirk. Una este să foloseşti arma în 
scopurile despre care vorbeşti, şi cu totul altceva este să împuşti un 
om cu un laser. Eu n-am făcut nici una, nici alta, dar nu cred că le poţi 
compara. 


Gwen se sprijini de uşă şi îl privi sarcastică de la câţiva metri. 

- Adică nu crezi că aş putea omori un om? 

- Nu. 

Ea zâmbi. 

- Dirk, nu mai sunt fetiţa pe care ai cunoscut-o pe Avalon. Între 
atunci şi acum am trăit câţiva ani pe Inaltul Kavalaan. Şi nu mi-a fost 
deloc uşor. O altă femeie m-a scuipat în faţă. L-am ascultat pe Garse 
Janacek ţinând mii de prelegeri despre obligaţiile legăturii de jad şi 
argint. Am fost numită om-copie şi curvă-betheyn de alţi kavalari atât 
de adesea, că s-a întâmplat să le răspund fără voia mea. 

Clătină din cap. Sub banda lată care îi strângea fruntea, ochii ei 
erau două pietre verzi şi dure. Jad, îşi spuse Dirk fără noimă, jad 
asemenea celui din brăţara pe care încă o mai purta. 

- Eşti supărată, îi zise. E uşor să te superi. Dar te cunosc, iubito, şi 
ştiu că eşti un om bun. 

- Am fost. Incerc să mai fiu. Dar a trecut multă vreme, Dirk, mult 
prea multă vreme, şi s-au adunat toate, iar Jaan Vikary este singurul 
lucru bun din toate astea. l-am povestit lui Arkin, el ştie ce simt, ce 
am simţit. Au existat momente când am fost atât de aproape de... la 
capătul puterilor am fost. Mai ales din cauza lui Garse, pentru că, într- 
un mod foarte straniu, el face parte din mine, şi face parte foarte mult 
din Jaan, şi doare mult mai tare când vine de la cineva la care ţii, de la 
cineva pe care l-ai putea chiar iubi, dacă n-ar... 

Se opri. Işi încrucişase braţele pe piept, încruntată, dar se opri. 
Probabil că văzuse expresia de pe chipul lui, bănui Dirk. 

- Poate ai dreptate, spuse ea după câteva clipe desfăcându-şi 
braţele. Poate că n-aş fi în stare să omor pe nimeni. Dar, înţelege că 
uneori mă simt ca şi când aş putea. lar în momentul acesta mi-aş dori 
teribil de mult să am o armă. 

Scoase un hohot mic de râs, lipsit de veselie. 

- Bineînţeles că pe Inaltul Kavalaan nu aveam voie să port arme. 
Ce să facă o betheynă cu un pistol? Doar o protejează stăpânul ei şi 
teynul lui. lar o femeie care are o armă s-ar putea sinucide. Jaan... ei 
bine, Jaan încearcă să schimbe lucrurile. Încearcă. Uite, eu am ajuns 
aici. Majoritatea femeilor lor nu părăsesc siguranţa căminului din 
castă din momentul în care acceptă legătura de jad şi argint. Dar, cu 
toate strădaniile lui, pe care le respect, Jaan nu înţelege. In fond, este 
patrician, şi se mai luptă şi pentru alte lucruri. Dar, la orice îi spun eu, 
Garse îi spune exact pe dos. Uneori Jaan nici nu-şi dă seama. Sau zice 
că lucrurile mărunte, cum ar fi o armă pentru mine, nu sunt 
importante. l-am vorbit la un moment dat despre asta, iar el m-a 
contrazis, aducându-mi aminte cum am protestat faţă de obiceiul lor 
de a fi în permanenţă înarmaţi, faţă de toată aiureala cu code duello, 
care este, în realitate, o mare şmecherie. Cu toate acestea, să ştii, 


Dirk, că te-am înţeles când i-ai spus noaptea trecută lui Arkin că vrei 
să te lupţi cu Bretan chiar dacă nu te simţi obligat de codul său. Am 
simţit la fel de multe ori. 

Luminile din încăpere pâlpâiră, apoi reveniră la intensitatea 
dinainte. 

- Ce-i asta? spuse Dirk privind în sus. 

- Rezidenţii nu trebuie să se alarmeze, se auziră tonurile de bas ale 
vocii. A fost o pană de curent la etajul vostru, dar s-a remediat. 

- Pană de curent! 

O imagine apăru în mintea lui Dirk, o imagine a oraşului Provocare 
- fără ferestre, etanşeizat, complet rupt de restul lumii - fără curent. 
Nu-i plăcea deloc această perspectivă. 

- Ce se petrece? 

- Vă rog să nu vă alarmaţi, repetă Vocea, însă luminile de deasupra 
o contraziseră. Se stinseră de tot, şi câteva secunde Gwen şi Dirk 
rămaseră în beznă absolută. 

- Cred că ar fi mai bine să plecăm de aici, spuse Gwen când 
luminile se reaprinseră. 

Se întoarse, deschise dulapul din perete şi începu să scoată 
genţile. Dirk se apropie să o ajute. 

- Vă rog nu intraţi în panică, spuse Vocea. Pentru propria voastră 
siguranţă, vă sfătuiesc să rămâneţi în camera voastră. Situaţia este 
sub control. Provocare deţine numeroase dispozitive de securitate 
încastrate, precum şi sisteme de rezervă pentru cele mai importante. 

Terminară de strâns lucrurile şi Gwen se duse la uşă. 

- Acum funcţionezi pe circuit secundar? întrebă ea. 

- Acum sunt în funcţiune circuitele secundare pe etajele de la 
nivelul unu până la cincizeci, de la 251 la 300, de la 351 la 451, şi de 
la nivelul 501 până la nivelul 550, recunoscu Vocea. Nu este motiv să 
vă alarmaţi. Tehnicienii roboţi repară circuitele primare cu maximă 
rapiditate, şi există şi alte sisteme auxiliare pentru eventualitatea 
puţin probabilă că ar cădea şi circuitul secundar. 

- Nu pricep, spuse Dirk. De ce? Ce a provocat avaria? 

- Vă rog nu vă alarmaţi, spuse Vocea. 

- Dirk, zise Gwen calmă. Hai să mergem. 

leşi cu raniţa agăţată de umărul stâng şi cu o geantă în dreapta. 
Dirk luă celelalte două genţi şi o urmă pe coridorul albastru-cobalt. Se 
îndreptară repede spre lifturi, Gwen în faţă, iar zgomotul paşilor lor 
era înghiţit de covoarele groase. 

- Rezidenţii care intră în panică au mai multe şanse să se 
accidenteze decât cei care rămân în apartamentele lor pe durata 
acestui incident regretabil, îi mustră Vocea. 

- Spune-ne ce se petrece şi poate o să ne mai gândim, zise Dirk, 
fără ca vreunul dintre ei să se oprească sau să încetinească pasul. 


- Acum sunt în vigoare reglementările pentru situaţii de urgenţă, îi 
explică Vocea. Au fost trimişi gardieni care să vă conducă înapoi în 
camera voastră. Pentru protecţia voastră. Repet, au fost trimişi 
gardieni care să vă conducă înapoi în camera voastră. Normele 
planetei ai-Emerel interzic... 

Din senin, Vocea începu să se bâlbâie şi să vorbească nedesluşit, 
iar tonurile de bas se transformară într-un vaiet care le zgârie 
timpanele. Apoi se opri cu desăvârşire, lăsând loc unei tăceri sinistre. 

Luminile se stinseră. 

Dirk se opri, apoi făcu doi paşi înainte prin bezna groasă şi se izbi 
de Gwen. 

- lartă-mă, spuse. 

- Taci, şopti Gwen. 

incepu să numere secundele. La treisprezece, globurile atârnate la 
capetele coridoarelor reveniră la viaţă. Insă acum lumina lor albastră 
era fantomatică, slabă, abia cât să vezi la un metru în faţă. 

- Haide, îi zise iarăşi Gwen. 

Acum păşea mai încet şi mai atentă în semiîntuneric. Ascensoarele 
nu erau prea departe. 

lar când pereţii le vorbiră din nou, ceea ce au auzit nu era Vocea. 

- Este un oraş mare, dar nu suficient de mare ca să te ascundă, 
t'Larien. Te aştept în cea mai de jos pivniţă, la sub-nivelul cincizeci şi 
doi. Am pus stăpânire pe oraş. Vino la mine, sau voi stinge toate 
luminile şi te voi vâna în întuneric împreună cu teynu/ meu. 

Dirk îl recunoscu de îndată. Era inconfundabil. Nici pe Worlorn, nici 
aiurea, nimeni nu ar fi putut imita vocea deformată, tăioasă a lui 
Bretan Braith Lantry. 


Capitolul 8 

Se opriră în mijlocul coridorului ca paralizaţi. Gwen, o siluetă 
albastră, neclară, cu ochii ca două găuri negre. Colţurile gurii îi 
zvâcneau, amintindu-i înfiorător de mult lui Dirk de Bretan şi ticul /u; 
nervos. 

- Ne-au găsit, spuse ea. 

- Da. 

Şopteau amândoi de teamă ca nu cumva Bretan - la fel ca Vocea 
căreia îi luase locul - să nu-i audă dacă vorbesc ceva mai tare. Dirk 
era conştient în mod acut de difuzoarele din jurul lor. Poate că mai 
erau şi microfoane, poate şi camere video - ochii oraşului-turn, toate 
invizibile în spatele pereţilor acoperiţi cu mochete groase. 

- Cum? întrebă Gwen. N-aveau cum. E imposibil. 

- Au făcut-o. Inseamnă că e posibil. Dar noi ce facem acum? Să mă 
duc la ei să mă predau? Ce se află la sub-nivelul cincizeci şi doi? 

Gwen se încruntă. 

- Nu ştiu, Provocare nu este oraşul meu. Dar ştiu că la subsol nu 
sunt spaţii pentru locuit. 

- Maşini, sugeră Dirk. Energie electrică. Dispozitive de asigurare a 
condiţiilor de viaţă. 

- Computere, adăugă Gwen cu o şoaptă dogită. 

Dirk lăsă jos genţile. Era o tâmpenie să se mai agaţe de haine şi de 
alte bunuri într-un moment ca acesta. 

- Au ucis Vocea, spuse. 

- Poate. Dacă poate fi ucisă. Cred că este o reţea uriaşă de 
computere împrăştiate prin turn. Nu ştiu sigur. Poate că nu a fost 
decât un utilaj foarte mare. 

- In orice caz, au ajuns la creierul central, la sistemul nervos 
central, sau cum i-o zice. Că nu ne mai dă nimeni informaţii amabile 
prin pereţi. Şi probabil că Bretan ne şi vede acum. 

- Nu, îl contrazise Gwen. 

- De ce nu? Vocea ne vedea. 

- Da, probabil, deşi nu cred că dispozitivele de detectare ale Vocii 
includeau neapărat şi senzori vizuali. Vreau să spun că nu cred că 
avea nevoie de aşa ceva. Avea alte simţuri, pe care oamenii nu le au. 
Dar nu despre asta este vorba. Vocea era un supercomputer, 
proiectat în aşa fel încât să poată lucra simultan cu mii de frânturi de 
informaţii. Bretan nu poate face asta. Niciun om nu poate. In plus, nu 
poate pricepe stimulii respectivi. Aşa cum nici eu nu pot şi nici tu. 
Doar Vocea putea. Chiar dacă Bretan se află în locul de unde are 
acces la toate datele pe care le primea Vocea, ori se pare că ar fi 
codate în „păsărească”, ori rulează cu o viteză atât de mare, că nu-i 
sunt de niciun folos. Poate un cibernetician experimentat ar fi în stare 
să înţeleagă ceva, deşi mă cam îndoiesc. Oricum, nu Bretan. Dacă nu 


cumva el cunoaşte un secret pe care noi nu-l ştim. 

- A ştiut cum să ne găsească, spuse Dirk. Şi a ştiut unde este 
creierul oraşului Provocare, şi cum să-l scurtcircuiteze. 

- Nu ştiu cum ne-a găsit, răspunse Gwen, dar n-a fost mare lucru 
să ajungă la Voce. Ultimul sub-nivel, Dirk! A ghicit, pur şi simplu. 
Kavalarii îşi organizează castele în spaţii săpate adânc în stâncă, iar 
ultimul nivel, cel mai de jos, este întotdeauna cel mai sigur, cel mai 
ferit. Acolo îşi adăpostesc atât femeile, cât şi alte comori ale castei. 

Dirk se gândi câteva clipe. 

- Stai aşa. Inseamnă că n-are cum să ştie cu exactitate unde 
suntem. Altfel, de ce încearcă să ne ducă în subsol, de ce ne ameninţă 
că ne va vâna? 

Gwen îi arătă printr-un semn că este de acord cu raţionamentul lui. 

- Dar dacă este într-un centru cu computere, continuă Dirk, trebuie 
să fim foarte prudenţi. Tot poate descoperi unde suntem. 

- Probabil că unele dintre computere încă mai funcţionează, zise 
Gwen uitându-se la globurile albastre aflate la câţiva paşi de ei. Oraşul 
încă mai este viu, mai mult sau mai puţin. 

- Şi poate să întrebe Vocea unde suntem? Dacă o aduce înapoi? 

- Se poate. Dar oare îi va spune? Eu una nu cred. Suntem rezidenţi 
legali, nu suntem înarmaţi. În vreme ce el este un intrus periculos 
care încalcă toate regulile planetei ai-Emerel. 

- El? Adică „ei”. Cheli a venit cu el. Poate au venit şi alţii. 

- Atunci, un grup de intruşi. 

- Dar nu cred că sunt mai mult de - cât să fie? Douăzeci? Mai 
puţini, poate? Cum să poată pune stăpânire pe un oraş de mărimea 
acestuia? 

- Ai-Emerel este o lume eminamente non-violentă, Dirk. lar oraşul 
acesta a fost construit pentru Festival. Nu cred că are prea multe 
sisteme de apărare. Gardienii... 

Dirk se uită dintr-odată în jur. 

- Da, gardienii. Vocea a pomenit de ei. Era pe cale să trimită unul 
după noi. 

Aproape se aştepta să vadă cum, ca la un semnal, dintr-un coridor 
perpendicular pe al lor, se rostogoleşte spre ei ceva mare şi cu aspect 
ameninţător. Nimic. Doar umbre şi globuri cobalt şi tăcere albastră. 

- Nu putem să mai rămânem aici, spuse Gwen. 

Incetaseră să mai şoptească. Işi dăduseră amândoi seama că, dacă 
Bretan Braith şi ai lui i-ar putea auzi, înseamnă că mai aveau cu 
siguranţă la dispoziţie şi alte zeci de modalităţi de a-i localiza. lar dacă 
aşa stăteau lucrurile, situaţia lor era fără speranţă. Şoptitul nu era 
decât un gest inutil. 

- Maşina e doar la două etaje distanţă de noi, zise ea. 

- S-ar putea la fel să fie şi cei din Braith, răspunse Dirk. Şi chiar 


dacă nu, tot nu trebuie să ne apropiem de maşină. Ştiu că avem una, 
şi probabil se aşteaptă să ne ducem direct la ea. Poate tocmai de aia 
ne-a ţinut Bretan micuțul lui discurs, ca să ne scoată din ascunzătoare 
în spaţiu mai larg unde suntem pradă uşoară. Precis că fraţii lui de 
castă ne pândesc ca să ne doboare cu laserele, explică el dus pe 
gânduri. Dar nici aici nu putem rămâne. 

- Nu lângă apartamentul nostru, fu de acord Gwen. Vocea ştia 
unde suntem, ceea ce înseamnă că şi Bretan poate afla. Insă trebuie 
să rămânem în oraş, ai dreptate în privinţa asta. 

- Să ne ascundem, atunci, spuse Dirk. Dar unde? 

Gwen ridică din umeri. 

- Oriunde. E un oraş mare, aşa cum a spus şi Bretan. 

Se aplecă iute şi începu să scotocească prin geantă, lăsând la o 
parte toată îmbrăcămintea greoaie, dar păstrând raniţa şi sacul cu 
provizii. Dirk îşi puse paltonul gros de la Ruark şi renunţă la toate 
celelalte lucruri. Se îndreptară pe jos spre magistrală; Gwen voia să 
ajungă cât mai departe de camera lor, şi niciunul nu se gândea să 
rişte folosind ascensoarele. 

Luminile de deasupra bulevardului exterior ardeau vii şi albe, iar 
trotuarele mobile bâzâiau uniform; se pare că drumul spiralat se 
alimenta de la o sursă independentă de energie. 

- În sus sau în jos? întrebă Dirk. 

Gwen nu păru să-l audă; era cu urechile ciulite altundeva. 

- Taci, îi spuse cu gura zvâcnindu-i. 

Şi atunci, peste zumzetul constant al trotuarelor, Dirk auzi şi 
celălalt zgomot, slab, însă inconfundabil. 

Un urlet. 

Era convins că vine din coridorul din spatele lor. Ca o răsuflare 
îngheţată prin nemişcarea caldă şi albastră. Şi părea să plutească în 
aer mai mult decât ar fi fost normal. li urmară nişte strigăte 
estompate, îndepărtate. 

Apoi o tăcere scurtă. Dirk şi Gwen se priviră, perfect nemişcaţi, 
ascultând. lar urletul se auzi din nou, mai tare, mai clar, reverberând 
puţin de această dată. Un urlet furios, lung şi strident. 

- Câinii de vânătoare ai castei Braith, spuse Gwen cu o voce mult 
prea calmă. 

Dirk îşi aduse aminte de fiara pe care o zărise pe când se plimbase 
pe străzile din Larteyn - câinele acela cât un cal, care mârâise atunci 
când se apropiase, creatura aceea infernală cu cap fără păr, ca de 
şobolan şi ochi mici şi roşii. Se uită cu teamă spre coridor, dar în 
umbrele albastre nu se mişca nimic. 

Urletele se auzeau şi mai tare şi mai de aproape. 

- In jos, spuse Gwen. Repede. 

Dirk nu trebuia convins. Traversară în grabă bulevardul tăcut şi 


ajunseră pe zona mediană. Se urcară pe primul şi cel mai lent dintre 
trotuarele descendente, apoi săriră de pe unul pe altul, de pe cele 
lente pe cele mai rapide, până ajunseră pe trotuarul care avea cea 
mai mare viteză. Gwen îşi dădu jos de pe umăr sacul cu provizii, îl 
desfăcu şi începu să răscolească prin el, în vreme ce Dirk stătea 
alături, cu o mână pe umărul ei, urmărind cum trec în goană pe lângă 
ei numerele nivelurilor, aidoma unor santinele negre montate 
deasupra gurilor întunecate care duceau spre coridoarele interioare 
ale oraşului Provocare. 

Tocmai ajunseseră la nivelul 490, când Gwen se ridică ţinând în 
mână o baghetă metalică, negru-albăstruie, cât palma de lungă. 

- Dezbracă-te, îi spuse. 

- Ce zici? 

- Dezbracă-te, repetă ea. 

lar când Dirk nu făcu nicio mişcare, ci doar se uită la ea ca la o 
nebună, scutură nerăbdătoare din cap şi îl împunse în piept cu vârful 
baghetei. 

- Spray pentru anihilarea mirosului, îi explică ea. Arkin şi cu mine îl 
folosim când mergem în pădure. Îl pulverizăm pe noi. Neutralizează 
mirosul de om cam patru ore. Să sperăm că dulăii ne vor pierde urma. 

Dirk începu să-şi dea jos hainele, apoi Gwen îi ceru să stea cu 
picioarele depărtate şi cu braţele ridicate deasupra capului. Apăsă un 
capăt al baghetei metalice, iar din celălalt ieşiră stropi fini care îl 
gâdilară pe pielea goală. li era frig şi se simţea ridicol şi foarte 
vulnerabil, în vreme ce ea aplica soluţia pe faţă şi pe spate, din 
creştetul capului până la degetele de la picioare. Apoi îngenunche şi îi 
dădu şi hainele cu acel spray, şi pe faţă şi pe dos, mai puţin paltonul 
de la Arkin. Apoi Dirk îşi puse la loc hainele - uscate şi acoperite de 
pudra cenuşie. Gwen se dezbrăcă şi ea, cerându-i să aplice soluţia pe 
corpul ei. 

- Ce facem cu haina asta? o întrebă când se îmbrăca. 

Dăduse absolut totul cu spray: raniţa, proviziile, brăţara din jad şi 
argint - absolut toate lucrurile pe care le aveau cu ei, cu excepţia 
paltonului. Gwen îl ridică şi îl aruncă peste parapet, pe un transportor 
rapid al unuia dintre trotuarele ascendente. Il urmăriră cum se 
îndepărtează de ei până când dispăru cu totul. 

- Nu-ţi trebuie, spuse Gwen atunci. Şi poate că o să îndrume haita 
pe o direcţie greşită. Cu siguranţă ne-au urmărit până aici. 

Dirk era sceptic. 

- Poate, spuse privind la peretele interior, pe care apăruse numărul 
etajului 472. Dar cred că trebuie să ne dăm jos. Să plecăm de aici. 

Gwen îl privi întrebător. 

- Chiar tu ai spus-o, continuă el. Indiferent cine e pe urmele 
noastre, precis a ajuns măcar până la magistrala exterioară. lar dacă 


au apucat-o în jos, haina mea n-are cum să-i păcălească. O s-o vadă 
cum trece pe lângă ei şi o să-şi bată joc de naivitatea noastră. 

Gwen surâse. 

- Ai dreptate. Dar merita să încercăm. 

- Deci şi tu presupui că sunt pe urmele noastre... 

- Până acum avem un avans bun, îl întrerupse ea. N-au cum să-şi 
urce copoii pe trotuarul mobil. Ceea ce înseamnă că vor veni pe jos. 

- Şi ce dacă? Nu suntem în siguranţă aici, Gwen. Uite, nu poate fi 
Bretan cel de sus, pentru că el e la subsol. Nu poate fi nici Cheli, nu-i 
aşa? 

- Nu. Kavalarii vânează însoţiţi de teynii lor. Nu se despart 
niciodată. 

- Măcar atâta lucru am înţeles şi eu. Deci, avem doi indivizi care se 
joacă la subsol cu reţeaua electrică, alţi doi sunt chiar în spatele 
nostru. Câţi alţii ne mai urmăresc? Ştii cumva? 

- Nu. 

- Eu aş zice că mai sunt câţiva; şi chiar dacă n-ar fi, ar trebui să ne 
închipuim cel mai rău scenariu şi să o pornim de acolo. Dacă mai sunt 
şi alţi Braith în oraş şi dacă ţin legătura cu vânătorii din spatele 
nostru, cei de deasupra le vor spune să închidă zona cu bulevardul 
exterior. 

Ea îl privi printre gene. 

- Poate că nu. Foarte rar se întâmplă ca grupele de vânători să 
colaboreze. Fiecare pereche vrea prada pentru sine. La naiba, ce mi- 
aş dori să am o armă acum! 

Dirk ignoră ultima propoziţie. 

- N-ar trebui să riscăm, zise. 

Şi chiar atunci luminile de deasupra lor începură să pâlpâie, 
micşorându-se brusc până la stadiul de cenuşiu difuz şi, în acelaşi 
timp, banda rulantă de sub ei se zdruncină şi începu să încetinească. 
Gwen se împiedică. Dirk o prinse şi o luă în braţe. Mai întâi se opri 
trotuarul cel mai lent, apoi cel de alături, iar în cele din urmă cel pe 
care se aflau. 

Gwen se cutremură şi îşi ridică ochii spre el, iar Dirk o strânse şi 
mai tare, ca şi cum căldura şi apropierea ei i-ar fi putut aduce liniştea 
de care avea disperată nevoie. 

De sub ei - Dirk putea să jure că exact de sub ei, din direcţia spre 
care se îndreptau, şi nu prea de departe - se auzi un strigăt scurt şi 
ascuţit. 

Gwen se îndepărtă de el. Niciunul nu spuse nimic. Trecură de pe un 
trotuar pe celălalt, traversând benzile de circulaţie pustii şi 
întunecate, spre pasarela care ducea înspre coridoare, departe de 
bulevardul devenit atât de periculos acum. Dirk cercetă numărul 
etajului atunci când trecură de la întunericul cenuşiu în lumina 


albastră: 468. Acum, pentru că zgomotul paşilor le era înăbuşit de 
mocheta groasă, începură să alerge de-a lungul coridorului, cotind 
mereu, uneori la dreapta, alteori la stânga, alegând la întâmplare 
direcţia. Au alergat până au rămas fără suflare, şi atunci se opriră şi 
se prăbuşiră sub lumina difuză a unui glob albastru. 

- Ce a fost aia? reuşi să întrebe când îşi mai recăpătă suflul. 

Gwen gâfâia şi horcăia zgomotos din cauza efortului. Parcurseseră 
o distanţă foarte lungă. Se luptă să respire. Lacrimile mute îi lăsau 
dâre umede pe obraji. 

- Tu ce crezi că a fost? spuse pe un ton tăios. A fost strigătul unui 
om-copie. _ 

Dirk simţi gust sărat pe vârful limbii. Işi atinse faţa şi o simţi umedă 
şi se întrebă de câtă vreme plângea. 

- inseamnă că sunt mai mulţi Braith, spuse el. 

- Sunt la etajele de sub noi, zise ea. Şi au găsit deja o victimă. La 
naiba, la naiba, /a naiba! Noi i-am condus aici, noi suntem de vină. 
Cum de am putut fi atât de tâmpiţi? Lui Jaan i-a fost mereu teamă că 
se vor apuca să vâneze prin oraşe. 

- Au început, deja, de ieri, spuse Dirk, când s-au dus să vâneze 
copiii-gelatină de pe Oceanul de Vin Negru. Era doar o chestiune de 
timp până când ar fi ajuns şi aici. Nu te... 

işi ridică faţa la el, cu trăsăturile încordate de furie, cu obrajii 
brăzdaţi de lacrimi. 

- Adică, ce? se răsti ea. Nu crezi că e vina noastră? Dar a cui este? 
Bretan Braith te-a urmărit pe tine, Dirk. Altfel, de ce ar fi venit aici? 
Ne-am fi putut duce în Al Doisprezecelea Vis, în Muschetă, în Esvoch. 
Toate astea sunt oraşe pustii. Şi nimeni n-ar fi păţit nimic. Acum 
emerelii vor fi... Câţi rezidenţi a spus Vocea că au mai rămas aici? 

- Nu mai ţin minte. Parcă vreo patru sute. 

Incercă să o cuprindă de umeri şi să o tragă lângă el, dar ea îl 
împinse şi îl privi cu ură. 

- E numai vina noastră, îi zise. Trebuie să facem ceva. 

- Tot ce putem face este să încercăm să rămânem în viaţă. Pe noi 
ne urmăresc, în caz că ai uitat. Nu putem să ne facem griji şi din 
cauza celorlalţi. 

Gwen îl privea fix, cu ochi duri şi plini de - ce? - poate de dispreţ, 
îşi spuse Dirk. lar această privire îl luă prin surprindere. 

- Nu-mi vine să cred că spui asta, îi reproşă ea. Nu te poţi gândi şi 
la altcineva în afară de tine? La naiba, Dirk, pe noi măcar ne ajută 
soluţia de anihilare a mirosului. Emerelii nu au absolut nimic. N-au 
arme, n-au protecţie. Sunt oameni-copie, sunt vânat, atât şi nimic mai 
mult. Trebuie să facem ceva! 

- Ce? Să ne sinucidem? Asta vrei? Nu m-ai lăsat să mă duelez cu 
Bretan, şi acum... 


- Da! Acum suntem obligaţi! Pe vremuri, pe Avalon, n-ai fi vorbit 
aşa, spuse ea aproape ţipând. Atunci erai altfel. Jaan nu ar... 

Se întrerupse, dându-şi brusc seama ce spusese, şi îşi feri privirea 
de el. Apoi începu să suspine. Dirk nu se mişcă din loc. 

- Deci aşa stau lucrurile, spuse el după o vreme, pe un ton calm. 
Jaan nu s-ar fi gândit în primul rând la siguranţa lui, aşa este? Jaan ar 
fi făcut pe eroul. 

Gwen se uită iarăşi la el. 

- Să ştii că aşa ar fi făcut. 

lar el o aprobă. 

- Sigur că aşa ar fi făcut. Poate că şi eu aş fi făcut-o pe vremuri. 
Poate ai dreptate. Poate că m-am schimbat. Nu ştiu. 

li era rău şi se simţea epuizat, înfrânt şi foarte ruşinat. Gândurile îi 
alergau zăpăcite de colo-colo. Şi îşi tot spunea că amândoi aveau 
dreptate. Ei îi aduseseră pe cei din Braith în oraşul Provocare, îi 
asmuţiseră asupra câtorva sute de victime inocente. Ei erau de vină; 
Gwen avea dreptate. Totuşi, şi e/ avea dreptate când spunea că nu 
pot face nimic acum, absolut nimic. lar dacă asta era o dovadă de 
egoism, ei bine, asta era situaţia. A 

Acum Gwen plângea de-a binelea. intinse din nou mâna spre ea, 
iar de această dată nu îl mai respinse. Cu toate că îi mângâia părul 
lung şi negru, luptându-se să-şi ascundă propriile lacrimi, ştia că toate 
acestea nu ajută la nimic, că nu aveau cum să schimbe nimic. Cei din 
casta Braith vânau, ucideau - iar el nu-i putea opri. Abia dacă putea 
să se salveze pe el. Inseamnă că nu mai era vechiul Dirk, acel Dirk de 
pe Avalon, nu, nu mai era. lar femeia pe care o ţinea în braţe nu mai 
era Jenny. Amândoi nu mai erau decât nişte biete animale hăituite. 

Şi brusc îşi dădu seama de ceva. 

- Da, rosti cu voce tare. 

Gwen îşi ridică ochii la el, iar Dirk se ridică nesigur în picioare, 
trăgând-o după el. 

- Dirk? 

- Putem face ceva, îi spuse şi se îndreptă spre uşa celui mai 
apropiat apartament. Se deschise imediat. Intră şi se duse la ecranul 
de lângă pat. Camera era cufundată în întuneric, singura lumină fiind 
dreptunghiul albastru care intra de pe coridor pe uşa deschisă. Gwen 
rămase în prag, neînţelegând ce se întâmplă, siluetă neagră şi tristă. 

Dirk aprinse ecranul nutrind speranţa (căci nu putea face nimic 
altceva decât să spere) că va funcţiona. Şi respiră uşurat când acesta 
se lumină. Se întoarse spre Gwen. 

- Ce vrei să faci? îl întrebă ea. 

- Spune-mi numărul tău de acasă, îi ceru el. 

Şi ea îi înţelese intenţia. Dădu încetişor din cap şi îi spuse numărul, 
iar el apăsă tastele, una după alta. Apoi aşteptară. Incăperea se 


lumină sub pulsaţia albastră a semnalului de apel. Când acesta 
dispăru, pe ecran apăru maxilarul pronunţat al lui Jaan Vikary. 

La început, nimeni nu spuse nimic. Gwen intră în cameră şi se opri 
în spatele lui Dirk, cu o mână pe umărul lui. Vikary îi privi tăcut, iar, o 
clipă cumplit de lungă, Dirk se temu că va închide ecranul şi îi va lăsa 
în voia sorții. 

Dar nu. | se adresă lui Dirk. 

- Ai fost frate de castă. Am avut încredere în tine. 

Apoi îşi mută privirea la Gwen. 

- lar pe tine te-am iubit. 

- Jaan, spuse ea iute, pe un ton blând, cu o voce atât de aproape 
de şoaptă încât Dirk se îndoi că Vikary o va putea auzi. 

Apoi se opri şi ieşi repede din încăpere. 

Dar Vikary nu întrerupse legătura. 

- Văd că sunteţi în Provocare. De ce m-ai sunat, t'Larien? Ştii ce 
trebuie să fac împreună cu teynul/ meu? 

- Ştiu, răspunse Dirk. Şi îmi asum acest risc. Dar trebuie neapărat 
să-ţi spun ceva. Cei din casta Braith ne-au urmărit. Nu ştiu de ce mi- 
am închipuit că nu ne va putea lua nimeni urma. Dar sunt aici. Bretan 
Bratih Lantry a distrus computerul oraşului şi se pare că acum 
controlează şi restul de surse de energie. Ceilalţi... au venit în haită. 
Ceilalţi au ocupat majoritatea coridoarelor. 

- Inţeleg, spuse Vikary. 

Şi o undă de emotie - stranie, indescifrabilă - îi traversă chipul. 

- Rezidenţii? 

Dirk dădu cu vehemenţă din cap. 

- Ai să vii? 

Vikary schiţă un surâs vag. 

- Tu îmi ceri ajutorul mie, Dirk t'Larien? întrebă el clătinând din 
cap. Nu, n-ar trebui să glumesc, căci nu-mi ceri să te ajut pe tine. 
Inţeleg. Imi ceri să-i ajut pe ceilalţi, pe emereli, da, Garse şi cu mine 
vom veni. Ne vom aduce emiţătoarele de ghidaj, iar pe cei pe care îi 
vom găsi înaintea vânătorilor îi vom face korarie/ lronjade. Dar va 
dura, poate va dura prea mult. Şi mulţi vor muri. leri, în Oraşul din 
lazul fără Stele, una din creaturile numite Mame a murit pe 
neaşteptate. Copiii-gelatină - ştii ceva despre copiii-gelatină, t'Larien? 

- Ştiu destule. 

- Au ieşit din Mama lor pentru a-şi găsi o alta, dar nu au mai găsit 
niciuna. lar în timpul zecilor de ani când ei au trăit în interiorul acelei 
gazde imense, alţii din lumea lor au prins-o şi au adus-o pe Worlorn de 
pe Lumea Oceanului de Vin Negru, iar în cele din urmă au abandonat- 
o. Copiii-gelatină şi alţi vinari-negri, care nu fac parte din secta lor nu 
se pot suferi. Aşa că au invadat oraşul, cam o sută, sau poate mai 
mulţi, umplându-l de viaţă neaşteptată, complet zăpăciţi, împiedicaţi, 


fără să ştie unde se află şi de ce. Majoritatea erau bătrâni, destul de 
bătrâni. Cuprinşi de panică, au început să-şi trezească oraşul cel mort, 
şi aşa s-a întâmplat că i-a găsit Roseph patrician Braith. Eu am făcut 
tot ce mi-a stat în putere, i-am apărat pe unii dintre ei. Dar cei din 
casta Braith i-au găsit pe ceilalţi, tocmai pentru că eu nu i-am putut 
găsi pe toţi la timp, tocmai pentru că este o acţiune de durată. La fel 
se va întâmpla şi în Provocare. Aceia care încearcă să scape fugind pe 
coridoare, aceia vor fi cei vânaţi şi ucişi, înainte ca eu şi teynu/ meu să 
le putem veni în ajutor. Pricepi? 

Dirk dădu din cap. 

- Nu este suficient doar să mă chemi pe mine, spuse Vikary. 
Trebuie să faci şi tu ceva. Bretan Braith Lantry te vrea cu disperare, te 
vrea pe tine, pe nimeni altcineva. S-ar putea chiar să-ţi îngăduie să te 
duelezi cu el. În vreme ce ceilalţi vor numai să te vâneze, ca pe un 
om-copie, însă până şi ei pun mai mare preţ pe tine decât pe orice 
altă pradă. leşi la iveală, t'Larien, iar ei vor veni după tine. Pentru acei 
emereli care se ascund în jurul tău, acest timp câştigat va fi foarte 
important. 

- Inţeleg, spuse Dirk. Vrei ca eu şi Gwen... 

Vikary tresări vizibil. 

- Nu, fără Gwen. 

- Eu, atunci. Vrei să atrag atenţia asupra mea? Fără să am măcaro 
armă? 

- Dar ai o armă, îi răspunse Vikary. Ai furat-o insultând casta 
lronjade. Numai tu poţi hotărî dacă ai s-o foloseşti sau nu. Nu am 
încredere în tine că vei face alegerea corectă. Am avut încredere o 
dată. Pur şi simplu îţi spun. Incă ceva, t'Larien. Indiferent ce vei face, 
sau nu vei face, nu se va schimba nimic între noi doi. Discuţia aceasta 
nu schimbă nimic. Ştii foarte bine ce trebuie să facem. 

- Mi-ai mai spus, îi răspunse Dirk. 

- iți mai spun o dată. Vreau să ţii bine minte, se încruntă Vikary. 
Acum voi pleca. E drum lung până în oraşul Provocare. Un zbor lung şi 
rece. 

Ecranul se întunecă înainte ca Dirk să formuleze un răspuns. 

Gwen aştepta în faţa uşii, sprijinită de peretele mochetat, cu faţa în 
palme. Se îndreptă la vederea lui Dirk. 

- Vin? îl întrebă. 

- Da. 

- Imi pare rău că... am ieşit. Nu mă simţeam în stare să dau ochii 
cu el. 

- Nu contează. 

- Ba da. 

- Nu, îi spuse pe un ton aspru. 

Il durea stomacul. Parcă tot auzea urlete îndepărtate. 


- Ba nu. Mi-ai arătat înainte cât se poate de clar ce anume simţi. 

- Aşa am făcut? râse ea. Dacă tu ştii ce anume simt eu înseamnă 
că ştii mai multe decât mine. 

- Nu ştiu, Gwen - nu, ascultă-mă, nu contează. Ai avut dreptate. 
Trebuie să... Jaan a spus că avem o armă. 

Ea se încruntă nedumerită. 

- A spus asta? Crede că mi-am luat pistolul cu săgeți? Sau ce? 

- Nu, nu cred că despre asta-i vorba. Mi-a spus doar că avemo 
armă pe care noi am furat-o, insultând, prin asta, casta lronjade. 

Gwen închise ochii. 

- Dar bineînţeles, exclamă şi îi deschise. Aerovehiculul. E prevăzut 
cu tunuri cu laser. Cred că la asta s-a referit. Dar nu sunt încărcate. 
Nici nu cred că sunt conectate. Maşina asta am folosit-o eu în mare 
parte din timp, iar Garse... 

- Inţeleg. Crezi că putem regla laserele? Că putem să le facem să 
funcţioneze? 

- Poate. Nu ştiu. Dar la ce altceva să se fi referit Jaan? 

- Cu siguranţă că cei din Braith au descoperit maşina, spuse Dirk 
pe un ton lipsit de emoție şi rece. Trebuie să riscăm. De ascuns nu ne 
putem ascunde, pentru că oricum ne vor găsi. lar dacă transmisiunea 
mea la Larteyn a fost consemnată cumva în aparatura de la subsol, s- 
ar putea ca Bretan să fie chiar acum în drum spre noi. Nu, ne 
întoarcem la maşină. Nu se aşteaptă la una ca asta, mai ales că ştiu 
că am apucat-o în jos pe magistrala principală. 

- Dar aerovehiculul este la cincizeci şi două de etaje deasupra 
noastră, exclamă Gwen. Cum ajungem acolo? Dacă Bretan 
controlează sursele de energie electrică aşa cum ne închipuim noi că 
o face, înseamnă că a scos deja ascensoarele din funcţiune. A oprit şi 
trotuarele mobile. 

- Ştia că le folosim, spuse Dirk. Sau că suntem pe magistrală. l-au 
spus cei care ne urmăreau. Jin legătura, Gwen. Cei din Braith. Trebuie 
că aşa se întâmplă, altfel cum s-ar fi oprit benzile rulante chiar la 
momentul oportun pentru ei? Insă e bine, ne va fi mai uşor. 

- Mai uşor? Pentru ce? 

- Să le atragem atenţia asupra noastră, îi explică el. Să-i facem să 
se ia după noi, să-i salvăm pe blestemaţii ăştia de emereli. Asta vrea 
Jaan să facem. Nu asta vrei şi tu? 

Tonul lui era ironic, iar Gwen se albi la faţă. 

- Păi, da. 

- Atunci, ai câştigat. Aşa vom face. 

Gwen căzu pe gânduri. 

- Atunci mergem la ascensoare? Dacă mai funcţionează încă? 

- Nu putem să ne bazăm pe ascensoare, zise Dirk. Chiar dacă mai 
funcţionează. Bretan le-ar putea opri cu noi înăuntru. 


- Nu ştiu să existe scări pe aici, spuse ea. Şi chiar dacă ar exista, 
nu le-am putea găsi fără indicaţiile date de Voce. Putem încerca să 
urcăm pe magistrală, însă... 

- Deocamdată ştim că sunt cel puţin două echipe de vânători care 
ne caută acolo. Poate mai multe. Nu. 

- Şi atunci? 

- Ce a mai rămas? se încruntă el. Axul central. 

Dirk se aplecă peste parapetul din fier forjat, se uită în sus, apoi în 
jos, şi ameţi. Axul central părea a se întinde la infinit în ambele 
direcţii. Ştia că nu sunt decât doi kilometri din vârf până jos, însă îi 
dădea senzaţia de distanţă nesfârşită. Curenţii ascendenți de aer cald 
susțineau cu forţă portantă pe curajoşii uşori ca fulgul care îndrăzneau 
să se avânte în cilindrul răsunător, plin cu ceaţă alb-cenuşie, iar de jur 
împrejur se înşirau balcoanele - nivel peste nivel peste nivel - absolut 
identice, creând iluzia de repetiţie infinită. 

Gwen scoase ceva din raniţa ei cu senzor, un instrument metalic, 
cât o palmă. Se apropie de parapet, lângă Dirk, şi îl aruncă uşor în 
cilindru. Amândoi îl urmăriră cum se învârte, iar, şi iar, şi iar, făcându- 
le cu ochiul cu sclipiri de lumină reflectată. Pluti până la jumătatea 
diametrului puţului uriaş, apoi începu să coboare - încet, blând, pe 
jumătate susţinut de curenţii ascendenți, firicel metalic dansând în 
lumina artificială de soare. Il urmăriră preţ de ceea ce li s-a părut a fi 
un eon, înainte să dispară în abisul cenuşiu de sub ei. 

- E bine, spuse Gwen după ce nu se mai văzu, reţeaua 
gravitaţională este pornită. 

- Da. Bretan nu cunoaşte oraşul. Nu suficient de bine, spuse Dirk şi 
se uită din nou în sus. Cred că ar fi cazul să pornim. Cine e primul? 

- Te las pe tine. N 

Dirk deschise poarta balconului şi se retrase până la perete. Işi 
împinse nervos din ochi o şuviţă de păr încurcat, ridică din umeri şi o 
luă la goană. Când ajunse pe margine, bătu cât putu de tare şi sări. 

Saltul îl purtă în sus, în sus. O clipă îngrozitoare avu sentimentul că 
se prăbuşeşte în gol, şi i se înnodă stomacul, dar apoi deschise ochii şi 
văzu şi simţi. Şi nu mai era deloc ca şi cum ar fi căzut, ci plutea, se 
avânta în înalturi. Ameţit, râse tare şi îşi întinse mâinile în faţă, apoi le 
aduse spre spate, în mişcări ritmice, viguroase, înotând pe curenţii de 
aer mai sus şi mai repede. Rândurile de balcoane goale treceau pe 
lângă el: unul, două, cinci. Mai devreme sau mai târziu va începe, 
totuşi, să coboare într-o curbă blândă, descendentă, spre depărtarea 
cenuşie, dar nu va cădea prea mult. Cealaltă latură a axului era la 
doar treizeci de metri distanţă de el, şi îi va fi uşor să sară pe ea, 
sfărâmând lanţurile firave ale gravitaţiei aproape inexistente în 
interior. 

In cele din urmă, ajunse lângă peretele curbat şi se izbi puternic de 


unul din parapeţii din fier negru, şi se învârti şi se rostogoli aiurea 
până reuşi să se apuce de stâlpul balconului de deasupra celui de 
care se lovise. Apoi i-a fost uşor să se urce pe el. Traversase axul în 
zborul lui planat şi urcase unsprezece etaje. Zâmbind cu gura până la 
urechi şi îmbătat de succes, se aşeză să prindă putere pentru cel de-al 
doilea salt şi o urmări pe Gwen care venea după el. Zbura ca o pasăre 
graţioasă dintr-o specie necunoscută, cu părul negru sclipind în urma- 
i. Ateriză cu două etaje mai sus de el. 

Pe când ajunse la cel de-al 520-lea nivel, Dirk era învineţit în vreo 
şase locuri, acolo unde se izbise mai tare de parapeţii din fier, dar se 
simţea bine. La finalul celui de-al şaselea salt peste puţul fără fund, 
aproape că nu-i mai veni să se urce pe balconul din faţă şi să revină la 
parametrii normali ai gravitaţiei. Dar o făcu, în cele din urmă. Gwen îl 
aştepta deja acolo, cu kitul de supravieţuire şi raniţa cu provizii fixate 
pe spate, între omoplaţi. li întinse mâna şi îl ajută să treacă peste 
parapet. 

leşiră pe coridorul larg ce înconjura axul central, pătrunzând din 
nou în umbrele albastre. La intersecţii globurile străluceau stins, de-o 
parte şi de alta, acolo unde culoare lungi şi drepte porneau din inima 
oraşului, aidoma spiţelor unei roţi gigantice. Aleseră la întâmplare 
unul şi începură să meargă repede spre perimetrul turnului-oraş. Lui 
Dirk nu-i venea să creadă cât de mult aveau de mers. Trecură pe 
lângă numeroase alte intersecţii (pierdu şirul la patruzeci), fiecare 
absolut identică cu cea dinainte, pe lângă uşi negre care se 
deosebeau doar prin numerele înscrise pe ele. Niciunul dintre ei nu 
spuse nimic. Pasagera senzaţie de bine, bucuria zborului fără aripi, 
dispăruse la fel de repede cum venise. Locul i-l luase un ghimpe de 
teamă. Urechile-i invocau fantasme care nu-i dădeau pace; ochii lui 
transformau globurile mai îndepărtate în ceva oribil şi vedeau forme 
în colţurile din cobalt albastru, acolo unde nu domnea decât 
întunericul. Dar nu au dat peste nimic, nu s-au întâlnit cu nimeni. Era 
doar mintea sa care îi juca feste. 

Totuşi cei din casta Braith fuseseră acolo. Aproape de perimetrul 
oraşului Provocare, acolo unde coridorul transversal se întâlnea cu 
magistrala exterioară, descoperiră una din maşinile cu anvelope moi 
pe care Vocea le folosea ca să plimbe vizitatorii încoace şi încolo. Era 
goală şi răsturnată pe o parte, jumătate pe covorul albastru, şi 
jumătate pe plasticul curat şi rece care acoperea magistrala propriu- 
zisă. Se opriră lângă ea, iar ochii li se întâlniră într-o întrebare mută. El 
îşi aduse aminte că maşinile acestea nu aveau dispozitive de 
conducere pentru pasageri, ci erau acţionate direct de Voce. Dar iată 
acum una, răsturnată în drumul lor. Mai observă şi altceva. Lângă una 
din roţile din spate, mocheta albastră era umedă şi mirosea urât. 

- Haide, îi şopti Gwen şi porniră să traverseze magistrala, sperând 


ca acei Braith care fuseseră acolo mai devreme să fi plecat deja şi să 
nu-i poată auzi. 

Acum erau foarte aproape de aerodrom şi de maşina lor şi ar fi fost 
o ironie crudă din partea sorții să nu poată ajunge până la ea. Lui Dirk 
i se părea că paşii lor răsună înfiorător de tare pe suprafaţa goală a 
bulevardului; cu siguranţă că-i puteau auzi toţi cei din clădire, chiar şi 
Bretan Braith, din subsolul aflat la kilometri sub ei. Ajunşi la aleea 
pietonală care lega banda mediană de trotuare mobile, începură 
amândoi să alerge. Nu ştia care fusese primul, el sau Gwen. Acum 
mergeau unul lângă celălalt, cât de repede erau în stare, făcând cât 
mai puţin zgomot, iar în secunda imediat următoare alergau amândoi. 

Dincolo de bulevard - şi dincolo de un coridor nemochetat, dincolo 
de două colţuri - era o uşă ce nu voia să se lase deschisă. Dirk se izbi 
în ea cu umărul învineţit şi amândoi gemură de durere. Uşa se 
deschise şi păşiră din nou pe aerodromul de la etajul al 520-lea din 
oraşul Provocare. 

Noaptea era rece şi neagră. Se auzea scheunatul jalnic al vântului 
de pe Worlorn în jurul turnului-oraş construit de emereli. O singură 
stea ardea în dreptunghiul prin care se vedea cerul. Aerodromul era la 
fel de negru ca şi noaptea de afară. 

Nicio lumină nu se aprinse la intrarea lor. 

insă maşina lor zburătoare era tot acolo, ghemuită în beznă ca o 
vietate, aidoma acelei banshee cu care trebuia să semene. Şi nu o 
păzea niciun Braith. 

Gwen îşi dădu jos kitul de supravieţuire şi raniţa cu provizii şi le 
puse pe bancheta din spate, unde se mai aflau încă scuterele aeriene. 
Tremurând amarnic, Dirk îi urmărea mişcările; nu mai avea paltonul 
dăruit de Ruark, iar aerul nopţii era ca de gheaţă. 

Gwen atinse un contact de pe panoul de bord şi capota maşinii 
începu să se deschidă. Panourile ei metalice se mişcară într-o parte şi 
în sus, dezvăluind intestinele vehiculului kavalar. Gwen ocoli maşina şi 
aprinse o sursă de lumină de pe interiorul unuia dintre panouri. lar 
Dirk observă că pe interiorul celuilalt erau înşiruite o mulţime de 
unelte prinse cu cleme. 

Intr-un halo de lumină galbenă, Gwen se aplecă să inspecteze 
mecanismul complicat. Dirk se apropie de ea. 

In cele din urmă, ea clătină din cap şi spuse pe un ton istovit. 

- Nu. N-o să meargă. 

- Putem să tragem curent de la reţeaua gravitaţională, propuse 
Dirk. Ai tot ce-ţi trebuie, continuă el şi îi arătă uneltele de pe panou. 

- Nu mă pricep, zise ea. Doar foarte puţin. Am sperat că o să-mi 
dau seama... înţelegi tu. Dar nu pot. Nu este vorba doar despre 
alimentarea cu energie electrică. lar laserele de pe aripi nici măcar nu 
sunt conectate. Şi ornamente dacă erau şi tot ne-ar fi ajutat mai mult. 


Se uită la Dirk. 

- Bănuiesc că nici tu...? 

- Nu, îi răspunse, nici eu nu mă pricep. 

- Inseamnă că nu avem nicio armă. 

Dirk se îndreptă de spate şi privi peste maşină, spre cerul gol al 
planetei Worlorn. 

- Am putea să ne luăm scuterele şi să zburăm cu ele de aici. 

Gwen întinse mâinile şi lăsă în jos cele două panouri, iar întunecata 
banshee îşi recăpătă aspectul fioros. li răspunse cu o voce lipsită de 
orice intonaţie. 

- Nu. Aminteşte-ţi ce ai spus. Cei din Braith sunt afară. Maşinile lor 
sunt înarmate. N-am avea nicio şansă. Nu. 

Trecu pe lângă el şi se urcă în aerovehicul. 

Se urcă şi el şi se aşeză ghemuit în scaun ca să poată vedea 
steaua singuratică de pe cerul rece al nopţii. Era conştient că este 
epuizat, dar la fel de bine îşi dădea seama că nu era vorba doar de 
oboseală fizică. De când venise în oraşul Provocare, emoţiile se 
năpustiseră asupra lui aşa cum se năpustesc valurile de furtună pe 
plajă, unul după celălalt, unul după celălalt. Dar, dintr-odată, oceanul 
dispăruse. Şi nu mai era niciun val. 

- Cred că ai avut dreptate mai devreme, pe coridor, îi spuse 
gânditor, fără să o privească. 

- Am avut dreptate? 

- Când m-ai acuzat de egoism. Când... ştii tu... când ai dat de 
înţeles că nu sunt un cavaler salvator. 

- Cavaler salvator? 

- Ca Jaan. Poate că nu am fost niciodată unul, însă pe vremea când 
eram pe Avalon îmi plăcea să cred că sunt. Credeam în anumite 
lucruri. Acum abia dacă-mi mai pot aminti care erau lucrurile acelea. 
In afară de tine, Jenny. Pe tine te ţin minte. De aceea eu... înţelegi ce 
vreau să spun. In ultimii şapte ani am făcut tot felul de lucruri, nimic 
extraordinar, desigur, dar lucruri pe care nu le-aş fi putut face pe 
Avalon. Cinice, egoiste, însă până în momentul ăsta n-am omorât pe 
nimeni. 

- Nu te autoflagela, Dirk, îi spuse cu voce la fel de istovită ca a lui. 
Nu-i o privelişte plăcută. 

- Vreau să fac ceva, continuă Dirk. Trebuie. Nu pot doar să... 
înţelegi. Ai avut dreptate. 

- Nu putem să facem nimic decât să fugim şi să murim, iar asta nu 
foloseşte nimănui. Nu avem nicio armă. 

Dirk scoase un hohot amar de râs. 

- Prin urmare, nu ne rămâne decât să-i aşteptăm pe Jaan şi pe 
Garse să vină şi să ne salveze, şi apoi... Impăcarea noastră a avut o 
viaţă cumplit de scurtă, nu crezi? 


Fără să-i răspundă, Gwen se aplecă şi îşi puse fruntea pe braţul 
sprijinit de bordul maşinii. El îi aruncă o privire, apoi se uită din nou 
afară. Tot îi mai era frig, dar parcă nu mai avea nicio importanţă. 

Au rămas în maşină fără să mai vorbească. 

Până când, în cele din urmă, Dirk se întoarse şi puse mâna pe 
umărul lui Gwen. 

- Arma, spuse el cu o voce neaşteptat de însufleţită. Jaan a spus că 
avem o armă. 

- Laserele de pe maşină, zise Gwen. Dar... 

- Nu, o întrerupse Dirk rânjind dintr-odată. Nu, nu, nu! 

- Dar la ce altceva să se fi referit? 

In loc de răspuns, Dirk se întinse şi porni maşina, iar uriaşa 
banshee din metal prinse viaţă şi se ridică uşor de pe dalele 
platformei. 

- Maşina, îi explică el. Maşina însăşi. 

- Cei de afară au şi ei maşini, spuse Gwen. Maşini înarmate. 

- Da, fu de acord Dirk. Dar Jaan şi cu mine nu vorbeam despre cei 
de afară. Vorbeam despre echipele de vânători dinăuntru, despre cei 
care aleargă de colo colo pe magistrală şi omoară oameni! 

inţelegerea îi lumină chipul ca soarele. Zâmbi şi ea. 

- Da, spuse cu sălbăticie, şi atinse bordul, iar maşina mârâi şi, de 
undeva de sub capotă, se răspândiră în evantai coloane de lumină 
albă, alungând întunericul din faţa lor. 

In timp ce plana la o jumătate de metru de sol, Dirk sări peste 
aripă, se duse la uşa spartă şi cu acelaşi umăr rănit izbi panoul de 
alături, făcând loc maşinii să treacă pe acolo. Apoi se urcă la loc. 

La scurtă vreme după aceea, se aflau înapoi pe magistrală, acum 
plutind deasupra bulevardului, aproape de locul cu maşinuţa 
răsturnată. Razele puternice ale farurilor măturau trotuarele 
nemişcate şi magazinele de mult abandonate. Coborau pe drumul 
care se înşuruba în jurul înaltului oraş-turn până la nivelul solului. 

- Îţi dai seama, spuse Gwen, că ne aflăm pe banda ascendentă. 
Traficul descendent ar trebui să se desfăşoare pe partea cealaltă. 

- Ce facem noi acum este interzis de normele de pe ai-Emerel, 
surâse Dirk. Dar cred că Vocea nu se va supăra pe noi. 

Gwen îi răspunse la zâmbet, atinse un contact de pe bord, iar 
maşina ţâşni înainte căpătând viteză tot mai mare, iar ei îşi creară 
propriul vânt sălbatic, traversând penumbra cenuşie mai repede, şi 
mai repede. Gwen, palidă, tăcută şi încordată la manşă. Dirk, alături 
de ea, urmărind numerele etajelor coborâte în goană. 

Îi auziră cu mult înainte de a-i vedea - din nou urletul îngrozitor şi 
un lătrat sălbatic şi strident aşa cum Dirk nu mai auzise vreodată. 
Ecourile prelungi de pe magistrală le făceau să pară încă şi mai 
sălbatice, dacă aşa ceva era cu putinţă. Când auzi haita, Dirk se 


aplecă şi stinse farurile maşinii. 

Gwen îl privi întrebătoare. 

- Nu facem cine ştie ce zgomot, îi explică el. Aşa că nu au cum să 
ne audă din cauza urletelor şi propriilor lor strigăte. Dar pot vedea 
lumina care vine din spate. Corect? 

- Corect, răspunse ea. 

Atâta tot. Gwen se concentra asupra pilotatului. Dirk o urmări în 
lumina difuză dinăuntru. Ochii ei îşi recăpătaseră culoarea de jad şi 
strălucirea şi erau la fel de furioşi ca ai lui Garse Janacek. In fine 
căpătase o armă, iar vânătorii kavalari erau pe undeva prin faţa lor. 

Aproape de nivelul 497 trecură printr-o zonă plină cu petice de 
stofă, care fluturau şi se rostogoleau în curentul făcut de coborârea lor 
năvalnică. O bucată mai mare zăcea în mijlocul bulevardului. Resturi 
sfâşiate dintr-un palton vechi, cafeniu. 

Din faţă urletul se auzea şi mai tare, şi mai puternic. 

Un zâmbet fugar îi atinse buzele lui Gwen. Dirk îl observă şi se 
minună, aducându-şi aminte de blânda lui Jenny de pe Avalon. 

Atunci îi văzură. Siluete mici şi întunecate pe magistrala acoperită 
de umbre, siluete care creşteau tot mai mult devenind oameni şi câini 
pe măsură ce maşina se apropia de ei. Cinci dintre copoii uriaşi erau 
liberi şi alergau în josul bulevardului în urma celui de-al şaselea, mai 
mare decât toţi, care trăgea amarnic în două lanţuri grele ţinute de 
celelalte capete de doi bărbaţi care abia mai puteau sta pe picioare. 

Şi tot creşteau. Cât de repede creşteau! 

Primii care au auzit maşina au fost copoii. Liderul lor începu să se 
zbată, să tragă şi mai tare în lanţuri, smulgând unul din mâinile 
vânătorului. Trei dintre copoii liberi se întoarseră mârâind şi 
dezvelindu-şi colții, iar al patrulea se repezi spre maşină. O clipă 
bărbaţii părură a nu înţelege ce se întâmplă. Unul se încurcase în 
lanţul cu care ţinuse câinele din frunte când acesta se întorsese. 
Celălalt, cu mâinile goale, îşi căuta ceva la nivelul şoldului. 

Gwen aprinse brusc farurile. În semiîntunericul de pe magistrală, 
ochii de banshee îi orbeau pe toţi. 

Maşina intră în ei. 

Impresii felurite dădură buzna peste Dirk, una după alta. Un urlet 
lung preschimbat brusc într-un zbieret de durere; un impact care 
zgâlţâi maşina. Ochi roşii de fiară turbată lucind înfiorător de aproape, 
cap ca de şobolan şi colţi galbeni, plini de bale; apoi altă ciocnire, altă 
zgâlţâitură, un pocnet. Mai multe impacturi, zgomote greţoase de 
carne strivită, unu, două, trei. Un țipăt, un țipăt foarte omenesc. Apoi 
un bărbat prins în lumina farurilor. Un bărbat solid, înalt, necunoscut 
lui Dirk, îmbrăcat cu pantaloni groşi şi o jachetă din stofă cameleonică 
ce-şi schimba culorile pe măsură ce ei se apropiau. Işi ţinea mâinile 
ridicate în faţa ochilor, într-una din ele strângând un laser de duel, 


inutil acum, iar Dirk observă şi luciul metalic al brăţării care-i ieşea de 
sub mânecă. Părul alb îi ajungea până la umeri. 

Apoi dispăru brusc, după o eternitate în care parcă se mişcaseră cu 
încetinitorul, sau deloc. Maşina se mai scutură o dată. lar Dirk se 
scutură cu ea. 

În faţa lor se întindea un gol cenuşiu, bulevardul cel lung şi sinuos. 

In spatele lor - căci Dirk se întoarse să se uite - alerga un copoi, 
târând două lanţuri grele. Dar rămânea în urmă, mai mic, şi mai mic, 
până nu se mai văzu. Magistrala din plastic rece era acoperită cu 
forme întunecate. Vru să le numere, dar dispărură şi ele. Un impuls 
luminos scânteie scurt deasupra lor, venind de undeva de foarte 
departe. 

Erau din nou singuri şi nu se auzea niciun sunet în afară de şoapta 
aspră a coborârii lor. Chipul lui Gwen era impenetrabil. Mâinile-i erau 
ferme pe manşă. Ale lui tremurau. 

- Cred că l-am omorât, spuse Dirk. 

- Da, răspunse ea. L-am omorât. Şi câţiva copoi. 

Tăcu o vreme, apoi continuă: 

- Din câte îmi aduc aminte, îl chema Teraan Braith şi încă vreo 
câteva nume. 

Tăcură amândoi. Gwen stinse din nou farurile. 

- Ce faci? o întrebă Dirk. 

- Mai sunt şi alţii în faţă, îi explică ea. Aminteşte-ţi strigătele pe 
care le-am auzit. 

- Da. Mai rezistă maşina şi la alte şocuri? 

Ea surâse stins. 

- O, acest code duello kavalar are mai multe stiluri de luptă 
aeriană. lar aerovehiculele sunt adesea folosite ca arme. Sunt extrem 
de rezistente. Maşina aceasta a fost construită ca să facă faţă cât de 
mult posibil focului cu laser. lar carcasa blindată... să continui? 

- Nu, spuse el. Gwen? 

- Da? 

- Nu mai ucide niciunul. 

li aruncă o privire piezişă. 

- Îi vânează pe emereli, îi spuse, şi pe oricare alt nefericit care are 
ghinionul de a fi rămas în Provocare. 

- Indiferent ce fac, răspunse el. Le putem abate atenţia, putem 
câştiga ceva timp pentru ceilalţi. Jaan va ajunge curând. Nu mai 
trebuie să moară nimeni. 

Gwen oftă şi încetini viteza. 

- Dirk, începu ea, apoi zări ceva şi frână brusc; maşina începu să 
plutească alunecând foarte încet înainte. lată despre ce vorbesc. 
Priveşte într-acolo. 

Lumina era atât de slabă, încât îi fu greu să poată desluşi ceva 


până când nu se apropiară, şi atunci văzu despre ce era vorba - un 
cadavru, sau ce rămăsese dintr-unul. In mijlocul magistralei, ţeapăn şi 
plin de sânge. Bucăţi mari de carne împrăştiate în jurul lui. Sânge 
uscat, negru, pe plasticul de pe jos. 

- Probabil că e victima pe care am auzit-o adineauri, constată 
Gwen pe un ton indiferent. Ştii, vânătorii de oameni-copie nu-şi 
mănâncă prada. Pe scurt, ei spun că aceste creaturi nu sunt oameni, 
ci doar un soi de animale dotate cu un nivel minim de inteligenţă, şi 
chiar cred ce spun. Insă infamia canibalismului este mult prea mare, 
chiar şi pentru ei, aşa că nu îndrăznesc să se dedea la asemenea 
practici. Chiar şi pe vremuri, în timpul secolelor de coşmar de pe 
Inaltul Kavalaan, vânătorii din caste nu s-au atins niciodată de carnea 
oamenilor-copie pe care îi doborau. Işi abandonau victimele, ofrandă 
pentru zei, sau hrană pentru muştele stârvurilor şi cărăbuşii de nisip. 
Bineînţeles, nu înainte de a-şi recompensa copoii cu o bucăţică din 
carnea aceea. Totuşi, îşi iau trofee. Capetele. Vezi trunchiul de acolo? 
Arată-mi capul. 

Dirk simţi că-i vine să vomite. 

- Le iau şi pielea, continuă Gwen. Au în permanenţă la ei cuțite de 
jupuit. Sau obişnuiau să aibă. Ţine minte că vânătoarea de oameni- 
copie a fost interzisă pe Inaltul Kavalaan de zeci de ani. Până şi înaltul 
consiliu al castei Braith a votat împotriva ei. De atunci se vânează pe 
furiş. lar acei vânători care au mai rămas sunt obligaţi să-şi ascundă 
trofeele de ochii lumii. Aici, însă, e altă situaţie. Jaan se aşteaptă ca 
bărbaţii din casta Braith să rămână pe Worlorn cât de mult este 
posibil. Chiar mi-a povestit că ei iau în calcul posibilitatea retragerii 
din castă, aducerea betheynelor de pe planeta-mamă şi formarea unei 
coaliţii noi pe această planetă, coaliţie ce va reînvia vechile tradiţii cu 
toată hidoşenia lor muribundă. lar asta va dura un an, sau doi, sau 
zece, va dura atâta timp cât scutul toberian va mai putea menţine 
căldura pe Worlorn. Şi vor fi doar Lorimaar - patrician Larteyn acum - 
şi cei de teapa lui, fără nimeni care să-i oprească. 

- Dar ar fi o nebunie curată! 

- Poate. Insă asta nu-i împiedică. Dacă ar fi ca Jaantony şi Garse să 
plece chiar mâine, atunci şi-ar pune de îndată planul în practică. 
Prezenţa lronjade îi împiedică. Se tem că dacă tradiţionaliştii Braith s- 
ar muta aici în număr mare, atunci facțiunea progresistă din lronjade 
ar trimite un număr egal de luptători tocmai pentru a le descuraja 
practicile. Şi, într-un asemenea caz, nici nu vor putea vâna, iar ei şi 
copiii lor vor avea parte de o viaţă scurtă şi mizerabilă într-o lume pe 
moarte, fără plăcerile de care sunt dependenţi, fără bucuria vânătorii 
de oameni-copie. 

Ridică din umeri şi continuă. 

- Dar se spune că totuşi exisă camere cu trofee în Larteyn. 


Lorimaar singur se laudă cu cinci capete. Şi se mai spune şi că ar avea 
două jachete confecţionate din piele de om-copie. Insă nu îndrăzneşte 
să le poarte. Jaan l-ar ucide. 

Porni maşina şi începură să gonească din nou. 

- Acum, zise ea, tot mai vrei să-i ocolesc data viitoare când ne vom 
întâlni cu ei? Acum, când ai aflat ce sunt? 

Nu-i răspunse. 

La scurt timp după aceasta, auziră din nou zgomote venind dinspre 
etajele inferioare, urletele prelungi şi zbieretele răsunând puternic pe 
magistrala goală. Trecură pe lângă o altă maşină răsturnată, cu roţile 
moi dezumflate şi sfâşiate. Puțin mai încolo, un morman de metal 
negru le bloca drumul, un robot masiv, cu cele patru braţe înţepenite 
deasupra capului într-o poziţie caraghioasă. Partea superioară a 
trunchiului era un cilindru cu ochi de sticlă; partea inferioară era un 
bloc de dimensiunile unui aerovehicul, pe şenile. 

- Un gardian, spuse Gwen când trecură pe lângă maşinăria 
decedată, iar Dirk observă că mâinile robotului fuseseră retezate din 
braţe, iar trupul era topit acolo unde îl găurise laserul. 

- S-a luptat cu ei? o întrebă. 

- Probabil, îi răspunse ea. lar asta înseamnă că Vocea nu a murit şi 
că mai controlează încă anumite funcţii. Poate din cauza asta nu am 
mai auzit nimic din partea lui Bretan Braith. Poate că are ceva 
probleme acolo, la subsol, unde este. In mod normal, Vocea ar trebui 
să adune toţi gardienii ca să apere funcţiile vitale ale oraşului. 

Ridică din umeri. 

- Oricum, nu contează. Emerelii nu sunt de acord cu violenţa. lar 
gardienii sunt doar instrumente de constrângere. Trag săgeți cu 
tranchilizante şi cred că pot să răspândească şi gaze lacrimogene prin 
grila aceea pe care o au la baza trunchiului. Cei din Braith vor învinge. 
Intotdeauna înving. 

Robotul dispăruse deja în spatele lor, iar magistrala era din nou 
pustie. Din faţă zgomotele se auzeau foarte tare. 

De data aceasta Dirk nu mai comentă atunci când Gwen aprinse 
farurile şi repezi maşina asupra lor, iar ţipetele şi impacturile se 
succedară cu maximă repeziciune, unul după altul. li dobori pe ambii 
vânători Braith, deşi, mai târziu, spuse că nu era sigură că îl omorâse 
pe al doilea. Maşina îl lovise cu aripa dreaptă, îl învârti şi îl aruncă într- 
unul din copoii lui. 

lar Dirk încremeni îngrozit, deoarece, în timp ce se învârtea ca 
beat, kavalarul scăpă din mână obiectul pe care îl ţinuse până atunci, 
iar el zbură prin aer şi se izbi de vitrina unui magazin, lăsând o pată 
însângerată pe sticlă. Atunci Dirk înţelese că acela fusese trofeul 
vânătorului. Îl ţinuse de păr. 

Drumul spiralat din jurul turnului în interiorul căruia se afla oraşul 


Provocare cobora alene şi egal. Călătoria de la nivelul 388 - unde au 
dat peste a doua echipă de vânători Braith - până la nivelul unu a 
durat mai mult decât şi-ar fi putut imagina Dirk. Un zbor lung în tăcere 
lugubră. 

Nu se mai întâlniră cu nimeni, nici kavalari, nici emereli. 

La etajul 120 un gardian solitar le blocă drumul, fixându-i cu toţi 
ochii lui acum slab luminaţi şi cerându-le să se oprească cu glasul - 
tot calm şi cordial - al Vocii oraşului Provocare. Dar Gwen nu opri, iar 
când se apropie, gardianul îşi acţionă şenilele şi se retrase din calea 
lor, dar fără să tragă nicio săgeată cu tranchilizante şi fără să 
răspândească niciun fel de gaz. Ecourile comenzilor lui îi urmăriră 
multă vreme. 

La nivelul 57, luminile slabe de deasupra magistralei pâlpâiră şi se 
stinseră. Timp de o clipă îşi continuară drumul în beznă totală. Apoi 
Gwen aprinse lumina din cabină şi micşoră viteza. Niciunul nu spuse 
nimic. Dirk se gândi la Bretan Braith şi se întrebă dacă luminile 
fuseseră stinse intenţionat, sau dacă era vorba de o simplă pană de 
curent. Mai mult ca sigur că era vorba de intenţie. In cele din urmă, 
unul dintre supraviețuitorii de la etajele superioare îşi anunţase fraţii 
de castă. 

La parter, magistrala se termina cu un sens giratoriu, în jurul unei 
zone întinse de promenadă. Dar nu reuşiră să vadă mare lucru; doar 
forme ciudate care ţâşneau din oceanul de catran din jur atunci când 
erau atinse de lumina farurilor. In centrul promenadei parcă era un soi 
de copac. Dirk desluşi un trunchi masiv şi noduros, un adevărat zid de 
lemn, şi auziră amândoi foşnetul frunzelor. Drumul făcea un cerc larg 
în jurul copacului. 

De partea cealaltă, prin poarta deschisă se vedea noaptea, iar Dirk 
simţi atingerea vântului pe chip şi înţelese de ce foşneau frunzele. Se 
uită afară când trecură pe lângă ea. Dincolo de poartă, panglica albă a 
unui drum pleca din oraşul Provocare. 

Şi deasupra acelui drum, se vedea un aerovehicul care se îndrepta 
cu viteză mare spre oraş. Spre ei. Dirk îl văzu doar o fracțiune de 
secundă. Maşina era închisă la culoare - dar toate lucrurile păreau 
închise la culoare la lumina palidă a stelelor de deasupra acestei 
planete - şi metalică; în forma vreunei fiare kavalare hidoase pe care 
Dirk nu o cunoştea. 

Nu era a celor din lronjade. De asta era sigur. 


Capitolul 9 

- Am izbutit, rosti sec Gwen după ce trecură de poartă. De acum o 
să ne urmărească. 

- Ne-au văzut? 

- Mai mult ca sigur. Ne-au văzut luminile când am trecut pe lângă 
poartă. Nu avea cum să le scape. 

Străpungeau bezna densă pe sub foşnetul de frunze. 

- Fugim? întrebă Dirk. 

- Maşina lor are lasere funcţionale, iar a noastră nu. Magistrala 
exterioară este singura cale de acces care ne este deschisă. Maşina 
braith ne va urmări, iar undeva, mai sus, ne vor aştepta vânătorii. Am 
omorât doar doi dintre ei, poate trei. Sunt mai mulţi acolo. Suntem 
prinşi în capcană. 

Dirk căzuse pe gânduri. 

- Putem să mai dăm o dată ocol, iar când ajungem la poartă, să 
plecăm de aici. 

- Da, asta este o încercare evidentă. Prea evidentă. Posibil să ne 
aştepte afară un alt aerovehicul, aşa bănuiesc. Am o idee mai bună. 

In timp ce vorbea, încetini, iar apoi opri maşina. Chiar în faţa lor, în 
lumina strălucitoare a farurilor, drumul se bifurca. La stânga, sensul 
giratoriu formând un cerc complet; la dreapta, magistrala exterioară 
începându-şi ascensiunea de doi kilometri. 

Gwen stinse farurile şi întunericul îi înghiţi. Când Dirk vru să spună 
ceva, ea îl reţinu cu asprime: 

- Ssst! 

Lumea era cumplit de neagră. Orbise. Dispăruse totul - Gwen, 
maşina, oraşul Provocare. Auzea cum frunzele se ating una de alta și i 
se păru că aude şi cealaltă maşină, că îi aude pe cei din Braith 
năpustindu-se asupra lor, dar asta nu se putea întâmpla decât în 
mintea lui pentru că, dacă aşa ar fi stat lucrurile, atunci precis că le-ar 
fi văzut mai întâi luminile. 

Simti cum se balansează uşurel, ca şi cum ar fi fost într-o bărcuţă. 
Ceva dur îi atinse braţul şi îl făcu să tresară, apoi alte lucruri îi 
pălmuiră faţa. 

Frunze. 

Urcau prin frunzişul des al imensului copac emereli. 

Impinse o ramură la o parte, iar ramura reveni şi îl biciui peste 
obraz, dându-i sângele. Erau înghiţiţi de frunze. Apoi se auzi o 
bufnitură surdă când aripile maşinii se izbiră de o creangă uriaşă. Nu 
mai puteau urca. Aşa că plutiră acolo, orbi, învăluiţi în întuneric şi 
frunziş pe care nu îl puteau vedea. 

La foarte scurtă vreme după aceea, o pată de lumină sclipi sub ei 
şi o luă la dreapta, începând să urce magistrala. Nici nu dispăru bine, 
că - din stânga - se ivi o altă pată luminoasă care coti brusc la 


bifurcaţie şi o urmă pe prima. lar Dirk era foarte bucuros că Gwen 
refuzase să ţină seama de sugestia lui. 

Plutiră o eternitate printre frunze, dar nu se mai ivi nicio altă 
maşină. In cele din urmă Gwen îi readuse pe drum. 

- Asta nu înseamnă că n-o să ne mai caute, spuse ea. Când vor 
închide capcana, iar noi nu vom fi în ea, vor începe să-şi pună 
întrebări. 

Cu poalele cămăşii, Dirk îşi ştergea sângele de pe obraz. Când 
buricele degetelor îl informară că firicelul de sânge se uscase, se 
întoarse în direcţia dinspre care venea vocea lui Gwen. Tot orb era. 

- Deci ne vor vâna, spuse. E bine. Câtă vreme îşi vor bate capul 
încercând să-şi dea seama unde putem fi, nu vor mai ucide niciun 
emereli. In plus, Jaan şi Garse trebuie să ajungă curând. Acum cred că 
a venit timpul să ne ascundem. 

- Să ne ascundem sau să fugim, se auzi din beznă răspunsul lui 
Gwen. 

- Am o idee, exclamă Dirk. 

işi atinse iarăşi obrazul. Apoi, mulţumit că nu mai sângerează, 
începu să-şi vâre cămaşa la loc în pantaloni. 

- Când te-ai învârtit în cerc am observat ceva. O rampă cu un 
indicator. Am văzut-o în fugă, la lumina farurilor, dar mi-a adus aminte 
de ceva. Nu-i aşa că Worlorn are o reţea subterană de cale ferată? 
Pentru transportul interurban. 

- Aşa este, spuse Gwen. Dar cred că a fost dezafectată. 

- Oare? Ştiu că trenurile nu mai circulă, dar care-i situaţia cu 
tunelurile? Le-au astupat? 

- Nu ştiu. Nu prea cred. 

Aprinse farurile, luându-l prin surprindere pe Dirk care clipi des 
năucit de lumina neaşteptată. 

- Arată-mi indicatorul, îi ceru Gwen şi iar porniră rotirea în jurul 
copacului central. 

Era o intrare în subteran, exact aşa cum presupusese Dirk. O 
rampă subţire ducea în întuneric. Gwen opri mişcarea de înaintare a 
maşinii şi activă funcţia de planare, câtă vreme manevra farurile 
asupra plăcuței indicatoare. 

- Asta ar însemna să abandonăm maşina, spuse ea în cele din 
urmă. Unica noastră armă. 

- Aşa este, fu de acord Dirk. 

Căci intrarea era mult prea strâmtă ca să permită intrarea uriaşei 
bashee din metal; evident că cei care construiseră reţeaua subterană 
nu se gândiseră că va dori cineva să zboare cu un aerovehicul prin 
tunelurile lor. 

- Poate că este mai bine. Nu putem pleca din Provocare, iar în 
interiorul oraşului maşina ne limitează mobilitatea destul de mult, nu 


crezi? 

Când Gwen nu-i răspunse imediat, începu să-şi maseze istovit 
tâmplele. 

- Mie mi se pare că aşa ar fi bine, dar poate nu mai gândesc 
limpede. Sunt obosit şi probabil că m-aş speria dacă m-aş gândi mai 
bine la cum mă simt. Sunt învineţit şi zgâriat şi vreau să dorm. 

- Ei bine, spuse Gwen, atunci poate că merită să încercăm în 
subteran. Putem ajunge la câţiva kilometri distanţă de Provocare şi 
atunci vom putea dormi. Nu cred că bărbaţii din casta Braith se vor 
gândi să ne caute acolo, prin tuneluri. 

- Aşa rămâne, atunci, zise Dirk. 

Acţionară metodic. Gwen aşeză maşina lângă rampă şi îşi luă de pe 
bancheta din spate raniţa cu senzori şi sacul cu provizii. Luară şi 
scuterele aeriene. Işi puseră ghetele de zbor ca să nu mai fie nevoiţi 
să le care şi aruncară încălţămintea purtată până atunci. Din trusa de 
scule de pe interiorul capotei aleseră o lanternă din metal şi plastic, 
care difuza o lumină albă, ceţoasă. 

Inainte să intre în tunel, Gwen repetă tratamentul cu sprayul de 
anihilare a mirosurilor, apoi îl lăsă pe Dirk să o aştepte lângă intrarea 
în subteran în vreme ce ea duse maşina exact în punctul opus al 
cercului şi o lăsă în mijlocul drumului chiar lângă unul din cele mai 
largi coridoare de la parter. Pentru ca urmăritorii să-şi închipuie că 
intraseră în labirinturile interioare ale oraşului şi să se bucure de 
vânătoarea lungă şi plăcută ce-i aşteaptă. 

Dirk aşteptă în beznă pe când Gwen făcu pe jos lungul drum 
înapoi, ocolind copacul şi luminându-şi calea cu lanterna. Apoi 
coborâră împreună rampa spre terminalul abandonat al trenului 
subteran. Au coborât mai mult decât se aştepta Dirk. Cel puţin două 
niveluri, aşa i se păru lui. A mers fără să scoată vreun cuvânt, iar 
lumina lanternei se răsfrângea pe pereţii colorați în albastru deschis. 
Se gândi la Bretan Braith, aflat la vreo cincizeci de niveluri sub ei, şi o 
secundă nutri speranţa dementă că tunelurile vor fi încă alimentate cu 
energie, pentru că (la urma urmei) trenul subteran era ceva ce nu 
aparţinea oraşului-turn al emerelilor şi, prin urmare, ar fi trebuit să fie 
în afara razei de acţiune a lui Bretan. 

Dar bineînţeles că reţeaua fusese deconectată de la sursa de 
energie electrică mult înainte ca Bretan şi ceilalţi Braith să fi venit pe 
Worlorn. Nu găsiră nimic altceva decât un peron imens şi gol şi galerii 
uriaşe săpate în piatră care alergau spre infinit. Căci, în beznă, 
infinitul pare foarte aproape. Terminalul era mut, iar muţenia lui se 
cufunda în moarte, aidoma coridoarelor tăcute din oraşul Provocare. 
Era ca şi cum s-ar fi plimbat printr-un mormânt. Şi pretutindeni era 
praf. lar Dirk îşi dădu acum seama că Vocea nu permitea existenţa 
nici măcar a unui firicel de praf în Provocare, însă trenul subteran nu 


aparţinea acestui oraş, nu era construit de cei de pe ai-Emerel. În 
tăcerea deplină, paşii lor sunau îngrozitor de tare. 

Gwen studie cu foarte multă atenţie harta reţelei înainte de a intra 
în tuneluri. 

- Acolo sunt două linii, spuse ea şoptind nu se ştie din ce motiv. 
Una dintre ele face legătura între toate oraşele Festivalului într-un 
mare circuit. Se pare că trenurile treceau în ambele direcţii. Cealaltă 
este o linie de navetă care leagă oraşul Provocare cu portul stelar. 
Fiecare oraş a avut propria lui navetă spre port. Aşadar, pe unde o 
luăm? 

Epuizat şi irascibil, Dirk răspunse: 

- Nu-mi pasă. Ce contează? Oricum nu putem ajunge pe jos în 
niciunul din oraşe. Chiar dacă folosim scuterele aeriene, distanţele 
sunt mult prea mari. 

Gwen dădu din cap, tot cu ochii la hartă. 

- Sunt două sute treizeci de kilometri până la Esvoch într-una din 
direcţii, şi trei sute optzeci până la Kryne Lamiya, dacă mergem în 
direcţie opusă. Mai mult decât până la portul stelar. Cred că ai 
dreptate. 

Ridică din umeri, se întoarse şi alese o direcţie la întâmplare. 

- Pe aici, zise. 

Voiau să meargă foarte repede, să se îndepărteze cât mai mult de 
Provocare. Se aşezară pe marginea peronului, deasupra şinelor, îşi 
fixară ghetele de zbor pe scutere şi porniră pe drumul indicat de 
Gwen. Ea o luă înainte, înălţată la un sfert de metru de sol şi urmărind 
uşor cu mâna stângă peretele tunelului. În dreapta ţinea lanterna. 
Dirk zbura puţin mai sus în urma ei, ca să i se poată uita peste umăr. 
Tunelul ales se curba foarte uşor spre stânga. Nu era nimic de văzut, 
nimic care să le atragă atenţia. Din când în când, lui Dirk i se părea că 
nici măcar nu se mişcă, nu înaintează, atât de egal şi neinteresant era 
zborul acesta. Apoi i se păru că el şi Gwen pluteau printr-o uitare 
veşnică, iar pereţii se târau pe lângă ei. 

La vreo trei kilometri de oraşul Provocare, se lăsară pe podeaua 
tunelului şi se opriră. Niciunul nu avea nimic de spus. Gwen sprijini 
lanterna de un perete din piatră cu rugozităţi. Se aşezară pe jos, în 
mizerie, şi îşi scoaseră ghetele de zbor. Fără vreun cuvânt, ea îşi dădu 
jos de pe umăr raniţa cu provizii pe care o folosi ca pernă. Adormi 
instantaneu, departe de el. 

Şi izolându-se de el. 

Lui Dirk nu-i trecuse oboseala, însă nu putea adormi. Rămase 
aşezat în cercul mic de lumină palidă a lanternei şi o privi. O privi cum 
respiră, o privi cum îi dansează umbrele pe obraji şi prin păr în somnu- 
i agitat, îşi dădu seama cât de departe de el se aşezase şi îşi aduse 
aminte că, de când plecaseră din Provocare, nu se atinseseră şi nu 


schimbaseră nicio vorbă. Dar refuză să se mai gândească la asta; 
mintea îi era prea înceţoşată de frică şi de epuizare ca să se mai 
poată gândi la ceva. Dar sentimentul era acolo, cu el, ca o greutate 
care îi apăsa pieptul, ca bezna care îl învăluia în lunga şi mizera gaură 
de sub lume. 

In cele din urmă, stinse lanterna şi astfel nu o mai văzu pe Jenny a 
lui. Incercă să doarmă şi el. lar somnul veni la un moment dat. Dar şi 
coşmarurile sosiră odată cu el. Visă că era cu Gwen, că o săruta, că o 
ţinea în braţe. Dar când buzele i se atinseră de ale ei, văzu că nu era 
deloc Gwen, ci îl săruta pe Bretan Braith. Bretan, cu buzele uscate şi 
aspre; Bretan, cu ochiul din piatră-incandescentă care ardea 
înspăimântător de aproape în întuneric. 

După aceea, se făcea că aleargă din nou. Alerga printr-un tunel 
fără sfârşit, alerga spre nicăieri. Din spate auzea năvala apei, şi când 
se uită peste umăr i se păru că vede un luntraş solitar care împingea 
o luntre goală pe o apă neagră şi uleioasă. lar Dirk alerga pe piatră 
uscată, dar, în vis, asta părea să nu conteze. Alerga, şi alerga, şi 
alerga, dar luntrea se apropia tot mai mult, iar, în cele din urmă, văzu 
că luntraşul nu avea chip, nu avea chip deloc. 

Urmă liniştea, şi Dirk nu mai visă în restul lungii nopţi. 

O lumină venea spre el de acolo de unde nu trebuia să existe nicio 
lumină. 

O simţi pătrunzându-i prin pleoapele închise, o simţi străpungându- 
i somnul: o lumină galbenă care pâlpâia în apropiere şi care apoi se 
retrase puţin. Dirk îşi dădu doar vag seama de ea când îi invadase 
somnul câştigat cu greu. Mormăi şi se întoarse pe cealaltă parte, 
ferindu-se de ea. Lângă el, nişte voci bolborosiră ceva, apoi se auzi un 
râset mic şi crud. Dirk nu le dădu atenţie. 

Apoi îl loviră peste faţă cu piciorul, destul de tare. 

Capul i se smuci într-o parte, iar lanţurile somnului se dezagregară 
în negura durerii. Pierdut şi rănit, se chinui să se ridice. li pulsau 
tâmplele. Totul în jur era mult prea strălucitor. Ridică braţul ca să-şi 
protejeze ochii de lumină şi ca să se protejeze pe el însuşi de alte 
lovituri. Se auzi un alt râset. 

Încet lumea prinse contur. 

Erau cei din Braith, fireşte. 

Unul dintre ei, un bărbat greoi şi ciolănos, cu bucle negre, se afla 
mai departe ţinând-o cu o mână pe Gwen, iar în cealaltă având un 
pistol cu laser. O altă armă cu laser, o puşcă, îi atârna de umăr, prinsă 
cu o curea. 

Gwen stătea nemişcată, cu mâinile legate la spate şi ochii în 
pământ. 

Cel de lângă Dirk nu scosese nicio armă, dar ţinea în stânga o 
lanternă puternică ce umplea subteranul cu raze galbene. Lumina ei 


orbitoare îl împiedica pe Dirk să-i desluşească trăsăturile, dar îşi putu 
da seama că era destul de corpolent, de înălţime medie pentru un 
kavalar şi chel ca un ou. 

- Bine că am reuşit să-ţi captăm atenţia, spuse cel cu lanterna, iar 
celălalt scoase un hohot de râs asemănător cu cel auzit de Dirk mai 
devreme. 

Cu multă greutate reuşi să se ridice în picioare şi făcu un pas în 
spate. Se sprijini de peretele tunelului şi încercă să-şi recapete 
echilibrul, dar capul îi urla de durere, iar întreaga scenă înota prin faţa 
ochilor lui. 

- Ai vătămat vânatul, Pyr, comentă Braithul cu pistol. 

- Sper că nu prea tare, glumi cel mai mătăhălos. 

- Aveţi de gând să mă ucideţi? îi întrebă Dirk. 

Şi rosti cuvintele acestea cu o remarcabilă uşurinţă, mai ales 
având în vedere sensul lor. Începea să-şi revină de pe urma loviturii. 

Auzindu-l, Gwen ridică privirea. 

- Te vor ucide în cele din urmă, îi spuse pe un ton deznădăjduit. 
Dar nu va fi un sfârşit uşor. lartă-mă, Dirk. 

- Taci, curvă-betheyn, îi ceru cel corpolent, cel pe nume Pyr. 

Lui Dirk i se părea că mai auzise numele undeva. Bărbatul îi aruncă 
o privire indiferentă lui Gwen, apoi se uită iarăşi la Dirk. 

- Ce vrea să spună? întrebă Dirk agitat. 

Se lipise de peretele din piatră şi încerca să-şi încordeze muşchii 
fără ca ei să observe. Pyr se afla la mai puţin de un metru de el. Plin 
de sine, braithul părea relaxat şi neatent, dar Dirk se întrebă dacă 
asta nu cumva era doar o impresie de-a lui. Cu stânga ţinea lanterna 
ridicată, iar în dreapta ţinea altceva - un baston cam de un metru, 
confecţionat dintr-un lemn închis la culoare, prevăzut la unul din 
capete cu un mâner rotund din esenţă lemnoasă mai tare, iar la 
celălalt cu o lamă scurtă. Il ţinea nepăsător de mâner şi se lovea 
ritmic cu el de picior. 

- Aprigă cursă ne-ai pus să facem, om-copie, zise Pyr. Şi nu-ţi spun 
vorbe goale, nici nu-mi bat joc de tine. Puţini se pot compara cu mine 
când este vorba de vânătoarea tradiţională. lar niciunul nu este mai 
presus. Până şi Lorimaar patrician Braith Arkellor are doar jumătate 
din câte trofee am eu. Aşadar, atunci când îţi spun că vânătoarea asta 
a fost extraordinară, să ştii că îţi spun adevărul. Şi sunt în culmea 
fericirii că nu s-a terminat încă. 

- Ce spui? exclamă Dirk. Nu s-a terminat? 

Braithul era atât de aproape - şi se întrebă dacă ar putea să-l 
aducă pe Pyr între el şi bărbatul cu pistol şi dacă ar putea să-i smulgă 
bastonul din mână. Poate chiar ar reuşi să-i ia şi pistolul de la şold. 

- Nu este nicio plăcere să capturezi un om-copie atunci când 
doarme şi nici onoare nu este în aşa ceva. Vei fugi din nou, t'Larien. 


- Te va face korarielul lui personal, strigă Gwen furioasă, privindu-i 
pe cei doi Braith cu ostilitate intenţionată. Şi nimeni nu va mai avea 
dreptul să te vâneze cu excepţia lui şi a teynu/ui său. 

Pyr întoarse capul spre ea. 

- Ţi-am spus să taci! 

Gwen îi râse sfidător. 

- Cunoscându-l pe Pyr, continuă ea, vânătoarea se va desfăşura 
conform tradiţiei pure. Ţi se va da drumul în pădure, probabil după ce 
te vor fi dezbrăcat în pielea goală. lar ăştia doi îşi vor lăsa deoparte 
laserele şi maşinile zburătoare şi te vor urmări pe jos, înarmaţi doar 
cu paloşe şi cuțite şi copoi. Bineînţeles, după ce mă vor fi predat 
stăpânilor mei. 

Pyr se încruntă. Celălalt Braith îşi ridică pistolul şi o plesni scurt pe 
Gwen peste gură. 

Dirk se încordă, ezită o clipă prea mult şi sări. 

Chiar şi un metru, şi tot a fost prea departe. Surâzând, Pyr se 
întoarse din nou spre el. Ridică bastonul cu viteza fulgerului şi îl lovi 
cu mânerul în burtă. Dirk se clătină, se chirci de durere, dar nu se 
prăbuşi. Pyr făcu un pas grațios în spate şi îl izbi cu bastonul în vintre. 
lar lumea lui Dirk se dizolvă într-o ceaţă roşie. _ 

Işi dădu foarte vag seama că Pyr se aplecase asupra lui. Il lovi 
parcă neglijent, din nou, a treia oară, în cap. Şi atunci Dirk nu mai ştiu 
nimic. 

II durea. Acesta a fost primul lucru de care şi-a dat seama. Asta era 
tot ce ştia. Il durea. Capul i se învârtea şi îi pulsa şi se scutura într-un 
ritm bizar, îl durea şi burta, iar zona de sub centură îi amorţise 
complet. Hotarele lumii lui Dirk se numeau durere şi ameţeală. Şi aşa 
a fost multă vreme. O veşnicie. 

Apoi treptat începu să-şi dea seama ca prin ceaţă de cele ce se 
petreceau în jurul lui. Incepu să observe anumite lucruri. Mai întâi 
durerea - venea şi pleca în valuri. In sus şi în jos, în sus şi în jos. Şi el 
se mişca în sus şi în jos, sălta şi se zgâlţâia. Era întins pe ceva. Era 
târât sau dus pe sus. Işi mişcă mâinile, mai degrabă încercă să şi le 
mişte. Era cumplit de greu. Parcă durerea îi anihilase capacitatea de a 
mai simţi şi altceva. Gura îi era plină de sânge. Urechile îi ţiuiau, îi 
zumzăiau, îl ardeau. 

Da, era dus pe sus. Şi mai erau şi voci; auzi voci, voci care vorbeau 
şi zumzăiau. Insă nu putea să distingă cuvintele. De undeva din faţă, o 
lumină dansa şi pâlpâia; tot restul era o ceaţă cenuşie. 

incetul cu încetul, zumzăitul încetă. lar cuvintele începură să 
capete sens. 

- ... N-o să fie mulţumit, spuse o voce pe care nu o cunoştea. 

Sau pe care credea că nu o cunoaşte. Era greu să-şi dea seama. 
Totul părea atât de îndepărtat, iar el sălta în sus şi în jos, iar durerea 


venea şi pleca, venea şi pleca. 

- Da, auzi o altă voce, impozantă, tăioasă, sigură. 

Alt zumzăit - mai multe voci care vorbeau deodată. 

Dirk nu pricepu absolut nimic. 

Apoi un alt bărbat îi făcu pe ceilalţi să tacă: 

- Destul! 

Această voce părea şi mai îndepărtată decât primele două; venea 
de undeva din faţă, din lumina pâlpâitoare. Pyr? Pyr era. 

- Nu mă tem de Bretan Braith Lantry, Roseph. Uiţi cine sunt. Am 
obţinut trei capete în păduri încă de pe vremea când Bretan Braith era 
doar un copilaş de ţâţă. Omul-copie îmi aparţine după toate 
rânduielile din vechime. 

- Adevărat, răspunse prima voce necunoscută. Dacă l-ai fi capturat 
în tunel, nimeni nu ţi-ar fi negat acest drept. Dar nu ai făcut-o. 

- Imi doresc o vânătoare pură, în spiritul vechilor tradiţii. 

Cineva spuse câteva cuvinte în kavalara veche. Se auziră nişte 
râsete. 

- Adeseori am vânat împreună în tinereţile noastre, Pyr, spuse 
vocea străină. Dacă ai fi avut o altă părere despre femei, noi doi am fi 
putut ajunge teyn-şi-teyn. Nu vreau să te contrazic, dar Bretan Braith 
îl vrea tare mult pe omul acesta. 

- Nu este om, este om-copie. Chiar tu ai decis astfel, Roseph. lar 
ceea ce vrea Bretan Braith nu mă interesează câtuşi de puţin. 

- Am decis că este om-copie, şi aşa şi este. Pentru tine şi pentru 
mine el este doar unul dintre cei mulţi. Noi îi mai avem de vânat şi pe 
copiii-gelatină, pe emereli, şi pe alţii. Nu avem nevoie de el, Pyr. 
Pentru Bretan Braith el reprezintă altceva. Bretan Braith a venit la 
careul-morţii şi a fost făcut de ocară atunci când s-a dovedit că acela 
provocat de el la duel nu este deloc om. 

- Ai dreptate, dar acesta nu este tot adevărul. T'Larien este un 
vânat special. Doi dintre kethii noştri au murit de mâna lui, iar Koraat 
e pe moarte din cauza spinării fărâmate. N-am mai văzut niciodată 
vreun om-copie care să alerge aşa ca el. Il voi lua, căci este dreptul 
meu. Eu l-am găsit, eu singur. 

- Da, spuse a doua voce necunoscută, cea impozantă şi tăioasă. 
Este drept, Pyr. Dar cum l-ai găsit? 

Pyr fu bucuros că i se dăduse ocazia de a se umfla în pene. 

-Nu m-am lăsat păcălit de maşina zburătoare, aşa cum s-a 
întâmplat cu tine, şi cu tine, chiar şi cu Lorimaar. Au fost foarte 
deştepţi, omul-copie şi curva-betheyn care fugea cu el. Nu şi-au lăsat 
maşina să dea de gol pe unde au luat-o. Atunci când voi v-aţi luat 
copoii şi v-aţi împrăştiat pe coridoare, eu, împreună cu teynul meu, 
am început să cercetăm promenada la lumina lanternei căutând o 
urmă. Ştiam că nu aveam nevoie de câini. Ar fi fost inutili. Sunt un 


copoi mult mai bun decât orice câine şi orice stăpân de câine. Am dat 
de urma oamenilor-copie pe stâncile golaşe din Dealurile Lameraan, 
printre ruinele oraşelor moarte, chiar şi în adăposturile abandonate 
ale castelor Taal şi Bronzefist şi Muntele Pietrei-incandescente. 
Ultimele două au fost floare la ureche. Am verificat fiecare coridor pe 
o distanţă de câţiva metri, apoi l-am verificat pe următorul. Şi am 
găsit. Urme de paşi chiar lângă rampa care dă în subteran, adevărate 
indicatoare în ţărână. Bineînţeles că urmele au dispărut atunci când 
au început să-şi folosească jucărelele alea zburătoare, însă atunci nu 
existau decât două variante de luat în calcul. M-am temut că şi-au pus 
în cap să zboare tot drumul spre Esvoch sau Kryne Lamiya, dar nu a 
fost aşa. A durat o zi întreagă, am mers foarte mult pe jos, dar i-am 
prins. 

Dirk îşi revenise aproape complet în timpul acestui monolog, deşi 
îşi mai simţea încă trupul învelit într-un giulgiu de durere şi nu credea 
că i-ar fi fost de prea mare folos dacă ar fi încercat să şi-l mişte. Insă 
vederea i se limpezise. Pyr Braith mergea în faţă, cu lanterna în mână, 
vorbind cu un bărbat micuţ, îmbrăcat în alb şi purpuriu, care probabil 
că era Roseph, arbitrul duelurilor care n-au mai avut loc. Între ei doi 
mergea Gwen, cu mâinile încă legate la spate. Nu spunea nimic. Dirk 
se întrebă dacă nu cumva îi puseseră căluş la gură, dar nu avea cum 
să-şi dea seama pentru că îi vedea doar spatele. 

El era întins pe un fel de targă care se zguduia la fiecare pas. Alt 
braith, tot în alb şi purpuriu, ţinea de capătul din faţă. li vedea pumnii 
proeminenţi încleştaţi pe stinghiile din lemn. Cel cu râsetul cavernos, 
teynul lui Pyr, probabil că ţinea targa de capătul din spate, în spatele 
lui. Tot în tunel erau, iar tunelul părea nesfârşit. Dirk nu avea nici cea 
mai vagă idee cât timp fusese leşinat. Dar credea că destul de mult; 
atunci când îşi pierduse cunoştinţa, după ce încercase să-l atace pe 
Pyr, prin preajmă nu erau nici Roseph, nici targa. Era sigur de asta. 
Cei care îi capturaseră trebuie că i-au aşteptat în tunel pe fraţii lor de 
castă chemaţi în ajutor. 

Nimeni nu păru să observe că Dirk deschisese ochii. Sau poate că 
observaseră, dar nu le păsa. Oricum, el nu ar fi fost în stare să facă 
nimic mai mult decât, eventual, să strige după ajutor. 

Pyr şi Roseph continuau să discute, în timp ce ceilalţi doi strecurau 
din când în când exclamaţii de admiraţie. Dirk încercă să asculte, dar 
se concentra greu din cauza durerii, iar ceea ce spuneau ei nu era 
deloc important nici pentru Gwen, nici pentru el. In linii mari, Roseph 
părea a-l atenţiona pe Pyr, spunându-i că Bretan Braith va fi extrem 
de supărat dacă Pyr îl va ucide pe Dirk, deoarece Bretan Braith voia 
să îl ucidă el însuşi. Lui Pyr nu-i păsa; părea evident că nu nutrea prea 
mult respect faţă de Bretan, care era cu două generaţii mai tânăr 
decât el şi ceilalţi şi, prin urmare, era dubios. Niciodată în decursul 


conversaţiei nu s-a pomenit nimic despre lronjade, ceea ce l-a făcut 
pe Dirk să-şi spună că fie Jaan şi Garse nu ajunseseră încă în oraşul 
Provocare, fie cei patru încă nu aflaseră. 

După un timp încetă să se mai căznească să înţeleagă şi căzu într- 
un soi de letargie. Din nou vocile deveniră neclare şi aşa rămaseră 
multă vreme. Intr-un final, se opriră. Un capăt al tărgii fu lăsat să 
cadă, iar izbitura brutală îl trezi. Mâini puternice îl apucară de sub 
braţe şi îl ridicară. 

Ajunseseră la terminalul de sub Provocare, iar teynu/ lui Pyr îl urca 
pe peron. Nu făcu nicio mişcare. Se lăsă moale în mâinile lui, ca un 
cadavru. 

Apoi fu întins din nou pe targă şi acum îl purtau în sus pe rampă, 
înspre oraş. Nu îl trataseră deloc cu blândeţe la peron, iar capul i se 
învârtea iarăşi. 

Treceau pe lângă nişte pereţi albastru deschis şi îşi aminti cum 
coborâse cu Gwen rampa cu o noapte în urmă. Şi totuşi, la momentul 
acela, refugierea în subteran păruse o idee nemaipomenit de bună. 

Pereţii se sfârşiră şi erau iarăşi în Provocare. Zări uriaşul copac 
emereli, de această dată în toată grandoarea lui. Era un gigant 
noduros, albastru cu negru, cu ramurile de jos întinse peste cercul 
sensului giratoriu, iar cu cele din vârf atingând tavanul întunecat. Dirk 
îşi dădu seama că era zi. Poarta rămăsese deschisă şi prin ea se 
vedeau Satan cel Gras şi o singură stea galbenă atârnată de orizont. 
Insă se simţea mult prea pierdut şi prea epuizat că să se gândească 
dacă răsăreau sau apuneau. 

Două maşini mătăhăloase se aflau pe drumul de lângă rampă. Pyr 
se opri lângă ele, iar Dirk fu pus jos. Se chinui să se ridice în capul 
oaselor, însă în zadar. Se zbătu neputincios, iar durerea reveni. 
Capitulă în faţa ei, întinzându-se la loc. 

- Cheamă-i pe ceilalţi, spuse Pyr. Chestiunea aceasta trebuie 
rezolvată aici şi acum, pentru ca să-mi pot pregăti korarielul de 
vânătoare. 

Se apropiase de Dirk. Ceilalţi, chiar şi Gwen, se strânseseră în jurul 
tărgii. Insă doar ea se uită în jos, iar privirile li se întâlniră. Era legată 
la gură. Şi era istovită. Şi deznădăjduită. 

Dură mai bine de o oră până să se adune restul de vânători Braith; 
o oră în care lumina devenise tot mai slabă, o oră în care Dirk mai 
prinsese puteri. 

Apusul era, îşi dădu el seama; dincolo de poartă, Satan cel Gras 
dispărea încet. Bezna se învolbura în jurul lor, mai groasă, mai densă, 
până când kavalarii se văzură obligaţi să aprindă farurile 
aerovehiculelor. Ameţeala lui Dirk trecuse aproape de tot. Pyr 
observase şi îi legase şi lui mâinile la spate, apoi îl forţase să se aşeze 
sprijinit de latura uneia dintre maşini. Ceilalţi o aşezară pe Gwen 


alături, dar fără să-i scoată căluşul. 

Deşi Dirk avea gura liberă, nu încercă să vorbească. Stătea sprijinit 
de metalul rece, frecându-şi încheieturile în legături, şi aştepta, şi 
privea, şi asculta. Din când în când se uita la Gwen, dar ea stătea cu 
capul plecat, ochii în pământ şi nu-i întoarse privirea. 

Veniră separați şi în perechi. Kethii Braith. Vânătorii de pe Worlorn. 
Veniră din umbre şi întuneric. Ca nişte stafii palide. Mai întâi zgomote 
şi siluete vagi, înainte de a intra în cercul mic de lumină şi de a 
redeveni oameni. Chiar dacă erau şi mai mult şi mai puţin omenoşi. 

Primul venit ducea cu el patru copoi înalţi cu capete ca de şobolani, 
iar Dirk îl recunoscu dintr-una din confruntările de pe magistrala 
exterioară. Işi legă câinii de bara maşinii lui Roseph, îi salută scurt pe 
Pyr şi pe Roseph şi pe teyni; lor, apoi se aşeză pe jos cu picioarele 
încrucişate, la câţiva metri de prizonieri. Nu scoase niciun cuvânt. 
Niciunul. Rămase nemişcat, cu ochii aţintiţi asupra lui Gwen. Din 
umbre se auzea mârâitul câinilor şi zăngănitul lanțurilor. 

Apoi veniră şi ceilalţi. Lorimaar patrician Braith Arkellor, uriaş şi 
bronzat, într-un costum negru ca smoala din material cameleonic, cu 
nasturi din os, sosi într-o maşină roşie, masivă, cu capota bombată. 
Dinăuntru se auzeau mârâiturile şi lătraturile unei haite de copoi 
Braith. Alături de Lorimaar se afla un alt bărbat, robust, de două ori 
mai gras decât Pyr, solid ca un zid de cărămidă, cu trăsături porcine. 
După ei, singur şi pe jos, apăru un bărbat mai în vârstă, cu aspect 
plăpând, chel şi zbârcit şi aproape complet ştirb, cu o mână 
adevărată, din carne şi oase, şi cu o alta din metal negru, ca o furcă 
cu trei dinţi. De cingătoarea acestui bătrânel atârna capul retezat al 
unui copil din care încă mai picura sângele pătându-i pantalonii albi. 

In cele din urmă sosi şi Cheli, înalt cât Lorimaar, cu părul alb şi 
mustață mică, mort de oboseală, însoţit de un singur copoi Braith. Se 
opri în cercul de lumină şi se uită chiorâş la cei din jur. 

- Unde ţi-e teynul? vru să ştie Pyr. 

- Aici. 

Un scârţâit venit din întuneric. La câţiva metri de ei lucea stins o 
singură piatră-incandescentă. Bretan Braith Lantry ieşi la lumină şi se 
opri lângă Cheli. li zvâcnea faţa. 

- Ne-am strâns cu toţii, îi spuse Roseph patrician Braith lui Pyr. 

- Nu, obiectă cineva. Mai trebuie să vină şi Koraat. 

Vânătorul cel tăcut aşezat pe jos vorbi pentru prima dată. 

- Nu mai trăieşte. M-a implorat să-i pun capăt suferinţei. l-am 
îndeplinit ruga. Adevărul este că era distrus. A fost al doilea keth la a 
cărui moarte am asistat astăzi. Primul a fost teynu/ meu, Teraan 
Braith Nalarys. 

Privirea nu i se dezlipi nici măcar o secundă de pe chipul lui Gwen. 
Încheie dintr-o singură suflare, cu o propoziţie în kavalara veche. 


- Au murit trei dintr-ai noştri, zise bătrânelul. 

- Ar trebui să păstrăm un moment de tăcere în amintirea lor, spuse 
Pyr. 

Incă mai avea în mână bastonul cu mâner rotund şi lamă scurtă şi 
se lovea nervos cu el de picior, aşa cum făcuse şi în tunel. 

In ciuda căluşului, Gwen încercă să ţipe. Teynul/ lui Pyr, kavalarul 
cel ciolănos şi cu părul negru şi vâlvoi, se aplecă ameninţător asupra 
ei. 

Dar Dirk prinsese ideea. lar el avea gura liberă. 

- Nu am de gând să păstrez niciun moment de tăcere, strigă el, 
sau, mai degrabă, încercă să strige, căci vocea nu-i era tocmai 
capabilă de aşa ceva. Erau nişte asasini cu toţii. Şi-au meritat 
moartea. 

Toţi cei din Braith se uitară la el. 

- Legaţi-l la gură ca să nu mai ţipe, ordonă Pyr, iar teynul lui se 
grăbi să-i îndeplinească dorinţa; iar Pyr continuă: 

- Vei avea destul timp pentru zbierete, t'Larien, atunci când vei 
alerga în pielea goală prin păduri şi îmi vei auzi copoii lătrând în urma 
ta. 

Bretan se întoarse spre el cu aceeaşi mişcare ciudată a umerilor şi 
capului. Lumina lucea pe țesutul cicatrizat al obrazului. 

- Nu, spuse el. Primul drept este al meu. 

Pyr îl înfruntă. 

- Eu am dat de urma omului-copie. Eu l-am prins. 

Chipul lui Bretan zvâcni din nou. Cheli, ţinând cu o mână lanţul de 
care era prins copoiul cel uriaş, o puse pe cealaltă pe umărul lui 
Bretan. 

- Mie îmi este egal, se auzi o altă voce. 

Acel braith care stătea pe jos. Privind ţintă. Nemişcat. 

- Cum rămâne cu curva? 

Ceilalţi se arătară cumva jenaţi. 

- Ea nu intră în discuţie, Myrik, zise Lorimaar patrician Braith. 
Aparține castei lronjade. 

Celălalt îşi strânse buzele şi, preţ de o clipă, chipul lui paşnic se 
schimonosi oribil - un chip de fiară, un rictus de emoție. Apoi se linişti. 
Trăsăturile i se reaşezară în nemişcarea palidă de dinainte. 

- O voi omori pe această femeie, spuse el. Teraan era teynul/ meu. 
Ea i-a trimis sufletul să plutească la voia întâmplării într-o lume 
nemiloasă. 

- Ea? se arătă sceptic Lorimaar. Adevărat? 

- Am văzut cu ochii mei, răspunse bărbatul aşezat pe jos, cel 
căruia i se spunea Myrik. Am tras după ea când ne-a călcat cu maşina 
şi l-a rănit de moarte pe Teraan. Acesta este adevărul, Lorimaar 
patrician Braith. 


Dirk încercă să se ridice în picioare, însă kavalarul cel ciolănos îl 
împinse la loc cu brutalitate şi îl izbi cu capul de aripa metalică a 
maşinii, pentru a da mai multă greutate avertismentului. 

Şi atunci vorbi bătrânelul cel plăpând - moşneagul cu un cleşte în 
loc de mână, care îşi atârnase la cingătoare capul retezat al unui 
copil. 

- Atunci ia-o drept pradă personală, zise cu o voce la fel de subţire 
şi ascuţită ca pumnalul de jupuit de la brâu. Inţelepciunea castelor 
este străveche şi precisă, fraţii mei. Acum ea nu mai este femeie 
adevărată, dacă a fost vreodată; şi nu mai este nici ţiitoare, nici eyn- 
Keth. Cine este aici ca să garanteze pentru ea? A părăsit protecţia 
patricianului său ca să fugă cu un om-copie! lar dacă vreodată ea a 
fost carne din carnea unui om, acum nu mai este. Cunoaşteţi 
tertipurile oamenilor-copie, tertipurile acestor mincinoşi, tertipurile 
acestor prefăcuţi, ale acestor mari escroci. Când a fost singur cu ea în 
întuneric acest om-copie, Dirk, precis a ucis-o şi a înlocuit-o cu un 
demon aidoma lui, croit după chipul şi asemănarea ei. 

Cheli îi încuviinţă spusele cu un semn al capului şi spuse ceva în 
kavalara veche pe un ton grav. Ceilalţi Braith păreau mai puţin 
convinşi. Lorimaar schimbă priviri încruntate cu teynu/ său, bărbatul 
cel zdravăn. Chipul hidos al lui Bretan era neutru, jumătate o mască 
de ţesut cicatrizat, jumătate inocenţă desăvârşită. Pyr se încruntă şi el 
şi continuă să-şi lovescă nervos piciorul cu bastonul. 

Roseph fu cel care răspunse. 

- Când am arbitrat în careul-morţii, am decis că Gwen Delvano este 
om, spuse el prudent. 

- Adevărat, confirmă Pyr. N 

- Poate că atunci chiar a fost om, zise bătrânul. Insă a cunoscut 
gustul sângelui şi s-a culcat cu un om-copie, şi atunci, cine o mai 
poate numi om? 

Câinii începură să urle. 

Startul larmei fu dat de cei patru pe care Myrik îi legase de 
aerovehicul, iar cei din haita închisă în maşina bombată a lui Lorimaar 
li se alăturară. Uriaşul copoi al lui Cheli mârâi dezgolindu-şi colții şi 
începu să tragă de lanţ, până când braithul în vârstă îl smuci furios; 
atunci creatura se aşeză şi se alătură corului de urlete. 

Majoritatea vânătorilor se uitară spre bezna mută de dincolo de 
cercul lor (unica excepţie fiind Myrik, cel cu chipul îngheţat şi imobil, 
care nu-şi dezlipi ochii de la Gwen Delvano) şi aproape toţi duseră 
mâinile la armele de la şold. 

La marginea cercului, dincolo de maşini şi de lumina lor, cei doi 
lronjade stăteau în umbre, unul lângă celălalt. 

Şi, brusc, durerea lui Dirk - capul îi bubuia foarte tare - păru 
complet lipsită de importanţă. lIncepu să tremure din toate 


încheieturile. O privi pe Gwen; îşi ridicase capul şi se uita la ei. Mai 
ales la Jaan. 

Acesta intră în cercul de lumină, iar Dirk observă că se uita la ea la 
fel de fix ca bărbatul pe nume Myrik. Părea că se mişcă teribil de 
încet, ca un om într-un vis înceţoşat, ca un somnambul. Garse Janacek 
îi stătea alături, viu şi vigilent. 

Vikary era îmbrăcat cu un costum marmorat din stofă cameleonică, 
numai nuanţe de negru şi ultranegru când intră în cercul duşmanilor 
lui. Culoarea se schimbă în cenuşiu prăfuit când copoii se potoliră. 
Mânecile cămăşii le avea retezate deasupra coatelor; fier şi piatră- 
incandescentă îi îmbrăţişau braţul drept, jad şi argint pe cel stâng. O 
clipă nesfârşită păru un uriaş. Atât Cheli, cât şi Lorimaar erau cu câte 
un cap mai înalţi decât el, dar, cumva, Vikary părea să-i întreacă. 
Trecu lin pe lângă ei, nălucă mişcătoare - cât de ireal era chiar şi 
atunci - care îşi făcea drum printre vânătorii Braith ca şi cum ar fi fost 
invizibili, şi se opri lângă Gwen şi Dirk. 

Dar nu fusese decât o iluzie. Zgomotul încetă şi cei din casta Braith 
începură să vorbească, iar Jaan Vikary era din nou doar un simplu om, 
mai înalt decât mulţi, dar mai scund decât alţii. 

- Comiteţi un abuz, lronjade, spuse Lorimaar pe un ton dur şi 
mânios. Nu aţi fost chemaţi aici. Nu aveţi niciun drept să fiţi aici. 

- Oameni-copie, scuipă Cheli. Kavalari falşi. 

Bretan Braith Lantry scoase sunetul său specific. 

- Jaantony patrician lronjade, ţi-o predau pe betheyna ta, zise cu 
fermitate Pyr, însă bastonul i se mişca cu grabă exagerată. 
Pedepseşte-o cum ţi-e placul, cum trebuie. Omul-copie este al meu şi 
îl voi vâna. 

Garse Janacek se oprise la câţiva metri de ei. Privirea îi trecea de la 
unul la altul, şi de două ori păru pe punctul de a răspunde. Jaan Vikary 
îi ignoră pe toţi. 

- Scoateţi-le legăturile de la gură, ceru el arătând spre prizonieri. 

Teynul cel ciolănos al lui Pyr stătea lângă Gwen şi Dirk cu faţa la 
patricianul lronjade. Ezită câteva clipe, apoi se aplecă şi le scoase 
căluşurile. 

- Mulţumesc, zise Dirk. 

Gwen scutură din cap ca să-şi îndepărteze părul din ochi şi se 
ridică cu greu în picioare. Mâinile îi erau încă legate la spate. 

- Jaan, spuse ea cu vocea nesigură. Ai auzit? 

- Am auzit, îi răspunse Vikary şi se adresă apoi celor din Braith. 
Dezlegaţi-i mâinile. 

- Mergi prea departe, lronjade, zise Lorimaar. 

Insă Pyr părea dornic să ştie ce va mai urma. Se sprijini în baston şi 
ordonă: 

- Dezleagă-i mâinile. 


Teynul său o întoarse cu brutalitate pe Gwen şi îi tăie legăturile cu 
cuțitul de la brâu. 

- Arată-mi braţele, îi spuse Vikary lui Gwen. 

Ea şovăi, apoi aduse mâinile în faţă şi le întinse cu palmele în jos. 
Brăţara din jad şi argint sclipea pe braţul stâng. Nu o scosese. Nu 
renunţase la ea. 

Legat, şi neputincios, şi cuprins de frisoane, Dirk urmări scena. Nu 
o scosese. Nu renunţase la ea. 

Vikary privi la Myrik, care stătea tot pe jos, cu picioarele 
încrucişate şi cu ochii porcini aţintiţi asupra lui Gwen. 

- Ridică-te în picioare. 

Bărbatul se ridică şi se întoarse cu faţa la patricianul lronjade, 
dezlipindu-şi privirea de la Gwen pentru prima oară de la sosire. 
Vikary deschise gura să spună ceva. 

- Nu, îl opri Gwen. 

Până atunci îşi masase încheieturile. Acum încetă şi îşi puse mâna 
dreaptă pe brățară. Vocea-i era calmă. 

- Nu pricepi, Jaan? Nu. Dacă îl provoci la duel, dacă îl ucizi, atunci 
am să mi-o scot. Am să mi-o scot. 

Pentru prima dată, emoția inundă chipul lui Jaan, iar numele acelei 
emoţii era durere. 

- Eşti betheyna mea, spuse el. Dacă n-am s-o fac... Gwen... 

- Nu, repetă ea. 

Unul dintre Braith izbucni în râs. Garse Janacek se strâmbă 
auzindu-l, iar Dirk observă cum un spasm sălbatic traversă chipul celui 
căruia i se spunea Myrik. 

lar dacă şi Gwen îl observase, ea nu-i dădu deloc atenţie. | se 
adresă lui Myrik. 

- Eu l-am ucis pe teynul/ tău. Eu. Nu Jaan. Nu bietul Dirk. Eu l-am 
ucis şi îmi recunosc fapta. Ne vâna, aşa cum ai făcut-o şi tu. Şi îi vâna 
şi pe emereli. 

Myrk nu-i răspunse. Toţi tăcuseră. 

- Şi dacă trebuie să te duelezi, dacă vrei cu adevărat ca eu să mor, 
atunci duelează-te cu mine! continuă Gwen. Eu sunt răspunzătoare. 
Luptă-te cu mine dacă răzbunarea ţi se pare atât de importantă. 

Pyr începu să râdă tare. O clipă mai târziu i se alătură şi teynu/ 
său, apoi şi Roseph, apoi ceilalţi - grasul, tovarăşul mătăhălos şi cu 
privire aspră al lui Roseph, bătrânul cu mâna în formă de cleşte. 
Râdeau în hohote. 

Chipul lui Myrk se făcu stacojiu, apoi alb, apoi iar stacojiu. 

- Curvă-betheyn, îi spuse el, iar rictusul sălbatic îi traversă din nou 
chipul, de această dată remarcat de toţi. iți baţi joc de mine. Duelul 
este... teynul meu... şi tu, o femeie! 

Sfârşi printr-un răcnet care îi luă pe toţi ceilalţi prin surprindere şi 


care stârni o altă rundă de urlete din partea câinilor. Apoi explodă. 

Ridică mâinile deasupra capului, încleştând şi descleştând pumnii, 
şi o lovi puternic peste faţă pe Gwen tocmai când ea încerca să se 
ferească din calea furiei lui. Şi, pe neaşteptate, se năpusti asupra ei. O 
apucă de gât şi se lăsă peste ea, iar ea se prăbuşi pe spate şi se 
rostogoliră pe jos până când se opriră în aripa uneia dintre maşini. 
Myrik deasupra, ţintuind-o pe Gwen sub el, cu degetele înfipte în gâtul 
ei. Atunci îl lovi cu putere peste obraz, dar în nebunia lui, păru să nu fi 
simţit nimic. Incepu s-o lovească cu capul de maşină, iar şi iar, urlând 
tot timpul în kavalara veche. 

Dirk se chinui să se ridice în picioare, dar nu putu să intervină 
pentru că încă mai avea mâinile legate la spate. Garse făcu doi paşi 
spre cei doi, şi, într-un final, se mişcă şi Jaan Vikary. Insă Bretan Braith 
Lantry fu cel care ajunse primul şi îl târî pe Myrik la o parte 
strângându-l cu braţul de gât. Myrik se zbătea sălbatic, iar Lorimaar 
sări în ajutorul lui Bretan şi împreună reuşiră să-l potolească. 

Gwen zăcea nemişcată, cu capul sprijinit de uşa din metal de care 
o izbise Myrik. Vikary îngenunche lângă ea şi încercă să o ridice de 
umeri. Pe maşină se vedea o dâră de sânge. 

Imediat se aşeză şi Janacek într-un genunchi şi îi luă pulsul. 
Satisfăcut, se ridică şi se întoarse spre cei din casta Braith, cu buzele 
strânse de mânie. 

- Purta jad şi argint, Myrik, spuse el. Eşti un om mort. Te provoc la 
duel. 

Myrik încetase să mai răcnească, iar acum respira cu greutate. 
Unul dintre câini urlă o dată. 

- Trăieşte? întrebă Bretan cu vocea lui ca şmirghelul. 

Jaan Vikary ridică spre el un chip la fel de încordat cât fusese mai 
devreme chipul lui Myrik. 

- Da. 

- A avut noroc, spuse Janacek, dar nu datorită ţie, Myrik, şi oricum 
nu ar avea vreo importanţă. Fă-ţi alegerile. 

- Dezlegaţi-mă! strigă Dirk. 

Nimeni nu-l luă în seamă. 

- Dezlegați-mă! 

Cineva îi tăie legăturile. 

Se duse la Gwen şi îngenunche alături de Vikary. Privirile li se 
întâlniră o fracțiune de secundă. li examină rana de la ceafă, unde 
sângele deja începuse să se închege. 

- Cel puţin o comotie, zise el. Poate chiar fractură de craniu. Poate 
mai rău. Nu ştiu. Există pe aici servicii de asistenţă medicală? întrebă 
şi se uită la fiecare bărbat în parte. Există? 

li răspunse Bretan: 

- Niciunul care să mai funcţioneze în Provocare, t'Larien. Vocea s-a 


luptat cu mine. Oraşul nu voia să răspundă la comenzile mele. A 
trebuit să-i închid toate sistemele. 

Dirk se strâmbă. 

-İn cazul acesta n-ar trebui s-o mişcăm. Poate nu-i decât o 
contuzie. Dar tot cred că trebuie să stea liniştită. 

Jaan Vikary făcu un gest incredibil lăsând-o pe Gwen în braţele lui 
Dirk şi se ridică. Intinse mâna spre Lorimaar şi Bretan care îl ţineau pe 
Myrik între ei. 

- Daţi-i drumul. 

- Să-i dea...?! exclamă Janacek uitându-se uluit la Vikary. 

- Jaan, interveni Dirk, nu-ţi face probleme din caza lui. Gwen... 

- Du-o într-o maşină, îi spuse Vikary. 

- Nu cred că ar trebui s-o mişcăm... 

- Nu suntem în siguranţă aici, t'Larien. Du-o într-o maşină. 

Janacek se încruntă. 

- Teynul meu? 

Vikary se încrunta din nou la cei doi Braith. 

- V-am spus să-i daţi drumul omului, zise el şi făcu o pauză. Daţi-i 
drumul omului-copie, cum va trebui să-i spuneţi de acum înainte. Şi-a 
câştigat acest nume. 

- Ce urmăreşti, patrician lronjade? îl întrebă cu asprime Lorimaar. 

Dirk o ridică în braţe pe Gwen şi o puse cu multă grijă pe bancheta 
din spate a celei mai apropiate dintre maşini. Era tot leşinată, dar 
respira regulat. Apoi el se aşeză în spatele manşei şi aşteptă, 
masându-şi încheieturile ca să-şi pună sângele în mişcare. 

Toţi păreau să-l fi uitat. Lorimaar patrician Braith vorbea în 
continuare. 

- Recunoaştem dreptul tău de a te duela cu Myrik, dar trebuie să te 
lupţi doar tu singur, fiindcă Teraan Braith Nalary a murit. De vreme ce 
primul care a lansat provocarea a fost teynul tău... 

Jaan Vikary avea deja pistolul cu laser în mână. 

- Daţi-i drumul şi daţi-vă la o parte. 

Speriat, Lorimaar luă mâna de pe braţul lui Myrik şi se retrase 
grabnic. Bretan mai şovăia încă. 

- Patrician lronjade, scârţâi el, pentru onoarea ta şi a lui, pentru 
casta ta şi pentru teynul tău, pune arma jos. 

Vikary îndreptă laserul spre tânărul cu jumătate de chip. Bretan 
zvâcni, îi dădu drumul lui Myrik şi se dădu înapoi cu o mişcare 
grotescă a umerilor. 

- Ce se petrece? vru să ştie bătrânul întrebându-i cu o voce 
stridentă. Ce face? 

Nu-i dădu nimeni atenţie. 

- Jaan, strigă îngrozit Garse Janacek. Toată povestea asta te-a 
zăpăcit. Lasă pistolul jos, teyn al meu. Eu am lansat provocarea la 


duel. Eu îl voi ucide pentru tine. 

Puse mâna pe braţul lui Jaan. 

Şi Jaan Vikary se smuci violent şi îndreptă arma spre Garse. 

- Nu. Dă-te la o parte. Nu te amesteca. Nu de data aceasta. Asta 
este pentru Gwen. 

Janacek se întunecă la faţă; rămase fără rânjete, fără replici 
sarcastice. Strânse mâna dreaptă în pumn şi o ridică încet în dreptul 
ochilor. Fier şi piatră-incandescentă luceau între cei doi lronjade. 

- Legătura noastră, zise el pe un ton solemn. Gândeşte-te, teyn al 
meu. Sunt în joc onoarea mea, onoarea ta, onoarea castei noastre. 

- Şi cu onoarea ei cum rămâne? îl întrebă Vikary. 

Gesticulând nerăbdător cu pistolul îl împinse pe Janacek la o parte 
şi se întoarse iar la Myrik. 

Singur şi perplex, Myrik nu dădea semne că ar şti ce se aştepta din 
partea lui. li dispăruse toată furia, dar încă mai gâfâia. Din colţul gurii 
îi curgea o dâră de salivă colorată de sânge. Se şterse cu dosul palmei 
şi se uită nesigur spre Garse Janacek. 

- Eu fac prima alegere, începu cu o voce năucită. Şi aleg stilul. 

- Nu, îl întrerupse Vikary. Nu faci nicio alegere. Uită-te la mine, om- 
copie. 

Myrik se uită de la Janacek la Vikary şi apoi iar la Janacek. 

- Aleg stilul, repetă el aiurea. 

- Nu, repetă şi Vikary. Pe Gwen Delvano nu ai lăsat-o să aleagă, 
tocmai pe ea, care te-ar fi înfruntat corect, în duel. 

Trăsăturile lui Myrik se strâmbară într-o expresie de consternare 
sinceră. . 

- Ea? In duel? Eu... ea e femeie, e om-copie, spuse şi dădu din cap 
ca şi cum ar fi lămurit totul. E femeie, patrician lronjade. Ai înnebunit? 
Şi-a bătut joc de mine. O femeie nu se duelează. 

- Şi nici tu nu te duelezi, Myrik. Pricepi ce-ţi spun? Pricepi? Tu... 

Şi trase, iar pulsul de o jumătate de secundă îl atinse pe Myrik jos, 
între picioare. Acesta scoase un urlet de durere. 

-... NU... 

Şi trase din nou şi îi arse gâtul chiar sub bărbie, apoi aşteptă, căci 
Myrik se prăbuşi, iar el aşteptă să i se reîncarce laserul. 

- ... te... continuă Vikary. 

După cincisprezece secunde şi, odată cu vorba, plecă şi un jet de 
lumină care arse în piept silueta ce se zvârcolea, iar Vikary începu să 
se retragă spre maşină. 

- ... duelezi! încheie el, pe jumătate urcat în maşină, şi mâna îi 
zvâcni trimițând a patra explozie de lumină, iar Lorimaar patrician 
Braith Arkellor căzu, având arma pe jumătate scoasă. 

Apoi trânti uşa, iar Dirk activă reţeaua gravitaţională. Maşina se 
zgudui, se înălţă şi se îndreptă spre poartă, când laserele celorlalţi 


începură să şuiere şi să lovească în blindajul ei. 


Capitolul 10 

Se lăsase noaptea deasupra Pajiştei. Aerul era cleştar negru, 
limpede şi rece. Vânturile băteau aprig. Dirk era recunoscător pentru 
maşina braith, solidă şi blindată, pentru cabina caldă, complet închisă. 

Zbură cam la o sută de metri deasupra câmpiilor şi dealurilor 
domoale, accelerând cât de mult era în stare. O singură dată, înainte 
ca oraşul Provocare să dispară în spatele lor, Dirk se uită în urmă ca 
să vadă dacă îi urmăreşte cineva. Nu zări pe nimeni, dar oraşul 
construit de emereli îi captă privirea. O suliță înaltă şi neagră ce se va 
pierde curând în cerul şi mai negru. Semăna cu un copac grandios 
care trecuse printr-un incendiu forestier şi rămăsese fără crengi şi fără 
frunze, o biată bucată de lemn carbonizată şi neagră de funingine, 
martoră a fostei glorii. Işi aduse aminte cum arătase oraşul Provocare 
la prima lui vizită cu Gwen, atunci când îi ceruse să-i arate un oraş în 
care mai există viaţă: strălucitor în noapte, imposibil de înalt, argint 
strălucitor, încununat cu jerbe ascendente de lumină. 

lar acum era doar o păstaie goală şi moartă, şi moarte erau şi 
visele creatorilor lui. Vânătorii Braith ucideau cu predilecție oameni, 
nu animale. 

- Vor porni curând în urmărirea noastră, t'Larien, spuse Jaan 
Vikary. Nu e nevoie să te uiţi după ei. 

Dirk se concentră asupra comenzilor. 

- Unde ne ducem? Nu putem să zburăm la întâmplare deasupra 
Pajiştii toată noaptea. Mergem spre Larteyn? 

- Nu putem risca să mergem la Larteyn acum, răspunse Vikary. 

Işi pusese pistolul cu laser la loc în tocul de la şold, dar chipul îi era 
la fel de încrâncenat cum fusese în Provocare când îl doborâse pe 
Myrik. 

- Eşti atât de prost că nu-ţi poţi da seama ce am făcut? Am încălcat 
codul, t'Larien. Acum am ieşit în afara legăturii, sunt un criminal, un 
spărgător de dueluri. Mă vor urmări şi mă vor ucide la fel de lesne 
cum ai ucide un om-copie. 

Işi sprijini bărbia în mâini cu un aer gânditor. 

- Singura noastă speranţă... nu ştiu. Poate nu avem niciuna. 

- Vorbeşte în nume personal. Acum am ceva mai multă speranţă 
decât am avut în urmă cu câteva minute, acolo jos! 

Vikary se uită la el şi surâse în ciuda lui însuşi. 

- Ai dreptate. Deşi acesta este un punct de vedere extraordinar de 
egoist. Nu pentru tine am făcut ceea ce am făcut. 

- Pentru Gwen? 

Vikary dădu din cap. 

- El - el nici măcar nu i-a făcut onoarea de a refuza. Ca şi cum ea 
ar fi fost un animal. Şi totuşi... totuşi, conform codului, el a procedat 
corect. Conform codului care mi-a călăuzit întreaga viaţă. L-aş fi ucis 


pentru el. Garse a vrut să o facă, după cum ai văzut. Era furios pentru 
că Myrik i-a... i-a vătămat proprietatea, i-a pătat onoarea. S-ar fi 
răzbunat pentru acest dispreţ, dacă l-aş fi lăsat, oftă el. Inţelegi de ce 
nu am putut, t'Larien? Inţelegi? Am trăit pe Avalon şi am iubit-o pe 
Gwen Delvano. Şi ea zăcea acolo, vie doar printr-un capriciu al sorții. 
Lui Myrik Braith nu i-ar fi păsat câtuşi de puţin dacă murea, nici 
celorlalţi nu le-ar fi păsat. Cu toate acestea, Garse i-ar fi acordat celui 
care a făcut toate astea dreptul la o moarte curată, decentă, i-ar fi 
oferit sărutul onoarei împărtăşite înainte de a-i lua viaţa lui meschină. 
Eu... eu ţin la Garse. Dar nu l-am putut lăsa, t'Larien, nu atunci când 
Gwen zăcea atât... atât de nemişcată şi desconsiderată de toţi. Nu l- 
am putut lăsa. 

Vikary se opri, dus pe gânduri. lar în clipele de tăcere care urmară, 
Dirk auzi bocetul strident al vântului de pe Worlorn. 

- Jaan, spuse el după un timp, tot trebuie să ne hotărâm unde ne 
ducem. Trebuie să o punem pe Gwen la adăpost. Să găsim un loc 
unde să-i fie bine, unde n-o va necăji nimeni. Poate să chemăm un 
doctor să o consulte. 

- Nu ştiu niciun doctor pe Worlorn, îi răspunse Vikary. Dar sunt de 
acord că trebuie s-o ducem pe Gwen într-un oraş. Esvoch este cel mai 
aproape, dar este o ruină. Inseamnă că Kryne Lamiya trebuie să fie 
alegerea noastră, căci şi el e mai aproape de Provocare. Intoarce spre 
sud. 

Dirk întoarse într-un arc de cerc larg, urcând şi îndreptându-se 
către conturul îndepărtat al zidului muntos. Îşi amintea vag de direcţia 
pe care o apucase Gwen când zburaseră de la strălucitorul turn 
construit de locuitorii planetei ai-Emerel la oraşul pustiu al celor de pe 
Zorii-Intunecaţi şi muzica lui sumbră. 

lar Vikary căzu din nou pe gânduri, cu ochii pierduţi în întunericul 
nopţii de pe Worlorn. Dirk, înțelegând în parte suferinţa kavalarului, 
nu încercă să-i tulbure meditaţia, ci se cufundă în propria lui tăcere 
introspectivă. Era cumplit de slăbit; îi revenise durerea de cap şi îşi 
simţea gura şi gâtul uscate, pergamentoase. Incercă să-şi aducă 
aminte cât timp trecuse de când nu mai mâncase sau băuse ceva, dar 
nu reuşi; pierduse noţiunea timpului. 

Foarte aproape de piscurile ca de cărbune ale planetei Worlorn, 
Dirk luă mai multă altitudine şi conduse maşina braith peste ele, fără 
ca el sau Jaan Vikaary să rostească vreun cuvânt. Kavalarul i se 
adresă abia când trecură de munţi, dar şi atunci doar pentru a-i da 
direcţii lapidare. Apoi amuţi iarăşi, şi în tăcere deplină parcurseră tot 
drumul până la destinaţie. 

De această dată Dirk ştia la ce trebuie să se aştepte şi ascultă 
atent. lar la urechi îi ajunse muzica acelei compozitoare demente, pe 
nume Lamiya-Bailis. Un bocet stins purtat de vânt auzit mult înainte 


ca oraşul să i se arate privirii din pădurile care-l înconjurau. În afara 
adăpostului lor blindat era doar pustiul: pădurile de nepătruns ale 
nopţii, cerul gol şi sărăcăcios. lar sunetele disperării negre îi vorbeau, 
îl chemau, îi atingeau sufletul. 

Şi Vikary auzi muzica aceea. Se uită la Dirk. 

- Acest oraş ni se potriveşte, t'Larien. 

- Ba nu, exclamă prea tare Dirk, respingând ideea. 

- Atunci mi se potriveşte doar mie. Căci toată munca mea s-a făcut 
scrum. Oamenii pe care am dorit să-i salvez nu vor mai fi salvaţi. 
Acum cei din Braith îi vor putea vâna după cum au chef, indiferent 
dacă sunt korarieli lronjade sau nu. N-am cum să-i împiedic. Garse ar 
putea, dar ce să facă un singur om? Pe de altă parte, s-ar putea nici 
să nu încerce. A fost obsesia mea, nu a lui. Şi Garse a pierdut totul. 
Cred că se va întoarce singur pe Inaltul Kavalaan şi va apărea singur 
în faţa coaliţiei de caste lronjade, iar înaltul consiliu îmi va retrage 
toate numele. Apoi el va trebui să ia un cuţit şi să scoată pietrele- 
incandescente de pe brățară şi să rămână doar cu fierul. Căci teynul 
lui este ca şi mort. 

- Poate pe Inaltul Kavalaan, îl contrazise Dirk. Dar ai trăit şi pe 
Avalon, mai ţii minte? 

- Da, răspunse Vikary. Din nefericire. Din nefericire. 

In jurul lor muzica se intensifică, iar Oraşul Sirenă prinse contur: 
cercul exterior de turnuri, aidoma unor mâini descărnate împietrite în 
agonie, podurile palide peste canale întunecate, mușchiul lucitor de 
pe jos, turlele care şuierau în vânt. Oraş alb, oraş mort, pădure de 
oase ascuţite. 

Dirk se învârti în cerc până când găsi clădirea unde îl dusese Gwen 
şi ateriză. In parcare, aceleaşi două epave prăfuite. lar lui Dirk îi 
păreau cioburi dintr-un vis de mult uitat. Odinioară, nu mai ţinea 
minte de ce, crezuse că erau importante; însă şi el, şi Gwen, şi 
întreaga lume fuseseră diferiţi atunci. Acum îi era pur şi simplu 
imposibil să-şi amintească ce importanţă avuseseră pentru el aceste 
fantome metalice. 

- Ai mai fost aici, zise Vikary, iar Dirk se uită la el şi încuviinţă cu 
un gest. Atunci ia-o înainte, ordonă kavalarul. 

- Darnu... 

Vikary coborâse deja. O luase uşor în braţe pe Gwen şi îl aştepta 
lângă maşină. 

- la-o înainte, repetă el. 

lar Dirk îl conduse din parcare, pe holurile unde reprezentările 
murale dansau pe simfonia Zorilor-intunecaţi. Incercară uşă după uşă 
până când găsiră o cameră cât de cât mobilată. De fapt, nu era o 
cameră, ci un apartament cu patru camere sărăcăcioase, înalte şi 
deloc curate. Paturile - două camere erau dormitoare - erau circulare 


şi cufundate în pardoseală; saltelele erau acoperite cu bucăţi din piele 
unsuroasă care emana un iz neplăcut, ca de lapte stricat. Dar, totuşi, 
erau paturi, şi erau suficient de moi. Vikary o întinse pe Gwen pe unul 
dintre ele. lar când ea adormi - şi părea aproape senină în somn - 
Jaan îl lăsă pe Dirk să o vegheze şi se duse afară să vadă ce mai poate 
găsi prin maşina furată de la Braith. Se întoarse repede, cu o 
cuvertură pentru Gwen şi o ploscă plină cu apă pe care i-o întinse lui 
Dirk. 

- Bea numai o înghiţitură. 

Dirk luă bidonul din metal învelit în cârpe, scoase capacul şi luă o 
gură de apă. Era călduţă şi cam amară, dar gâtul său uscat o simţi ca 
pe un nectar al zeilor. 

Vikary umezi o bucată de cârpă gri şi începu să curețe sângele 
uscat de la ceafa lui Gwen. Tamponă cu blândeţe coaja formată, 
umezind în permanenţă cârpa, până când părul ei negru fu iarăşi 
curat, întins în evantai pe saltea, lucind în licăririle frescelor. Când 
termină, îi bandajă rana şi se uită la Dirk. 

- Stau eu de veghe, îi spuse. Du-te în camera cealaltă şi dormi 
puţin. 

- Trebuie să stăm de vorbă, se împotrivi Dirk. 

- Vom vorbi mai târziu. Du-te acum. Du-te şi încearcă să dormi. 

Dirk nu găsi argumente pentru a-l contrazice; era frânt, îi pulsa tot 
capul. Se duse în cealaltă cameră şi se prăbuşi greoi pe salteaua cu 
miros acru. 

Dar somnul nu veni lesne; poate din cauza luminii agitate din 
pereţi, care nu-i dădea pace. Dar în primul rând din cauza muzicii. 
Care îl chinuia şi care părea a răsuna mai tare de fiecare dată când 
închidea ochii, ca şi cum ar fi venit chiar din interiorul minţii sale: 
sunete ascuţite şi tânguieli şi şuierături şi neincetatele - veşnicele - 
bubuituri ale unei tobe solitare. 

A delirat mult în noaptea acea nesfârşită - vedenii intense şi 
supranaturale care-şi făceau loc prin frisoanele lui puternice, prin 
tulburarea lui. De trei ori s-a trezit speriat din somn, tremurând, cu 
pielea umedă, doar ca să audă din nou cântecul compus de Lamiya- 
Bailis şi fără să-şi aducă aminte coşmarul care îl înfricoşase. La un 
moment dat, i s-a părut că aude voci din camera cealaltă. Altă dată a 
fost convins că l-a zărit pe Jaan Vikary care îl urmărea cu privirea, 
sprijinit de un perete. Niciunul din ei nu rosti niciun cuvânt, iar lui Dirk 
îi trebui mai mult de o oră ca să adoarmă la loc. Dar se trezi din nou în 
camera goală, răsunând cu muzica sinistră şi sclipind cu lumini stranii. 
Se întrebă în treacăt dacă nu cumva ceilalţi plecaseră şi îl lăsase 
singur acolo, să trăiască sau să moară. Şi cu cât se gândea mai mult 
la asta, cu atât îi creştea spaima, cu atât tremura mai tare. Dar parcă 
nu era în stare să se ridice şi să se ducă până în dormitorul alăturat să 


vadă cu ochii lui ce se întâmplase. Aşa că închise ochii şi încercă să 
alunge toate amintirile. 

Apoi se făcu zi. Satan cel Gras parcursese jumătate din drumul său 
până în înaltul cerului şi o lumină febrilă şi roşie şi rece ca visele urâte 
ale lui Dirk pătrundea printr-o fereastră înaltă din vitralii cu chenar cu 
model complicat din roşu-maroniu mohorât şi gri fumuriu. Dirk se 
întoarse ferindu-se de lumină şi încercă să se ridice în capul oaselor. 
Atunci apăru şi Jaan Vikary care îi întinse plosca. 

Dirk luă câteva înghiţituri lungi din apa rece, aproape înecându-se, 
şi îşi umezi buzele uscate şi crăpate. Gamela fusese plină când i-o 
dăduse Jaan; acum i-o înapoie pe jumătate goală. 

- Ai găsit apă, observă el. 

Vikary puse dopul ploştii şi încuviinţă din cap. 

- Stațiile de pompare sunt închise de ani buni, aşa că nu există apă 
proaspătă în turnurile din Kryne Lamiya. Dar mai curge apă pe canale. 
Azi-noapte, după ce tu şi Gwen aţi adormit, am ieşit pe afară. 

Dirk se ridică greu pe picioare nesigure, iar Vikary îi oferi mâna ca 
să-l ajute să iasă din patul îngropat în podea. 

- Ce face Gwen? 

- Şi-a revenit aseară, t'Larien. Am stat de vorbă şi i-am povestit ce 
am făcut. Cred că se va face bine curând. 

- Pot să vorbesc şi eu cu ea? 

- Acum se odihneşte, are un somn normal. Sunt convins însă că 
mai târziu va dori şi ea să stea de vorbă cu tine. Dar nu cred că este 
bine s-o trezim acum. Azi-noapte a încercat să se ridice şi a ameţit şi i- 
a venit să vomite. 

Dirk fu de acord. 

- inţeleg. Dar tu? Ai apucat să dormi? 

_ În timp ce vorbea se uită în jurul lui. Parcă muzica celor de pe Zorii- 
Intunecaţi nu se mai auzea atât de tare. Mai răsuna încă, se mai jeluia 
şi gemea şi impregna însuşi aerul din Kryne Lamyia. Dar lui i se părea 
că este mai slabă, mai îndepărtată; poate că se obişnuise cu ea şi 
auzul lui conştient învățase cum s-o evite. Imaginile luminoase de pe 
pereţi, la fel ca pietrele-incandescente din Larteyn, se ofiliseră şi apoi 
muriseră la atingerea razelor de soare; zidurile erau cenușii şi goale. 
In cameră mai erau câteva scaune cu aspect extrem de incomod, 
extruziuni diforme care se asortau atât de bine cu tonurile pereţilor şi 
pardoselii încât erau aproape invizibile. 

- Am dormit suficient, îi răspunse Vikary. Nu asta este important. 
M-am gândit la situaţia noastră. Vino cu mine. 

Traversară o altă încăpere, o sufragerie pustie, şi ieşiră pe unul 
dintre multele balcoane care dominau oraşul construit de cei de pe 
planeta Zorilor-Intunecaţi. In timpul zilei, Kryne Lamiya arăta altfel, 
mai puţin deznădăjduit; chiar şi soarele palid de pe Worlorn era 


suficient cât să dea strălucire apelor repezi din canale, iar, în 
crepusculul nesfârşit, turnurile păreau mai puţin sepulcrale. 

Dirk se simţea lipsit de vlagă şi îi era foame, dar îi trecuse durerea 
de cap şi îi plăcea să simtă pe faţă vântul înviorător. Işi dădu la o 
parte din ochi părul încâlcit şi incredibil de murdar şi îl ascultă pe 
Jaan. 

- Azi-noapte am fost aici, pe balcon, spuse Vikary, sprijinindu-se cu 
coatele de balustradă şi scrutând orizontul. Ne caută, t'Larien. De 
două ori am văzut nişte aerovehicule deasupra oraşului. Prima dată 
doar o lumină, la mare altitudine, aşa că mi-am spus că m-am înşelat. 
Dar a doua oară nu a mai fost vorba de nicio greşeală. Era chiar 
maşina cap-de-lup a lui Cheli zburând aproape cu solul peste canale. 
Cu un soi de reflector ataşat la ea. A trecut destul de aproape de noi. 
Aveau şi un câine cu ei. L-am auzit urlând, înnebunit de muzica 
întunecaţilor. 

- Dar nu ne-au descoperit, zise Dirk. 

- Aşa este, îi răspunse Vikary. Cred că suntem în siguranţă aici, 
măcar pentru o vreme. Doar că... nu înţeleg cum de v-au putut găsi în 
Provocare, iar chestiunea aceasta mă îngrijorează. Dacă ne vor lua 
urma până la Kryne Lamiya şi vor trece oraşul prin sită cu câinii lor, 
vom fi într-un pericol teribil de mare. Nu mai avem spray de anihilare 
a mirosului. 

Se uită la Dirk. 

- Cum de şi-au dat seama unde v-aţi dus? Ai vreo idee? 

- Nu, spuse Dirk. Niciunul din noi nu ştie. E sigur că nu ne-a urmărit 
nimeni. Poate au ghicit, pur şi simplu. In fond, era alegerea cea mai 
logică. Traiul era mult mai bun în Provocare decât în oricare alt oraş. 
Mai uşor. Ştii şi tu. 

- Da, ştiu. Dar nu pot să fiu de acord cu teoria ta. Gândeşte-te, 
t'Larien, Garse şi cu mine am analizat aceeaşi problemă atunci când 
ai fugit şi ne-ai făcut de ocară la careul-morţii. Provocare era alegerea 
evidentă, prin urmare, cea mai puţin logică. Părea mai probabil că v- 
aţi refugiat în Muschetă şi că aveţi de gând să vă hrăniţi cu peştii pe 
care i-aţi fi putut prinde, sau că Gwen va face rost de hrană de prin 
pădurile pe care le cunoaşte atât de bine. Garse chiar a sugerat că aţi 
ascuns maşina pe undeva şi aţi rămas într-o altă parte din Larteyn, ca 
să puteţi râde de noi când întorceam planeta pe dos în căutarea 
voastră. 

Dirk se foi stânjenit. 

- Da. Ei bine, cred că am făcut o alegere greşită. 

- Nu, t'Larien, nu am spus asta. După părerea mea, singura 
alegere greşită ar fi fost Oraşul lazului fără Stele, unde se ştie că s-au 
strâns în număr mare cei din casta Braith. Oraşul Provocare a fost o 
alegere ingenioasă, indiferent dacă asta v-a fost intenţia sau nu. 


Părea o alegere într-atât de proastă încât era chiar bună. Înţelegi? De 
aceea nu pot pricepe cum v-au găsit vânătorii Braith printr-un 
eventual proces deductiv. j 

- Poate că aşa este, zise Dirk, pe gânduri. Imi amintesc de 
momentul în care l-am auzit prima oară pe Bretan în difuzoarele din 
oraş. Nu testa o teorie. Era clar că ştia că ne ascundeam acolo. 

- Şi nu ai nici cea mai vagă idee cum de ştia? 

- Nu. Deloc. 

- Atunci vom fi obligaţi să trăim cu teama că ne-ar putea găsi şi 
aici. Altminteri, dacă cei din Braith nu repetă vraja, suntem în 
siguranță. Dar trebuie să înţelegi că avem de înfruntat multe greutăţi. 
Avem un adăpost şi avem apă câtă vrem, dar hrană deloc. Am ajuns 
la concluzia că ultimul drum pe care îl vom face pe planeta aceasta - 
trebuie să ajungem la portul stelar când va veni momentul să plecăm 
pentru totdeauna de pe Worlorn - va fi extrem de complicat. Cei din 
Braith se vor aştepta la asta. Avem pistolul meu cu laser şi încă două 
lasere de vânătoare pe care le-am descoperit în maşină. Plus maşina 
însăşi, blindată şi bine înarmată. Probabil că i-a aparţinut lui Roseph 
patrician Braith Kelecek... 

- Şi una dintre epavele din parcare mai funcţionează cât de cât, 
interveni Dirk. 

- Atunci înseamnă că vom avea două maşini la nevoie, spuse 
Vikary. lar împotriva noastră avem cel puţin opt dintre vânătorii 
Braith, foarte probabil chiar nouă. Nu ştiu cât de grav l-am rănit pe 
Lorimaar Arkellor. Poate l-am omorât, deşi mă cam îndoiesc de asta. 
Dacă vor, cei din Braith pot ridica în aer opt aerovehicule simultan, 
deşi tradiţia cere să zboare în perechi, teyn-şi-teyn. lar fiecare maşină 
va fi înarmată. Au surse de alimentare, energie electrică, hrană. Sunt 
mai mulţi decât noi. Şi e foarte posibil ca, din moment ce eu am fost 
declarat în afara legăturii şi spărgător de dueluri, să reuşească să-i 
convingă şi pe Kirak Redsteel Cavis şi pe ceilalţi doi vânători din casta 
Shanagate Holding să li se alăture împotriva mea. În cele din urmă, 
mai este şi Garse Janacek. 

- Garse? 

- Sper - mă rog - ca el să-şi fi scos pietrele-incandescente din 
brățară şi să dorească să se întoarcă pe Inaltul Kavalaan. Va fi supus 
batjocurii, va fi singur, va purta fier mort la mână şi în suflet. Nu-i o 
soartă uşoară, t'Larien. L-am făcut de ruşine, atât pe el, cât şi casta 
lronjade. Imi pare rău pentru durerea lui, dar sper din suflet ca aşa să 
se petreacă lucrurile. Pentru că, vezi tu, mai există şi o altă 
posibilitate. 

- O altă...? 

- S-ar putea să ne caute. Nu poate pleca de pe Worlorn până nu va 
veni o navă. lar asta nu se va întâmpla foarte curând. Nu ştiu ce va 


face. 

- Dar sigur că nu se va alătura celor din Braith. Sunt duşmanii lui, 
iar tu îi eşti teyn şi Gwen îi este cro-betheynă. Poate că vrea să mă 
omoare pe mine, nu mă îndoiesc că vrea, dar... j 

- Garse este mai kavalar decât mine, t'Larien. Intotdeauna a fost. 
Şi cu atât mai mult acum când eu nu mai sunt deloc kavalar după ce 
am făcut. Vechile obiceiuri cer ca teynul/ unui bărbat, şi nimeni 
altcineva, să aducă moartea unui spărgător de dueluri. Este un obicei 
pe care îl pot respecta doar cei foarte puternici. Legătura de fier şi foc 
este o legătură mult prea intimă pentru mulţi, iar ei ajung să jelească 
în singurătate. Insă Garse Janacek este un bărbat foarte puternic, mai 
puternic chiar decât mine în multe privinţe. Nu ştiu ce va face. Pur şi 
simplu nu ştiu. 

- Şi dacă vine după noi? 

Vikary îi răspunse pe un ton calm. 

- Nu voi ridica mâna asupra lui Garse. Este teynul/ meu, indiferent 
dacă eu mai sunt sau nu teynul lui. Şi deja l-am rănit mult prea tare, l- 
am dezamăgit, l-am făcut de ocară. Oricum a purtat o cicatrice 
dureroasă mare parte din viaţa lui de adult. lar vina îmi aparţine. Pe 
vremuri, pe când amândoi eram tineri, un bărbat mai în vârstă s-a 
simţit jignit de una din glumele lui şi a cerut duelul. Stilul a fost un- 
singur-foc şi am luptat în perechi de teyn;, iar în infinita mea 
înţelepciune l-am convins pe Garse că onoarea ne va fi satisfăcută 
dacă vom trage în aer. Şi, spre marele nostru regret, aşa am şi făcut. 
In vreme ce adversarii noştri s-au hotărât să-i dea lui Garse o lecţie 
despre umor. Spre ruşinea mea, eu am scăpat neatins, iar el a fost 
mutilat din cauza prostiei mele. 

insă nu mi-a reproşat-o niciodată. Când ne-am întâlnit prima oară 
după duel, iar el încă nu-şi revenise complet de pe urma rănilor, mi-a 
spus: „Ai avut dreptate, Jaantony, şi ei au tras în aer. Ce păcat că nu 
au nimerit...” 

Şi Vikary izbucni în râs, iar Dirk îl privi şi văzu că avea ochii plini de 
lacrimi, iar gura strânsă într-o grimasă amară. Insă nu plângea, ca 
printr-un uriaş efort de voinţă nu lăsa lacrimile-i să cadă. 

Brusc, se răsuci pe călcâie şi intră în turn, lăsându-l pe Dirk singur 
cu vântul şi cu oraşul alb al crepusculului şi cu muzica Lamiyei-Bailis. 
In depărtare, mâinile albe se înălţau - stavilă în calea pustiului. Dirk se 
uită atent la ele, dus pe gânduri, meditând la vorbele lui Vikary. 

Kavalarul se întoarse după câteva minute, cu ochii uscați şi fără 
expresie. 

- Îmi cer scuze, începu el. 

- Nu trebuie să... 

- Trebuie să ajungem la miezul chestiunii, t'Larien. Indiferent dacă 
Garse va porni sau nu în căutarea noastră, ne confruntăm cu o 


situaţie cumplită. Avem arme, pentru cazul în care va trebui să ne 
luptăm, însă nu este nimeni care să le poată folosi. Gwen ţinteşte 
foarte bine şi este şi foarte curajoasă, dar e rănită. lar tu - să mai am 
oare încredere în tine? [i-o spun fără menajamente: am avut 
încredere în tine, şi tu m-ai trădat. 

- Cum să răspund la întrebarea asta? spuse Dirk. Nu trebuie să 
crezi nimic din ce ţi-aş făgădui. Dar cei din Braith vor să mă ucidă şi 
pe mine. Şi pe Gwen. Sau crezi că aş trăda-o şi pe ea la fel de lesne 
cum... 

Se opri îngrozit de propriile-i cuvinte. 

- ... la fel de lesne cum m-ai trădat pe mine, îi termină Vikary fraza 
cu un zâmbet aspru. Eşti direct, t'Larien. Nu, nu cred că ai trăda-o pe 
Gwen. Dar nu am crezut nici că ai să ne abandonezi după ce te-am 
numit keth şi ai acceptat acest nume. N-am fi intrat în duel dacă nu ai 
fi fost tu la mijloc. 

Dirk îl aprobă. 

- Ştiu asta. Poate că am greşit. Nu ştiu. Dar aş fi murit dacă mi-aş fi 
ţinut legământul faţă de voi. 

- Ai fi murit keth lronjade, cu onoare. 

Dirk surâse. 

- Gwen este mult mai ispititoare decât moartea. Măcar atâta lucru 
mă aştept să înţelegi. 

- Inţeleg. Insă, în ultimă instanţă, ea este între noi. Recunoaşte 
acest adevăr şi acceptă-l. Mai devreme sau mai târziu va trebui să 
aleagă. 

- Dar a ales, Jaan, atunci când a plecat cu mine. Tu ar trebui să 
recunoşti asta, se repezi Dirk cu încăpățânare, întrebându-se, 
totodată, cât de mult credea el însuşi ce spune. 

- Nu şi-a scos brăţara din jad şi argint, îi replică Vikary făcând un 
gest nerăbdător. Dar nu asta contează acum. Voi avea încredere în 
tine. Deocamdată. 

- In regulă. Ce vrei să fac? 

- Cineva trebuie să zboare până în Larteyn. 

Dirk se încruntă. 

- Jaan, de ce încerci mereu să mă convingi să mă sinucid? 

- N-am spus că tu trebuie să fii acel cineva, t'Larien, zise Vikary. 
Mă voi duce eu. Va fi periculos, sigur că da, dar trebuie. 

- De ce? 

- Kimdissianul. 

- Ruark? 

Dirk aproape că-şi uitase complicele şi gazda de altădată. 

- E prieten cu Gwen încă de când eram pe Avalon. Şi nu-l pot 
abandona cu totul chiar dacă ne antipatizăm reciproc. Casta Braith... 

- Am înţeles. Da cum vei lua legătura cu el? 


- Dacă voi reuşi să ajung cu bine în Larteyn, voi lua legătura cu el 
prin computer. Cel puţin aşa sper. 

Şi Vikary ridică din umeri cu un aer fatalist. 

- Şi eu? A A 

- Tu stai aici cu Gwen. Ingrijeşte-o, păzeşte-o. Iţi las una din puştile 
cu laser ale lui Roseph. Dacă îşi va reveni suficient de mult, dă-i-o ei. 
Am senzaţia că se pricepe mai bine la arme decât te pricepi tu. De 
acord? 

- De acord. Nu pare deloc greu. 

- Nu, spuse Vikary. Contez pe tine să rămâneţi la adăpost şi mă 
aştept să vă găsesc teferi când mă voi întoarce cu kimdissianul. Dacă 
însă veţi fi nevoiţi să fugiţi, aveţi la dispoziţie cealaltă maşină. În 
apropiere se află o peşteră pe care Gwen o cunoaşte bine. lţi va arăta 
ea drumul. Ascundeţi-vă în peştera aceea dacă trebuie să plecaţi din 
Kryne Lamiya. 

- Dar dacă nu te vei mai întoarce? Şi asta este posibil. 

- În cazul acesta, vei fi iarăşi pe cont propriu, aşa cum ai fost când 
ai fugit din Larteyn. Atunci aveai un plan. Urmează.-l, dacă vei putea, 
zise Vikary cu un zâmbet lipsit de veselie. Dar eu mă aştept să mă 
întorc. Ţine minte asta, t'Larien. Ţine minte asta. 

Tăios tonul lui, ca ascuţişul unei săbii de luptă, ecou al unei alte 
discuţii purtate în acelaşi vânt îngheţat. lar Dirk îşi aminti cu uluitoare 
claritate vechile cuvinte ale lui Jaan: Dar exist. Ţine minte asta... Aici 
nu eşti pe Avalon, t'Larien, iar astăzi este o zi diferită de cea de ieri. 
Este o lume de Festival care se stinge, o lume fără niciun cod moral, 
aşa că trebuie să ne tinem strâns de codurile pe care le-am adus cu 
noi. Şi îşi dădu seama, îngrozit, că Vikary adusese două coduri cu el 
atunci când venise pe Worlorn. 

In timp ce el nu adusese niciunul, nu adusese nimic decât 
dragostea lui pentru Gwen Delvano. 

Gwen încă mai dormea când cei doi bărbaţi se întoarseră de pe 
balcon. Nu o deranjară şi se duseră împreună în parcare. Vikary 
cercetase în amănunt maşina braith. Era evident că Roseph şi teynu/ 
lui intenţionaseră să petreacă un sejur la vânătoare în sălbăticie când 
s-a declanşat toată nebunia. Lui Dirk îi păru rău că nu plănuiseră o 
călătorie mai lungă. 

Prin urmare, Vikary găsise doar patru batoane cu proteine, două 
lasere de vânătoare şi nişte haine care erau împrăştiate pe scaune. 
Dirk înfulecă de îndată unul dintre batoane - era lihnit - şi le puse pe 
celelalte în buzunarul jachetei groase pe care şi-o alesese. Era cam 
mare pentru el, dar nu exagerat de mult; teynu/ lui Roseph avea 
aproximativ aceleaşi dimensiuni. Şi era că/duroasă - din piele groasă, 
vopsită în purpuriu aprins, cu guler, manşete şi căptuşeală din blană 
albă. Pe ambele mâneci fuseseră pictate rotocoale încâlcite; negre şi 


roşii pe dreapta, argintii şi verzi pe stânga. Găsiră şi o jachetă 
identică, dar mai mică (a lui Roseph), pe care Dirk o luă pentru Gwen. 

Vikary scoase cele două puşti cu laser, nişte tuburi lungi din plastic 
negru, pe care erau imprimaţi cu alb lupi cu colții rânjiţi. Pe prima şi-o 
trecu pe după umăr; pe a doua i-o dădu lui Dirk, împreună cu indicaţii 
lapidare despre modul de utilizare. Dirk rămase cu ea în mână, într-o 
atitudine stângace; puşca era extrem de uşoară şi unsuroasă. 

Despărțirea fu rapidă şi foarte formală. Apoi Vikary se închise în 
cabina uriaşului aerovehicul Braith, îl ridică de pe platformă şi ţâşni în 
plin văzduh, ridicând nori mari de praf. Cu o mână la gură, iar în 
cealaltă ţinând puşca, Dirk se retrase din faţa contracurenţilor 
decolării. 

Când se întoarse în apartament, observă că Gwen începuse să se 
trezească. 

- Jaan? şopti ea ridicându-şi capul de pe saltea ca să vadă cine 
intrase. 

Îl văzu pe Dirk, gemu şi se culcă la loc masându-şi tâmplele. 
Scoase un scâncet abia auzit. 

- Capul meu... 

Dirk propti puşca de perete şi se aşeză pe marginea patului 
îngropat în podea. 

- Jaan tocmai a plecat, îi spuse. Se duce la Larteyn ca să-l aducă pe 
Ruark. 

Singurul răspuns al lui Gwen fu un alt geamăt. 

- Vrei să-ţi aduc ceva? o întrebă Dirk. Apă? Ceva de mâncare? 
Avem câteva din astea, spuse şi îi arătă batoanele cu proteine pe care 
le scosese din buzunar. 

Gwen se uită la ele şi se strâmbă îngreţoşată. 

- Nu vreau. la-le da aici. Nu prea mi-e foame. 

- Ar trebui să mănânci ceva. 

- Am mâncat. Azi-noapte. Jaan a sfărâmat nişte chestii din astea şi 
le-a amestecat cu apă, a făcut un fel de pastă din ele. 

Işi luă mâinile de la tâmple şi se întoarse pe o parte, cu faţa la el. 

- Am vomitat după aia. Nu mă simt bine. 

- Am aflat, spuse Dirk. Nici nu ai cum să te simţi bine după ce s-a 
întâmplat. Probabil că ai o contuzie, şi ai avut mare noroc că n-ai 
murit. 

- Mi-a spus Jaan, zise ea încruntată şi pe un ton aspru. Mi-a spus şi 
ce a fost după aia - ce i-a făcut lui Myrik. Am crezut că l-am lovit 
destul de tare. Ai văzut şi tu, nu-i aşa? Am simţit că i-am spart 
maxilarul. Sau mi-am rupt eu degetele. Dar nici măcar n-a observat. 

- Nu, fu Dirk de acord. 

- Povesteşte-mi ce-a mai fost după aceea. Jaan mi-a făcut doar un 
rezumat. Şi vreau să ştiu. 


Vocea ei era slăbită şi plină de durere, dar inflexiunile din ea îl 
avertizau pe Dirk că nu-i poate refuza cererea. 

Aşa că îi povesti. 

- L-a ameninţat pe Garse cu pistolul? întrebă ea întrerupându-l la 
un moment dat. 

Dirk dădu din cap, iar ea tăcu din nou. 

Când isprăvi, Gwen nu spuse absolut nimic, închise ochii, îi 
deschise, apoi îi închise din nou. De tot, de această dată. Stătea 
liniştită pe o parte, ghemuită în poziţie fetală, cu pumnii mici aduşi 
sub bărbie. Dirk o privea, iar ochii îi erau în permanenţă atraşi de 
braţul ei stâng pe care purta încă mărturia legăturii de jad şi argint. 

- Gwen, şopti el. 

Redeschise ochii - o secundă doar - şi scutură violent din cap, ca 
într-un strigăt mut de dezaprobare. 

- Hei, insistă el, dar ea închisese deja ochii şi se retrăsese în sine, 
lăsându-l pe Dirk singur cu brăţara ei şi cu temerile lui. 

Camera era scăldată în lumina soarelui - mai bine zis, de ceea ce 
era considerată a fi lumina soarelui aici, pe Worlorn. Culorile apusului 
învolburau miezul zilei intrând oblic prin fereastră, iar prin razele 
groase pluteau leneş firicele de praf. Lumina cădea doar pe o parte 
din saltea; iar Gwen era întinsă pe jumătate în lumină, pe jumătate în 
umbre. 

Şi Dirk - care nu îndrăzni să-i mai vorbească sau să o privească - 
se pomeni că studiază formele pe care lumina le desena pe 
pardoseală. 

In centru, totul era cald şi roşu, acolo unde dansa praful, plutind 
dinspre întuneric, acum stacojiu, acum auriu, aruncând umbre 
minuscule, până când ieşea din raza de lumină şi dispărea. Işi ridică 
mâna şi o ţinu întinsă - cât timp? Câteva minute? O oră? lar mâna i se 
încălzi; iar firicelele de praf făceau piruete în jurul ei; iar umbrele i se 
scurgeau printre degete ca stropii de apă; iar soarele era prietenos şi 
intim. Dar îşi dădu brusc seama că mişcările mâinii sale, piruetele 
nesfârşite ale prafului nu aveau nicio finalitate, nu aveau niciun sens. 
Muzica îi spunea să facă asta; muzica Lamiyei-Bailis, compozitoarea 
cu minţile rătăcite. 

Îşi trase mâna şi se încruntă. 

In jurul centrului mare de lumină şi viaţă era un chenar subţire şi 
răsucit pe unde strălucea soarele prin marginea de vitraliu din sânge 
şi tăciune al ferestrei. Pe unde se chinuia s-o străpungă. Chenar foarte 
mic, dar care izola tărâmul în care praful dansa. 

Dincolo de el erau colţurile negre, locurile din cameră unde 
niciodată nu ajungea nici lumina Axului, şi nici cea a Sorilor Troieni, 
locurile din cameră unde stăteau ghemuiţi în întuneric demonii şi 
spaimele lui Dirk, niciodată interogate. 


Surâzând şi frecându-şi barba - bărbia şi obrajii îi erau acoperiţi cu 
ţepi, din cauza cărora avea mâncărimi - se uită atent în colţuri, 
deschizându-şi din nou poarta sufletului în faţa muzicii de pe Zorii- 
Intunecaţi. Habar nu avea cum de făcuse să nu o mai audă, dar acum 
revenise şi îl înconjura din toate direcţiile. 

Turnul în care se aflau - căminul lor de acum - scoase vaietul lui 
lung şi grav. De la depărtare de ani, sau poate de secole, îi răspunse 
un cor de bocete. Identifică bătăi speriate de inimi şi scâncete de copii 
abandonaţi şi şuierat lunecos de cuţit care tranşează carne vie. Și 
toba. Cum putea oare vântul să imite o tobă? se întrebă el. Habar nu 
avea. Dar poate că nu era vântul, ci altceva. Suna exact ca o tobă. 
Atât de îndepărtată şi atât de singură. 

Atât de înfiorător, atât de nesfârşit de singură. 

Începură să se ridice umbrele şi pâcla adunate în colţurile celui mai 
întunecat cotlon al încăperii, şi el desluşi acolo o masă şi un scaun 
scund crescând din perete, ca nişte plante bizare din plastic. Se 
întrebă în treacăt cum de le putea vedea; dar soarele îşi schimbase 
poziţia, iar raza, care acum doar se prelingea prin fereastră, se frânse 
şi lumea redeveni cenuşie. 

lar atunci când lumea era cenuşie, praful nu mai dansa. Nu. Nu mai 
dansa deloc. intinse mâna în aer ca să se convingă; dispăruse şi 
praful, dispăruse şi căldura, dispăruse şi lumina soarelui. Şi atunci 
dădu din cap cu înţelepciune. Ca şi cum ar fi descoperit un mare 
adevăr. 

Lumini difuze tresăreau prin pereţi, stafii ce se trezeau pentru o 
altă noapte. Năluci ale viselor străvechi. Albe şi cenuşii. Culorile erau 
numai pentru cei vii. Culorile nu aveau ce căuta aici. 

Şi nălucile începură să se mişte. Din când în când, Dirk îşi închipuia 
că ar putea opri dansul furios al uneia. Că ar putea opri bătăile ei 
neputincioase şi deznădăjduite în pereţii din sticlă ce o ţineau captivă. 
Mâini fantomatice care băteau, şi băteau, dar camera nu se zgâlţâia 
deloc. Căci nemişcarea era parte a acestor lucruri. lar fantomele, 
himerele, oricât ar fi pulsat şi ar fi bătut, tot trebuiau să revină la 
dans. 

Dansul - dansul macabru - năluci fără formă - o, ce minunat era! 
Mişcându-se, scufundându-se, răsucindu-se. Pereţi din flăcări cenușii. 
Mult mai frumoşi decât firele de praf, dansatorii aceștia; aveau un 
anumit stil, iar muzica pe care dansau era cântecul Oraşului Sirenă. 

Singurătate. Nefericire. Deşertăciune. Descompunere. Bătăi rare 
ale unei singure tobe. Singur. Singur. Singur. Nimic nu mai are sens. 

- Dirk! 

Vocea lui Gwen. Scutură din cap şi îşi dezlipi privirea de la pereţi. 
Se uită la ea. Stătea întinsă pe pat în întuneric. Se făcuse noapte. 
Noapte. Cumva, fără să ştie, ziua trecuse. 


Gwen nu mai dormea, ci îl privea cu atenţie. 

- Imi pare rău, zise ea. 

li spusese ceva important. Doar că el ştia deja. Ştia din tăcerile ei. 
Sau poate chiar toba îi spusese. Poate îi spusese oraşul Kryne Lamiya. 

li surâse. 

- Nu ai uitat niciodată, nu-i aşa? Nici nu s-a pus problema să uiţi 
vreodată. A existat un motiv pentru care nu ţi-ai scos niciodată... 

Şi îi arătă brăţara. 

- Da. 

Se ridică în pat, iar cuvertura căzu dezvelind-o până la talie. Jaan îi 
descheiase costumul, aşa că acum i se vedeau curbele moi ale 
sânilor. În licărul luminii, pielea ei era când albă, când cenuşie. Insă 
Dirk nu se simţi deloc excitat. Gwen îşi duse mâna la brăţara din jad şi 
argint şi o mângâie oftând. 

- Nu m-am gândit niciodată - nu ştiu - am spus exact ceea cea 
trebuit să spun, Dirk. Bretan Braith te-ar fi omorât. 

- Poate ar fi fost mai bine, răspunse el. 

Dar nu cu amărăciune, ci cumva zăpăcit, năucit. 

- Deci n-ai vrut niciodată să-l părăseşti? 

- Nu ştiu. De unde să ştiu ce am vrut să fac? Aveam de gând să 
încerc, Dirk, crede-mă că voiam să încerc. Deşi n-am crezut niciodată 
cu adevărat că voi reuşi. Şi ţi-am spus asta. Am fost sinceră cu tine. 
Aici nu suntem pe Avalon, iar noi ne-am schimbat. Nu sunt Jenny a ta. 
Niciodată n-am fost, iar acum mai puţin ca oricând. 

- Da, fu el de acord. Mi-aduc aminte cum arăţi când conduci 
maşina. Felul în care ţii manşa în mână. Chipul tău. Ochii tăi. Ai ochi 
de jad, Gwen. Ochi de jad şi zâmbet de argint. Mă înspăimânţi. 

Işi luă ochii de la ea şi se uită din nou la pereţi. Frescele de lumini 
se agitau în forme haotice pe muzica sălbatică şi fluidă. Cumva 
nălucile dispăruseră, îşi luase doar o clipă ochii de la ele şi toate se 
topiseră în neant. Ca şi visele lui din trecut, îşi spuse. 

- Ochi de jad? îl întrebă Gwen. 

- Ca şi Garse. 

- Garse are ochi albaştri, îl contrazise ea. 

- Nu contează. Ca şi Garse. 

Incercă să râdă şi gemu. 

- Mă doare când râd, spuse ea. Dar ai haz. Eu să semăn cu Garse! 
Nu-i de mirare că Jaan... 

- Ai să te întorci la el? g 

- Poate. Nu sunt sigură. Insă ar fi foarte greu să-l mai părăsesc 
acum. Mă înţelegi? In cele din urmă a ales. Atunci când l-a ameninţat 
cu arma pe Garse. lar după toate astea, după ce s-a întors împotriva 
teynului lui, împotriva castei lui, împotriva lumii lui, pur şi simplu nu 
pot - înţelegi? Dar nu am de gând să-i mai fiu vreodată betheynă, 


niciodată n-am să mai fiu aşa ceva. lar între noi va trebui să fie mai 
mult decât doar legătura de jad şi argint. 

Dirk se simţi pustiit. 

- Şi eu? 

- Ştii bine că n-ar fi mers. Sigur că ştii. Ai simţit-o. N-ai încetat nicio 
clipă să-mi spui Jenny. 

El surâse: 

- Nu? Poate că nu. Poate. 

- Nici o singură clipă, răspunse ea şi îşi frecă ceafa. Mă simt puţin 
mai bine acum. Mai ai batoanele cu proteine? 

Dirk scoase unul din buzunar şi i-l aruncă, iar ea îl înşfăcă din aer 
cu mâna stângă, îi zâmbi şi începu să-l mănânce. 

El se ridică brusc în picioare, îndesându-şi mâinile adânc în 
buzunare şi se duse la fereastră. Vârfurile turnurilor albe ca oasele 
încă mai purtau o tentă crepusculară, roşiatică - poate că Ochiul 
ladului şi însoțitorii lui încă nu dispăruseră complet la apus. Insă jos, 
pe străzi, oraşul ridicat de locuitorii Zorilor-întunecaţi bea din pocalul 
nopţii. Canalele erau panglici negre, iar muşchiul fosforescent iradia 
cu sclipiri purpurii. Prin amurgul scânteietor, Dirk îşi remarcă luntraşul 
solitar, aşa cum îl mai observase şi înainte, pe aceleaşi ape 
întunecate. Se sprijinea în prăjină, ca întotdeauna, şi se lăsa dus de 
curenţi, venind spre el, mai aproape, şi mai aproape, uşor, implacabil. 
Dirk îi surâse. 

- Bun venit, îi şopti, bun venit. 

- Dirk? g 

Gwen terminase de mâncat. In semiîntuneric îşi încheiase bluza de 
la costum. In spatele ei, dansatorii alb-cenuşii făceau piruete pe 
pereţi. Dirk auzi bătăi de tobă şi şoapte şi făgăduinţe. Dar ştia că 
acestea din urmă nu erau decât minciuni. 

- Am o singură întrebare, Gwen, zise el cu greutate. 

Ea îl privi fix. 

- De ce m-ai chemat? De ce? Dacă ai crezut că a murit tot ce a fost 
între noi, de ce n-ai putut să mă laşi în pace? 

Chipul ei era palid şi lipsit de expresie: 

- Cum te-am chemat? 

- Ştii tu cum. Bijuteria-şoptitoare. 

- Da, spuse ea nesigură. E în Larteyn. 

- Bineînţeles că e în Larteyn, zise el. In geanta mea. Tu mi-ai 
trimis-o. 

- Nu, negă ea. Nu. 

- M-ai aşteptat la portul stelar! 

- Ne-ai trimis veste că vii de pe navă. Niciodată n-am... crede-mă, 
atunci am aflat că vii încoace. Şi n-am ştiut ce să cred. Şi m-am gândit 
că ai să-mi spui la un moment dat de ce ai venit, aşa că nu am 


insistat. 

Dirk spuse ceva, însă turnul scoase geamătul gros care-i purtă cu 
sine cuvintele. Clătină din cap, neînţelegând: 

- Nu m-ai chemat? 

- Nu. 

- Dar am primit bijuteria-şoptitoare. Pe Braque. Aceeaşi, cea făcută 
de giuvaiergiul cu puteri paranormale. N-ai cum s-o falsifici. 

Îşi mai aminti încă ceva şi continuă: 

- lar Arkin a spus... 

- Da, şopti ea muşcându-şi buzele. Dar nu înţeleg. Probabil că el a 
trimis bijuteria-şoptitoare. Dar era prietenul meu. Aveam nevoie de 
cineva cu care să stau de vorbă. Nu înţeleg. 

Scânci încetişor. 

- Te doare capul? sări el. 

- Nu, spuse ea. Nu. 

O urmări atent. 

- A trimis-o Arkin? 

- Da. Numai el ştia. El trebuie s-o fi trimis. Ne-am cunoscut pe 
Avalon, imediat după ce noi... tu şi cu mine... Arkin m-a ajutat. Mi-era 
greu. Şi a fost lângă mine atunci când tu ţi-ai trimis bijuteria lui Jenny 
a ta. Şi am plâns mult şi m-am necăjit. Şi i-am povestit totul. Şi am 
stat de vorbă. Am rămas apropiaţi chiar şi după ce l-am cunoscut pe 
Jaan. A fost ca un frate pentru mine! 

- Frate, repetă Dirk. Şi de ce să fi... 

- Nu ştiu! 

Dirk căzuse pe gânduri. 

- Când m-ai aşteptat la portul stelar, ai venit împreună cu Arkin. Tu 
l-ai rugat să te însoţească? Mi-aduc aminte că mă aşteptam să fii 
singură. 

- A fost ideea lui, îi explică ea. Mă rog, i-am spus că sunt tulburată 
de gândul că te voi vedea din nou. lar el... el s-a oferit să vină cu mine 
şi să mă sprijine. Şi mi-a mai spus că vrea să te cunoască. Inţelegi. 
După toate câte i-am povestit pe Avalon. 

- Şi ce s-a întâmplat în ziua când te-ai dus cu el în pădure - ţii 
minte, în ziua când am intrat în buclucul cu Garse şi apoi cu Bretan? 

- Arkin mi-a zis... ceva despre o migrare a gândacilor-cu-carapace. 
De fapt, n-a fost vorba despre aşa ceva, dar trebuia să verific. Şi ne- 
am grăbit într-acolo. 

- De ce nu mi-ai spus? Am crezut că te-au bătut Jaan şi Garse, că 
te-au ascuns de mine. Cu o noapte înainte, mi-ai spus că... 

- Ştiu ce ţi-am spus, dar Arkin mi-a promis că-ţi va spune el. 

- Şi m-a convins să fug, zise Dirk. lar ţie, bănuiesc că ţi-a spus că, 
pentru a mă convinge, ar trebui să... 

Ea încuviinţă cu un semn din cap. 


Dirk se întoarse spre fereastră. Dispăruse şi ultima lumină de pe 
acoperişurile turnurilor. Câteva stele sclipeau deasupra lor. Dirk le 
numără. Douăsprezece. Fix o duzină. Se întrebă dacă unele dintre ele 
erau galaxii reale de dincolo de Imensa Mare Neagră. 

- Gwen, Jaan a plecat de dimineaţă. Cât ar dura drumul cu 
aerovehiculul de aici la Larteyn şi înapoi? 

Când nu auzi niciun răspuns, se întoarse să o privească. 

Pereţii mişunau de fantome, iar Gwen tremura în lumina lor. 

- Ar cam trebui să ajungă, nu-i aşa? 

Ea dădu din cap şi se întinse din nou pe salteaua spălăcită. 

lar Oraşul Sirenă îşi cânta cântecul de leagăn, imnul lui dedicat 
somnului final. 


Capitolul 11 

Dirk se duse în capătul celălalt al încăperii. 

Puşca cu laser era sprijinită de perete. O luă, simțind din nou 
dezgust la atingerea plasticului unsuros. Trecu buricul degetului mare 
peste capul de lup. Işi propti puşca în umăr, ţinti, trase. 

Sceptrul de lumină rămase în aer cel puţin o secundă. Mişcă uşor 
puşca, iar fasciculul de raze se mişcă odată cu ea. Când se stinse, iar 
imaginea remanentă i se şterse de pe retină, observă că făcuse o 
gaură neregulată în fereastră. lar pe acolo intra şuieratul sonor al 
vântului, în bizară disonanţă cu muzica Lamiyei-Bailis. 

Gwen se dădu jos din pat, nesigură pe picioare. 

- Ce e? Dirk? 

Ridică din umeri şi lăsă puşca jos. 

- Ce este? repetă ea. Ce faci? 

- Am vrut să văd dacă ştiu cum funcţionează, îi explică el. Am să... 
am să plec. 

Ea se încruntă. 

- Stai să-mi caut cizmele. 

Dar el clătină din cap. 

- Şi tu? se răsti Gwen, iar chipul ei era aspru, neatrăgător, 
ameninţător. La naiba cu voi toţi, n-am nevoie să fiu protejată! 

- Nu e vorba de aşa ceva, zise el. 

- Dacă e vorba de o mişcare cretină de-a ta ca să faci pe eroul în 
ochii mei, să ştii că n-o să ţină, pufni ea cu mâinile în şolduri. 

El surâse. 

- Este vorba de o mişcare cretină de-a mea de a face pe eroul în 
ochii mei, Gwen. Cât despre ochii tăi... ochii tăi nu mă mai 
interesează. 

- Atunci, de ce faci ce faci? 

Ridică puşca nesigur. 

- Nu ştiu, mărturisi el. Poate pentru că îmi place Jaan şi îi sunt 
dator. Pentru că vreau să mă achit pentru faptul că am dat bir cu 
fugiţii după ce el a avut încredere în mine şi mi-a dat numele de keth. 

- Dirk... începu ea. 

Cu un semn al mâinii o rugă să nu mai spună nimic. 

- Ştiu... dar asta nu e totul. Poate doar vreau să-l scap de acolo pe 
Ruark. Poate pentru că în Kryne Lamiya a avut cel mai mare număr de 
sinucigaşi din toate oraşele Festivalului, iar eu aş putea deveni unul 
dintre ei. Poţi să alegi motivul care îţi convine, Gwen, îi spuse 
surâzând şters. Poate pentru că sunt doar douăsprezece stele pe cer, 
ştii asta? Aşa că nici nu mai contează. 

- Dar la ce bun? N 

- Cine ştie? Şi de ce ar fi important? Iți pasă, Gwen? Chiar îți pasă? 

Clătină încet din cap, iar părul îi năvăli pe frunte şi fu nevoit să se 


întrerupă ca să şi-l dea pe spate. 

- Mie nu-mi pasă dacă ţie îţi pasă, spuse el cu multă convingere. 
Când eram în oraşul Provocare mi-ai spus, sau ai insinuat, că aş fi 
egoist. Poate că eram. Poate că sunt şi acum. Dar am să-ţi spun ceva. 
Indiferent ce voi face, n-am să-ţi cer să te uiţi mai întâi la braţele tale. 
Inţelegi ce vreau să spun, Gwen? 

Minunată replică de ieşire din scenă. Dar la uşă se înmuie şi se 
întoarse. 

- Stai aici, Gwen, îi spuse. Rămâi aici şi stai liniştită, încă nu ţi-ai 
revenit. Jaan mi-a spus ceva de o peşteră, pentru cazul că vei fi 
nevoită să fugi. Ştii ceva despre o peşteră? 

Ştia. 

- Bine, du-te acolo dacă trebuie. Dacă nu, stai aici. 

li făcu un semn stângaci de rămas-bun cu puşca, se răsuci pe 
călcâie şi ieşi repede. 

Jos, în parcare, pereţii erau doar pereţi - fără năluci, fără fresce, 
fără lumini. Prin întuneric, se poticni chiar de maşina pe care o căuta. 
Vehiculul nu fusese fabricat pe Inaltul Kavalaan; era o maşinuţă 
compactă, cu două locuri, o lacrimă din plastic şi metal uşor, vopsită 
în negru şi argintiu. Şi neblindată, fireşte, unica armă fiind puşca cu 
laser pe care Dirk şi-o aşeză pe genunchi. 

Era un pic mai puţin moartă decât Worlorn, dar acel „un pic” era 
suficient. O porni, maşina se trezi la viaţă, iar panoul de bord lumină 
cabina cu pâlpâirile lui slabe. Infulecă la repezeală un baton cu 
proteine studiind indicaţiile comenzilor. Avea puţin combustibil, prea 
puţin, dar nu avea ce-i face. Nu va aprinde farurile şi va zbura la 
lumina sărăcăcioasă a stelelor. Va renunţa şi la radiator, deoarece 
avea pe el jacheta din piele care să-l apere de frig. 

Dirk închise portiera şi  acţionă reţeaua gravitațională. 
Aerovehiculul se ridică balansându-se puţin cam nesigur, dar se ridică. 
Apucă strâns manşa, o împinse şi decolă. 

Avu doar un scurt moment de panică. Ştia că, dacă reţeaua ar fi 
fost prea slabă, atunci n-ar mai fi fost nicio decolare şi niciun zbor, ci 
s-ar fi dat de-a dura în huruială de fiare şi metal până în solul 
sugrumat de muşchi de dedesubt. Dar reţeaua porni, iar el îşi începu 
zborul pe cântecul vânturilor, şi singurul lucru care s-a dat de-a dura a 
fost stomacul lui. 

Dirk urcă fără ezitare cât de sus îl putea duce maşinuţa zburătoare. 
Zidul muntos era chiar în faţă şi trebuia să-l evite. In plus, nu avea 
niciun chef să se întâlnească cu alţi zburători nocturni. De acolo de 
sus, cu luminile stinse, putea vedea orice maşină care ar fi trecut pe 
sub el şi foarte probabil că ar fi scăpat neobservat. 

Nu se uită în urmă la Kryne Lamyia, dar simţea oraşul în spatele 
lui, împingându-l înainte, înlăturându-i spaimele. Teama era o 


tâmpenie; nimic nu conta, iar moartea conta cel mai puţin. Chiar şi 
după ce Oraşul Sirenă cu luminile lui albe şi cenuşii dispăru la orizont, 
tot se mai auzea muzica, din ce în ce mai încet, din ce în ce mai 
pierdută, dar mereu cu el, veşnic persuasivă. Ultima care se stinse a 
fost o notă singuratică, un fluierat tremurător şi subţire. Ajunsese la 
treizeci de kilometri de oraş şi încă o mai auzea, amestecată cu 
fluieratul mai puternic al vântului. Într-un târziu îşi dădu seama că 
sunetul acela venea de pe propriile lui buze. 

Incetă să mai fluiere şi încercă să se concentreze la zbor. 

Era în aer deja de o oră când matahala zidului muntos se ridică în 
faţa lui sau, mai corect, sub el, căci zbura la altitudine destul de mare, 
simțindu-se mult mai aproape de stelele şi de galaxiile minuscule de 
deasupra, decât de pădurile de sub el. Şuieratul strident şi isteric al 
vântului încerca să pătrundă prin crăpăturile fine din cadrul portierei, 
însă Dirk nu-i dădu atenţie. 

Observă o lumină acolo unde munţii se întâlneau cu pădurile. 

Inclină maşina, făcu un cerc, şi începu să coboare. Ştia foarte bine 
că de partea aceasta a munţilor nu avea cum să fie nicio lumină. 
Trebuia să afle ce este. 

Cobori în spirală până chiar deasupra luminii, apoi opri mişcarea de 
înaintare a maşinii, plană o clipă, apoi închise reţeaua gravitaţională. 
Se lăsă şi mai jos, fără zgomot, legănându-se uşor în vânt. 
__ Dedesubt erau câteva lumini. Sursa principală o constituia un foc. 
Işi dădea acum bine seama; vedea flăcările mişcându-se încolo şi 
încoace în bătaia vântului. Dar mai erau şi alte luminiţe - artificiale şi 
stabile, formând un cerc în întuneric nu prea departe de locul unde 
era focul. Cam la un kilometru de el, poate mai puţin, estimă Dirk. 

incepuse să crească temperatura din cabina strâmtă, iar Dirk se 
simţi  dintr-odată lac de sudoare, transpiraţia  îmbibându-i 
îmbrăcămintea de sub jacheta groasă. Năvăli şi fumul peste el; nori 
groşi şi negri, plini de funingine, care se ridicau din foc şi-i întunecau 
vederea. Se încruntă şi făcu un viraj, continuând să coboare. 

Flăcările se ridicară să-l întâmpine, limbi lungi şi portocalii, extrem 
de strălucitoare în contrast cu perdelele groase de fum. Văzu şi 
scântei, sau poate tăciuni aprinşi, sau cam aşa ceva, care ţâşneau în 
jerbe din flăcări şi dispăreau în noapte. Când ajunse mai jos, avu parte 
de o altă surpriză, pocnetul furios al unei flăcări alb-albăstrii însoţit de 
un iz pregnant de ozon. 

Dirk se opri din coborâre când încă mai avea o distanţă rezonabilă 
până la foc. Mai erau şi alţi oameni prin preajmă - cercul de lumini 
artificiale îi dăduseră de ştire în sensul acesta - şi nu voia să fie văzut. 
E drept că maşina lui neagră, nemişcată pe cerul la fel de negru, nu 
avea cum să fie lesne reperată, dar ar fi fost o cu totul altă poveste 
dacă ar fi avut neinspiraţia să se lase conturat de lumina flăcărilor. 


Deşi nu mai avea ochii orbiţi de fum, tot nu-şi putea da seama ce 
anume ardea acolo; în centrul focului era ceva amorf şi închis la 
culoare din care ţâşneau din când în când scântei. In jurul lui era 
jungla deasă a sugrumătorilor, cu ramurile lor ca de ceară sclipind în 
lumina flăcărilor furioase. Câţiva se prăbuşiseră în foc, contribuind la 
alimentarea fumului negru şi dens atunci când se zbârceau şi se 
transformau în cenuşă. In loc să se întindă, focul din jurul lucrului 
aceluia negru se stingea încet. 

Dirk aşteptă urmărindu-l cum moare. Era aproape sigur că se uita 
la un aerovehicul prăbuşit; îşi dăduse seama datorită scânteilor şi 
mirosului de ozon. Insă voia să ştie despre care maşină era vorba. 

După ce flăcările scăzuseră suficient, iar scânteile nu se mai agitau 
dezlănţuite, însă înainte ca focul să se stingă complet şi să se 
transforme în fum unsuros, Dirk reuşi să distingă o formă. O fracțiune 
de secundă; o aripă vag asemănătoare cu cea a unui liliac, îndoită în 
unghi absurd şi îndreptată spre cer, pe fundalul unei perdele de flăcări 
vii. Îi fu suficient; nu cunoştea această maşină, deşi era evident una 
kavalară. 

Nălucă neagră deasupra pădurii, trecu de la focul care se stingea la 
cercul luminilor artificiale. De această dată se ţinu la distanţă mai 
mare. Nici nu avea de ce să se apropie, căci luminile erau destul de 
puternice şi putea vedea clar locul. 

O poiană mai mare înconjurată pe margini cu torţe electrice, pe 
malul unei ape stătătoare. Trei maşini la sol, şi le cunoştea pe toate 
trei; acelaşi trio care fusese lângă copacul emereli din oraşul 
Provocare atunci când Myrik Braith a atacat-o pe Gwen. Una dintre 
ele, cea mare, bombată şi cu blindaj roşu închis, îi aparţinea lui 
Lorimaar patrician Braith. Celelalte două era mai mici şi aproape 
identice. Deşi acum nu mai erau chiar atât de identice, de vreme ce 
una era vizibil avariată chiar şi de la distanţa la care se afla Dirk. 
Stătea într-o poziţie nefirească, pe jumătate scufundată în apă, iar 
cealaltă jumătate era deformată şi incandescentă. Portiera blindată 
era larg deschisă. 

Siluete ţepene şi greoaie se mişcau în jurul epavei. Dacă nu s-ar fi 
mişcat, Dirk nu le-ar fi putut remarca, atât de mult se confundau cu 
fundalul. Una dintre ele scotea haita de dulăi din maşina lui Lorimaar. 

Incruntându-se, Dirk activă reţeaua gravitaţională şi se ridică până 
când oamenii şi maşinile nu se mai zăriră şi nu mai vedea nimic decât 
un punct luminos în mijlocul pădurii. Două puncte, de fapt, însă unde 
fusese focul acum era doar sclipirea portocalie, tot mai stinsă a 
tăciunilor aprinşi. 

La adăpost în leagănul cerului, se opri să se gândească. 

Maşina stricată era maşina lui Roseph, cea pe care o furaseră în 
oraşul Provocare, cea cu care plecase Jaan Vikary în dimineaţa aceea. 


Era sigur de asta. Evident că membrii castei Braith îl găsiseră, îl 
urmăriseră până la pădure, îl doborâseră cu tunurile lor cu laser. Dar 
era greu de crezut că Jaan ar fi murit, altminteri ce făceau cu copoii? 
Nu prea era nici locul, nici momentul ca Lorimaar să-i scoată la 
plimbare. Mult mai probabil că supravieţuise, fugise în pădure, iar cei 
din Braith intenționau să-l vâneze. 

Dirk se gândi în treacăt dacă are vreun rost să încerce să-l salveze, 
dar şansele păreau infime. N-avea nici cea mai vagă idee cum să-l 
găsească pe Jaan în sălbăticia învelită în linţoliul nopţii. Cei din Braith 
erau mult mai bine echipați decât el pentru această aventură. 

Işi reluă zborul către munţi şi oraşul de dincolo de ei. Singur cum 
era, şi cu o singură puşcă, nu avea cum să-i fi fost de vreun folos lui 
Jaan Vikary în pădure. Măcar în Fortul-de-foc kavalar va putea să-şi 
regleze conturile cu Arkin Ruark. 

Munţii treceau în goană pe dedesubt, iar Dirk se relaxă, deşi încă 
mai ţinea mâna pe puşca cu laser de pe genunchi. 

Zborul dură ceva mai puţin de o oră; apoi din munţi îşi făcură loc 
umerii oraşului Larteyn, roşii, parcă arzând mocnit. Locul părea foarte 
pustiu, foarte mort, dar Dirk ştia că nu era adevărat. Cobori la 
altitudine mai mică şi, fără să mai piardă timp, zbură drept peste 
acoperişurile rectangulare şi pieţele pavate cu piatră-incandescentă 
spre clădirea unde locuise împreună cu Gwen Delvano, cei doi 
lronjade şi mincinosul kimdissian. 

O singură maşină se mai afla pe acoperişul răvăşit de vânt - relicva 
cu aspect militar. Nu se vedea nicăieri zburătoarea mică şi galbenă a 
lui Ruark şi nici bansheea cenuşie. Dirk se întrebă în treacăt ce s-o fi 
întâmplat cu ea de când o abandonaseră în oraşul Provocare, apoi 
alungă gândul şi cobori la aterizare. 

Se dădu jos din maşină cu puşca strânsă tare în mână. Lumea din 
jur era nemişcată şi stacojie. Se duse repede la ascensoare şi cobori în 
apartamentul lui Ruark. 

Nimeni. 

Scotoci prin toate ungherele, întorcând totul pe dos, fără să-i pese 
ce deranja, ce distrugea. Toate lucrurile kimdissianului erau la locul 
lor, însă nici urmă de Ruark şi nici de vreun indiciu care să arate unde 
plecase. 

Şi lucrurile lui Dirk mai erau încă acolo, puţinele obiecte personale 
pe care le lăsase în urmă când fugise cu Gwen, nimic altceva decât 
nişte haine subţiri pe care le adusese cu el de pe Braque. Complet 
inutile în frigul de pe Worlorn. Lăsă laserul jos, îngenunche şi începu 
să scotocească prin buzunarele perechilor murdare de pantaloni. Şi 
abia când o găsi - pusă bine, în învelişul ei de catifea şi argint - 
înţelese ce anume căuta şi de ce a trebuit să se întoarcă în Larteyn. 

In camera lui Ruark a descoperit o mică avere de bijuterii 


personale încuiată într-o casetă: inele, pandantive, brățări şi diademe 
cu modele complicate, cercei din pietre semiprețioase. Cotrobăi 
printre ele şi dădu de un lanţ fin de anoul căruia era prinsă o bufniţă 
din fir de argint încremenită în chihlimbar. Anoul acela i se părea 
potrivit pentru ce intenţiona să facă. Smulse chihlimbarul cu bufniţă şi 
îl înlocui cu bijuteria lui şoptitoare. 

Apoi îşi desfăcu jacheta şi cămaşa groasă şi îşi puse lanţul în jurul 
gâtului. lar lacrima roşie lipită de pielea lui goală îşi făcea auzite 
şoaptele, îşi făgăduia minciunile, aşchie îngheţată arzându-i dureros 
pieptul. Dar nu-l deranja: era Jenny a lui. Apoi se obişnui cu senzaţia şi 
nu o mai simţi. Lacrimi sărate i se rostogoleau pe obraji, fără ca el să- 
şi dea seama de asta. Se duse la etaj. 

Laboratorul lui Ruark şi Gwen era la fel de dezordonat ca ultima 
dată când fusese acolo, însă kimdissianul nu se afla nicăieri. Şi nu era 
nici în apartamentul gol de deasupra unde fusese când îi apelase Dirk 
din Provocare. Il mai putea căuta într-un singur loc. 

Urcă repede la ultimul etaj al turnului. Uşa era deschisă. Ezită o 
clipă, apoi intră cu arma pregătită. 

Livingul uriaş era numai haos şi distrugere. Ecranul imens de pe 
perete explodase sau fusese spart; pretutindeni erau numai cioburi. 
Canapeaua fusese răsturnată şi sfâşiată în zeci de locuri, iar bucăţi 
mari de umplutură fuseseră scoase şi împrăştiate pe jos. Unele 
fuseseră aruncate lângă alte mizerii care sufocau şemineul. Unul 
dintre gargui, decapitat şi cu fundul în sus, se sprijinea de una dintre 
console. Capul lui cu ochi din piatră-incandescentă fusese de 
asemenea azvârlit în cenuşa din vatră. Aerul duhnea a vin şi vomă. 

Garse Janacek dormea pe jos, dezbrăcat până la brâu, cu barba 
roşie înroşită şi mai mult de petele de vin, cu gura deschisă. Puţea la 
fel de rău ca şi camera. Sforăia puternic şi încă mai ţinea în mână 
pistolul cu laser. Cămaşa, făcută ghem, zăcea într-o băltoacă de vomă 
pe care probabil că Janacek încercase să o şteargă fără prea multă 
tragere de inimă. 

Dirk îl ocoli cu grijă şi îi luă laserul dintre degetele fără vlagă. Se 
vedea treaba că teynul lui Vikary nu era tocmai kavalarul de fier, 
Kavalarul neînfricat pe care îl credea Jaan. 

Braţul lui drept încă mai purta legătura de fier şi pietre- 
incandescente. Câteva dintre acestea fuseseră scoase din monturile 
lor; locurile goale arătau obscen. 

Insă mare parte din brăţara lată era încă intactă, mai puţin acolo 
unde fusese deteriorată de zgârieturi lungi. Şi braţul lui Janacek era 
zgâriat deasupra brăţării. lar tăieturile acestea erau adânci, adesea 
venind în continuarea celor făcute pe fierul negru. Şi braţul, şi brăţara 
erau acoperite cu sânge închegat. 

Lângă picior era cuțitul cu lamă lungă, pătată de sânge, a lui 


Janacek. Dirk îşi putea lesne imagina restul. De bună seamă foarte 
beat, cu mâna stângă neputincioasă şi stângace din cauza rănii mai 
vechi, Garse încercase să smulgă pietrele din locaşurile lor, îşi 
pierduse răbdarea şi începuse să lovească cu cuțitul la nimereală, 
furios la culme şi cu sufletul îndurerat. Apoi aruncase cuțitul cât colo. 

Ocolind cămaşa îmbibată cu vomă, Dirk se retrase lângă uşă, ridică 
arma şi strigă: 

- Garse! 

Janacek nu se mişcă. Dirk mai strigă o dată. Acum volumul 
sforăiturilor se reduse considerabil. incurajat, Dirk se aplecă şi luă ce-i 
veni la îndemână - o piatră-incandescentă - pe care o aruncă în 
kavalar. Il lovi pe Janacek în obraz. _ 

Acesta se ridică în capul oaselor, clipind năuc. Îl zări pe Dirk şi 
începu să spumege de furie. 

- Ridică-te, îi ordonă, făcându-i semn cu puşca. 

Janacek se ridică bălăbănindu-se şi îşi căută din ochi arma. 

- N-ai s-o găseşti, spuse Dirk. i-am luat-o eu. 

Ochii lui Janacek erau înceţoşaţi şi obosiţi, însă dormise suficient 
cât să alunge aburii beţiei. 

- De ce ai venit, t'Larien? rosti rar, cu o voce afectată mai mult de 
epuizare decât de vin. Ca să-ţi baţi joc de mine? 

Dirk clătină din cap. 

- Nu. Îmi pare rău pentru tine. 

Janacek se înfurie: 

- lţi pare rău pentru mine? 

- Nu crezi că eşti demn de milă? Priveşte în jur! 

- Ai grijă, îl avertiză Janacek. Mai râzi puţin de mine şi voi avea 
grijă să descopăr dacă ai suficient sânge în tine ca să tragi cu arma 
aia pe care nici nu te pricepi s-o ţii în mână. 

- Nu începe, Garse, îl rugă Dirk. Te rog. Am nevoie de ajutorul tău. 

Janacek izbucni în râs, hohotind sălbatic, cu capul dat pe spate. 

Când încetă, Dirk îi povesti tot ce se întâmplase din momentul în 
care Vikary îl omorâse pe Myrik Braith în oraşul Provocare. Janacek îl 
ascultă ţeapăn, cu braţele încrucişate strâns peste pieptul gol şi 
brăzdat de cicatrice. Mai râse o singură dată - atunci când Dirk îi 
împărtăşi concluziile lui despre Ruark. 

- Intriganţii de pe Kimdiss, murmură Janacek, iar Dirk nu comentă 
şi îşi continuă povestirea. 

- Şi? vru să ştie Janacek atunci când încheie. Ce te face să crezi că 
toate astea m-ar interesa în vreun fel? 

- Mi-am închipuit că nu-i vei lăsa pe cei din Braith să-l vâneze pe 
Jaan ca pe un animal, îi răspunse Dirk. 

- E animal pentru că aşa a vrut el. 

-În conformitate cu mentalitatea braith, replică Dirk. Eşti un 


braith? 

- Sunt kavalar. 

- lar toţi kavalarii sunt acum o apă şi-un pământ? îl întrebă arătând 
spre capul din piatră al garguiului aruncat în cămin. Observ că ai 
început şi tu să iei trofee, exact ca Lorimaar. 

Janacek nu răspunse. Îl privea în continuare cu ochi plini de ură. 

- Poate că m-am înşelat, continuă Dirk. Dar când am intrat şi am 
văzut tot dezastrul pe care l-ai făcut aici, m-am gândit că poate mai ai 
încă nişte sentimente omeneşti faţă de bărbatul care ţi-a fost teyn. Mi- 
am adus aminte că mi-ai spus la un moment dat că între tine şi Jaan 
există o legătură mai strânsă decât orice legătură pe care aş fi 
cunoscut-o eu vreodată. Bănuiesc că nu a fost decât o minciună. 

- A fost adevărul. Jaan Vikary a rupt acea legătură. 

- Gwen a rupt toate legăturile dintre no; cu ani buni în urmă, zise 
Dirk. Dar am venit atunci când a avut nevoie de mine. Da, sigur, s-a 
dovedit că, de fapt, nu a avut nevoie de mine, iar eu am venit aici 
dintr-o mulţime de motive egoiste. Dar am venit. N-ai cum să-mi 
răpeşti asta, Garse. Eu mi-am ţinut promisiunea. 

Ezită puţin, iar apoi continuă: 

- Şi nu voi îngădui nimănui să o vâneze pe Gwen. Se pare că 
legătura dintre noi a fost mai puternică decât legătura ta kavalară de 
fier şi foc. 

- Poţi să spui ce vrei, t'Larien. Vorbele tale nu schimbă nimic. E 
ridicolă presupunerea ta că ţi-ai ţine promisiunile. Cum rămâne cu 
cele pe care mi le-ai făcut mie şi lui Jaan? 

- Le-am trădat, se grăbi să spună Dirk. Ştiu asta. Noi doi suntem la 
fel, Garse. 

- Eu nu am trădat pe nimeni. 

- Îi abandonezi pe cei care îţi sunt cel mai apropiaţi. Pe Gwen, care 
ţi-a fost cro-betheyn, care s-a culcat cu tine şi te-a iubit şi te-a urât în 
acelaşi timp. Şi pe Jaan. Nepreţuitul tău teyn. 

- Nu i-am trădat niciodată, spuse Janacek cu aprindere. Gwen m-a 
trădat şi pe mine, şi legătura de jad şi argint pe care a purtat-o din 
ziua când a venit să trăiască alături de noi. Jaan a renunţat la orice 
urmă de decenţă ucigându-l pe Myrik aşa cum a făcut-o. Nu i-a păsat 
de mine, nu i-a păsat de obligaţiile pe care le presupune legătura de 
fier şi foc. Nu datorez nimic nici unuia dintre ei. 

- Nu datorezi, nu? 

Şi Dirk simţi cum, pe sub haine, bijuteria-şoptitoare revarsă asupra 
lui vorbe şi amintiri, îl copleşeşte cu adevărurile aceluia care fusese el 
odată. Şi se înfurie amarnic. 

- Şi cu asta, basta, nu-i aşa? Nu le datorezi nimic, aşa că naiba să-i 
ia. In toate legăturile voastre kavalare este vorba despre datorie şi 
obligaţie. Tradiţii, datinile străvechi ale castelor, cum ar fi code duello 


şi vânătoarea de oameni-copie. Nu te gândeşti la ele, te conformezi 
doar. Ruark a avut dreptate într-o singură privinţă - voi nu cunoaşteţi 
dragostea, poate doar cu excepţia lui Jaan, şi nici de el nu sunt foarte 
sigur. Cum ar fi reacţionat dacă Gwen nu ar mai fi purtat brăţara lui? 

- Ar fi făcut acelaşi lucru! 

- Serios? Dar tu? L-ai mai fi provocat pe Myrik doar pentru că a 
rănit-o pe Gwen? Sau, mai degrabă, pentru că ţi-a „deteriorat” 
legătura de jad şi argint? pufni Dirk, ambalându-se. Poate că Jaan ar fi 
procedat la fel, dar nu şi tu, Janacek. Eşti tot la fel de kavalar ca 
Lorimaar însuşi, tot la fel de inflexibil şi intransigent ca Bretan sau 
Cheli. Jaan şi-a dorit să-şi facă neamul mai bun, dar eu cred că tu te-ai 
mulţumit doar să-l chibiţezi de pe margine fără să crezi nicio clipă în 
idealul lui. 

Cu mâna liberă, scoase arma lui Janacek de la curea şi o aruncă 
spre el. 

- la-o, îi strigă, lăsându-şi jos puşca. Du-te la vânătoare de oameni- 
copie! 

Uluit, Janacek prinse pistolul din zbor ca din reflex. 

- Te-aş putea omori acum, t'Larien, se încruntă el. 

- Nu contează, spuse Dirk. Dacă l-ai iubit vreodată cu adevărat pe 
Jaan... 

- Nu-l /ubesc pe Jaan, se răsti Janacek roşu la faţă. Este teynul 
meu! 

Dirk lăsă cuvintele kavalarului să atârne suspendate între ei. Îşi 
scărpină gânditor barba. 

- Este? Vrei să spui că Jaan a fost teynul tău, nu-i aşa? 

Roşeaţa din obrajii lui Janacek dispăru la fel de repede cum venise. 
Sub barbă, un colţ al gurii îi zvâcnea într-o manieră care amintea de 
Bretan. lar ochii i se furişară spre brăţara grea din fier pe care încă o 
mai purta pe braţul plin de sânge. 

- Nu ai scos toate pietrele-incandescente, nu? îl întrebă Dirk cu 
blândeţe. 

- Nu, răspunse Janacek cu o voce ciudat de calmă. Nu, nu le-am 
scos. Dar nu are prea mare importanţă. Fierul propriu-zis nu mai 
înseamnă nimic atunci când a dispărut celălalt fier. 

- Dar nu a dispărut, Garse, îl contrazise Dirk. Jaan mi-a vorbit 
despre tine când am fost împreună în Kryne Lamyia. Acum ştiu ce 
simte. Poate că se simte legat prin fier şi de Gwen, sau poate că nu. 
Nu mă întreba. Tot ce ştiu este că pentru Jaan fierul lui pereche încă 
mai există. Purta brăţara din fier şi foc în Kryne Lamyia. Şi îmi închipui 
că o va purta şi atunci când copoii braith îl vor sfârteca. 

Janacek clătină din cap. 

- T'Larien, pot să jur că mama ta vine de pe Kimdiss. N-am cum să 
mă împotrivesc. Te pricepi mult prea bine la manipulare. 


Şi rânji. Aşa cum obişnuia să o facă, aşa cum îi rânjise lui Dirk în 
dimineaţa aceea când îndreptase pistolul spre el şi îl întrebase dacă 
nu se teme. 

- Jaan Vikary este teynul meu, spuse el apoi. Ce vrei să fac? 

Transformarea lui Janacek, oricât de şovăielnică, se dovedi în cele 
din urmă a fi una categorică. Kavalarul preluă aproape imediat 
conducerea acţiunii. Dirk era de părere că ar fi fost mai bine să plece 
chiar atunci şi să stabilească pe drum ce anume aveau să facă. Dar 
Janacek spuse că îşi puteau permite răgazul de a se spăla şi schimba 
de haine. 

- Dacă Jaan mai este în viaţă, atunci va fi în siguranţă până în zori. 
Copoii nu văd bine pe timp de noapte, iar cei din Braith nu vor risca să 
meargă la nimereală printr-o pădure de sugrumători, mai ales pe 
întuneric. Nu, t'Larien, îşi vor ridica tabăra şi vor aştepta. Un om 
singur şi pe jos nu poate ajunge prea departe. Aşa că avem suficient 
timp la dispoziţie ca să ne pregătim să-i înfruntăm ca nişte adevăraţi 
lronjade. 

Janacek îndepărtase toate urmele beţiei furioase. Arăta zvelt şi 
imaculat într-un costum din material cameleonic cu căptuşeală din 
blană, îşi spălase şi tunsese barba, îşi pieptănase pe spate părul 
roşcat. Doar braţul său drept atrăgea atenţia - îl curăţase, dar se 
văzuse nevoit să şi-l bandajeze. Se pare însă că rănile nu-l afectaseră 
prea mult, căci îşi încărcă pistolul cu laser cu mişcări graţioase şi 
neîntrerupte. Pe lângă acest pistol pe care şi-l puse la brâu, Janacek 
mai avea un cuţit lung cu lamă dublă şi o puşcă asemănătoare cu cea 
a lui Dirk. Zâmbi cu multă veselie atunci când o luă sub braţ. 

Dirk se spălase, se bărbierise şi profitase de ocazie să mănânce 
prima masă decentă după multe zile. Se simţea plin de energie când 
urcară pe acoperiş. 

Cabina uriaşei maşini a lui Janacek era la fel de strâmtă ca aceea a 
rablei micuţe cu care venise Dirk de la Kryne Lamyia, chiar dacă 
prima avea patru locuri, nu două. Dirk se plânse de spaţiul restrâns, 
iar Janacek îi explică scurt: 

- Din cauza blindajului. 

II asigură pe Dirk de scaunul tare şi neconfortabil cu o centură, 
făcu la fel şi pentru sine şi decolă în viteză. 

Cabina era slab luminată şi complet etanşată, înţesată cu aparate 
şi instrumente, chiar şi deasupra uşilor. Nu avea geamuri; la dispoziţia 
pilotului era un panou cu opt ecrane mici care ofereau opt imagini 
diferite ale exteriorului. 

- Maşina asta este mai bătrână decât noi, spuse Janacek, dornic de 
vorbă şi prietenos în felul lui necizelat. Şi a văzut chiar mai multe lumi 
decât tine. Are o poveste fascinantă. Acest model datează de acum 
vreo patru sute de ani standard. A fost construit de înţelepţii de pe 


Dam Tullian, din Vălul Diavolului, şi a fost folosit de ei în războaiele 
împotriva planetelor Erikan şi Speranţa Tâlharului. Cam după un secol, 
maşina a fost scoasă din uz şi abandonată. Erikanii au recuperat-o în 
timpul unui armistițiu şi au vândut-o Ingerilor de Oțel de pe Bastion. 
Aceştia au folosit-o în câteva campanii, până când le-a fost furată de 
prometeeni. Un negustor kimdissian a luat-o de pe Prometeu şi mi-a 
vândut-o, iar eu am adaptat-o pentru code duello. De atunci încoace 
nimeni n-a mai îndrăznit să mă provoace la luptă aeriană. Priveşte. 

Apăsă un buton şi imediat se simţi o creştere a accelerației care îl 
lipi pe Dirk de scaun. 

- l-am pus tuburi auxiliare de impuls pentru o mai mare viteză în 
cazuri de urgenţă, rânji Janacek. Vom ajunge acolo în mai puţin de 
jumătate din timpul de care ai avut tu nevoie, t'Larien. 

- Minunat, spuse Dirk, încruntat din cauza unui detaliu al povestirii 
care nu-i dădea pace. Spui că ai cumpărat-o de la un negustor 
kimdissian? 

- Adevărat, răspunse Janacek. Paşnicii kimdissieni sunt negustori 
de armament teribil de pricepuţi. Ştii bine că mie nu-mi plac 
intriganţii, dar nu mă dau în lături să profit de un chilipir atunci când 
se poate. 

- Arkin a făcut paradă de mentalitatea lor non-violentă, comentă 
Dirk. Imi închipui că a fost doar o altă minciună. 

- Nu, îl contrazise Janacek zâmbindu-i. Te miri, t'Larien? Adevărul 
este şi mai straniu. Nu degeaba îi numim noi intriganţi pe kimdissieni. 
Bănuiesc că ai studiat ceva istorie pe Avalon, nu? 

- Ceva, spuse Dirk. Istoria Bătrânului Pământ, a Imperiului Federal, 
Războiul Dublu, expansiunea. 

- Dar deloc istoria lumilor din Exterior, chicoti Janacek. Era de 
aşteptat. Sunt atât de multe lumi şi culturi pe tărâmul oamenilor, atât 
de multe istorii. Chiar şi reținerea tuturor numelor şi tot îţi ia o 
eternitate. Te voi lumina eu. Când ai aterizat pe Worlorn ai văzut 
cercul de steaguri? 

Dirk îl privi nedumerit. 

- Nu. 

- Poate nu mai sunt acolo. Pe vremuri, însă, în timpul Festivalului, 
în piaţa de lângă portul stelar fluturau paisprezece steaguri. O marotă 
ridicolă a toberienilor, pusă, totuşi în practică, deşi, în zece din cele 
paisprezece cazuri, steagurile planetare nu reprezentau absolut nimic. 
In lumi ca Eshellin sau Colonia Uitată nici nu se ştia ce anume esteun 
steag, în vreme ce, la extremitatea cealaltă, emerelii aveau câte un 
drapel pentru fiecare dintre cele o sută de turnuri-oraşe ale lor. Cei de 
pe Zorii-lntunecaţi şi-au râs de noi şi au înălţat o cârpă neagră. 

Tonul lui Janacek era vizibil amuzat. 

- lar noi, cei de pe Inaltul Kavalaan, nu aveam un steag care să 


reprezinte întreaga noastră lume. Dar am făcut rost de unul. L-am 
compilat din istorie. Un dreptunghi împărţit în patru sferturi de culori 
diferite; o banshee verde pe fundal negru pentru casta lronjade, 
liliacul-vânător argintiu al castei Sahanagate pe fond alb, săbii 
încrucişate pe stacojiu pentru Redsteel şi un lup alb pe fond purpuriu 
pentru Braith. Acesta era vechiul stindard al Ligii Castelor. _ 

Liga a fost creată cam pe vremea când s-au întors pe Inaltul 
Kavalaan primele nave interstelare. Şi pe atunci trăia un bărbat, un 
mare conducător, Vikor patrician Redsteel Corben. Timp de un 
deceniu a fost cea mai influentă personalitate din înaltul consiliu al 
castei Redsteel, iar atunci când pe planetă au apărut străinii, a 
îndemnat toţi kavalarii să se unească pentru a avea acces egal la 
informaţii şi bogăţie. Astfel, el a format Liga Castelor, al cărei steag ţi 
l-am descris adineauri. Din păcate, această uniune a avut parte deo 
viaţă extrem de scurtă. Neguţătorii kimdissieni, din teamă faţă de 
puterea pe care ar fi putut-o avea un Inalt Kavalaan unificat, s-au 
obligat prin contracte să livreze armament modern doar castei Braith. 
Patricienii Braith intraseră în Ligă de frică; adevărul era că nu voiau să 
aibă de-a face cu alte stele, despre care ei susțineau sus şi tare că ar 
fi fost pline de oameni-copie. Cu toate acestea, nu s-au dat înapoi 
când a fost vorba să ia laserele oamenilor-copie. 

Aşa s-a ajuns la ultimul război. lronjade, Redsteel şi Shanagate s- 
au aliat şi i-au îngenuncheat pe Braith, în ciuda armelor kimdissiene, 
însă în luptă a căzut Vikor patrician Redsteel, iar preţul plătit în vieţi 
omeneşti a fost înfiorător. Liga Castelor i-a supravieţuit fondatorului ei 
doar cu câţiva ani. In urma înfrângerii lor ruşinoase, cei din casta 
Braith s-au agăţat de convingerea că au fost traşi pe sfoară de 
oamenii-copie kimdissieni şi, astfel, s-au ataşat şi mai mult de vechile 
tradiţii. Pentru a pecetlui cu sânge pacea şi a o face să dureze, Liga - 
dominată acum de patricienii din casta Shanagate - a capturat toţi 
negustorii kimdissieni de pe Inaltul Kavalaan, împreună cu o navă 
plină de toberieni, i-a declarat pe toţi criminali de război - termen pe 
care l-am învăţat de la străinii ca voi - şi le-a dat drumul în câmpie 
pentru a fi vânaţi ca oameni-copie. Mulţi au fost omorâţi de banshee, 
alţii au murit de foame, dar cei mai mulţi au fost doborâţi de vânători 
care le-au dus acasă capetele în chip de trofee. Se spune că patricienii 
Braith aveau o apetenţă deosebită pentru a jupui pielea de pe cei care 
îi înarmaseră şi îi sfătuiseră. 

Astăzi nu suntem prea mândri de vânătorile acelea, dar le putem 
înţelege. Războiul fusese cel mai lung şi cel mai sângeros din istoria 
noastră de la Sorocul Focului şi al Demonilor încoace. A fost o 
perioadă de mari suferinţe şi de duşmănii de nestăpânit care a distrus 
Liga Castelor. Coaliția de caste lronjade s-a retras din Ligă tocmai 
pentru a nu scuza vânătoarea, declarând că kimdissienii sunt oameni 


adevăraţi. Redsteel i-a urmat curând. Ucigaşi de oameni-copie au 
rămas numai cei din Braith şi Shanagate, iar de atunci încoace 
Shanagate nu s-a mai aliat cu nimeni. Stindardul lui Vikor a fost 
curând abandonat în uitare, până când Festivalul ne-a făcut să ni-l 
reamintim. 

Janacek făcu o pauză şi se uită la Dirk. 

- iți dai seama acum care este adevărul, t'Larien? 

- Imi dau seama de ce kavalarii şi kimdissienii nu se simpatizează, 
recunoscu Dirk. 

Janacek izbucni în râs. 

- Toată povestea merge dincolo de istoria noastră, spuse el. 
Kimdissienii nu au purtat niciun război, însă lumea lor are mâinile 
pline de sânge. Când planeta Tober-din-Văl a atacat Wolfheim, 
intriganţii ăştia au furnizat armament ambelor părţi. Când pe ai- 
Emerel a izbucnit războiul civil între orăşenii al căror univers se 
rezuma la o singură clădire şi căutătorii de stele nemulţumiţi care 
cereau recunoaşterea unui orizont mai larg, Kimdiss s-a implicat 
foarte mult, oferind orăşenilor mijloacele necesare pentru obţinerea 
victoriei decisive. 

Rânji larg şi continuă: 

- Să ştii, t'Larien, că există chiar poveşti despre conspirații 
kimdissiene înăuntrul Vălului Diavolului. 

Se zice că spionii kimdissieni au fost cei care au învrăjbit Îngerii de 
Oțel cu Oamenii Modificaţi de pe Prometeu; că tot ei au fost cei care l- 
au detronat pe al patrulea Cuchulainn$ de pe Tara pentru simplul fapt 
că refuzase să facă afaceri cu ei; ei sunt cei care au intervenit pe 
Braque pentru a menţine tehnologia, atât câtă era, sub influenţa 
preoţilor. Ştii ceva despre religia străveche a kimdissienilor? 

- Nu. 

- Ai fi de acord cu ea, spuse Janacek. Este o doctrină paşnică şi 
civilizată, extrem de complexă. O poţi folosi pentru a justifica absolut 
orice, mai puţin violenţa individuală. Cu toate acestea, marele lor 
profet, Fiul Visătorului - pe care încă îl mai venerează, deşi a fost 
recunoscut în mod convenţional ca fiind o figură mitică - a spus la un 
moment dat: „Să ţineţi minte că şi duşmanul vostru are un duşman.” 
Chiar aşa a spus. lar aceasta este esenţa învățăturilor kimdissiene. 

Dirk se foi stingherit în scaun. 

- Vrei să spui că Ruark... 

- Eu nu spun nimic, îl întrerupse Janacek. Trage propriile tale 
concluzii. Nu trebuie să le accepţi pe ale mele. l-am povestit odinioară 
toate acestea lui Gwen Delvano, pentru că îmi era cro-betheynă şi 


5 Cuchulainn (sau Cuhullin) - erou din mitologia celtică, transformat in 
substantiv comun - conducător neînfricat (n.tr.). 


pentru că mă preocupa ce i se întâmplă. S-a amuzat copios. Mi-a spus 
că toată povestea asta nu dovedeşte nimic. Că Arkin Ruark era el 
însuşi, nu vreun arhetip al istoriei lumilor din Exterior. Aşa mi-a spus. 
Şi m-a mai informat că îi este prieten, iar această legătură, această 
prietenie - şi Garse rosti cuvântul pe un ton caustic - era cumva mai 
importantă decât faptul că el era un mincinos şi un kimdissian. Gwen 
m-a îndemnat să mă uit mai bine la istoria noastră. Căci, dacă Arkin 
Ruark era un intrigant ca urmare a naşterii lui pe Kimdiss, însemna că 
şi eu, în virtutea faptului că sunt kavalar, eram un colecţionar de 
capete de oameni-copie. 

Dirk cugetă la cele auzite. 

- Să ştii că a avut dreptate, şopti el. 

- Da? Aşa crezi? 

- Demonstrația ei a fost justă, explică Dirk. A greşit în aprecierea 
lui Ruark, dar în linii mari... 

- În linii mari este mult mai bine să nu ai încredere în niciun 
kimdissian, rosti cu voce hotărâtă Janacek. Te-a înşelat şi te-a minţit, 
t'Larien, şi tot nu te înveţi minte. Semeni foarte mult cu Gwen. Dar am 
vorbit suficient despre asta. 

Bătu cu degetul într-unul din ecrane. 

- Ne apropiem de munţi. Nu mai avem mult. 

Dirk luă mâinile de pe puşca de pe genunchi şi îşi şterse palmele 
transpirate pe pantaloni. 

- Ai vreun plan în minte? 

- Da, rânji şi mai mult Janacek aplecându-se şi smulgând laserul 
din poala lui Dirk. Un plan cu adevărat foarte simplu, continuă el 
punând puşca într-un loc unde Dirk nu putea ajunge. Am să te predau 
lui Lorimaar. 


Capitolul 12 

Dirk nu se miră. Pe sub hainele lui groase, rece în contact cu pielea 
lui, bijuteria-şoptitoare îi amintea de făgăduinţe apuse, de trecute 
trădări. Aproape că nu-i mai păsa deloc. Işi încrucişă braţele şi 
aşteptă. 

Janacek era dezamăgit. 

- Nu pari îngrijorat. 

- Nu are nicio importanţă, Garse. M-am aşteptat la moarte încă de 
când am plecat din Kryne Lamyia, îi răspunse Dirk oftând. Insă cum îl 
va ajuta asta pe Jaan? 

Janacek nu-i răspunse de îndată; îl evalua pe Dirk cu privirea. 

- Te-ai schimbat, t'Larien, spuse într-un sfârşit fără pic de zâmbet. 
Chiar îţi pasă mai mult de soarta lui Jaan Vikary decât de a ta? 

- De unde să ştiu? spuse Dirk. Spune-mi care e planul! 

Janacek se încruntă. 

- M-am gândit să aterizăm în mijlocul taberei Braith şi să trecem la 
o confruntare directă. Dar am eliminat ideea. Dorul meu de moarte 
nu-i totuşi atât de mare ca al tău. Şi chiar dacă aş putea provoca la 
duel pe câţiva dintre vânători, ar fi evident că încerc să ajut un 
proscris criminal. Niciodată nu ar accepta să se lupte cu mine. Pe de 
altă parte, propria mea poziţie este destul de fragilă acum; din cauza 
cuvintelor şi acţiunilor mele din Provocare, cei din Braith încă mă mai 
consideră om adevărat, chiar dacă în dizgrație. Insă dacă aş încerca 
să îl ajut pe faţă pe Jaan, aş decădea complet în ochii lor. lar atunci nu 
mi se vor mai aplica regulile codului. Voi deveni şi eu un criminal, un 
presupus om-copie. 

O a doua variantă era să-i atacăm prin surprindere, fără niciun 
avertisment, şi să ucidem cât de mulţi putem. Dar nu sunt chiar atât 
de corupt încât să iau în calcul această idee. Până şi fapta lui Jaan 
împotriva lui Myrik ar fi una inocentă în comparaţie cu o asemenea 
mârşăvie. 

Cel mai bine ar fi, bineînţeles, dacă am putea să zburăm prin 
pădure şi să-l localizăm pe Jaan şi să-l ducem de acolo pe ascuns. Insă 
nu văd cum am putea face aşa ceva. Cei din Braith au câini. Noi nu. Ei 
sunt vânători experimentați şi ştiu să ia urma vânatului, mai ales Pyr 
Braith Oryan şi Lorimaar patrician Braith însuşi. Eu sunt mai puţin 
priceput, iar tu ai fi inutil într-o asemenea situaţie. Posibilitatea este 
mult mai mare ca ei să-l găsească pe Jaan înaintea noastră. 

- Da, fu de acord Dirk. Prin urmare? 

- Mă dovedesc a fi un kavalar necredincios prin faptul că încerc să-l 
ajut pe Jaan, spuse Janacek cu o voce uşor tulburată. Prin ceea ce 
intenţionez să fac voi fi mai puţin trădător, măcar într-o privinţă. Este 
cea mai bună şansă pe care o avem. Vom zbura fără să ne ascundem, 
iar eu te voi preda, aşa cum am spus. Fapta asta ar trebui să-mi 


câştige ceva încredere din partea lor. După aceea mă voi alătura 
vânătorii şi voi face absolut tot ce trebuie să fac, mai puţin să ucid. 
Poate aş putea să isc un scandal şi să-i provoc pe unii din ei la duel în 
aşa fel încât să nu-şi dea seama că, de fapt, îl apăr pe Jaan Vikary. 

- Dar ai putea să pierzi, comentă Dirk. 

Janacek fu de acord. N 

- Aş putea. Insă nu prea cred. Intr-un duel unu la unu, doar Bretan 
Braith Lantry este un adversar cu adevărat serios. Şi, dacă ai văzut 
toate maşinile, înseamnă că nici el, nici teynul lui nu se află printre 
vânători. Lorimaar este un luptător destul de bun, dar Jaan l-a rănit în 
oraşul Provocare. Pyr este iute şi iscusit atunci când se luptă cu 
bastonaşul lui, însă habar nu are cum să mânuiască o sabie sau o 
armă de foc. Ceilalţi sunt bătrâni şi debili. Nu am cum să pierd. 

- Şi dacă n-ai să reuşeşti să-i atragi în duel? 

- Măcar voi fi în preajmă când îl vor încolţi pe Jaan. 

- Şi după aceea? i 

- Nu ştiu. Dar nu-l vor ucide. lţi promit, t'Larien. Nu-l vor ucide. 

- Şi de mine ce se va alege? 

Janacek îl privi iarăşi cu multă atenţie. 

- Vei fi în mare pericol, îi zise el, însă nu cred că te vor omori 
imediat, mai ales că te voi duce la ei legat fedeleş şi neputincios. Vor 
dori să te vâneze. Probabil că Pyr te va revendica pentru el personal. 
Speranţa mea este că te vor dezlega, te vor dezbrăca şi îţi vor da 
drumul prin pădure. Şi cu cât mai mulţi vor prefera să te vâneze pe 
tine, cu atât mai puţini vor fi cei care îl vor vâna pe Jaan. Mai există şi 
o altă posibilitate. In Provocare, Pyr şi Bretan aproape au sărit la 
bătaie din cauza ta. Dacă se va întâmpla să apară şi Bretan la 
vânătoare, este foarte posibil să reia conflictul. lar asta ar fi în 
avantajul nostru. 

Dirk surâse şi spuse pe ton sarcastic: 

- Duşmanul tău are un duşman. 

Janacek se strâmbă. 

- Eu nu sunt Arkin Ruark, zise el. Te voi ajuta dacă îmi va sta în 
putere să o fac. Inainte să ajungem la tabăra Braith, vom cobori la 
altitudine mică deasupra locului unde ai văzut maşina doborâtă şi 
focul aproape stins. Acolo vom lăsa puşca ta cu laser. Apoi, după ce ei 
te vor dezlega şi-ţi vor da drumul gol-puşcă prin pădure, te vei putea 
duce acolo să-ţi recuperezi arma şi să-i iei prin surprindere pe cei care 
vor veni după tine. 

Ridică din umeri şi conchise: 

- Viaţa ţi-ar putea depinde de cât de repede poţi să fugi şi de cât 
de precis ştii să tragi cu puşca. 

- Şi dacă sunt în stare să ucid, completă Dirk. 

- Şi dacă eşti în stare să ucizi, aprobă Janacek. N-am cum să-ţi ofer 


şanse mai bune, t'Larien. 

- Mă mulţumesc şi cu acestea, spuse Dirk. 

Apoi zburară un timp în tăcere. Dar atunci când cuţitele lungi şi 
negre ale piscurilor rămaseră în urma lor, iar Janacek stinse luminile şi 
începu coborârea prudentă, Dirk mai avu ceva de spus: 

- Dar ce ai fi făcut dacă aş fi refuzat să-ţi fac jocul? 

Garse Janacek se răsuci în scaun şi puse mâna dreaptă pe braţul 
lui Dirk. Pietrele-incandescente rămase intacte luceau stins pe fierul 
brăţării. 

- Legătura de fier şi foc este mai puternică decât orice altă 
legătură pe care o cunoşti tu, spuse kavalarul pe un ton grav. Şi infinit 
mai puternică decât orice legături bazate pe o oarecare recunoştinţă 
pasageră. Dacă ai fi refuzat, t'Larien, ţi-aş fi tăiat limba din gură ca să 
nu le poţi spune celor din Braith de planul meu şi aş fi mers înainte. 
Ţi-ai fi jucat oricum rolul, cu voie sau fără voie. Inţelege, t'Larien, nu 
te urăsc, cu toate că ai merita cu vârf şi îndesat ura mea. Ba chiar 
uneori mi-ai plăcut, atât de mult cât poate plăcea un venetic unui 
lronjade. Nu ţi-aş fi făcut rău intenţionat. Totuşi îţi voi face rău acum. 
Pentru că m-am gândit foarte bine, iar planul meu este singura şansă 
a lui Jaan Vikary. 

Nu surâse deloc. De data aceasta Janacek nu mai glumea. 

Dirk nu avu prea multă vreme să mediteze la vorbele lui Garse. 
Coborâră prin noapte ca o lespede incredibil de uşoară şi trecură în 
zbor de nălucă peste vârfurile sugrumătorilor. Epava încă mai ardea 
mocnit cu licăriri portocalii (lumina se scurgea din miezul unui copac 
înnegrit) şi o perdea de fum acoperea conturul maşinii. Janacek plană 
deasupra accidentului, deschise una din portierele blindate şi aruncă 
în pădure puşca cu laser. La insistenţele lui Dirk, aruncă şi jacheta 
îmblănită pe care Dirk o luase din vehiculul Braith şi care se va dovedi 
mană cerească pentru cel care va alerga în pielea goală prin pădure. 

Apoi se avântară din nou în înaltul cerului, iar Garse îl legă pe Dirk 
de mâini şi de picioare cu frânghii subţiri, atât de strâns şi dureros că 
ameninţa să-i întrerupă circulaţia, dar atât de veridic, totodată. După 
ce a terminat, Janacek aprinse farurile şi coborâră în viteză spre cercul 
de lumini. 

Câinii dormeau pe malul apei, dar se treziră la auzul 
aerovehiculului, iar Janacek ateriză în mijlocul urletelor lor sălbatice. 
Un singur Braith era prin preajmă, vânătorul numai piele şi os cu părul 
vâlvoi. Dirk îl cunoştea, era teynu/ lui Pyr, însă nu-i ştia numele. Şedea 
lângă foc, lângă haita de copoi, cu arma alături, şi se ridică la iuţeală 
în picioare când aterizară. 

Janacek deschise larg uşa masivă, permiţând aerului îngheţat al 
nopţii să pătrundă în cabina caldă. Îl săltă pe Dirk în picioare şi îl 
împinse cu brutalitate afară, obligându-l să îngenuncheze în nisipul 


rece. 

- lronjade, spuse cu asprime cel care stătea de pază. 

Ceilalţi kethi ai lui începuseră deja să iasă din sacii de dormit şi să 
coboare din maşini şi să se strângă acolo. 

- Am un dar pentru voi, zise Janacek cu mâinile în şolduri. O 
ofrandă din partea castei lronjade pentru casta Braith. 

Erau şase vânători cu toţii. Dirk îi numără ridicându-şi ochii din 
pământ. Şi toţi fuseseră de faţă la cele petrecute în oraşul Provocare. 
Pyr, cel chel şi mătăhălos, apăru primul, pentru că se culcase aproape 
de teynul său. Imediat după aceea li se alăturară Roseph patrician 
Braith şi partenerul lui tăcut şi musculos. Şi ei dormiseră pe jos, lângă 
maşina lor. Ultimul îşi făcu apariţia Lorimaar patrician Braith Arkellor, 
cu partea stângă a pieptului acoperită cu bandaje închise la culoare. 
Cobori încet din vehiculul bombat, sprijinindu-se de braţul bărbatului 
cel gras în compania căruia fusese şi înainte. Toţi şase se culcaseră 
îmbrăcaţi şi cu armele la ei. 

- Darul tău, spuse Pyr, este apreciat, lronjade. 

Acum Pyr avea o armă la cureaua din metal negru, 
bastonul, şi parcă era incomplet fără el. 

- Prezenţa ta, în schimb, nu este apreciată, zise Lorimaar 
străduindu-se să ajungă lângă ei. 

Işi lăsa aproape toată greutatea pe teynu/ lui, care părea acum 
cocârjat şi dărâmat, mult diferit de uriaşul de cu câteva zile în urmă. 
Şi Dirk observă pe chipul lui Lorimaar noi zbârcituri, noi pârâiaşe de 
durere. 

- Acum este limpede că duelurile pe care am fost împuternicit să le 
arbitrez nu vor avea loc niciodată, spuse Roseph pe ton egal, fără 
încărcătura de ostilitate care-i îngroşase glasul lui Lorimaar. Prin 
urmare, nu am nicio autoritate deosebită şi nu pot pretinde că 
vorbesc în numele Inaltului Kavalaan sau al castei Braith. Sunt însă 
convins că vorbesc în numele celor care ne aflăm aici. Nu vom tolera 
amestecul tău, lronjade, chiar dacă ne-ai adus un dar de sânge. 

- Adevărat, confirmă Lorimaar. 

- Nu intenţionez să mă amestec în treburile voastre, îi informă 
Janacek. Intenţionez să mă alătur vouă. 

- Îl vânăm pe teynul tău, îi explică partenerul lui Pyr 

- Ştie asta, îl repezi Pyr. 

- Nu mai am niciun teyn, le spuse Janacek. Un animal care poartă 
fierul şi focul meu rătăceşte prin pădure. Vreau să vă ajut să-l ucideţi 
şi să recâştig ceea ce este al meu de drept 

Tonul îi era foarte aspru, foarte convingător. 

Unul dintre copoi se plimba de colo până colo în lanţ. Mârâind, se 
opri cât să-şi încreţească botul de şobolan la Janacek şi să-i arate colții 
îngălbeniţi. 

nsă îi lipsea 


- Ne minte, zise Lorimaar patrician Braith. Până şi câinii noştri îi 
miros minciunile. Nu-l plac. 

- Om-copie, adăugă şi teynu/ lui. 

Garse Janacek întoarse foarte puţin capul. Dansul focului îi aprinse 
lumini în barba roşie. Schiţă zâmbetul lui caracteristic, ameninţător. 

- Saanel Braith, spuse el, teynu/ tău este rănit şi astfel îşi poate 
permite să mă insulte, căci nu-i este teamă de consecinţe, pentru că 
nu îl pot provoca la duel. Tu nu te bucuri de acelaşi avantaj. 

- Pentru moment se bucură, spuse Roseph cu asprime. Acesta este 
un artificiu pe care nu-ţi permitem să-l foloseşti, lronjade. Nu te vei 
duela pe rând cu noi, ca să-ţi poţi salva teynu/venetic. 

- Jur că nu vreau să-l salvez. Nu mai am niciun teyn. Nu poţi să mă 
lipseşti de drepturile pe care mi le garantează codul. 

Roseph cel mic şi sfrijit - cu jumătate de metru mai scund decât 
ceilalţi kavalari - îl privi fix pe Janacek, refuzând să cedeze. 

- Ne aflăm pe Worlorn, spuse el. Şi vom face cum ne este voia. 

Ceilalţi murmurară aprobator. 

- Sunteţi kavalari, insistă Janacek, dar un licăr de nesiguranţă îi 
traversă chipul. Sunteţi Braith şi patricieni Braith, legaţi de casta 
voastră şi de înaltul vostru consiliu şi de datinile străvechi. 

- În trecut, surâse Pyr, am văzut cum mulţi din kethii mei şi încă şi 
mai mulţi bărbaţi din alte caste s-au lepădat de învăţăturile străvechi. 
„Asta e greşit, şi asta e greşit, şi asta, şi asta”, obişnuiau să spună cu 
afectare cei din lronjade. „Nu vom face ca ei.” lar supuşii din turma 
Redsteel le repetau întocmai spusele, la fel şi efeminaţii din 
Shanagate şi, din păcate, mulţi Braith. Sau mă înşală memoria? Stai 
aici, în faţa noastră, şi ne propovăduieşti codul, dar cum să nu mi-i 
mai amintesc pe acei lronjade care în tinereţea mea îmi spuneau că 
îmi este interzis să mai vânez oameni-copie? Nu mi-i mai aduc aminte 
bine, oare, pe blânzii kavalari care au fost trimişi pe Avalon să înveţe 
despre nave spaţiale şi arme şi despre alte lucruri folositoare, şi care 
s-au întors de acolo plini de minciuni despre cum trebuie să schimbăm 
asta, şi asta, şi asta, despre cum codul nostru ar fi o ruşine, când 
atâta vreme a fost fala noastră? Spune-mi, lronjade, mă înşel! oare? 

Garse nu răspunse. Işi încrucişă braţele strâns peste piept. 

-Jaan Vikary, patrician lronjade odinioară, a fost cel mai mare 
mincinos dintre cei care au propovăduit schimbarea. lar nici tu nu eşti 
departe, spuse Lorimaar. 

- Eu nu am fost niciodată pe Avalon, răspunse Janacek simplu. 

- Răspunde-mi, îl îndemnă Pyr. Nu ai încercat împreună cu Vikary 
să schimbi datinile străvechi? Nu v-aţi bătut amândoi joc de acele 
părţi ale codului care nu vă erau pe plac? 

- Nu am încălcat niciodată codul, zise Janacek. Jaan... Jaan... 
uneori... se bâlbâi el apoi. 


- Recunoaşte, insistă Saanel cel gras. 

- Am discutat între noi, spuse Roseph calm. Dacă patricienii pot 
ucide în afara codului, dacă pot fi schimbate şi desconsiderate acele 
lucruri pe care noi le ştim ca fiind adevărate, înseamnă că şi noi 
putem face schimbări, evitând, astfel, acele învățături false care nu ne 
interesează. Ascultă când îţi spunem, lronjade, noi nu mai suntem 
legaţi de Braith. Este cea mai bună castă, dar nu este suficient de 
bună pentru noi. Bătrânii noştri kethi au pus la inimă mult prea multe 
minciuni iscate din milă. Am hotărât că de acum înainte nimeni nu ne 
va mai păcăli şi nimeni nu se mai juca cu noi. Ne vom întoarce la 
adevărurile străvechi, la crezul mai vechi decât prăbuşirea castei 
Bronzefist, mai vechi încă decât zilele când castele lronjade şi Taal şi 
Sălaşele de Cărbune din Adâncuri au luptat împreună împotriva 
demonilor pe Dealurile Lameraan. 

- Vezi tu, lronjade, zise Pyr, ni te adresezi folosind un nume care nu 
mai este al nostru. 

- N-am ştiut, îngăimă Janacek. 

- Spune-ne pe numele adevărat. Nu suntem Braith. 

Ochii bărbatului din casta lronjade păreau a fi acoperiţi de ceaţă. 
Îşi ţinea braţele încă încrucişate pe piept. Se uită la Lorimaar. 

- Aţi înfiinţat o castă nouă, spuse el. 

- Există un precedent, interveni Roseph. Redsteel a fost concepută 
de cei care s-au rupt din casta Muntele Pietrei-incandescente, iar 
Braith însăşi s-a născut din Bronzefist. 

- Eu sunt Lorimaar Reln Winterfox patrician Larteyn Arkellor, se 
prezentă Lorimaar cu vocea lui dură, plină de suferinţă. 

- Cinste castei tale, răspunse Janacek fără să se mişte, cinste 
teynului tău. 

- Suntem Larteyni cu toţii, spuse Roseph. 

Pyr râse. 

- Suntem înaltul consiliu al castei Larteyn şi cinstim vechile coduri. 

În tăcerea care se aşternu, Janacek se uită de la unul la celălalt. 
Dirk, neajutorat şi îngenuncheat în nisip, îi urmări mişcarea capului. 

- V-aţi luat numele de Larteyn, spuse în cele din urmă Janacek, 
deci sunteţi Larteyni. Toate învăţăturile străvechi vă dau dreptate. 
Insă vă aduc aminte că toate lucrurile despre care vorbiţi, oamenii şi 
înţelepciunea şi castele pe care le invocaţi, toate lucrurile acestea 
sunt moarte. Castele Bronzefist şi Taal au fost distruse în războaie cu 
mult înainte de naşterea oricăruia dintre voi, iar Sălaşele de Cărbune 
din Adâncuri au fost inundate şi evacuate chiar din Sorocul Focului şi 
al Demonilor. 

- Inţelepciunea lor trăieşte în casta Larteyn, se îmbăţoşă Saanel. 

- Nu sunteţi decât şase, spuse Janacek. Şi Worlorn este o planetă 
pe moarte. 


- Cu noi va înflori din nou, îl contrazise Roseph. Vestea va ajunge 
pe Înaltul Kavalaan şi vor veni şi alţii. Fiii noştri se vor naşte aici şi vor 
vâna prin pădurile acestea de sugrumători. 

- Cum doriţi, zise Janacek. Mie nu-mi pasă. lronjade nu are nicio 
problemă cu Larteyn. Am venit la voi cu toată sinceritatea ca să iau 
parte la vânătoare, continuă punând mâna pe umărul lui Dirk. Şi v-am 
adus şi un dar de sânge. 

- Corect, spuse Pyr şi se gândi puţin, iar apoi se adresă celorlalţi. 
Eu zic să-i dăm voie. 

- Nu, refuză Lorimaar. Nu am încredere în el. Pare mult prea 
nerăbdător. 

- Şi pe bună dreptate sunt nerăbdător, Lorimaar patrician Larteyn, 
zise Janacek. O mare necinste a fost adusă castei mele şi numelui 
meu. Vreau să o şterg. 

- Omul trebuie să-şi apere numele oricât de mult l-ar durea asta, îl 
aprobă Roseph. 

- Lăsaţi-l să vâneze, se amestecă în discuţie şi teynu!/ lui Roseph. 
Noi suntem şase, iar el este unul singur. Ce ne poate face? 

- Minte! insistă Lorimaar. Cum de ne-a găsit aici? De cenu vă 
puneţi întrebarea asta? Şi uitaţi-vă acolo! 

Arătă spre braţul lui Janacek pe care pietrele-incandescente ardeau 
ca nişte ochi roşii. Lipseau doar câteva. 

Cu mâna stângă Janacek îşi scoase cuțitul din teacă. Apoi întinse 
braţul drept spre Pyr. 

- Ajută-mă să-l ţin nemişcat, îi ceru pe un ton indiferent, şi voi 
arunca focurile false ale lui Jaan Vikary. 

Pyr făcu ce îi ceruse. Nimeni nu spuse nimic. Mişcările lui Janacek 
erau sigure şi rapide. Când termină, pietrele-incandescente zăceau 
împrăştiate pe nisip aidoma cărbunilor dintr-un foc răvăşit. Zâmbind 
în permanenţă, el se aplecă şi luă una, o aruncă în aer şi o prinse, de 
parcă i-ar fi testat greutatea. Apoi îşi luă avânt şi aruncă piatra spre 
apă. Dirk aproape că se aşteptă să o audă sfârâind când se cufundă în 
apele întunecate ale lacului, atât de mult semănase zborul ei cu cel al 
unei stele căzătoare. Dar nu se auzi nimic, nici măcar pleoscăitul 
apelor. 

Janacek ridică toate pietrele pe rând, le învârti în palmă şi le dărui 
lacului. 

După ultima, se întoarse către vânători şi întinse braţul drept. 

- Fier gol, spuse el. Priviţi. Teynu/ meu este mort. 

După aceasta nimeni nu mai avu nimic de comentat. 

- Se va lumina de ziuă în curând, spuse Pyr. Daţi drumul prăzii 
mele. 

lar vânătorii îşi întoarseră atenţia spre Dirk, şi totul se petrecu aşa 
cum i se spusese. Îl dezlegară şi îi îngăduiră câteva clipe de răgaz ca 


să-şi maseze încheieturile mâinilor şi gleznele pentru a repune 
sângele în circulaţie. Apoi îl proptiră cu spatele de o maşină, iar 
Roseph şi Saanel cel gras îl imobilizară pentru ca Pyr să-i poată tăia 
îmbrăcămintea. Vânătorul cel chel mânui cuțitul cu tot atâta iscusinţă 
câtă dovedise în mânuirea bastonului, însă nu se arătă deloc milos; îi 
făcu o tăietură lungă pe interiorul coapsei şi încă una, mai scurtă, dar 
mai adâncă, pe piept. 

Dirk tresări când Pyr îi crestă carnea, dar nu încercă să se 
împotrivească. La final, gol puşcă, lipit de metalul rece al maşinii, 
începu să tremure în aerul îngheţat. 

Pyr se încruntă dintr-odată. 

- Ce-i asta? întrebă el apucând cu mâna micuță şi albă bijuteria- 
şoptitoare care atârna pe pieptul lui Dirk. 

- Nu, se împotrivi el. 

Pyr trase tare. Lanţul fin din argint îi intră lui Dirk în carnea gâtului; 
bijuteria ieşi de pe anoul improvizat. 

- Nu! strigă Dirk. 

incepu să se zbată. Roseph se împiedică, îl scăpă din mâini şi se 
prăbuşi la pământ. Saanel continuă să-l ţină strâns cu înverşunare. 
Dirk îi trase un pumn în gâtul gros ca de taur, chiar sub bărbie. Grasul 
îi dădu drumul înjurând, iar Dirk se întoarse spre Pyr. 

Acesta îşi luase bastonul în mână. Surâdea. Dirk făcu un pas către 
el şi se opri. 

Saanel profită de ezitarea lui şi îl apucă din spate cu braţul pe după 
gât, aproape sugrumându-l. 

Pyr urmărea indiferent scena. Aruncă bastonul în nisip şi privi la 
bijuteria pe care o ţinea între degetul cel mare şi cel arătător. 

- Giuvaier de om-copie, spuse el cu dispreţ. 

Nu însemna nimic pentru el; mintea lui nu avea cum să vibreze cu 
semnele gravate în piatră de bijutierul-telepat. Poate îşi dădu seama 
cât de rece era la atingere, poate nu - dar cu siguranţă nu auzea nicio 
şoaptă. Işi strigă teynu/ care arunca nisip în foc ca să-l stingă. 

- Vrei un cadou de la t'Larien? 

Fără vreun cuvânt, bărbatul luă bijuteria, se uită o clipă la ea fără 
vreun interes aparte, apoi o îndesă într-un buzunar. Cu aceeaşi figură 
acră, se întoarse şi începu să stingă torţele electrice de pe marginea 
taberei Braith. lar Dirk observă prima rază a zorilor la orizont. 

Pyr făcu un semn cu bastonul spre Saanel. 

- Dă-i drumul, îi ordonă. 

Grasul îl eliberă. Pe Dirk îl durea gâtul; simţea nisipul rece şi 
zgrunţuros sub tălpile goale. Incerca un sentiment de extremă 
vulnerabilitate. Lipsit acum de bijuteria-şoptitoare, simţea şi cum 
spaima îl copleşeşte. Il căută din priviri pe Garse Janacek, dar acesta 
era cufundat într-o discuţie cu Lorimaar în capătul celălalt al taberei. 


- S-a luminat de ziuă, spuse Pyr. Pot să încep chiar de acum 
vânătoarea, om-copie. Fugi. 

Dirk privi peste umăr. Roseph îşi masa încruntat umărul; căzuse 
zdravăn când îl îmbrâncise Dirk. 

A fost o cursă de coşmar. 

li luaseră ghetele; doar după trei metri de fugă în beznă printre 
copaci, se tăie la picior într-o piatră ascuţită şi începu să şchiopăteze. 
Mai erau şi alte pietre, la fel de tăioase. Şi parcă nu voia să-i scape 
niciuna. 

li luaseră hainele; era mai bine la adăpostul copacilor, unde vântul 
nu sufla atât de aprig, dar tot îi era frig. Foarte frig. O vreme pielea i 
se făcu ca de găină, apoi îi trecu. Şi începură să-l doară altele, iar 
frigul nu i se mai păru atât de important. 

Pădurea extraterestră era prea întunecată şi prea luminoasă 
totodată. Prea întunecată ca să poată vedea pe unde merge. Se 
împiedică în rădăcini, îşi juli genunchii şi palmele până la sânge, 
nimeri în toate gropile. Dar era şi prea luminoasă. Ziua venea repede, 
mult prea repede, lumina se răspândea înfiorător de iute printre 
copaci. Işi pierdea călăuza. De fiecare dată când ajungea într-un 
spaţiu mai degajat, de fiecare dată când putea să vadă ceva prin 
frunzişul des, îşi ridica ochii şi o vedea. Steaua aceea strălucitoare şi 
roşie, astrul Înaltului Kavalaan arzând pe cerul planetei Worlorn. l-o 
arătase Garse şi îi spusese să o urmeze dacă se va rătăci. Il va călăuzi 
prin pădure spre locul unde îl aşteptau pistolul şi jacheta. Dar se 
lumina de ziuă. Se lumina repede, prea repede; vânătorii Braith 
amânaseră mult momentul eliberării. Şi de fiecare dată când îşi ridica 
privirea ca să vadă pe unde să o ia - căci pădurea era deasă şi 
amăgitoare, căci sugrumătorii formau, din loc în loc, ziduri de 
nepătruns obligându-l să-i ocolească, căci toate drumurile semănau 
între ele şi era uşor să se rătăcească - de fiecare dată când îşi căuta 
semnalul luminos, steaua lui era tot mai palidă, tot mai decolorată. 
Lumina de la răsărit căpătase o nuanţă roşiatică; de undeva răsărea 
acum Satan cel Gras. 

In curând, steaua lui călăuzitoare se va şterge de pe un cer ce 
parodia amurgul. Incercă să alerge mai repede. 

Nu avea decât un kilometru până la locul epavei, poate chiar mai 
puţin. Insă un kilometru este o distanţă infinită atunci când trebuie să 
alergi prin sălbăticie dezbrăcat şi aproape fără niciun simţ al direcţiei. 
Fugea deja de zece minute când îi auzi pe copoii Braith lătrând 
nebuneşte în spatele lui. 

Nu se mai gândi la nimic. Nu se mai lăsă cuprins de teamă. Alergă 
pur şi simplu. 

Alergă precum un animal îngrozit, răsuflând sacadat, sângerând, 
tremurând din toate încheieturile, durându-l tot corpul. Şi fuga 


aceasta era nesfârşită, era atemporală, era un vis febril de picioare 
care se mişcau frenetic, de străfulgerări intense, de zgomote făcute 
de copoii din urma lui, de copoii care se apropiau tot mai mult - cel 
puţin, aşa i se părea. Alerga întruna şi parcă nu ajungea nicăieri, 
alerga neîncetat şi parcă nu se mişca din loc. Intră printr-o tufă deasă 
de măceş, iar spinii roşii îl înţepară în sute de locuri, dar nu ţipă, ci 
continuă să alerge. Ajunse într-o zonă acoperită cu ardezie netedă şi 
încercă să se caţere pe ea, dar căzu şi îşi sparse bărbia, iar gura i se 
umplu de sânge şi scuipă. Piatra însăşi era însângerată, deloc de 
mirare că a căzut. Peste tot era sângele lui, prelingându-i din tăieturile 
de la picioare. 

Se târî peste lespedea netedă şi ajunse iar la copaci, de unde o luă 
din nou la goană. Până când îşi aminti că nu se mai uitase după 
steaua lui călăuzitoare. O găsi, dar acum se afla în spatele lui, mai 
într-o parte, micuţ punct strălucitor pe cerul stacojiu, şi se întoarse 
îndreptându-se către ea, trecând din nou peste lespede, 
împiedicându-se în rădăcini neobservate, încercând înnebunit să dea 
frunzişul în lături, dar în tot acest timp alergând, alergând. Se izbi de o 
creangă, căzu în fund, se ridică şi fugi. Se împiedică de un pat 
alunecos de licheni, negru, cu iz de mucegai, se ridică plin de mâzgă 
şi duhoare şi alergă mai departe, alergă mai departe. Se uită după 
steaua lui călăuzitoare şi nu o mai văzu. Dar ăsta era drumul cel bun, 
trebuia să fie drumul cel bun. Câinii lătrau în spatele lui. Doar un 
kilometru, mai puţin de un kilometru. Simţea că îngheaţă. Simţea că 
arde. Pieptul îi era străpuns de mii de cuțite. Continuă să alerge, se 
clătină, se împiedică şi căzu, se ridică şi continuă să alerge. Copoii 
erau în spatele lui, aproape, aproape, copoii erau în spatele lui. 

Şi pe neaşteptate - nu ştia când, nu ştia de câtă vreme alerga, nu 
ştia cât de departe ajunsese, ştia doar că steaua lui dispăruse - i se 
păru că simte un iz slab de fum adus de vântul pădurii. Se îndreptă 
spre locul de unde i se părea că vine mirosul acesta şi ieşi dintre 
copaci într-un luminiş pe care îl traversă în goană, când se opri brusc. 

Copoii erau în faţa lui. 

Cel puţin unul. Se furişase din pădure mârâind, cu moarte în ochii 
mici, cu botul de şobolan încreţit, dezvelindu-şi colții hidoşi. Incercă 
să-l ocolească, dar câinele îl atacă, îl dobori, îl muşcă, apoi sări de pe 
el. Dirk se chinui să se ridice în genunchi; copoiul îi dădea târcoale şi 
clănţănea sălbatic de fiecare dată când el încerca să se ridice în 
picioare. Îl muşcase de braţul stâng. Dar nu îl omorâse, nu-i sfârtecase 
beregata. E dresat, îşi spuse el, e dresat. li dădea târcoale, fără să-l 
scape din ochi. Îl trimisese Pyr înainte, iar acum veneau şi el cu teynu/ 
lui şi cu ceilalţi câini. Copoiul acesta avea sarcina să-l ţină pe loc până 
la sosirea lor. 

Sări brusc în picioare şi se năpusti spre copaci. Câinele făcu un 


salt, doborându-l din nou la pământ, aproape retezându-i braţul din 
umăr. De data aceasta nu se mai ridică. Copoiul se retrase iarăşi, 
rămase în picioare nehotărât, cu sânge şi bale prelingându-i-se de pe 
bot. Dirk încercă să se sprijine în braţul zdravăn. Se târî cam o 
jumătate de metru. Câinele mârâi. Ceilalţi erau şi ei în apropiere. Li se 
auzeau lătrăturile. 

Apoi, de undeva de sus, răzbătu un alt sunet. Ridică epuizat ochii 
spre felia mică de cer brăzdat de nori şi de razele palide împrăştiate 
de Ochiul ladului şi însoțitorii lui. La un metru distanţă de el, copoiul 
Braith se uita şi el în sus. Şi se auzi din nou sunetul acela. Bocet şi 
strigăt de luptă, vaier strident şi prelung, ţignal al morţii aproape 
melodios în intensitatea lui. Dirk se întrebă dacă nu cumva murea şi 
auzea în minte cântecele din Kryne Lamiya. Insă le auzea şi câinele. 
Se făcuse mic, nemişcat şi cu ochii aţintiţi la cer. 

De sus se prăvăli o formă întunecată. 

Dirk se uită la ea cum cade. Uriaşă, foarte neagră, aproape ca 
smoala. Pe partea de dedesubt avea mii de guri mici, şi toate erau 
deschise, şi toate cântau, toate scoteau urletul acela cutremurător. Nu 
avea cap. Era triunghiulară, o pânză imensă şi neagră de corabie, o 
pisică de mare purtată de vânt, o mantie din piele pe care cineva o 
aruncase pe cer. Insă o mantie din piele cu guri şi cu o coadă lungă şi 
subţire. 

O văzu cum mişcă o dată din coadă şi îl plesneşte pe copoiul Braith 
peste cap. Câinele zvâcni şi se trase mai mult înapoi. Creatura 
zburătoare rămase deasupra lor o clipă, bătând din aripile imense cu 
lentoarea splendidă a valurilor, apoi cobori şi se înfăşură în jurul 
câinelui. Niciunul dintre animale nu scoase niciun sunet. Copoiul - 
câinele Braith uriaş, cu cap de şobolan şi de înălţimea unui om - 
copoiul dispăruse. Celălalt animal îl acoperise în întregime, iar acum 
semăna cu un salam negru de dimensiuni colosale pierdut în iarbă şi 
ţărână. 

Se aşternuse tăcerea. Vaietul prădătorului amuţise întreaga 
pădure. Nu se mai auzeau nici ceilalţi câini. 

Se ridică cu grijă în picioare şi se îndepărtă şchiopătând de 
asasinul toropit. Acesta nici nu se mişcă. In penumbra zorilor, putea fi 
lesne confundat cu o buturugă diformă. 

Cu ochii minţii, Dirk îl văzu aşa cum fusese pe cer: o formă neagră, 
urlând, coborând, numai aripă şi guri. O fracțiune de secundă silueta 
aceea îl făcuse să creadă că Jaan Vikary venise să-l salveze în 
aerovehiculul în formă de banshee. 

In partea cealaltă a luminişului era un talmeş-balmeş de 
sugrumători crescuţi unul peste altul, o grămadă compactă, galben- 
maronie. Abia târându-se, Dirk trecu prin ea aplecându-se pe sub 
crengile ca de ceară, împingându-le la o parte şi rupându-le când nu 


mai avea încotro. 

Maşina prăbuşită nu mai ardea, însă deasupra ei mai zăbovea un 
văl subţire de fum. Inainte de a se face praf, săpase un şanţ lat în 
pământul din pădure şi doborâse câţiva copaci cu una dintre aripi; 
cealaltă era îndreptată spre cer, strâmbată de şanţuri de metal topit şi 
găuri făcute de tunurile cu laser. Cabina era făcută scrum. 

Dirk îşi găsi puşca cu laser în apropiere. Dar găsi şi nişte oase: 
două schelete îmbârligate unul în jurul celuilalt ca într-o îmbrăţişare a 
morţii, schelete întunecate la culoare şi umede, încă pline de pete de 
sânge maroniu şi bucăţi de carne râncedă. Unul dintre ele era de om - 
fusese de om. Avea braţele şi picioarele sfărâmate, majoritatea 
coastelor făcute zob, însă Dirk recunoscu gheara din metal cu trei colţi 
de la capătul unui braţ de două ori fracturat. Amestecate cu oasele lui, 
dar la fel de fără viaţă, erau rămăşiţele creaturii care îi trăsese hoitul 
din maşina fumegândă în aer liber - vreun animal necrofag ale cărui 
oase aveau nervuri negre şi aspect cauciucat, încovoiate şi foarte 
mari. Bansheea îl surprinsese când se hrănea. Nu era de mirare că 
fusese atât de aproape. 

Insă nu văzu nici urmă de jacheta din piele şi blană pe care i-o 
aruncase Garse acolo. Dirk se târî spre carcasa rece a aerovehiculului 
şi se urcă în burta lui întunecată. Se tăie în ceva metalic şi ascuţit, dar 
abia dacă băgă de seamă; ce mai conta o tăietură acum? Se aşeză să 
aştepte, la adăpost de vânt, şi sperând că nu poate fi reperat nici de 
banshee, nici de vânători. Mare parte din sângele de pe rănile lui se 
închegase, observă el fără prea mare interes. Acum sângera sporadic. 
Însă crustele maronii formate erau toate acoperite de mizerie şi se 
întrebă dacă nu ar trebui să facă ceva împotriva unei eventuale 
infecţii. Insă nici asta nu părea să mai conteze; nu se mai gândi şi 
strânse puşca mai tare în mâini, sperând ca vânătorii să sosească mai 
repede. 

Ce-i încetinise oare? Poate că le era teamă ca nu cumva să 
deranjeze bansheea; asta ar fi avut sens. Se întinse în cenuşa rece, cu 
capul pe braţ. Incercă să nu se gândească la nimic, să nu simtă nimic. 
Suferea cumplit din cauza picioarelor ca nişte butuci şi jupuite până în 
carne vie. Cu multă greutate şi le ridică în aer ca să nu i se atingă de 
nimic. Asta îl ajută cât de cât, însă nu avu puterea să le ţină sus mult 
timp. Braţul îi zvâcnea unde îl muşcase câinele braith. O vreme îşi dori 
din tot sufletul să nu mai simtă durerea, să nu i se mai învârtă capul 
atât de tare. Apoi se răzgândi. Işi spuse că, fără doar şi poate, durerea 
era cea care îl mai ţinea treaz. Dacă adormea acum, mai mult ca sigur 
că nu avea să se mai trezească. 

II văzu pe Satan cel Gras deasupra pădurii, discul lui însângerat pe 
jumătate ascuns de cortina din ramuri negre-albăstrui. In apropiere de 
el ardea un unic soare galben, scânteie minusculă pe cer. Le făcu cu 


ochiul. Îi erau prieteni vechi. 

Urletele copoilor Braith îl readuse la realitate. La zece metri 
distanţă de el, vânătorii nerăbdători ieşeau din frunziş. Nu chiar atât 
de aproape pe cât se aşteptase. Fireşte, îşi spuse, ocoliseră 
sugrumătorii, nu îşi croiseră drum printre ei cum făcuse el. Pyr Braith 
era aproape invizibil, la fel de negru şi albastru ca trunchiul de copac 
lângă care se oprise. Dar Dirk îl văzu cum se mişcă, îi văzu bastonul 
într-o mână şi o lance argintie mai înaltă decât el în cealaltă. Teynu/ 
lui era cu câţiva paşi în faţă, ţinând din scurt lanţurile celor doi copoi 
care lătrau sălbatic şi îl trăgeau tare. Al treilea câine alerga liber pe 
lângă el, dar când ieşi din lăstăriş şi observă maşina doborâtă, porni 
spre ea în salturi uriaşe. 

Lui Dirk toată scena i se păru dintr-odată nespus de nostimă. Cu 
lancea argintie ridicată deasupra capului, Pyr începu să alerge; era 
sigur că-şi găsise prada. Insă el nu avea laser, iar Dirk avea. 
Chicotind, Dirk ridică puşca şi ţinti cu grijă. 

Când trase, o amintire îi reveni impetuoasă în minte. Janacek, doar 
cu puţin timp în urmă, cu chipul aspru şi ridicând din umeri: Viata ti-ar 
putea depinde de cât de repede poți să fugi şi de cât de precis ştii să 
tragi, îi spusese el. lar Dirk adăugase: Și dacă sunt în stare să ucid. 
Atunci actul de a ucide i se păruse extrem de important; cu mult mai 
complicat decât simpla fugă. 

Şi chicoti iarăşi. Fuga fusese un chin cumplit. Şi acum tocmai ce 
trăsese cu puşca intenţionând să ucidă un om şi i se păruse uşor. 

Lama arzătoare a laserului rămase suspendată în aer o secundă 
foarte lungă, străpungându-l în mijlocul burţii pe Pyr. Braithul se 
împletici şi căzu în genunchi, cu gura căscată. Apoi se prăbuşi, 
dispărând din raza vizuală a lui Dirk. Lancea lui argintie se înfipsese în 
pământ şi se legăna încoace şi încolo sub biciul vântului. 

Tovarăşul lui Pyr, vânătorul cu păr vâlvoi, dădu drumul lanţului 
încremenind când îşi văzu teynul la pământ. Dirk mişcă uşor puşca şi 
trase din nou, dar nu se întâmplă nimic, pentru că puşca nu-şi 
terminase ciclul de reîncărcare de cincisprezece secunde. Din cauza 
aceasta vânătoarea era considerată un sport, îşi spuse el, deoarece 
vânatul avea şansa să scape dacă ratai primul foc. Chicoti iarăşi. 

Vânătorul se dezmetici şi se aruncă la pământ, rostogolindu-se în 
şanţul săpat în cădere de aripa aerovehiculului. Ascuns în tranşee, îşi 
caută laserul - dar nu are cum să şi-l găsească, fu gândul lui Dirk. 

Copoii înconjuraseră maşina, lătrându-l ori de câte ori îşi schimba 
poziţia sau îşi înălța capul. Dar niciunul dintre ei nu încercă să îl atace. 
Asta era treaba vânătorului. Dirk ţinti bine şi îl împuşcă pe unul din ei 
în gât. Câinele căzu la pământ, iar ceilalţi doi se retraseră puţin. Dirk 
reuşi să se ridice în genunchi şi se târî afară din adăpost. Incercă să se 
ridice în picioare sprijinindu-se de aripa maşinii. Totul se învârtea în 


jurul lui. Picioarele îl dureau cumplit şi parcă nici nu-şi mai simţea 
tălpile, dar reuşi cumva să stea drept. 

Se auzi un strigăt, un îndemn în kavalara veche; Dirk nu cunoştea 
cuvântul. Copoii imenşi săriră la el, cu boturile căscate, mârâind 
fioros. Şi cu coada ochiului îl văzu şi pe vânător ieşit din şanţ, la doar 
doi metri distanţă de el, cu cuțitul în mână. Când primul câine atacă, 
partenerul lui Pyr se întoarse şi o luă la fugă spre locul unde zăcea 
teynul lui. Dirk se lăsă la pământ şi ridică puşca. Colţii copoiului 
clănţăniră în gol, dar animalul se ciocni de Dirk, dându-l de-a dura. Şi 
se pomeni cu fiara peste el. Cumva reuşi să găsească trăgaciul. Urmă 
o scânteiere scurtă, şi aerul se umplu de duhoare de păr ud şi ars şi 
de un schelălăit oribil. Câinele clănţăni din nou, fără vlagă însă, 
înecându-se cu propriul lui sânge, apoi muri. Dirk îl împinse în lături şi 
se ridică într-un genunchi. Braithul ajunsese lângă Pyr şi apucase deja 
lancea lungă şi argintie. Lanţul celuilalt copoi se agăţase într-o 
margine din carcasa epavei. Văzându-l pe Dirk cum se ridică, începu 
să scheaune şi să se smucească, făcând nava arsă să se clatine la 
mişcările lui. Dar măcar era țintuit pe loc. 

Vânătorul cel brunet avea lancea. Dirk ţinti şi trase; izbucni 
fasciculul de raze, iar el mişcă iute puşca de la dreapta la stânga, de 
la stânga la dreapta, acoperind cât mai mult spaţiu într-o secundă de 
foc continuu. 

Lancea aruncată de Braithul doborât pluti câţiva metri, se izbi de 
aripa strâmbată a maşinii, apoi se înfipse din nou în pământ, 
zbârnâind în bătaia vântului ca şi mai devreme. Dirk mai mişcă puşca, 
stânga-dreapta, dreapta-stânga, mult timp după ce vânătorul se 
prăbuşise iar lumina se stinsese. Apoi laserul se reîncărcă şi trase din 
nou pârjolind un şir de sugrumători, iar Dirk se dezmetici şi luă 
degetul de pe trăgaci, lăsând puşca să cadă. 

Copoiul cel agăţat de maşină tot mai mârâia şi se zbătea. Dirk îl 
privi fix, cu gura căscată, parcă neînţelegând ce se petrece. Apoi râse 
înfundat. Se lăsă în genunchi, găsi puşca şi începu să se târască încet, 
foarte încet, spre cei doi kavalari. Il dureau îngrozitor de tare 
picioarele. Il durea şi braţul de care fusese muşcat. Copoiul rămas în 
viaţă se oprise din mâărâit şi scheunat, dar tot se mai auzea ceva. Un 
soi de plânset, un scâncet continuu. 

Se târî prin ţărână şi cenuşă, peste trunchiul carbonizat al unui 
sugrumător, spre locul unde se aflau trupurile celor doi vânători. Cel 
sfrijit, cel al cărui nume nu-l ştiuse niciodată, cel care încercase să-l 
omoare cu cuțitul, şi cu câinii, şi cu lancea, avea gura plină de sânge 
şi era mort. Scâncetele veneau din direcţia lui Pyr care zăcea cu faţa 
în jos. Dirk îngenunche alături şi, cu multă trudă, reuşi să-l întoarcă. 
Avea chipul plin de cenuşă şi sânge; îşi zdrobise nasul în cădere şi 
dintr-una din nări i se prelingea un firicel de sânge care lăsa o dâră 


lucioasă pe obrajii mânjiţi de funingine. Părea înfiorător de bătrân. 
Continua să se smiorcăie, parcă fără să-l vadă pe Dirk, şi îşi apăsa 
burta cu mâinile. Dirk îl privi fix multă vreme. li atinse una din mâini - 
ciudat de mică şi de moale şi de curată, cu excepţia unei singure 
tăieturi negre de-a curmezişul palmei, mână de copil care nu ar fi 
trebuit să aparţină mutrei ăleia chele şi zbârcite - şi o ridică. O ridică 
şi pe cealaltă şi se uită la gaura pe care i-o făcuse în burtă. Burtă 
mare, gaură mică şi neagră; n-ar fi trebuit să-l doară prea tare. Nasul 
era tot ce-i sângera. Destul de amuzantă scena, însă îşi dădu seama 
că nu mai are chef de râs. 

Chiar atunci Pyr deschise gura larg, iar Dirk se întrebă dacă nu 
cumva încerca să-i spună ceva, dacă nu cumva încerca să rostească 
ultimele lui cuvinte pe această lume, dacă nu cumva încerca să-i 
ceară iertare. Insă Pyr scoase un sunet înăbuşit, gâlgâit, apoi reveni la 
scâncetele de dinainte. 

Bastonul lui zăcea pe jos, în apropiere. Dirk îl luă, strângându-i în 
mâini mânerul dur şi plasă lama de la capătul celălalt pe pieptul lui 
Pyr, acolo unde ar fi trebuit să fie inima. Se lăsă pe el cu toată 
greutatea, gândind că îl va izbăvi pe Braith de suferinţe. Trupul masiv 
al vânătorului se zvârcoli înfiorător de urât, iar Dirk scoase lama şi o 
împlântă iar şi iar, dar Pyr încă se zvârcolea. Işi spuse că lama era 
prea scurtă, aşa că se gândi să folosească o altă metodă şi găsi o 
arteră în gâtul cărnos, apucă lama chiar din capătul ei şi o apăsă prin 
pielea unsuroasă şi palidă. lar atunci năvăli peste el sângele, mult 
sânge, o fântână arteziană de sânge care îl împroşcă drept în faţă 
făcându-l să scape bastonul din mâini şi să se dea înapoi scârbit. Pyr 
se zvârcoli iarăşi, iar sângele continuă să-i ţâşnească din gât, iar el 
stătea şi se uita, neavând ce altceva să mai facă, şi fiecare jet era mai 
slab decât cel de dinainte. După o vreme, fântâna secă şi se opri 
complet. Cu toate că ţărâna şi cenuşa înghiţiseră mult sânge, acesta 
tot mai băltea prin jur, adunat între ei doi, iar Dirk îşi spuse că 
niciodată nu-şi închipuise că un om poate avea în el atâta sânge. li era 
cumplit de greață. Dar măcar Pyr încetase să se mai mişte şi să mai 
scâncească. i 

Rămase aşezat acolo, odihnindu-se în lumina roşiatică. li era şi 
foarte cald şi foarte frig în acelaşi timp şi era conştient de faptul că 
trebuia să se pună în mişcare şi să ia nişte haine de pe cadavre cu 
care să se îmbrace, dar parcă nu avea putere. Nu putea descrie 
durerea cumplită pe care o simţea în picioare, iar braţul i se umflase 
la de două ori mărimea lui normală. Nu dormea, dar cu greu îşi păstra 
simţurile treze. Se uită cum Satan cel Gras se urcă pe cer, şi mai sus, 
până la zenit, înconjurat de ceilalţi sori galbeni. Il auzi pe copoiul 
rămas în viaţă cum urlă de câteva ori, apoi ascultă bocetul straniu de 
vânătoare al bansheei şi se întrebă dacă nu cumva creatura aceea se 


va întoarce să-l mănânce pe el şi pe oamenii pe care-i omorâse. Dar 
vaietul ei păru mai îndepărtat, şi poate că avusese doar o halucinație 
provocată de febră, sau poate că auzise doar jelania vântului. 

Când i se uscă sângele de pe obraji, iar băltoaca de sânge din 
ţărână secase, Dirk înţelese că venise momentul să se mişte, dacă nu 
cumva voia să moară acolo. Şi se gândi mult timp la moarte; şi i se 
păru o idee foarte bună, dar parcă nu se putea hotărî să o facă. Îşi 
aduse aminte de Gwen. Ignorând pe cât era în stare durerea care îl 
sfârteca, se târî spre cadavrul lui Pyr şi al terynului său şi scotoci prin 
buzunarele acestuia din urmă. Găsi bijuteria-şoptitoare. 

Gheaţă în pumn, gheaţă în gânduri, amintiri despre făgăduinţe, 
despre minciuni, despre iubire. Jenny. Guinevere a lui, iar el era 
Lancelot al ei. Nu trebuia să o dezamăgească. Strânse tare în mână 
lacrima cea rece şi îi duse gheaţa în suflet. Se căzni să se ridice în 
picioare. 

Apoi, totul decurse mult mai uşor. Cu mişcări lente îl dezbrăcă pe 
mort şi se îmbrăcă cu hainele lui, chiar dacă îi erau prea mari, iar 
cămaşa şi haina din material cameleonic aveau câte o gaură în piept, 
şi, în plus, individul se scăpase în pantaloni. Dirk scoase şi ghetele 
cadavrului, dar erau prea mici pentru picioarele lui umflate şi pline de 
răni. Aşa că se văzu obligat să ia încălţările lui Pyr. Pyr avea picioare 
uriaşe. 

Sprijinindu-se în bastonul lui Pyr şi în puşca lui ca în nişte cârje, se 
îndreptă spre pădure. Se opri după câţiva metri şi se uită în urmă. 
Copoiul cel imens urla ca bezmetic şi se zbătea să scape din lanţ, 
zguduind epava cu fiecare smucitură. In spatele cadavrului pe care îl 
dezbrăcase, lancea se legăna în vânt. Pe Pyr nu-l văzu prea bine. 
Costumul lui de vânător din material cameleonic devenise maro- 
roşcat sub petele de sânge şi bulgării de pământ. 

Dirk nu se întoarse să elibereze câinele, ci îşi croi drum printre 
trunchiurile încâlcite ale sugrumătorilor. 


Capitolul 13 

Cursa de la tabăra vânătorilor până la nava arsă nu fusese mai 
lungă de un kilometru, dar lui Dirk i se păruse nesfârşită. Drumul 
înapoi a durat de două ori mai mult. Mai târziu şi-a spus că nu a fost 
cu desăvârşire conştient, căci păstrase doar frânturi de amintiri. Se 
împiedicase şi căzuse de nenumărate ori, sfâşiindu-şi pantalonii în 
genunchi. Se oprise lângă un curs de apă şi îşi spălase sângele uscat 
de pe faţă, se descălţase şi îşi înmuiase picioarele în şuvoiul ca de 
gheaţă până când îi amorţiseră. Se căţărase peste muchia înclinată a 
lespezii de ardezie unde căzuse la primul drum. Nu luase în seamă 
gura întunecată a unei peşteri căscate la el cu promisiuni de somn şi 
odihnă. Se rătăcise, căutase soarele pe cer, îl găsise şi îl urmase, se 
rătăcise din nou. Spiriduşi-de-copac zburau din creangă în creangă 
printre copacii sugrumători, pălăvrăgind cu vocile lor micuţe. Pieile lor 
moarte veghind de pe ramuri ca de ceară. De departe, ajungea până 
la urechile lui jelania bansheei, nesfârşită, obsedantă. Se împiedicase 
din nou, din neîndemânare şi mai ales din frică. Bastonul îi căzuse din 
mână şi se pierduse prin tufişul des de la poalele unui taluz abrupt. Şi 
mergea, mergea, şi iar mergea punând câte un picior în faţa celuilalt, 
sprijinindu-se în baston şi, după pierderea acestuia, în puşcă, cu 
dureri cumplite în picioare. Apoi iarăşi vaietul bansheei, mai aproape 
de această dată. Işi ridicase ochii spre cerul mohorât abia întrezărit 
prin tapiseria de crengi, încercând să vadă unde era, dar nereuşind. 
Mergea, şi tot mergea, cu dureri groaznice în tot corpul. Işi aducea 
aminte de toate aceste lucruri, dar era sigur că mai existaseră şi 
altele pe care nu şi le putea aminti. Poate că dormise o parte a 
drumului. Dar nu se oprise din mers. 

După-amiaza se apropia de sfârşit când ajunse pe fâşia de nisip de 
lângă lacul cel verde. Aerovehiculele erau tot acolo, cel prăbuşit în 
apă şi celelalte trei aliniate pe nisip. Tabăra era pustie. 

De portiera uneia din maşini - cea bombată care îi aparţinea lui 
Lorimaar - era legat un câine. Se ridică în picioare când îl simţi pe Dirk 
şi îşi arătă colții, mârâind la el. lar Dirk se trezi că începe să râdă în 
hohote, ca un nebun. Făcuse tot drumul ăsta lung, mersese şi 
mersese şi tot mersese, şi ajunsese lângă un câine legat de o maşină 
care mârâia la el. Ar fi putut să aibă parte de aceeaşi scenă fără să se 
ostenească să se deplaseze nici măcar o jumătate de metru. 

Ocoli cu prudenţă raza de acţiune a câinelui, îndreptându-se spre 
maşina lui Janacek. Se urcă şi închise bine uşa după el. Cabina era 
întunecată, neventilată şi strâmtă. După atâta timp petrecut afară, în 
aerul îngheţat, căldura dinăuntru i se părea dezgustătoare. Voia să se 
întindă şi să doarmă. Dar mai întâi îşi adună puterile şi căută trusa de 
prim-ajutor. O găsi în lada cu scule şi o deschise. Era plină cu pastile şi 
pansamente şi sprayuri. Işi dori să fi avut atâta minte şi să-i fi cerut lui 


Janacek să o arunce alături de puşca lui, lângă nava incendiată. Ştia 
bine că ar trebui să se dea jos din maşină şi să se spele bine în lac, să 
îşi curețe rănile înainte de a le bandaja, dar uşa metalică i se părea 
mult prea grea acum ca să mai încerce să o deschidă. Îşi scoase 
ghetele, jacheta şi cămaşa şi îşi pulveriză pe picioarele umflate şi pe 
braţul stâng un praf care ar fi trebuit să prevină infectarea sau să o 
vindece. Era mult prea obosit ca să citească indicaţiile de pe tub până 
la capăt. Apoi înghiţi fără apă două pastile împotriva febrei, patru 
analgezice şi două antibiotice. 

După ce termină, se culcă pe podeaua metalică a maşinii, în spaţiul 
dintre cele două scaune. Adormi instantaneu. 

Se trezi cu gura iască de uscată, tremurând, şi foarte agitat - 
probabil suferind de vreun efect secundar al pastilelor. Dar avea din 
nou mintea limpede, iar fruntea îi era rece (acoperită, ce-i drept, cu 
sudoare lipicioasă), şi nici picioarele nu-l mai dureau aşa de tare. | se 
mai dezumflase puţin şi braţul, dar tot era mai gros decât în mod 
normal şi nu-l putea îndoi. işi puse iarăşi cămaşa arsă şi pătată de 
sânge, apoi jacheta, luă trusa de prim-ajutor şi cobori din maşină. 

Se însera; spre apus cerul era cuprins de flăcări roşii şi portocalii, 
iar doi sori micuţi ardeau puternic printre norii amurgului. Vânătorii 
Braith nu se întorseseră. Era clar că Jaan Vikary, înarmat şi bine 
îmbrăcat şi mai experimentat, ştia mult mai bine decât Dirk cum să 
alerge. 

Se duse pe malul lacului. Apa era extrem de rece, dar se obişnui 
curând cu ea, iar sub tălpile-i goale nămolul începu să-i şoptească 
vorbe de alint. Se dezbrăcă la iuţeală şi se cufundă cu totul în apă şi 
se spălă bine. Apoi făcu tot ce ar fi trebuit să facă mai devreme; îşi 
curăţă şi îşi bandajă picioarele înainte de a se încălţa din nou cu 
ghetele lui Pyr, îşi dezinfectă rănile, îşi unse muşcăturile inflamate de 
pe braţ cu o alifie care pretindea a reduce la minim reacţiile alergice. 
Inghiţi alt pumn de analgezice, de data aceasta cu apă proaspătă 
scoasă din lac în căuşul palmelor. 

Se făcuse deja noapte. Copoiul Braith stătea întins lângă maşina lui 
Lorimaar şi hăpăia o halcă de carne. Dar nu se vedea nici urmă de 
stăpânii lui. Dirk îl ocoli cu grijă îndreptându-se spre a treia maşină, 
cea a lui Pyr şi a teynului său. Hotărâse că se poate servi din proviziile 
lor fără teamă de eventualele urmări; când ceilalţi Braith vor reveni în 
tabăra pustie nu vor avea de unde să ştie că se furase ceva. 

In maşină descoperi un întreg rastel cu arme; patru puşti cu laser, 
purtând binecunoscutul blazon cu capul de lup alb, o pereche de săbii 
de duel, cuțite, o lance argintie de doi metri şi jumătate lungime şi 
două pistoale aruncate neglijent pe unul dintre scaune. Mai găsi şi o 
ladă cu haine curate şi se schimbă cu multă bucurie, ascunzând bine 
zdrenţele pe care le purtase până atunci. Hainele cele noi nu erau pe 


măsura lui, dar se simţea excelent în ele. Îşi mai puse şi o centură din 
plasă de oţel, de care atârnă un pistol cu laser, şi, peste toate, îşi 
trase o haină groasă din material cameleonic, lungă până la genunchi. 

Când luă haina, descoperi sub ea o altă ladă. Forţă lacătul şi o 
deschise. Ilnăuntru erau două perechi de ghete împreună cu scuterele 
lui Gwen. Se pare că Pyr şi teynu/ lui le revendicaseră drept pradă de 
război. 

Dirk zâmbi. Nu intenţionase să ia una dintre maşinile zburătoare; 
era foarte probabil ca vânătorii să-l observe imediat. Dar nici ideea de 
a merge iarăşi pe jos nu îl încânta peste măsură. lar scuterele aeriene 
erau soluţia ideală. Se grăbi să îşi pună ghetele de zbor, neîncheindu- 
le, însă, din cauza bandajelor de la picioare. 

In aceeaşi ladă găsi şi mâncarea: batoane de proteine, fâşii de 
carne afumată, o bucată mică de brânză uscată. Dirk înfulecă brânza 
şi puse restul alimentelor împreună cu al doilea scuter într-un rucsac 
pe care şi-l trecu peste umeri. Işi fixă o busolă la încheietura mâinii 
drepte, apoi ieşi din maşină şi desfăcu placa argintie a scuterului lui. 

Se întunecase de-a binelea. Steaua lui călăuzitoare de cu o noapte 
în urmă, cea a Înaltului Kavalaan, ardea roşie şi singuratică deasupra 
pădurii. Dirk o văzu şi îi surâse. In noaptea aceasta nu va mai avea 
nevoie de ea pentru a-şi găsi drumul, pentru că bănuia că Jaan Vikary 
se îndrepta spre Kryne Lamiya, în direcţie opusă. Dar steaua îi era 
prietenă. 

Strânse în mână o puşcă cu laser încărcată, apăsă butonul de 
comandă al scuterului şi se ridică de pe sol. In urma lui, copoiul Braith 
se ridică în picioare şi începu să urle. 

Zbură toată noaptea la câţiva metri deasupra vârfurilor copacilor, 
consultându-şi, din când în când, busola şi studiind stelele. Nu erau 
multe de văzut. Sub el, pădurea se întindea la nesfârşit, neagră şi 
tainică, fără vreun foc sau altă lumină care să-i străpungă bezna. 
Uneori avea chiar senzaţia că stă pe loc şi îşi aduse aminte de ultimul 
drum pe care îl făcuse cu scuterul aerian prin tunelurile de sub 
Worlorn. 

Doar vântul îi era tovarăş fidel; sufla din spate, împingându-l, iar el 
acceptă cu recunoştinţă viteza suplimentară pe care i-o oferea. 
Poalele hainei îi fluturau printre picioare, şuviţele lungi de păr îi 
cădeau în ochi. Auzea cum vântul şuiera prin pădure, îndoind copacii 
mai flexibili şi făcându-i să foşnească, zguduindu-i pe cei mai rigizi cu 
mâini nemiloase şi reci până când le cădeau toate frunzele. Numai 
sugrumătorii se dovedeau insensibili, şi erau puzderie. Printre crengile 
lor încâlcite vântul scotea un sunet subţire şi sălbatic. lar sunetul 
acesta părea nimerit; căci Dirk ştia că acesta era vântul oraşului 
Kryne Lamiya, născut din măruntaiele munţilor şi dirijat de 
dispozitivele de controlare a vremii construite de cei de pe Zorii- 


Întunecaţi, avansând spre destinul lui. Mai în faţă îl aşteptau turnurile 
albe făcându-i semn din mâinile îngheţate să nu se oprească. 

Mai erau şi alte sunete: strigătele vânătorilor nocturni, clocotul 
unui pârâu năvalnic, tunetul unei vâltori. De câteva ori Dirk auzi 
ciripitul strident al spiriduşilor-de-copac, ba chiar le văzu siluetele 
micuţe cum saltă de pe o creangă pe alta. Ochii şi urechile îi 
deveniseră ciudat de sensibile. Trecu pe deasupra unui lac întins şi 
auzi mai întâi un plescăit în apele lui negre, apoi şi altele. Din 
depărtare, de pe mal, un răget puternic cutremură noaptea. lar din 
spatele lui veni răspunsul la această chemare, un vaiet lung. 
Bansheea. A 

Ingheţă când auzi acest a/ doilea sunet. Insă spaima îi trecu 
repede. Când alergase prin pădure în pielea goală, bansheea 
reprezentase un pericol teribil, moartea însăşi întrupată în zburătoare. 
Acum, când avea şi puşcă şi pistol, creatura nu-l mai înspăimânta 
deloc. De fapt, îşi spuse el, poate chiar îi era aliat. li salvase viaţa o 
dată. Poate i-o va salva din nou. 

Aşa că surâse la al doilea bocet cutremurător al bansheei care 
acum se ridica în zbor. Urcă şi el ca să ajungă deasupra ei şi execută o 
buclă lentă încercând s-o zărească. Insă probabil că era încă mult prea 
departe, neagră în noapte ca jacheta lui din material cameleonic, aşa 
că nu văzu decât o vagă mişcare vălurită pe fundalul pădurii, poate 
nimic altceva decât crengi legănate de vânt. 

Păstrând altitudinea, îşi consultă din nou busola şi îşi reluă zborul 
spre Kryne Lamiya. De încă două ori i se păru că o aude pe banshee 
strigându-l, însă ţipetele ei erau mult prea îndepărtate şi mult prea 
slabe ca să fie sigur că au fost reale. 

Abia începuse să se lumineze cerul la răsărit când la urechi îi 
ajunseră primele acorduri, răzlețe instantanee muzicale ale 
deznădejdii, mult prea personale pentru a-i fi pe plac. Oraşul construit 
de Zorii-Intunecați era aproape. 

incetini şi rămase în zbor planat, încruntându-se. Urmase calea pe 
care credea că o apucase Jaan Vikary. Poate că se înşelase amarnic. 
Poate că Vikary îşi atrăsese urmăritorii în direcţie opusă. Insă Dirk nu 
înclina către această variantă. Era mult mai probabil că trecuse în 
zbor pe deasupra lor, fără să fie văzut, dar şi fără să-i vadă, în bezna 
nopţii. 

Făcu cale întoarsă, zburând acum cu vântul în faţă, simțind pe 
obraji degetele reci, de fantomă, ale compozitoarei nebune Lamiya- 
Bailis. Şi sperând că misiunea îi va fi mai uşoară la lumina zilei. 

Răsări Ochiul ladului; apoi, unul câte unul, şi Sorii Troieni. Fâşii 
subţiri de nori alb-cenuşii alergau pe cerul pustiu, iar negurile 
dimineţii se unduiau pe solul pădurii. Copacii de jos se colorară în 
galben-maroniu; pretutindeni se vedeau numai  sugrumători 


îmbrăţişaţi ca nişte amanți neîndemânatici, iar pe ramurile lor ca de 
ceară lumina roşiatică lucea stins. Dirk urcă mai sus, iar orizontul i se 
lărgi. Văzu râuri şi scânteierea soarelui pe apă. Văzu lacuri mari 
acoperite de o peliculă verzuie de mâzgă pe care nu scânteia nimic. Şi 
zăpadă, sau ceva ce i se păruse a fi zăpadă, până când ajunse 
deasupra locului cu pricina şi văzu că era vorba de un covor de 
ciuperci albe. 

Văzu o falie străbătând terenul pietros de la nord la sud, atât de 
dreaptă de parcă ar fi fost trasă cu rigla. Şi bălți de nămol, negru şi 
maro şi împuţit, de-o parte şi de alta a unui curs molcom de apă. Şi o 
stâncă cenuşie, bătută de vreme, care se ridica pe neaşteptate din 
inima pădurii, cu sugrumători la bază şi sugrumători înclinați în 
unghiuri imposibile în vârf. Pereţii însă îi erau goi, cu excepţia câtorva 
licheni albi şi a cadavrului unei păsări uriaşe moarte în cuibul ei. 

Nu văzu nici urmă nici de Jaan Vikary, nici de urmăritorii lui. 

Pe la jumătatea dimineţii, îl dureau deja toţi muşchii, braţul 
începuse să-i pulseze din nou, iar lumina speranţei i se stingea. 
Sălbăticia părea nesfârşită, kilometru după kilometru, imens covor 
galben pe care el încerca să găsească o musculiţă, lume tăcută 
învăluită în linţoliul amurgului. Se întoarse iarăşi spre Kryne Lamiya, 
convins că ajunsese prea departe. Incepu să şerpuiască, acoperind 
distanţa într-o undă sinusoidală, în loc să zboare drept. Căutând, 
căutând fără întrerupere. Era epuizat. Spre miezul zilei se hotărî să 
zboare în cercuri peste zona unde i se părea cel mai verosimil să-l 
găsească pe Vikary. 

Şi auzi strigătul bansheei. 

De această dată o şi văzu. Zbura mai jos, aproape la nivelul 
copacilor, mult sub el. Zbura incredibil de încet, parcă trupul 
triunghiular şi negru nu se mişca deloc. Cu aripile ţepene, creatura 
parcă plutea pe vântul izvorât din oraşul Zorilor-întunecaţi. Când vru 
să se întoarcă, intră într-un curent ascendent şi se roti într-un cerc 
larg înainte de a cobori din nou. lar, Dirk, fără nimic mai bun de făcut, 
o urmă. 

Ţipă din nou. lar sunetul zăbovi în văzduh. 

Şi atunci Dirk auzi răspunsul. 

Atinse butonul de comandă din palmă şi începu să coboare iute, 
atent, cu toate simţurile din nou în alertă. Sunetul fusese slab, dar 
inconfundabil; o haită de copoi Braith care lătrau feroce atât de furie, 
cât şi de spaimă. O pierdu din vedere pe banshee - acum nu mai 
conta - şi urmări sunetul care se stingea cu rapiditate. | se păru că 
venise dinspre nord. Aşa că se îndreptă într-acolo. 

De undeva din apropiere, un câine scoase un urlet prelung. 

Dirk fu cuprins de panică. Dacă zbura prea jos, copoii vor începe să 
latre la el şi nu la banshee. Orice ar fi făcut, situaţia era una 


periculoasă. Haina lui cameleonică prelua culorile cerului de deasupra 
planetei Worlorn, dar tot putea fi observat dacă se întâmpla ca cineva 
să ridice ochii, deoarece scuterul lui aerian sclipea în lumina zilei. lar 
cu bansheea în apropiere precis cineva o va face. 

Insă nu avea de ales, dacă voia cu adevărat să-i ajute pe Jaan 
Vikary şi pe Jenny a lui. şi strânse mai tare puşca în mână şi continuă 
să coboare. Sub el, tăind pădurea ca un cuţit, un râu verde-albastru 
curgea năvalnic. Făcu o buclă spre el, uitându-se în toate părţile. Auzi 
zgomotul pragurilor de apă, îşi dădu seama de unde vine, se îndreptă 
într-acolo şi le găsi. Văzute de sus păreau rapide şi periculoase. 
Pietrele se înşirau ca nişte dinţi putrezi, maro şi diformi, apa clocotea 
în jurul lor în vârtejuri albe şi furioase, sugrumătorii se înşirau pe 
maluri dorind să sufoce râul. In aval cursul se lărgea şi devenea mai 
blând. Se uită din nou la vârtejuri. Traversă în zbor apa, se roti o dată 
deasupra ei, o traversă înapoi. 

Un câine lătră tare. Alţii îl urmară. 

Se uită iarăşi în aval. Distinse nişte puncte negre în apă, mişcându- 
se acolo unde râul era ceva mai domol. Se îndreptă într-acolo. 

lar punctele se măriră, alcătuind silueta unui om. Un omuleţ gras, 
îmbrăcat în galben şi maro, care înainta cu greu prin apă împotriva 
curenților. Un alt om se afla pe mal cu şase câini uriași. 

Omul din apă se retrase. lar Dirk observă că avea o puşcă în mână. 
Era un omuleţ foarte gras. Cu chipul palid, trunchiul gros, braţe şi 
picioare ca nişte butuci - Saanel Larteyn, teynu/ cel gras al lui 
Lorimaar. lar Lorimaar era cel de pe mal, cu câinii. Niciunul nu se uită 
în sus. Dirk îşi încetini zborul, nedorind să se apropie prea mult. 

Saanel ieşi din apă. Dar nu pe malul cel bun, ci pe cel unde era şi 
Lorimaar, cel din direcţie opusă faţă de Kryne Lamiya. Tot mai încerca 
să treacă apa. Dar nu prin locul acela. Cei doi vânători porniră iar la 
drum, în aval, mişcându-se cu greutate printre buruieni, pietre şi 
sugrumătorii de pe mal. 

Dirk nu-i urmări. Avea scuterul aerian şi oricum ştia încotro se 
îndreaptă; putea da de ei mai târziu, dacă ar fi fost nevoie. Dar unde 
erau ceilalţi? Roseph şi teynul lui? Garse Janacek? Se întoarse şi o 
apucă în amonte, simțindu-se ceva mai sigur de el. li va fi mai uşor să 
se ocupe de ei aşa, dispersaţi. Zbură la înălţime mică deasupra râului, 
cu apa clocotind la nici doi metri sub el, cu ochii aţintiţi pe maluri în 
căutarea altui grup care ar fi încercat să traverseze. 

II descoperi pe Janacek cam la doi kilometri la nord de pragurile de 
apă - unde albia era mai îngustă, iar cursul mai rapid. Stătea şi se 
uita la apă cu o expresie nedumerită pe chip. 

Părea singur. Dirk strigă la el. Janacek tresări, ridică privirea, îl 
văzu şi îi făcu cu mâna. 

Dirk coborî. Aterizarea nu fu tocmai fericită. Piatra pe care stătea 


Janacek era acoperită cu muşchi verde, lunecos, iar scuterul lui patină 
pe ea, aproape aruncându-l în râu. Janacek îl prinse de braţ. 

Dirk dezactivă reţeaua gravitaţională. 

- Mulţumesc, mormăi el. Nu aveam chef să înot. 

- Exact la asta mă gândeam şi eu, îi răspunse Janacek. 

Era tras la faţă, murdar din cap până în picioare, cu barba roşcată 
udă de apă şi transpiraţie. O şuviţă lungă de păr slinos îi atârna în 
ochi. 

- Încercam să mă hotărăsc dacă să risc să trec dincolo prin curenţii 
ăştia, sau să pierd şi mai mult timp mergând în amonte cu speranţa 
că voi găsi un loc pe unde aş putea să traversez apa fără riscuri, 
spuse el zâmbind uşor. Văd că tu ai rezolvat problema folosind 
jucărica lui Gwen. Unde ai...? 

- La Pyr, răspunse Dirk şi începu să-i povestească despre cursa lui 
spre maşina incendiată. 

- Ai supravieţuit, îl întrerupse Janacek. Mă pot lipsi de detaliile 
plictisitoare, t'Larien. S-au întâmplat multe de ieri dimineaţă. l-ai 
văzut pe cei din Braith? 

- Lorimaar cu teynul lui mergeau în aval, spuse Dirk. 

- Ştiu asta, se răsti la el Janacek. Au traversat apa? 

- Nu, nu încă. 

- Bine. Suntem foarte aproape de Jaan acum, poate la o jumătate 
de oră de mers. Nu trebuie să-l găsească ei primii. 

Se uită la malul celălalt al râului şi oftă. 

- Ai şi scuterul celălalt, sau trebuie să ţi-l iau pe al tău? 

Dirk lăsă puşca pe piatră şi începu să-şi desfacă rucsacul. 

- Îl am, răspunse el. Dar unde e Roseph? Ce s-a întâmplat? 

- Jaan a făcut o cursă excelentă, îi explică Janacek. Nimeni nu s-ar 
fi aşteptat să parcurgă o distanţă atât de mare aşa de repede. Cel 
puţin vânătorii Braith nu s-au aşteptat la una ca asta. Şi a făcut mai 
mult decât să fugă de ei. A pus capcane pe drum. Noaptea trecută a 
făcut popas. Era cu mult înaintea noastră. Am găsit cenuşă unde a 
făcut focul. Roseph a intrat într-o groapă acoperită şi şi-a găurit 
piciorul într-un ţăruş ascuns acolo, continuă el zâmbind. Aşa că a făcut 
cale întoarsă, iar teynul lui a plecat cu el ca să-l ajute. Spui că Pyr şi 
Arris au murit? 

Dirk dădu din cap. Scosese deja ghetele de zbor şi al doilea scuter. 
Janacek le luă fără să mai comenteze în vreun fel. A 

- Vânătorii se împuţinează. Cred că am câştigat, t'Larien. Insă Jaan 
Vikary probabil că este teribil de obosit. A alergat fără oprire o zi şi 
două nopţi. Dar ştim că nu este rănit şi că este înarmat şi că este 
lronjade. Nu e deloc pradă uşoară pentru Lorimaar şi trândavul ăla pe 
care şi l-a luat de teyn. 

Se aşeză în genunchi ca să-şi desfacă ghetele. 


- Ideea lor absurdă de a înfiinţa aici o nouă castă va muri încă din 
faşă. Lorimaar e nebun doar şi pentru simplul fapt că se gândeşte la 
aşa ceva. Cred că i-a sărit o doagă atunci când l-a rănit Jaan în 
Provocare. 

Işi scoase o gheată. 

- Ştii, t'Larien, de ce Cheli şi Bretan nu sunt cu ei? Pentru că au 
atâta minte încât să nu fie de acord cu planul ăsta de a face o castă 
Larteyn! Mi-a povestit Roseph pe drum. Mi-a zis aşa: Lorimaar a 
anunţat toată porcăria asta când s-au întors în Larteyn după moartea 
lui Myrik. Erau toţi cei şase care sunt şi aici, plus bătrânul Raymaar. 
Bretan Braith Lantry şi Cheli fre-Braith nu au fost de faţă pentru că 
plecaseră după tine şi Jaantony. Şi chiar au trecut prin nişte oraşe 
unde şi-au închipuit că vă puteţi ascunde. Prin urmare, Lorimaar nu s- 
a confruntat cu niciun fel de opoziţie. Mai mult decât atât, întotdeauna 
i-a intimidat pe ceilalţi, poate doar cu excepţia lui Pyr, al cărui unic ţel 
în viaţă este să facă rost de cât mai multe trofee de capete ale 
oamenilor-copie. 

Janacek nu prea reuşea să intre în ghetele strâmte ale lui Gwen. Se 
înverşună şi trase tare, forţându-şi piciorul. 

- Când Cheli s-a întors şi a aflat toată povestea s-a înfuriat şi nici 
nu a vrut să audă de aşa ceva. Bretan a încercat să-l calmeze, mi-a 
povestit Roseph, dar în zadar. Bătrânul Cheli este Braith pur sânge, iar 
noua castă inventată de Lorimaar a fost o trădare în ochii lui. L-a 
provocat la duel. Adevărul e că Lorimaar putea fi scutit de luptă 
pentru că era rănit, însă a acceptat. Cred că datorită vârstei mult prea 
înaintate a lui Cheli. Fiind cel care a primit provocarea, Lorimaar a 
avut dreptul să facă prima alegere din cele patru, alegerea numerelor. 

Janacek se ridică şi izbi tare din picior pentru a-şi fixa mai bine 
gheata. 

- Mai trebuie să-ţi spun că a ales lupta unu la unu? Ar fi fost cu 
totul altceva dacă s-ar fi luptat şi Bretan Braith. După care, rănit, cum 
era, Lorimaar l-a terminat uşor pe bătrân. Duelul a fost cu săbiile, în 
careul-morţii. Cheli a căpătat multe răni, poate prea multe. Roseph 
crede că s-a întors în Larteyn şi zace pe patul de moarte. Bretan 
Braith a rămas la căpătâiul lui, însă ce e mai important este faptul că 
Bretan rămâne un Braith adevărat. 

Janacek îşi montă scuterul. 

- Ai aflat ceva despre Ruark? îl întrebă Dirk. 

Kavalarul ridică din umeri. 

- A fost cam aşa cum ne-am aşteptat. Ruark a luat legătura cu 
Lorimaar patrician Braith prin computerul din apartamentul gol - dar 
nimeni nu ştie unde se află kimdissianul acum - şi s-a oferit să 
dezvăluie unde se ascunde Jaan dacă Lorimaar era de acord să-l 
numească korariel şi prin aceasta să-i garanteze protecţia. lar 


Lorimaar a acceptat fără probleme. Jaan a avut noroc că era deja în 
aerovehicul când au apărut. Atunci a decolat şi a fugit de acolo. Au 
zburat după el, iar Rayamaar l-a ajuns din urmă imediat ce au trecut 
munţii. Doar că Rayamaar este mult prea bătrân şi nu are abilităţile 
de pilot ale lui Jaan Vikary. 

In vocea lui Janacek se simţea un soi de mândrie veselă, asemenea 
celei din vocea unui părinte care-şi laudă fiul. 

- Maşina Braithului a fost doborâtă în luptă, dar şi maşina lui Jaan a 
fost avariată, aşa că a fost obligat să aterizeze şi să fugă mai departe 
pe jos. Şi a reuşit s-o facă înainte ca patricienii castei Larteyn să 
descopere locul unde s-a prăbuşit. In plus, au mai pierdut alt timp 
preţios încercând să-i dea o mână de ajutor lui Raymaar. 

Făcu un semn nervos din mână. 

- De ce te-ai despărţit de Lorimaar? îl întrebă Dirk. 

- Tu de ce crezi? Jaan e pe undeva prin apropiere. Trebuie să dau 
de el înaintea lor. Saanel a insistat să traversăm râul în aval spunând 
că ne va fi mai uşor pe acolo. Şi am profitat de ocazie să nu fiu de 
acord cu el. lar Lorimaar este mult prea obosit ca să mai fie suspicios. 
Nu se gândeşte la nimic altceva decât la vânatul lui. II mistuie rău 
orgoliul rănit, t'Larien! Îmi dă senzaţia că îl vede pe Jaan Vikary întins 
într-o baltă de sânge în faţa lui şi uită cu cine are de-a face. Aşa că m- 
am despărţit de ei şi am urcat în amonte, şi la un moment dat chiar 
m-am temut că am făcut o greşeală. Traversarea e mai uşoară în aval, 
nu-i aşa? 

Dirk dădu iar din cap şi Janacek rânji larg. 

- Atunci faptul că ai apărut tu e un mare noroc. 

- Ai nevoie de mai mult noroc ca să-l găseşti pe Jaan, îl avertiză 
Dirk. Cei doi Braith probabil că au trecut deja râul şi au şi copoii cu ei. 

- Asta nu mă nelinişteşte prea tare, spuse Janacek. Acum Jaan fuge 
în linie dreaptă, iar eu ştiu ceva ce Lorimaar nu ştie. Ştiu încotro se 
îndreaptă. Spre o peşteră, t'Larien! Teynu/ meu a fost întotdeauna 
fascinat de peşteri. In copilăria noastră din lronjade mă ducea adesea 
în expediţii pe sub pământ. M-a dus în mai multe mine abandonate 
decât aş fi vrut vreodată să văd; şi de câteva ori m-a dus chiar pe sub 
vechile oraşe, printre ruinele bântuite de demoni, surâse el amintirii. 
Şi prin locurile distruse unde pe vremuri fuseseră castele din vechime, 
prin căminele lor făcute scrum în războaiele de odinioară unde mai 
mişună şi azi fantomele celor care nu şi-au găsit odihna. Jaan Vikary 
cunoştea bine locurile acelea. Mă călăuzea prin ele şi îmi povestea la 
nesfârşit fapte ale istoriei. Imi spunea poveşti despre Aryn patrician 
Glowstone şi despre Jamis-Lion Taal, despre canibalii din Sălaşele de 
Cărbune din Adâncuri. Intotdeauna a fost un minunat povestitor. 
Reuşea să dea din nou viaţă acelor eroi, aşa cum reuşea să învie şi 
ororile acelor timpuri. 


Dirk se pomeni că zâmbeşte şi el. 

- Te speria, Garse? 

Celălalt izbucni în râs. 

- Dacă mă speria? Da! Mă îngrozea, dar m-am călit cu timpul. 
Amândoi eram foarte tineri, t'Larien. Mai târziu, mult mai târziu, în 
peşterile din măruntaiele Dealurilor Lameraan ne-am legat prin fier şi 
foc. 

- În regulă, spuse Dirk. Deci Jaan este pasionat de peşteri... 

- Una dintre peşterile din zonă se deschide chiar lângă Kryne 
Lamiya, se întoarse Janacek la discuţia lor, şi are o a doua intrare 
aproape de locul acesta. Am fost în ea, toţi trei, la scurtă vreme după 
ce am ajuns pe Worlorn. Cred că Jaan îşi va încheia cursa în subteran, 
dacă va putea. Astfel vom fi în stare să îl ajungem din urmă. 

Işi luă arma, gata de plecare. 

Dirk îşi luă şi el puşca. 

- N-ai să reuşeşti să dai de el în pădure, îl contrazise el pe Janacek. 
Din cauza sugrumătorilor. Copacii ăştia l-ar ascunde mult prea bine. 

- Ba eu îl voi găsi, spuse Janacek cu voce puţin cam răguşită şi 
puţin cam prea frenetică. Adu-ţi aminte ce ne leagă, t'Larien. Fier şi 
foc. 

- Fier gol acum, spuse Dirk, privind cu subiînţeles la încheietura 
mâinii drepte a lui Janacek. 

Tânărul lronjade afişă zâmbetul lui caracteristic, zâmbetul lui dur. 

- Banu. 

Băgă mâna în buzunar, o scoase, o deschise. În palmă i se odihnea 
piatra-incandescentă. Una singură, rotundă şi cu faţetele necizelate, 
cam de două ori mai mare decât bijuteria-şoptitoare a lui Dirk, neagră 
şi aproape opacă în lumina arămie a dimineţii de pe Worlorn. 

Dirk o privi lung şi o atinse cu vârful degetului. 

- Mi se pare... rece, spuse el. 

Janacek se încruntă: 

- Nu e rece. Arde aşa cum arde focul. 

Piatra-incandescentă dispăru înapoi în buzunarul lui. 

- Există o sumedenie de basme, t'Larien, poeme în kavalara veche, 
poveşti care se spun copiilor în creşa din castă. Le cunosc până şi eyn- 
Kethiile. Le spun aşa cum ştiu femeile să spună poveşti, însă Jaan 
Vikary le spune mai bine. Cere-i să-ţi spună una cândva. Să-ţi 
povestească despre lucrurile pe care un teyn le-a făcut pentru teynu/ 
lui. Şi îţi va povesti despre magie, şi despre fapte eroice, şi despre 
timpuri incredibil de glorioase. Eu nu mă pricep să spun poveşti, căci 
altfel ţi-aş istorisi chiar eu una. Şi poate atunci vei înţelege ce 
înseamnă legătura aceasta, ce înseamnă să rămâi credincios unui 
bărbat care îţi este teyn şi să porţi brăţara de fier. 

- Poate că ştiu deja, şopti Dirk. 


O tăcere lungă se lăsă între ei. Rămaseră nemişcaţi pe piatra 
acoperită cu muşchi alunecos, privindu-se în ochi. Sub ei râul curgea 
neobosit, îndemnându-i parcă să se grăbească. 

- Nu eşti un om chiar atât de rău, t'Larien, zise în cele din urmă 
Janacek. Eşti moale, ştiu asta, dar, în fond, nimeni nu a pretins 
vreodată că ai fi puternic. 

La început, Dirk avu senzaţia că tocmai ce fusese insultat, dar se 
părea că intenţia kavalarului fusese cu totul alta. Incercă să-i 
desluşească mai bine spusele şi descoperi un al doilea înţeles. 

- Un nume pe care i-l dai unui lucru? surâse el. 

Janacek încuviinţă. 

- Ascultă-mă, Dirk, pentru că nu am de gând să-ţi spun de două ori. 
Mi-aduc aminte de copilăria mea din lronjade când am aflat prima 
dată de existenţa oamenilor-copie. O femeie, o eyn-kethi - tu ai 
putea-o numi „mamă” a mea, deşi asemenea deosebiri nu există în 
lumea noastră - această femeie mi-a spus legenda. Insă mi-a spus-o 
altfel. Oamenii-copie împotriva cărora ea m-a avertizat nu erau deloc 
demonii despre care aveam să aflu mai târziu de la patricieni. Erau 
oameni pur şi simplu, mi-a spus ea, nu marionete extraterestre, nu 
mutanţi, nu răpitori de suflete. Intr-un fel, se putea spune că îşi 
schimbau forma, pentru că nu aveau nicio formă adevărată. Erau 
nişte oameni în care nu trebuia să ai încredere, oameni care-şi 
uitaseră codurile, oameni fără legături. Nu erau reali; erau nişte iluzii 
ale umanităţii lipsite de substanţă. Inţelegi? Un nume, o legătură, o 
promisiune - toate acestea reprezintă însăşi substanța umanităţii. Se 
află înlăuntrul nostru, însă noi o purtăm la mâini. Aşa mi-a spus. Din 
acest motiv kavalarii îşi iau teyni, mi-a explicat femeia aceea, şi 
pleacă în lumea largă în perechi - pentru că... pentru că iluzia se 
poate transforma în realitate în momentul în care o legi în fier. 

- Minunat discurs, Garse, îi spuse Dirk. Dar ce efect are argintul 
asupra sufletului unui om-copie? 

Aidoma unui nor de furtună, mânia traversă chipul lui Janacek. Apoi 
zâmbi. 

- Am uitat de logica ta kimdissiană, îi zise. Alt lucru pe care l-am 
învăţat în tinereţe a fost să nu contrazic niciodată un manipulator. 

Izbucni în râs şi-i strânse scurt mâna lui Dirk. 

- De ajuns, continuă el. Niciunul din noi nu este om-copie, aşa că 
eu îţi pot fi prieten, dacă tu îmi poţi fi keth. 

Dirk ridică din umeri simțindu-se ciudat de emoţionat. 

- In regulă, răspunse. 

Dar Garse decolase deja. Dăduse drumul mâinii lui Dirk apăsase 
contactul din palmă, se ridică un metru de la sol, apoi se năpusti 
peste apă, uşor înclinat înainte, zburând cu mişcări iuți şi graţioase. 
Soarele îi lumina părul lung şi roşcovan, iar hainele lui fluturau şi 


pâlpâiau, schimbându-şi culorile. Când era deasupra râului, îşi 
întoarse capul şi îi strigă ceva lui Dirk, însă tumultul apei îi acoperi 
vorbele, iar Dirk nu prinse decât tonul lui - ton de nespusă bucurie, 
ton setos de sânge. 

Il urmări până ce ajunse pe celălalt mal, prea istovit să îşi înceapă 
zborul. Vâri mâna liberă în buzunar şi atinse bijuteria-şoptitoare. Nu 
mai părea atât de rece ca înainte, iar făgăduinţele - ah, Jenny! - de- 
abia dacă le mai simţea. 

Janacek zbura cu viteză deasupra copacilor galbeni, sus pe cerul 
cenuşiu şi stacojiu. 

Obosit, Dirk îl urmă. 

Oricât şi-ar fi bătut joc Janacek de scuterele aeriene, numindu-le 
„jucărele”, era evident că ştia cum să zboare cu ele. Era cu mult 
înaintea lui Dirk, la vreo douăzeci de metri deasupra copacilor, împins 
de vânt. Distanţa dintre ei părea a se mări tot mai mult. Spre 
deosebire de Gwen, Janacek nu avea de gând să se oprească şi să-l 
aştepte pe Dirk. 

Aşa că el se mulţumi să-l urmărească. Era destul de lesne să-l 
observe - căci erau singuri pe cerul mohorât - aşa că nu avea cum să 
se rătăcească. Zbură din nou pe aripile vântului adus de pe Zorii- 
Intunecaţi, lăsându-se în voia gândurilor fără sens. Reverii cu ochii 
deschişi despre Jaan şi Garse, despre legături de fier şi bijuterii- 
şoptitoare, despre Guinevere şi Lancelot - dându-şi abia acum seama 
că amândoi îşi încălcaseră jurămintele. 

Râul dispăru de sub ei. Lacurile tăcute veniră şi plecară, la fel şi 
pojghiţa ca de râie din ciuperci albe din pădure. Auzi o singură dată 
lătrăturile câinilor lui Lorimaar, dar zgomotele stinse purtate de vânt 
veneau de departe din spatele lor. Aşa că nu se nelinişti. 

Zburară spre sud. Janacek era acum un punct negru, cu sclipiri 
argintii atunci când razele soarelui îi atingeau scuterul. Mai mic, tot 
mai mic. Dirk îl urma, ca o pasăre schiloadă. Janacek începu 
coborârea spre vârfurile copacilor. 

Regiunea aceasta era şi mai sălbatică. Mai stâncoasă decât 
celelalte, cu câteva dealuri şi zone de stânci negre cu striuri galben- 
argintii. Pretutindeni numai  sugrumători, nimic altceva decât 
sugrumători. Dirk se uită în toate direcţiile, sperând să vadă măcar un 
mesteacăn argintiu, măcar o salcie albastră, măcar un platan negru. 
Dar nu avu norocul acesta. Un labirint galben se întindea neîntrerupt 
de la un orizont la altul. Auzi vocile frenetice ale spiriduşilor-de-copac 
şi chiar îi văzu cum zburau din creangă în creangă cu aripile lor 
micuţe. 

Aerul din jur fu cutremurat de bocetul unei banshee, şi un fior rece 
îi trecu pe şira spinării fără vreun motiv anume. Se uită în zare şi văzu 
un impuls luminos. 


Un impuls scurt, prea intens pentru ochii lui obosiţi, un fascicul de 
lumină strălucitoare care nu avea ce căuta acolo, în lumea aceea a 
cenuşiului crepuscular. Nu avea ce căuta, dar era acolo. Flacără 
nărăvaşă ce se ridică din nou din pădure, pierzându-se apoi în 
imensitatea cerului. 

Janacek era o păpuşă din cârpe în faţa lui, chiar lângă săgeata de 
lumină. Firul luminos îl atinse, apoi se deplasă peste placa argintie de 
sub picioarele lui. Imaginea zăbovi pe retina lui Dirk. Şi, pe 
neaşteptate, în mod cu totul absurd, Janacek începu să intre în picaj, 
rostogolindu-se şi dând din mâini. Scăpă puşca cu laser şi apoi dispăru 
printre sugrumători, izbindu-se de ramurile lor împletite. 

Zgomote. Dirk auzi zgomote. Ca o muzică prin vântul acestei ierni 
nesfârşite. Lemn care se frânge, apoi urlete de durere şi de furie, de 
animal şi de om, de om şi de animal, nici de animal, nici de om. La 
orizont, turnurile din Kryne Lamiya, transparente ca fumul, începură 
să-i cânte un cântec despre sfârşituri. 

Urletele încetară brusc; turnurile albe se topiră, iar vântul puternic 
le împrăştie fărâmele în cele patru zări. Dirk cobori, cu puşca 
pregătită. 

O gaură neagră prin frunziş acolo unde căzuse Garse: ramuri 
galbene îndoite şi rupte, suficient loc cât să treacă trupul unui om. 
Intuneric. Dirk plană deasupra şi nu izbuti să-l vadă nici pe Janacek, 
nici solul pădurii, atât de dese erau umbrele. Dar zări pe cea mai 
înaltă creangă o bucată de stofă care se flutura în vânt schimbându-şi 
culorile. Deasupra ei, stătea solemnă de pază pielea năpârlită a unui 
spiriduş-de-copac. 

- Garse! strigă el, fără să-i mai pese că ar putea fi auzit de 
duşmanul de jos, de omul cu laserul. 

lar spiriduşii-de-copac îi răspunseră ciripind. 

Auzi un zgomot printre copaci; laserul străluci din nou, scurt. Dar 
nu spre cer, ci orizontal, imposibilă rază de soare în bezna pădurii. 
Dirk pluti mai departe, neştiind ce să facă. Dând dovadă de curaj 
incredibil, un spiriduş-de-copac apăru chiar pe creanga de lângă el, 
privindu-l cu ochi senini, vibrând din aripile-i desfăcute. Dirk ţinti şi 
trase, şi trase, până când din micuțul animal nu mai rămase decât o 
pată de funingine pe coaja galbenă a sugrumătorului. 

Apoi se puse iarăşi în mişcare, înconjurând zona, până descoperi o 
gaură oblică printre copaci, unde putea ateriza. In pădure era beznă; 
sugrumătorii blocau cam nouă zecimi din lumina şi aşa sărăcăcioasă 
venită din Ochiul ladului. De jur împrejur, trunchiuri uriaşe, 
amenințătoare, degete galbene şi noduroase îndreptate care încotro, 
tepene şi bolnave de artrită. Se aplecă - muşchiul de acolo începuse 
să putrezească - şi îşi scoase ghetele de pe placa scuterului. Şi chiar 
atunci, Jaan Vikary apăru din umbre. 


Avea chipul pustiit, săpat de riduri care nu fuseseră acolo înainte. 
Plin de sânge, ducea în braţe ceva roşu, aşa cum o mamă şi-ar purta 
în braţe copilul bolnav. Garse mai avea doar un singur ochi. Şi doar o 
jumătate de faţă. Fruntea i se sprijinea de pieptul lui Jaan. 

- Jaan... 

Vikary tresări cu putere. 

- L-am împuşcat, spuse. 

incepu să tremure şi scăpă trupul din mâini. 


Capitolul 14 

În sălbăticia din jur nu se auzea decât respiraţia grea a lui Vikary şi 
zgomotele stinse ale spiriduşilor-de-copac. 

Dirk se duse la Janacek şi îl întoarse cu faţa în sus. Tot trupul îi era 
acoperit cu petice de muşchi care-i absorbiseră sângele ca un burete. 
Spiriduşii-de-copac îi sfâşiaseră gâtul, iar capul lui Garse atârna acum 
într-o poziţie obscenă. Hainele groase nu-l protejaseră câtuşi de puţin; 
îl muşcaseră peste tot, zdrenţuind stofa şi umplând-o de sânge. 
Picioarele lui, încă fixate pe placa acum inutilă a scuterului, se 
rupseseră în cădere; fragmente de os ieşeau din ambele gambe cu 
fracturi multiple aproape identice. Faţa arăta cel mai rău - roasă 
aproape în întregime. Nu mai avea ochiul drept. Orbita era plină până 
la refuz de sângele care i se prelingea apoi pe obraji, picurând pe 
pământ. 

Nu mai era nimic de făcut. Se uită la el neajutorat. Neobservat, vâri 
mâna în buzunarul lui Janacek şi scoase piatra-incandescentă, apoi se 
ridică şi se întoarse spre Vikary. 

- Ai spus... 

- Că nu l-aş putea împuşca niciodată, îi termină Vikary spusele. 
Ştiu foarte bine ce am spus, Dirk t'Larien. Şi ştiu foarte bine ce am 
făcut. 

Rostea cuvintele extrem de rar, fiecare dintre ele căzându-i de pe 
buze ca încărcat cu plumb. 

- Nu am vrut să fac asta. Niciodată. Am încercat doar să-l opresc, 
să-i dărâm scuterul. A căzut într-un cuib de spiriduşi-de-copac. Un cuib 
de spiriduşi-de-copac. 

Dirk strânse piatra-incandescentă în pumn. Nu spuse nimic. 

Vikary tremura puternic; vocea i se însufleţise ca prin minune, dar 
în ea se simţea o adâncă disperare. 

- Mă urmărea ca să mă omoare. Arkin Ruark m-a avertizat că aşa o 
să se întâmple când am vorbit cu el prin computer din Larteyn. Mi-a 
spus că Garse s-a asociat cu cei din casta Braith şi că s-a jurat că mă 
va ucide. Dar nu l-am crezut, continuă el tremurând şi mai tare. Nu 
am crezut una ca asta! Insă aşa a fost. A venit după mine, m-a vânat 
laolaltă cu ceilalţi, exact aşa cum a spus Ruark că se va întâmpla. 
Ruark... Ruark nu este cu mine... noi nu ne-am... dar au venit 
vânătorii Braith. Nu ştiu dacă el nu a... Ruark... poate că l-au omorât. 
Nu ştiu. 

Părea extrem de istovit şi tulburat. 

- Trebuia să-l opresc pe Garse, t'Larien. Ştia de peşteră. Trebuia să 
mă gândesc şi la Gwen. Ruark mi-a spus că, în nebunia lui, Garse a 
promis să i-o predea pe Gwen lui Lorimaar. lar eu nu l-am crezut până 
nu l-am văzut pe Garse în spatele meu. Gwen îmi este betheynă, iar 
tu îmi eşti korariel. Sunteţi responsabilitatea mea. Trebuia să rămân în 


viaţă, înţelegi? Dar niciodată nu am vrut să fac una ca asta. M-am dus 
spre el, am ars cu laserul toţi copacii din drum... Dar îl acoperiseră 
deja toţi viermii din cuib, nişte chestii albe şi scârboase, şi adulţii erau 
grămadă peste el... i-am ars cu laserul, i-am ars pe toţi şi l-am dat 
jos... 

Trupul lui Vikary se zguduia de hohote seci, însă nu vărsă nicio 
lacrimă; se forţă să nu plângă. 

- Uite. Purta fier gol. A venit să mă omoare. Eu îl iubeam, iar el a 
venit să mă omoare! 

Piatra-incandescentă era o pepită de nehotărâre în pumnul lui Dirk. 
Mai aruncă o privire la Garse Janacek, ale cărui haine se coloraseră în 
tonuri de sânge uscat şi muşchi putred, apoi ridică ochii la Jaan 
Vikary, care era atât de aproape de o criză de isterie, alb la faţă, cu 
umerii zvâcnindu-i sacadat. Dă un nume unui lucru, îşi spuse Dirk; iar 
acum el trebuia să-i dea un nume lui Jaantony patrician lronjade. 

Işi vâri pumnul în bezna din buzunar. 

- Trebuia să faci asta, minţi el. Te-ar fi ucis, mai întâi pe tine, apoi 
pe Gwen. Mi-a spus că aşa va face. Imi pare bine că te-a avertizat 
Arkin. 

Cuvintele acestea îl mai liniştiră oarecum pe Vikary, care dădu din 
cap fără să spună vreun cuvânt. 

- Am pornit în căutarea ta, continuă Dirk, când am văzut că nu te 
mai întorci. Gwen era neliniştită. Aveam de gând să te găsesc şi să-ți 
vin într-ajutor. Garse m-a prins şi m-a dezarmat şi apoi m-a predat lui 
Lorimaar şi lui Pyr. A zis că sunt un dar de sânge. 

- Dar de sânge, repetă Vikary. Innebunise de-a binelea, t'Larien. 
Crede-mă. Garse lronjade Janacek nu era aşa. Nu semăna cu cei din 
casta Braith. Nu făcea daruri de sânge. Trebuie să mă crezi. 

- Da, spuse Dirk. Işi ieşise din minţi. Ai dreptate. Mi-am dat seama 
din felul în care vorbea. Da, aşa este. 

Se simţea în pragul lacrimilor şi se întreba dacă nu cumva se vede. 
Era ca şi cum ar fi preluat toate spaimele şi toate suferinţele lui Jaan. 
Căci patricianul lronjade părea cu fiecare secundă mai stăpân pe sine 
şi mai hotărât, în vreme ce durerea venise nepoftită în sufletul lui 
Dirk. 

Vikary se uită la cadavrul întins sub copaci. 

- Aş fi vrut să-l jelesc, să plâng după ce a fost, după ce am 
împărtăşit amândoi, dar nu este timp. Vânătorii vin după noi cu câinii 
lor. Trebuie să ne grăbim. 

Se aşeză în genunchi şi strânse mâna însângerată şi fără vlagă a 
lui Garse în mâna lui. Apoi sărută pe buze chipul desfigurat al 
bărbatului şi îi mângâie cu mâna cealaltă părul murdar şi încâlcit. 

Şi se ridică ţinând strâns brăţara din fier negru, iar Dirk, la vederea 
braţului gol al lui Janacek, se simţi cuprins de o durere neaşteptată. 


Vikary puse în buzunar fierul gol, Dirk îşi reţinu lacrimile şi îşi tinu 
gura. 

- Trebuie să plecăm. 

- ÎI lăsăm aici? întrebă nedumerit Dirk. 

- Dacă îl lăsăm? se încruntă Vikary. Aha, înţeleg, înmormântarea 
nu este un obicei kavalar, t'Larien. Conform tradiţiei, noi ne lăsăm 
morţii în sălbăticie şi nu ne supărăm dacă îi mănâncă fiarele. Viaţa 
trebuie să hrănească altă viaţă. Şi nu ar fi oare mai bine ca muşchii lui 
puternici să dea forţă unor prădători iuți şi curaţi, mai degrabă decât 
unor larve dezgustătoare şi unor viermi de cimitir? 

Aşa că abandonară cadavrul lui Garse lronjade Janacek sub copaci 
şi porniră prin hăţişuri spre Kryne Lamiya. Cu scuterul în mână, Dirk 
se străduia din greu să se ţină după pasul rapid al lui Vikary. După 
doar câteva clipe ajunseră la marginea abruptă a unei stânci negre şi 
neregulate. 

Când Dirk se opri la bariera aceasta, Jaan făcuse deja jumătate din 
drumul spre culme. Hainele acestuia, pătate cu sângele uscat al lui 
Janacek, deveniseră negre. Urca lin, fără întreruperi, cu puşca pusă pe 
umăr. 

Dirk acţionă scuterul şi zbură spre vârf. 

Tocmai ce se înălţase deasupra copacilor când, din apropiere, auzi 
strigătul bansheei. Se uită în jur după uriaşul animal de pradă. Vedea 
limpede luminişul unde îl lăsaseră pe Janacek, petic de clar-obscur în 
bezna pădurii. Dar nu reuşea să vadă cadavrul; acolo nu era decât un 
morman viu de trupuri micuţe şi galbene. Şi din copacii din jur zburară 
chiar atunci alte siluete alăturându-se ospăţului. 

De nicăieri apăru bansheea şi rămase suspendată deasupra lor, 
strigându-şi vaietul înfiorător. Insă spiriduşii-de-copac nu o luară în 
seamă şi îşi continuară zarva nebună, chiţăind isterici, zgăriindu-se 
între ei. Bansheea se repezi asupra lor. li acoperi cu umbra ei uriaşă, 
aripile i se unduiră şi îi înveli aşezându-se peste ei. Apoi rămase brusc 
singură, cu spiriduşii şi cadavrul strânşi deopotrivă în îmbrăţişarea ei 
înfometată. Şi în mod complet lipsit de logică, Dirk se simţi îmbărbătat 
de ceea ce vedea. 

Insă doar pentru o clipă. Căci observă cum pe forma nemişcată a 
bansheei se înfige o săgeată mică şi neclară, apoi o alta, apoi zece 
deodată. De parcă spiriduşii-de-copac îşi dublaseră numărul. 
Bansheea îşi întinse aripile triunghiulare şi bătu din ele fără vlagă, 
şovăitor, dar nu reuşi să se ridice de la pământ. Paraziţii o acoperiseră 
aproape cu totul, muşcând-o, zgâriind-o, cocoşând-o, sfâşiind-o. 
Ţintuită la pământ, bansheea nu mai era în stare nici să-şi strige 
durerea. Şi muri în tăcere, peste ceea ce ar fi trebuit să-i fie o hrană. 

Când Dirk ajunse pe culmea stâncii, luminişul era iarăşi galben, 
exact ca la început, şi nimic nu indica trecerea bansheei pe acolo. 


Pădurea era nespus de tăcută acum. Îl aşteptă pe Jaan Vikary să-l 
ajungă din urmă. Apoi îşi reluară călătoria mută. 

Peştera era răcoroasă şi întunecată şi nemişcată. Ore în şir Dirk 
merse pe sub pământ în urma luminii pâlpâitoare a lanternei lui Jaan 
Vikary. Lumina îl conduse prin galerii întortocheate, prin săli cu ecou 
unde bezna părea nesfârşită, prin coridoare mici şi sufocante pe care 
le traversară în patru labe. Tânjind după lumină, Dirk pierdu sensul 
timpului şi al spaţiului. Nu aveau nimic să-şi spună, el şi cu Jaan, aşa 
că nu-şi spuseră nimic; singurele zgomote erau hârşâitul tălpilor lor pe 
piatră şi prin ţărână şi ecouri întâmplătoare. Vikary cunoştea bine 
peştera. Nu ezită nici măcar o clipă, nu se rătăci niciodată. Se târâră 
ore în şir prin sufletul secret al planetei Worlorn. 

Şi ieşiră pe coasta unui deal, printre sugrumători, în noaptea plină 
de flăcări şi muzică. 

Kryne Lamiya ardea. Turnurile ei urlau un cântec al durerii. 

Pretutindeni în palidul cavou ardeau flăcări, santinele strălucitoare 
bătând străzile în lung şi în lat. Oraşul licărea aidoma unei himere prin 
undele de căldură şi lumină; părea o nălucă imaterială şi portocalie. In 
faţa ochilor lor, unul dintre podurile zvelte se fărâmă prăbuşindu-se în 
incendiu. Focul îl mistui, înălțându-se şi mai sus, trosnind şi zbierând, 
fără să-şi fi potolit foamea. O clădire din apropiere scoase un tuset 
uscat şi explodă din interior, prăbuşindu-se într-un nor uriaş de fum şi 
flăcări. 

La trei sute de metri de dealul pe care se aflau, ridicându-se 
ameninţător şi mândru deasupra pădurii de sugrumători, un turn alb 
ca de cretă nu fusese încă atins de vâlvătaie. Dar, pe fundalul 
luminos, părea ceva viu, zvârcolindu-se şi icnind de durere. 

Deasupra mugetului flăcărilor, Dirk auzea muzica stinsă a 
compozitoarei Lamiya-Bailis. Dar simfonia planetei Zorii-Intunecaţi se 
schimbase. Dispăruseră turnurile, lipseau note, iar cântecul era acum 
întrerupt de tăceri sinistre, iar trosnetul flăcărilor formau un 
contrapunct tunător pentru vaietele şi gemetele şi şuieraturile de 
dinainte. Vânturile Intunecaţilor izvorând din măruntaiele munţilor, 
care altădată dirijaseră cântecele Oraşului Sirenă, aţâţau acum focul 
uriaş care mistuia Kryne Lamiya, care îi înnegrea masca mortuară cu 
cenuşă şi funingine. 

Jaan Vikary îşi dădu puşca jos de pe umăr. Chipul lipsit de expresie 
era scăldat în reflexiile flăcărilor. 

- Cum ai...? 

- Cu maşina-lup, îi răspunse Gwen. 

Se afla la câţiva metri de ei, puţin mai la vale. O priviră deloc 
surprinşi. În spatele ei, dincolo de umbra unei sălcii veştejite, Dirk 
observă maşinuţa galbenă a lui Ruark. 

- Bretan Braith, spuse Vikary. 


Gwen se apropie de ei, lângă gura peşterii. 

- Da. A trecut de mai multe ori pe deasupra oraşului şi a tras cu 
laserele. 

- Cheli a murit, zise Vikary. g 

- Dar tu trăieşti, replică Gwen. Incepusem să-mi fac griji. 

- Trăim, spuse el, lăsând puşca să-i cadă dintre degetele fără 
vlagă. Gwen, mi-am ucis teynul. 

- Pe Garse? tresări ea. 

- M-a predat vânătorilor Braith, interveni iute Dirk, evitând să o 
privească în ochi. Se aliase cu Lorimaar ca să-l vâneze pe Jaan. 
Trebuia să-l omoare. 

Gwen se uită iarăşi la Jaan. 

- Este adevărat? Şi Arkin mi-a spus cam tot asta. Dar nu l-am 
crezut. 

- Este adevărat, încuviinţă Vikary. 

- Arkin e aici? întrebă Dirk. 

Gwen dădu din cap. 

- În maşină. A zburat singur până aici din Larteyn. Probabil că i-ai 
spus unde sunt. A încercat să-mi mai înşire nişte minciuni. L-am bătut. 

- Gwen, ne-am înşelat în privinţa lui, spuse Dirk simțind cum i se 
umple gura de fiere. Nu pricepi? Arkin l-a avertizat pe Jaan că Garse 
avea de gând să-l trădeze. Dacă n-ar fi fost el, poate că Jaan n-ar fi 
aflat niciodată şi poate că s-ar fi încrezut în Janacek şi nu l-ar fi 
împuşcat. Şi atunci el ar fi fost cel capturat şi omorât. 

Vocea îi era cumplit de răguşită şi precipitată. 

- Nu înţelegi? Arkin... 

Focul aprinse flăcări de gheaţă în ochii lui Gwen. 

- Inţeleg, răspunse ea cu voce gravă, nesigură, întorcându-se spre 
Vikary. 

- Ah, Jaan, exclamă ea întinzând braţele spre el. 

lar el o îmbrăţişă strâns, îşi culcă obrazul pe umărul ei şi începu să 
plângă. 

Dirk îi lăsă singuri şi se duse la maşină. 

Arkin Ruark era legat fedeleş de unul dintre scaune, cu capul căzut 
în piept. Purta haine groase, de călătorie. Işi ridică ochii când Dirk se 
urcă în maşină. Obrazul drept îi era umflat şi vânăt. 

- Dirk, şopti el abia auzit. 

Dirk îşi dădu jos de pe umeri rucsacul greu şi îl puse jos. Apoi se 
sprijini de bord, uitându-se la kimdissian. 

- Arkin, spuse el pe un ton indiferent. 

- Ajută-mă, îl rugă Ruark. 

-Janacek e mort, îl anunţă Dirk. Jaan a tras în el şi l-a doborât 
peste un cuib de spiriduşi-de-copac. 

- Garsey, rosti cu greu Ruark. 


Avea buzele sparte şi umflate şi pline de sânge. Vocea îi tremura 
tare. 

- V-ar fi omorât pe toţi. E purul adevăr, purul adevăr. L-am 
avertizat pe Jaan, aşa am făcut, l-am avertizat. Crede-mă, Dirk. 

- O, dar te cred, dădu Dirk convingător din cap. 

- Am încercat să fiu de ajutor, aşa am făcut. Dar Gwen a înnebunit. 
l-am văzut pe cei din Braith cum l-au prins pe Jaan, tocmai ce mă 
duceam la el, dar ei au ajuns primii. Şi m-am temut pentru ea, da, m- 
am temut. Şi am venit s-o ajut. Şi ea m-a bătut, m-a făcut mincinos, 
m-a legat şi m-a adus aici. A înnebunit, Dirk, prietene Dirk, a înnebunit 
de-a binelea, de zici că e kavalară. Parcă e Garse, nu dulcea Gwen. 
Cred că vrea să mă omoare. Şi pe tine, poate, nu ştiu. Are de gând să 
se întoarcă la Jaan, ştiu asta. Ajută-mă, trebuie să mă ajuţi. Opreşte-o, 
scânci el. 

- Nu va ucide pe nimeni, îi spuse Dirk. Jaan a venit, am venit şi eu. 
Eşti în siguranţă, Arkin, nu-ţi face griji. Vom îndrepta lucrurile. Avem 
de ce să-ţi fim recunoscători, nu-i aşa? Mai ales Jaan. Fără 
avertismentul tău nu se ştie ce s-ar fi putut întâmpla. 

- Da, zâmbi Ruark. Da. E adevărul gol-goluţ. 

Gwen apăru pe neaşteptate în prag. 

- Dirk, îl chemă ea, ignorându-l pe Ruark. 

Se întoarse spre ea. 

- Da? 

- L-am convins pe Jaan să se odihnească puţin. E teribil de obosit. 
Vino afară să stăm de vorbă. 

- Stai aşa, interveni Ruark. Mai întâi dezleagă-mă, bine? Fă-o. Mă 
dor mâinile, Dirk, vai, mâinile mele... 

Dirk ieşi. Jaan sătea întins în apropiere, cu capul sprijinit de 
trunchiul unui copac, privind în gol, spre focurile oraşului. Se 
îndepărtară de el, intrând în umbra deasă a sugrumătorilor. In cele din 
urmă Gwen se opri şi se întoarse cu faţa spre el. 

- Jaan nu trebuie să afle niciodată, spuse ea, îndepărtând cu mâna 
dreaptă o şuviţă de păr căzută în ochi. 

Dirk făcu ochii mari. 

- Braţul tău. 

In jurul antebraţului drept Gwen purta o brățară din fier, neagră şi 
goală. Impietri când îi auzi cuvintele. 

- Da, încuviinţă ea. Pietrele- incandescente vor veni mai târziu. 

- Înţeleg, zise Dirk. În acelaşi timp şi teyn, şi betheyn. 

Gwen dădu din cap. Îi cuprinse mâinile într-ale ei. Pielea îi era rece 
şi uscată la atingere. 

- Bucură-te pentru mine, Dirk, îl rugă ea cu o voce mică şi tristă. Te 
rog. 

Îi strânse mâinile încercând s-o liniştească. 


- Mă bucur, îi răspunse fără prea multă convingere. 

Şi între ei se aşternu o tăcere prelungă şi o amărăciune uriaşă. 

- Arăţi ca naiba, rupse Gwen tăcerea în cele din urmă, cu un 
zâmbet silit. Eşti tot numai zgârieturi. Şi ţii braţul într-o poziţie 
nefirească. Şi mergi aiurea. Eşti rănit? 

El ridică din umeri. 

- Cei din casta Braith nu sunt nişte tovarăşi de joacă prea blânzi. 
Am să supraviețuiesc. 

li eliberă mâinile şi umblă în buzunar. 

- Gwen, am ceva pentru tine. 

Două pietre preţioase strânse în pumn. Piatra-incandescentă, 
rotundă şi neşlefuită, lumina stinsă din interior, mocnind în căuşul 
palmei lui. Şi bijuteria-şoptitoare, mai mică, mai întunecată, moartă şi 
rece. 

Gwen le luă fără să spună vreun cuvânt. Le jucă în palmă câteva 
clipe, încruntându-se. Apoi puse piatra-incandescentă în buzunar şi-i 
înapoie bijuteria-şoptitoare lui Dirk. 

El o primi. 

- Este tot ce mi-a mai rămas de la Jenny, zise şi strânse mâna 
peste picătura de gheaţă vorbitoare, adăpostind-o iarăşi în buzunar. 

- Ştiu, şopti ea. iți mulţumesc pentru acest dar. Insă, sincer să-ţi 
spun, nu-mi mai şopteşte nimic de multă vreme. Bănuiesc că m-am 
schimbat mult prea mult. N-am mai auzit nicio şoaptă a ei de ani buni. 

- Mda, mi-am închipuit. Dar trebuia să ţi-o ofer - dimpreună cu 
făgăduinţa pe care o poartă cu sine. Făgăduinţa aceea încă îţi mai 
aparţine, Gwen, dacă vei avea vreodată nevoie. Să zicem că aceasta 
este legătura mea de fier şi foc. Doar nu vrei să mă transformi într-un 
om-copie, nu? 

- Nu, zise ea. Dar cealaltă piatră... 

- Garse a păstrat-o după ce le-a aruncat pe celelalte. M-am gândit 
că poate vrei să o montezi la locul ei, laolaltă cu cele noi. Jaan nu-şi va 
da seama. 

Gwen oftă. i 

- Bine. Ştii, îmi pare rău de Garse. Nu-i ciudat? In toți anii când am 
fost împreună, n-a fost zi în care să nu ne luăm la harță, cu bietul Jaan 
la mijloc, iubindu-ne pe amândoi în egală măsură. Au fost momente 
când am fost aproape sigură că tot ce mă mai despărțea de fericire 
era Garse lronjade Janacek. lar acum el a murit şi mie nu-mi vine să 
cred. Mă tot aştept să apară în aerovehiculul lui, înarmat până în dinţi, 
cu rânjetul pe buze, gata să se răstească la mine şi să mă pună la 
locul meu. Cred că am să plâng doar atunci când am să înţeleg cu 
toată fiinţa mea că a murit cu adevărat. Nu ţi se pare ciudat? 

- Nu, răspunse Dirk. Nu mi se pare. 

- Aş putea plânge şi pentru Arkin, continuă ea. Ştii ce mi-a spus? 


Când a venit după mine în Kryne Lamiya? După ce l-am făcut 
mincinos şi l-am lovit şi l-am bătut măr - ştii ce mi-a spus? 

Dirk clătină din cap. 

- Mi-a spus că mă iubeşte, surâse strâmb Gwen. Mi-a spus că m-a 
iubit mereu, încă de când ne-am întâlnit pe Avalon. Nu pot să jur că 
mi-a spus adevărul. Garse zicea tot timpul că intriganţii sunt extrem 
de inteligenţi şi iscusiţi la vorbă, iar Arkin nu trebuia să fie geniu ca să 
vadă cum m-a afectat destăinuirea lui. Aproape că i-am dat drumul 
atunci când mi-a spus ce mi-a spus. Părea atât de mic şi demn de milă 
şi plângea în hohote. În schimb - ai văzut cum arată? ezită ea. 

- Am văzut, răspunse Dirk. Oribil. 

- În schimb i-am făcut asta, zise Gwen. Dar acum îl cred. Cred că 
m-a iubit într-un mod dezgustător şi sinistru. Şi vedea ce-mi fac cu 
mâna mea; şi ştia că, lăsată de capul meu, niciodată nu l-aş fi părăsit 
pe Jaan. Aşa că s-a hotărât să se folosească de tine - să se folosească 
de toate lucrurile pe care i le-am povestit, pe care i le-am împărtăşit - 
şi aşa să reuşească să mă smulgă de lângă Jaan. Bănuiesc că şi-a 
imaginat că noi doi ne vom despărţi din nou, aşa cum am făcut-o pe 
Avalon, iar eu am să mă întorc la el. Sau poate s-a gândit la altceva. 
Habar n-am. A pretins că s-a gândit doar la binele meu, la fericirea 
mea, că nu suporta să mă vadă captivă în legătura de argint şi jad. Că 
nu s-a gândit deloc la el însuşi. Că-mi este prieten. 

Oftă deznădăjduită. 

- Prietenul meu... repetă ea. 

- Nu trebuie să-ţi fie milă de el, Gwen, zise Dirk. M-ar fi trimis la 
moarte. Şi pe Jaan la fel, fără să ezite nici măcar o clipă. Garse 
Janacek a murit, şi au murit şi câţiva Braith, şi nevinovaţii emereli din 
oraşul Provocare - şi de toate astea se face vinovat „prietenul” Arkin. 

- Acum tu vorbeşti exact ca şi Garse. Ce mi-ai spus acum câteva 
zile? Că am ochi de jad? Ar trebui să ţi-i vezi pe ai tăi acum, Dirk! Dar 
cred că ai dreptate. 

- Şi acum ce facem cu el? 

- li dăm drumul, spuse ea. Pentru moment. Jaan nu trebuie 
niciodată să bănuiască ce a făcut. L-ar distruge, Dirk. Prin urmare, 
Arkin Ruark trebuie să fie din nou prietenul nostru. Pricepi? 

- Da, răspunse el. 

Din mugetul focului nu mai rămăseseră decât nişte pârâituri 
molcome. Era aproape linişte. Dirk se uită peste umăr, în direcţia 
aerovehiculului şi văzu că infernul flăcărilor se stingea. Mai pâlpâiau 
doar câteva focuri răzleţite printre dărâmături, aruncând lumini 
fantomatice pe ruinele fumegânde ale oraşului. Se prăbuşiseră 
majoritatea turnurilor zvelte, iar cele încă rămase în picioare erau 
mute. lar vântul nu era nimic altceva decât un simplu vânt. 

- Se va lumina de ziuă curând, spuse Gwen. Ar cam trebui să 


plecăm. 

- Să plecăm? 

- Să ne întoarcem în Larteyn, dacă nu cumva l-a distrus Bretan şi 
pe el. 

- Tânărul are un mod cam violent de a-şi manifesta doliul, admise 
Dirk. Dar vom fi în siguranţă în Larteyn? 

- E timpul să încetăm cu joaca asta de-a v-aţi ascunselea, zise 
Gwen. Acum nu sunt nici leşinată, nici nu mai sunt betheynă 
neajutorată care are nevoie de apărare. 

Işi ridică braţul drept: focuri îndepărtate luminau fierul fără viaţă. 

- Sunt teyn al lui Jaan Vikary, sunt legată şi prin sânge de el şi mi- 
am recăpătat arma. Cât despre tine - şi tu te-ai schimbat, Dirk. Nu 
mai eşti korariel, să ştii. Eşti keth. Acum suntem împreună. Şi suntem 
tineri şi suntem puternici şi ne cunoaştem duşmanii şi ştim cum 
putem da de ei. Şi niciunul dintre noi nu mai poate fi lronjade 
vreodată - eu sunt femeie, iar Jaan este un venetic, iar tu eşti un om- 
copie. Garse a fost ultimul lronjade. Garse a murit. Tot binele şi tot 
răul castei lronjade, tot binele şi tot răul de pe Inaltul Kavalaan au 
murit împreună cu el. Aşa cred eu. lar pe Worlorn nu există niciun cod, 
ţi-aduci aminte? Nu există casta lronjade, nu există casta Braith, ci 
doar animale care încearcă să se ucidă între ele. 

- Ce spui tu acolo? o întrebă Dirk, deşi în sufletul lui ştia foarte 
bine. 

- Spun că m-am săturat să fiu vânată şi hăituită şi ameninţată, 
spuse Gwen cu chipul aspru ca fierul, cu ochii arzători şi funeşti. Spun 
că a venit vremea să fim noi vânătorii! 

Dirk o privi tăcut. Era foarte frumoasă, îşi spuse el. Avea aceeaşi 
frumuseţe însufleţită pe care o avusese Garse Janacek. Semăna puţin 
şi cu bansheea, îşi dădu el seama, şi îşi plânse în sine lacrimile 
personale pentru Jenny a lui, pentru Guinevere al lui care nu existase 
niciodată. 

- Ai dreptate, spuse el cu greutate. 

Gwen se apropie şi îl îmbrăţişă strâns, înainte ca el să reacționeze 
în vreun fel. O îmbrăţişă şi el şi rămaseră lipiţi unul de celălalt vreo 
zece minute bune. Când ea se desprinse, îşi ridică faţa la el, 
aşteptându-se să o sărute. Aşa că închise ochii şi o sărută; buzele ei 
erau uscate şi ferme. 


Era frig în dimineaţa aceea în Fortul-de-foc. Vântul se învârtea în 
jurul lui suflând cu rafale ca de ciocan; cerul era cenușiu şi înnorat. 

Pe acoperişul clădirii lor era un cadavru. 

Cu puşca în mână, Jaan Vikary coborî prudent din maşină, în vreme 
ce Gwen şi Dirk stăteau de pază din relativa siguranţă a cabinei. 
Ruark stătea pe bancheta din spate, mut şi îngrozit. Îl dezlegaseră 


înainte să plece din Kryne Lamiya şi tot drumul kimdissanul oscilase 
între posomoreală şi exuberanţă, neştiind ce să creadă despre tot ce i 
se întâmplă. 

Vikary cercetă trupul întins în faţa ascensoarelor, apoi reveni la 
maşină. 

- Roseph patrician Braith Kelcek, spuse scurt. 

- Patrician Larteyn, îl completă Dirk. 

- Aşa este, se încruntă Vikary. Patrician Larteyn. Aş zice că e mort 
de câteva ore. Jumătate din piept i-a fost distrus de un proiectil. El 
însă nu şi-a scos arma din toc. 

- Proiectil? se miră Dirk. 

Vikary aprobă. 

- Este cunoscut faptul că Bretan Braith Lantry foloseşte asemenea 
arme în duel. E un duelist renumit, dar nu cred că a ales să folosească 
arma cu proiectile mai mult de două ori, în rarele ocazii când nu s-a 
mulţumit doar cu rănirea adversarului. Laserul de duel este un 
instrument curat şi precis, spre deosebire de această armă pe care o 
foloseşte Bretan. E concepută să ucidă chiar dacă nu nimereşte exact 
acolo unde intenţionează. Modul acesta de luptă este unul sălbatic şi 
murdar şi este folosit numai în cazul duelurilor scurte, pe viaţă şi pe 
moarte. 

Gwen îl privea fix pe Roseph care zăcea pe jos ca o grămadă de 
zdrenţe. Hainele lui luaseră culoarea murdară şi prăfuită a 
acoperişului şi fluturau bezmetic în bătaia vântului. 

- Nu a fost niciun duel, spuse ea. 

- Nu a fost, fu de acord Vikary. 

- Dar de ce? se miră Dirk. Roseph nu prezenta vreun pericol pentru 
Bretan Braith, nu-i aşa? In plus, nu aşa spune code duello - iar Bretan 
încă mai face parte din Braith, nu? Prin urmare, n-ar trebui să se 
supună regulilor? 

- Este adevărat că Bretan face parte din casta Braith, iar acesta 
este răspunsul la întrebarea ta, Dirk t'Larien, spuse Vikary. Nu este 
vorba despre niciun duel. Este război. Război între casta Braith şi 
casta Larteyn. lar în asemenea războaie nu prea există reguli; orice 
bărbat adult din casta inamică poate fi ucis fără probleme, până se 
instaurează pacea. 

- Este o cruciadă, chicoti Gwen. Nu prea este stilul lui Bretan, Jaan. 

- Nu, dar exact aşa ceva ar face bătrânul Cheli, îi răspunse Vikary. 
Bănuiesc că teynul lui i-a jurat asta pe patul de moarte. lar dacă aşa 
stau lucrurile, Bretan ucide pentru că şi-a luat angajamentul să o facă, 
nu ucide de durere. Şi se va dovedi nemilos. 

De pe bancheta din spatele maşinii, Arkin Ruark se aplecă 
fremătând spre ei. 

- Dar este excelent! exclamă el. Da, ascultați la mine, este 


nemaipomenit. Gwen, Dirk, Jaan, prietene, ascultaţi-mă. Bretan îi va 
omori pe toţi pentru noi, nu-i aşa? Pe toţi până la unu, da, aşa va face. 
El este duşmanul duşmanilor noştri, este cea mai bună speranţă a 
noastră, acesta este purul adevăr. 

- In cazul acesta proverbul tău kimdissian nu se aplică, spuse 
Vikary. Războiul dintre Bretan Braith şi casta Larteyn nu îl face pe 
primul prietenul nostru. Vărsarea de sânge şi nedreptatea nu se uită 
uşor, Arkin. 

- Da, adăugă Gwen. Să ştii că nu bănuia că Lorimaar s-ar ascunde 
în Kryne Lamiya. A incendiat oraşul încercând să ne găsească pe noi. 

- E o presupunere, o simplă presupunere, mormăi Ruark. Poate a 
avut motivele lui să facă asta, cine poate şti? Poate că era furios, 
poate că a înnebunit de durere, da. 

- Uite ce este, Arkin, interveni şi Dirk. Propun să te lăsăm în câmp 
deschis. Şi dacă se întâmplă să dai peste Bretan, ai să-l poţi întreba 
care îi sunt intenţiile. 

Kimdissianul tresări puternic şi îi aruncă o privire ciudată. 

- Nu. Nu, sunt mai în siguranţă cu voi, prieteni, voi mă veţi apăra. 

- Te vom apăra, spuse Jaan Vikary. Ai făcut atât de multe pentru 
noi. 

Dirk şi Gwen schimbară priviri complice. 

Vikary porni maşina. Se ridicară şi porniră peste străzile oraşului 
Larteyn, mohorâte în lumina difuză a zorilor. 

- Unde...? întrebă Dirk. N 

- Roseph e mort, zise Vikary. Insă nu a fost unicul vânător. Trebuie 
să-i numărăm pe cei rămaşi, prieteni, trebuie să facem un soi de 
recensământ al vânătorilor. 

Clădirea pe care Roseph patrician Braith Kelcek o împărțea cu 
teynul lui nu se afla prea departe de reşedinţa lronjade, chiar în 
apropiere de trenurile subterane. Era o casă mare, cu o cupolă 
metalică şi portic sprijinit pe coloane din fier negru. Aterizară şi se 
apropiară de ea cu multă prudenţă. 

Doi câini Braith fuseseră legaţi de stâlpii din faţă. Morți amândoi. 
Vikary îl cercetă cu atenţie. 

- Li s-a ars beregata cu un laser de vânătoare. S-a tras de la 
distanţă. Sigur şi fără zgomot. 

Rămase afară, cu puşca în mână, de pază. Ruark stătea chiar lângă 
el. Gwen şi Dirk intrară să caute prin clădire. 

Descoperiră o mulţime de încăperi goale şi o cameră a trofeelor 
unde se aflau patru capete; trei erau vechi şi uscate, cu pielea rigidă 
şi pergamentoasă, cu trăsăturile ca de fiare. Al patrulea, îi explică 
Gwen, era capul unui copil-gelatină din Lumea Oceanului de Vin 
Negru. Părea mai proaspăt. Dirk pipăi bănuitor husele din piele de pe 
mobilă, dar Gwen îi făcu un semn din cap dându-i de înţeles că nu 


reprezentau niciun pericol. 

Camera de alături era plină de statuete în miniatură: banshee şi 
haite de lupi, soldaţi în poziţii de luptă înarmaţi cu pumnale şi săbii, 
bărbaţi luându-se la trântă cu monştri hidoşi. Toate scenele erau 
executate din fier, cupru şi bronz cu multă atenţie pentru detalii. 

- Roseph le-a făcut, îi explică Gwen laconic când el se opri ca să se 
uite mai bine la una dintre figurine. Apoi îi făcu semn să o urmeze. 

Teynul lui Roseph fusese surprins în toiul mesei. Il găsiră în 
sufragerie. Pe masa lungă din lemn, porţia de tocană de carne şi 
legume, cu sos gros, sângeriu şi cu felii groase de pâine neagră 
alături, era rece şi mâncată doar pe jumătate. Lângă farfurie era o 
cană cositorită plină cu bere neagră. Trupul kavalarului se afla la un 
metru depărtare, pe scaun, doar că scaunul fusese răsturnat şi pe 
peretele din spatele lui se întindea o pată întunecată şi umedă. Omul 
rămăsese fără faţă. 

Gwen se aplecă încruntată deasupra lui, cu puşca ţinută neglijent 
la subsuoară. Luă o gură de bere, apoi îi întinse cana lui Dirk. Băutura 
era călâie şi răsuflată, fără spumă. 

- Ai aflat ceva de Lorimaar şi Saanel? întrebă Gwen când ieşiră. 

- Nu cred că s-au întors din pădure, îi răspunse Vikary. Poate că 
Bretan Braith îi aştepta ascuns pe undeva prin Larteyn. Cu siguranţă 
că i-a văzut pe Roseph şi pe Chaalyn când s-au întors ieri. Poate stă la 
pândă prin apropiere sperând să-şi distrugă duşmanii unul câte unul 
când vor reveni în oraş. Totuşi, nu cred. 

- De ce? întrebă şi Dirk. 

- Aminteşte-ţi, t'Larien, noi doi am venit în zori cu o maşină 
neblindată. Şi nu ne-a atacat. Fie dormea, fie nu mai este pe aici. 

- Şi unde crezi că s-a dus? 

- În pădure, să-i vâneze pe cei care vor să ne vâneze pe noi, zise 
Vikary. Din noua castă Larteyn n-au mai rămas decât doi, dar Bretan 
Braith n-are de unde şti asta. Ultima dată când i-a văzut, trăiau şi Pyr, 
şi Arris, chiar şi bătrânul Raymaar Ciungul, şi probabil că se gândeşte 
că trebuie să ţină cont şi de ei. Bănuiesc mai degrabă că s-a dus acolo 
ca să-i ia prin surprindere, poate de teamă ca nu cumva să se întoarcă 
toţi împreună în oraş, să-şi găsească kethiul ucis şi astfel să-şi dea 
seama care îi sunt intenţiile. 

- Atunci trebuie să fugim, da, să fugim înainte să se întoarcă, se 
agită Arkin Ruark. Să plecăm undeva unde să fim în siguranţă, 
departe de toată nebunia asta kavalară. Al Doisprezecelea Vis, da, să 
mergem în Al Doisprezecelea Vis. Sau în Muschetă, sau în oraşul 
Provocare, oriunde. Curând va veni o navă şi atunci vom scăpa. Ce 
spuneţi? A 

- Nu sunt de acord, răspunse Dirk. Bretan ne va găsi oriunde. |ţi 
aduci aminte cum ne-a găsit ca prin minune în oraşul Provocare pe 


Gwen şi pe mine? 

II privi cu subînţeles. Dar, spre lauda lui şi a stirpei sale, pe chipul 
kimdissianului nu se putea citi nimic. 

- Noi vom rămâne în Larteyn, spuse hotărât Vikary. Bretan Braith 
este de unul singur. Noi suntem patru, iar trei suntem înarmaţi. Vom fi 
în siguranţă dacă rămânem împreună. Vom face de pază. Vom fi 
pregătiţi. 

Gwen îi aprobă spusele cu un semn din cap şi îşi strecură braţul pe 
după cel al lui Jaan. 

- Sunt de acord, zise ea. Poate că Lorimaar îl va ucide pe Bretan. 

- Nu, o contrazise kavalarul. Nu, Gwen. Cred că te înşeli. Bretan 
Braith îl va ucide pe Lorimaar, nu invers. Măcar de atât sunt sigur. 

La insistenţele lui Vikary, au verificat uriaşul garaj subteran înainte 
de a părăsi reşedinţa lui Roseph. Bănuiala lui se adeveri. Pentru că 
maşina lor le fusese furată în oraşul Provocare, iar apoi distrusă, 
Roseph şi teynul lui o împrumutaseră pe a lui Pyr ca să se întoarcă de 
la vânătoare. lar aceasta era parcată la subsol. Jaan şi-o însuşi. Chiar 
dacă nu avea toate dotările uriaşului vehicul verde măsliniu al lui 
Janacek, tot era mai bună decât maşinuţa lui Ruark. N 

După aceea şi-au căutat un loc unde să stea la adăpost. In lungul 
zidurilor oraşului Larteyn, deasupra stâncii abrupte care se încrunta la 
Pajiştea îndepărtată, se aflau câteva turnuri de veghe, cu fante pentru 
santinele deasupra şi locuinţe dedesubt. Turnurile, fiecare cu propriu-i 
gargui cocoţat pe acoperiş, erau strict decorative, menite să imite 
atmosfera de pe Inaltul Kavalaan în acest oraş ridicat pentru 
celebrarea Festivalului. Insă puteau fi lesne apărate şi aveau o 
excelentă privire de ansamblu asupra oraşului. Gwen alese unul la 
întâmplare şi se mutară în el după ce, în prealabil, trecuseră prin 
fostul lor apartament de unde îşi luaseră unele bunuri personale şi 
ceva provizii, precum şi arhiva uitatelor (uitate de Dirk, cu siguranţă) 
cercetări ecologice pe care ea le făcuse împreună cu Ruark în 
regiunile sălbatice de pe Worlorn. 

Odată aflaţi la adăpost, se puseră pe aşteptat. 

Şi Dirk fu mai târziu de părere că acela fusese cel mai îngrozitor 
lucru pe care l-ar fi putut face. Căci, sub presiunea lipsei lor de 
activitate, începură să iasă la iveală toate fisurile din relaţia lor. 

Instituiră un sistem de schimburi suprapuse, astfel încât doi 
oameni să fie în permanenţă de strajă în turn, cu arme şi cu binoclul 
lui Gwen. Larteyn era cenuşiu şi pustiu, astfel încât santinelele nu 
prea aveau ce să facă decât să studieze curgerea luminii şi refluxul ei 
lent pe străzile din piatră-incandescentă şi să stea de vorbă. Mai ales 
să stea de vorbă. 

Arkin Ruark făcea şi el de pază împreună cu toţi ceilalţi şi 
acceptase, ce-i drept, fără prea multă tragere de inimă, puşca cu laser 


pe care îl obligase Vikary să o ia. Repetase iar şi iar că este împotriva 
violenţei de orice fel, că nicicând nu ar fi în stare să tragă cu ea, 
indiferent de situaţie. Insă, într-un final, acceptase să ţină puşca cu el 
pentru că Jaan Vikary fusese cel care i-o ceruse. Relaţia lui cu cei din 
jur se schimbase radical. Acum stătea numai în preajma lui Jaan, 
recunoscându-l, prin această atitudine, ca adevărat protector al lui. Se 
purta afectuos cu Gwen. Ea îi ceruse iertare pentru toate cele 
întâmplate în Kryne Lamiya, explicându-i că fusese paranoică din 
cauza spaimei şi a durerii. Insă nu mai era „dulcea Gwen” pentru 
Ruark, iar răcirea relaţiei lor era tot mai evidentă cu fiecare zi. Faţă de 
Dirk, kimdissianul avea o atitudine suspicioasă, ba sufocându-l cu 
manifestări de camaraderie stridentă, ba retrăgându-se în politeţe 
rece atunci când era limpede că Dirk nu-i răspundea la fel. In timpul 
primei gărzi împreună, din comentariile lui Ruark, Dirk îşi dădu seama 
că durduliul ecologist abia aştepta să se vadă îmbarcat pe naveta 
Teric neDahlir, care urma să sosească de pe Lizieră abia peste o 
săptămână. Părea a nu-şi dori nimic altceva de la viaţă decât să stea 
la adăpost şi să plece în spaţiul cosmic cât mai curând posibil. 

Gwen Delvano îşi dorea cu totul altceva. In vreme ce pe Ruark 
spaima îl făcea să stea cu ochii ţintă la orizont, pe Gwen speranţa o 
motiva. Dirk îşi aminti ce îi spusese ea lângă cenuşa oraşului Kryne 
Lamiya. „Spun că a venit vremea să fim noi vânătorii.” Incă se mai 
gândea la asta. Când făcuseră împreună de strajă, Gwen se ocupase 
de tot. Cu răbdare infinită, stătuse lângă ferestruica îngustă, cu 
binoclul atârnat între sâni, cu braţele sprijinite de pervaz - jad şi 
argint lângă fier gol. Vorbise cu Dirk fără să se uite la el nici măcar o 
singură dată; întreaga ei atenţie era direcţionată în afară. Cu excepţia 
scurtelor drumuri la toaletă, Gwen refuzase să se mişte de lângă 
fereastră. Din când în când se uita prin binoclu la câte o clădire 
îndepărtată unde i se păruse că ar fi surprins vreo mişcare. Rareori îl 
ruga pe Dirk să-i dea peria şi începea să-şi netezească părul lung şi 
negru zburlit de vânt. 

- Sper ca Jaan să se înşele, îi spuse pe când îşi peria părul. Mie mai 
degrabă mi se pare mai probabil să vină după noi Lorimaar şi teynu/ 
lui, nu Bretan. 

Dirk mormăi cum că Lorimaar - mult mai în vârstă şi rănit - ar fi 
mai puţin periculos decât duelistul cel chior. Insă Gwen se uită la el 
mirată. 

- Nu, îl contrazise ea. Nu din cauza asta. 

Cât despre Jaantony Riv Wolf patrician lronjade Vikary, pe acesta 
aşteptarea părea să-l deranjeze cel mai mult. Atâta vreme cât 
avusese parte de acţiune, atâta vreme cât i se ceruse să facă diverse 
lucruri, rămăsese vechiul Jaan Vikary - puternic, hotărât, un adevărat 
conducător. Fără ocupaţie, devenea un cu totul alt om. Nu avea nimic 


de făcut, dar avea timp suficient să mediteze. lar asta nu era un lucru 
bun. Chiar dacă numele lui Garse Janacek nu fusese menţionat prea 
des în ultimele zile, era limpede că Jaan era bântuit de spectrul 
teynului său cu barbă roşie. Vikary era încruntat şi începuse să se 
adâncească în tăceri posomorâte ce puteau dura ore întregi. 

El fusese cel care insistase ca nimeni să nu părăsească turnul unde 
se adăpostiseră, şi tocmai el ieşea acum la plimbare şi în zori şi la 
apus, atunci când nu era de gardă. lar în timpul orelor de veghe, 
conversațiile lui erau pline de aduceri aminte incoerente din vremurile 
adolescenţei petrecute în castele din coaliția lronjade şi de povestiri 
istorice despre eroi martirizaţi ca Vikor patrician Redsteel şi Aryn 
patrician Glowstone. Nu se referea niciodată la viitor, şi foarte rar 
vorbea despre situaţia actuală. Dirk avea senzaţia că îi poate vedea 
tumultul lăuntric. În doar câteva zile Vikary pierduse absolut tot: 
teynul, patria şi neamul, chiar şi codul după care îşi călăuzise întreaga 
viaţă. Se împotrivea acestei realităţi - o luase deja pe Gwen să-i fie 
teyn, acceptând-o cu o încredere atât de completă pe care nu o 
arătase niciodată în trecut nici faţă de ea, nici faţă de Garse. Şi i se 
mai părea lui Dirk că Jaan încerca să-şi păstreze şi codul, agăţându-se 
disperat de orice fragment de onoare kavalară i-ar mai fi rămas. 
Gwen, nu Jaan, vorbea întruna despre vânarea vânătorilor, despre 
animale care se omoară între ele, despre toate lucrurile ce se pot 
întâmpla atunci când dispar codurile. Ea se exprima în aşa fel încât 
părea că vorbeşte şi în numele teynu/ui ei, dar Dirk nu credea că aşa 
stăteau lucrurile. Atunci când se referea la luptele iminente, Vikary 
părea în permanenţă a da senzaţia că era fapt cert duelul /u/ cu 
Bretan Braith. In timpul plimbărilor lui prin oraş, obişnuia să se 
oprească şi să facă antrenamente de tragere la ţintă atât cu pistolul, 
cât şi cu puşca. „Trebuie să fiu în formă dacă va trebui să-l înfrunt pe 
Bretan”, spunea el atunci. Şi, aidoma unui robot, îşi făcea exerciţiile 
zilnice, de obicei acolo unde străjile din turn îl puteau vedea, 
pregătindu-se pentru fiecare stil de luptă kavalar în parte. Intr-o zi se 
antrena pentru careul-morţii, împuşcându-şi adversarii imaginari, ziua 
următoare se pregătea pentru stilul liber, apoi pentru cel numit „o 
unică împuşcătură” şi din nou pentru careul-morţii. Cei care îl 
vegheau din turn se rugau fierbinte ca niciun duşman să nu vadă 
impulsurile puternice de lumină. lar lui Dirk îi era teribil de frică. In 
Jaan rezida forţa lor, iar el se pierduse acum în himerele lui războinice, 
în amăgirea lui pe jumătate rostită că Bretan Braith se va întoarce şi 
va catadicsi ca, în ciuda tuturor celor petrecute, să-i acorde dreptul de 
a se duela conform protocolului. In ciuda mult clamatei dibăcii a lui 
Jaan în duel, în ciuda antrenamentelor sale zilnice, lui Dirk i se părea 
din ce în ce mai puţin probabil ca patricianul lronjade să-l învingă pe 
Bretan într-un duel unu la unu. 


Somnul lui Dirk era bântuit de coşmaruri recurente despre tânărul 
Braith cu jumătate de chip: Bretan, cu vocea lui ciudată şi cu ochiul lui 
sclipitor şi cu ticul lui grotesc; Bretan, zvelt şi cu obraz neted şi 
inocent; Bretan, distrugătorul de oraşe. Se trezea din visele acestea 
lac de apă, epuizat şi încurcat în aşternuturi, amintindu-şi de urletele 
lui Gwen (bocete stridente asemenea celor scoase de turnurile din 
Kryne Lamiya), amintindu-şi de felul în care îl privise Bretan. Şi numai 
Jaan l-ar fi putut ajuta să alunge aceste vedenii, dar Jaan se lăsase 
acum în voia unui fatalism periculos, chiar dacă pretindea că totul era 
în regulă. 

Din cauza morţii lui Janacek, îşi zicea Dirk - mai ales, din cauza 
circumstanțelor în care se petrecuse acea moarte. Dacă Garse ar fi 
murit în mod normal, Vikary ar fi încercat cu orice chip să-l răzbune, 
mai furios şi mai pătimaş şi mai invincibil decât ar fi fost vreodată 
Myrik şi Bretan la un loc. Dar aşa cum stăteau lucrurile acum, Jaan era 
convins că teynul lui îl trădase, că îl vânase aşa cum ar fi vânat un 
animal sau un om-copie, iar această certitudine îl distrugea. De foarte 
multe ori, când făcea de pază cu el, Dirk a simţit nevoia acută să-i 
spună adevărul, să se ducă lângă el şi să-i strige în faţă: Wu, nu! Garse 
e nevinovat, Garse te-a iubit, Garse şi-ar fi dat viata pentru tine! Dar 
nu rosti niciun cuvânt. Dacă Vikary murea aşa, distrus de tristeţe şi de 
trădare şi de pierderea credinţei, oare cu cât mai iute l-ar fi putut 
ucide aflarea adevărului? 

Şi zilele treceau aşa, una după alta, şi fisurile din relaţia lor se 
adânceau, şi Dirk îşi urmărea tovarăşii cu nelinişte din ce în ce mai 
mare. Ruark îşi dorea să scape de acolo, Gwen îşi dorea răzbunarea, 
iar Jaan îşi dorea moartea. 


Capitolul 15 

În prima zi a plouat mai toată după-amiaza. Întreaga dimineaţă 
norii se adunaseră la răsărit, tot mai compacţi şi tot mai ameninţători, 
ascunzându-l pe Satan cel Gras şi pe copiii lui, astfel încât ziua s-a 
dovedit şi mai mohorâtă decât de obicei. Spre prânz izbucni furtuna 
cu tunete şi fulgere. Vânturile urlau atât de tare că parcă zguduiau 
turnurile de veghe, iar şuvoaie de apă murdară curgeau năvalnic pe 
străzile din piatră-incandescentă, spre rigolele întunecate. Când razele 
sorilor reuşiră să răzbată printre nori - aproape de asfinţit - 
descoperiră un Larteyn sclipitor, cu ziduri şi case mai curate şi mai 
strălucitoare decât le văzuse vreodată Dirk. Parcă Fortul-de-foc 
căpătase ceva speranţă. Insă asta a fost doar în prima zi. 

In ziua a doua lucrurile au revenit la normal. Ochiul ladului a făcut 
un arc roşu pe cer, Larteyn s-a bosumflat în întuneric sub el, iar vântul 
a adus înapoi praful de pe Pajişte pe care îl spălaseră ploile din ziua 
precedentă. La asfinţit, Dirk a observat un aerovehicul. 

Chiar deasupra munţilor, un punct negru care a traversat Pajiştea, 
iar apoi s-a întors coborând spre ei. Dirk îl urmări prin binoclu, cu 
coatele rezemate de pervazul îngust din piatră. Nu cunoştea maşina 
aceea - neagră şi mată, ca un liliac stilizat cu aripi mari şi faruri ca 
nişte ochi enormi. Vikary făcea de pază cu el. Dirk îl chemă la 
fereastră, iar Jaan privi nava fără prea mult interes. 

- Da, o cunosc, îi spuse el. N-are treabă cu noi, t'lLarien. Sunt 
vânătorii din casta Shanagate Holding. Mi-a spus şi Gwen că i-a văzut 
când au plecat de dimineaţă. 

Aerovehiculul dispăruse deja printre clădirile din Larteyn, iar Vikary 
se întoarse la locul lui, lăsându-l pe Dirk cu gândurile sale. 

In zilele următoare îi mai zări pe vânătorii Shanagate de câteva ori 
şi nu conteni să se mire cât de ireali arătau. Cât de straniu i se părea 
să se gândească cum ei se duc şi vin, deloc afectaţi de cele petrecute, 
trăindu-şi vieţile ca şi cum Larteyn nu era altceva decât un oraş 
paşnic, chiar dacă pe moarte, ca şi cum nimeni nu ar fi pierit. Erau 
atât de aproape, şi totuşi atât de departe şi de detaşaţi. Şi-i închipuia 
cum se vor întoarce la casta lor de pe Inaltul Kavalaan şi cum vor 
povesti cunoscuţilor cât de monotonă şi neinteresantă era viaţa pe 
Worlorn. Pentru ei nu se schimbase nimic; oraşul Kryne Lamiya îşi 
cânta mai departe cântecul funebru, iar oraşul Provocare încă mai 
trepida de lumini şi de viaţă şi de promisiuni. li invidia. 

In cea de-a treia zi Dirk se trezi brusc dintr-un coşmar deosebit de 
rău în care el se lupta singur cu Bretan. Nereuşind să mai adoarmă, 
intră în bucătărie unde Gwen, tocmai ieşită din gardă, se plimba 
încolo şi încoace, încercând să-şi domolească neastâmpărul. Işi turnă 
o halbă din berea lui Vikary şi îi ascultă lamentările. 

- Ar trebui să fi venit deja, se tot văicărea ea. Nu-mi vine să cred 


că încă îl mai caută pe Jaan. Cu siguranţă că şi-au dat seama ce s-a 
întâmplat! Şi atunci, de ce nu mai vin? 

Dirk se mulţumi să ridice din umeri şi să-i spună că el, unul, 
nutreşte speranţa că nimeni nu va veni peste ei; nava Teric neDahlir 
urma să sosească în curând. Dar ea se întoarse mânioasă la el. 

- Nu-mi pasă! se răsti ea, dar se îmbujoră imediat de ruşine că se 
pierduse cu firea şi se aşeză la masă. g 

Ochii îi sclipeau neîmblânziţi de sub bentiţa verde de pe frunte. li 
strânse mâna într-ale ei şi îi spuse, poticnindu-se în cuvinte, că Jaan 
nu se mai atinsese de ea de la moartea lui Janacek. Dirk o linişti 
asigurând-o că tuturor le va fi mai bine în momentul în care vor pleca 
de pe Worlorn. Gwen îi zâmbi, dându-i dreptate, apoi începu să 
plângă. Când ieşi din cameră şi îl lăsă singur, Dirk îşi luă bijuteria- 
şoptitoare şi o strânse în pumn, amintindu-şi. 

In ziua a patra, în vreme ce Vikary îşi făcea periculoasa plimbare 
din zori, Gwen şi Arkin Ruark s-au luat la harţă, iar ea l-a pocnit cu 
patul armei, l-a pocnit destul de tare chiar peste obraz, acolo unde 
încă se mai vedeau vânătăile şi umflăturile de data trecută. Ruark 
cobori din turn bolborosind că Gwen a înnebunit iarăşi şi că încearcă 
să-l omoare. Dirk, tocmai deşteptat dintr-un somn adânc, se afla în 
camera comună, iar kimdissianul a înmărmurit când l-a văzut. Niciunul 
nu a spus nimic, însă după acest incident, Ruark a început să 
slăbească vizibil, iar Dirk era convins că Arkin ştia ceea ce el doar 
bănuise înainte. 

In dimineaţa celei de-a şasea zile, Ruark şi Dirk stăteau împreună 
de pază, când kimdissianul îşi aruncă laserul de perete într-o criză de 
nervi iscată din senin. 

- Blestemat lucru! exclamă el. Braith, lronjade, nu-mi pasă câtuşi 
de puţin, bestii kavalare cu toţii, asta sunt, da. lar tu te pretinzi a fi o 
persoană rafinată de pe Avalon? Ha! Nu eşti deloc, dar deloc mai bun 
decât ei. Uită-te la tine. Ar fi trebuit să te las să te duelezi, să ucizi sau 
să fii ucis, aşa cum voiai tu. Şi ai fi fost fericit atunci, da, ai fi fost? 
Desigur, desigur. Am iubit-o pe dulcea Gwen şi ţi-am fost prieten şi 
unde e recunoştinţa mea, unde, unde e? 

Obrajii i se scofâlciseră, iar ochii lui tulburi se roteau de colo-colo. 

Dirk nu-l luă în seamă, iar Ruark se potoli curând. Dar mai târziu, în 
aceeaşi dimineaţă, după ce îşi recuperase puşca şi se zgâise la ziduri 
câteva ore, kimdissianul i se adresă din nou. 

- Şi eu am fost amantul ei, aşa să ştii. Nu ţi-a spus asta, ştiu eu 
bine, ştiu eu, dar este adevărat, este purul adevăr. S-a întâmplat pe 
Avalon, cu mult înainte să-l cunoască pe Jaantony şi să-şi pună 
afurisita aia de brățară de argint şi jad; s-a întâmplat chiar în noaptea 
în care i-ai trimis bijuteria aia şoptitoare. Era cumplit de beată, să ştii. 
Am stat mult de vorbă, şi ea a băut, şi după aia s-a culcat cu mine, şi 


a doua zi nici măcar nu şi-a mai amintit, să ştii asta, nici măcar nu şi-a 
mai amintit. Dar nu contează, pentru că acesta este purul adevăr, şi 
eu i-am fost amant. 

Kimdissianul începu să tremure. 

- Niciodată nu i-am povestit ce s-a întâmplat în noaptea aceea, 
t'Larien, şi nici n-am încercat să mă mai culc vreodată cu ea. Nu sunt 
prost ca tine, dar ştiu ce sunt şi ştiu că a fost doar o chestiune de 
moment. Dar momentul acela a existat cu adevărat, iar eu am 
învăţat-o o mulţime de lucruri şi i-am fost prieten şi sunt foarte bun în 
ceea ce fac, da, aşa sunt. 

Se opri să-şi tragă răsuflarea şi apoi plecă din turn, cu toate că mai 
aveau o oră până când venea Gwen să-i schimbe. 

Când ea urcă, primul lucru pe care îl făcu fu să-l întrebe pe Dirk ce 
anume îi spusese lui Arkin. 

- Nimic, răspunse el cu sinceritate. 

Apoi el vru să ştie ce rost avea această întrebare, iar ea îi povesti 
cum Ruark o trezise din somn plângând în hohote repetându-i că, 
indiferent de ce avea să se întâmple, ea trebuia să aibă grijă să 
publice cercetările lor, pentru că numele lui este legat de ele, pentru 
că, indiferent ce ar fi făcut el, numele lui era legat de aceste cercetări 
la care contribuise din belşug. Dirk dădu ostenit din cap şi îi oferi 
binoclul şi locul de lângă fereastră, iar apoi începură să vorbească 
despre alte lucruri. 

Tura de noapte din a şaptea zi le-a revenit lui Dirk şi lui Jaan 
Vikary. Oraşul kavalar era îmbrăcat în văpaia palidă a nopţii, 
bulevardele din piatră-incandescentă păreau nişte cristale negre în 
adâncul cărora focurile ardeau mocnit. Cam pe la miezul nopţii, 
deasupra munţilor apăru o lumină. Dirk o urmări cum se apropie de 
oraş. 

- Nu-mi dau seama ce este. E mult prea întuneric. Dar mi se pare 
că desluşesc un contur bombat, spuse el lăsând binoclul jos de la ochi. 
Să fie Lorimaar? 

Vikary se apropie de el. Maşina zburătoare se apropia, alunecând 
tăcută deasupra oraşului, dezvăluindu-şi identitatea. 

- Este maşina lui, confirmă Jaan. 

O urmăriră cum coteşte pe deasupra Pajiştii şi cum face un viraj 
îndreptându-se spre stâncă şi spre parcarea subterană de acolo. 
Vikary părea dus pe gânduri. 

- Nu mi-aş fi închipuit una ca asta, zise. 

Coborâră să-i trezească pe ceilalţi. 

Bărbatul ieşit din întunericul ascensorului care îl adusese din 
subteran se pomeni ameninţat de două arme cu laser. Gwen îşi ţinea 
pistolul aţintit asupra lui într-o atitudine aproape neglijentă. Dirk 
ţintise uşile ascensoarelor cu una din puştile de vânătoare şi stătea 


gata de tragere, cu cătarea lipită de obraz. Doar Jaan Vikary îşi ţinea 
puşca nepăsător în mână, fără să amenințe pe nimeni cu ea, iar 
pistolul era la locul lui în tocul de la şold. 

Uşile ascensorului se închiseră în spatele lui, iar bărbatul rămase 
nemişcat, evident înfricoşat. Nu era Lorimaar. Nu era niciunul dintre 
cei pe care îi cunoştea Dirk. Lăsă puşca jos. 

Bărbatul se uită la fiecare pe rând, apoi ochii îi poposiră asupra lui 
Vikary. 

- Patrician lronjade, zise el pe un ton grav, de ce mă ameninţi? 

De înălţime medie, nou-venitul era un individ sfrijit, cu părul blond 
şi lung, cu faţă ca de cal şi purta barbă. Imbrăcămintea lui, din 
material cameleonic, era acum roşie-cenuşie, febrilă ca dalele din 
piatră-incandescentă ale pavajului. 

Vikary întinse mâna şi împinse uşor pistolul lui Gwen într-o parte. 
Gestul acesta păru să o trezească. Se încruntă şi puse arma în toc. 

- Il aşteptam pe Lorimaar patrician Braith, zise ea. 

- Aşa este, confirmă Vikary. Nu am intenţionat să te ofensăm, 
Shanagate. Cinste castei tale şi cinste teynului tău. 

Bărbatul cu trăsături cabaline păru uşurat. 

- Şi ţie la fel, patrician lronjade, răspunse el. Nu a fost nicio ofensă. 

Incepu să se tragă nervos de nas. 

- Ai venit cu o maşină care este proprietate Braith, nu-i aşa? 

Străinul dădu din cap. 

- Aşa este, însă acum ne aparţine în conformitate cu legile 
recuperării bunurilor. Am dat peste ea în pădure, când urmăream cu 
teynul meu un unicorn în zbor. S-a oprit să bea apă şi aşa am dat 
peste maşina asta care era abandonată pe malul lacului. 

- Abandonată? Eşti convins? 

Bărbatul izbucni în râs. 

- li ştiu mult prea bine pe Lorimaar patrician Braith şi pe grasul de 
Saanel, şi nu m-aş hazarda să-i supăr. Nu, le-am găsit şi cadavrele. 
Credem că duşmanul lor, oricine ar fi fost acela, i-a aşteptat în 
maşină, şi când s-au întors de la vânătoare... îşi încheie povestea 
făcând gesturi care spuneau totul. De acum n-o să mai reteze niciun 
cap, nici de om-copie, nici de alt fel. 

- Morți? şuieră Gwen printre dinţi. 

- Cât se poate de morţi, de câteva zile bune, îi răspunse kavalarul. 
Prădătorii din pădure le făcuseră ferfeniţă cadavrele, desigur, însă îi 
puteai încă recunoaşte. Am găsit şi o a doua maşină chiar în apele 
lacului, complet distrusă şi inutilă, şi am văzut urme pe nisip care 
indicau faptul că mai aterizaseră şi decolaseră de acolo şi alte nave. 
Maşina lui Lorimaar încă mai era în bună stare, chit că era plină de 
hoituri de copoi Braith. Am curăţat-o şi am revendicat-o. Teynu/ meu 
vine în urma mea cu maşina noastră. 


Vikary făcu un semn că a înţeles. 

- Se întâmplă lucruri neobişnuite, continuă celălalt. 

Se uită la toţi trei cu viclenie, fără să-şi ascundă curiozitatea. 
Privirea lui zăbovi mai mult asupra lui Dirk, apoi asupra brăţării din 
fier a lui Gwen, dar nu făcu niciun comentariu. 

- Se pare că sunt mai puţini Braith pe aici în ultima vreme, mai 
puţini decât de obicei. lar acum am dat peste doi care au fost omorâţi. 

- Vei mai găsi şi alţii dacă vei căuta mai bine, îi spuse Gwen. 

- Işi fac o nouă castă, adăugă Dirk. In iad. 

După ce bărbatul din Shanagate îşi văzu de drum, se înapoiară la 
turnul lor. Niciunul nu rosti niciun cuvânt. Umbre lungi se agăţau de 
picioarele lor şi îi urmăreau pe străzile colorate într-un stacojiu 
posomorât. Paşii lui Gwen îi trădau oboseala. Vikary părea 
înspăimântat; îşi ţinea puşca pregătită, gata să tragă în cazul în care 
Bretan Braith le-ar fi ieşit în drum. Se uita atent la fiecare alee, la 
fiecare loc mai întunecos pe lângă care treceau. 

Ajunşi în încăperea comună şi bine iluminată, Gwen şi Dirk se 
prăbuşiră istoviţi pe podea, în vreme ce Jaan rămase câteva clipe în 
pragul uşii, dus pe gânduri. Apoi îşi lăsă armele şi deschise una din 
sticlele cu vin vechi, spumos, din care băuse cu Garse şi Dirk în 
noaptea dinaintea duelului care nu a mai avut loc. Turnă licoarea în 
trei pahare. 

- Să bem, îşi ridică el paharul. Ne apropiem de sfârşit. Nu a mai 
rămas decât Bretan Braith. In curând ori el i se va alătura lui Cheli, ori 
eu mă voi duce lângă Garse. Oricum, va fi pace. 

Işi bău paharul până la fund. Ceilalţi doar sorbiră. 

- Ar trebui şi Ruark să bea cu noi, spuse Vikary pe neaşteptate 
turnându-şi din nou băutură. 

Kimdissianul nu-i însoţise la întâlnirea lor din miez de noapte. Dar 
nu pentru că i-ar fi fost frică, cel puţin Dirk nu credea că aceasta 
fusese cauza absenței lui. Jaan îl trezise, iar Ruark se îmbrăcase cu cel 
mai frumos costum al lui dintr-un material mătăsos, la care asortase şi 
o beretă stacojie. Insă când Vikary îi dăduse o puşcă, el o privise cu un 
surâs ciudat şi i-o înapoiase. Apoi spusese: 

- Şi eu am propriul meu cod, Jaantony, iar tu trebuie să mi-l 
respecţi. ţi mulţumesc, dar cred că nu voi veni cu voi. 

Tonul lui fusese plin de demnitate, iar privirea îi păruse aproape 
jucăuşă sub smocurile de păr blond deschis. Jaan îi ceruse să stea de 
gardă în turn, iar Ruark consimţise. 

- Lui Arkin nu-i place vinul kavalar, spuse Gwen. 

- Nu are importanţă, îi răspunse Jaan. Aceasta este o adunare de 
Kethi, nu o petrecere. Ar trebui să bea cu noi. 

Lăsă paharul şi urcă scara spre turn cu graţie naturală. 

Când reveni, însă, câteva secunde mai târziu, nu mai era la fel de 


dezinvolt. Îi privi lung. 

- Ruark nu va bea cu noi. Ruark s-a spânzurat. 

In zorii acelei zile, a opta de când stăteau de veghe în turn, Dirk a 
fost cel care a plecat să se plimbe. 

Nu intră în Larteyn, ci merse pe zidurile oraşului. Erau late de trei 
metri, din piatră neagră acoperită cu dale groase din piatră- 
incandescentă, aşa că nu exista niciun risc să cadă. Gwen îl dăduse 
jos pe Ruark, apoi îl dusese la culcare pe Jaan, astfel încât Dirk făcea 
singur de pază, cu puşca inutilă în mână, cu binoclul atârnându-i de 
gât, cu privirea aţintită asupra zidurilor, când răsări primul dintre sorii 
cei galbeni, iar focurile nopţii începură să se stingă. Şi atunci îi venise 
ideea. Ştia că Bretan Braith nu se va mai întoarce în oraş, drept 
pentru care veghea lor devenise o formalitate. Işi sprijini puşca de 
perete, chiar lângă fereastră, se îmbrăcă mai gros şi ieşi. 

Merse mult. La intervale regulate se înălţau alte turnuri de veghe 
asemănătoare cu al lor. Trecu pe lângă şase dintre ele şi estimă 
distanţa dintre ele ca fiind de aproximativ trei sute de metri. Fiecare 
turn avea garguiul său, însă observă că aceştia nu semănau între ei. 
Abia acum îi recunoscu. Nu erau deloc gargui obişnuiţi, din cei de pe 
Bătrânul Pământ; erau demoni din legendele kavalare, variante 
groteşti ai dactiloizilor şi ai hruunilor şi ai sorbitorilor de suflete 
githyanki. lar într-un anumit sens, toţi erau adevăraţi. Pe undeva, 
printre stele, mai existau încă toate aceste rase. 

Stelele. Dirk se opri şi îşi ridică privirea. Ochiul ladului începuse să 
se vadă deasupra orizontului; majoritatea astrelor deja dispăruseră. 
Zări doar una singură, foarte stinsă, un vârf de ac roşu încadrat de 
şuviţe cenuşii de nori. Dar şi aceasta dispăru văzând cu ochii. Steaua 
Inaltului Kavalaan, îşi zise el. l-o arătase Garse Janacek ca să-l 
călăuzească în fuga lui de vânători. 

Aici cerul avea prea puţine stele. Acestea nu erau lumi unde să 
trăiască oamenii, lumi ca Worlorn, sau Inaltul Kavalaan, sau Zorii- 
Întunecaţi, lumile acestea din Exterior. Imensa Mare Neagră se afla 
foarte aproape, iar Vălul Diavolului acoperea mare parte din galaxie, 
iar cerurile erau mohorâte şi goale. Cerul ar trebui să aibă stele. 

Aşa cum omul ar trebui să aibă un cod. Un prieten, un teyn, o 
cauză - ceva mai presus de propria-i persoană. 

Dirk se apropie de marginea zidului. Era un drum lung, tare /ung 
până jos. Prima oară când trecuse cu scuterul aerian peste ziduri, 
ameţise şi se dezechilibrase doar uitându-se în jos. lar sub ziduri, 
stânca se înclina la nesfârşit şi, undeva la poalele ei, un râu curgea 
printre ierburi şi prin pâcla dimineţii. 

Rămase pe loc, cu mâinile în buzunare, tremurând puţin în bătaia 
vântului. Rămase pe loc şi privi. Apoi îşi scoase bijuteria-şoptitoare. O 
strânse între degetul mare şi arătător, aşa cum strângi un talisman 


aducător de noroc. Jenny, şopti gândul lui. Unde dispăruse oare? Nici 
măcar bijuteria aceasta nu i-o mai putea aduce înapoi. 

Auzi paşi, apoi o voce: 

- Cinste castei tale, cinste teynu/ui tău. 

Cu bijuteria-şoptitoare încă în mână, Dirk se întoarse. Lângă el 
apăruse un bătrân. Inalt ca Jaan şi bătrân ca bietul Cheli. Masiv şi 
leonin, cu părul alb ca zăpada coborându-i în barba la fel de 
impetuoasă şi formând o coamă magnifică. Dar chipul îi era galben şi 
obosit, ca şi cum l-ar fi purtat de prea multe secole. Ochii însă îi 
ieşeau în evidenţă de sub sprâncenele stufoase - foarte vii, incredibil 
de albaştri, gheaţă fierbinte, aidoma ochilor lui Garse Janacek. 

- Nu am nicio castă, spuse Dirk, şi nu am niciun teyn. 

- Îmi cer scuze, zise bătrânul. Extraterestru, nu? 

Dirk făcu o plecăciune. 

Bătrânul râse înfundat. 

- Ei bine, duhule, trebuie să te anunţ că nu ţi-ai ales bine oraşul pe 
care să-l bântui. 

- Duh? 

- Duh, fantomă a Festivalului. Ce altceva ai putea să fii? Aceasta 
este planeta Worlorn, iar cei vii au plecat cu toţii acasă. 

Bătrânul avea o mantie neagră cu buzunare mari peste haine 
albastru deschis. Un disc greu din oţel inoxidabil îi atârna de un şiret 
din piele chiar sub barbă. Când scoase mâinile din buzunare, Dirk 
observă că îi lipsea unul dintre degete. Şi nu avea nicio brățară. 

- Nu ai teyn, îi spuse. 

Bătrânul bombăni. 

- Dar bineînţeles că am avut un teyn, duhule. Am fost poet, nu 
preot. Ce fel de întrebare e asta? Ai grijă. S-ar putea să mă simt jignit. 

- Nu porţi fier şi foc, preciză Dirk. 

- Foarte adevărat, şi ce-i cu asta? Fantomele nu au nevoie de 
bijuterii. Teynul/ meu este mort de treizeci de ani, şi îmi închipui că 
acum bântuie deja vreo castă Redsteel. lar eu am rămas aici să bântuli 
planeta Worlorn. Mă rog, să bântui oraşul Larteyn, ca să spun drept. 
Ar fi foarte obositor să bântui o întreagă planetă. 

- Aha, exclamă Dirk. Adică şi tu eşti o fantomă, nu? 

- Da, îi răspunse bătrânul. Şi uite-mă cum stau la palavre cu tine 
doar pentru că nu am un lanţ pe care să-l zornăi şi să te bag în 
sperieţi. Ce altceva credeai că sunt? 

- Cred, zise Dirk, cred că s-ar putea să fii chiar Kirak Redsteel 
Cavis. 

- Kirak Redsteel Cavis, repetă celălalt lungind cu voce răguşită 
cuvintele. Il cunosc. Un duh ca nimeni altul. Soarta i-a hărăzit să 
vâneze hoitul poeziei kavalare. lese noaptea jelind şi recitând versuri 
din elegiile lui Jamis-Lion Taal şi unele din cele mai bune sonete ale lui 


Erik patrician lronjade Devlin. În nopţile cu lună plină cântă cântece 
Braith de luptă şi uneori chiar cântece funebre ale canibalilor din 
Sălaşele de Cărbuni din Adâncuri. Fantomă get-beget, pe legea mea, 
şi încă una vrednică de milă. Indeosebi atunci când vrea să îşi 
chinuiască vreo victimă, îi recită din propriile sale poezii. Şi, crede-mă, 
odată ce l-ai ascultat pe Kirak Reedsteel recitând, vei ajunge să 
implori să auzi zornăit de lanţuri. 

- Aşa să fie? se miră Dirk. Nu înţeleg de ce ar fi atât de rău să fii 
poet. 

- Kirak Redsteel compune în kavalara veche, se încruntă bătrânul. 
lar asta este suficient. Este o limbă pe moarte. Aşa că cine îi va citi 
scrierile? In casta lui bărbaţii cresc vorbind limba interstelară 
standard. Poate că îi vor traduce poemele, dar nu prea merită efortul. 
Traducerea nu rimează, iar metrul şchiopătează ca un om-copie cu 
spinarea fărâmată. Niciunul din vechile poeme nu sună bine în 
traducere, absolut niciunul. Cadenţa veselă a lui Galen Glowstone, 
imnurile minunate ale lui Laaris-cel-Orb patrician Kenn, toate 
poezelele alea plictisitoare la culme scrise de Shanagate întru 
preamărirea legăturii de fier şi foc, până şi cântecele eyn-kethii/or, 
care nu prea pot fi socotite poezie. Toate au murit, absolut toate, şi au 
supravieţuit doar în Kirak Redsteel. Da, este o fantomă. Pentru care 
alt motiv să fi venit pe Worlorn? Aceasta este o lume a fantomelor. 

Işi mângâie barba şi se uită la Dirk. 

- Tu trebuie să fii fantoma vreunui turist. Precis că te-ai rătăcit 
atunci când ai plecat să cauţi o toaletă. Şi de atunci încoace tot bântui 
pe aici. 

- Nu, îl contrazise Dirk, nu. Am căutat altceva. Surâse şi îi arătă 
bijuteria-şoptitoare. Bătrânul o studie cu atenţie, mijindu-şi ochii. 

- Indiferent ce ar fi, probabil că a murit, spuse el. 

De sub ziduri, de jos, de lângă scânteierile râului care traversa 
Pajiştea, veni vaietul stins al unei banshee. Dirk se uită în jur, dar nu 
văzu nimic, pentru că acolo nu era nimeni altcineva în afară de ei, şi 
de vântul rece şi de Ochiul ladului pe cerul crepuscular. Nicio 
banshee. Trecuse timpul bansheelor. Dispăruseră definitiv. 

- A murit? şopti Dirk. 

- Worlorn este plin de lucruri moarte, spuse bătrânul, şi de oameni 
care caută lucruri moarte şi de fantome. 

Mormăi ceva în kavalara veche, ceva ce Dirk nu pricepu, apoi se 
îndepărtă încet. 

Dirk îl urmări cu privirea. Apoi se uită la orizontul ascuns în spatele 
unui taluz de nori cenuşiu-albăstrii. 

Pe undeva, în direcţia aceea, se afla aerodromul spaţial, şi - era 
sigur de asta - Bretan Braith. 

- Ah, Jenny, şopti el bijuteriei. 


Apoi o aruncă departe, aşa cum un puştan aruncă o pietricică în 
lac. Se gândi o clipă la Gwen şi la Jaan şi zăbovi mai mult cu gândul la 
Garse. 

Apoi se întoarse spre bătrân şi îl strigă. 

- Duhule! Aşteaptă puţin! Am să-ţi cer un serviciu, ca de la 
fantomă la fantomă. 

Bătrânul se opri. 


Epilog 

Era un loc întins şi plin de buruieni în mijlocul Pajiştii, nu departe 
de terenul de aterizare. Pe vremuri, în zilele Festivalului, aici se 
desfăşurau tot felul de jocuri, iar sportivii din unsprezece lumi din 
Exterior, din cele paisprezece existente, se înfruntaseră pentru 
coroane din ferită. 

Dirk şi Kirak Redsteel veniseră cu mult mai devreme de ora 

stabilită pentru întâlnire. 
_ Pe măsură ce timpul se scurgea, Dirk începu să se neliniştească. 
Insă nu avea de ce. Aerovehiculul cu capota în formă de lup rânjind 
apăru pe cer exact la momentul fixat. Zbieră din tuburile de impuls, 
trecând o dată pe deasupra lor pentru a se asigura că se aflau cu 
adevărat acolo, apoi veni la aterizare. 

Bretan Braith se îndreptă spre ei, păşind prin iarba moartă, călcând 
peste florile veştejite. Se apropia amurgul. Ochiul lui din piatră- 
incandescentă începuse să strălucească. 

- Deci mi s-a spus adevărul, îi zise el lui Dirk, cu surprindere în 
vocea-i tăioasă, voce pe care Dirk o auzise adesea în coşmarurile lui, 
voce cu câteva octave prea gravă şi mult prea deformată pentru a-i 
aparţine unui om atât de subţire şi direct ca Bretan. 

- Eşti realmente aici. 

Tânărul Braith se oprise la câţiva metri distanţă. Se îmbrăcase în 
straie albe de duel, nespus de curate şi strălucitoare, cu un cap de lup 
brodat cu purpură deasupra inimii. De cingătoarea neagră îi atârnau 
două arme: în stânga - un pistol cu laser, iar în dreapta, un pistol 
automat uriaş din metal albastru-cenuşiu. Brăţara din fier nu mai avea 
nicio piatră-incandescentă. 

- Drept să-ţi spun, nu l-am crezut pe bătrânul Redsteel, continuă 
el. Dar mi-am spus că locul nu e departe şi n-ar strica să verific. Dacă 
ar fi fost o minciună, m-aş fi putut întoarce repede la portul stelar. 

Kirak Redsteel se aşeză în genunchi şi începu să deseneze un 
careu pe iarbă. 

- Presupui că am să-ţi acord onoarea de a mă duela cu tine, zise 
Bretan. Nu am niciun motiv să fac aşa ceva. 

Făcu un gest scurt din mâna dreaptă şi Dirk se pomeni că priveşte 
fix în ţeava pistolului automat. 

- De ce nu te-aş omori pur şi simplu? Chiar în clipa aceasta? 

Dirk ridică din umeri. 

- Omoară-mă, dacă asta vrei, dar răspunde-mi mai întâi la o 
întrebare. 

Bretan îl privi lung fără să spună nimic. 

- Dacă în oraşul Provocare aş fi venit la tine, în subsol, aşa cum 
voiai, te-ai fi duelat cu mine? îl întrebă Dirk. Sau m-ai fi ucis 
considerându-mă om-copie? 


Bretan puse arma la loc în tocul ei. g 

- M-aş fi luptat cu tine în duel, t'Larien. In Larteyn, în Provocare, 
aici - nu are nicio importanţă unde. M-aş fi duelat cu tine. Nu cred în 
oameni-copie, t'Larien. Niciodată nu am crezut. Am crezut numai în 
Cheli care purta legătura noastră şi căruia nu-i păsa de chipul meu 
desfigurat. 

- Da, spuse Dirk. 

Kirak Redsteel conturase jumătate din careu. Dirk ridică privirea la 
cer, întrebându-se cât timp mai avea. 

- Încă ceva, Bretan Braith. De unde ai ştiut să ne cauţi tocmai în 
Provocare, nu în alt oraş? 

Bretan îşi ridică umerii cu mişcarea lui ciudată. 

- Kimdissianul mi-a spus pentru un preţ bun. Orice kimdissian 
poate fi cumpărat. Plantase un dispozitiv de urmărire în haina pe care 
ţi-a dat-o. Mi se pare că foloseşte asemenea dispozitive în activitatea 
lui de cercetare. 

- Care a fost preţul? îl întrebă Dirk uitându-se la cele trei laturi ale 
careului deja trasate, linii albe de cretă pe iarbă. 

- M-am jurat pe onoarea legăturii mele că nu îi voi face niciun rău 
lui Gwen Delvano şi că o voi apăra împotriva tuturor. 

Dispăreau acum şi razele ultimului soare care trecuse dincolo de 
munţi ca să se alăture fraţilor lui. 

- Acum, zise Bretan, am şi eu o întrebare pentru tine, t'Larien. De 
ce m-ai căutat? 

Dirk îi zâmbi. 

- Pentru că îmi placi, Bretan Braith. Tu ai incendiat Kryne Lamiya, 
nu-i aşa? 

- Aşa este, răspunse Bretan. Am sperat să arzi şi tu împreună cu 
oraşul, la fel şi Jaantony patrician lronjade, veneticul, cel care sfărâmă 
legături. Mai trăieşte? 

Dirk nu-i răspunse la întrebarea aceasta. 

Kirak Redsteel se ridică şi îşi scutură praful de cretă de pe palme. 
Careul era gata. Scoase armele gemene: două săbii din oţel kavalar, 
cu mânerele bătute în pietre-incandescente şi jad. Bretan alese una şi 
o încercă - lama tăie aerul cântând şi zbierând în acelaşi timp - apoi, 
satisfăcut, se retrase într-unul din colţurile careului. Rămase nemişcat, 
aşteptând; o clipă păru aproape fericit, o siluetă întunecată şi subţire 
sprijinindu-se uşor în sabie. Ca luntraşul, îşi spuse Dirk şi, fără să vrea, 
căută din ochi maşina-cap-de-lup ca să se asigure că nu se 
transformase într-o luntre. Inima îi bătea cu putere. 

Alungă gândul, luă cealaltă sabie şi se retrase în colţul său. Kirak 
Redsteel îi surâse. Va fi uşor, îşi spuse. Incercă să-şi amintească sfatul 
pe care i-l dăduse Garse Janacek nu cu mult timp în urmă. Incasează o 
lovitură şi dă şi tu una, îşi mai spuse. li era îngrozitor de frică. 


Bretan îşi aruncă pistoalele în iarba veştejită din afara careului şi 
făcu câteva mişcări cu sabia ca să-şi dezmorţească braţul. Chiar şi 
peste cei şapte metri care îi despărţea, Dirk tot reuşea să-i 
desluşească ticul nervos al obrazului distrus. 

O stea se înălța de după umărul drept al lui Bretan. Alb-albastră şi 
mare şi foarte aproape, urcând încet spre zenit pe cerul din catifea 
neagră. lar apoi se va duce spre Eshellin şi ai-Emerel şi Lumea 
Oceanului de Vin Negru, îşi spuse Dirk. Le ură noroc locuitorilor 
tuturor acelor lumi. 

Kirak Cavis ieşi din careul-morţii şi spuse un cuvânt în kavalara 
veche. Bretan porni, grațios, cu paşi uşori, foarte alb, cu ochiul 
strălucind. 

lar Dirk rânji aşa cum numai Garse ar fi putut să rânjească, îşi 
îndepărtă părul din ochi printr-o mişcare a capului şi îi ieşi în 
întâmpinare. Nicio stea nu-i lumină tăişul săbiei când o ridică şi o 
atinse de cea a lui Bretan. Bătea vântul. Era cumplit de frig. 


Glosar 
ai - (after interregnum) - epocă începută după perioada de 
interimat care a urmat Colapsului. 


ai-Emerel - planetă de pe Lizieră, ce a fost populată de oameni 
imediat după interimat (de aici particula a/-), prin colonizarea ei de 
către arcologiţii de pe Daronne. Civilizaţia emereli este una dezvoltată 
din punct de vedere tehnologic, cultivată, pacifistă, dar statică şi întru 
câtva înregimentată. Cetăţenii acestei lumi locuiesc în oraşe-turn 
înalte de kilometri, construite conform principiilor arcologiei (concept 
care îmbină arhitectura cu ecologia, ce consideră oraşul ideal a fi o 
unică structură verticală, uriaşă, în care mai este păstrat mediul 
natural), înconjurate de terenuri agricole şi de păduri, şi majoritatea 
nu părăsesc clădirile în care s-au născut. Nemulţumiţilor li se permite 
să lucreze în flota comercială interstelară a planetei ai-Emerel, însă 
aceştia nu se mai pot întoarce în turnurile lor natale. 


Al Doisprezecelea Vis - Oraş al Festivalului ridicat pe Worlorn de 
kimdissieni. Al Doisprezecelea Vis a fost considerat de către cei cu 
gusturi sofisticate drept cel mai frumos dintre cele paisprezece oraşe 
construite pe Lizieră pentru Festival. Numele lui provine din religia 
kimdissiană, care este de părere că universul cu tot ce se află în ela 
fost creat de Visător, al cărui al doisprezecelea vis a fost Frumuseţea 
Neîntrecută. 


Avalon - planetă din haloimăs colonizată de locuitorii de pe 
Newholme în primul secol al Imperiului Federal. Capitală de sector în 
timpul Războiului Dublu, Avalon nu a pierdut nicio navă şi a jucat un 
rol important în procesul de încheiere a interimatului prin programul ei 
energic de prospecţiuni, comerţ şi reeducare. Ulterior a devenit un 
important centru academic. Academia de Antropologie şi Ştiinţe 
Umaniste, împreună cu multe din institutele asociate, se află pe 
Avalon. Tototdată, Avalon este un important centru comercial, 
deţinând cea mai mare flotă comercială din haloimăs. Navele de pe 
Avalon fac comerţ atât cu bunuri, cât şi cu informaţii ştiinţifice. 


Axul - vezi Satan cel gras. 

Bakkalon - Zeitate venerată de Îngerii de Oțel, descrisă adeseori 
ca un copil gol, cu o sabie neagră în mâini, purtând de asemenea 
denumirea şi de copilul palid. 


Baldur - Colonie de primă generaţie, înfiinţată de oamenii de pe 
Pământ în primii ani de zboruri interstelare. 


A fost o capitală de sector în timpul Războiului Dublu, iar astăzi 
este un important centru comercial. 


banshee - cunoscută şi sub numele banshee neagră; animal 
înaripat de pradă originar de pe Inaltul Kavalaan. 


Bastion - Planetă din haloimăs, populată de oameni; nu se cunosc 
detalii despre modul în care a fost colonizată. Iniţial, Bastion a fost o 
colonie de oameni, apoi a fost cucerită de hranganieni în timpul 
Războiului Dublu, recucerită de oameni în cele din urmă. Astăzi este 
condusă de Îngerii de Oțel, care au transformat-o în capitala lor. 


Bătrâna Hranga - Planetă de origine a rasei hranganiene, unul 
dintre puţinele locuri unde pot supravieţui Minţile Hranganiene. 


Bătrânul Pământ - Planeta de baştină a rasei omeneşti, pe 
vremuri capitală a Imperiului Federal. In timpul interimatului şi după 
revolta de proporţii considerabile a armatelor sale, Bătrânul Pământ a 
rechemat acasă ce mai rămăsese din trupe şi s-a izolat de tot restul 
oamenilor. Embargoul acesta este în vigoare şi astăzi, cu câteva 
excepţii. Există multe legende şi multe presupuneri referitoare la viaţa 
de pe Bătrânul Pământ, dar prea puţine date reale. Mai este cunoscut 
şi ca Pământul, Terra, Acasă. 


Bătrânul Poseidon - Lume omenească de a treia generaţie, 
colonizată la începuturile perioadei federale. Planetă cu oceane 
sălbatice şi bogății inestimabile, Bătrânul Poseidon a devenit curând 
un important centru comercial şi capitală de sector. După mai puţin 
de un secol, poseidoniţii înşişi au început să construiască nave 
interstelare şi să trimită colonişti în spaţiu; au colonizat peste 
douăzeci de planete, inclusiv Lumea lui Jamison. 


betheynă - Termen kavalar care desemnează o femeie legată de 
un bărbat, sub a cărui protecţie se află; ad litteram, ţiitoare. 


bijuterie-şoptitoare - cristal în care au fost „gravate” puteri 
telepatice, cu ajutorul cărora poate reţine anumite emoţii sau gânduri 
care apoi sunt percepute de minţile „rezonante” sau empatice, atunci 
când persoanele respective îl ating. Orice tip de cristal poate fi 
transformat într-o bijuterie-şoptitoare, însă există anumite tipuri de 
pietre preţioase care rețin undele telepatice mai bine decât altele. 
Forţa şi claritatea unei asemenea bijuterii se pot modifica în timp şi în 
funcţie de talentul gravorului telepat. Sunt renumite îndeosebi 
bijuteriile-şoptitoare de pe Avalon, unde există atât o rezervă 


considerabilă de cristale, cât şi numeroşi bijutieri talentaţi şi dotați cu 
puteri paranormale. Cele mai valoroase asemenea bijuterii sunt 
produse în lumile mai puţin dezvoltate, dar îşi găsesc cu greu drumul 
pe piaţa interstelară. 


_ Braith - Una dintre cele patru coaliţii moderne de caste de pe 
Inaltul Kavalaan. In general, este considerată drept cea mai 
tradiționalistă dintre cele patru. Braith mai poate desemna şi un 
membru al acestei caste. 


Braque - Planetă populată de oameni, aflată în apropiere de Vălul 
Diavolului, pe extremitatea haloimăsului. Planetă primitivă, plină de 
superstiții, guvernată de preoţi care exercită un control strict asupra 
tehnologiei. 


Bronzefist - Coaliţie de caste de pe Înaltul Kavalaan, dispărută în 
prezent. 


castă - unitate socială fundamentală de pe Înaltul Kavalaan; o 
încăpere subterană, sau o serie de încăperi, uşor de apărat în caz de 
atac, care oferă adăpost unui număr de la şase la o sută de persoane. 
In timpurile străvechi fiecare castă era o entitate independentă, 
combinaţie între familie şi naţiune. Insă de curând castele au început 
să formeze alianţe şi să fuzioneze între ele, conectându-se, chiar, în 
subteran; acestea au fost numite coaliţii de caste. In timpurile 
moderne, termenul castă este adesea folosit în sens mai larg pentru a 
desemna ceea ce este, de fapt, o coaliţie de caste. 


Coaliția lronjade - una dintre cele patru coaliţii moderne de caste 
de pe Inaltul Kavalaan. Cea mai progresistă dintre castele kavalare. 


Colaps - Perioada de destrămare şi decădere a Imperiului Federal 
al Bătrânului Pământ. Datele Colapsului sunt greu de stabilit; din 
cauza războiului, comunicațiile dintre planete au fost şi mai haotice 
decât de obicei, iar fiecare planetă şi-a trăit propriul colaps. 
Majoritatea istoricilor menţionează revolta de pe Thor şi distrugerea 
planetei Wellington ca fiind evenimentele principale care au dus la 
prăbuşirea Imperiului Federal, însă atrag atenţia asupra faptului că, 
pentru coloniile mai îndepărtate, Imperiul se dovedise o construcţie 
artificială neconvingătoare cu secole înainte de destrămarea lui. 


Copiii lui Satan - vezi Coroana ladului. 


Coroana ladului - Unul dintre numele date celor şase stele 


galbene (ca întreg) care se rotesc în jurul uriaşei stele roşii, numite 
uneori şi Ochiul ladului, formând împreună cu aceasta Roata de Foc. 
Cele şase stele mai sunt cunoscute şi sub denumirea Copiii lui Satan 
şi Sorii Troieni. Cele şase stele sunt practic identice, şi orbitează într-o 
relaţie troiană una faţă de cealaltă. 


cro-betheynă - termen kavalar care se referă la legătura dintre o 
betheynă şi teynul protectorului ei; ad litteram, ţiitoare folosită în 
comun. 


dactiloizi - nume dat de oameni unor sclavi hranganieni cu aripi, 
folosiţi ca trupe de şoc în timpul Războiului Dublu, datorită asemănării 
lor cu pterodactilii din preistoria Bătrânului Pământ. Dactiloizii erau 
nişte creaturi sălbatice, cu creierul puţin dezvoltat, dotați doar cu un 
minim de inteligenţă. 


Daronne - Planetă din haloimăs, populată de oameni, aflată în 
apropiere de Vălul Diavolului. Colonizată de trei ori de extratereştri şi 
de două ori de oameni, Daronne este un amestec de culturi ezoterice. 


Erikan - Planetă populată de oameni, botezată după numele 
liderului religios Erika Stromjones, colonizată de discipolii ei şi 
dedicată principiilor pe care ea le-a îmbrăţişat, mai ales principiului de 
dobândire a nemuririi prin clonare. 


Eshellin - Planetă de pe Lizieră, populată de oameni, colonizată în 
urma unui val de migrări de pe Daronne. Planetă relativ primitivă şi 
slab populată. 


Esvoch - Oraş al Festivalului construit de locuitorii planetei 
Eshellin. 


eyn-kethi - termen kavalar care se referă la femeile folosite 
pentru reproducere în castă, disponibile din punct de vedere sexual 
tuturor bărbaţilor din casta respectivă; ad /itteram, legată de toţi fraţii 
de castă. 


Fiul Visătorului - Lider religios care a trăit pe Deirdre la 
jumătatea perioadei federale. Fiul Visătorului a propovăduit crezul 
pacifismului fizic şi al agresiunii psihologice şi i-a îndemnat pe 
discipolii lor să reziste în faţa duşmanilor prin înţelepciune, nu prin 
forţă. Astăzi, învăţăturile lui sunt extrem de influente pe planetele 
Kimdiss, Kayan, Tamber şi altele. 


fyndii - rasă extraterestră, primele fiinţe inteligente care au 
călătorit printre stele pentru a intra în contact cu oamenii. Fyndii au 
fost unii dintre inamicii Imperiului Federal din Războiul Dublu. Se pare 
că fyndii nu ar fi nutrit niciun fel de loialitate de rasă; societăţile lor 
sunt formate din „hoarde” aflate în relaţii de rivalitate. Fără conştiinţă, 
incapabili să simtă plăcere, sunt nişte paria solitari. Fyndii guvernează 
aproximativ nouăzeci de planete, în general situate mai spre centru 
faţă de planetele colonizate de oameni. 


githyanki - rasă de sclavi hranganieni, numiţi adesea de către 
oameni şi sorbitori de suflete. Dotaţi cu minimă inteligenţă, spre 
deloc, plini de răutate şi telepaţi puternici, githynakii erau capabili să 
se joace cu minţile oamenilor, trimiţându-le acestora viziuni false, 
halucinaţii şi vise, accentuându-le latura animalică şi întunecându-le şi 
deformându-le judecata şi raţiunea, toate în scopul de a-i învrăjbi. 


haloimăs - termen din argoul wolfmanian, intrat în limbajul 
obişnuit, care desemnează spaţiul dintre Lizieră şi planetele cu 
civilizaţii dezvoltate din jurul Bătrânului Pământ. Imperiul Hranganian 
a ocupat o mare porţiune din ceea ce astăzi poartă numele de 
„haloimăs”, unde au avut loc şi cele mai atroce confruntări din 
Războiul Dublu, distrugând multe planete şi aruncând multe civilizaţii 
în confuzie, în „haloimăs”, de unde şi termenul. Cele mai importante 
planete populate de oameni din haloimăs sunt: Avalon, Bastion, 
Prometeu şi Lumea lui Jamison. 


hranganieni - cei mai aprigi duşmani ai omenirii în timpul 
Războiului Dublu, hranganienii sunt, probabil, cei mai inteligenţi dintre 
extratereştii cunoscuţi până acum. Sistemul lor social era structurat 
pe baza câtorva clase biologice, majoritatea aparţinând unor specii 
diferite. Dintre milioanele de hranganieni, doar aşa-numitele Minţi 
erau cu adevărat dotate cu inteligenţă, însă oamenii nu au reuşit 
niciodată să comunice nici măcar cu aceştia. Hranganienii erau 
xenofobi în cel mai înalt grad; înainte de Războiul Dublu, au înrobit 
zeci de rase mai puţin dezvoltate, şi există dovezi că au exterminat cu 
totul alte rase. Războiul i-a distrus complet pe hranganienii de 
pretutindeni, cu excepţia celor de pe Bătrâna Hranga şi de pe câteva 
din coloniile lor cele mai vechi. 


hruun - rasă hranganiană de sclavi, folosită adesea în luptă în 
timpul Războiului Dublu. Hruunii erau mai inteligenţi decât 
majoritatea celorlalţi sclavi hranganieni. Planeta lor natală era o 
planetă cu valoare mare a forţei gravitaționale după standardele 
umane, astfel că hruunii erau războinici extrem de puternici. Printre 


alte calităţi ale lor se numără şi capacitatea de a vedea bine în 
infraroşu, recomandându-i prin urmare pentru luptele pe timp de 
noapte. 


Imensa Mare Neagră - Termen extraterestru pentru spaţiul 
dintre galaxii, unde nu există stele. 


Imperialii Pământului - La origine, administratori trimişi de pe 
Pământ în perioada de apogeu a Imperiului Federal. După interimat, s- 
a folosit termenul pentru a desemna orice om care a trăit în perioada 
Imperiului. 


Imperiul Federal - Unitate politică aflată la conducerea spaţiului 
omenesc în primele secole după începutul zborurilor interstelare. A 
colonizat majoritatea planetelor de primă şi secundă generaţie, 
precum şi câteva din a treia generaţie, şi a fost implicat în Războiul 
Dublu, în timpul căruia s-a şi dezmembrat. Insă acest termen este 
impropriu, deoarece aşa-zisul imperiu a fost, în realitate, o birocraţie 
democrato-socialisto-cibernetică. Conducătorul era Administratorul- 
Şef, ales şi controlat de o adunare legislativă tricamerală din Geneva, 
Bătrânul Pământ; însă mare parte din guvernarea de zi cu zi de pe 
Pământ era realizată de Inteligenţele Artificiale, nişte computere 
uriaşe. În anii din urmă ai Războiului Dublu, Imperiul Federal a devenit 
din ce în ce mai abuziv şi mai oprimator, pierzând legătura cu propriile 
colonii şi chiar cu forţele sale armate. 


interimat - perioadă istorică între Colaps şi reluarea zborurilor 
interstelare. Prin chiar natura lui, interimatul nu poate fi plasat cu 
exactitate în timp. Unele planete au trăit Colapsul mai devreme, altele 
mai târziu; unele nu au mai putut efectua zboruri interstelare pe o 
perioadă de cinci ani, altele cincizeci de ani, altele cinci sute. Unele 
planete - Avalon, Baldur, Newholme şi Bătrânul Pământ - nu au fost 
niciodată cu adevărat izolate de restul omenirii, în vreme ce altele 
poate că nu au fost redescoperite nici la momentul actual. Se spune 
îndeobşte că interimatul a durat „o generaţie”; această estimare este 
doar o aproximaţie brută, atunci când sunt luate în calcul doar 
planetele mai importante populate de oameni. 


Înaltul Kavalaan - Planetă de pe Lizieră populată de oameni, 
colonizată în timpul Războiului Dublu de către refugiații şi minerii de 
pe Tara. Raidurile efectuate de hranganieni au distrus mare parte din 
colonia iniţială; supraviețuitorii acesteia au dezvoltat civilizaţia 
Kavalară a timpurilor moderne. Societatea kavalară este una 
înregimentată şi totodată individualistă; cultura pune un accent 


puternic atât pe loialitate, cât şi pe onoarea personală. Aproape 
barbarizaţi, atunci când au fost redescoperiţi de neguţători, kavalarii 
îşi dezvoltă acum cu rapiditate industria, îşi educă tinerele generaţii şi 
pun bazele propriei flote de nave interstelare. Inaltul Kavalaan, care 
reclamă jurisdicție legală asupra planetei Worlorn, a fost una dintre 
principalele forţe care au organizat Festivalul Lizierei. 


Îngerii de Oțel - Poreclă populară dată membrilor unei puternice 
şi ample mişcări militaro-religioase care s-a dezvoltat printre soldaţii 
Imperiului Federal în timpul Războiului Dublu şi care a continuat şi s-a 
dezvoltat încă şi mai mult de atunci încoace. Ingerii de Oțel sunt 
convinşi că numai oamenii (sămânţa Pământului) sunt înzestrați cu 
suflet, că supraviețuirea rasei este imperativul suprem, că puterea 
este unica virtute adevărată. In zilele noastre, din capitala lor de pe 
Bastion, Ingerii guvernează douăsprezece planete şi au colonii, 
misiuni şi avanposturi pe alte sute de planete. Membrii acestui cult se 
autointitulează Copiii lui Bakkalon. Originile exacte ale acestei mişcări 
sunt controversate. De-a lungul istoriei lor, Ingerii de Oțel au avut 
parte de două schisme şi au purtat nenumărate războaie, mai ales 
împotriva inteligenţelor non-umane. 


Întunecaţi - locuitori ai planetei Zorii-Întunecaţi. 
kavalar - locuitor de pe Înaltul Kavalaan. 
Kenn - coaliţie kavalară de caste, dispărută acum. 


keth, kethi - termen kavalar pentru bărbaţii din orice castă sau 
coaliţie; ad litteram, frate, fraţi-de-castă. 


Kimdiss - Planetă de pe Lizieră, populată de oameni, colonizată de 
un grup de pacifişti religioşi; în prezent importantă putere comercială. 
Kimdissienii sunt prin tradiţie non-violenţi, opunându-se, prin urmare, 
acelui code duello de pe Inaltul Kavalaan. 


korariel - termen kavalar; ad litteram, proprietate protejată. Iniţial 
a fost folosit atât de indivizi, cât şi de caste pentru a-i desemna pe 
acei oameni-copie sau grupuri de oameni-copie drept vânat personal; 
braconierii urmau a fi provocaţi la duel. Mai târziu termenul a fost 
folosit de castele progresiste pentru a-i proteja pe primitivi împotriva 
exterminării la care se dedau vânătorii kavalari conservatori. In sens 
strict, termenul nu poate fi aplicat unui om, ci doar unui om-copie sau 
unui animal. 


Kryne Lamiya - Oraş al Festivalului, construit pe Worlorn de 
locuitorii planetei Zorii-Întunecaţi. Adesea numit şi Oraş Sirenă, Kryne 
Lamiya a fost în aşa fel proiectat încât turnurile lui să transforme în 
muzică vânturile, cântând, astfel, iar şi iar, simfonia celei mai 
importante compozitoare de pe Zorii-Întunecaţi, Lamiya-Bailis. 


Larteyn - Oraş al Festivalului, construit în zidul muntos al planetei 
Worlorn de către locuitorii planetei Înaltul Kavalaan. Textual, Larteyn 
înseamnă /egat de cer, sau teyn al cerului. La construcţia lui s-au 
folosit mai ales pietre-incandescente, căpătându-şi, astfel, şi numele 
Fortul-de-Foc. 


Lumea lui Jamison - Planetă din haloimăs, populată de oameni, 
colonizat în mod deosebit de nativii de pe Bătrânul Poseidon. Jamisonii 
locuiesc pe insulele şi arhipelagurile cu vegetaţie luxuriantă; unicul 
continent nu a fost încă explorat în amănunt. Lumea lui Jamison este 
un centru regional de industrie şi comerţ şi este rival comercial al 
planetei Avalon. 


Lumea Oceanului de Vin Negru - Planetă locuită de oameni. 
Este situată pe Lizieră şi a fost colonizată de Bătrânul Poseidon în anul 
ai-137. 


lumi din Exterior - termen colectiv pentru toate planetele de pe 
Lizieră; şi anume, cele paisprezece colonii de oameni dintre Vălul 
Diavolului şi Imensa Mare Neagră. Locuitorii acestor planete sunt, în 
mod obişnuit, numiţi exteriori de către cei aflaţi în interiorul Vălului. 


Muntele Pietrei-incandescente - Una dintre cele mai mari 
coaliţii de caste din istoria kavalară, înfrântă şi distrusă de duşmanii 
ei, în prezent abandonată. 


Muscheta-de-pe-mare - Oraş al Festivalului, după modelul celor 
de pe tărâmul lui Lethe, ridicat pe Worlorn de o coaliţie de străini, 
deoarece planeta de origine nu dispunea de tehnologia necesară 
pentru o lucrare atât de rapidă. Muscheta este un port degradat de 
vreme, construit din lemn şi cărămizi multicolore şi a fost una dintre 
principalele atracţii ale Festivalului. 


neoameni - fiinţe omeneşti care au evoluat atât de mult, sau au 
suferit mutații atât de mari, încât nu se mai pot împerechea cu restul 
speciei. 


Newholme - Prima colonie interstelară a omenirii; o planetă 


urbanizată, suprapopulată, extrem de dezvoltată din punct de vedere 
tehnologic, aflată la doar 4,3 ani-lumină depărtare de Bătrânul 
Pământ. De la interimat şi izolarea Bătrânului Pământ, Newholme este 
îndeobşte considerată cea mai dezvoltată planetă populată de 
oameni, centru al traficului comercial interstelar. Este, totodată, şi 
capitala oficială a aşa-numitei Uniuni a Umanității, unitate politică ce 
pretinde jurisdicție asupra oamenilor de pretutindeni. Doar trei alte 
planete, în afară de Newholme, recunosc această autoritate, astfel 
încât Uniunea a rămas la stadiul de proiect. 


Oameni Modificaţi - oameni modificaţi genetic de pe planeta 
Prometeu. Medicii prometeeni experimentează permanent; prin 
urmare, există multe feluri de Oameni Modificaţi. In vorbirea obişnuită 
acest termen este adesea folosit pentru a-i desemna pe toţi 
prometeenii. 


Ochiul ladului - vezi Satan cel Gras. 


Oraşul din lazul fără Stele - Oraş al Festivalului construit pe 
Worlorn, în adâncul unui lac artificial, de către locuitorii planetei 
Lumea Oceanului de Vin Negru. 


Oraşul lui Haapala - Oraş al Festivalului ridicat de locuitorii 
planetei Wolfheim, numit după Ingo Haapala, astronom wolfmanian, 
cel care a descoperit primul că planeta Worlorn va trece prin Roata de 
Foc. 


piatră-incandescentă - piatră originară de pe Înaltul Kavalaan, în 
stare să acumuleze lumina şi să o retransmită în întuneric. Pietrele- 
incandescente sunt folosite atât în construcţii, cât şi la fabricarea 
bijuteriilor şi reprezintă o marfă importantă pentru exportul kavalar. 


Prometeu - Planetă din haloimăs, locuită de oameni, colonizată de 
o ramură a armatei Imperiului Federal, numită Armata Ecologică, în 
timpul Războiului Dublu. Situată în zona de conflict şi în sfera de 
influenţă hranganiană, planeta Prometeu a fost cartierul general al 
navelor înarmate cu arme biologice, care răspândeau printre 
hranganieni boli, insecte, paraziți ai plantelor şi animalelor. După 
Colaps, Prometeu şi-a revenit, fiind unul dintre secretele cele mai bine 
păzite ale Imperiului federal. Una dintre cele mai puternice planete 
populate de oameni din haloimăs, Prometeu este conducător de facto 
al planetelor învecinate, Rhiannon şi Thisrock, şi exercită o influenţă 
deosebit de mare asupra altor planete. Vezi şi Oameni Modificaţi. 


Provocare - Oraş al Festivalului construit pe Worlorn de către 
locuitorii de pe ai-Emerel. Provocare este un oraş-turn, construit după 
principiile arcologiei, automat, autonom, acţionat prin computer. 


Războiul Dublu - Conflict lung de secole între Imperiul Federal şi 
două rase de extratereştri, fyndii şi hranganieni. Cunoscut şi sub 
denumirile de Războiu/ cel Mare, Războiul fyndiian, Conflictul 
hranganian, Războiul de o Mie de Ani sau, mai simplu, Războiul. În 
multe privinţe, Războiul Dublu a fost format, de fapt, din două 
conflicte; inamicii oamenilor nu au fost niciodată în contact şi nu au 
fost absolut deloc aliaţi, cu toate că ambele rase erau implicate în 
război împotriva omenirii. Imperiul Federal ocupa spaţiul dintre cei doi 
inamici, fiind, astfel, obligat să lupte pe două fronturi în acelaşi timp; 
hoardele fyndiiane se aflau în mijloc, spre Nucleu, în vreme ce aşa- 
zisul Imperiu Hranganian se întindea spre extremitatea galaxiei. 
Primul a izbucnit războiul cu fyndii, conflict mai scurt şi mai curat, 
încheiat prin negocieri şi intervenţia unei a treia rase de extratereştri, 
damoosthii. Hranganienii s-au dovedit însă mult mai puţin înţelegători 
şi mult mai ostili faţă de oameni. În realitate, nu au încetat niciodată 
în mod oficial ostilitățile dintre Hranga şi Pământ; iar ambele civilizaţii 
s-au prăbuşit. Umanitatea a trecut prin interimat şi şi-a revenit, deşi 
nu a mai fost niciodată o unică unitate politică. Hranganienii au căzut 
victime genocidului comis de propriile lor rase de sclavi şi de coloniştii 
umani. 


Redsteel - Una dintre cele patru coaliţii de caste de pe Înaltul 
Kavalaan. Este considerată a fi una dintre cele două coaliţii 
progresiste. Redsteel se referă şi la orice membru al acestei caste. 


Rhiannon - Planetă din haloimăs locuită de oameni, colonizată de 
Deirdre la jumătatea Imperiului Federal. Lume pastorală, bogată, 
Rhiannon este astăzi guvernată de Prometeu în toate privinţele, mai 
puţin cu numele, şi nu are nave interstelare proprii. 


Roata de Foc - Nume colectiv dat sistemului din şapte sori situat 
în Lizieră, în spatele Vălului Diavolului. Roata este considerată de unii 
a fi un monument artificial dedicat unei rase dispărute de super- 
creaturi. Vezi şi Satan cel Gras, Coroana ladului. 


Rogue's Hope - Planetă locuită de oameni, situată în constelația 
Celian, capitală de sector pe vremuri. 


Rommel - Planetă rece, cu valoare mare a forţei gravitaționale, 
colonizată în mod direct de Pământ, la începuturile perioadei federale. 


Rommel şi Wellington, planeta ei soră din acelaşi sistem, au fost la 
începuturile lor puşcării pentru infractorii de pe Pământ, însă, în 
timpul Războiului Dublu, cele două au devenit aşazzisele Lumi 
Războinice, de unde îşi alcătuiau Imperialii Pământului detaşamentele 
de atac. Războinicii, cum li se spunea generic soldaţilor de pe Rommel 
şi Wellington, îşi duceau întreaga viaţă într-un climat de disciplină 
extrem de rigidă, li se dădeau droguri şi erau pregătiţi pentru a avea 
anumite reacţii tocmai pentru a le spori curajul şi îndemânarea în 
luptă. In ultimă instanţă, modificările genetice au transformat 
locuitorii  Lumilor  Războinice în  neoameni, incapabili să se 
împerecheze şi să se reproducă cu alţi oameni. Rommel şi-a pierdut 
flota interstelară în timpul Colapsului şi nu şi-a mai recăpătat-o 
niciodată. Negustorii evită să călătorească pe această planetă; 
rommelienii sunt consideraţi inumani şi periculoşi. 


Sălaşele de Cărbune din Adâncuri - Legendară coaliţie de caste 
de pe Înaltul Kavalaan, despre care se spune că ar fi existat în 
vremurile străvechi. Cei din Sălaşele de Cărbune din Adâncuri erau 
canibali care vânau membrii celorlalte caste până când au fost distruși 
în război. Se presupune că erau pe jumătate oameni şi pe jumătate 
demoni. 


Satan cel Gras - Astru roşu, gigantic, situat dincolo de Vălul 
Diavolului, remarcat în mod special pentru cei şase sori galbeni care îl 
înconjoară, într-o relaţie de tip troian; întregul sistem se numeşte 
Roata de Foc. Există supoziţii conform cărora Roata a fost creată de o 
rasă dispărută de suprafiinţe, capabile să mute sorii din loc. Satan cel 
Gras mai este cunoscut şi sub denumirile Ochiul Iadului şi Axul. 


Shanagate Holding - Una dintre cele patru coaliţii de caste 
moderne de pe Inaltul Kavalaan. 


sorbitori de suflete - vezi githyanKki. 
Sorii Troieni - vezi Coroana ladului. 


spiriduş-de-copac - rozător mic, prădător, originar de pe Kimdiss, 
numit astfel deoarece năpârleşte de câteva ori până la maturitate, 
lăsând coaja transparentă în apropierea cuibului pentru a goni 
duşmanii. 


standard - unitate monetară folosită pe scară largă în comerţul 
interstelar şi pe aproape toate planetele importante locuite de 
oameni. Standard se poate referi şi la limbajul acestui comerţ, precum 


şi al călătorilor interstelari. Se mai poate numi şi limbaj Terran, Terran 
Standard, pământean, comun. Ca adjectiv, „standard” se mai referă şi 
la unităţi de timp corespondente ale celor de pe Bătrânul Pământ. 
Astfel, avem: oră standard, zi standard, an standard etc. 


Stormjones - Planetă primitivă din constelația Celian, numită 
după liderul religios Erika Stormjones. Vezi şi Erikan. 


sugrumători - specie comună de copac toberian. 


Taal - Coaliţie de caste de pe Înaltul Kavalaan dispărută în 
prezent. 


Tara - Planetă populată de oameni din apropiere de Vălul 
Diavolului, pe extremitatea haloimăsului. Tara a fost colonizată de cel 
puţin cinci ori prin migraţiuni din lumi destul de incompatibile şi a 
suferit repetate atacuri în timpul Războiului Dublu, astfel încât astăzi 
adăposteşte doar fragmente de culturi diferite şi stranii. Totuşi, 
influenţele dominante sunt cele ale primei colonizări: Biserica Catolică 
Reformată  Romano-lrlandeză şi conducătorul războinic numit 
Cuchulainn. 


Tărâmul lui Lethe - Nume comun dat unei colonii primitive de 
oameni de pe Lizieră, cunoscută şi sub denumirea Colonia Uitată sau 
Colonia Pierdută. Toate aceste nume au origine extraterestră; 
pierduții înşişi îşi numesc planeta Pământ. Tărâmul lui Lethe este cea 
mai veche planetă locuită de oameni dincolo de Vălul Diavolului, atât 
de veche, încât s-au pierdut toate informaţiile referitoare la 
colonizarea ei, rămânând doar presupuneri şi ipoteze. Locuitorii ei 
sunt pescari şi nu se arată deloc interesaţi de alt mod de viaţă. 


teyn - termen kKavalar pentru un bărbat unit printr-un legământ de 
un alt bărbat, de obicei pe viaţă, într-o relaţie de coegalitate; cea mai 
puternică legătură existentă între kavalari; ad litteram, cea mai 
puternică legătură. 


Thisrock - Lume artificială situată între Prometeu şi Rhiannon, 
creată de Imperiul Federal pentru a fi folosită ca bază de operaţiuni 
navale în timpul Războiului Dublu. Este amplasată în profunzime, nu 
orbitează nicio stea şi este destul de mică, semănând mai mult cu o 
navă staţionară mai mare, decât cu o planetă. Astăzi este dominată 
de Prometeu. 


Tober-din-Văl - Planetă populată de oameni pe extremitatea 


Vălului Diavolului, în general considerată a face parte din Lizieră. 
Tober a fost descoperită şi colonizată în timpul Colapsului de către a 
17-a Flotă Umană cu baza pe Avalon, cu ocazia revoltei împotriva 
Imperiului Federal. Toberienii au cea mai avansată tehnologie dintre 
toate civilizațiile din Exterior şi au pus la punct şi metode de ecranare 
a energiei şi a pseudomateriei mult peste nivelurile federale. Tober 
are o armată puternică şi exercită influenţă asupra câtorva dintre 
planetele mai primitive de pe Lizieră. 


Vălul Diavolului - Nor de praf şi gaz interstelar aproape de vârful 
lentilelor galactice, care ascunde vederii Roata de Foc şi celelalte 
planete din Exterior. Reprezintă hotarul dintre Lizieră şi haloimăs. 


vinari - Locuitori ai planetei Lumea Oceanului de Vin Negru. 


Wellington - Planetă caldă, cu valoare mare a forţei 
gravitaționale, colonizată direct de Pământ la începutul perioadei 
federale, cu scopul de a o transforma în lagăr de deţinuţi. Wellington 
şi planeta soră, Rommel, au format mai târziu Lumile Războinice, 
furnizând batalioane de atac Imperiului Federal. Vezi şi Rommel. În 
timpul Războiului Dublu viaţa de pe Wellington a fost distrusă în 
întregime când a 13-a Flotă Umană, sub comanda lui Stephen Cobalt 
Northstar, s-a răsculat împotriva Imperiului Federal. Acest eveniment 
este adesea considerat începutul Colapsului. 


Wolfheim - Planetă de pe Lizieră, colonizată în timpul Colapsului 
de către refugiații de pe Fenris. Cultura wolfmaniană este considerată 
a fi dinamică şi volatilă; planeta este principalul rival economic al 
planetei Kimdiss şi este a doua după Tober din punct de vedere 
militar. 


wolfmanian - locuitor al planetei Wolfheim. 


Worlorn - Planetă solitară descoperită de Celia Marcyan; loc de 
desfăşurare a Festivalului Lizierei, din ai-589 până în ai-599, pe toată 
perioada de trecere prin apropiere de Roata de Foc. 


Zorii-Îîntunecaţi - Planetă de pe Lizieră, populată de oameni, 
aflată aproape de extremitatea spaţiului intergalactic. Dincolo de 
Zorii-Intunecaţi nu mai există nimic; cerurile iernii sunt pustii, cu 
excepţia luminii de la galaxiile îndepărtate. Planeta aceasta este slab 
populată, izolată, oferind adăpost câtorva secte religioase mai bizare. 
Mecanismele de control al vremii au fost perfecţionate până la nivelul 
de artă, dar, în rest, tehnologia nu este deloc preţuită. 


